
Argameat 5 


PE URMELE DESCĂLECĂTORILOR DE NEAM 


Itinerarele identității noastre începute la sud, pe Dunăre, în judeţul Călăraşi 
(“Limba Română”, nr. 11, 1999), continuă în extremitatea nordică a ţării, pe 
Tisa, în Maramureş. Nu ne-am propus, fireşte, să adunăm între copertele 
publicaţiei o imagine exhaustivă a ceea ce a însemnat şi continuă să însemne 
milenara vatră de istorie, cultură şi civilizație românească. Am trasat doar nişte 
linii de contur, am scos în relief anumite puncte de reper, am notat surse şi am 
semnalat autori (de ieri şi de azi, români şi străini) în măsură să înlesnească 
înțelegerea fenomenului în cauză. Această parte de ţară reverberează profund, 
în special în conştiinţa românilor de la est de Prut, care nu au avut dreptul 
vreme îndelungată să-şi cunoască şi să-şi cinstească adevărata sorginte. Or, 
sufletul, întreaga ființă a basarabeanului, are o legătură ancestrală cu 
Maramureşul. Chiar dacă printr-un miracol nu ar exista legendele, numeroasele 
documente ce atestă că suntem coborâtori din aceeaşi stirpe (sub oblăduirea 
voievozilor maramureşeni Dragoş şi apoi Bogdan | “s-au început Țara Moldovei”), 
descendența noastră comună o dovedesc cu prisosință cântecele şi dansurile 
populare, obiceiurile, colindele, nestrămutata credință în Dumnezeu... 

La Baia Mare şi Sighetu Marmaţiei, în Ţara Lăpuşului şi în Ţara Oaşului, 
la Rozavlea şi Moisei, la Bârsana şi Deseşti am încercat să identificăm legătura 
neîntreruptă dintre urmaşii descălecătorilor de neam şi țară — maramureşenii şi 
basarabenii acestui sfârşit de secol şi de mileniu. Pe Iza sau pe Mara, la leud 
sau Ocna Şugatag, la Hoteni sau Rohia am remarcat ospitalitatea sinceră a 
localnicilor, blândeţea, bunătatea şi deschiderea totală pentru comunicare. 
Pretutindeni observam, cu surprindere, că similitudinile, afinitățile dintre noi şi 
ei sunt de-a dreptul tulburătoare: oamenii de pe aceste meleaguri, în care legenda 
se îngemănează cu realitatea, iar trecutul se împleteşte cu actualitatea, seamănă 
atât de mult la înfăţişare, la gesturi, la mers etc. cu basarabenii noştri, încât aveam 
senzația acută că mă găsesc acasă. Doar monumentalele porţi, casele şi 
străvechile biserici de lemn, cu turlele avântate spre cer, costumele populare 
ale localnicilor, purtate nu numai pe scenă, aglomerația de duminică din centrul 
satelor (odinioară şi la noi lumea ieşea “pe stradă”) şi, desigur, dulcele şi 
inconfundabilul grai maramureşean certificau aflarea noastră în matricea 
neamului. Parcurgând în sens invers drumul străbunilor — de astă dată “De la 
Nistru pân’ la Tisa”, traversând munții şi văile Maramureşului, participând la 
una dintre cele mai fascinante sărbători — “Tânjaua hotenarilor”, întâlnindu-ne 
cu scriitori, ziarişti, oameni de cultură, cu reprezentanți ai bisericii am sesizat 
şi am reţinut ceea ce are mai trainic şi mai autentic această zonă. 

invităm deci cititorul să parcurgă cu ochii şi inima paginile scrise cu 
dragoste şi admiraţie despre Maramureş, ce trebuie considerat, indiscutabil, 
“un argument şi un sprijin pentru renaşterea românească de azi şi de mâine”, 
nu înainte de a aduce cuvenitele mulțumiri tuturor celor care au participat la 
pregătirea acestei Ediţii speciale şi în mod deosebit domnilor Augustin Cozmuţa, 
Mihai Dăncuş, V.R. Ghenceanu, Dumitru luga, Traian Moldovan, Gheorghe Pârja, 
Nicolae Scheianu. Exprimăm şi pe această cale recunoştinţa noastră poetului 
şi prefectului de Maramureş Gheorghe Mihai Bârlea, care a susținut şi a animat 
realizarea proiectului nostru. 

Bine aţi venit în Basarabia, fraţi din Maramureşul rădăcinilor noastre! 


Alexandru BANTOŞ 


Limba Română 


(e 


Acad. Mihai CIMPOI 
Chişinău 


VATRA NOASTRĂ ARHETIPALĂ 


Toţi românii au pogorât din Maramureş, spune undeva Eminescu, 
pecetluind un adevăr cu aer de legendă şi totodată de realitate concretă. 

Dacă avea doar mărturia documentară a pogorârii lui Dragoş şi Bogdan, 
care se suprapun şi se identifică de altfel într-un proiect de dramă eminesciană 
de tinerețe (Bogdan-Dragoş), ar fi suficient pentru a ne convinge că venim dintr- 
acolo, dintr-un leagăn şi dintr-o matrice peste care s-a exercitat doar influenţa 
culturală a imperiului roman, invaziile ulterioare ale străinilor nesupunână românii 
ce populează aci. Maramureşul este, astfel, o cetate naturală, un simbol al 
rezistenţei, continuității şi demnităţii, un palladium al românismului originar care 

“a ridicat blazonul nobleţei sub formă de munți numiţi cu străvechi nume de felul 
Toroioaga, Peceal sau Farcău ca o adevărată armură a zeiţei Pallas Atena. 

Spunea tot Eminescu, citat de Slavici, că nu există popor român, ci numai 
putinţa de a-l închega. 

Poporul român există, căci a existat putinţa de a-l închega din două matrice: 
din cea dacică, brăzdată de valul lui Traian, şi din cea maramureşeană, formată 
din piscurile muntoase şi văile noastre stră-străvechi. 

Graţie acestei vetre matriciale ne-am mai numit şi Bogdania, ţara lui 
Bogdan, — țara Bogdanilor, care la origini înseamnă Țară dată de Dumnezeu. 
Motivul mioritic “Pe un picior de plai, / Pe-o gură de rai’ ’ consfi ințeşie mitopoetic 
frumusețea divină, prototipală, care e copie platoniciană, “umbră” a strălucirii 
primordiale zeiești. Frumuseţea tragică, fiindcă a fost râvnită de alţii şi pătată 
cu sângele confratelui “mai ortoman”. 

Citim în Istoria românilor a lui Samuil Micu: “Românii cei de către Ţara 
Leşească avea pe mai-marele său în Maramorăşiu, în oraşul ce se chema 
Bogdan, unde intră apa Mara în Tisa, şi pe mai-marele îl numea cu cuvânt slo- 
venesc Voevod, adecă povăţuitorul de oaste. Acolo multă vreme au voevozit 
familia Bogdan; poate fi că au familiia de la acel oraşiu, au oraşul acela de la 
acea familie s-au numit. Aceşti români din Maramorăşiu sunt românii de carii 
pomeneaşte Bela IV, craiul Ungariei în diploma sa cea din anul 1248, în care 
zicea că fraţilor ospitalului de la lerusalim dă toată Cumaniia afară de pământul 
iui Senislav, voevodul românilor, care pământ lor îl lăsăm, precum ei păn-acum l-au 
tinut (București, 1995, p. 286). 

Prin urmare, am tinut acest pământ de când e lumea. 

Cuib de voievozi români, Maramureşul este un tinut al descălecărilor 
voievodale prin care am redobândit pământurile tot atât de străvechi ale Daciei. 
Este, cum ar spune Eminescu, un “curs repetit” al Istoriei româneşti. Spaţiul şi 
timpul românesc au curs de aici, s-au extins holografic, într-o desfăşurare nucle- 
ară, în lanţ natural. Moldova, Muntenia, Oltenia, Banatul şi Ardealul au luat 
naştere din acest embrion generativ iniţial. 

Bogdan şi alți voievozi care au pogorât pe-aici n-au făcut decât un act 
justițiar: reinstaurarea românismului în tot spaţiul lui matricial în care el a existat 
în formele lui aurorale, incipiente până la căderea în Istorie. 

Maramureşul este, astfel, Ideea de Românie şi Românism în embrion. 

Maramureşul înfăţişează într-un chip Concret Ideea eminesciană din 
pogorâre general-românească. Suntem români, adică maramureşeni. 

Umbra Maramureşului se întinde în mod august şi înființător peste întreaga 
noastră istorie. 

Maramureşul este început de istorie şi însăşi istoria românească în 
devenire. 

Maramaregal mea 


lon ZUBAŞCU 


RĂUL DE NORD 
MANUSCRIS DE PE VALEA IZEI, DUPĂ 1700 


_ E toamnă. Imense cratere de piatră se ridică în cer deasupra pădurilor. 
Imi imaginez o balanţă pe un taler al căruia stau munţii, iar pe celălalt, în 
echilibru cosmic, — spiritul meu. Nu-mi place să dau explicaţii despre viață. Am 
senzaţia penibilă că manuscrisele mele nu sunt de ajuns. Nu am nici un trecut 
în afara valorii a ceea ce fac. Doar prezent şi un imens viitor. Singura biografie 
posibilă şi exact a mea este ultimul text pe care-l scriu. Totul îmi este accesibil. 
Mă interesează ca lucrul pe care-l fac în clipa de față să fie cât mai temeinic 
făcut. Zbornicul de la leud? Psaltirea din Peri? Codicele de la Moisei? 
Antologhion? Carte de zodii? Numărătoarea cea Mare? Orândarele? Cred 
că am vocaţia Marilor Utopii. Utopia e cumva un gen literar? Nu voi pleca din 
Maramureş decât odată cu munţii. Maramureşul e numele meu bun. O Atlantidă 
unde oamenii forfotesc în continuare, fără să bage de seamă ce s-a mai întâm- 
plat în ultimele două, trei milioane de ani. Un fund de ocean între două lanţuri! 
ceţoase de munți, înfurcite la pasul Prislop, să nu se decoloreze albastrul 
Voroneţului peste dealurile şi văile de aici. Intre mine şi lume — Pietrosul, “cel 
mai înalt vârf din Carpaţii de Răsărit”, uriaşul cu două cratere glaciare în loc de 
orbite, amenințând să reabiliteze cuaternarul. De cealaltă parte, peste văi şi 
păduri, între mine şi Voievodatul Kievului, e-he-hei, Munţii Maramureşului se 
proțăpesc invincibili, veghind să nu se verse limba română în moartea slavonă, 
din cealaltă lume, ca dintr-un prea plin pahar, cotrobăie pe dedesubtul țărânei, pe 
sub zadia ei, prin pivnițele Daciei libere, după aur şi argint. 

Jumătate din oamenii de aici muncesc pe coastele muntilor Glaciari, se 
caţără cu satele pe văi, până sub codri, ca iarna să evadeze mai bine în cer cu 
colindele. Cealaltă jumătate lucrează în pământ, în măruntaiele Munţilor 
Vulcanici, scot din mine metale nefieroase, Domnu Zău ştie mai bine decât ei 
ce fel de metale şi cât de nefieroase! lar la mijloc, în groapă, între slăvile 
cerului şi fundul pământului, a mai rămas o mică parte din oameni, care nu s-au 
decis ce să facă. S-o ia spre cer? Să coboare-n pământ? Insă toți au ceva în 
comun între ei: familii prolifice, zece copii cel puţin, beau de sting (mai mult ca 

probabil, ei au stins Vulcanii şi au topit Gheţarii), mor şi trăiesc cu o ferocitate 
flămândă. Parcă tot ce se întâmplă aici pluteşte în aer, o fulgerare continuă 
între bornele foştilor Gheţari şi ale foştilor Vulcani. 

intre aceste stihii, la mijloc, stau eu cu destinul în mână şi scriu. Până 
acum m-am jucat cu destinul. Iluziile au fost mai puternice decât mine. Mi-am 
trăit viața la diverse extreme. Abia acum mi-am pierdut şi ultima iluzie. Am 
intrat cu viaţa într-o zonă de stabilitate, m-am aşezat şi eu, cum se spune, în 
rândul oamenilor. Ştiu ce vreau. Ştiu ce pot. Rânduielile vremii dau semne 
bune. “Voievodul de Borşa au dovedit pre tătari”, i-au biruit pre aceştia în 
Zimbroslăzii şi i-au mutat din viaţă în cronici. Ce-au căutat pe comedeii şi 
prisloapele noastre? Durzăii din Balasâna flutură zdrenţe de “şaloari” tătăreşti, 
aninate în crengile lor. Cocoşii noştri de munte nu vor cânta niciodată cântece 
de pustie. La Mănăstire, diecii vor termina, rând cu rând, aducerea pre limba 
română a Cărţilor Sfinte. Sunt prea tânăr şi nu se cuvine încă să mă alătur 
bărbilor lor resfirate pe file. Trebuie, mai întâi, să-mi fac o viaţă demnă de a 
intra în istorie şi o credinţă durabilă, pe măsura credinţei strămoşilor mei. 

Nu de mult au sosit oamenii tăi, Prealuminate Domn, şi egumenul Teofan, 
trimis de soborul din Putna cu odoare şi cărți şi scrisoare de însoţire. Mitropolitul 
Moldovei pofteşte pe dregători întru păstrarea “legăturilor de dragoste şi ajutorare, 
la toată nevoia, a maramureşenilor cu moldovenii”. Veştile despre Historia 
Moldo-Vlachica m-au umplut de mândrie. Când mai ai timp să-ți oblojeşti rănile 
din bătălia cu turcii. Vino, Doamne, în Maramureş şi odihneşte-ţi la noi tăriile 
minţii şi puterile trupului. Scrie o carte şi despre țara aceasta dintre negrele 
păduri. Auzi-ne glasul şi iartă-ne îndrăzneala prea mare. Cât vom putea îţi vom 
fi de agiutori. 

Am umblat cu oamenii tăi pe câteva dealuri unde poporul păstrează 
credința că sunt cetăți strămoşeşti. Locurile se numesc chiar aşa: “Valea 
Cetăţelelor”, “Turnul”, “Cetăţeaua”, “Cetatea”, dar pe cercetători nu-i interesează 
decât să găsească cioburi de oale de lut, în iarbă, altfel nici nu se uită la aceste 
“cetăţi”. Le este, totodată, şi foarte teamă să nu-şi ude cizmele, aduse din 
Levant, în iarba noastră deşelată de rouă. Mi-am adus aminte din copilărie, 
când ne lua mama la sapă, găseam pe toate pemintele noastre mulțime de 
hârburi, cu tot felul de forme şi linii pe ele, cu care ne jucam cât era ziua de 
largă. Le-am spus prea cinstitelor fețe: să mergem la locul nostru din “Lutu 
Oalelor”, nu-i departe, puţin peste Iza. Locul îl ține şi azi moaşa lleana, săraca, 
trecută de o sută de ani. A fost moştenirea ei părintească. Ea îl sapă şi îl 
gândeşte. 

Cum am intrat în holda de baraboi, ne-am umplut pumnii cu hârburi, cât 
pe ce să-şi piardă oamenii tăi cizmele scumpe prin holdă! Doamne, cioburile 
acelea cu care noi ne jucam în copilărie erau din vremi de demult, începând din 
Epoca bronzului. Dumbrava a fost locuită încă de la începutul lumii, până acum. 
lar dacă moaşa mea lleana şi cu moşul meu Gheorghe s-au pornit ei să sape 
pământul acesta tocmai din Epoca bronzului, şi-l sapă şi azi, fără să se teamă 
că “nu s-au realizat” şi fără nici. o spaimă de moarte — bat-o pustia s-o bată de 
viață! — atunci arată-mi, Doamne, ceva din lumea aceasta de care să mă tem 
în afară de mine însumi şi de Dumnezeu. Am o putere ce nu poate fi înfrântă, 
o putere ce vine din adâncul acestui pământ, în numele căruia prea puţini au 
vorbit în istorie cu dragoste şi-credinţă, până la capăt. Cum să merg la Berlin şi 
să bat Ja porţile Academiei, ca tine, fără să trag tot şirul de morţi, ca un lanţ 
ruginit şi plin de pământ, de-a curmezişul Europei habsburgice? Aş putea înfăşura 
întreaga planetă, ca un ghem uriaş, cu brâul strămoşilor mei, al cărui capăt, 
torcându-se din pământ, nu s-ar mai sfârşi niciodată. Mi-e spiritul legat în adâncuri 
de .ghiuleaua grea a unei istorii străvechi. Sunt prizonierul acestei istorii. 
Luminează-mă, Doamne, cu înţelepciunea ta multă şi învaţă-mă ce să fac! 

N-am gângurit mai întâi în limba grecească, n-am crescut de mic la 
Constantinopol, n-am deprins toate marile limbi ale pământului înaintea limbii 
române. N-am fost de față în tineretele mele, ca tine, la uciderea lui Miron 
Costin logofătul, pe Constantin Brâncoveanul nu l-am răzbunat niciodată până 
la sânge. Sunt blând şi aşezat din fire, Doamne, din copilărie m-am ridicat în 
picioare ţinându-mă de leagănul Graiului Viu, ca de o stâlpare străbună. lartă- 
mi, Doamne, vorba cea proastă, dar însăşi naşterea mea s-a întâmplat pe 
vremea sapei de-a doua, în locul nostru din “Valea Cetăţelelor”. Cu mâna pe 
sapă au apucat-o pe mama durerile facerii şi acolo i s-au dezlegat apele. Cât a 
fost copilăria de lungă, am păscut mieii şi oile pe sub Țibleș, pe Baicu, pe 
Căliman, în Calmineasa şi Badgugeasa, în Poiana cu Gugile, pe Arceri şi în 
toate prelucile unde aveam locuri de fân şi stăteam toată vara, în colibe şi 
corturi, sub hora cea mare a stelelor. 

Atât de limpede era uneori cerul încât auzeam, dincolo de seninătatea lui, 
luceferii şi stelele strigându-mă pe nume. Lumina cerurilor mă privea ca pe un 
salvator. Văzduhurile nesfârşite mă rugau să nu le părăsesc, să mai întârzii o 
secundă cu prezenţa şi gândul meu în preajma limpede a lor. Mă simțeam 
necesar În atâta lumină şi ştiam că întreaga ei curăţenie şi frumuseţe e pe 
măsura puterilor mele. Toate erau făcute pe măsura fiinţei, se rânduiau în preajmă 
şi se înfrățeau cu mine într-o ordine care îmi era necesară şi îmi dădea mie 
însumi sentimentul propriei mele necesități. Cât de pustie şi de jalnică ar fi fost 
lumea fără mine! Ştiam cu siguranţă că fiecare rază a soarelui e o mână pe 
care cosmosul o întinde spre mine, fiecare centimetru pătrat de singurătate 
senină e un ochi deschis spre conştiinţa mea şi toate chipurile cerului şi 
pământului mă caută să vorbesc în numele lor şi al tuturor făpturilor fără de grai 
din lume. 

Prealuminate Cantemire, nu pentru mine vă trimit aceste rânduri. Săracul 
de mine pot rămâne până la următoarea Epocă a Bronzului tot aici, un diac 
anonim dacificând pădurile şi munții. Alături de moşii mei Gheorghe şi Ileana, 
lon şi Gafia, care îşi ţin pe genunchi strănepoții şi le povestesc amintiri de pe 
vremea când lumea de pe Valea Izei se închina Soarelui, mă simt nemuritor 
prin simplul fapt că trăiesc. Dar am o datorie faţă de toţi strămoşii, de la începutul 
lumii şi de mai înainte, care s-au săvârşit lăsând în urma lor aceste hârburi, 
strânse în pumni de pe locul nostru din veci numit “Lutu Oalelor”. Nu vin singur 
în fața Domniilor Voastre. Vin cu o lume. Am curajul să merg foarte departe în 
viitor, pentru că am pornit demult şi de foarte departe. Am fost ca un munte de 
aur, gâlgâind de puteri întunecate şi izvoare strălimpezi, plin de el însuşi, în 
propria lui paşnică neclintire şi măreție, până m-au descoperit Diplomele 
Leopoldine. Acum voi pleca şi eu în lume, mă voi elibera de toate constrângerile. 
Orice izvor de pe pământ găseşte marea care-l cheamă. Nu voi mai fi Muntele, 
voi fi Izvorul. 

Voi scrie scrisori către toți cei pe care îi iubesc, voi trimite valuri de 
manuscrise, voi călători, voi întoarce pe dos buzunarele științelor lumii. Curgerea 
din Munte spre Mare, prin grădinile oamenilor şi ale popoarelor. Urcuşul ascuns 
al izvoarelor dinspre Mare spre Munte, forța care le împinge prin pământ, înapoi, 
către mari înălțimi. Voi fi asemeni ţie, Prealuminate Domn, înțeleptul înțelepţilor 
din veacul de acum şi din veacul ce vine. Odată şi odată trebuie să descopăr 
pe cineva, să-mi pună mâna pe umăr şi să-mi spună simplu: te recunosc! Doar 
tu ne mai lipseai să fim întregi şi să putem ţine lumea asta bătrână pe umeri, 
încă ò viață, o vreme, o istorie. 

lată, acum sunt puternic şi bine întemeiat pe picoarele mele, bărbat în 
toată firea şi în toată puterea Cuvântului. Gata, Doamne, de mâine, de azi, 
chiar din clipa aceasta, voi începe o nouă viaţă! 

Limba Română 


Marie-Gabrielle LEBLANC 


UN POPOR AUTENTIC 


În nr. 2688 din 16 aprilie 1999 al 
săptămânalului “France catholique” şi 
în nr. 1126 din 12 august 1999 al 
săptămânalului “Famille chretienne” au 
apărut, în afară de ambele coperte cu 
fotografii (mari) din Maramureş, 9 şi, 
respectiv, 6 pagini despre România, 
majoritatea fiind despre “miracolul” 
numit Maramureş. Textele sunt semnate 
de istoricul de artă Marie-Gabrielle 
Leblanc, iar fotografiile de John Pole, 
care, în 1998, de Sf. Maria Mare, şi în 
iulie au vizitat Maramureşul, Bucovina, 
Transilvania şi Bucureştiul. 

În "France catholique”, număr care 
anunţă vizita Papei loan Paul al Il-lea în 
România, autoarea publică articolele: 
Roumanie — un peuple en marche dans 
la foi (cu trei ilustraţii din Borşa, Moisei, 
Sighet şi una din Vatra Moldoviței. 
Reportajul se referă la situaţia credinţei 
în timpul comunismului, precum şi la 
necesitatea înţelegerii între cele două 
credinţe de rit bizantin — ortodoxia şi 
greco-catolicismul: “Va fi imposibil 
creştinilor din România să înainteze 
întru Credinţă şi Milostenie atâta timp 
cât nu vor ajunge să uite trecutul şi să 
se ierte reciproc”); Arhipelagul mănă- 
stirilor din Bucovina “care arată un fast 
al unei civilizaţii ortodoxe prestigioase 
cu o arhitectură unică în lume” (cu 
fotografii de la Râşca şi Moldoviţa); O 
cheie pentru unitate — despre carme- 
litele de rit bizantin de la Stânceni (cu 2 
fotografii); Le verre transfigure — un 
articol (cu portret şi o reproducere) 
despre Georgeta Maria luga, care, prin 
talentul său, face ca “sticla să nu 
servească doar pentru a privi lumea 
exterioară: ea devine fereastră spre 
invizibil, o deschidere către lumea 
spirituală”. 

Publicăm mai jos traducerea unui 
text despre Maramureş. 


Maramureşul ne transportă într-o 
lume rurală dispărută la noi de mult 
timp, în care țăranii şi-au păstrat 
Credinţa în ciuda zecilor de ani de 
intensă propagandă atee. 


Călătorului din Europa Occi- 
dentală care soseşte în Maramureşul, 
situat în nordul României sub frontiera 
ucraineană, nu-i vine a crede că există 
încă în Europa o regiune care să fi 
conservat intacte toate obiceiurile 
sale şi unde locuitorii săi practică, în 
ciuda precarității materiale, o genero- 
zitate şi o ospitalitate incredibile. 
Curioziatea se transformă foarte 
repede într-un: profund respect când 
descoperi cum această populaţie a 
rezistat eroic, decenii de-a rândul, 
dictaturii ideologice a gândirii unice şi 
tăvălugului compresor-egalizator. 

- Se vine în Baia Mare, capitala, 
industrială şi post-comunistă, cu 
deplorabilele sale blocuri staliniste, şi 
se ajunge, odată trecut defileul Gutâi, 
într-o altă lume. 

Ceea ce uimeşte în primul rând 
sunt clăile, ca într-un tablou de Millet 
sau Van Gogh, culturile fără îngrăşă- 
minte (chimice) şi ierbicide, oamenii 


Biserica de lemn “Sfinţii Arhangheli” 
din Şurdeşti. 

la coasă, furcile de lemn, păcurarii 
mânându-şi turmele şi căruțele ca 
mijloc de transport. 

Apoi impresionează cultura 
mereu vie a lemnului. Totul este făcut 
din lemn: casele şi impozantele porti 
sculptate, bisericile — care seamănă 
uimitor cu stav-kirker-ele, biserici “de 
lemn în picioare” din Norvegia — cu 
structura lor în formă de pagodă atât 
de particulară; ele sunt susţinute de 
catarge verticale precum corăbiile 
vikinge. Prietenii mei români îmi spun 
că vikingii au traversat România în 
expedițiile lor. 

Şişeşti, Deseşti, Hărniceşti, Sat 
Şugatag, Săpânța, Poienile Izei, 
Budeşti, leud, Săliştea de Sus, Borşa: 
un şirag de sate care se întind de-a 
lungul văilor Izei, Tisei sau Marei, în 
jurul vechilor biserici de lemn, cea mai 
mare parte dintre care sunt din secolul 
al XVIII-lea. Bârsana şi Şurdeşti au 
cele mai înalte turle de lemn din 
Europa. Peste tot sculptorii în lemn 
sunt la lucru. 

Apoi suntem uimiți de costumele 
tradiționale purtate cotidian: haine de 
lucru şi haine de duminică, haine de 
iarnă şi haine de vară. 

In sfârşit, există cruci peste tot, 
în sate şi în câmp: troitsas în lemn 
sculptat sau cruci pictate. Şi dumi- 
nica, ni se vădeşte vitalitatea Credin- 
tei: toată lumea este la biserică. La 


d S 


“Larg deschideţi poarta sufletelor voastre...”. 


fel cum în Bavaria şi în Austria, 
oamenii se salută cu voce tare Griiss 
Gott!, aici salutul tradiţional este 
Lăudăm pe lisus Hristos, la care se 
răspunde /n veci amin. 

Şi acolo este secretul Maramu- 
reşului. Bisericile lor n-au fost rase 
de Ceauşescu, deoarece ei l-au ţinut 
la distanţă prin fermitatea lor. 

România vine să se deschidă 
după numai doi sau trei ani şi locuitorii 
săi reîncep să surâdă. Descoperirea 
acestor oameni, care, în ciuda sără- 
ciei, sunt cei mai ospitalieri pe care îi 
cunosc din Europa, este un şoc şi o 
experienţă de neuitat. Eu nu pot să-i 
compar, pentru curaj şi amabilitate, 
decât cu creştinii din Egipt (care sunt 
la fel supuşi unei presiuni destruc- 
tive)... 

Ceea ce îi putem dori cel mai 
mult Maramureşului este să devină un 
fel de Bavarie a Europei de Est: 
bunăstarea materială ştiind să împace 
tradiția şi modernitatea, să fie cu 
picioarele pe pământ şi cu ochii 
îndreptaţi spre Cer. 


În româneşte 
de Dumitru IUGA 

loan ALEXANDRU 


CIVILIZAȚIA 
CUVÂNTULUI 


Maramureşul este cununa Ro- 
mâniei, nu numai a Transilvaniei, este 
osul domnesc al sufletului nostru, 
ochiul voievodal căruia îi datorăm 
înainte de toate împărtăşirea luminii 
cuvântului românesc în limba daco- 
romanilor peste toată românătatea. 

indemnul maramureşenilor a 
mers fulger din lămpi în lămpi, şi prin 
aceste arhaice traduceri din primele 
veacuri ale celui de-al doilea mileniu 
al eonului nostru, păstrate în copii în 
codicele voronețene, care intră în 
limba obştească pe înţelesul tuturor, 
limba românească, singura limbă pe 
care maramureşenii au vorbit-o vreo- 
dată, cu care s-au strigat şi mângâiat 
unii pe alții şi s-au sărbătorit şi s-au 
încuscrit şi au luptat şi s-au fericit şi 
tânguit şi bocit de dincolo de Bu- 
rebista până în ceasul în care scriu 
aceste rânduri. 

Maramureşul este fiul cuvântu- 
lui, este născut din grai, aşa cum 


Moldova este fiica ochiului românesc 
şi Ţara Românească este fiica su- 
fletului mistriei Meşterului Manole. 

Civilizaţia Maramureşului este 
una a cuvântului, a întrupării acestuia 
în sanctuare de stejar. 

Ei au rostit întâia oară sufletul 
mioriţei în limba română, de la ei ne 
provin cele mai vechi piei de animale 
raşchetate pe care au aşternut cu 
flacăra lumânărilor de ceară întâile 
fraze cântătoare ale sufletului nostru 
românesc plecând de la stavropighia 
Sf. Mihail din Peri, cea mai veche 
lavră românească, cu ancora ne- 
atârnării zvârlită peste munți direct în 
inima Bizanțului, când acesta era încă 
în floare. 

Oameni liberi care n-au cunoscut 
niciodată ca stăpân decât cerul de 
deasupra creştetelor lor, care au 
păstrat gândul că sunt împărați din 
vremile lui Decebal până la coconul 
de trei anişori îmbrăcat ca un împărat, 
socotit ca atare de părinţii săi. 

Cred că acest gând voievodal, 
păstrat în fiecare familie, prin fiecare 
nou-născut, vreme de două mii de ani, 
acest gând întrupat neîntrerupt, hrănit 
cu sângele lor, cu iubire, sufletul prea 
plin al acestei realități voievodale este 
o constantă a istoriei poporului nostru. 

In aceste republici de lemn, care 
sunt până astăzi satele vechi mara- 
mureşene, s-a păsrat sufletul împă- 
raților neamului nostru. 


Mănăstirea “Sf. Ana” din Rohia. 


PManamurețul meu 

Constantin NOICA 


_ CĂLĂTORIE 
ÎN MARAMUREŞ 


Învățăturile lui Medava 
Consemnate de Madeva 


FRANCEZUL spune: totul con- 
tribuie la bucuria celui ce iubeşte cu 
adevărat. Eu aş spune: totul contri- 
buie la bucuria celui ce călătoreşte 
prin Maramureş. Pierzi un tren, ai o 
pană de maşină, faci un autostop, 
orice s-ar întâmpla te răsplăteşte 
într-un fel sau altul. l 


LA ÎNCEPUT, în Rostirea filo- 
sofică românească, vroiam să fac un 
muzeu al cuvântului românesc. Pe 
urmă cuvintele au început să iasă 
singure din muzeu şi să plece la 
plimbare. Aici, în Maramureş, am gă- 
sit aşa, în gura unei femei, pe “blem în 
casă”, de la ambulemus, ambulare. — 
Un arhitect de-al nostru, C. Joja, a 
refăcut Hanul lui Manuc şi a găsit 
temeliile Curţii domneşti din Bucureşti 
de acum câteva veacuri. Eu am 
încercat aşa cu unele cuvinte româ- 
neşti. Am căutat în cuvinte înțelesuri 
care s-au pierdut, dar care s-au 
prefăcut în miracole. Rostrum în- 
semna în latineşte doar "cioc de 
pasăre” şi se puneau un fel de ciocuri 
la corăbiile învingătoare în lupte, iar 
apoi la tribuna de unde vorbea 
oratorul. De aici “rost” cu sens de 
gură, apoi de față. Noi am scos însă 
din el: rostul lumii. Este un cuvânt, 
acum, ce se plimbă prin tot ce e suflet 
şi minte omenească. - 


NU-I NIMENI vinovat de ne- 
împlinirile noastre. Limitele interioare 
sunt mai dureroase decât orice limită 
exterioară. 


UNEORI în cultură exactitatea 
pustieşte adevărul: vine cu un singur 
înțeles, în timp ce adevărul poate avea 


mai multe. În cultură, cel puţin în cea 
umanistă, întrebările sunt uneori mai 
frumoase decât răspunsurile. Vă 
îndemn să citiți, dacă n-aţi făcut-o 
încă, traducerea din Bhagavad Gita, 
făcută de Sergiu Al. George, unul de-al 
vostru, un năsăudean, ajuns acum un 
mare orientalist român. In cartea 
aceea veți vedea că întrebările omului 
sunt mai adânci decât răspunsurile 
zeului. 


DACĂ e vorba de exactitate în 
cultura umanistă, atunci pot să vă 
spun, în anii mei târzii, că nu deţin 
decât nume, date şi păreri. Ceea ce 
ştiu sigur este că nu e bine să bei 
apă rece când eşti încălzit. In rest, 
nu ştiu “sigur” mai nimic. 


NU TREBUIE disprețuit nici 
banul, deşi românul spune că e lucrul 
dracului, sau chiar ochiul dracului. 
Banul este şi al omului, când acesta 
ştie ce să facă din el şi când trăieşte 
sub o rânduială care te-nvaţă să nu 
cazi sub ispita deşartă a banului şi a 
bunurilor fără număr. 


NU ÎMBĂTRÂNIM, suntem dina- 
inte bătrâni, dacă ne aşezăm în situ- 
aţia de “a fi în” (a sta sub legile spe- 
ciei, sub gata făcutul societății etc.). 
Rămânem tineri dacă ştim tot timpul 
să fim în situaţia pe care-mi place s-o 
numesc “a fi întru”, adică a fi deschis 
către ceva mai cuprinzător decât 
vieţile noastre. 


CÂND a aşezat verbul la urmă, 
ca omul să fie atent până la capătul 
unei spuse, Cantemir a încercat, cu 
româneasca vremii sale, s-o facă să 
nu mai fie “leneşă”. Nu i-a reuşit, dar 
merita s-o încerce. 


I-AM SCRIS lui Eliade: Acum, 
spre capătul vieţii, am de ales între a 
reciti pe Goethe întreg (căci mi s-au 
pierdut cele cinci caiete cu note com- 
plete din el) sau a te reciti şi citi pe 
tine. Prefer să te citesc întreg pe tine, 
fiindcă mergi mai îndărăt decât 
Goethe (spre omul originar) şi mă 
trimiţi, nu ştiu cum, mai departe decât 
el, cu lumea asta folclorică pe care o 
vezi de-a dreptul ca o cultură majoră 
şi deschisă către viitor. 

UNELE CÂNTECE şi versuri 
maramureşene au o rigoare, o per- 
fecțiune formală, asemenea unui 
sonet shakespearian. Şi ce-mi place 
la cântecele acestea este că nu stau 
sub tirania sfârşitului. Ar putea con- 
tinua oricât, aşa cum îţi sugerează 
Coloana nesfârşită a lui Brâncuşi. 


VOI SFÂRŞI cu o părere de rău: 
aceea de a nu fi fost ardelean. De ce? 
mă veţi întreba. Fiindcă văd acum 
câtă dreptate aveam, cu vreo treizeci 
de ani în urmă, spunând: Ardealul e 
patria-mumă. 


ROMÂNII sunt goetheeni înainte 
de Goethe. Dacă acesta ar fi cunoscut 
lirica noastră populară, aşa cum 
cunoscuse epica sârbă, s-ar fi entu- 
ziasmat încă mai mult decât de cea 
din urmă. Goethe trebuie citit integral. 
Nu citiți opere — trebuie să citiţi autori. 


MARAMUREŞUL - cu arta sa 
concretă şi funcțională, dar şi abstrac- 
tă uneori, ca arta cea mai nouă, sau 
cu structurile sale în lemn, din care 
nebunul de Olos vrea să facă planul 
unui oraş care să acopere întreg 
pământul — confirmă afirmaţia lui 
Eliade: cred mai mult în viitorul culturii 
româneşti decât în cel al culturii 
europene. 


CELE DOUĂ BISERICI alătu- 
rate de la Rogoz, monumente în lemn 
amândouă, sunt înfrățite şi contopite, 
aşa cum sunt unele sensuri contrarii 
din cuvintele româneşti. Ele se împacă 
de altfel şi prin cimitirul comun, care 
le leagă. Credinţa le desparte — arta şi 
meşteşugul, nu. Oamenii pot fi 
dezbinaţi, tradiția dintotdeauna îi 
uneşte. Ei credeau că nu se împacă 
între ei, dar în fapt erau dinainte 
împăcați. 


ASCULTĂ Madeva, în câte o 
țipuritură din Ţara Oaşului eu văd 
rezumatul întregii noastre culturi, cu 
trecerea ei de la natură la rostire şi 
întruchipare artistică. Chiotul iniţial 
este încă natură; dacă vrei, este ceva 
de ordinul cântecului privighetorii, sau 
mai degrabă al privighetorului, un 
cântec despre care naturaliştii ne spun 
că nu e intonat pentru poeți, ci doar 


pentru ca pasărea să anunţe în felul 
acesta că a pus stăpânire pe un loc, 
iar ceilalţi s-o lase acolo în rostul ei. 
Dar chiotul nostru — care şi el este un 
fel de a spune: ascultaţi-mă, fraților, 
faceţi-mi şi mie loc în lume — trece în 
cuvânt, în viers, în logos, şi devine, 
astfel, dintr-o răsuflare parcă altceva. 
Se preface într-un cântec care ar 
putea ține cât lumea. 


CONSTANTIN NOICA -— ...Vor- 
ba lui Eminescu: Şi cum vin pe drum 
de fier... | 

Vasile Deac Moşu - Nu pier 
cântecele, iată că nu pier. 

C.N.: 

— Cum vă adaptati vieții noi? Vă 
simtiți acasă în lumea asta schim- 
bată? 

V.D.M.: 

— Cu atâta dragoste se încon- 
gioară astăzi tot ce s-a făcut din moşi 
strămoşi! 


CÂND vizitezi Maramureşul, 
înţelegi de ce grecii vechi spuneau la 
materie, în general, “lemn”. Şi cultura, 
şi civilizaţia pleacă de la lemn. 
Coloana de templu (cu frunzele de la 
corintic) a fost la început trunchi de 
lemn. Fluierul a fost lemn. Tilinca — 
din care mi-a cântat o doină şi o bătută 
Mihai Lăcătiş din Câmpulung Moldo- 
venesc — este o simplă țeavă de lemn, 
nici măcar cu găurele. — Vai de lumea 
care şi-a pierdut lemnul, materia! lar 
occidentalii sunt astăzi materalişti 
fără materie, cu materialele lor ca şi 
abstracte şi cu averile lor pe hârtie, 
în acţiuni sau naiba ştie cum. De 
aceea s-au şi smintit. Cine nu res- 
pectă materia, se năruie spirituali- 
ceşte. 


CÂND mă gândesc la Mara- 
mureş, la folclorul nostru şi la felul 
întâmplător şi prea adesea parţial în 
care am păstrat ceva din ce a fost, 
îmi spun că aceea ce ştim şi admirăm 
noi (laolaltă cu atâţia străini) reprezintă 
poate numai resturile şi firimiturile 
unui banchet al zeilor. 


Maramaregal mea 

Ana BANTOŞ 


: “CÂT 
Îl MARAMUREŞU'...” 


este un cântec preferat al 
familiei noastre încă de pe vremea 
studenției. Acest cântec, ca şi tot 
ceea ce venea de peste Prut, ne 
transpunea în zone spirituale care 
ştiam că sunt şi ale noastre. lată de 
ce oricine făcea rost de cărţi sau 
discuri, ajunse ca printr-o minune de 
la Bucureşti la Chişinău, era consi- 
derat un fericit. Bunurile acestea 
circulau din mână în mână până când 
în cărţi se subțiau filele, iar melodiile 
de pe discuri puteau fi desluşite numai 
dacă erau îngânate şi de către cei care 
le ascultau, amplificându-le ecoul în 
suflet. Ajutaţi de fecior, am interpretat 
şi la nunta fiicei acest cântec ce nu 
poate lipsi din zestrea copiilor noştri, 
iar faptul că nu văzusem încă Mara- 
mureşul nu era un impediment... 

Am ajuns pentru prima oară pe 
meleagurile maramureşene datorită 
familiei de medici Pădeanu, prietenii 
noştri stabiliți în Canada, de unde în 
fiecare an reveneau la Bistriţa pentru 
a-şi revedea măicuţa. În 1996 ne-au 
făcut surpriza acestei întâlniri de 
neuitat pe plaiurile marcate de o 
frumusețe dumnezeiască. Domnul 
Dumitru Pădeanu, alias scriitorul 
Corneliu Florea, care editează cu 
mijloace proprii în Canada publicaţia 
“Jurnal liber”, în calitatea-i de ghid 
excelent, ne povestea cu lux de 
amănunte întâmplări din partea locului, 
punând accentul pe detalii care scapă 
istoriei scrise. Momentul cel mai rele- 
vant l-a constituit vizita la Mănăstirea 
Bârsana, unde ne-am convins că dacă 
omul vrea să facă ceva pe acest 
pământ, Dumnezeu nu-l lasă neaju- 
torat: măicuţa stareță, având grijă de 
edificarea sfântului lăcaş, tot dânsa 


şef de şantier, şofer şi muncitor, 
reuşea să facă față situaţiei cu 
bunăvoință, cu multă bărbăţie şi cu 
multă prezenţă de spirit, iar muncitorii 
îi dădeau ascultare ca unui condu- 
cător de oşti. 

Aici, la mănăstire, am desco- 
perit, printre odoarele pregătite cu 
multă grijă de măicuţe, pentru a 
împodobi interiorul, şi o bucată de 
pânză țesută manual. Ornamentul era 
întocmai cu cel de pe fața de masă 
pe care am moştenit-o de la străbu- 
nica soțului meu, din Hiliuţi, Bălţi. 
Această apropiere, prin intermediul 
unor figuri geometrice ce păstrează 
în ele liniile unui destin pe care le 
stăpâneşte şi Dumnezeu, şi omul, 
perpetuându-le în timp şi spațiu, ne-a 
definitivat preludiul cunoaşterii Mara- 
mureşului, pe care am continuat-o 
acum câteva luni răspunzând invitaţiei 
generoase a domnului prefect Gheor- 
ghe Mihai Bârlea de a merge într-o 
delegaţie de documentare în zonă. 
Atât dumnealui, cât şi domnii consili- 
eri judeţeni, sculptorul Traian Moldo- 
van şi poetul Nicolae Scheianu, au 
favorizat cunoaşterea, de astă dată 
mai amplă, a vieţii culturale şi econo- 
mice a județului. Aflarea noastră la 
Baia Mare, în Țara Lăpuşului, la Mă- 
năstirea Rohia, Sighetu Marmaţiei, 
Săpânța, Ocna Şugatag, vizitarea 
muzeelor din Baia Mare şi din împre- 
jurimi, precum şi a Muzeului Etnogra- 
fic al Maramureşului unde am fost 
călăuziți de remarcabilul director şi 
muzeograf Mihai Dăncuş, clipele 
petrecute între profesori, scriitori, 
ziarişti şi bibliografi la Biblioteca 
judeţeană “Petre Dulfu”, — au însemnat 
pentru noi descoperirea unei zone 
spirituale nebănuit de bogate, pe care 
o fac să fie aşa minunațţii oameni ai 
Maramureşului. Cei pe care ne-a fost 
dat să-i cunoaştem în această 
deplasare ne-au impresionat prin 
modul de a trăi viața în toată bogăţia 
ei de registre, de la seriozitatea cu 
care îşi achită datoria de oameni ai 
locului până la umorul şi glumele pe 
care ştiu să le guste şi să-i ia şi pe 
alţii părtaşi de atmosferă. Fără de 

aceste talente maramureşeanul e de 
neînchipuit. 

Dumnezeu a vrut să trăim clipe 
inegalabile în mijlocul maramu- 
reşenilor adunaţi pentru a se pregăti 
de sărbătoare, iar apoi şi la desfăşu- 
rarea unui festival al obiceiurilor 
agrare: pe o vale, la Tânjaua hotena- 
rilor, s-au întrunit mii de locuitori din 
zonă pentru a fi împreună câteva ore, 
sfidând vremelnicia aflării noastre pe 
pământ. Acolo, printre moşneni, am 
înțeles sensul sărbătorilor populare, 
în care este căutată perfecțiunea 
omului: personajul principal este 
gospodarul cel mai harnic din sat, care 
a terminat primul aratul şi care se 
remarcă din toate punctele de vedere. 
In fond, omul devine celebritate în 
partea locului pe parcursul unui an 
întreg, pânăra următoarele lucrări de 
primăvară. Reflectat în oglinda ritua- 
lurilor, perpetuate în plină epocă a 
computerului, sufletul maramureşea- 
nului este în contact direct cu 


nemurirea. Pentru a surprinde minu- - 


Română 


Limba 


nea acestei întâmplări, turişti din cele 
mai îndepărtate ţări s-au deplasat aici. 
l-am văzut fixând harnic cu camera 
de luat vederi aceste obiceiuri ale 
pământului, care prin alte părți de mult 
nu mai există decât descrise în cărți. 
Or, ritualurile maramureșene, pline de 


„demnitate, asigură păstrarea integri- 


tății umane şi previne degenerarea ei, 
conferindu-i trăsături irepetabile 
acestui neam. 

.. Ziua rezervată primei noastre 
excursii pe traseul cu biserici mara- 
mureşene de lemn, în 1996, s-a 
întâmplat să fie ploioasă şi rece şi 
doar cât ne-am aflat la Mănăstirea 
Bârsana soarele a fost îngăduitor şi 
ne-a dezvăluit splendorile acestui 
picior de plai. Ni s-a părut un semn 
încurajator: tot ceea ce este Maramu- 
reşul merită să fie cunoscut mai bine 
în Basarabia. 

Ieud. Biserica din Deal, întemeiată în 1346. 

Cuvânt are Atmosferă de sărbătoare. 
dl Gheorghe Miha. Bârlea, 


prefect de Maramureş. 


Sfatul coconilor. 


Datini şi generaţii. Ministrul loan Mureşean 
în haine de moroşan. 


Tânjaua de la Hoteni. Anul 1998. 

Oaspeți de onoare. 


Povestea vorbei. 

Tânjaua de pe Mara. Hărniceşti, anul 1995. 

Stop-cadru. Cât îi Maramureşul... 


Basarabeanul Gherontie Guţu, 
unul dintre stareții mănăstirii 
(1930-1937). 


În schele o nouă biserică. Sf. Ierarhi Sava Brancovici 
şi Iosif de la Partoş. 


N. Steinhardt. P.S. Arhiereul Vicar Iustin Sigheteanul. 


Biserica de lemn “Intrarea Maicii Domnului 
în biserică” din Bârsana. 

Ieşind de la biserică. Bârsana, anul 1998. 

Muzeul satului. Sighetu Marmaţiei. 

La colindat. Bârsana, Biserica de lemn “Cuvioasa Paraschiva” 
Crăciun, anul 1998. din Deseşti. Ancadramentul uşii principale. 


II 7 hi N: Mibi 


Veche casă maramureşeană. 

Biserica de pe culme. 


Candelabru de lemn. Detalii casă şi cruce-troiţă. 
Meşterul Toader Bârsan din Bârsana. 


În bătaia soarelui, la Ieud. 

f àti 
Călăreți la nuntă. Budeşti, anyl 1999. Biserica de Şes din Ieud, 
întemeiată în sec. XVIII. 


BS 


Pe ii 
Lă 


Sculptură modernă 
din Ţara Lăpuşului. 


Cocoane din Săliștea de Sus. Anul 1998. 

Stă caza 


Hotelul Mara din municipiul Baia Mare. 

Cruce sculptat 


ă în lemn. 


Biserica de lemn “Sfinții Arhangheli” 
din Şurdeşti. 


Reculegere. 


Vedere din Baia Mare. 

Biserica de lemn “Sfinții Arhangheli” Sculptură în lemn. 


din Remetea Chiòarului. 


Limba Re 

Troiţa din Berbeşti. 


Carte de uizită 

Dumitru IUGA 


JUDEȚUL 
CELOR PATRU “TARI” 


Maramureşul este satul primor- 
dial. Nu ştim precis de unde vine şi te 
copleşeşte până la urmă acest senti- 
ment. Poate din toate, din port, din porţi, 
din bisericuţele de lemn, din făptura 
omului... Ţăranii maramureşeni nu vin 
de nicăieri. Ai sentimentul că au venit 
direct din cer în Maramureş. În alte ţări 
simţi, ştii că oamenii au venit de undeva, 
aici nu ai acest sentiment. Aici, în 
Maramureş, este omul primordial în 
noblețea sa princiară — nu primitivă, în 
frumusețea lui de înaltă civilizaţie. 


MINORU NAMBARA (specialist în 
istoria civilizaţiei din Japonia) 


Străveche vatră românească, 
cu 6 civilizație originală, cu o natură 
încântătoare, de o rară frumusețe — 
“asemănătoare pământului clasic al 
Eladei şi Italiei”, cum afirma acad. 
loan Mihalyi de Apşa — judeţul Mara- 
mureş este situat în nordul României, 


având ca vecini Ucraina, judeţele 
Suceava, Bistrița Năsăud, Cluj, Sălaj 
şi Satu Mare. Cu o suprafaţă de 6.915 
km? şi o populaţie de peste 543.000 
locuitori, din care 53% în mediul ur- 
ban, județul Maramureş ocupă locul 
14 în România. Reţeaua de localităţi 
cuprinde două municipii (Baia Mare şi 
Sighetu Marmaţiei), şase oraşe şi 62 
de comune. 

Relieful său este extrem de 
variat, zona montană ocupând 43% 
din suprafaţă, cea de dealuri, podişuri 
şi piemonturi 30%, iar depresiunile 
27%. Relieful înalt este marcat de 
lanţul munților cristalini ai Rodnei şi 
ai Maramureşului, precum şi de munții 
vulcanici Țibleș, Gutâi şi Oaş, cu 
altitudini variind între 600 — 1.900 m. 
De o frumuseţe aparte sunt depresiu- 
nile Maramureşului, Lăpuşului şi Băii 
Mari, cu dealuri, terase şi lunci care 
au favorizat, prin bogăţiile naturale şi 
geoclimaterice, prezența şi perma- 
nența omului din cele mai vechi tim- 
puri în această zonă. 

Clima este de tip temperat — 
continentală moderată, statisticile 
medii din ultimii 70 de ani relevând că 
275 de zile dintr-un an dețin valori 
pozitive de temperatură. Precipitațiile 
atmosferice sunt, în general, cuprinse 
între 700 — 1.500 mm, variind în 
funcţie de zonă. 

Reţeaua hidrografică este bo- 
gată, având o lungime de peste 
3.000 km. Cele mai importante râuri 
sunt: Lăpuşul — care formează, în 
masivul cristalin Preluca, un sălbatic 
defileu pe circa 30 km, Iza — care 
izvorăşte dintr-un izbuc albastru, 
Vişeul, Vaserul, Mara, Cosău, Rusco- 
va, Cavnic şi Săsarul. Hidrografia este 
întregită de unele lacuri naturale şi 
antropice. În munţii Rodnei se află 
lacurile glaciare lezerul şi Buhăiescul, 
în muntii Gutâi “ochiurile” albastre de 
sub Creasta Cocoşului, Tăul lui 
Dumitru, Lacul Albastru de la Baia 
Sprie şi cele de sare de la Ocna 
Şugatag. În anul 1964 a fost amenajat 
lacul de acumulare de la Strâmtori — 
Firiza, pentru alimentarea cu apă a 
Băii Mari şi se află în execuţie 
sistemul de amenajări hidroenergetice 
Runcu — Brazi — Firiza, cu dublă desti- 
natie: alimentarea cu apă potabilă şi 
producerea energiei electrice. Există 
de asemenea peste 100 de izvoare 
de apă minerală, vestite pentru efectul 
lor terapeutic fiind cele de la Săpânța, 
Stoiceni, Borcut, Dragomireşti, Baia 
Borşa, Botiza, Ocna Şugatag. 

Pădurile de foioase şi răşinoase 
acoperă aproape 43% din suprafața 
judeţului, iar păşunile, fânaţele şi 
livezile 32%. Vegetaţia bogată şi clima 
moderată oferă condiţii prielnice pentru 
dezvoltarea unei faune şi flore di- 
verse. În județ trăiesc circa 30 de 
specii de animale sălbatice, între care 
se numără exemplare rare de urs, 
cerb carpatin, căprior, jder, râs, cocoş 
de munte, cocoş de mesteacăn şi 
fazan. O parte din râuri sunt populate 
de păstrăvi, lostriță, lipan şi ştiucă. 
Şi flora este variată şi bogată, cuprin- 
zând exemplare rare de bujori de 
munte şi floare de colț.. Vasta reţea de 
obiective naturale ocrotite de lege, ca- 
re au o suprafață de circa 5.000 ha, 
cuprinde printre altele rezervația 
naturală Pietrosul Rodnei, având un 
caracter complex geologic, geo- 
morfologic, faunistic şi floristic, aici 
recolonizându-se capra neagră (Rupi- 
capra rupicapra) şi marmota (Marmota 
marmota). Alte rezervaţii ocrotite sunt 
cele de castan comestibil din bazinul 
Băii Mari, cea geologică de la Creasta 


Cocoşului, rezervaţia fosiliferă Chiuz- 
baia (printre cele mai importante din 
Europa), mlaştina oligotrofă Tăul lui 
Dumitru şi cea de la Poiana Brazilor 
pentru ocrotirea cocoşului de mestea- 
căn. 

Bogat este şi subsolul judeţului 
Maramureş, unul dintre principalele 
bazine în extracția şi prelucrarea 
minereurilor nefieroase: plumb, cupru, 
zinc, aur, argint, precum şi fier, 
mangan, marmură, roci utile, sare şi 
altele. Din cele 2.000 de minerale 
cunoscute în lume, 15 au fost 
identificate, pentru prima dată, aici: 
semşeytul, andoritul, monsmeditul, 
kapnitul, fizelytul etc. Ca rarităţi se 
pot menţiona diamantul de Maramu- 
reş, o varietate de cuarţ transparent, 
cristalizat în forme geometrice 
desăvârşite, şi calcedonita, un cuarţ 
albăstrui unic în România. 

“Ţările” Maramureşului, Lăpu- 
şului, Chioarului şi Codrului, care alcă- 
tuiesc din anul 1968 actualul judeţ 
Maramureş, au avut de-a lungul istoriei 
un destin comun. Munţii din jur, bogaţi 
în metale, au favorizat dezvoltarea 
metalurgiei bronzului, aurului şi fieru- 
lui, ilustrativă prin originalitate fiind 
“Cultura Suciu de Sus”, cu răspândire 
şi în vecinătatea civilizaţiei nord- 
tracice. Piesele de bronz şi aur, ca şi 
cele de fier, găsite în depozitele de la 
Lăpuş, Săpânța, Sarasău, Rozavlea 
şi leud, desemnează județul ca fiind 
unul dintre cele mai vechi centre de 
prelucrare a metalului din Europa. Tot- 
odată, la Sarasău a fost descoperit 
un tezaur care conţinea 9 kg de 
obiecte de aur şi bronz, datând de la 
mijlocul mileniului | î.Hr. 


k*k 


Maramureşul a făcut parte din 
marele stat centralizat şi independent 
creat de Burebista, mai târziu rămâ- 
nând în afara provinciei Dacia Roma- 
nă. Dacii mari şi liberi din acest ţinut 
au păstrat permanente legături 
economice, comerciale şi spirituale cu 
cei aflați sub stăpânire romană, după 
cum atestă vestigiile de ceramică 
neagră grafitată sau cenuşie şi 
monedele romane descoperite pe 


Carte de vizită 


35 


teritoriul Maramureşului, monede emi- 
se în timpul împăraţilor Nero, Vite- 
llius, Vespasian, Domițian, Traian, 
Marcus Aurelius şi Septimius Seve- 
rus. Cercetările arheologice au pus în 
evidenţă continuitatea neîntreruptă a 
civilizaţiei dacilor liberi pe aceste 
teritorii şi în sec. IV-X d. Hr. 

Primele atestări documentare 
despre Maramureş datează din anii 
1199 şi 1231. Maramureşul a cu- 
noscut de timpuriu — ca şi Lăpuşul, 
Chioarul şi Codrul — o organizare so- 
cial-politică cu cneji de sat, de vale 
şi voievozi, care s-au opus procesului 
de cucerire maghiară la începutul 
secolului al IX-lea. In ceea ce priveşte 
Chioarul, acesta a fost ţinutul cu cei 
mai mulţi nobili români în epoca 
feudală, după “Țara Făgăraşului”, fiind 
un puternic punct de sprijin militar 
pentru principatul Transilvaniei. Cu 
toate opresiunile, maramureşenii, 
codrenii şi chiorenii au reuşit, prin 
credinţă şi tenacitate, să-şi păstreze 
privilegiile de etnie, limbă şi port. 

Maramureşul a jucat un rol im- 
portant în istoria românilor, dând 
neamului străluciți conducători şi 
fruntaşi politici. În anul 1359, Bogdan 
de Cuhea a întemeiat statul feudal de 
sine stătător Moldova, după ce a ţinut 
ridicat scutul şi sceptrul său în apă- 
rarea drepturilor şi privilegiilor româ- 
nilor împotriva regalității maghiare 
care atenta la autonomia acestora. 
Românii din Maramureş, Lăpuş, Chioar 
şi Codru au participat la răscoala 
antihabsburgică iniţiată de principele 
Francisc Rakóczi al II-lea (1704-1711), 
avându-i în frunte pe căpitanul Sandrin 
Lupu din Borşa şi pe Grigore Pintea, 
vestit haiduc şi oştean. Pintea 
Viteazul, simbol al dreptăţii şi vitejiei, 
a rămas în istorie şi legendă ca “unul 
din cei mai însemnați români din 
vremea sa”. 

Românii din aceste “țări” au 
luptat pentru idealurile de libertate 
socială şi naţională ale revoluţiei din 
1848-1849 şi s-au bucurat şi au 
nădăjduiit în bine odată cu Unirea 
Principatelor din 1859. Mulţi maramu- 
reşeni, cum a fost căpitanul Titus 
Dunca din Şieu, luptător apreciat de 
Garibaldi sau Filip Mihalcea, farmacist 
din Vişeul de Sus, au participat ca 


voluntari în războiul de neatârnare a 
României din 1877. Săvârşirea actului 
istoric al Marii Uniri din 1 decembrie 
1918 s-a petrecut şi prin prețioasa 
contribuţie a lui Vasile Lucaciu şi 
Gheorghe Pop de Băseşti, străluciți 
luptători pentru libertatea şi unirea 
românilor. Cu toate greutăţile şi 
dificultăţile ivite, oamenii acestor locuri 
nu s-au lăsat biruiţi de ele, întrucât 
nici o dictatură internă şi nici o 
ocupație străină nu le-a putut înfrânge 
puterea de creaţie istorică, materială 
şi spirituală. 


kk 


După decembrie 1989 în viaţa 
economică a județului s-au produs 
mutații semnificative, specifice 
perioadei de tranziţie la economia de 
piaţă. 

Ponderea activităţii industriale o 
deține cercetarea şi explorarea 
geologică, precum şi exploatarea şi 
prelucrarea minereurilor nefieroase, 
care deține locul | în România. La 
nivel de judeţ a fost elaborată strategia 
de restructurare, ajustare şi dez- 
voltare a exploatării şi prelucrării 
minereurilor nefieroase, cu accent 
deosebit în domeniul valorificării 
rezervelor de minereuri nefieroase şi 
auro-argintifere, cuprinzând acţiuni de 
retehnologizare şi modernizare, stra- 
tegie datorată specialiştilor maramu- 
reşeni de o înaltă competenţă profe- 
sională. Potenţialul de rezerve şi 
prospectarea piețelor interne şi 
externe au relevat necesitatea men- 
tinerii, cel puţin la nivelul actual, a 
capacităţilor de producţie, activitatea 
minieră din zonă nediminuându-se. 

Judeţul Maramureş ocupă locul 
întâi în România şi în ceea ce priveşte 
ponderea industriei metalurgice şi a 
metalelor nefieroase. S.C. “Phonix“ 
S.A. Baia Mare şi S.C. “Romplumb” 
S.A. Ferneziu-Baia Mare sunt două 
societăţi profilate pe prelucrarea 
concentratelor cuproase, producerea 
cuprului rafinat electrolitic, va- 
lorificarea metalelor prețioase şi 
însoțţitoare din materia primă, a 
sulfului pentru obținerea acidului sul- 

furic, producerea bioxidului de mangan 
electrolitic şi extragerea plumbului din 
concentrate plumboase şi cupro- 
plumboase. Ambele societăți ma- 
nifestă largi disponibilități pentru 
colaborarea cu firme străine în 
domeniul retehnologizării, depoluării şi 
valorificării produselor pe diverse 
piețe. 

Aceleaşi disponibilități ma- 
nifestă şi societățile din domeniul 
construcției de maşini (Simatec, 
Robes, Metamar, Apsa, Ramira), al 
prelucrării lemnului şi producerii 
mobilei, industriei textile şi de confecții 
(Maratex, Confestar, Unitatea), al 
faianţei, ceramicii şi sticlăriei (Fai- 
mar), al artizanatului, bunurilor de larg 
consum şi serviciilor (Atcom, Rom- 
nord), al industriei alimentare (S.C. 
Agroindustriala, Maralact, Marcons), 
precum şi al valorificării fructelor de 
pădure, vânătorii şi pescuitului. 
Societăţile dispun de suprafeţe cu 
capacităţi de producție, precum şi de 
forță de muncă de înaltă calificare, 
care pot constitui atuuri deosebite 
pentru atragerea capitalului privat 
străin. 

Semnificativă este şi evoluția 
privatizării, municipiul Baia Mare 
numărându-se printre primele cinci 
municipii din ţară ca număr de agenți 
economici privaţi la 1.000 de locuitori. 

Judeţul Maramureş, ca mare 
producător de animale şi fructe, are 
disponibilităţi atât pentru piaţa internă, 
cât şi pentru export. Creşterea anima- 
lelor ocupă un loc important în agricul- 
tură, întrucât judeţul deţine 10% din 
suprafața ds păşuni a României. Rasa 
Brună de Maramureş, ameliorată de 
specialiştii județului, este una dintre 
cele mai apreciate rase de bovine 
româneşti, fiind remarcată de firme de 
specialitate din Elveţia, Austria, SUA. 
Pomicultura are bogate tradiţii în 
judeţ, cultivându-se intensiv soiuri 
performante de mere, prune, pere, 
afine, castane comestibile, cireşe şi 
vişine, sucurile naturale concentrate 
de fructe fabricate la Baia Mare fiind 
căutate atât pe piața internă, cât şi 
pe cea externă. 

Prin valorile şi frumuseţile sale 
spirituale, morale şi peisagistice, 
judeţul Maramureş constituie un punct 
de atracţie pentru mii de turişti din ţară 
şi străinătate. Pentru agrement, odih- 
nă şi tratament se remarcă staţiunile: 


Borşa, Izvoarele, Ocna Şugatag şi 
Mogoşa. La Borşa, Izvoarele sau 
Mogoşa există largi posibilităţi pentru 
practicarea sporturilor de iarnă, pentru 
drumeţii şi excursii în orice sezon, iar 
Ocna Şugatag oferă o bază de 
tratament a diverselor afecţiuni, în 
special a celor reumatice. Recent 
stațiunea Izvoarele a devenit o impor- 
tantă bază de tratament bioenergetic, 
deosebit de atractivă pentru cei ce 
practică medicina complementară. Pe 
lângă frumuseţea naturală a peisa- 
jului, zonele oferă mari oportunităţi de 
dezvoltare a turismului de agrement, 
sportiv sau pentru îngrijirea sănătăţii, 
în special pentru cei ce doresc să 
investească un capital privat. 

Maramureşul este căutat şi 
pentru originalitatea aşezărilor sale, a 
caselor, a bisericilor de lemn, a 
monumentalelor porţi, pentru frumu- 
setea portului şi bogăţia obiceiurilor, 
cântecelor, dansurilor populare, pentru 
valorile muzeale din Baia Mare şi 
Sighetu Marmaţiei. O atracţie aparte 
o prezintă “Cimitirul vesel” din Să- 
pânţa, unic în lume, operă a sculpto- 
rului, pictorului şi versificatorului țăran 
loan Stan Pătraş (1908-1977), precum 
şi obiectele şi colecţiile de artă 
populară create de recunoscuţi meşteri 
din Bârsana, Botiza, Sat Şugatag, 
Vadu Izei şi Săcel. Satele de pe văile 
Marei, Izei, Cosăului şi Tisei sunt 
adevărate “muzee în aer liber”. 

in județ există peste 360 de 
monumente şi ansambluri de arhi- 
tectură şi de artă plastică, cu valoare 
memorială şi istorică: bisericile din 
lemn din Şurdeşti, Bogdan Vodă, leud, 
Bârsana, Budeşti, Rogoz, rezervaţiile 
de arhitectură populară din Baia Mare 
şi Sighetu Marmaţiei, complexul me- 
morial al martirilor de la Moisei etc. 

De atenţie se bucură în prezent 
dezvoltarea turismului cultural, asoci- 
atia de turism cultural şi agro-montan 
“Botiza” având ca obiectiv esenţial 
stimularea instituţiilor culturale, a 
gospodăriilor ţărăneşti, cu posibilități 
reale de a oferi pentru turiştii români 
şi străini posibilitatea de a descoperi 
comorile de artă şi arhitectură popu- 
lară ale județului sau refacerea 
sănătăţii şi petrecerea unor momente 

de neuitat în stațiunile balneoclima- 
terice sau în oricare alte localități. 

Judeţul Maramureş nu este 
numai un centru economic, agricol sau 
cultural, ci şi un centru cu o bogată 
activitate sportivă, având peste 11 
cluburi şi peste 390 de asociații, 
numeroşi sportivi fiind deţinătorii unor 
titluri internaţionale şi naţionale la 
gimnastică, handbal, înot, volei, 
popice, tir. Baia Mare a fost apreciată 
ca a doua capitală a sportului româ- 
nesc. 

Municipiul Baia Mare este 
reşedinţa judeţului, fiind atestat 
documentar din anul 1329. Cu o 
populaţie de peste 150.000 locuitori, 
oraşul conservă vestigii de arhitectură 
medievală care au fost declarate 
rezervație de arhitectură. Este un im- 
portant centru al industriei miniere şi 
de prelucrare a minereurilor nefieroase 
şi prețioase, al metalurgiei nefieroase, 
construcţii de maşini, textile şi 
confecții, mobilă şi industrie alimen- 
tară. Centru universitar din anul 1961, 
municipiul dispune de moderne edificii 
de învățământ şi cultură, precum şi 
de sănătate şi comerț. După 1989 aici 
s-a dezvoltat puternic şi activitatea 
bancară. 

Al doilea oraş, ca mărime, al 
județului (44.000 de locuitori) şi fostă 
capitală a Maramureşului voievodal, 
municipiul Sighetu Marmaţiei este 
atestat documentar din anul 1334. 
Centru de cercetare şi producţie 
zootehnică pentru rasa de bovine 
Bruna de Maramureş; aici se organi- 
zează “Târgul fermierilor” în luna 
octombrie a fiecărui an, iar în decem- 
brie are loc Festivalul datinilor şi 
obiceiurilor de iarnă. Oraşul este şi un 
puternic centru industrial, în special 
în domeniul prelucrării lemnului şi al 
construcțiilor de maşini. 

Celelalte oraşe — Baia Sprie, 
Borşa, Cavnic, Târgu Lăpuş, Seini, 
Vişeul de Sus — se diferenţiază prin 
profilul lor economic, prin specificul 
lor urbanistic şi spiritual, toate ates- 
tând existenţa unei istorii bogate, cu 
tradiţii care reflectă originalitatea, 
autenticitatea şi creativitatea oame- 
nilor de pe aceste meleaguri. 

Maramureşul priveşte cu spe- 
rante şi optimism viitorul. O vreme nu 
va fi uşor. Ca orice schimbare radi- 
cală, după o lungă perioadă de 
dictatură comunistă şi economie 


Centrul istoric al oraşului Baia Mare. 
Anul 1980. 


centralizată etatistă, construirea unui 
stat liber, prosper şi democrat, cu 
edificarea tuturor instituțiilor funda- 
mentale şi bazat pe economia de 
piață, va pune la încercare oamenii 
acestor locuri. Dar puterea lor de 
creație, de sacrificiu, ingeniozitatea, 
cinstea, omenia, demnitatea şi des- 
chiderea lor spre lume constituie tot 
atâtea atuuri pentru a-i face învin- 
gători. 

Județul nostru are ce oferi par- 
tenerilor dispuşi să colaboreze în 
domeniul afacerilor, cu beneficii reci- 
proce. Există infinite oportunităţi de 
a investi în industrie, agricultură, tu- 
rism, servicii. Multe societăţi comer- 
ciale manifestă interes în a se priva- 
tiza, în a se racorda rapid şi eficient 
la exigenţele economiei de piaţă, 
doresc asocierea cu firme străine 
pentru a deveni competitive la export 
şi pe piaţa internă. 

Pe cei care doresc să colabo- 
reze în domeniile de interes reciproc, 
să cunoască zestrea de civilizație şi 
cultură a acestor meleaguri româneşti 
îi invităm cu drag în Maramureş, asi- 
gurându-i de deplina noastră ospita- 
litate. 

“ÎN MARAMUREŞ 
N-A MURIT 
SENTIMENTUL 
SĂRBĂTORII” 


Dialog: Alexandru BANTOŞ — 
Gheorghe Mihai BARLEA, 
Prefect al judetului Maramureş 


— Stimate domnule prefect, 
activitatea Dumneavoastră, ne-am 
convins de acest lucru în cele 
câteva zile de aflare în Maramureş, 
e comparabilă cu un maraton 
continuu: şedinţe, interviuri, vizite, 
telefoane etc. Cum vă încape 
timpul? Cum eşalonaţi acţiunile, 
după ce criteriu, ca munca să aibă 
randament? 

— Trebuie să ai viteză de gândire 
şi viteză de acţiune. Or, o zi de muncă 
bine angajată începe din ziua prece- 
dentă, în sensul că trebuie să cunoşti 
din ajun programul minimal, să ştii ce 
ai de făcut pe parcursul unei săptă- 
mâni şi chiar al unei luni întregi. 
Funcţia de prefect reclamă un regim 
de muncă foarte intens şi bine ordo- 
nat. Reuşeşti să-ţi onorezi obligațiu- 
nile de serviciu doar cu o echipă. În 
administraţie dacă nu lucrezi ordonat, 
atunci lucrurile intră în aleatoriu, în 
haos. Eu am avut parte de câţiva 
colaboratori foarte buni, cu experiență 
în instituţie, şi acest fapt mi-a permis 
să prind repede mecanismele admi- 
nistraţiei. De când sunt prefect am 
realizat proiecte care, într-un fel, au 
întrecut aşteptările multora, deoarece 
m-am instalat în post pe fundalul unei 
prejudecăţi: “Asta este din cultură, 
scriitor, filozof, ce-o fi având el oare 
cu admihistraţia?”. 

— Lumea e obişnuită ca în 
administraţie să fie ingineri, per- 
sonal tehnic. Omisese că Dumnea- 
voastră sunteţi licenţiat în drept şi 
în filozofie, iar acum şi doctor în 


Gheorghe Mihai Bârlea s-a năs- 
cut la 10 februarie 1951. Este licenţiat 
în filozofie şi drept. Bibliotecar şi direc- 
tor al Bibliotecii municipale din Sighetu 
Marmaţiei, consilier-şef al Inspecto- 
ratului pentru Cultură Maramureş, pre- 
fect al județului Maramureş. Membru 
fondator al Fundaţiei “Academia civică” 
şi membru în Comitetul Naţional al Alian- 
tei Civice. S-a numărat printre inițiatorii 
Festivalului Naţional de Poezie de la 
Sighetu Marmaţiei şi ai simpozionului 
“Memorialul Sighet”. 

În literatură a debutat în 1970, cu 
un ciclu de poeme publicat în revista 
Astra. Colaborează la: Convorbiri 
literare, Familia, Tribuna, Luceafărul, 
Steaua. Editează împreună cu alţi 
intelectuali publicaţiile Crainicul Mara- 
mureşului şi Tribuna Marmaţiei. 

Laureat al premiilor revistei Lu- 
ceafărul (1981), Editurii Dacia (1985), 
Salonului Naţional de Carte din Cluj- 
Napoca (1998). 

Membru al Uniunii Scriitorilor din 
România. 

Volume de poezii: Din penumbră, 
Cluj-Napoca, Cartimpex Limes, 1998, 
74 p.; Lasă-te prădat, Sighetu Marma- 
tiei, Editura Echim, 1998, 74 p. 

În colaborare cu D. luga îngrijeşte 
antologia poeţilor maramureşeni din 
dreapta Tisei, Transcarpatia — Ucraina, 
Leagăn de cuvânt (Baia Mare, Cybela, 
1997). 

sociologie. Prevala, fireşte, opinia 
că sunteţi scriitor. Or, scriitorii, 
după unii, sunt nişte visători... 

— E o mare prejudecată, pentru 
că în momentul când ai responsa- 
bilități de acest ordin, renunțţi puţin, 
chiar scriitor fiind, la fondul tău lăun- 
tric, la preocupările tale obsedante. Şi 
eu am reuşit să răspund la multiplele 
solicitări ale colectivităţii. M-am 
implicat, paradoxal, şi spre surpriza 
multora, îndeosebi în problemele 
sociale şi economice. Am reuşit să 
menţin în Maramureş un echilibru de 
care sunt personal foarte satisfăcut, 
dacă nu chiar mândru. Maramureşul 
e un județ dificil. Cu o economie, până 
mai ieri, predominant miniero-metalur- 
gică. Mentalitatea oamenilor din 
asemenea sectoare de activitate e 
una cu destule asperităţi şi sunt bine 
cunoscute cazurile de pe Valea Jiului, 
nu pentru că oamenii aceia ar fi cu o 
mentalitate minoră, ci pentru că viaţa 
i-a abrutizat şi greutăţile de zi cu zi i-au 
împovărat, şi-i mai împovărează încă. 
Am ştiut să găsesc mecanismele şi 
relaţiile necesare pentru a păstra un 
dialog viu, concret, neformalizat cu 
lideri de sindicat. 

Apoi m-am implicat în viaţa 
economică a judeţului, deoarece am 

crezut şi cred în continuare că pentru 
a redresa barca în care stăm, pentru 
a redresa propriu-zis economia, 
trebuie să rezolvăm problema privati- 
zării. Astăzi Maramureşul are de 
privatizat vreo două-trei procente de 
la societăţile cu capital majoritar de 
stat. Am beneficiat aici, într-adevăr, 
de prestația unui colaborator, real- 
mente foarte calificat, directorul 
RFPS, Mircea Munteanu. Şi noi foarte 
curând vom spune: “Da, Maramureşul 
a încheiat procesul de privatizare”. 
Putem vorbi că de aci încolo începe 
procesul de redresare economică şi 
de creştere a unei economii pe cale 
naturală, având la bază principiile 
economiei de piață, nu pe structuri 
inadecvate unui dinamism economic, 
cum este cel de astăzi. Va descreşte 
treptat indicele şomajului, vor creşte 
prestările de servicii. Industriile 
tradiționale ale Maramureşului deja 
anunţă o relansare. Mă gândesc în 
primul rând la industria lemnului şi la 
industria textilă, care au avut şi mai 
au încă o pondere importantă. lată ca- 
re sunt preocupările unui prefect. Pe 
lângă acestea, zilnic am numeroase 
dialoguri cu oamenii. Eu nu m-am 
ascuns, ca prefect, în spatele uşilor 
capitonate. Am rămas un om normal. 


entru Ediţia specială dedicată județului Maramureş: 


Ana şi Alexandru Bantoş, redactori ai revistei “Limba Română”, 
Gheorghe Mihai Bârlea, prefect, Nicolae Scheianu şi Traian Moldovan, 
consilieri ai Inspectoratului pentru Cultură. 

Când am fost instalat în post, am 
declarat că doresc să dovedesc că şi 
bunul simţ este o valoare politică. 
Gândesc că atunci, când îmi voi în- 
cheia mandatul de prefect, voi putea 
afirma că am demonstrat acest lucru. 
Se pot păstra relaţii demne, de bun 
simţ şi în viaţa politică, şi în viața 
socială, şi în toate tipurile de raporturi 
interumane. 

— În Maramureş s-au derulat 
câteva evenimente foarte grave şi 
de rezonanţă. S-au produs multe 
inundaţii, aţi avut două accidente 
ecologice care s-au internatio- 
nalizat cu viteza fulgerului. 

— A fost, într-adevăr, o situaţie 
extrem de grea. Consecințele se vor 
resimti încă multă vreme. Indiscutabil, 
aceste accidente au avut gravitatea 
lor şi n-am dorit niciodată să le 
minimalizez, ele au fost un bun su- 
biect, un subiect gras de presă, şi 
excesul de mediatizare şi de exploa- 
tare politico-diplomatică ne-a adus 
extrem de mari daune. Nu a fost atât 
de mare dauna în bazinele hidrogra- 
fice ale Someşului, Tisei, nici pe 
teritoriul României, nici pe teritoriul 
Ungariei, cât a fost, dacă vreți, dauna 
în imaginea României. Aici noi am 
plătit foarte scump şi am tras, evident, 
o concluzie: am avut o atitudine prea 
defensivă şi aş îndrăzni chiar să 
generalizez că nu este bună atitu- 
dinea noastră de a îi mereu defensivi 
atunci când alţii încearcă să-ţi supra- 
liciteze anumite minusuri de mai mare 
sau de mai mică importanţă. In 
numele demnităţii naţionale e bine să 
spui răspicat ceea ce tu ai şi să 
dovedeşti că eşti capabil să răspunzi, 


să-ţi rezolvi problemele şi, respectând 


pe alții, să pretinzi respect. 

Treptat, evident, vom atenua 
impactul negativ pe care l-a avut 
această internaţionalizare a celor 
două accidente ecologice. La mijloc 
e o nedreptate: Maramureşul nu este 
reductibil la una-două accidente 
ecologica. Maramureşul este un 
mediu de afaceri extrem de interesant. 
Este un judeţ cu potenţial turistic şi 
cultural. Tradițiile şi cultura Maramu- 
reşului au indiscutabil identitate care 
nu e în divergență cu cultura naţională 


şi cu tradiţiile naţionale în ansamblu. 
Ba, dimpotrivă, este într-o profundă 
complementaritate, dar în acelaşi timp 
recognoscibilă prin anumite elemente 
specifice. 

— Cultura a fost elementul în 
care v-aţi afirmat plenar: aţi fost şef 
la inspectorat, acum sunteţi în 
fruntea prefecturii. Care sunt cele 
mai importante realizări în dome- 
niul patronat de către Dvs. în anii 
de după 1989? 

— Nu-mi place să mă împroprie- 
tăresc de unul singur cu merite. Am 
fost, într-adevăr, o persoană activă în 
viața culturală a Sighetului şi a Mara- 
mureşului. Aş zice că numele meu se 
leagă, alături de numele altor prieteni, 
de manifestări culturale de amploare 
şi de certă importanţă pentru viaţa 
spirituală a Maramureşului şi a Ţării. 
Am în vedere, în primul rând, festivalul 
de poezie de la Sighetu Marmaţiei, 
aproape 30 de ediţii, care a întrunit 
tot ce are valoros astăzi poezia 
română. Mă refer la personalităţi din 
toate zonele şi din toată geografia 
culturală şi poetică a României. 
Alături de tinerii scriitori, astăzi mulţi 
dintre ei nu mai sunt tineri, la ediţiile 
festivalului au participat vârfurile 
literaturii române. De la Marin Sorescu 
la Nichita Stănescu, patronul întotdea- 
una fiind Laurenţiu Ulici, care în acest 
fel şi-a onorat originile lui maramure- 
şene prin tată. Apoi, sigur, ca direc- 
tor şi, ulterior, după '90, în calitate de 
consilier şi şef al Inspectoratului 
Județean pentru Cultură, multe dintre 


„aceste manifestări culturale le-am 


perpetuat, le-am pus, într-un fel, în 
alte ecuaţii, mai deschise, lipsite de 
teama că cineva cenzurează opera şi 
lucrarea noastră. ŞI, zic, am marcat 
locul, am dovedit că Maramureşul 
este un pământ care se sprijină şi pe 
poezie. Nu întâmplător toamnă de. 
toamnă, în fiecare an, când alţii culeg 
fructe, noi adunăm în Maramureş 
poeţi. Sunt mulţi poeţi mari care au 
luat prima coroniţă la Sighetu Marma- 
tiei. Peste 70 de poeți importanți. 
Numele meu este legat şi de 
Memorialul de la Sighet. Alături de 
Ana Blandiana, de Romulus Rusan, 
de lon Caramitru şi de alţi intelectuali 

din Sighet cred că am făcut o auten- 
tică instituție a memoriei. Nu se putea 
realiza planul dacă n-am fi avut-o în 
frunte pe Ana Blandiana cu prestigiul 
ei, cu spiritul ei de convingere şi cu 
civismul ce o caracterizează. E o 
fericire să fii alături de ea şi de 
Romulus Rusan. Să vezi cum doi 
mari scriitori sunt capabili să renunțe 
la ei pentru a se dedica unui proiect 
civic, pentru a se dedica unei misiuni 
de redresare a unor conştiinţe trauma- 
tizate, lovite, mutilate şi mai ales 
pentru a recupera adevărurile jefuite 
din istoria Patriei. Asta este, de fapt, 
finalitatea pe care o vizează memo- 
rialul Sighet: de a reconstitui geografia 
pătimirii la români în perioada comu- 
nismului, de a face un loc de neuitare 
pe un principiu axiomatic — cine uită, 
repetă în istorie. 

— Mi s-a părut că Maramureşul 
are o legătură oarecum deosebită 
în comparaţie cu alte judeţe din 
Țară, o relaţie aparte cu românii din 
afară. Vă rog să vă referiţi la 
legăturile cu literaţii din Basarabia. 

— Experienţa dramatică a româ- 
nilor de la est de Prut a marcat, 
desigur, şi caracterul literaturii, în spe- 
cial al poeziei, dar şi al poeţilor 
basarabeni. li urmăream, acum un 
deceniu, participând la numeroasele 
acţiuni derulate la Chişinău. Ulterior 
i-am cunoscut pe mulţi dintre cei care 
au apărat Alfabetul Latin, Tricolorul, 
Imnul “Deşteaptă-te, române”... Imi 
face o mare plăcere să-mi amintesc 
de Leo Butnaru, care a venit la 
festivalul de poezie de la Sighet şi a 
luat un premiu. Am fost bucuros să-l 
cunosc şi îl consider un bun scriitor 
pe Vasile Spinei, acum parlamentar. 
lată încă un refugiat din cultură în 
politică, exact ca mine. Şi pe folclo- 
ristul Victor Cirimpei am avut prilejul 
să-l întâlnesc la Chişinău, chiar să 
merg la el acasă. Amintiri frumoase 
mă leagă de numele lui lon Ungu- 
reanu, Sergiu Moraru... Dar primul 
scriitor român din Basarabia cunoscut 
de mine este Liviu Damian venit la 
Sighet în 13 decembrie 1983, împre- 
ună cu mai mulţi scriitori de la 
“Luceafărul”: Mihai Ungureanu, Sân- 
ziana Pop, lon Gheorghe, Dan Frun- 


telată, dar vai, tocmai în ziua în care 
literatura română intra în doliu: murise 
Nichita Stănescu. Noi am amuţit, dar 
clopotele Maramureşului au răsunat 
în cer. 

— Domnule prefect, în acest 
context, vă rog să vă amintiţi când 
ați vizitat Chişinăul pentru prima 
dată? 

— Aceasta s-a întâmplat la 
sfârşitul lui noiembrie 1991. M-am dus 
cu dorința de a aduce din Chişinău 
două formaţii la festivalul datinilor de 
Crăciun şi Anul Nou de la Sighetu 
Marmaţiei. Am trecut cu un prieten, 
lon Ardeleanu-Pruncu, pe un traseu 
dificil, prin Slatina către Cernăuţi. De 
la Cernăuţi până la Chişinău a fost un 
drum frumos. În acele circumstanţe 
mi-a fost dat să asist la două întâm- 
plări care îmi vor rămâne în amintire 
pentru totdeauna. Basarabia se 
pregătea să sărbătorească ziua de 1 
Decembrie. Moldovenii curgeau de pe 
toate văile spre Chişinău. În jurul 
statuii lui Ştefan cel Mare am văzut 
un veritabil parlament, un parlament, 
poate, mai sănătos, mai viu, mai 
profund şi mai sensibil la-istoria 
Basarabiei şi a românilor decât cele 
oficiale. Discutau nu numai despre 
destinul Basarabiei, discutau propriu- 
zis despre destinul românilor şi acest 
fapt m-a impresionat. Am lăcrimat, 
realmente. Unii dintre moldoveni se 
întrebau: “Ce se va întâmpla dacă 
Basarabia s-ar uni cu România?”. Alţii 
răspundeau: “În cazul acesta e posibil 
ca Ungaria să ceară Transilvania.” Un 
moldovean hâtru a intervenit atunci: 
“Păi bine, domnilor, dar câți români 
suntem noi?”. “Vreo 25 milioane” — 
veni răspunsul. “Şi maghiari în Tran- 
silvania câţi sunt?” “Aproximativ două 
milioane.” “in cazul acesta nu-i nici o 
problemă. Putem trăi bine împreună.” 
Am fost şi martorul unei scene oribile: 
o rusoaică, pentru a sfida şi a macula 
pe cei ce au venit cu inima curată şi 
cu sufletul românesc pentru a sărbă- 
tori ziua reunirii, îi ameninţa pe români 
zicând că i-ar mitralia. A fost un mo- 
ment de grea amărăciune. Mi-am dat 
seama atunci că nu sunt rezolvate 
încă toate problemele. După aceea a 
urmat o scenă unică în felul ei. 

Colegul meu |. Ardeleanu aruncase 
involuntar o ţigară în faţa statuii lui 
Ştefan cel Mare. Tocmai atunci trecea 
pe lângă noi un bărbat, un basarabean 
demn, în vârstă, îmbrăcat aristocratic. 
Ne-a privit cu o curiozitate teribilă şi 
cu reproş în privire. l-a zis colegului 
meu direct: “N-aţi făcut bine că aţi 
aruncat ţigara aici, în faţa statuii lui 
Ştefan cel Mare. Aici este un loc sfânt 
pentru noi. L-au murdărit suficient alţii 
până acum, o faceți şi voi, frații 
noştri?”. Mi-a părut bine că ni s-a 
administrat această lecţie de morală 
istorică la Chişinău. Mi s-a întărit 
convingerea că nu e totul pierdut, de 
vreme ce Basarabia mai are astfel de 
conştiinţe care cred în sacralitatea 
poporului nostru. 

— Dar să revenim la literatură. 
Ce credeţi despre felul cum 
evoluează poezia românească în 
ultimul timp? 

— Poezia românească din ultimii 
30-40 de ani e un fenomen extraor- 
dinar de interesant. Într-un fel arată 
generaţia lui Nichita Stănescu, Ana 
Blandiana, loan Alexandru, Adrian 
Păunescu, alta e imaginea generaţiei 
lui Mircea Dinescu, şaptezeciştii, 
altfel! este deceniul opt, optzeciştii, şi 
acum apare un val extrem de original 
de poeți, cei din anii '90. Am parcurs 
experimente poetice, uneori surprin- 
zătoare, de limbaj, în primul rând. 
Poezia română a dovedit în anii '70 - 
'80 că poate fi o avanscenă, la nivelul 
poeziei europene. Toate experienţele 
europene au fost asimilate în poezia 
românească la vârf, aş zice, şi, cu 
siguranţă, ne putem legitima cu mari 
poeți. Că nu suntem recunoscuţi, asta 
se datorează şi împrejurării în care ne 
aflăm. Rar am avut norocul ca scriitorii 
români să fie traduşi în străinătate 
pentru a fi apreciaţi pe măsura 
talentului lor. 

— Ce se va întâmpia cu poezia 
de acum încolo? Ce va urma după 
atâtea experienţe de limbaj pe care 
le-a traversat poezia noastră în 
ultimele două decenii, mai ales? 

— In mileniul trei poezia va 
încerca să-şi recupereze sentimentul. 
Pentru că poezia limbajului s-a cam 
îndepărtat de sentiment. Cred că 


mileniul trei va demara cu astfel de 
tentative. Recuperarea sentimentului 
în poezie şi în artă, în general, este 
un recurs necesar. Excesul de 
experimentalizare estetică îndepăr- 
tează de esenţa umană. Poezia este 
prin excelenţă o oglindă intimă a 
sufletului profund, a sufletului tulbu- 
rat. Şi nu poate fi reductibilă doar la 
o chestiune de limbaj. Nu spun că 
limbajul nu este important, dimpotrivă. 
Doar cu sentimente nu faci poezie. 
Trebuie să ajungem la simbioza ideală 
dintre limbajul modern şi sufletul 
omului modern. 

— Reevaluarea patrimoniului 
literar este o temă obsedantă în 
ultimii ani. Ce părere aveţi despre 
acest fenomen? 

— Cred că reevaluarea literaturii 
este o necesitate pentru orice gene- 
raţie. Orice scriitor important se 
pretează unei reevaluări critice pentru 
generaţiile ce îl succed. Nu poate fi 
standardizat la un tip de percepție 
critică nici Eminescu, nici Arghezi, 
nici Blaga. Instrumentele critice evolu- 
ează. Conceptele se dezvoltă şi este 
normal ca fiecare generaţie de critici 
literari, de cititori, de lectori, dacă 
vreți, să aibă propria grilă de interpre- 
tare. 

- Important e să nu lunecăm 
în derizoriu. Acum, de exemplu, se 
abordează la modul serios proble- 
ma reevaluării creaţiei lui Emines- 
cu. Unii au picat într-o nefericită 
extremă, aceea de a-l privi pe Emi- 
nescu de sus. 

— Din păcate, cei care fac 
aceste gesturi insolente nu au deloc 
acoperire în propria lor operă. Sunt 
mai degrabă nişte fuduli, fuduli fără 
operă. Asta nu înseamnă că Emines- 
cu nu trebuie interpretat critic, pentru 
că nici o excesivă idolatrizare nu este 
în beneficiul lui. Noi trăim întru Emi- 
nescu, dar a ne odihni la infinit întru 
Eminescu chiar şi în filozofia poetică, 
în filozofia culturală nu este benefic 
pentru devenirea literaturii în general. 
Eminescu trebuie privit ca un mare 
poet, ca un poet genial, ca un poet 
definitiv pentru ceea ce înseamnă 
literatura românească, dar percepția 
critică nu trebuie deloc omisă din 
interpretarea eminesciană. 

— Ce înseamnă Eminescu 
pentru poetul, pentru omul de 
cultură, pentru omul politic Gheor- 
ghe Mihai Bârlea? 

— Eu mi-am dat licența cu o teză 
intitulată Conceptia filozofică şi so- 
cial-politică la Mihai Eminescu. Şi, 
poate, voi reveni la această lucrare 
cu câteva amendamente, şi cred că 
voi şi publica-o. Eminescu poate fi 
plasat printre filozofii foarte serioşi pe 
care îi avem noi, dar nu în sensul că 
a elaborat, să zicem, o teorie filozofică 
cu toate zidurile ridicate, cu toate 
rigoriile teoretice, ce îl definesc, de 
obicei. La Eminescu găsim elemen- 
tele unei metafizici de mare profun- 
zime, dovezile unei gândiri istorice 
excepţionale, care se identifică cu 
istoria neamului românesc. El a trăit 
istoria întregului neam românesc, cum 
nimeni n-a făcut-o. Eminescu este 
prototipul muncitorului intelectual fără 
egal în cultura română. Argument forte 
în acest sens sunt nopţile lui de la 
“Timpul”, gazetăria lui în general. Lui 
Eminescu i se pot găsi multe limite şi 
minusuri ideologice. Sunt limitele sale, 
sunt limitele timpului său. Nu putem 
vorbi însă de nihilism în cazul lui 
Eminescu. | se atribuiau, i se mai 
atribuie! teze, potrivit cărora el ar fi 
un antisemit. Or, Eminescu într-un 
eseu politic spune foarte clar că nu 
are nimic cu evreii în general. El îi 
incrimina doar pe acei care exploatau 
masele de români săraci. Asta era 
problema lui. Anatemizarea poetului 
a adus mari daune românilor şi lui 
Eminescu în special. Filozofia lui 
politică nu a fost citită bine, pentru 
că peste 40 de ani s-a interzis acest 
lucru. 

— Şi nici acuma nu se vorbeşte 
deschis despre opera politică a lui 
Eminescu... 

= Eminescu are o operă politică 
cu totul excepţională. O teorie istorică 
excepţională, o teorie a muncii, o 
teorie a adevărului cu totul exemplare. 
Şi chiar dacă a greşit, a făcut-o poate, 
precum îi scrja tatălui, “dintr-o prea 
mare dragoste pentru adevăr”. 

— Se vorbeşte frecvent şi în 
mod contradictoriu despre felul 
cum ar trebui să fie sărbătorit 
Eminescu în 2000, an jubiliar. Cum 


aţi formula Dvs. obiectivele acestui 
an deciarat de către UNESCO Anul 
Eminescu? Ce ar trebui să între- 
prindem pentru ca Eminescu să 
devină mai cunoscut, mai obiectiv 
interpretat după “consumarea” 
acestui jubileu? 

— Eu îl respect mult pe ministrul 
lon Caramitru încă de pe când eram 
consilier-şef şi dumnealui îmi era 
ministru. El s-a străduit, realmente, 
să facă din anul 2000 un An Emines- 
cu autentic peste tot în lume unde 
trăiesc românii. Mijloacele financiare 
nu l-au ajutat întotdeauna. S-a făcut 
totuşi câte ceva, s-au scos ediţii 
importante Eminescu. Tipărind ediţii 
critice, îl poţi cinsti cel mai bine pe 
Eminescu. lar noi, la modul individual, 
îl putem cinsti pe Eminescu apropiin- 
du-ne de el, înțelegându-l mai bine, 
mai profund. Foarte multă lume 
rosteşte numele lui Eminescu şi vrea 
să lase impresia că-i ştie opera! Vai, 
cât de puţini sunt cei care ştiu cu 
adevărat lucruri profunde despre. 
Eminescu şi care cunosc adevăratul 
chip al lui. 

- Despre oamenii de cultură, 
despre scriitori, despre artişti, de 
regulă, se zice că sunt nişte intruşi 
în politică... 

— Incă o prejudecată legată de 
elementul cultură! Aici aş face câteva 
distincţii, totuşi. Oamenii de cultură, 
scriitorii n-au pretins niciodată în mod 
categoric că sunt oameni politici. Mi-a 
plăcut o expresie a lui Laurenţiu Ulici: 
“Eu nu mă consider un om politic, ci 
un înlocuitor de om politic!”. Cu părere 
de rău, încă nu avem oameni politici 
în sensul autentic al cuvântului. Dar 
până îi vom avea, cu certitudine, oa- 
menii de cultură şi, implicit, scriitorii, 
sunt agreaţi inclusiv ca oameni politici 
mai mult decât veleitarii agresivi. 

— Din păcate, anume aceştia 
şi alte tipuri de impostori au pă- 
truns în ultimul timp în politică şi 
decid destine. 

— Nu ştiu care e situația în 
Moldova, dar atare cazuri în România 
avem suficiente. Selecţia în domeniu 
a atins niveluri destul de scăzute, în 
sens axiologic, şi aşa se explică 
performanțele minore pe care le obţin 

unii oameni politici. În Parlamentul 
României de astăzi sunt, şi în ultimii 
10 ani au fost, totuşi, oameni remar- 
cabili. li putem aminti pe Doinaş, pe 
Paleologu... Aceşti oameni de mare 
anvergură intelectuală, însă, nu şi-au 
permis să facă figură de tribuni, aşa 
cum adesea îi vedem că se înfățişea- 
ză anumiţi politicieni care fac multă 
vorbă în loc să facă adevărată şi bună 
politică. Sunt demni de tot respectul 
oamenii de cultură, scriitorii care au 
abandonat preocupările lor de bază în 
această perioadă dificilă şi au suplinit 
absența unor politicieni autentici. Nu 
cred că e momentul ca omul de 
cultură să rămână închis în Parnasul 
lui propriu, să etaleze atitudini emina- 
mente constatative, aşteptând ca 
altcineva să rezolve problemele 
sociale şi implicit cele culturale. E 
nevoie extrem de mare ca oamenii de 
cultură să se implice direct, inclusiv 
în viaţa politică, în viaţa socială. 
Pentru că prestanţa lor, gradul de 
moralitate, indiscutabil mai ridicat, 
generozitatea şi altruismul lor social 
sunt extrem de importante pentru 
colectivităţile umane şi pentru ţară în 
general. De ce am optat eu însumi 
pentru acest tip de implicare? Dacă 
n-aş face-o eu, dacă n-ar face-o alţii 
ca mine, atunci să ştiţi că locurile 
noastre pot fi luate de unii care nu au 
nici buna credinţă, nici calificarea, nici 
demnitatea morală şi nici generozi- 
tatea socială pentru semenii lor în 
măsura în care o au oamenii de 
cultură. Nu vreau să absolutizez. Sunt 
foarte mulți oameni de cultură care nu 
au nici un randament în politică, dar 
sunt unii care au şi astfel de aptitudini 
şi ei trebuie respectaţi. 

— Ce credeți, domnule prefect, 
despre patriotism? 

— Când vine vorba despre pa- 
triotism, mă raportez la maniera lui 
Mihai Eminescu de a judeca acest 
sentiment. Patria nu se urlă, ci se 
serveşte. Nu agreez deloc patrioții 
care toată ziua îşi afişează dragostea 
de ţară. Pentru mine patriotismul 
înseamnă a face ceva acasă la tine, 
în familie, în sat, în oraş, într-o 
instituţie. Nu există patriotism global. 
Nu există decât un patriotism care se 


concretizează în actele individuale ale 
fiecăruia, în capacitatea de angajare 
a noastră, într-un segment sau altul 
al vieţii sociale. A-ţi iubi fierbinte patria 
nu înseamnă a uza de numele ei în 
chip demagogic. Scriitorii ne-au dat 
cele mai mari lecţii de patriotism prin 
opera lor, dar şi prin capacitatea lor 
de a se implica în viaţa socială. Avem 
scriitori mesianici. Gândiţi-vă la Goga. 
El însuşi a fost om-apostol şi poezia 
lui a fost o poezie mesianică. Emines- 
cu este întruchiparea, la modul 
absolut, a ceea ce înseamnă scriitorul 
patriot. El se identifică cu neamul lui, 
cu trecutul, cu prezentul, dar şi cu 
viitorul. Potrivit lui Eminescu, Româ- 
nia va avea un mare viitor la gurile 
Dunării. Nu ştim când se va întru- 
chipa, dar e uimitoare credinţa lui 
Eminescu în viitorul neamului său. 
Excesele şi lipsa displac deopotrivă, 
ca să-l parafrazez pe Aristotel, când 
e vorba de patriotism. 

— Nuanţările pe care le faceţi 
sunt extrem de necesare. Or, în 
ultimul timp noţiunea de patrio- 
tism este supusă unei “devalo- 
rizări”... 

— Patriotismul luminat nu va fi 
niciodată demonetizat. Cel comunist, 
demagogic a fost şi va rămâne 
întotdeauna o nonvaloare. Desigur, 
comunismul ne-a propus un tip de 
patriotism care nu încorpora valorile 
autentice ale neamului nostru. Într-un 
fel, ideologii de ieri, folosind numele 
patriei, îl maculau. Aşa era şi la Dvs., 
aşa a fost în toate țările socialiste. 

— Am avut de a face cu un 
internaţionalism şi cu un patrio- 
tism cu totul şi cu totul străin de 
sentimentele naţiunilor. Fenome- 
nul respectiv nu era decât o încer- 
care de amalgamare intenţionată şi 
pretențioasă uniformizare în nume- 
le unor principii ideologice care, 
de fapt, denaturau substanţa intimă 
a ideii de patriotism. 

— Cu toate acestea, oamenii, 
patrioţi adevăraţi, sentimentul profund 
al dragostei de patrie, nevoia de a 
simți că aparţii unei naţiuni au existat 
întotdeauna, indiferent de regimul poli- 
tic. Dacă e să mă refer la Basarabia, 
bătălia pe care voi aţi dus-o în anii 
'80 şi care a culminat cu anul 1989 

rămâne pentru mine o impresionantă 
lecție de istorie, o mare şi adevărată 
faptă de patriotism. Poate că scriitorii 
şi poeții voştri nu erau racordaţi, să 
zicem, la limbajul estetic din România 
în poezie, în proză ş.a.m.d. Dar 
scriitorii voştri importanți: Gr. Vieru, 
D. Matcovschi, VI. Beşleagă, N. Da- 
bija, L. Lari, |. Hadârcă îşi asumaseră 
roluri mesianice pe care numai poeţii 
le pot avea în timpuri istorice de 
cumpănă. Şi în timpul acela ei au făcut 
lucruri extraordinare. Pot să nu facă 
nimic de acum încolo. Eu personal nu 
mi-aş putea permite să neg aportul lor 
la cultura naţională şi, mai ales, la 
istoria naţională. Ei au făcut din 
poezie, din literatură, realmente, o 
armă în Basarabia. N-am fost, nu sunt 
şi nu voi fi de acord cu unii care, în 
numele unor principii, excesiv de 
estetizante, sau a unor estetici destul 
de precare, zis mondene, încearcă să 
minimalizeze rolul literaţilor basara- 
beni, făcând abstracţie de mesajul pe 
care opera lor l-a încorporat. La noi, 
în Ţară, lucrurile sigur că au avut cu 
totul alte contexte: limbajul esopic era 
una dintre formulele ce ascundea o 
anumită rezistenţă la totalitarismul 
universului existenţei noastre. Am 
avut suficienţi scriitori curajoşi şi 
scriitori serioşi care au reuşit să nu-şi 
prostitueze nici opera, nici conştiinţa, 
însăilând vorbe bătrâne, cum ar zice 
N. Stănescu, sub stindarduri patrioti- 
ce. Au fost câțiva care şi-au făcut un 
mod de existenţă din a servi regimul, 
istoria literaturii însă va uita de ei în 
mod sigur sau, în cel mai bun caz, îi 
va aşeza în pagini la rubrica curiozită- 
ţilor noastre istorico-culturale. Dar nu 
lipsesc nici paradoxurile. 

— Să ne referim la conştiinţa 
de sine a românului, care, de 
exemplu, aici, în Maramureş, se 
manifestă altfel decât în alte zone. 
Cum se explică respectul general 
şi permanent, neîntinat al maramu- 
reşeanului pentru tot ce ţine de 
cultură, tradiţii, obiceiuri, folclor? 

— Putem vorbi, fără discuţie, 
despre o conştiinţă de sine a românilor 
şi ea s-a identificat plenar începând 
cu şcoala ardeleană. Şcoala arde- 
leană ne conferă conştiinţa de sine 


de care vorbiti Dvs., apoi, prin genera- 
tiile de oameni de cultură, de militanti, 
de oameni politici, cred că am reuşit 
să ne definim conştiinţa etnică şi 
conştiinţa istorică. Fondul şi izvoarele 
conştiinţei noastre stau în tradiții. Nu 
întâmplător de la ele au pornit şi din 
ele s-au inspirat marii noştri scriitori. 
In genere, dacă plecăm de la cronicari 
şi ajungem la Eminescu, Arghezi, 
Blaga, la scriitorii contemporani chiar, 
mai mult sau mai puţin explicit, 
observăm că toţi îşi organizează ope- 
ra şi resursele lor creatoare şi 
intelectuale în tradiția noastră cultu- 
rală. Noi suntem poporul care, poate 
mai mult decât altele, a reuşit să-şi 
păstreze tradiţii definitorii. Alte 
popoare îşi caută tradiţiile prin arhive. 
La noi, la români, ele sunt încă vii. E 
un dinamism istoric care marchează 
însă, inevitabil. lată, satul tradițional 
se mută în muzeu. Muzeul din Sighe- 
tu Marmaţiei este o oglindă fidelă a 
ceea ce a fost satul românesc de-a 
lungul câtorva secole. 

- Lumea modernă impune 
anumite modificări ale vieții de la 
țară. Însă odată cu elementele 
indispensabile civilizaţiei apar şi 
probleme de alt ordin. Pătrunderea 
masivă a noului nu conduce oare 
la compromiterea a ceea ce înseam- 
nă fondul nostru istoric, tradiţia şi 
identitatea noastră culturală? 

— Maramureşul din acest punct 
de vedere cred că se caracterizează, 
ca să uzez de o licenţă proprie, 
printr-un conservatorism pozitiv. De 
obicei, conservatorismul are conotații 
negative. Pentru maramureşeni e o 
mândrie să-şi afirme identitatea 
tradiţiei prin cântec, prin costum, prin 
obiceiuri, într-un cuvânt, prin a rămâne 
ei înşişi. ln Maramureş n-a murit 
sentimentul sărbătorii. Când în cineva 
moare sentimentul sărbătorii, apare 
riscul, de la individ la comunitate, să 
fim acoperiţi. de insignifianţă. Senti- 
mentul sărbătorii este echivalentul 
duminicii. În zi de duminică omul se 
spală de toate poverile lui, se purifică, 
se oglindeşte pe sine fie la biserică, 
fie în meditaţia lui interioară. Dar 
tradiţia trebuie să fie, obligatoriu, 
permisivă la elementele de civilizaţie. 

— De acest lucru ne-am con- 
vins trecând prin satele din Mara- 
mureş. Sâmbătă seara, în special 
duminica, oamenii ies la porți, aşa 
cum pe vremuri se întâmpla şi la 
noi, în Basarabia, pentru a comu- 
nica, pentru a se şti aproape unul 
de altul... 

- Bârsana, de exemplu, este un 
sat unde vezi o expoziţie la strada 
mare. Expoziție de porţi. Porţile, la 
rândul lor, se ştie, nu sunt simple 
elemente decorative. Porţile nobile 
încorporează o anumită simbolistică, 
implică şi propun semnificaţii sociolo- 
gice foarte importante în devenirea 
istorică a Maramureşului. Bisericile de 
lemn, aceste catedrale ale sufletului 
creştin maramureşean, împreună cu 
porțile legitimează identitatea Mara- 
mureşului. Cu ele semnăm, să zicem, 
în condica civilizației românești. 

— O pagină aparte în cultura 
populară maramureşeană o consti- 
tuie folclorul cântat. 

— Nicăieri folclorul literar şi 
muzical nu are profunzimile metafi- 
zice ale celui din Maramureş. Şi-n 
poezia de dragoste, şi-n ritualurile de 
trecere, şi-n tema morţii, şi-n tema 
iubirii. Şi exprimarea este de o 
frumusețe tulburătoare. Sunt versuri 
pe care le-ar fi putut semna Eminescu 
şi Shakespeare. Bunăoară, la moartea 
unui unchi de-al meu, una dintre 
nepoatele lui bocea: 


Dau-ar Dumnezeul cel sfânt 
Cărare pe sub pământ! 

O cărare îmblătoare, 

Să se întoarcă cel ce moare. 


Câţi poeţi au reuşit să scrie atât 
de profund, să atingă astfel de 
substanţă metafizică prin cuvânt, prin 
poezie? Realmente folclorul maramu- 
reşean stă sub zodia genialităţii. 

— Există, de asemenea, un 
optimism sănătos, foarte necesar 
pentru aceste vremuri, în cântecele 
pe care le-am ascultat şi astăzi... 

— In folclorul maramureşean 
este şi profunzime, şi tristeţe, dar şi 
mult umor, multă veselie, ironie 
extrem de fină şi de percutantă. 
Maramureşul e un spatiu de civilizaţie 


populară. Nu întâmplător peste 50 de 
etnologi, sociologi străini au elaborat 
studii cunoscute, stând ani de zile în 
Maramureş. Cred că la această oră 
Maramureşul este județul cu o 
bibliografie extrem de valoroasă în 
raport cu alte ţinuturi din ţară. Un 
scriitor japonez, bunăoară, a editat un 
album intitulat Maramureş — centrul 
lumii. Imi place titlul, pentru că 
această sintagmă coincide într-un fel 
şi cu mentalitatea ţăranului maramu- 
reşean. Pentru el casa este centrul 
universului. Această sesiune este o 
proiecţie indiscutabil filozofică. 

— Este surprinzător ceea ce 
spuneţi şi, într-un fel, distonează 
cu afirmaţiile celor ce ne tot agită 
să ieşim în Europa, debarasându-ne 
de izul naţional, lăsându-ne de 
autohtonism, pentru că, vedeţi, 
mergem în Occident. Cum se 
împacă Maramureşul, fidel tradiții- 
lor strămoşeşti, cu intrarea noastră 
în marea cultură europeană, occi- 
dentală? 

— Strategiile noastre trebuie să 
vizeze integrarea în câmpul de valori 
europene. Dar această integrare 
europeană şi această globalizare, de 
care mulți se tem, nu înseamnă deloc 
anihilarea identităților. Da, fiecare 
dintre noi va intra în Europa cu iden- 
titatea proprie. Altfel ar fi imposibil să 
concepem o Europă. Cum, vom fi 
europeni şi nu ne vom mai numi ro- 
mâni, nemti, englezi sau francezi? 

— Se flexibilizează, totuşi, 
graniţele, informaţia, se modifică 
sintezele culturale, se înregistrează 
un alt nivel de complexitate a rela- 
ţiilor umane. Aceasta nu implică 
oare pericolul pierderii identităţii 
etnice, istorice, culturale. 

— Integrarea europeană nu este 
o replică la internaționalismul proletar 
sau socialist, cu efectele negative pe 
care le-a produs la scara istoriei şi a 
valorilor. Consider că, dimpotrivă, va 
facilita cunoaşterea reciprocă a 
culturilor, a schimbului de valori, dar şi 
crearea de valori noi, comune. Într-o 
filozofie autarhică nu pot să cred, 
stând în spaţiul nostru izolat şi 
necomunicând cu restul lumii. Ar fi o 
eroare. Ştiţi bine, noi am plătit tribut 

în acest sens. Comunismul ne-a 
propus acest tip de existenţă, izolân- 
du-ne, oferindu-ne numai anumite 
valori din Occident, foarte cenzurate, 
pe principii ideologice. Lipsea contac- 
tul cu marile mişcări de idei ale 
Europei. Abia acum ne dăm seama 
ce se întâmpla, ce se publica la Paris 
în 1960, în 1970. Editurile noastre 
încep să traducă operele unor impor- 
tanţi oameni de cultură, filozofi, 
istorici, oameni de ştiinţă. Vă daţi 
seama că asemenea mişcări s-au 
consumat în Occident acum 20-30 de 
ani. Şi noi le descoperim cu multă 
întârziere. Când vorbeam despre 
structuralism, acesta în Occident era 
pe cale de dispariţie. Când vorbeau 
ei de postmodernism şi când am 
început noi să vorbim despre postmo- 
dernism? Aceste întârzieri ne costă 
scump de tot. 

— Ce am putea face pentru o 
mai bună sincronizare a valorilor 
culturale, pentru o circulație mai 
sigură şi mai constantă a ideilor din 
România în Occident şi invers? 

— Nu suntem suficient de insis- 
tenti. Nu suntem, dacă vreți, suficient 
de agresivi, în sensul bun al acestui 
cuvânt. Trebuie să găseşti mijloacele 
de a te impune. N-o să vină nimeni 
să-ţi rezolve problemele şi n-o să vină 
nimeni să ne bată pe umeri şi să ne 
întrebe: “Bre, îmi permiţi să te cu- 
nosc?”. Va trebui să ne întâlnim 
undeva, în buricul Europei, şi să 
spunem: “Domnule, am şi eu să-ți dau 
ceva, după cum ai şi tu să-mi dai mie 
ceva”. Să favorizăm astfel de schim- 
buri, pentru că altă soluție nu este 
spre a ne face realmente cunoscuți. 
Eu cred că România şi cultura română 
au valori excepţionale pe care le pot 


oferi civilizaţiei şi culturii universale.. 


Dacă există o cultură română, în- 
seamnă că exişti, înseamnă că ţi-ai 
legitimat existenţa. 

— Este nevoie de mai mult 
curaj pentru a te afirma şi a-i face 
pe alţii să ţină cont de identitatea 
ta culturală. 

— La acest capitol avem bine- 
cunoscute infirmităţi practice, nu 
depunem destule eforturi în vederea 
identificării mijloacelor care să ne 
permită să penetrăm. Popoare mai 


mici decât noi au făcut mai mult 
zgomot şi au răzbit mai departe. Şi 
noi, având un bun simţ excesiv, am 
întârziat să ne impunem nişte valori. 
lată, cu mari scriitori nu am luai un 
premiu Nobel.Tot timpul am fost 
undeva pe aproape, dar n-am luat, 
n-am putut lua. 

— Situaţia respectivă e dictată 
şi de destinul politic al ţării. 

— E drept că nu am avut un 
destin istoric fericit. Noi, românii, 
stând, cum se spune, la poarta 
furtunilor, am întârziat să ne impunem 
prin valorile noastre. Mă întreb, oare 
ce se întâmpla dacă Brâncuşi nu 
mergea la Paris, ce se întâmpla dacă 
Mircea Eliade rămânea acasă? Sunt 
întrebări puse demult, devenite 
truisme, dar tulburătoare, pe care, 
dacă vrem să ne impunem, va trebui 
să le abordăm cu şi mai multă 
insistență începând cu anul întâi al 
mileniului trei. 

- Destinul nostru, al basarabe- 
nilor, dar şi al tuturor românilor, 
depinde în mare măsură de noi, de 
felul cum vom acţiona... 

— E timpul să conştientizăm un 
adevăr: numai noi suntem în măsură 
să schimbăm starea de lucruri, în 
toate sensurile. Cred în viitorul 
basarabenilor, cred în destinul tuturor 
românilor. Avem un destin comun. 
Dacă sufletul nostru este comun, 
atunci şi destinele trebuie să ne 
aparţină şi să le împărtăşim deopo- 
trivă. Mai devreme sau mai târziu vom 
repeta un scenariu istoric. Românilor, 
paradoxal, la intervale de timp, le este 
dat să repete istoria. lată, acum, 
suntem puşi în situaţia de a avea 
aspirații ca la 1918. Când se vor 
realiza aceste aspirații, rămâne de 
văzut. Oricum ele se vor realiza altfel 
decât în 1918, dar în mod cert se vor 
realiza. 

— Mai trainic şi, să sperăm, 
definitiv. 

— Da, definitiv, pentru vecie. 

CUVÂNT DESPRE 
BISERICILE 
MARAMUREŞULUI 


Maramureşul are astăzi aproa- 
pe o sută de biserici de lemn ridicate 
în veacurile trecute şi numărul lor 
continuă să sporească, monumentelor 
binecunoscute adăugându-li-se biserici 
noi de lemn de o remarcabilă frumu- 
sețe, construite în respectul tradiției 
şi înconjurate de dragostea celor care 
le-au ridicat. Cu un asemenea patri- 
moniu este oare prea mult să vorbim 
despre un program bisericesc în 
Maramureş, cu un început care se 
pierde în negura timpurilor? Biserica 
mănăstirii Peri rămâne, cu toate 
străduințele şi căutările arheologilor, 
o realitate cărturărească şi o idee, dar 
persistenta ei relevă inefabilitatea unui 
proces de dăinuire pe care, spre a-l 


înțelege mai bine, îl putem proiecta 
în ambele sensuri ale timpului, fiind 
totodată şi vechi şi nou, de recupera- 
re, de salvare şi de dezvoltare a unor 
noi construcţii. Un dialog încă viu între 
sacru şi profan în peisajul mirific al 
Maramureşului, Lăpuşului şi Chioaru- 
lui, între performanţa arhitecturală şi 
cea plastică a vechilor şi noilor biserici 
cu natura de o mare frumuseţe a 
locurilor s-a instituit pe acest pământ 
binecuvântat. 

Bisericile de lemn ale Tran- 
silvaniei şi Maramureşului, ale Săla- 
jului şi Bihorului, la fel ca cele ale Olte- 
niei şi Mehedinţiului sunt expresia 
unui profund sentiment de suvera- 
nitate a frumosului, dacă nu chiar o 
întruchipare a suveranităţii noastre 
celei de obşte, adică naţionale. Din- 
tr-un asemenea punct înalt poți privi 
cu înțelegere şi cu iubire la toate 
celelalte zidiri menite să întruchipeze 
eclesia, biserica de pretutindeni şi 
dintotdeauna spre care privim cu 
înțelegere şi cu speranţă. De la Peri — 
ca întruchipare a temeliei străvechi, 
arhaice — prin Bârsana, leud şi Cuhea, 
prin Şurdeşti, Plopiş ori Rogoz este 
drumul integrării noastre în patrimoniul 
european -— o carte larg deschisă 


Mănăstirea din Bârsana. 

pentru toţi. Din acest spaţiu este 
Prăznicarul de secol 16/17 din 
Biblioteca Apostolica Vaticana, cu 
splendide miniaturi în care Fecioara 
Maria cu Pruncul lisus în brațe sunt 
îmbrăcaţi ca pe la noi. “Madona 
romena” din manuscrisul maramu- 
reşean Vaticano romena, 6 a fost, 
cum se ştie, emblema marii expoziții 
Monumenta Romaniae Vaticana din 
Salone Sistino al Bibliotecii Aposto- 
lice. O mărturie de înaltă artă şi în 
acelaşi timp simbol al spiritualităţii 
noastre, care, pe pământ românesc, 
au reînviat speranţa că cele două mari 
biserici ar putea fi suportul sigur al 
Europei celei noi. Nu euforia acestei 
promisiuni e importantă, ci tăria 
speranţei care o însoţeşte. E un sen- 
timent care vine din trăirea adâncă a 
unei relaţii sacrale de o mare prospe- 
time între oameni, locuri, tradiții, cre- 
dinţe, mari resurse de umanitate. 
Valori spirituale de o ţinută aparte. 
Maramureşul, Lăpuşul, Chioarul, 
Codrul, împreună alcătuiesc un spaţiu 
spiritual în care o anume demnitate 
lăuntrică nu s-a alterat niciodată. 

In fața tuturor acestora, cel care 
cunoaşte bine Maramureşul ca şi 
acela care îl cunoaşte mai puţin se 
poate întreba, precum ne întrebăm şi 
noi, cum poate să devină Maramu- 
reşul, cu demnitatea sa lăuntrică atât 
de vie, cu fiinţa sa morală străveche 
profund integrată în ființa noastră, 
cum poate să devină acest ținut spiri- 
tual, pe care lumea românească l-a 
privit cu speranţă şi cu încredere de-a 
lungul ultimelor decenii, un argument 
şi un sprijin pentru renaşterea româ- 
nească de azi şi de mâine? 

Dacă am putea să facem ceea 
ce poetul era încredințat că se cuvine 
şi suntem datori să facem: “Din trupul 
şi din duhul Maramureşului să învă- 
țăm o rânduială spirituală!”... 

Rostite la -Şişeşti, aceste cu- 
vinte ale lui loan Alexandru au încă, 
după ani şi ani, o rezonanţă aparte. 

Temeiurile acestei rânduieli se 
află dintotdeauna în bisericile care 
îmbrățişează Maramureşul asemeni 
brâului-simbol cioplit în lemn stră- 
vechi. Rostul lucrurilor şi al lumii se 
alcătuieşte într-o relație umană, de un 
firesc absolut, cu sacrul întrupat: în 


actul îngenuncherii, în umilință şi 
evlavie, la altarul preasfânt. Deruta, 
neliniştea şi neîncrederea în lumea 
spiritului, puţinătatea credinţei sunt 
semne ale persistenţei agresive a 
ideologiilor, a incapacității noastre de 
a schimba şi de -a învinge trista 
realitate materială. E greu de găsit un 
rost vieții în afara credinţei, în afara 
relaţiei cu absolutul, în deplină 
libertate interioară. Bisericile sunt 
puncte de sprijin necesare de la care 
sacrul călătoreşte în lumea noastră 
profană, dând un sens zbaterilor ste- 
rile ale omului şi, poate, ferindu-l de 
rătăciri şi false certitudini. 

Râvna întoarcerii în cuvânt a 
tuturor înţelesurilor, “desfoliind 
sensurile mai adânci ale istoriei”, 
aparține Poetului: 


Asta-i sfinţenia voastră 
Maramureşenilor 
Acestea vă sunt comorile 
Naştere de prunci trude din greu 
Ţinute sărbătorile 
Şase zile ponos la coasă sau în 
adâncul 
Pământului 
A şaptea în genunchi sobor la altar 
Sub flăcările Cuvântului 
Țara se strică bolesc vitele-n juguri 
turmele în scădere 
Fără strângerea pâinii fără zdrobirea 
inimii de-nviere 
Obrazul dă-n lepra neruşinării lacrima 
seacă 
Unde vremile nu-s vămuite de clopote 
Şi de toacă 
loan Alexandru, Maramureş, 1988. 


O seamă de valori culturale 
cum sunt sârguința, respectul fată de 
legi şi față de religie, respectul față 
de cultură şi față de tradiţii sunt 
amenințate acolo “unde vremile nu-s 
vămuite de clopote / Şi de toacă”. 
Asemenea adevăruri cu caracter ge- 
neral au în Maramureş un ecou mai 
profund. Intensa spiritualitate a 
acestui spaţiu se află într-o firească 
relație cu lucrarea bisericii, care şi-a 
pus pecetea într-o măsură însemnată 
asupra oamenilor şi a locurilor. 

Dar în multe locuri echilibrul s-a 
tulburat şi semnele stricării sunt 
adânci şi dureroase. 

Nu mă feresc să reiau idei 

ajunse în postura unor adevărate 
clişee, de vreme ce foarte adesea 
tocmai acestea sunt cu bună ştiinţă 
ignorate sau se uită pur şi simplu. Nici 
o lege, nici măcar cea nescrisă, a 
bunului simț nu operează pentru a 
susține interesul pentru bisericile de 
lemn restaurate, pe care nimeni nu le 
mai cercetează, fiindcă oamenii şi-au 
făcut altele. Memoria istorică a unui 
teritoriu se recuperează prin acte 
conştiente. O bună administrație 
înseamnă chiar justiţie. O bună 
administrație a patrimoniului pe care 
îl reprezintă bisericile de lemn, de 
oriunde ar fi ele, înseamnă o dată mai 
mult acest lucru: înseamnă reguli 
ferme şi sigure pentru toți. Francezii 
îşi conservă peisajele pictate de Van 
Gogh, aşa cum le-a văzut el. La 
Florenţa se face la fel cu peisajul unic 
din vecinătatea faimosului oraş al 
artelor. Noi mai trebuie să învăţăm că 
nu-i nimeni vinovat pentru neîmplinirile 
noastre, dar şi că orice operă de 
salvare a patrimoniului începe şi 
sfârşeşte cu ceea ce putem face noi 
înşine pentru aceasta. 

Degradarea masivă şi dureroasă 
a sentimentului religios şi a condiţiei 
bisericii în unele comunităţi rurale din 
anumite părţi ale țării, unde duminica 
e o zi albă din punct de vedere spiri- 
tual, ne întristează şi ne doare. Faţă 
cu o asemenea alertă pusă în evidenţă 
chiar de către unii păstori sufleteşti 
ai acelor locuri (or fi ei păstori adevă- 
raţi?), nu e oare exemplară condiţia 
bisericilor din această parte de ţară, 
unde frumuseţea comportamentului 
religios şi integrarea în viaţa bisericii 
mai lasă loc speranţei că nu totul este 
pierdut? In sensul acesta a vorbit, 
probabil, părintele Patriarh de “această 
parte a cerului numită Maramureş”. 

Reabilitarea rosturilor bisericii în 
societatea maramureşeană - un 
proces în plină desfăşurare, care nu 
este unul simplu şi nici nu se des- 
făşoară fără poticneli, îndeosebi din 
cauza unor disponibilități reduse 
pentru înţelegere şi conlucrare 
confesională, pentru unitate — în- 
seamnă în acelaşi timp recâştigarea 
încrederii în instituţiile şi valorile 
noastre cele mai de seamă. Şi 
speranţa că în aria lor binefăcătoare 


Biserica de lemn “Naşterea Maicii 
Domnului” din leud-Deai. 


se va cuprinde tot mai mult generaţia. 
tânără, ceea ce este deja o realitate 
încurajatoare. 

Embleme ideale ale acestor 
locuri, bisericile din Şurdeşti şi Plopiş, 
cu turnurile lor avântându-se ireal spre 
înălțimile cerului, par deopotrivă 
întruchiparea ideii de durată istorică 
şi de spaţiu românesc, unic şi incon- 
fundabil. Coborând printre mormintele 
din ţintirimul bisericii din Şurdeşti, ca 
să poţi vedea cealaltă biserică, a 
Plopişului, dai de cărările care 
brăzdează ograda, încrucişându-se ca 
într-un mister greu de înţelesuri. 
Cărările acelea... Se zice că un ţăran 
din partea locului i-ar fi răspuns unui 
străin aplecat peste întrebările lumii: 
“Când nu va mai fi cărare de la vecin 
la vecin, va fi sfârşitul omului”. La 
Şurdeşti şi la Plopiş cărările sunt încă 
stăpâne peste ogrăzile satului. 

A vorbi despre “Fascinantul 
Maramureş” nu e deloc o exagerare. 
Frumoasa doamnă Maria Berenson, 
ambasador al bunăvoinţei pe lângă 
UNESCO, actriţă celebră, o legendă 
care s-a alcătuit în preajma lui 
Visconti, a venit în Maramureş nu doar 
fiindcă a îndemnat-o un diplomat 
străin îndrăgostit şi el de locurile 

acestea, ci fiindcă i se vorbise “ca 
despre un loc magic, în care arta şi 
valorile spirituale sunt încărcate de 
cea mai profundă noblețe arhaică, iar 
oamenii, trăind după reguli ce au apus 
în altă parte, au descoperit în viața 
de zi cu zi seninătatea, înțelepciunea, 
acea filosofie a vieţii simple care te 
ajută să pătrunzi în profunzime 
misterele imediatului”. 

Toţi cei care vin aici trăiesc 
parcă o mare experienţă spirituală, e 
ca un drum spre izvoarele esenţiale. 
Aproape că nu-ti vine să crezi. Prinşi 
în cenuşiul existenţei, riscăm să nu 
sesizăm ori chiar să uităm puterea 
fascinatorie pe care o iradiază valorile 
spirituale şi umane ale locului. E, între 
altele, şi rostul nostru să facem să 
nu se risipească de tot splendorile 
identității pe care se va întemeia 
mâine acea unitate culturală euro- 
peană de care se vorbeşte atâta. Pare, 
şi chiar este greu de contestat 
adevărul, că unitatea culturală a 
Europei trebuie să treacă prin Ro- 
mânia. 

Sunt acum chemate la o nouă 
viață bisericile de lemn ale Mara- 
mureşului, intrate cu sârguinţă într-un 
ambițios program de restaurare şi de 
punere în valoare. Tot mai mult 
lucrurile se află pe drumul cel bun. 
Dar starea gravă a unor monumente 
din lemn, degradarea accentuată şi 
împuţinarea dramatică a patrimoniului 
autentic din aria satelor reclamă 
urgenţa unor noi proiecte şi des- 
chiderea unor noi şantiere de re- 
staurare. Inainte de a fi definitiv prea 
târziu. Monumentele care au trecut 
recent prin mâna meșterilor, ori se mai 
află încă în grija lor, bisericile din 
Buzeşti, Săcălăşeni, Coaş, Culcea, 
Bârsana, Călineşti, Sârbi, Hărniceşti, 
Deseşti sau Şurdeşti şi altele, desigur, 
dintre cele peste nouăzeci de biserici 
de lemn ale Maramureşului sunt 
adevărate oaze de spiritualitate, aşa 
cum au fost de-a lungul secolelor. 
Numai că mai triste unele, lipsindu-le 
acum suflarea vie a credincioşilor care 
nu le mai caută, căci le au pe cele 
noi. Şi e păcat că nu le caută. Aici 
veneau oameni pentru a se ruga ori 
pentru a se sfătui cu bătrânii, aici se 
păstrau odoarele şi cărţile sfinte, 
icoanele şi relicvele de mare preţ; 


după rânduieli bine statornicite, în 
țintirimul bisericii se îngropau cei 
trecuţi în lumea drepţilor, ori se 
săvârşeau, precum se săvârşesc şi 
astăzi, praznicele şi ritualurile bine- 
cunoscute. 

Să luăm, deci, aminte la ele- 
mentele unei hermeneutici a bi- 
sericilor noastre de lemn, ca şi, de 
altfel, a întregii arhitecturi tradiţionale 
maramureşene, ca să putem institui 
criterii valabile de salvare şi de 
promovare a valorilor. Este nedrept şi 
extrem de păgubitor şi poate că e 
păcat să fie lăsate în părăsire şi uitare 
bisericile-monumente, numai pentru 
că satele, de-a rândul, se mândresc 
pe bună dreptate cu zidirile noi ale 
unor impunătoare biserici. 

Din nevoia de a îndrepta gre- 
şeala şi spre a nu lăsa ca vechile 
biserici să fie de tot uitate de urmaşii 
acelora care le-au însufleţit cu 
rugăciunile şi cu cântările lor, drept 
este ca satele să le înconjoare şi 
astăzi cu grija şi cu respectul cuvenit. 
Nu e numai harul acelor lăcașuri care 
se cere ocrotit, ci şi lucrarea mâinilor 
unor oameni talentaţi, care se cuvine 
să fie pomeniti în veci pentru minunile 
pe care le-au durat. 

Dacă marile catedrale ale Apu- 
sului, construite cu unelte aproape 
primitive, nu cu mult diferite de ale 
constructorilor antichităţii, s-au întins 
în timp pe zeci şi zeci de ani şi chiar 
pe mai multe sute de ani, încât puţini 
dintre constructorii evului mediu au 
apucat să-şi vadă terminată opera în 
timpul vieţii lor; lemnul pădurilor 
noastre a rămas mereu într-o relaţie 
umană cu meşterul căutător de noi 
înțelesuri arhitecturale. Meşterii noştri 
au lucrat la scara umană a templelor 
greceşti. Casa maramureşeană, de 
pildă, te duce cu gândul la acestea 
prin forța singulară a încheieturilor, 
plasticitatea absolută a arcadelor şi 
monumentalitatea unică a aco- 
perişului, de o frumuseţe aproape fără 
egal. Meşterii maramureşeni în 
cioplirea şi închiderea lemnului — care, 
după cum ne spune arhitectul Con- 
stantin Joja, încă în primul mileniu 
după Hristos constituiau companii de 
dulgheri renumiţi în Apus — au lucrat 
sub stăpânirea absolută a ideii de 

durată, cu toate că lemnul e atât de 
fragil. Ca să dureze în veac, trebuie 
să intervină mereu meşterii. Ei sunt 
cei care conservă materia ca să 
ocrotească spiritul. 

Năzuim să chemăm la o nouă 
viață bisericile maramureşene, re- 
stabilind echilibrul între valorile 
etnicităţii şi ale credinţei, ale rațiunii 
şi toleranţei. 

Spre a căpăta mai multă în- 
credere în noi înşine, ar trebui să pri- 
vim mai de aproape lucrarea înainta- 
şilor. Scăpate din chingile interdicțiilor 
de tot felul, ideea naţională şi spiritul 
veacului au relevat înțelegerea că, mai 
mult decât o simplă zidire, biserica 
trebuie să fie întruchiparea unui ideal, 
căruia “oameni-drapel” asemeni 
părintelui Vasile Lucaciu i-au dat chip 
de catedrală romană. La 1890, când 
a fost sfinţită, Biserica Sfintei Uniri a 
Tuturor Românilor, de la Şişeşţti, a fost 
ceea ce a hotărât Vasile Lucaciu, 
ctitorul ei, că trebuie să fie: “Ce ne-au 
lăsat istoria, ce ne-au transmis părinții 
noştri, ce ne-au cântat poeții, ce 
doreşte tot sufletul de român: mărea- 
ţa, fericitoarea, sfânta Unire a tuturor 
românilor, am vrut eu şi cu mine 
poporul meu să fie simbolizată în 
această măreaţă Biserică”. 

Astfel hotărâse Vasile Lucaciu, 
“Leul de la Şişeşti”, să-şi aducă popo- 
rul la lumina înţelegerii şi a civilizaţiei. 
Din Cetatea eternă şi din capitala 
Imperiului, până în cabinetele politicii 
europene şi americane, de la Peters- 
burg, Roma, Londra sau Washington, 
cu fiul său Epaminonda, trimis să fie 
primul preot pentru românii înstrăinați 
din America de Nord, e aceeaşi 
fervoare a susţinerii şi a credinţei şi 
aceeaşi desfăşurare de înaltă argu- 
mentatie. “Maica Roma cea bătrână 
mi-a pus arma asta-n mână!'. 

Din mica biserică de lemn, pe 
care a găsit-o Lucaciu în 1885 acolo 
la Şişeşti, a mai rămas până azi, 
stingheră, absida altarului şi masa de 
piatră căzută într-o rână, asemeni 
coloanelor de piatră ce zac de mai bine 
de un secol în iarbă şi în care apos- 
tolul naţionalismului a văzut sculptate 
chipurile lui Traian şi Decebal. Sosise 
vremea construcțiilor durabile, în 
conştiinţe. Precum lemnul şi piatra, 


însă, nici acestea, conştiințele, nu 
scapă cu totul eroziunii timpului şi 
ceea ce părea aşezat la locul lui este 
azi cuprins de tulburare. Cei vechi 
aveau ştiinţa de a netezi asperitățile, 
noi avem mai degrabă cultul diferenţei 
ce presupune abilităţi pe care acelaşi 
Vasile Lucaciu le avea cu siguranţă, 
de vreme ce nu arareori slujea la altar 
dimineţile, împreună cu preotul de 
mare prestigiu în ortodoxia transil- 
vană, paroh al Făureştilor, părintele 
Latiş. Amândoi luau apoi drumul 
Mănăştiurului, pentru interese şi pa- 
siuni mai lumeşti. Cine va şti oare să 
restaureze spiritul pierdut al timpurilor 
de altădată... 

Poetul ia din nou în stăpânire o 
lume mirifică, “Popoare din umbră 
nebăgate în seamă / De la marginile 
imperiilor tăcerii”: 


Din munţii Maramureşului pe vreme 
bună 
Se văd în Bizanţ cupolele Sfintei Sofia 
La stavropighia Peri, monahii 
daco-romani 
Tălmăcesc pe limba lor Evangheliile 
A şi Liturghia 
În ciubere şi putini aidoma celor 
păstrând 
Laptele covăsit şi brânza untoasă 
Pe Iza şi Mara monahii poartă pe cai 
Sfântul mir jertfă nesângeroasă 
Să ungă pruncii în leagăn şi porţile 
Şi turmele-n munti rătăcite 
Cu mireasma strânsă în zorii învierii 
de mironosiţe 
Pe lacrimi neadormite 
loan Alexandru, Maramureş. 


Forța recuperatoare a poeziei, 
restabilind înțelesurile primordiale ale 
unei lumi intrate de mult în puterea 
Logosului, mărturisind harul ales al 
scrisului şi taina limbii române. Avem 
o şansă numai dacă vom aduce mereu 
în lumină punctele forte, valorile 
spaţiului maramureşean — geografia 
spirituală, frumuseţea oamenilor, 
unicitatea peisajului, portul şi tradiţiile, 
marile rezerve de creativitate cultu- 
rală, perenitatea credinţei, până la 
ieşirea în lumina prezentului. 

Irina PETRAŞ 


PORŢI 
MARAMUREŞENE 


Maramureşenii — oameni drepţi şi 
aspri, scumpi la vorbă, cu căutătura ochi- 
lor venind de undeva de departe, din 
vechimea de multe milenii a unei seminţii 
trăind firesc în “orizontul misterului şi al 
revelării”, în cultură. Creaţia fiindu-le 
implicită, frumosul îi însoţeşte pretutin- 
deni. El este forma căreia i se supun 
casa, memoria, trecutul, izvorul. Frumo- 
sul e garanţia dăinuirii. 

Mai mult ca în alte ținuturi româ- 
neşti, aici se cultivă sentimentul aparte- 
nenţei la un loc, sentiment în fața căruia 
timpul şi vremurile se dovedesc, în cele 
din urmă, neputincioase. Nimic din ceea 
ce trebuie să pună semn locului nu e 
făcut în pripă. 

Gata oricând să purceadă la “dru- 
mul ţării cel lunguț”, în căutare de lucru 
şi de pâine, toate plecările le sunt în- 
toarceri. Proba supremă — porţile mara- 
mureşene.. 

Horbota lor cioplită în grinzi masi- 
ve, vânjoase ca brațele oamenilor 
dedaţi cu truda, e varianta în lemn a di- 
plomelor maramureşene, atestând 
vechime şi continuitate. Peceţile lor, 
obstinat aceleaşi, au contururile eter- 
nității:_ soarele, funia răsucită, arborele 
vieţii. În împliniri de uimitoare disciplină 
şi riimări de o simplitate dârză, insinu- 
antă, vag-ameninţătoare, ca în dansurile 
lor de arbori clătinaţi de vânt, niciodată 
plecaţi, aplecați. 

Arborele vieţii, semn al creşterii 


fără sfârşit şi al verticalităţii, înfipt în 
țărâna care numai aici, în septentrionul 
dacic, naşte în adâncuri “flori de mină”, 
miraculoase, într-o risipă recupera- 
toare; dar şi înălţat, cu toate ramurile, 
spre cer. Cu generozitate şi încredere, 
nu cu umilință. 

Funia răsucită poate spune în- 
treaga istorie a omului: unirea de bine 
şi de rău, de viată şi de moarte, de spe- 
ranţă şi de îndoială; e scară spre înalt, 
dar şi cădere spiralată înspre neant; 
şarpe încolăcit pe arborele cunoaşterii, 
ispitind nemărginirile; dar şi coloana 
nesfârşită visată de un Brâncuşi. 

În fine, soarele, roată şi cerc, viaţă 
şi desăvârşire. Niciodată în amurg. 
Toate împreună arc de triumf? Nu. Mai 
degrabă trecere şi petrecere sub sem- 
nul frumosului. Cu o asemenea poartă 
înălțată în fața casei nu mai poți uita de 
unde ai plecat. Intrarea se va împlini 
nesmintit. Măcar înlăuntru. 

Intoarceri sunt şi turlele zvelte ale 
bisericilor de lemn. Un meşter-Manole 
cutezător şi însetat de zbor bântuie 
nordul românesc. E gotic medieval! în 
silueta lor avântată, desigur. Dar e şi 
pasăre măiastră. Zborul lor nu-i nici- 
odată dezrădăcinare, ruptură, ci prelun- 
gire îndrăzneață a statorniciei. Bisericile 
maramureşene sunt “țipurituri” în lemn, 
răzbunări ale preaplinului. Prin ele se 
asigură echilibrul, depărtarea devenind 
accesibilă şi revenirea la matcă, posi- 
bilă. Nu atât credinţa în divin le cutează 
cât încredințarea în omenesc. 

Nicăieri altundeva nu se putea ivi 
“Cimitirul vesel” decât printre aceşti 
oameni pentru care toate plecările sunt 
întoarceri. Nimic ireparabil nu se poate 
întâmpla în durata eternă a istoriei. 
Moartea, poarta, turla sunt accente ale 
vieţii fără de sfârşit, pretexte ale mani- 
festării frumosului. Bogăția lor frenetică 
şi austeritatea existenţei maramure- 
şenilor stau în dreaptă cumpănă. Sunt 
plecări care ne garantează începutul 
continuu. 


Limba Română 


Luminiţa DUMBRĂVEANU 
Radio Chişinău 


STAREA 
DE MARAMUREŞ 


În perioada 15 iulie — 4 august 
2000, al şaselea an, consecutiv, la 
Baia Mare s-au desfăşurat Cursurile 
de limbă, cultură şi civilizaţie româ- 
nească organizate de Fundaţia 
Culturală Română cu sprijinul pre- 
fecturii județului Maramureş şi al 
cotidianului “Graiul Maramureşului”. 

Cursurile sunt destinate, în spe- 
cial, studenţilor şi doctoranzilor străini 
care manifestă. interes şi pasiune 
pentru limba, literatura română, pentru 
muzica populară şi dansul tradițional, 
pentru alte aspecte de cultură şi 
civilizaţie românească — sunt fapte 
concrete şi paşi siguri întru promo- 
varea spiritualității româneşti în lume. 
Or, după această şcoală, împătimiţii 
de românitate (în anul curent au fost 
40.de cursanţi) merg în ţările lor şi 
deschid secţii, catedre, lectorate de 
limbă şi literatură română, cercuri de 
dans şi artă populară. E de menţionat 
şi faptul că şcoala de la Baia Mare 
pune bazele viitorilor traducători din 
şi în limba română, ceea ce va 
însemna o reală integrare a românilor 
în circuitul valorilor internaţionale. 

In acest context mi se par 
semnificative rațiunile academicianului 
Augustin Buzura, Preşedintele Funda- 
tiei Culturale Române: “...Trebuie să 
ne gândim clar că România nu are 
mulți prieteni în lume. Ei trebuie creați. 
Cărţile româneşti, cultura română nu 
au mari difuzori în lume. Ei trebuie 
creaţi. Literatura n-are prea mulți 
traducători şi aceştia trebuie creați. 
Cursurile sunt cea mai solidă intro- 
ducere într-o lume în care-absolut toţi 
care au intrat — s-au ataşat de ea...”. 

Precum ne-a informat dna Nadia 
Moşanu, autoarea proiectului, cursu- 
rile au fost absolvite de circa două 
sute de cetățeni ai lumii. De altfel, şi 


anul acesta harta invitaţilor s-a dovedit 
a fi impresionantă: Marea Britanie, 
Belgia, Italia, Polonia, Bulgaria, 
Ungaria, Turcia, Mongolia, Coreea de 
Sud, Japonia, S.U.A. De cursurile din 
acest an au beneficiat şi un grup de 
români din jurul frontierelor actuale: 
Banatul Sârbesc, Banatul Unguresc, 
Maramureşul Istoric, Nordul Buco- 
vinei şi Basarabia. Ni s-a oferit un 
fascinant curs de lingvistică, istorie 
şi civilizaţie românească — de la geto- 
daci până la revolta anticomunistă din 
1989. Titlurile conferinţelor vorbesc de 
la sine: “Geopolitică şi istorie”; “O 
civilizaţie misterioasă: dacii”; “Aspec- 
te ale limbii române actuale”; “Aspecte 
lingvistice ale discursului politic de 
după '89”; “România literară şi varian- 
tele ei în țările din jurul României”; 
“Evoluţia diplomaţiei româneşti”, “Mara- 
mureşul — o civilizație sătească unică 
în Europa”. Ultima temă ne face să 
înțelegem limpede de ce aceste 
cursuri se desfăşoară anume în Mara- 
mureş. Alegerea celei mai pitoreşti 
zone a României are şi un substrat 
sentimental, legat de originea proza- 
torului Augustin Buzura, Preşedintele 
F.C.R., care s-a născut la Berinţa şi 
şi-a trăit o parte din tinereţe în Baia 
Mare. Informaţia am desprins-o din- 
tr-un interviu solicitat scriitorului de 
cunoscutul poet şi publicist Gheorghe 
Pârja, redactor-şef adjunct al cotidia- 
nului “Graiul Maramureşului”, sufletul 
manifestării de la Baia Mare, croni- 
carul nostru, care în deschiderea 
cursurilor a lansat o excelentă carte 
de Dialoguri în centrul Europei, reali- 
zate cu foştii participanţi la cursurile 
de limbă, cultură şi civilizaţie 
românească. Volumul a apărut anul 
acesta la editura F.C.R. într-o admira- 
bilă condiţie grafică şi se constituie 
din răspunsurile la un inspirat ches- 
tionar al străinilor interesaţi de toate 
dimensiunile culturii româneşti. Dar, 
aceasta n-a fost singura bucurie pe 
care ne-a dăruit-o colegul Gheorghe 
Pârja. După câteva excursii de 
documentare la Sighetu Marmaţiei, în 
Țara Oaşului — Cimitirul vesel de la 
Săpânța, la Cluj-Napoca, di Gheorghe 
Pârja ne-a invitat în comuna lui de 
baştină — Deseşti. Altfel spus, ne-a 
prilejuit o duminică în sat, unde am 

fost repartizați prin familii pentru a 
putea percepe mai bine pulsul civiliza- 
tiei maramureșene. Am fost alături de 
deseşteni şi la liturghia de duminică, 
şi la jocul satului de la asfinţitul 
soarelui. N-am mai avut ocazia să 
trăiesc o asemenea experienţă de 
plenitudine sufletească. Singularitatea 
ei îmi stăruie şi azi în simţuri. Spre 
sfârşitul acelei zile (30 iulie) n-am 
putut să nu notez în jurnal următoarele 
impresii: “Uneori, mi se întâmplă să 
recunosc nişte locuri, în care, de fapt, 
n-am fost niciodată. Această senzaţie 
am trăit-o şi la Deseşti. Mi s-a părut 
că în copilăria sufletului meu am mai 
tras de poale Munţii Gutâi, că mi-am 
mai clătit ochii cândva în verdele de 
rai al grădinilor, că într-o viață fără 
memorie am mai auzit sunetele 
fascinante ale ceterei şi cele deştep- 
tătoare ale trâmbiţei. Deşi am peregri- 
nat destul de mult prin Ţară, aceasta 
incluzând şi Basarabia, şi Bucovina 
de Nord, nicăieri nu am simţit această 
stare de spirit sinonimă cu sacrali- 
tatea casei părinteşti. Probabil, noi, 
românii, avem codificat în sânge ceva 
absolut magic, ce se trezeşte şi 
pulsează într-un anume segment de 
timp. În duminica de la Desești mi-am 
amintit că moldovenii şi maramure- 
şenii sunt fraţi de sânge la propriu prin 
Dragoş şi Bogdan Vodă. Numai astfel 
îmi pot explica starea de regăsire, ce 
s-a manifestat pe neprins de veste, 
precum un vulcan liniştit erupe peste 
secole”. 

La deschiderea Cursurilor de 
limbă, cultură şi civilizaţie româ- 
nească, domnul prefect Gheorghe 
Mihai Bârlea a declarat că vom vedea 
în Maramureş ceea ce în lume se 
găseşte deja în muzeu. Am reținut 
aceste cuvinte doar ca pe o metaforă, 
dar la Deseşti metafora mi s-a părut 
reală. Sfânta Biserică istorică, casele 
din lemn durate cu gust, interiorul lor 
viu ca un altar împodobit, fără de ceva 
în plus — toate aceste elemente unice, 
specifice Maramureşului sunt comple- 
tate şi înviate fericit de graiul şi sufle- 
tul generos al localnicilor, de portul lor 
secular moştenit cu sfințenie. La în- 
ceput totul mi's-a părut o paradă exce- 
lent regizată, pentru a impresiona, dar, 
când am intrat în casa familiei loana 
şi Petre Hotea, aparențele s-au spul- 
berat. Deseştenii pur şi simplu aşa 
trăiesc. Costumul popular este purtat 


cu mândrie şi la coasă, şi la horă. Ce 
să mai vorbim de acest inegalabil 
salut “Lăudat fie Isus”, care este 
proaspăt ca o dimineaţă. Am reținut 
că deseştenii ştiu nu numai să mun- 
cească, dar şi să petreacă. Dansurile 
aprinse declanşate de măiestria 
grupului “Iza” au fost trăite la unison, 
aşa încât colegilor noştri din SUA, 
Coreea, Anglia etc. li s-a trezit o 
firească poftă de a fi români. Vârtejul 
horelor de la Desești mi-a readus în 
memorie Ciuleandra descrisă uimitor 
de exact de Liviu Rebreanu, un ritual, 
magic ce te înalță. 

Mulţumesc locuitorilor din De- 
seşti, care, prin demnitatea lor, ne-au 
dat o lecţie de cum trebuie să fim. 
Adică un model de înţelepciune şi 
rezistenţă în inima Europei, globalizaţi 
şi universalizaţi în propria identitate. 
In drum spre Baia Mare mă gândeam 
cum să-mi definesc beatitudinea din 
simţuri şi i-am zis stare de Mara- 
mureş, un strat originar şi esenţial al 
fiinţei româneşti. 


Calixte VANDECAUTER 
Belgia (Flandra) 


O SĂRBĂTOARE 
SPLENDIDĂ 


Am rămas uimit de tot ceea ce 
am văzut. Incepând cu arhitectura 
bisericii, pictura de lemn, lucru mai 
rar întâlnit în prezent. După slujba 
divină am fost invitați de gazdele 
noastre ospitaliere pentru a lua 
prânzul de sărbătoare în familie. Vreau 
să apreciez atmosfera plăcută, 
căldura sufletească cu care am fost 
primiţi de familia loan şi Elena Hotea. 
Bucuria s-a făcut mai mare când am 
văzut celebrul grup “Iza”, pe care l-aş 
dori într-un turneu în Flandra. Imi va 
rămâne vie în memorie atenţia şi 
sinceritatea cu care am fost încon- 
juraţi. De la primarul lon Pop, la 
gazdele noastre, toți au fost alături de 
noi, ceea ce a transformat ziua de la 
Desești într-o sărbătoare splendidă. 
Plec din Maramureş cu cele mai 

frumoase impresii, iar gândul îmi 


spune că trebuie să revin. 

Deseşti a rămas o localitate din 
inima mea. Maramureşul — un loc 
drag, iar România o ţară minunată. 
Fundaţia Culturală Română — o insti- 
tuție de mare prestigiu. Mulţumesc din 
toată inima pentru tot. Notă maximă! 
Te salut, Desești! 


Bayarjargal 
TSERENNADMID 
Mongolia 


CÂTEVA ORE 
AM FOST 
MARAMUREŞEAN 


Acum trei ani, când am venit 
pentru prima dată în România, nu 
ştiam nimic despre această țară, în 
afară de casa lui Ceauşescu. Stând 
în Bucureşti, am învăţat limba română 
şi am adunat cunoştinţe generale 
despre România. Dar acum, venind 
la Cursurile de limbă, culturală şi 
civilizație românească ale Fundaţiei 


Culturale Române, am învățat multe, . 


am simţit mai aproape cultura şi 
civilizația românească. Imi place 
foarte mult aici în Maramureş, mai 
ales la Desești, un sat care a păstrat 
„foarte bine tradiţia. M-a fascinat 
biserica de lemn, care este una dintre 
cele mai frumoase biserici din Româ- 
nia. Aici am văzut creştinii îmbrăcați 
frumos, în haine de sărbătoare. 

Am fost invitaţi la familia dom- 
nului Petre Pop, o familie veselă,:cu 
două fete frumoase, Ileana şi Rodica. 
O familie unită, care ştie ce are de 
făcut în viaţă. După ce am luat 
prânzul, domnul Petre ne-a arătat şi 
explicat cum a făcut poarta de lemn, 
la care a folosit cuie tot din lemn. Cel 
mai mult mi-a plăcut când m-am îm- 
brăcat în hainele locului pe care le-am 
văzut la biserică. Aveam senzaţia că 
sunt un deseştean. Parcă m-am 
născut aici în Desești, alături de fraţii 
şi surorile mele. Am depistat mai 


multe similitudini între tradiţiile noas- 
tre. Ne-au servit cu băutură tare şi 
mâncare aleasă. Mi-a plăcut să cânt 
cu oamenii din Desești cântecul 
“Maramureş, plai cu flori, măi dorule 
mă.i...”. Oamenii de aici ştiu să fie 
veseli, să trăiască sărbătoarea, de la 
copilul de 8 ani până la prefectul 
județului, domnul Gheorghe Mihai 
Bârlea. Grupul “Iza” a fost formidabil. 
Sunt bucuros că am trăit o zi în 
Deseşti, unde s-a născut şi domnul 
Gheorghe Pârja, alături de care am 
respirat un aer curat şi m-am întâlnit 
cu istoria acestui ţinut. Aici, îmbrăcat 
ca fraţii mei din Desești, pentru câteva 
ore am fost maramureşean. 


Zorniţa KRUŞARSKA 
Bulgaria 


PRIETENI 
DE CÂND LUMEA 


La Desești totul a fost aşa cum 
îmi închipuiam. Familia domnului Dan 
Merca, nişte oameni frumoşi şi 
ospitalieri, generoşi şi inteligenţi, mi-a 
făcut o mare bucurie. M-a marcat 
puternic comportamentul lor, atitudinea 
faţă de oaspeți. Cu ei mi-am îmbogăţit 
vocabularul, am deprins frumoase 
expresii româneşti. Seara, la căminul 
cultural, am participat la un veritabil 
ospăț. Cred că muzica şi dansurile din 
Maramureş sunt cele mai frumoase 
din România. Ne-am despărțit de 
gazdele din Desești, de aceşti oameni 
minunati, cu regrete. Parcă am fi fost 
prieteni de când lumea. Aşa vom 
rămâne. Prin aceşti oameni am văzut 
altfel România. O ţară pe care am 
îndrăgit-o pentru totdeauna. 

Dumitru IUGA 
Georgeta Maria IUGA 


TARA 
MARAMUREŞULUI 
ÎN SECOLUL XIV 


Maramureşul de dincoace de 
Tisa, de la Pasul Prislop până la Huta, 
cât a rămas în România după primul 
război mondial, este abia a treia parte 
din vechea Terra Maramorosiensis ce 
se întindea de la Obcinele Bucovinei 
până la Bârjaba şi cetatea Hust — în 
satul Iza, situat la câţiva kilometri de 
această poartă a Tisei spre Vest, s- 
au făcut importante descoperiri 
arheologice datând din mileniul volbu- 
rării de popoare spre inima Europei — 
o ţară înconjurată şi apărată de 
zidurile munţilor Rodnei, Țibleș, Gutâi, 
Oaş, Bârjabei şi, margine spre vechea 
Pocuţie, Galiţia şi Bucovina, munții 
Maramureşului şi Carpaţii Păduroşi. 
Aici, mituri şi legende străvechi se 
păstrează până astăzi. Câţi dintre noi, 
copii fiind, n-am auzit de povestea şi 
numele unui cavaler al întinsurilor 
Europei Evului Mediu — Romoniţă 
(Româniţă) Robonban — cuvântul să 
fie o trecere de la ...rubobostes înspre 
ceea ce la Severin şi Craiova s-a 
numit, mai târziu, ban, mai “modern” 
decât dacicul bostes, acesta nu 
departe de boss anglo-saxon? De 
cetatea Cingalăului, a Urieşilor, părinții 
Rozei Rozalina (unde-o fi fost cetatea, 
oare pe lângă mormântul Urieşului de 
la leud sau pe dealul numit, curios, 
Gogoşa din Rozavlea?); de, mai apoi, 
vânătoarea rituală a lui Dragoş 
Voievod şi Descălecătorul Bogdan 
Voievod, întemeietorul dinastiei 
Muşatinilor — nu uităm că Alexandru 
cel Bun, Ştefan cel Mare sau Petru 
Rareş sunt Muşatini, iar Ţara Moldo- 
vei, până la Nistru şi Marea Neagră, 
lung timp's-a numit Terra Bogdana; 
de sumanele negre din oastea lui 
lancu de Hunedoara; de Pintea 
Viteazul, de popa Lupu din Borşa, 


învingătorul Tătarilor la 1717, de 
Gherman Vida, dascălul lui Vasile 
Alecsandri, de avocatul lusco şi de 
Ştrifundă din Borşa care, în 1945, în 
fruntea ţăranilor din Borşa, Moisei, 
Valea Izei, Valea Marei şi Cosăului, 
s-au împotrivit alipirii forțate a 
Maramureşului la URSS... Cum să 
putem spune toate numele şi întâm- 
plările mai de seamă ale secolelor 
trecute şi ale mileniului care trece? 
In Descrierea Țării Moldovei şi 
Munteniei (Poema polonă), Miron 
Costin acordă un spațiu foarte întins 
Maramureşului şi ni se vădeşte 
entuziasmat de virtuțile locuitorilor 
săi: 


Maramureşu-i întreg, parcă nimeni n-a 
ieşit. 
Că acolo şi pe Olt oamenii s-au înmulţit 
Vorba lor este şi-acum frumoasă, 
curată, 
Mai ales în Maramureş, mai apropiată 
De italienească şi-s cu dreptul 
răzăşesc, 
Liberi şi până acum ei la nimeni nu 
slujesc, 
Numai ce cu prințul la război pornesc 
călări 
Şi-ntreţin cetatea Hust din a lor cămări 
Şi cu oameni. După alte legi trăiesc şi 
apoi 
Nici nu-s cei din urmă în trebi de război 
(traducere Elena LINȚA). 


Nu neînsemnat ni se pare 
aportul cultural din această perioadă: 
“textele rotacizante maramureşene” — 
ne spun cercetările mai noi — “crea- 
seră o tradiţie a limbii literare; crea- 
seră, oarecum, limba literară a româ- 
nilor, pe care traducătorii din diferite 
provincii româneşti erau obligați s-o 
respecte într-o oarecare măsură. 
Avea, oarecum, dreptate lorga să con- 
sidere Maramureşul drept Toscana 
neamului românesc, adică patria limbii 
româneşti, cel puţin când e vorba de 
Coresi şi de traducătorii şi scriitorii de 
până prin veacul al XVIII-lea” (G. Ivă- 
nescu, Studii de istoria limbii române 
literare, laşi, 1989, p. 52,). 

Maramureşul a avut un Ev Mediu 
strălucitor, o individualitate distinctă 
în peisajul Ţărilor Româneşti, alături 
de Transilvania, Banat, Crişana şi 
celelalte provincii româneşti de 
dincoace de Carpaţi. Însă, într-o 
lucrare referitoare la istoria vecinilor 

noştri de la nord de Tisa (Viaceslav 
Grigorievici Kotigoroşko, Populatia 
regiunii subcarpatice în prima jumătate 
a mileniului l-al erei noastre, Kiev, 
1983), ne surprind anumite concluzii 
ale autorului. Până la geto-daci 
recunoaşte apartenenţa nord-tracică 
a culturii acestor ţinuturi, deşi pune 
“triburile geto-dacice” să vină “din 
teritoriile Transilvaniei“, iar “o parte a 
purtătorilor acestei culturi în sec. Il. 
e.n. s-au strămutat dincolo de Carpaţi, 
stabilindu-se în bazinele superoare ale 
Siretului şi Prutului”(!), mutații pe care 
le face nu din ignorarea similitudinilor 
dintre Bucovina şi Maramureşul an- 
tic, ci, probabil, pentru demonstrarea 
unei “instabilități” perpetuate până la 
venirea... slavilor(!): “La începutul 
celei de a doua jumătăţi a mileniului | 
e.n. intră în contact cu triburile slave, 
ceea ce duce la asimilarea lor 
completă"(!?). Chiar şi mai mult: “fiind 
purtătoarea unei culturi străvechi, 
particulare, populaţia de pe Tisa 
superioară a lăsat urme clare în istoria 
arealului Carpaţilor ucraineni şi a adus, 
fără îndoială, o contribuţie la formarea 
culturii slave timpurii” (Ibidem, s.n.)!!! 
Acelaşi lucru se spune, de către alți 
istorici panslavişti, şi despre Bucovina 
şi Basarabia! Cum să ne mire că nici 


nu se pomeneşte cel puţin numele 


Țării Maramureşului într-o lucrare care 
se ocupă chiar de Maramureş, aşa 
cum nu se aminteşte nici despre 
Bereg şi Ung — întreaga Transcarpatie 
fiind un ţinut care din sec. VI d. Hr. 
este, susține autorul, complet slavă! 
Dacă n-ar fi documentele secolelor 
XII-XIII despre Bereg şi Ung şi din 
sec. XIV despre Maramureş, în care 
toate localitățile sunt româneşti, cu 
populație românească, iar populaţia 
ruteană se ştie precis când a fost 
colonizată (în Maramureş abia în 
secolul al XV-lea, sub Koriatovici), s-ar 
putea să-i dăm dreptate autorului. 
Citirea, însă, a mai multor astfel de 
“istorii” ale ținuturilor româneşti ne-a 
determinat să încercăm a reda, pentru 
publicul larg, o sinteză istorică a 
Maramureşului întreg, precum şi a 
fiecărei localităţi din cele peste 160 
câte le are. Azi doar a treia parte din 
Maramureş se află în România, cu 58 
de localităţi; din 1920 Maramureşul de 


dincolo de Tisa a aparținut Ceho- 
slovaciei, din 1940 (după Diktatul de 
la Viena) Ungariei, iar din 1944 a fost 
alipit Uniunii Sovietice. In Maramu- 
reşul de dincolo de Tisa, după 80 de 
ani de “tăiere” în două a Țării Mara- 
mureşului, mai există încă 13 sate cu 
populație compact românească, 
numărând peste 40.000 de români 
(statistica nu ne aparţine), care, de 
peste 50 de ani, n-au avut şcoli în 
româneşte, făceau limba română ca 
pe o limbă străină. Acum câţiva ani 
au început să facă limba... “moldo- 
venească”, şi abia din anii trecuţi 
învaţă, la şcoli româneşti, în concu- 
renţă inegală cu oficialitatea ce le pune 
mereu piedici. Scriind acestea, noi nu 
ne gândim la anexări teritoriale, aşa 
cum mulți vecini, dar şi nevecini, 
pretind, pe nedrept, de la România. 
Noi dorim doar libertatea de a opta 
fiecare pentru naționalitatea ce o 
doreşte, dar, în acelaşi timp, şi pentru 
libertatea de a se exprima şi cultiva 
în limba ce a moştenit-o din străbuni. 
O democraţie, pur şi simplu demo- 
cratie — şi nu “originală”, “adevărată” 
etc., cum le place unora să o mas- 
cheze —, trebuie să permită expresia 
liberă a naţionalităţi şi, îndeosebi, 
respectarea reciprocă a acestui 
principiu. Tendinţa, în unele ţări, de a 
înăbuşi orice sentiment naţional, dar 
mai ales în nordul Bucovinei, Ținutul 
Herţa, Maramureşul de dincolo de 


- Tisa şi Basarabia mai deunăzi, ne 


aduc aminte de ceea ce spunea Mihai 
Eminescu acum mai bine de un secol: 
“Limba şi naționalitatea românească 
vor peri odată cu românul material, cu 
stingerea prin moarte şi fără urmaşi a 
noastră, nu prin desnaţionalizare şi 
renegațiune. A persecuta naţiona- 
litatea noastră nu înseamnă a o 
stinge, ci numai a ne învenina împo- 
triva persecutorilor. Ş-apoi ni se pare 
că nici un neam pe fața pământului 
nu are mai mult drept să ceară respec- 
tarea sa decât tocmai românul, pentru 
că nimeni nu este mai tolerant decât 
dânsul. Singurele țările româneşti 
sunt acelea în care, din vremi stră- 
vechi, fiecare a avut voie să se închi- 
ne la orice Dumnezeu a voit şi să vor- 
bească ce limbi i-a plăcut”. 


Lectiile istoriei 


59 


1. TARA MARAMUREŞULUI 
PANA IN SECOLUL XIV 


Situat la 23°40’ longitudine 
estică şi 47%50'53” latitudine nordică, 
Maramureşul se află în chiar centrul 
Europei, acest punct fiind marcat, 
peste Tisa, între localitățile Biserica 
Albă şi Rahău, pe Tisa Neagră. 
Având o suprafaţă de 10.354 km (din 
care 3.831 km în România de azi) 
cuprinde, de la izvoare până la poarta 
de ieşire înspre câmpie, la Hust, 
întreg bazinul superior al Tisei, cu 
afluenții săi principali: Iza, Vişeu, 
Sarasău, Săpânța, Ronişoara — la 
sud, şi Cosăuţ, Săpurca, Apşa, Taras, 
Teceu, Talabârjaba, Săclânţa, Neagu, 
Hustiţa, Bârjaba — la nord. 

Cele mai vechi urme de locuire 
din Maramureş datează din neolitic, 
unelte din această perioadă fiind 
descoperite de-a lungul întregii văi a 
Tisei (V.Gr. Kotigoroşko, op. cit.). Mai 

numeroase, dar şi cercetate siste- 
matic, sunt descoperirile din epoca 
bronzului, pentru faza de sfârşit a 
acestei epoci (secolele XIII-X î.Hr.) 
având o frecvență mult mai ridicată 
decât în Transilvania, Banat şi Crişana 
(v. Radu Popa, Țara Maramureşului 
în veacul al XIV-lea, Bucureşti, 1970; 
Al. Filipaşcu /storia Maramureşului, 
Bucureşti, 1940; dar şi cercetările mai 
noi ale lui K. Kacso de la Muzeul 
județean Maramureş, precum şi lon 
Motzoi-Chicideanu, Georgeta luga, 
Der Bronzefund von Bogdan Vodă, Kr. 
Maramureş, în Bronzefunden aus 
rumanien. Prăhistorische Archäologie 
in Sudosteuropa, Wissenschaft- 
sverlag Volker Spiess, Berlin, 1995); 
unele dintre cele mai frumoase 
tezaure de aur sunt cel de la Sarasău, 
în greutate de 9 funzi, cel de la Borşa 
şi cel de la Sighet. 

De la sfârşitul epocii bronzului 
şi începutul primei epoci a fierului 
datează aşezarea fortificată de. pe 

Solovan, în locul numit Dealul Cetății, 
pe malul stâng al Izei, la Sighet. Un 
val de proportii impunătoare înconjoară 
pe trei părți fortificația, pe o lungime 
de 230 m, spre vest şi sud. Fortifi- 
cația reprezintă “centrul unui grup de 
aşezări din aceeaşi vreme, situate pe 
valea Tisei, în regiunea confluenței 
cu Iza” (R. Popa, op. cit., p. 43). De 
altfel, toate aşezările medievale care 
au fost cercetate în Maramureş, au 
un bogat nivel de la începutul mile- 
niului | î.Hr., din primele faze ale Hall- 
stattului (Ibidem). 

Din perioada dacică semnalăm 
cetățuia de la Oncești, tezaurul de 
monede dacice de la Sighet; despre 
relațiile daco-romane ne vorbeşte 
tezaurul de la Teceu — 1.100 denari 
de argint, de la Vitellius la Septimiu 
Sever, monedele izolate de la Căli- 
neşti, Giuleşti, leud, Bărănica, 
Slatina, Petrova, Sighet, precum şi 
inscripțiile romane de la Sighet şi 
Crăciuneşti. În teritoriul subcarpatic 
de peste Tisa, din Maramureş şi până 
în Bereg şi Ugocea, s-au descoperit 
107 monumente arheologice din 
secolele I-IV — 83 aşezări, 2 aşezări 
de tip urban, 4 centre de producţie, 8 
necropole şi 2 morminte separate, 8 
depozite, precum şi 1.500 monede 
romane în 37 de localități de pe Tisa 
şi Latoriţa (Lăturița), majoritatea din 
sec. Íl, iar o parte din secolele III-IV 
(V.Gr. Kotigoroşko, op. cit., p. 5, 8). 
Printre cele mai interesante necropole 
este cea din satul Iza, lângă Hust, 
datând din secolele I-il (Iza |) şi III-IV 
(Iza Il) (/bidem). 

Din perioada migraţiilor, până în 
secolul X, cercetările arheologice sunt 
mai puţine. Descoperirile de la Căli- 
neşti (sec. III-IV), de la Crăciuneşti 
şi Sarasău (sec. VI) sunt singurele 
puncte cercetate pentru această 
perioadă. Maramureşul a fost ferit din 
calea marilor deplasări ale migratorilor 
de la nord la sud şi de la est la vest şi 
nici o descoperire nu poate atesta că 
în deplasările lor gepizii, goții sau hunii 
şi avarii ar fi atins bazinul superior al 
Tisei; nici chiar “pentru prezenţa unei 
populații slave în Maramureş în epoca 
respectivă nu există deocamdată 
dovezi arheologice”, deşi săpăturile 
mai recente de la Crăciuneşti şi 
Sarasău par, totuşi, a cuprinde şi 
elemente de cultură slavă (R: Popa, 
op. cit., p. 44). 


De abia din secolul X avem noi 
elemente: tezaurul de dirhemi de 
argint datând din anii 903-904, de 
lângă Hust; din secolele XI-XII avem 
doi cercei de tâmplă, din bronz, 
descoperiți la Sighet (Ibidem). Cerce- 
tările de la Sarasău şi Sighet atestă 
aşezări anterioare secolului XIV (/pi- 
dem, p. 53). Într-o diplomă din 1453, 
lancu de Hunedoara, pe atunci 
locotenent general al Ungariei, 
recunoștea, câtorva nobili români din 
Vişeu, drepturle de cnezi adevăraţi şi 
legitimi, mai vechi decât domnia 
regilor Sf. Ştefan şi Sf. Ladislau în 
secolul XI: “Petrus, Mandra et Nan, 
necnon fratres eorum supranominati 
in possessionibus utraque Wiso 
vocatis, in dicto comitatu Maramo- 
rosiensi existentibus, ab antiquo et 
temporibus divorum regum veri, 
legitimi et perpetui Kenesi fuissent”. 


2. ȚARA MARAMUREŞULUI 
ÎN SECOLUL XIV 


Până la sfârşitul secolului XIII 
Maramureşul este amintit doar de 
cinci ori în documente, accidental: în 
1199 — Pădurea Maramureş, în 1231 — 
vecin cu Sătmarul, în 1272 — Pădurea 
Maramureşului până unde au dreptul 
să pescuiască oaspeţii germani pe 
Tisa, în 1299 — primul voievod al 
Maramureşului Nicolae, fiul voievo- 
dului Mauriciu şi, în 1300, sunt 
semnalati primii oaspeţi regali la Vişc. 
Oaspeţii regali erau stabiliți deja, în 
1329, la Vişc, Hust, Teceu şi Câmpu- 
lung, iar la Sighet abia în 1352. 
Colonizaţi lângă ocnele de sare de la 
Hust, Teceu, Slatina şi abia în seco- 
lele următoare — în centrele forestiere 
de la Mocra, Frasin, Vişeul de Sus, 
Borşa. In 1872, în scopul regermani- 
Zării, losif al il-lea colonizează nu- 
meroase familii din Austria la Câmpu- 
lung, Sighet, Hust, Vişeu; cu excepţia 
tipterilor din Vişeu, toți ceilalţi s-au 
maghiarizat. În secolele următoare, 
sfârşitul secolului XIV şi mai ales în 
secolele XV-XVII, în Maramureş au 
fost colonizați rutenii: “pentru fiecare 
sat maramureşean în parte, precizat 
de izvoarele din veacurile XV-XVII ca 
rutean, sau ca locuit de ruteni, se poa- 
te surprinde documentar fie întemeie- 
rea sa la sfârşitul veacului al XIV-lea — 
începutul veacului al XV-lea, sau 

într-o epocă ulterioară“ (R. Popa, op. 
cit., p. 55). Oricum, în istoria Maramu- 
reşului din secolul XIV “trebuie să 
pornim de la existenţa unui mediu 
compact şi aproape omogen de sate 
româneşti, cuprinzând doar câteva 
aşezări de oaspeți regali germani şi 
maghiari, dar lipsit în mod practic de 
o populație de sorginte ucraineană“ 
(Ibidem, p. 57, s.n.). În secolul XIV 
românii din Maramureş sunt oameni 
liberi, bucurându-se de autonomie 
politică şi administrativă. În anul 1365 
se vorbea despre Maramureş în 
aceiaşi termeni ca şi despre Moldova: 
“Terra Maramorosiensis” şi “Terra 
Moldauana”. Administrativ Maramu- 
reşul este condus de adunarea 
cnezilor de vale, având în frunte 
voievodul Maramureşului, cu supre- 
matie şi asupra voievodatelor din Berg 
şi Ung. Maramureşul avea două 
voievodate: Voievodatul Inferior cu 
reşedinţa la Sarasău, unde era 
voievod Solovăstru (1345) şi Voievo- 
datul Superior cu reşedinţa la Cuhea, 
unde este amintit în 1326 Ştefan 
Voievod, fiul lui Nicolae Vv. Supre- 
maţia, în secolul XIV, o deţinea 
voievodul din Cuhea, care prezida 
adunarea cnezilor. Se cunosc doar 13 
cnezate: Sarasău, Cosău, Bârsana, 
Cuhea, leud, Săcel, Moisei, Vişeu, 
Lipceni cu Hornet, Coşna cu Rotunda, 
Şesul cu Duleni, Nireşel şi Neaga. 

Intre 1299, când este amintit 
primul voievod al Maramureşului, 
până în 1402, când se desființează 
instituția voievodatului, sunt amintiţi, 
în documentele cunoscute până 
acum, următorii voievozi ai Maramu- 
reşului (în paranteză dăm anul când 
sunt amintiţi în documente): 

Mauriciu Vv. (înainte de 1299); 

Nicolae Vv., fiul lui Mauriciu Vv. 
(1299); 

Ştefan Vv., fiul lui Nicolae Vv, 
(1326); 

Bogdan Vv. Descălecătorul, fiul 
lui Ştefan Vv. (1342); 
luga Vv., fratele lui Bogdan Vv. 
(1349); 

Ştefan Vv., de Sălişte, fiul lui 
luga Vv. (1349); 

loan Vv., de Rozavlea, fiul lui 
luga Vv. (1349); 

Codrea (Erdeu) Vv., de Sarasău 
(cca 1320-1330); 

Solovăstru Vv., de Sarasău 
(1345); 


Opriş (Oprea) da de Săpânța, 

fiul lui aerea Vv. (1345 
Dragoş, Voievodul Moldovei 
(1336); 

Sas Voievodul Moldovei, fiul Lui 
Dragoş Vv. (1365); 

Balc Voievodul Moldovei, fiul lui 
Sas Vv. (1365); 

Drag Vv., fiul lui Sas Vv. (1365). 

Consemnările în documente 
sunt lacunare, iar exercitarea functiei 
de voievod nu este totdeauna de- 
monstrată. Ceea ce pare a fi sigur este 
că, în evoluţia vieții statale la români, 
“voievodatul Maramureşului repre- 
zintă exemplul cel mai caracteristic 
pentru etapa care a precedat, crono- 
logic şi teritorial, apariţia «marelui 
voievod» şi a «domniei» în ţările 
româneşti” (/bidem, p. 204). 

Față de celelalte ținuturi româ- 
neşti — Banat, Crişana, Sătmar, Oaş, 
Bereg, Ung — devenite comitate în 
secolele anterioare, Maramureşul 
opune rezistență puternică expansiunii 
regatului maghiar. Se ajunge chiar la 
conflicte între familiile nobililor mara- 
mureşeni supuşi coroanei şi familiile 
nobililor care vedeau în aceasta 
ştirbirea autorităţilor lor. În 1342, 
Bogdan — Voievodul suprem al Mara- 
mureşului —, sprijinit de populaţie, 
devastează proprietăţile lui lon de 
Culcea, supus regelui; tot Bogdan 
Voievod, împreună cu nepoţii săi loan 
Voievod şi Ştefan Voievod, fiii lui luga 
Vv., incendiază curtea cneazului 
Giula de Giuleşti, confiscându-i moşia 
şi înlăturându-l din funcţia de cneaz, 
revenirea în stăpânire având loc abia 
după 10 ani, în 1349. Voievodul 
Bogdan este numit în documentele 
vremii “infidel notoriu”; în 1359, 
nereuşind să menţină autonomia 
Maramureşului, Bogdan Vv. trece în 
Moldova unde îi înlătură pe urmaşii 
lui Dragoş, întemeind statul feudal 
moldav, căruia îi păstrează indepen- 
denţa cu toate încercările regelui 
maghiar de a-l înlătura. Intre timp, în 
Maramureş conflictele între nobilii 
supuşi şi cei ce optau pentru libertate 
continuă pe tot parcursul secolului 
XIV. Abia în 1385 voievodatul Mara- 
mureşului devine comitat: atribuţiunile 
cnezilor se transferă pretorilor, iar ale 
Voievodului — comitelui şi viceco- 
mitelui. Ultimii voievozi se menţin însă 
până la începutul secolului XV, Balc 
Vv. şi Drag Vv., reveniţi din Moldova, 

păstrează titlul de voievozi timp de 
40 de ani, fiind în acelaşi timp şi 
comiţi ai Maramureşului. 

Comitele era numit de rege, iar 
vicecomitele şi pretorii erau aleşi de 
congregația nobililor. La început toate 
aceste funcţii au fost ocupate de 
români: în 1385 comite era Balc Vv., 
vicecomite Bancu de Sarasău, pretori 
Cândea de Virişmort, Petru de 
Crăciuneşti, Dragomir de Giuleşti, 
Vasile fiul lui Drag de Bedeu. Însă, cu 
timpul, funcţia de comite a fost 
ocupată de reprezentanţii regelui şi nu 
de români; între 1430 şi 1918 au fost 
doar patru comiti români: Seneslau de 
Dolha (1414-1416), Simion Bizău de 
Cuhea (1465), George de Dolha (1703- 
1708), Iosif Man de Şieu (1860-1861 
şi 1865-1876). În 1414 fusese comite 
şi prinţul Teodor Koriatovici care a 
colonizat în Bereg şi Ung peste 40.000 
de ruteni, alungați din ţinuturile 
cucerite de Lituania; timp de aproape 
un veac rutenii n-au pătruns în 
Maramureş, nici chiar în marginile 
vestice ale Bârjabei; într-un document 
din 1461 se aminteşte un drum ce 
duce din Coşna pe Bârjaba spre 
pământurile locuite de ruteni: “per 
quam viam de dicta possessione 
Kusnicze itur ad terram Ruthinorum” 
(Al. Filipaşcu, op. cit., p.62 

Prima familie nobilă maghiară, 
stabilită în Maramureş, a fost familia 
Pogany, în 1500, la Domnești, care a 
ocupat, de-a lungul timpului, cele mai 
mari funcţii în comitat. 

Între anii 1752-1768 doar 120 de 
familii maghiare, din 15 târguri, şi-au 
dovedit nobilitatea, însă toți fiind nobili 
armalişti, nici unul donatar; nici o 
familie ruteană nu şi-a dovedit 
nobilitatea, în schimb 351 de familii 
româneşti, din 50 de sate, şi-au 
dovedit nobilitatea, dintre care 310 
nobili donatari (nobilii donatari erau cei 
care primeau domenii nobiliare cu 
drept de proprietate pe veci, românii 
fiind, de fapt, învestiţi în propriile lor 
domenii). 

Starea politică şi socială a 
românilor din Maramureş era, în 
secolul XIV; “cea a unui popor dotat 
cu virtuți nobile şi care stăpâneau, de 
secole, pământul pe care trăiau. 
Numai un astfel de popor a putut să 
fie atât de mult apreciat de regii unei 
națiuni străine, acordându-i privilegii 
excepționale, refuzate, de-a lungul 


secolelor, oaspeţilor regali din cele 
cinci târguri. Românii din Maramureş 
sunt amintiţi abia la începutul secolului 
al XIV-lea în documentele maghiare, 
pentru că doar atunci au intrat în sfera 
de interes a Ungariei, când regele 
Carol Robert, care urmărea o politică 
de expansiune teritorială spre Moldova 
şi Galiţia, a avut nevoie de ajutorul 
lor împotriva Tătarilor şi Lituanienilor” 
(Al. Filipaşcu, Le Maramureş, Sibiu, 
1944, p.19 sq.). 

Menţionarea în documente a 
aşezărilor maramureşene se leagă de 
intrarea în circuitul juridic al proprie- 
tăţii, şi nu înseamnă şi data înte- 
meierii lor; în general, daniile şi 
întăririle în proprietate se referă la un 
sat “cu hotarele sale vechi, adevărate 
şi cunoscute, fiind deci vorba de o 
situație preexistentă, ce coboară 
dincolo de începuturile veacului al 
XIV-lea” (R. Popa, op. cit., p.61). 
Documentele din secolele XIV-XV 
amintesc toate satele maramureşene, 
nu însă şi toți proprietarii lor; investi- 
gaţiile nobiliare din anii 1751-1768 
constată că, în marea majoritate, 
proprietarii din secolul XVIII sunt 
descendenții aceloraşi proprietari 
români din secolele XIV-XV, având 
aceleaşi nume de familie. 

În veacul XIV au fost identificate 
în Maramureş peste 100 de aşezări 
localizate cert, precum şi câteva 
(ex.:Teceuţi, Belafalva) cu existenţă 
ipotetică în acest secol. Restul 
localităților sunt menţionate în secolul 
următor, însă, în timp, apar, cum este 
şi firesc, noi aşezări, iar altele se 
contopesc într-o singură localitate 
(ex.: Budeşti-Vinteşti, Vad-Tursad, 
Giuleşti-Nireş etc.). 


Fragment din Dicţionarul locali- 
tăților din Țara Maramureşului, în curs 
de pregătire. 

incontestabil, personalitatea cea 
mai proeminentă şi figura cea mai 
vitează de ostaş din rândurile mara- 
mureşenilor secolului XIV a fost 
voievodul Bogdan. 

Patru dintre documentele mara- 
mureşene ale vremii menţionează 
numele lui Bogdan. În trei dintre ele 
este calificat drept fost voievod şi “in- 
fidel notoriu”, iar într-unul i se zice 
“voievod”. De fapt, nu se ştie de când 
şi până când s-a aflat Bogdan în 
scaunul de voievod al Maramureşului. 
Chiar şi data plecării sale în Moldova 
este sub semnul controverselor. Şi nu 
este cunoscută nici data când regele 
i-a retras încrederea şi a obligat pe 
maramureşeni să-şi aleagă alt voie- 
vod, nici cauzele care au creat acest 
grav conflict între voievod şi rege. Nici 
chiar numele regelui care i-a retras 
încrederea nu este cunoscut. 

Toate acestea însă pot fi deslu- 
şite din evenimentele care s-au produs 
în acea epocă, consemnate de 
documente. 

Primul document în care se vor- 
beşte despre Bogdan poartă data de 
21 octombrie 1343 şi semnătura 
regelui Ludovic. În document se 
vorbeşte de un conflict ce se declan- 
şase între un loan din Kölcse şi 
voievozii români Crăciun din Bâlca 
(socotit nevinovat) şi Bogdan, “fost 
voievod de Maramureş, infidel al 
nostru” (loan Mihalyi de Apşa, Diplo- 
me maramureşene, p. 17). 

Ludovic era rege abia de un an. 
E greu de presupus că pentru un 
simplu conflict dintre un oarecare loan 
din Kölcse, chiar dacă acesta era 
omul comitelui, în care erau implicaţi 
doi voievozi români, regele să retragă 
încrederea unuia dintre ei, care repre- 


zenta un mare şi însemnat număr de 
luptători. Mai ales că Ludovic nu era 
omul măsurilor pripite, în special în 
ceea ce îl privea pe Bogdan, după 
cum s-a văzut din atitudinea sa 
ulterioară. Mai verosimil este că 
retragerea încrederii s-a produs din 
cauza lui Carol Robert cu puțin timp 
înainte de moartea sa (1342). Şi 
aceasta din alte motive decât acela 
al coflictului menţionat. Regele, fiind 
ambițios, introdusese unele reforme, 
a creat o nouă nobilime, înlocuind pe 
cea veche care-l adusese la putere, 
omorând o parte din ea, pentru a-şi 
forma o pătură de oameni de încre- 
dere. Comiţii constituiau stâlpii de 
bază. Regele a numit un comite şi 
pentru Maramureş. Evident că voievo- 
dului nu-i convenea această ştirbire a 
autorităţii şi nici amestecul în treburile 
interne ale voievodatului. Şi este uşor 
de presupus că voievodul a reacțio- 
nat, de câte ori a avut prilejul, împo- 
triva măsurilor luate de rege şi nu se 
supunea dispozițiilor date de comite. 
Dar regele nu s-a limitat la măsurile 
vexatorii pentru voievod, ci el a căutat 
să introducă sistemul feudal în Mara- 
mureş, prin donațiile pe care le făcea 
unor luptători şi care se realizau din 
cotropirea bunurilor comune ale 
obştilor săteşti (păduri şi păşuni). Prin 
aceste donaţii regele urmărea un 
dublu tel: impunerea orânduirii statale 
feudale şi izolarea voievodului de o 
serie de fruntaşi trecuţi de partea 
regelui ca urmare a donațiilor, cum au 
fost Drăgoşeştii din Giuleşti sau 
Stăneştii din Strâmtura. Numai că 
măsurile regelui au produs şi un alt 
efect: întărirea solidarității populaţiei 
cu voievodul. Comunitatea maramu- 
reşeană avea orânduieli vechi, 
izvorâte din acel “jus valachicum” “ab 
antiquo” după care se ocârmuia. 
Măsurile regelui nu numai că perturbau 
vechiul obicei statornicit de veacuri, 
dar loveau în însăşi starea materială 
a populației. Unii dintre beneficiarii 
donațiilor căutau să le fructifice, 
acaparând, sub scutul poruncii 
regeşti, pământul obştilor. Desigur că 
în multe locuri acaparările nu s-au 

produs fără opuneri dârze ale pop- 
ulaţiei, soldându-se cu moartea 
trimişilor regelui. Voievodul, căzut în 
dizgraţia regelui pentru că apăra 
vechea rânduială după care trăia 
populaţia maramureşeană, s-a văzut 
susţinut şi mai mult de populaţie. 
Dovada ne-o dă faptul că, în urma 
dizgraţierii lui Bogdan, a fost ales 
voievod nepotul său loan şi regele a 
trebuit să accepte această alegere, 
fără să se hazardeze la o acţiune prin 
codrii Maramureşului, el neuitând 
usturătoarea lecţie pe care i-a admi- 
nistrat-o Basarab |, la Posada, în anul 
1330. A reţinut că aceşti voievozi 
români puteau fi extrem de periculoşi 
şi nu mai voia să întreprindă acţiuni 
armate împotriva lor. 

Este bine să reamintim împre- 
jurările care au dus la păstrarea 
independenţei Ţării Româneşti, sem- 
nată cu spada lui Basarab |. Voievodul 
român, după ce iniţial refuzase tributul 
cerut de regele Ungariei, a voit ulte- 
rior o înţelegere cu acesta. Infatuatul 
Carol Robert a refuzat, spunând 
consilierilor săi, care-l sfătuiau să 
accepte oferta, că va scoate trăgându- 
| de barbă, din Muntenia, pe “ciobanul 
oilor sale”. Şi a pornit cu armata 
împotriva lui Basarab. Acesta s-a 
retras la Posada, unde, prinsă la 
strâmtoare, armata regelui a fost 
distrusă. Mândrul rege a trebuit să se 
dezbrace de strălucitoarele sale haine 
domneşti şi să le schimbe cu ale unui 
oştean oarecare, pentru a scăpa cu 
viață prin fugă. 

Rămas în Maramureş, Bogdan 
nu s-a resemnat şi a continuat lupta 
împotriva regelui prin persecutarea 
fruntaşilor credincioşi acestuia. Un 
astfel de caz a rămas consemnat 
într-un act din 1349, când, la îndem- 
nul lui Bogdan, nepotul său Ştefan, 
fratele voievodului loan, a gonit din 
moşiile Giuleşti pe Drăgoşeşti, 
incengiindu-le casele. Este al doilea 
document care vorbeşte de Bogdan, 
calificându-l infidel notoriu (I. Mihaiyi 
de Apşa, op. cit., p. 27). 

În cel de-al treilea act, din 1353, 
prin care se statornicesc mejdiile 


moşiilor lui loan şi Ştefan, fiii lui luga, 
Bogdan este din nou amintit, dar de 
data aceasta cu titlul de voievod. 
După acest text s-ar putea crede că 
Bogdan, la data respectivă, a fost din 
nou voievod. Nu este exclus că între 
rege şi voievod să fi intervenit o 
împăcare. Regele Ludovic era atunci 
angajat în lupta împotriva tătarilor şi, 
cunoscând ataşamentul populaţiei 
maramureşene faţă de Bogdan, este 
posibil să fi căutat o înțelegere, pentru 
a obține cât mai mulţi luptători mara- 
mureşeni şi a realiza liniştea în acest 
colț de ţară. Indiferent dacă a inter- 
venit sau nu împăcarea, Bogdan nu a 
fost mulţumit de situaţia ce se crease 
în Maramureş, în cei 50 de ani de 
presiuni ale angevinilor. Şi, ca urmare, 
la moartea lui Sas, în anul 1359, a 
trecut în Moldova, de unde a alungat 
pe fiii lui Sas, dintre care cel mai 
mare, Balc, luase locul tatălui său. 
Primul lucru, pe care l-a făcut 
după ocuparea scaunului voievoda! al 
Moldovei, a fost declararea inde- 
pendenţei acesteia şi, deci, înteme- 
ierea statului moldovean. În privința 
anului exact, în care s-a produs acest 
eveniment, trebuie să acceptăm ceea 
ce se scrie în Istoria românilor lui 
C.C. Giurescu şi D.C. Giurescu — data 
pe care o dau cronicile — toate 
cronicile noastre — este 1359. In acest 
an, spune Letopiseţul zis de la 
Putna, “s-au început ţara Moldovei” 
(p. 220). Şi istoria Ungariei menţio- 
nează tot anul 1359 ca dată a trecerii 
lui Bogdan în Moldova, argumentând 
răsplata dată în anul următor Drăgo- 
şeştilor din Giuleşti, care au participat 
la luptele date în anul 1359 în încer- 
carea de a recuceri Moldova. 
Incercările regelui ungar de a 
relua în stăpânire Moldova s-au repetat 
an de an, după cum spune cronicarul 
ungur loan de Târnave (Kükülö), dar 
fără succes. Puternicul rege ungar nu 
a reuşit să înfrângă oastea curajoasă 
a lui Bogdan. Aici, în Moldova, s-a 
afirmat vitejia lui Bogdan şi iscusința 
sa de conducător de oşti. Numai un 
om cu deosebite calităţi de ostaş a 
putut face față presiunilor permanente 

ale regelui Ungariei şi să apere inde- 
pendenţa, proclamată de el, a noului 
stat românesc. În acele vremi, când 
se dormea cu sabia la căpătâi, cum 
se exprimă un istoric, un om în vârstă, 
cum era Bogdan, şi-a apărat cu 
dârzenie independenţa, pe care, dacă 
nu a putut-o realiza în Maramureş, a 
venit să o realizeze în Moldova. 
Succesul lui Bogdan se explică 
şi prin faima care a precedat trecerea 
sa în Moldova. De bună seamă, 
numai cu maramureşenii, oricât de 
încercaţi războinici erau, nu se putea 
răspunde cu succes atacurilor con- 
tinue ale armatei regelui, covârşitoare 
numeric. Cei care au dat forța 
numerică a luptătorilor conduşi de 
Bogdan au fost moldovenii, a căror 
încredere a reuşit să o obţină. Moldo- 
venii ştiau de existența Țării Româ- 
neşti înființată prin lupte cu aproape 
trei decenii în urmă. Visau şi ei la o 
Moldovă a lor, liberă şi nesupusă unui 
rege străin. O aveau oarecum uni- 
ficată, dar în fruntea ei se afla un om 
al regelui, chiar dacă era de aceeaşi 
limbă şi lege cu ei, tot omul regelui 
era. Şi mai ştiau că voievodul Bogdan 
din Maramureş demult este în gâlcea- 
vă cu regele ungur. lar răzvrătirea lui 
Bogdan a continuat şi după ce n-a mai 
fost voievod. El nu numai că i-a 
îndemnat mereu pe maramureşeni la 
nesupunere față de măsurile regelui, 
menite să desființeze autonomia 
voievodatului şi să schimbe datinile 
vechi, dar a şi sancţionat pe acei 
maramureşeni care au devenit docili 
regelui. Neastâmpărul şi curajul 
mândrului voievod maramureşean 
erau demult cunoscute de moldoveni 


şi aceştia i-au acordat încrederea fără . 


a ezita, găsind în el omul care le 
trebuia pentru realizarea dorinţei de 
independenţă. 

După insuccesele încercărilor, 
timp de peste cinci ani, de a înfrânge 
sau convinge pe Bogdan la supu- 
şenie, regele iă ultimele măsuri care-i 
mai stăteau cu putință: confiscarea 
moşiilor pe care voievodul Moldovei 
le avea în Maramureş, dăruindu-le 
nepoților lui Dragoş, plecaţi din 


Moldova fără speranţa reîntoarcerii. 
Actul poartă data de 2 februarie 1365, 
fiind ultimul document maramureşean 
care vorbeşte de Bogdan. În acest act, 
în afara dispoziţiilor de confiscare şi 
dăruire a moşiilor din Cuhea, leud, 
Bocicoiel, Vişauăle amândouă, Moi- 
seiu, Borşa şi Săliştele, regele îşi 
revarsă şi of-ul împotriva lui Bogdan... 
“Căci Bogdan şi fiii lui, prin lucrarea 
diavolului, duşmanul neamului. ome- 
nesc, depărtându-se de la credinţa ce 
ne datorau, au trecut pe ascuns din 
regatul nostru ungar în țara noastră 
amintită a Moldovei şi s-au silit s-o 
păstreze spre ofensa Majestății 
noastre.” “Nu numai s-au silit — adaugă 
academicianul C.C. Giurescu — dar au 
şi izbutit; o recunosc de altfel înseşi 
cronicile ungureşti contemporane” 
(C.C. Giurescu, D.C. Giurescu, op. 
cit., p. 224). 
Bogdan moare în acelaşi an 
1365, împăcat cu sine însuşi, pentru 
împlinirea visului de independenţă față 
de regele Ungariei, realizată în Țara 
Moldovei, căreia i-a lăsat şi faimoasa 
dinastie a Mugatinilor din care se 
trăgea şi Ştefan cel Mare. Nicolae 
lorga, în două fraze lapidare, sinte- 
tizează acest sfârşit şi sensul istoric 
al luptei fostului voievod mara- 
mureşean: “Bogdan întemeietorul şi-a 
găsit odihna veşnică în biserica de 
lemn, pe atunci a Rădăuţilor. În timpuri 
neorânduite şi sălbatice ca acelea, 
nici o piatră nu s-a aşezat pe mormân- 
tul celui care a dat românilor, ca o 
puternică cetate, Țara Moldovei”. 

Limba 


Românud 


Valer HOSSU 
Cluj-Napoca 


“DESCĂLECATUL”... 
FĂRĂ LEGENDĂ 


Problematica “descălecatului” 
Moldovei, ca țară românească medie- 
vală, s-a limpezit de nebulozitatea 
misticii legendare sub rigorile cercetării 
ştiinţifice şi ne oferă realitatea unui 
proces complex şi de durată. in anul 
1338, Ungaria a realizat cu Polonia o 
alianţă ofensivă pentru acapararea 
marilor artere comerciale care coborau 
de la Marea Nordului la depozitul de 
la Liov — placa turnantă a comerțului 
nord-european cu cel genovez şi 
levantin de la Marea Neagră, aceasta 
ajungând să se numească “Leonină” 
datorită amplorii circulaţiei rutiere de 
mărfuri, de pe “drumul tătarilor” şi calea 
Siretului, şi a celei fluviale, de pe 
Nistru. Aceste artere comerciale 
aveau să fie contactate în primăvara- 
vara anului 1340. A fost momentul în 
care a trebuit să intervină şi voievodul 
Dragoş cu luptătorii săi, pentru că aici, 
la graniţa estică a regatului, era zona 


de responsabilitate militară a mara- 
mureşenilor. Voievodul a antrenat în 
luptă şi locuitorii de pe versanții 
răsăriteni ai Carpaţilor Păduroşi — 
unde documentele anterioare “des- 
călecării” atestă statornicia românilor 
până la izvoarele Bugurilor. Dragoş 
din legendă a înfăptuit, într-adevăr, o 
descălecare militară şi a rămas în 
spațiul cucerit apărând o entitate 
administrativă sinonimă unei “căpită- 
nii”, cu legi româneşti de organizare 
socială. La început, un “voievodat de 
vale” la fel ca oricare altul din 
depresiunile intramontane, “căpitănia” 
şi-a primit identitatea de la sistemul 
strategic dezvoltat pe râul Moldova, 
cu centrul în cetatea Baia. 

Anii 1343, 1345, 1346, 1349 şi 
1352, în care se cunosc documentar 
acţiuni militare dinspre Transilvania, 
prezintă indicii ale neslăbitei presiuni 
pentru înlăturarea definitivă a domi- 
naţiei mongolo-tătare şi lărgirea ţării 
extracarpatice spre Nistru. Promotorii 
principali ai acestui proces au fost 
Dragoşeştii, ale căror contribuţii la 
antrenarea moldovenilor în opera lor 
sunt implicite faptului istoric. Prezenţa 
regelui Ludovic | la Siret, în 1352, ne 
sugerează că acea “căpitănie”, de la 
Obcine, şi “Valahia Mică”, de la 
izvoarele Prutului şi Siretului, s-au 
unit, iar “marca” Moldovei şi-a primit 
oficializarea — ca autonomie în cadrul 
Regatului Maghiar, cu sigil propriu 
simbolizat de capul de bour. 

După un interval relativ scurt de 
“aşezare”, în spațiul de la Răsărit de 
Carpaţi, au avut loc evenimente 
deosebite. Frământările sociale şi 
politice reliefează hotărârea populaţiei 
locale de-a înlătura suzeranitatea 
maghiară, prea opresivă, şi schim- 
barea puterii voievodale de la vârf, 
prea obediente față de exigenţele 
statului tutelar. Prin expediţia militară 
condusă de un alt Dragoş, tot mara- 
mureşean, din Giuleşti, “restauraţia” 
dominaţiei asupra Moldovei a marcat 
şi o nouă treaptă a statalității sale. 
Acum, “mărcii” i s-a dat un nou statut 
politic — acela de “voievodat auto- 
nom”, odată cu atragerea în graniţele 

sale a Ţării Şipeniţului — un căpitănat 
de obedienţă poloneză, aflat între 
râurile Colacin, Serafineț şi Nistru. 
Coincidenţa de nume a lui Dragoş din 
Giuleşti şi a lui Dragoş din Bedeu — 
fiecare cu partea sa de participare la 
procesul devenirii Moldovei ca stat, a 
creat legenda “descălecării” de către 
“unul şi acelaşi personaj, care ar fi 
domnit începând cu anul 1359. 
Realitatea a fost că în dregătoria 
voievodală supremă a continuat să 
stea Sasu, fiul lui Dragoş din Bedeu, 
cu prerogative lărgite în plan politico- 
militar. 

Pribeagul Bogdan, fost voievod 
în Maramureş, a preluat conducerea 
Moldovei în condiţiile maturizării 
tendințelor voievodatului de-a se 
realiza ca stat independent. Atunci, 
s-a afirmat nucleul politic şi militar al 
maramureşenilor săi, iar Bogdan a 
convins societatea moldovenească 
de capacitatea punerii în operă a 
interesului ei imediat şi fundamental: 
desprinderea de Regatul Maghiar. 
Propulsat voievod suprem după 
tradiția românească de către obştea 
cnezilor şi dregătorilor, împreună cu 
aceştia şi cu populaţia răsculată 
Bogdan a reuşit să-i alunge pe fiii lui 
Sasu, fapt întâmplat între anii 1362- 
1364, şi să se proclame cel dintâi 
voievod de sine stătător al Moldo- 
vei. 

Bogdan a dezvoltat dregătoria 
domniei şi regimui de neatârnare a 
statului. Aceasta este moştenirea pe 
care a valorificat-o deplin fiul său, 
laţcu (1368-1375), un adevărat prinţ 
european. Mergând pe urmele împă- 
ratului bizantin loan al V-lea Paleo- 
logul, care în 1369 a abjurat schisma 
din 1054, tânărul principe şi-a mărtu- 
risit papii crezul catolic şi a solicitat, 
în numele ţării, crearea Episcopiei 
Siretului. in acest punct istoric 
circumscris anului 1370, succesorul 
lui Bogdan a obţinut o legitimare 
internaţională a învestiturii sale ca 
domn, a domniei ca instituţie şi a 
independenţei Moldovei. 

Procesul “descălecatului”, pornit 
într-o zodie fastă pentru moldoveni, 


Coperta volumului Maramureş — 
pecete de ţară de Valer Hossu, 
Editura Dragoş Vodă, Cluj-Napoca, 
1998. 


s-a încheiat prin consumarea a încă 
două evenimente esenţiale. Roman | 
(1390-1394) avea să rotunjească 
maximul teritorial al statului şi să 
devină “Marele singur stăpânitor... 
din munte până la Mare”. lar fiul 
său, Alexandru cel Bun (1399-1432), 
avea să aducă consfinţirea Mitropoliei 
Moldovei şi a mitropolitului autohton, 
înălțat de către domnul său pămân- 
tean — expresie a desăvârşitei inde- 
pendente. 

Ca țară europeană recunoscută, 
Moldova a împlinit dezideratele 
politice ale cetelor lui Dragoş şi 
Bogdan, deziderate care au rodit 
plenar în spațiul spiritual şi geografic 


al “descălecării” acestora. 

Limba Română 


Gheorghe TODINCĂ 
Muzeul Maramureşului, 
Sighetu Marmatiei 


CUM ERA SĂ AJUNGĂ 


MARAMUREŞUL 
REPUBLICĂ 
SOVIETICĂ 

MOTTO: 


Slav aş fi fost, de nu eram latin, 

Latin aş fi, de nu eram şi dac, 

Dar a ieşit aşa, să fiu român 

Şi eu cu soarta asta mă împac. 
Geo DUMITRESCU 


TRUPELE SOVIETICE 
INTRA IN MARAMUREŞ 


După evenimentele de la 3 au- 
gust 1944, românii maramureşeni au 
fost puşi în fața unei situații deo- 
sebite: fruntaşii români, arestaţi la 25 
august 1944, au fost închişi la vila 
Greodel. Între ei amintim pe Andrei 
de Kovats, fostul preşedinte al Ligii 
antirevizioniste române din Maramu- 
reş, loan Bilțiu-Dăncuş, Grigore Bota 
etc. Eliberaţi după câteva zile, dar 
supravegheați îndeaproape, aceştia 
au pregâtii reorganizarea vieţii admi- 
nistrativ-politice române în Mara- 
mureş, astfel că, în urma evenimen- 
telor de pe front, a înaintării vertiginoa- 
se a trupelor sovietice, s-a creat şi în 
Maramureş o situaţie specială: unităţi 
militare, germano-horthyste se retră- 
geau de pe frontul de luptă, interca- 
late cu unităţi de muncă forțată 
completate cu români din Transilvania 
de Nord, cedată prin Dictatul de la 
Viena. Când se duceau lupte crân- 
cene pentru Oradea, Maramureşul nu 
era încă eliberat; aşa se explica faptul 
că zona â fost abandonată de trupele 
hitleriste şi horthyste fără nici o luptă, 
deşi terenul este excelent pentru o re- 
zistenţă armată. 

În retragere, trupele ocupante au 
împuşcat la Moisei 29 de români, 


încadrați în batalioanele de muncă 
forțată, acuzaţi ca dezertori (eveni- 
mentele sunt cunoscute în literatura 
de specialitate). 

In Sighet, străvechea capitală a 
Maramureşului, trupele sovietice 
(Armata a 40-a condusă de generalul 
D. Ghiomin) au intrat la 17 octombrie 
1944, ora 9.30 dimineaţa. 

Fruntaşii politici maramuregşeni 
au aşteptat trupele sovietice la 
intrarea în oraş; au fost trataţi de 
armata sovietică cu dispreţ, fără a li 
se recunoaşte o împuternicire sau o 
calitate politică. Lui Longin Mihalyi, fiul 
academicianului, i s-a luat ceasul, 
ceea ce l-a determinat să revină 
acasă pe căi ocolite. 

In clădirea vechii prefecturi a 
Maramureşului istoric — actualul com- 
plex comercial “Curtea Veche” — a avut 
loc o importantă reuniune a forțelor 
politice române din Maramureş la care 
au participat naţional-țărănişti, liberali, 
social-democraţi, comunişti (men- 
tionăm că în Sighet erau cunoscuți, 
în perioada respectivă, cinci comu- 
nişti). Atunci când preotul Darie Vlad 
şi alţi fruntaşi români au încheiat 
şedinţa de constituire a Consiliului 
Naţional Român din Maramureş 
(C.N.R.) — din sursele noastre, 
singurul constituit în Transilvania de 
Nord după tradiția celui din 1918 — au 
inclus în rândul lor şi forțele de stânga.. 


ÎNSCENAREA 
DE LA MUNKACEVO 


S-a luat legătura radio cu Mos- 
cova şi s-a vorbit cu Cartierul Gene- 
ral, care a afirmat că Transilvania 
aparține României şi este de dorit să 
se instituie o administraţie pluripartidă 
românească. 

Încă de la instaurare, C.N.R. (al 
cărui preşedinte a fost ales profesorul 
loan Bilţiu-Dăncuş, cel care a fost 
secretarul C.N.R. în 1918) s-a pre- 
ocupat de reorganizarea economică, 
politică, social-administrativă a zonei, 
a refăcut podurile, şoselele distruse, 
a organizat învățământul etc. Proble- 
mele serioase şi grave au apărut în 
decembrie 1944, odată cu declararea 
zonei de la nord de Tisa ca parte 
componentă a U.R.S.S., prin voinţa 
populației slave şi a celorlalte “naţio- 
nalităţi” conlocuitoare. 

Adunarea în care s-au hotărât 
aceste probleme a avut loc la Munka- 
cevo. După afirmaţiile unor comunişti 
din Maramureş, aceştia au fost invitaţi 
pentru inaugurarea la Munkacevo a 
unui monument al eroilor sovietici 
căzuţi pentru eliberarea popoarelor “de 
sub jugul fascist”. Câteva zile au fost 
purtaţi pe străzi, ca să afle apoi cu 
stupoare că au venit “fraţii” de dincolo 
de Tisa ca să ceară unirea Maramu- 
reşului cu Ucraina Subcarpatică. 
Ingrijorați, s-au prezentat la preşe- 
dintele Consiliului Poporului din 
Munkacevo, Ivan Turianiţa, căruia i-au 
cerut explicaţii şi au arătat că nu sunt 
împuterniciţi de către populaţia de la 
sud de Tisa pentru a lua o hotărâre, 
oricare ar fi ea. Li s-a explicat că Stalin 
are nevoie de calea ferată Valea- 
Vişeului-Câmpulung la Tisa, în 
eventualitatea unui război cu anglo- 
americanii şi că ei, comuniştii, ar 
trebui să înțeleagă situaţia politică 
internaţională (din memoriile lui Vasile 
lerima). Delegaţia a pretextat că nu 
are împuternicire pentru a semna “Uni- 
rea” şi că trebuie să se întoarcă la 
Sighet pentru a discuta cu oamenii. 
Au fost lăsaţi să plece, dar pe drum 
au avut multe şicane: maşina care îi 
aducea la Sighet s-a defectat în primul 
sat, lăsându-i abandonaţi pe marginea 
drumului, dar au observat cu surpriză 
că se apropie de ei o maşină militară 
în care se afla maiorul Davidenko, 
şeful NKVD, şeful securității sovietice 
din Sighet, care, “mirat”, i-a întrebat 
de unde vin şi cum de stau în drum. 
l-a luat în maşină şi le-a explicat pe 
ocolite că trebuie să fie foarte atenți 
la ce se întâmplă în jurul lor şi mai 
ales să nu spună nimănui ce s-a 
întâmplat la Munkacevo. 


LISTE FALSE PENTRU 
ZAHĂR ŞI ULEI 


La sfârşitul lunii decembrie 1944 
şi la Sighet a avut loc o adunare 
asemeni celei din Munkacevo; la 
adunare au fost chemaţi să participe 
elevi de la liceul “Dragoş Vodă”. 
Vorbindu-li-se în limba ucraineană, s-a 
afirmat că Maramureşul de la sud de 
Tisa trebuie să se unească cu Ucraina 
Subcarpatică, aşa cum s-au unit cei 
de la nord de Tisa. Şedinţa a fost 


condusă de surorile Benko, Lucia şi 
Adela, care au afirmat: “ungurii ne-au 
jefuit, burghezia română ne-a jefuit, 
singura scăpare este unirea cu 
U.R.S.S.-ul”. Cu lacrimi în ochi, una 
dintre surori a mulțumit armatei 
sovietice că a eliberat Maramureşul 
de sub jugul dictaturii burghezo- 
moşiereşti din România. 

Elevii români ai liceului “Dragoş 
Vodă” au protestat, în primul rând, 
pentru folosirea unei limbi străine la 
o adunare publică, în al doilea rând, 
pentru separarea Maramureşului 
istoric de România. Pedagogii şi cei 
mai protestatari dintre elevi au fost 
arestați după adunare. 

in oraş şi în zonă au fost 
prezentate cetățenilor liste prin care 
li se cerea să semneze pentru a primi 
zahăr şi ulei. Listele respective au fost 
întocmite pentru adeziunea la unifi- 
carea cu Ucraina. În Sighet au fost 
adunate peste 8.000 de semnături 
pentru aşa-zisa “unificare” subscrise 
mai ales de populaţia maghiară şi alte 
populaţii neromâne. 

Preşedintele C.N.R. din Mara- 
mureş, loan Bilţiu-Dăncuş, a făcut 
toate eforturile pentru administrarea 
eficientă a Maramureşului în hotarele 
României; a plecat la Bucureşti pentru 
a discuta cu guvernul şi alte forțe 
politice din zonă şi a aflat cu stupoare 
că Maramureşul este teritoriu al 
U.R.S.S. 

La sate populaţia a avut o 
atitudine de respingere a tot ce se 
întâmplă la nivel județean şi aşteptau 
din partea autorităţilor române o 
atitudine fermă şi clară. 

S-a încercat şi la sate aceeaşi 
acţiune de adunare a semnăturilor 
pentru unirea cu Ucraina, dar populaţia 
a refuzat în masă orice acţiune care 
era împotriva convingerilor lor şi a 
conducătorilor fireşti, intelectuali şi 
preoți. 


ODIOASA CONJUNCŢIE 
“SAU” 


La întoarcerea de la Bucureşti 
a avut loc o clarificare deosebit de 
importantă pentru atitudinea forțelor 
politice din zonă. Ca preşedinte al 
C.N.R. Maramureş, loan Bilţiu-Dăn- 
cuş s-a prezentat pentru a cere expli- 

cații maiorului Davidenko, generalului 
Zaharcenko (preşedintele Comisiei 
Aliate de Control) în legătură cu 
evenimentele petrecute în Mara- 
mureş. loan Bilţiu-Dăncuş a cerut 
explicaţii că în absenţa sa s-au 
întâmplat evenimente inacceptabile; 
imixtiunea autorităţilor sovietice în 
dauna statului român; desființarea 
Consiliului Naţional Român şi înlo- 
cuirea lui cu Consiliul Poporului, 
autoritate neviabilă şi constituită 
împotriva dreptului popoarelor la 
autodeterminare. 

Maiorul Davidenko l-a întrebat 
pe l.B.-Dăncuş dacă ştie de textul 
exact al “Convenţei de armistițiu” din 
12 septembrie 1944. Acesta a afirmat 
că ştie textul din presă. Maiorul 
Davidenko a scos din dulapul-seif 
textul original al “Convenţiei”, prin care 
se arăta că "România va primi înapoi 
Transilvania de Nord SAU cea mai 
mare parte a ei” şi-a spus lui |. Bilţiu- 
Dăncuş că acest SAU este Maramu- 
reşul şi că îl sfătuieşte să nu se 
opună, pentru că el nu mai reprezintă 
pe nimeni. Consiliul Naţional Român 
este desființat; autoritatea supremă 
este Consiliul Poporului în frunte cu 
preşedintele lui, avocatul |. Odo- 
viciuc. |. Bilţiu-Dăncuş a afirmat că 
nu îi este frică, el fiind condamnat de 
mai multe ori la moarte de unguri şi s-a 
interesat dacă cei ce se prezintă drept 
autorităţi au girul autorităţilor române 
şi sovietice. Poate să fie împuşcat, 
dar nu va semna niciodată liste de 
adeziune la aşa-zisa “unire”. 

A cerut şi, fapt interesant, i s-a 
acordat posibilitatea de a fi adunate 
şi din satele române liste de adeziune 
privind viitorul Maramureşului într-o 
Europă postbelică. 

Zeci de mii de liste au fost 
tipărite într-o singură noapte şi au fost 
răspândite mai ales de preoții satelor. 
Astfel s-au strâns 70.000 de semnă- 
turi, prin care maramureşenii atestă 
că vor să rămână în frontierele statului 
român. Dar oamenii lui Odoviciuc au 
confiscat listele cu 50.000 de semnă- 
turi şi numai 20.000 de semnături au 
ajuns totuşi, pe căi ascunse, la 
Bucureşti, fiind prezentate guvernului 
român pentru a lua măsurile în 
consecinţă. 


FAPT NEMAIÎNTÂLNIT ÎN 
ISTORIE 


În satele Maramureşului, oame- 
nii lui Odoviciuc au început o cam- 
panie activă pentru a rupe cel puţin o 
parte a zonei de teritoriul Statului 
Român; bande înarmate, sub petextul 
că îi caută pe vlasovişti, jefuiau 
gospodăriile maramureşenilor. Impo- 
triva lor populaţia s-a organizat, 
constituindu-se după modelul anului 
1918, în gărzi naţionale române, ce 
aveau menirea de a proteja viaţa şi 
proprietatea cetăţenilor din zonă. În 
situaţia creată s-au cristalizat două 
atitudini: una intransigentă din partea 
conducătorilor români, reprezentați 
prin C.N.R. al Maramureşului (deşi 
oficial acesta a fost desfiinţat), alta, 
de aşteptare a hotărârii marilor puteri 
la o posibilă Conferinţă de pace. 

Satele româneşti (în proporție de 
90% în Maramureş) au adoptat o 
atitudine foarte interesantă şi nemai- 
întâlnită în istorie: s-au declarat 
despărțite de orice administraţie 
superioară; de exemplu plasa Iza de 
Sus, condusă de doctorul lusco, s-a 
declarat teritoriu românesc rupt de 
capitala judeţului, şi aresta orice 
persoană pătrunsă “ilegal” în România. 
Un incident care a stârnit vii reacţii s-a 
întâmplat la leud, unde oamenii lui 
Odoviciuc au încercat să-i convingă 
pe săteni că vor avea o viaţă mai bună 
în noile graniţe ale U.R.S.S. leudenii 
i-au bătut zdravăn şi i-au lăsat să 
plece. 

La cererea conducătorilor politici 
români, autorităţile sovietice din 
Sighet aprobă o adunare a românilor 
din Maramureş în care aceştia să se 
pronunţe pentru apartenenţa statală a 
zonei de la sud de Tisa, adunarea 
având loc la 5 martie 1945. 


ÎNFRUNTAREA DE LA 
PODUL VADULUI 


Toate satele au fost alertate şi 
poate niciodată în istoria Maramu- 
reşului n-a fost mai mare dorinţa de a 
veni la Sighet şi de a afirma că 
maramureşenii vor să rămână români 

în România şi niciodată altceva. Au 
coborât de pe văi. Dinspre Borşa şi 
de pe Valea Izei au venit zeci de mii 
de oameni conduşi de învăţători şi de 
preoți înarmaţi cu branduri, mitraliere 
şi căruţe pline cu arme. Satele din 
josul văii ştiau unde este capul 
coloanei după semnele prezenţei 
(“puşcături”). Alertate, autorităţile 
Comisiei Aliate de Control “au încercat 
să convingă fruntaşii politici români 
de inoportunitatea acțiunii şi că 
oamenii trebuie să se întoarcă acasă”. 

In urma intervenţiei amintite, 
satele de pe Cosău şi Mara au venit 
fără arme, dar satele de pe Iza şi 
borşenii, neavând încredere în auto- 
rități, au venit spre Sighet înarmaţi şi 
au refuzat să se întoarcă cât timp nu 
au convingerea că Maramureşul va 
aparține României. 

La trecerea Izei la podul de la 
Vad s-a întâmplat un incident mult 
discutat atunci şi azi. Miile de români 
au fost opriţi la pod de zece camioane 
cu soldaţi sovietici înarmaţi, trimişi de 
|. Odoviciuc. Este încă sub semnul 
întrebării de ce au tras oamenii lui 
Odoviciuc într-o masă mare de 
români, înarmaţi cu tunuri şi arme de 
foc. Din mărturiile celor prezenţi se 
afirmă că mulţimea era speriată şi mai 
ales incitată prin focuri de armă trase 
de agenţi ai NKVD. Între aceşti agenți 
amintim pe A. Kaufman, ajuns ulte- 
rior în S.U.A. 

Morti şi răniţi au fost numai din 
rândul românilor şi nici o persoană nu 
a fost inculpată de cele întâmplate la 
podul Vadului. Intre jertfe este şi 
Ticală loan din Dragomirești, îm- 
puşcat în spate de către agenții 
provocatori. 

Mulțimea s-a retras înspăimân- 
tată nu atât de soldaţii lui Odoviciuc, 
cât mai ales de ceea ce i-au informat 
conducătorii lor, că încalcă “Convenţia 
de Armistiţiu” (orice manifestare, orice 
activitate în spatele frontului era 
considerată drept o atitudine împotriva 
Naţiunilor Unite). 

După acest incident a urmat un 
val de arestări în care peste 300 de 
persoane au fost închise în fostul 
sediu al U.F.E.T.-ului, ca apoi să fie 
lăsate să evadeze(?!) 


DESTITUIREA 
LUI ODOVICIUC 


Situaţia complexă a statului 
român şi a guvernului României au 
creat prin alegerile din 1945 premisele 
unei reîntoarceri efective a fostului 
judeţ Maramureş din perioada inter- 
belică în hotarele statului român. 

În ziua de 7 aprilie 1945 Vasile 
Luca, membru al C.C. al PM.R., dar 
şi membru în Sovietul Suprem al 
U.R.S.S., l-a destituit din funcţie pe 
|. Odoviciuc din fruntea aşa-zisului 
Consiliu al Poporului. Vasile Luca i-a 
spus pe scurt: “Ascultă, halojnâi, 
tovarăşul Stalin ştie ce faci aici? Eu 
sunt Vasile Luca, membru în Sovietul 
Suprem al U.R.S.S., de nu pleci în 
cinci minute de aici, ordon să te 
împuşte” (Vasile Luca era însoţit de 
un român oşean care avea ordin să 
tragă la comandă). 

Pentru adevărul istoric, să nu ne 
mirăm că şantierul căii ferate Salva- 
Vişeu a primit numele lui Vasile Luca 
şi că primul candidat pe listele B.PD. 
din Maramureş pentru alegerile din 
1946 pentru Parlamentul României a 
fost C.I. Parhon, preşedintele ARLUS. 


_ CÂND VOM AFLA 
INTREGUL ADEVAR? 


Ivan Odoviciuc a părăsit Mara- 
mureşul, stabilindu-se în Slatina, la 
nord de Tisa, în Maramureşul înglobat 
Ucrainei Subcarpatice, unde este şi 
înmormântat. 

Activitatea lui Odoviciuc a pus 
şi pune multe întrebări şi în trecut şi 
azi: 

— a fost o acţiune premeditată 
de la Moscova având şi un gir oficial? 

- a fost doar o iniţiativă perso- 
nală şi locală (situaţie ce cade având 
în vedere documentele istorice şi 
implicaţiile la nivel de guverne)? 

— de ce Odoviciuc a trăit dincolo 
de Tisa şi a intentat proces guvernului 
român pentru recuperarea proprie- 
tăţilor sale din România? 

Orice documente, ce ar putea 
întregi şi clarifica cunoaşterea 
istorică, sunt binevenite şi nu ar face 
decât să scoată la lumină adevărul 
istoric pe care îl aşteptăm şi îl dorim 
cu toții. 

Prof. dr. Mihai DANCUŞ, 
director al Muzeului 
Maramureşului, 

Sighetu Marmatiei 


FIGURĂ LUMINOASĂ 
DE CĂRTURAR 
PATRIOT 


Este în tradiția poporului nostru 
ca la perioade de timp anume să-şi 
amintească cu recunoştinţă şi să-i 
pomenească pe cei dragi care au 
trecut în neființă nu fără a lăsa zestre 
generaţiilor care îi vor urma. 

S-au împlinit 156 de ani de la 
naştere şi 86 de ani de la trecerea în 
eternitate a celui care a fost loan 
Mihalyi de Apşa, mare cărturar, pa- 
triot înflăcărat, sprijinitor al țăranilor 
din stirpea cărora se trăgea şi care-i 
ziceau: “Domnul nostru lancu Mi- 
halyi”, cel care prin opera sa a 
“dezgropat gloria străbună şi a înviat 
conştiinţa naţională”. Revista “Tri- 
buna”, care apărea la Sibiu, în numărul 
179 din anul 1894, publica un articol 
intitulat “Din Maramureş” şi semnat de 
loan Russu Şirianu, articol care-l 
surprinde pe loan Mihalyi astfel: “L-am 
găsit între nişte acte. Un om pentru 
care sărbătoare este când poate lucra 
mai mult. Istoric profund, jurist de 
primă forță şi în acelaşi timp la curent 
cu literatura română. Mi-a plăcut de 
la prima vedere. Mic de statură, 
aşezat, rar la vorbă, cu ochii pătrun- 
zători şi buni în acelaşi timp, d.ar. 
loan Mihalyi în adevăr îţi face impre- 
sia unui savant. 

Se ocupă mai ales cu istoria 
Maramureşului, având o colecţie 
interesantă de acte inedite din trecutul 
Maramureşului. Posedă: o bibliotecă 
bogată, reviste şi foile româneşti, cărți 
din România”. Savantul de 50 de ani, 
descris atât de plastic de |. Russu 
Şirianu, s-a născut la leud la 25 
ianuarie 1844, ca fiu al lulianei Man 


loan Mihalyi de Apşa. 
de Şieu şi Gavrilă Mihalyi, fost 
comite, comisar revoluţionar la 1848 
şi în ultimii ani ai vieții judecător la 
curtea regească. 

Studiile gimnaziale le începe la 
Sighetu Marmaţiei, apoi le continuă 
la Ungvar, Casovia, Budapesta. 
Studiile universitare le face tot la 
Budapesta, în anul 1868, luându-şi 
doctoratul în drept şi examenul de 
avocat. 

La universitate, aşa cum măr- 
turiseşte în autobiografie, “am luat 
cursuri de limba şi literatura română, 
binevenite mie...”. Tot aici urmează, 
în paralel, cursuri private de arheologie, 
numismatică şi paleografie, istorie şi 
altele. 

Dovedind exigenţă şi mare 
seriozitate în pregătirea universitară, 
loan Mihalyi se pregătea pentru ceea 
ce va face toată viața: apărarea în 
justiție a drepturilor milenare ale po- 
porului român din Maramureş împotri- 
va celor care încercau să-l dezmoşte- 
nească, precum şi scoaterea la 
lumină, prin cercetare ştiinţifică, a 
dovezilor originii, vechimii şi perma- 
nenţei neamului nostru pe aceste 
plaiuri. De aceea pregătirea teoretică, 
precum şi însuşirea mai multor limbi 
(româna, germana, maghiara, fran- 
ceza, italiana, ucraineana), ca şi cu- 
noaşterea limbilor clasice: latina, 

slava veche, greaca, îi vor permite să- 
şi împlinească idealurile propuse. 

Reîntors pe meleagurile natale, 
se stabileşte definitiv în Sighetu 
Marmaţiei, reşedinţa comitatului 
Maramureş, unde va activa timp de 
aproape 50 de ani ca avocat al 
țăranilor, îndeplinind şi funcţia de 
protofisc al comitatului. 

A desfăşurat o activitate prodigi- 
oasă pentru emanciparea poporului 
român din Maramureş, situându-se ca 
urmaş şi continuator al corifeilor Şcolii 
Ardelene: Micu, Maior, Şincai, dar şi 
Atanasie Rednic (maramureşeanul din 
Giuleşti) până la marea mişcare a 
Memorandumului pentru unirea politică 
a tuturor românilor. 

Numele lui loan Mihalyi este 
legat de toate instituţiile culturale 
româneşti din acea vreme, multe din 
acestea fiind creaţiile sale. Asoci- 
ațiunea pentru cultura poporului 
român din Maramureş, înființată la 13 
decembrie 1860 din inițiativa comitelui 
suprem Iosif Man, unchiul lui Mihalyi, 
va avea în acesta un sprijinitor fer- 
vent. Încă din anul 1868, loan Mihalyi 
semnează, în calitate de notar, actul 
constitutiv al acesteia, respectiv 
Statutele Asociaţiunii. Demn de 
relevat este curajul şi demnitatea cu 
care loan Mihalyi stipula în statute 
dreptul la o viaţă națională, la 
independenţă. Astfel, paragraful 56 al 
Statutelor prevedea că: “Limba 
învățământului ordinar este cea 
română...”, iar paragraful 6 zice: 
“Scopul institutului este de a creşte 
şi instrui, pentru şcoalele comunale 
române, învățători şi cântăreţi cali- 
ficați după cerința timpului...”. Înce- 
pând cu anul 1869 loan Mihalyi este 


ales ca notar al Asociaţiunii, în cadrul- 


căreia va activa până la moarte. În 
adunarea generală din 1872, Mihalyi, 
îngrijorat de starea înapoiată a 
românilor, conchide: “E un lucru 
dureros a vedea o mulțime de români 
pierzând țarina cea sacră ce le-a servit 
de refugiu în 'contra inamicilor ex- 
terni... Noi care am apărat moşiile 
noastre în decurs de 17 secoli, chiar 
acum suntem ameninţaţi a le pierde 
în timp de pace, acum când comerţul 
şi industria sunt pe calea dezvoltării... 


A sosit timpul suprem, când trebuie 
să ne ocupăm serios de noi înşine şi 
să fim pătrunşi de aceea că numai o 
educaţiune națională poate să şteargă 
de pe fața noastră urmele ruşinoase 
ale trecutului, dacă vom creşte pentru 
patrie, pentru națiunea română, români 
culti, învăţaţi, români liberi şi virtuoşi”. 

Spirit enciclopedic, vizionar, 
loan Mihalyi era conştient de nece- 
sitatea luminării maselor, a trezirii lor 
prin cultură. Astfel, în adunarea de la 
11 aprilie 1878 (a Asociaţiunii) atrage 
atenţia că: “Trăim într-o epocă de. 
transformare şi acel popor care va ieşi 
din dânsa, fără o clasă cultă, va fi 
condamnat la o soartă mai tristă ca 
toate acelea care ne-au încercat 
secolii trecuți. Fără cultură nu este 
nici avuţie, nici viață socială, nici. 
libertate”. 

Timp de aproape 50 de ani loan 
Mihalyi a stat ca o stâncă în calea 
tuturor încercărilor de deznaționalizare 
şi alte nedreptăţi la care era supus 
poporul român de aici. Astfel, s-a 
pronunţat cu înverşunare în adunarea 
comitatensă maramureşeană din 1907 
împotriva legii şcolare a ministrului 
Appony care prevedea scoaterea 
limbii române din şcolile confesionale 
româneşti. Cu aceeaşi înverşunare s-a 
ridicat, la 18 noiembrie 1904, împotri- 
va proiectului ministrului şovin Albert 
Berzeviczy care urmărea “dărâmarea 
altarelor noastre de cultură”. La 29 

iunie 1897, împreună cu Tit Bud, 
participă la conferinţa din Cluj pentru 
apărarea autonomiei bisericii româ- 
neşti, iar în 1910 îl găsim alături de 
dr. George Bilaşcu, dr. llie Mariş, dr. 
Salvator lurca, dr. Gavrilă luga, dr. 
Vasile Chindriş şi alţi patrioţi mara- 
mureşeni ca semnatar al manifestului 
de chemare la Alba lulia pentru a 
protesta împotriva înființării Episcopiei 
de Hajdu-Dorog. A luptat încă din 
tinerețe pentru recunoaşterea dreptului 
limbii române în comitat şi a reuşit să 
o întroneze ca limbă protocolară. 

Cu siguranţă că domeniul care 
s-a dovedit mai eficient în apărarea 
cauzei drepte a poporului român este 
cel al cercetării istorice. Pregătirea 
serioasă, încă din timpul studiilor 
universitare, anunţa nu numai compe- 
tenţă profesională, dar şi pasiune şi 
dorinţă de a face lumină şi dreptate. 

Cercetările arheologice în cadrul 
satelor maramureşene au dus la 
constituirea unor colecţii de mare 
valoare ştiinţifică şi documentară, la 
deschiderea de orizonturi pentru 
cercetarea ulterioară. Piese din 
neolitic, epoca bronzului, a fierului, 
precum şi o bogată colecţie de 
numismatică ce acoperă perioada 
secolelor |—IV d.Hr. au făcut obiectul 
studiului riguros finalizat cu o lucrare 
în manuscris Pământul Maramu- 
reşului în timpul comunei primi- 
tive. Toate aceste piese provin din 
satele Maramureşului, aşa cum 
mărturiseşte loan Mihalyi în auto- 
biografia sa înlăturând orice dubii din 
partea celor de rea- credinţă. 

Domeniul care i-a adus con- 
sacrarea şi recunoaşterea unanimă, 
asigurându-i un loc binemeritat în 
istoriografia română, este cercetarea 
documentelor medievale ale românilor 
maramureşeni şi publicarea acestora 
în monumentala operă Diplome 
maramureşene din secolele XIV şi 
XV în anul 1900. Lucrarea poartă un 
titlu mai larg, Istoria comitatului 
Maramureş, Tomul |, dovadă că 
autorul şi-a conceput opera monu- 
mentală în toată complexitatea ei, 
sperând să publice şi volumul al doilea 
al diplomelor, gata în manuscris şi 
probabil concluziile teoretice privitoare 


la toată cercetarea. Nu a reuşit. 
Lucrarea Diplome maramureşene, 
cuprinsă pe aproape 700 de pagini 
tipărite, include 366 de documente în 
limba latină şi câte unul în maghiară 
şi română, însoțite de traduceri în 
rezumat, note şi comentarii de mare 
rigurozitate ştiinţifică. Cartea a fost 
apreciată de cei mai mari savanţi 
români şi străini, încununată cu 
premiul Academiei Române “Năsturel- 
Herescu”, aducându-i autorului şi 
cooptarea ca membru corespondent 
al Academiei Române. 

loan Mihalyi a plecat din viaţă 
la 12 octombrie 1914, fără să-şi vadă 
marile idealuri împlinite prin actul de 
voinţă naţională de la 1 decembrie 
1918 al unirii tuturor românilor într-un 
singur stat. 

Casa sa, cel dintâi muzeu din 
Maramureş, a fost loc de popas, de 
întâlnire a românilor de pretutindeni, 
dar şi a unor mari personalități 
culturale europene. 

“Gazeta Maramureşeană” din 5 
iunie 1925 consemna: “Vrednic este 
de memoria slăvită şi amintire veşni- 
că — pentru că ne-a fost reazem, înţe- 
lepciune şi cinste, iar prin naţio- 
nalismul (adică patriotismul — M.D.) 
său hotărât ca un luceafăr în întu- 
nericul renegatismului ne prevedea 
zorile redeşteptării naţionale”. 

Zicem şi noi, cei de astăzi 
împreună cu cei de atunci: “Bade 
lancule, fie memoria ta în veci 
binecuvântată, iar exemplul vieții tale 
să rodească în inimile Neamului!”. 

Prof. dr. Gheorghe POP 


TEODOR MIHALI, 
PARTICIPANT ACTIV 
LA ÎNFĂPTUIREA 
MARII UNIRI DIN 1918 


ua 


Între cei ce “în împrejurări so- 
cial-politice din a doua jumătate a 
secolului al XIX-lea şi în primele 
decenii ale secolului al XX-lea s-au 
identificat cu lupta poporului român 
pentru libertate naţională şi Unire a 
Transilvaniei cu România” se numără 
şi dr. Teodor Mihali, care, prin obârşie, 
viaţă şi activitate, este strâns legat 
de acest Nord statornic al ţării. 

Nicolae lorga scria despre T. Mi- 
hali că este “... unul dintre oamenii 
buni şi bătrâni, este înțeleptul care 
mult timp a stat în fruntea Partidului 
românesc de peste munți”, iar luliu 
Maniu recunoştea că “...regretatul 
nostru bade Pop de Băseşti, ducându- 
se dintre noi, lui Mihali — sfătuitorul şi 
ajutorul lui badea Gheorghe -— i-a 
revenit Preşedinţia Sfatului Naţional. 
Sacrificiile lui Mihali pentru cauza 
Neamului nu se pot descrie. El a fost 
o pildă vie a generaţiilor viitoare”. 

Fiu de țărani, născut la 15 martie 
1855, în satul Prislop, com. Boiu Mare, 
jud. Maramureş, după terminarea 
claselor primare în comună, a celor 
gimnaziale la Baia Mare, urmează 
clasele liceale şi Facultatea de Ştiinţe 
Juridice din Cluj. După 1880, termi- 
nând facultatea, Mihali devine mem- 
bru al Partidului Naţional Român din 
Ardeal. In 1883 îşi ia doctoratul în 
drept, iar în 1884 “cezura” de avocat 
la Târgu Mureş, stabilindu-se apoi în 
baroul de avocaţi de la Dej. Aici se 
căsătoreşte cu Viorica Vaida — sora 
lui Alexandru Vaida Voievod — alături 
de care, în 1890, înființează primul 
institut român de credit şi economii 
din această parte a ţării, “Banca 
Someşana”, al cărui director va fi 
câteva decenii. Din acest loc va iniția 


şi sprijini numeroase acțiuni în plan 
economic, spiritual şi politic. Sub 
pretextul activităţilor bancare sau 
culturale, în casa lui s-au organizat 
numeroase întâlniri ale fruntaşilor 
naţiunii române: Gheorghe Pop de 
Băseşti, Ştefan Cicio Pop, Alexandru 
Vaida Voievod, Vasile Lucaciu, 
George Coşbuc, Valeriu Branişte, 
Zaharia Bârsan, luliu Maniu etc., ale 
acelora din Comitetul, care, în 1892, 
au elaborat şi dus împăratului din 
Viena cunoscutul Memorand. Pentru 
contribuția sa memorandistă, în 7-25 
mai 1894, Mihali a fost condamnat la 
doi ani şi şase luni închisoare de stat, 
din care a făcut un an şi două luni (30 
iulie 1894 — 16 septembrie 1895) la 
Vácz, însoţit fiind şi de către soţia sa 
Viorica (poreclită “Zâna cea Bună din 
Valea Someşului”) şi fiica lor, Bibilica, 
unde acestea s-au îmbolnăvit, pentru 
ca la puţină vreme, după întoarcerea 
acasă, să treacă la cele veşnice. 

Din însărcinarea conducerii 
PN.R., Teodor Mihali şi cea de a doua 
soție a acestuia, Eleftera-Liseta, 
n. Popescu, asigurau o permanentă 
legătură consultativă cu conducătorii 
de țară de peste Carpaţi: Brătienii, 
Tache lonescu, N. lorga, Averescu, 
Marghiloman etc., evidenţiindu-se, în 
acest sens, cele douăzeci şi două 
întâlniri ale lui Mihali cu Regele Carol |, 
considerate a fi cu adevărat “22 pagini 
de istorie”. La convocarea şi sub 
preşedinţia lui T. Mihali, la data de 12 
octombrie 1918, principalii fruntaşi ai 
românilor din imperiul dualist s-au 
întâlnit la Oradea, unde, după proiectul 
lui Al. Vaida Voievod, elaborează 
răsunătoarea “Declaraţie de auto- 
determinare a românilor din Transil- 
vania şi Ungaria”, pe care, la 18 
octombrie, tot Al. Vaida Voievod, o va 
prezenta în Parlamentul din Buda- 
pesta, ea devenind din acel moment 
programul de principii în lupta româ- 
nilor pentru libertate şi reîntregire 
naţional-statală. 

La 3 noiembrie, la Arad, consti- 
tuindu-se Sfatul Naţional al Gărzilor 
Naţionale, T. Mihali e desemnat ca 
preşedinte al acestuia, calitate în care 
a lansat cunoscuta directivă “Spre 
orientare”, prin care cerea comuni- 
tăţilor judeţene, orăşeneşti şi săteşti 

să-şi constituie consilii şi gărzi 
naționale, să preia puterea în toate 
localitățile cu preponderență autoh- 
tonă şi să purceadă la organizarea 
românească a Transilvaniei. 

Sub îndrumarea directă a lui 
T. Mihali şi Al. Vaida Voievod s-au 
organizat alegerile şi deplasarea 
delegaților comunităților româneşti din 
Nordul Ardealului la Marea Adunare 
Naţională din 1 Decembrie 1918. T. Mi- 
hali a fost ales în Prezidiu şi vice- 
preşedinte al acestuia. A doua zi 
devine vicepreşedinte al Marelui Sfat 
Naţional Român — organul transilvă- 
nean reprezentativ din care s-a 
constituit Consiliul Dirigent, ca instru- 
ment guvernamental până la realizarea 
Unirii cu România. 

După moartea lui George Pop de 
Băseşti, la 23 februarie 1919, T. Mihali 
devine preşedinte al P.N.R. şi al 
Marelui Sfat Naţional al Transilvaniei. 
De asemenea a fost desemnat 
preşedinte al părţii române din cadrul 
Consiliului de Unificare a Transilvaniei 
cu România şi pentru stabilirea 
graniţei de Vest a României. 

Până la încetarea din viaţă, 17 
ianuarie 1934, T. Mihali a îndeplinit 
diverse funcţii, cum au fost acelea de: 
prefect al judeţului Solnoc-Dobâca 
(1919), primar al oraşului Cluj (înce- 
pând cu 1926), preşedinte de onoare 
al Uniunii Avocaţilor din România, 
ministru, deputat, vicepreşedinte al 
Senatului României Mari. 

Cuvine-se deci să-i aducem 
cinstire acestui neobosit luptător pe 
care istoria l-a propulsat în galeria 
înfăptuitorilor Marii Uniri din 1918. 
Aceştia, asemeni lui Pompei (care în 
interesul Romei şi al poporului său s-a 
urcat în corabie, deşi corăbierii nu 
voiau să iasă din port din cauza 
furtunii), în momentele de răscruce ale 
neamului, au avut îndrăzneala să 
spună: “Datoria noastră este să 
plecăm cu corabia, iar nu să ne cruțăm 
viața!”. 


lulian SĂLĂJAN 
Cluj-Napoca 


GEORGE POP 
DE BĂSEŞTI 
(1835-1919) 


UN LUPTĂTOR NEÎNFRICAT 
PENTRU FAURIREA 
INTREGIRII NOASTRE 
NAȚIONALE 


S-au împlinit 165 de ani de la 
naşterea celui mai de seamă fiu al 
Maramureşului George Pop de Băseşti, 
care a luptat şi a suferit pentru neamul 
românesc, ilustru memorandist, ctitor de 
aşezăminte culturale, făuritor al întregirii 
noastre naţionale. 

George Pop s-a născut în comu- 
na Băseşti situată în mijlocul zonei 
cordilor, între judeţele Sălaj şi Mara- 
mureş. 

Istoria comunei se pierde în ne- 
gura vremurilor. Inconjurată de sate cu 
populație majoritar românească, s-a 
polarizat în jurul celui mai vrednic bărbat 
George Pop. Acesta a devenit sufletul 
vieţii româneşti de sub codru, fiind ales 
de mai multe ori deputat în Parlamentul 
de la Budapesta. Ca urmare, Băseştiul 
va ajunge foarte vestit, încât luliu Maniu 
va spune cu prilejul centenarului naşterii 
lui George Pop: “La Băseşti veneam ca 
la Mecca română, veneam emoționat, 
căci aici era comandamentul suprem al 
neamului asuprit”. În casa lui “badea 
George”, cum i se mai spunea de către 
cei din zonă, românii din satele înveci- 
nate şi chiar mai de departe erau primiţi 
cu multă căldură, li se dădea sfaturi şi 
îndrumări bune, unii erau ajutaţi mate- 
rialiceşte pentru şcolarizarea copiilor 
talentaţi. Aşa au fost şi cazurile consă- 
tenilor mei, viitorul poet Petre Dulfu, a 
fraţilor Bran, dintre care Emil a devenit 
mare prelat bisericesc (arhimandrit), 
Gheorghe Matieşan, devenit student la 
Sorbona, profesor de franceză şi pre- 
fect de Sălaj, care împreună cu părinții 
săi i-au purtat o deosebită stimă vizi- 
tându-l în vacanțe şi cu ocazia diferitelor 
acțiuni şi manifestări culturale care 

aveau loc la Băseşti. El a fost omul 
providenţial ce şi-a iubit Patria şi 
Neamul, a reprezentat cu prestanţă şi 
demnitate Maramureşul legendar lup- 
tând ca dreptatea şi adevărul să răsară 
ca soarele. 

George Pop s-a născut la 1 au- 
gust 1835 în Băseşti. După terminarea 
şcolii primare în comuna natală, conti- 
nuă studiile la Baia Mare şi le încheie la 
Oradea. Aici se înscrie la Academia de 
drept. Alege ştiinţa dreptului convins că 
mişcarea naţională a românilor are 
nevoie de specialişti în materie legis- 
lativă, pentru a demasca legile antina- 
tionale votate de Parlamentul de la 
Budapesta. În această privință George 
Pop urmează întru totul exemplul revo- 
luţionarilor de la 1848 din Transilvania: 
Simion Bărnuţiu, Alexandru Papiu 
Ilarian, Avram lancu. Asemenea lor, timp 
de şase decenii, se opune cu o tena- 
citate şi consecvență fără seamăn 
adversarilor săi care deposedau popu- 
lația nemaghiară majoritară de drep- 
turile fireşti. 

După funcţiile de prim-pretor şi 
apoi de judecător pe care le-a îndeplinit 
după satisfacerea stagiului militar s-a 
inclus în viața parlamentară. La 22 iunie 
1872 a fost ales deputat în Circum- 
scripţia electorală Cehul Silvaniei, unde 
va fi reales de două ori (1875, 1878). În 
calitate de membru al Comitetului Cen- 
tral Electoral al Partidului Naţional, 
George Pop de Băseşti a participat la 
conferințele naţionale, unde susținea cu 
mult patos setea de dreptate a românilor. 

În acei ani greutatea jugului purtat 
de români e sporită, căci Viena impe- 
rială, acest putregai de pudră şi parfum, 
a săvârşit a treia mare trădare a popo- 
rului român. Ea, care l-a trădat pe Horea, 
apoi pe lancu, a decretat în 1867, prin 
încheierea dualismului austro-ungar, 
abolirea autonomiei politico-administra- 
tive a Transilvaniei şi anexarea forţată 
a acesteia la Ungaria. 

Cel care crezuse până atunci, 
cum plastic afirma Nicolae lorga, că “la 
izvorul fermecat pot bea laolaltă lupul şi 
mielul” s-a aruncat cu toată energia în 
lupta pentru cucerirea drepturilor 
politice şi afirmarea naţiunii române din 
Transilvania. De acum şi până la ultima 
suflare se impune în istoria neamului ca 
un nobil generos, ctitor de cultură, 
sprijinitor al țărănimii şi luptător neobosit 
pentru emanciparea naţională a româ- 
nilor. În felul acesta a exercitat ca nimeni 
altul o influenţă profundă şi durabilă 


asupra celor ce l-au cunoscut şi a 
dobândit o popularitate imensă şi rar 
întâlnită. Se contopea afectiv cu năzuin- 
tele consătenilor săi pentru care era nu 
pur şi simplu un intelectual distant, ci 
“Badea George”, sinonim cu felul de a 
fi, a gândi şi a simţi al poporului român. 

Încrezător în victoria dreptului 
asupra forței, a militat cu consecvență 
pentru instituționalizarea luptei româ- 
nilor în vederea cuceririi de drepturi 
cetăţeneşti. În acest scop generosul 
maramureşean ia parte la organizarea 
Conferinţei de la Sibiu (12-14 mai 1881), 
în urma căreia Partidul Naţional Român 
unificat va duce o puternică acţiune de 
protest față de politica guvernului 
maghiar, programul noului partid cuprin- 
zând printre altele: lupta pentru recâşti- 
garea autonomiei Transilvaniei, dreptul 
de a folosi limba română în administraţie 
şi justiție în toate regiunile locuite de 
români, revizuirea legii naționalităților 
şi a legii electorale etc. 

În anul 1906 înființează în comu- 
na Băseşti banca cu numele “Co- 
dreanca”, aducându-şi contribuția şi la 
înființarea în cuprinsul Sălajului a unor 
societăţi culturale şi economice: “Reu- 
niunea învăţătorilor români sălăjeni” — 
1870, “Despărțământul sălăjean al As- 
trei” — 1870, “Reuniunea femeilor româ- 
ne sălăjene” — 1881, în cadrul căreia a 
activat şi fiica sa, Elena Pop, făcând 
colecte importante pentru răniții şi osta- 
şii români de peste munti în războiul 
pentru independenţă din 1877, precum 
şi pentru familiile țăranilor căzuţi în 
răscoala din 1907. 

George Pop de Băseşti era ferm 
convins că dezideratele naţonale pot fi 
înfăptuite numai prin dezvoltarea culturii 
morale şi intelectuale, prin acţiuni de 
luminare a poporului. Fostul membru al 
“Societăţii de lectură” de la Oradea, pe 
când făcea acolo studiile, a devenit unul 
dintre marii sprijinitori ai societăţilor 
culturale ale românilor din Transilvania, 
începând cu cele studenţeşti (“lulia” de 
la Cluj, “Junimea“ de la Cernăuţi...) şi 
terminând cu “reuniunile” femeilor (de 
la Braşov, din Sălaj) şi cu Astra. Pe lângă 
faptul că a fost cel mai important 
sprijinitor material al acesteia, a interve- 
nit pe lângă consiliile de conducere ale 
băncilor pe care le prezida, în scopul 
de a-i urma fapta. Înzestrat cu o minte 
luminată şi spirit critic, a colaborat cu 
competență, alături de faimoşi ziarişti şi 
oameni de cultură, la o serie de publi- 
cații de prestigiu în epocă: “Tribuna”, 

“Gazeta Transilvaniei”, “Observatorul” 
etc. Egalitatea în drepturi a românilor 
cu celelalte națiuni ale Transilvaniei şi 
respingerea categorică a dorinţei 
burghezo-moşiereşti maghiare de unire 
a acestui principat cu Ungaria au fost 
coordonate esenţiale ale scrierilor şi 
cuvântărilor sale. 

Mergând pe urmele reprezen- 
tanţilor Şcolii Ardelene, George Pop de 
Băseşti a dus o luptă aprigă pentru 
crearea unor şcoli în limba română, în 
condiţiile legii şcolare din 1879, pe care 
o califica drept “cea mai cumplită 
năpastă ce poate veni asupra ţării”. In 
discursul din 2 mai 1879, el demonstra 
rolul decisiv al limbii naţionale în supra- 
vieţuirea poporului român. Vorbind în 
spiritul paşoptist, el sublinia proemi- 
nenţa factorului lingvistic în faţa celui 
etnic, limba fiind pentru român de-a 
lungul veacurilor un giuvaer mai preţios 
decât viața însăşi. 

Această pledoarie în favoarea 
conaţionalilor săi i-a întrerupt cariera 
parlamentară, aşa că, în 1881, nu mai 
este ales. Adversităţi insurmontabile îi 
vor bara drumul spre parlament şi în vii- 
tor, încercarea sa din' 1905 soldându-se 
cu un atac banditesc, în care el şi susti- 
nătorii săi au fost maltrataţi cu violenţă. 

In cadrul Partidului Național, Geor- 
ge Pop s-a angajat în organizarea unor 
acțiuni de masă împotriva proiectelor de 
legi puse în discuţia parlamentului şi 
care urmau să blocheze accesul româ- 
nilor la cultură şi viață politică. A aprobat 
marile mişcări în favoarea votului uni- 
versal din anii 1908-1909 şi a făcut parte 
din delegaţia ce a purtat tratative cu gu- 
vernul ungar, nu numai pentru amelio- 
rarea situaţiei politice, ci şi a celei 
culturale ale românilor transilvăneni. 

George Pop de Băseşti şi-a închi- 
nat principala sa activitate vieţii politice 
şi anume ţelului suprem, de eliberare a 
compatrioţilor săi de sub stăpânirea 
dură, care urmărea desființarea lor ca 
naţiune. El a demascat curajos carac- 
terul profund reacţionar al legilor funda- 
mentale ale statului, aducând argu- 
mente bine întemeiate. Cuvântările sale 
în Parlamentul de la Budapesta, adevă- 
rate rechizitorii ale politicii de maghia- 
rizare, cele mai vestite fiind din 1879, 
au ifitat la culme pe asupritori, aceştia 
luând în continuare măsuri severe ca în 
viitor să nu mai poată îi niciodată ales 
deputat. Şi n-a mai fost. Într-una din 
cuvântările sale spunea: “Dacă e păcat 
să atentezi la viața unui om, cu atât mai 


mare păcat e să atentezi — ca în cazul 
de faţă — la viața unui neam, ba chiar a 
mai multor neamuri”. 

George Pop este cunoscut ca unul 
dintre iniţiatorii şi autorii Memorandu- 
mului înaintat în 1892 împăratului de la 
Viena, prin care fruntaşii transilvăneni 
denunţau politica intolerantă şi abuzu- 
rile guvernului din Budapesta faţă de 
îndreptățitele cereri ale românilor. El a 
semnat ca vicepreşedinte al Partidului 
Naţional Român alături de Eugen Brote, 
de dr. loan Raţiu, preşedinte, dr. Vasile 
Lucaciu, secretar general, şi Septimiu 
Albinii, secretar. 

Această acţiune avea să-i aducă 
condamnarea la un an de închisoare, 
alături de ceilalți tovarăşi de idei, în urma 
procesului desfăşurat la Cluj în luna mai 
1894. 

Anul petrecut în temnita din Vacz 
i-a întărit lui George Pop de Băseşti şi 
mai mult credinţa în idealul naţional, 
precum şi convingerea că nici un fel de 
represiune nu-i poate abate pe români 
din calea justă a luptei pentru dreptate 
socială şi libertate naţională, căci 
puterea dreptului este nebiruită. 

După ieşirea din închisoare îşi 
continuă viața politică fiind unul dintre 
preşedinţii Congresului Naţionalităţilor 
desfăşurat la Budapesta în 10 august 
1895, la care au participat conducătorii 
sârbilor, slovacilor şi românilor, în 
străduința lor de a forma împreună un 
front comun de acţiune în vederea 
obţinerii de drepturi politice. Această 
strânsă cooperare între naţionalităţi 
avea să ducă în final la destrămarea 
Imperiului Habsburgic. 

Din anul 1902 este reales preşe- 
dinte al P.N.R. pe care-l conduce cu o 
remarcabilă competenţă şi autoritate 
până la 1 decembrie 1918, când îşi 
depune mandatul simbolic, odată cu 
împlinirea visului de o viaţă — unitatea 
naţională. 

Apogeul carierei sale politice îl 
atinge în anii grei ai primului război 
mondial. La 12 octombrie 1918 a 
convocat consfătuirea extraordinară de 
la Oradea, a conducerii Partidului 
Naţional, când a fost elaborată decla- 
ratia de autodeterminare şi despărţire a 
Transilvaniei de Ungaria, moment de- 
cisiv în pregătirea actului final al reali- 
zării statului naţional unitar român. 

Un moment impresionant prin 
amploarea şi semnificaţia sa, care va 
rămâne una dintre cele mai însemnate 
şi mai strălucite pagini din istoria 

milenară a poporului român, este actul 
de la 1 Decembrie 1918 de la Alba lulia. 
Printre cei 1.228 de delegaţi din toată 
Transilvania s-a aflat şi delegaţia 
comunei Băseşti şi printre ei a ţinut să 
fie prezent şi bătrânul de vârstă patriar- 
hală George Pop de Băseşti, care, deşi 
bolnav, şi-a purtat cu mândrie pe piept 
eşarfa tricoloră. Ajuns la Alba lulia, 
pătruns de emotie şi de importanţa 
evenimentului, a zis: “Am venit, chiar 
dacă această cale m-ar costa viața”. 

În discursul de deschidere ca 
preşedinte al Adunării naționale, expri- 
mând dorinţa şi hotărârea pentru unirea 
cu ţara, George Pop de Băseşti sublinia: 
“Lanţurile acestei robii suntem chemați, 
fraţilor, să le zdrobim astăzi în această 
mare adunare naţională a tuturor 
românilor din Ungaria şi Transilvania, 
aici, pe pământul stropit cu sângele 
martirilor Horea şi Cloşca. Vrem să 
zdrobim lanţurile robiei noastre sufleteşti 
prin realizarea marelui vis al lui Mihai 
Viteazul: Unirea celor de o limbă şi de o 
lege într-un singur şi nedespărțit stat 
românesc. 

Poporul român, adevăratul făuritor 
al Unirii din mijlocul căruia s-a ridicat 
Vasile Lucaciu şi George Pop de Băseşti, 
i-a păstrat vii în conştiinţa sa prin 
versurile şi cântecele populare care vor 
duce peste veacuri faima lor de mari eroi 
ai neamului: 


Din Şiseşti pân 'la Băseşti 
Numai cete voiniceşti! 
Lucăceşti şi Popeneşti 

Fala Ţării Româneşti 

Să te-nchini, să-i pomeneşti! 


George Pop de Băseşti părăseşte 
cetatea Bălgradului mulţumit şi se 
întoarce purtând povara celor 84 de ani. 
Pe drum răceşte puternic, se îmbolnă- 
veşte, iar la 23 februarie 1919 viaţa i se 
stinge. 

Aşa cum scria Octavian Goga: 
“poetul pătimirii noastre”, în volumul 
Precursorii, moartea lui George Pop de 
Băseşti, ca şi viaţa lui, şi-au avut un rol 
simbolic. “EI s-a stins sub şuierul gloan- 
telor ungurești, în ceasul în care armata 
noastră îşi începuse drumul cuceritor. O 
viață întreagă de suferinţi şi amărăciuni 
şi-a avut compensaţia ei în acele clipe, 
şeful dezrobiţilor n-a închis ochii decât 
atunci când libertatea i-a fluturat pe 
dinainte zâmbetul fericitor”. 

A fost înmormântat la 26 februarie 
1919 în comuna natală. În anul 1923 a 


fost inaugurat monumentul funerar, iar 
în 1975, pentru a i se cinsti memoria, în 
centrul comunei a fost înălțat bustul 
ilustrului înaintaş. 

Casa familiei sale, înconjurată de 
brazi falnici, păstrând vag semeţia de 
altădată, adăposteşte un mic, dar 
semnificativ muzeu care reiterează 
momente din epopeea reîntregirii ţării. 
Despre această casă profesorul dr. 
Dumitru Pop de la Universitatea din Cluj- 
Napoca, şi. dumnealui un fiu al Băseş- 
tiului, scria: “Casa memorială “George 
Pop de Băseşti”, casa în care vreme de 
două decenii s-au elaborat liniile de forță 
ale politicii Partidului Naţional Român, 
casa din care decenii la rând au pornit 
îndemnuri şi soluţii în luptă consacrată 
izbăvirii poporului român; casa prin care 
s-au perindat — înainte, precum şi după 
moartea eroului nostru — unele din cele 
mai strălucite personalități ale unor 
vremi de glorie; casa aceasta a devenit 
astăzi nu numai casa amintirii celui ce a 
muncit şi luptat şi a închis pentru 
totdeauna ochii între pereţii ei, ci şi casa 
propriei noastre istorii”. 

Liviu TĂTARU 


DE UNDE 
“MARAMUREŞ”? 


Este bine cunoscut faptul că 
multe ținuturi şi judeţe româneşti au 
nume de râuri, precum: Mureş, Timiş, 
în Transilvania şi Banat, Suceava, 
Vaslui şi odinioară Putna în Moldova, 
lalomiţa, Prahova, Dâmboviţa în Ţara 
Românească. Fenomenul este mai 
general, fiind întâlnit pretutindeni în 
Europa. Similar este şi cazul Mara- 
mureşului, cu deosebirea că acest 
nume este o asociere de două 
hidronime, dintre care cel dintâi se 
referă la cunoscutul râu ce izvorăşte 
din Igniş şi Gutâi, iar cel de-al doilea 
la unul din afara ținutului. 

Maramureşul voievodal nu s-a 
întins niciodată până la Mureş, de care 
este despărțit printr-un masiv muntos 
şi cumpăna de ape a Someşului Mare. 
Necorespondenţa dintre acest nume 
şi teritoriul delimitat de cele două 
hidronime alăturate a descurajat 
tentativele etimologice ori le-a orientat 
pe piste fanteziste. 

În Dacia preistorică Nicolae 
Densuşianu propunea următoarea 
expicaţie: “Marimorusa, în limba 
cimbrilor mare moartă. Philemon 
Marimarusum a Cimbris vocari, hoc 
est, mortum mare (Plin). Astăzi se 
numeşte Maramureş regiunea din 
părţile superioare ale Tisei, în docu- 
mentele istorice ale Ungariei, Mar- 
marisum, Maramors, Maramarus, 
Maramaros, Marmorisius, Maramo- 
risium...”. 

Eruditul istoric ardelean a comis 
o dublă greşeală. Nici un izvor nu 
atestă prezența cimbrilor în nord- 
vestul Daciei, după cum era imposibil 
ca nişte migratori nesedentarizaţi să 
impună un toponim în limba autoh- 
tonilor. Existenţa unei “mări moarte” 
în depresiunea Maramureşului, de 
fapt un lac sărat în faza de secare şi 
colmatare, a avut loc înaintea apariţiei 


omului pe pământ şi nu a putut fi 
păstrată în memoria oamenilor. 

Rezonanta istorică şi etnografică 
aparte a Maramureşului în conştiinţa 
şi devenirea românească explică 
numeroasele încercări de a lămuri 
originea şi înţelesul numelui său. În 
1884, Dimitrie Onciul publica în 
“Convorbiri literare” studiul: Dragoş şi 
Bogdan, fondatorii statului moldo- 
vean, în care încerca să explice 
etimologia termenului. 

Onciul constata că: “Alături de 
numele Tisia, se pare că, în ţinuturile 
de nord, Tisa s-a păstrat câtva timp 
şi sub numele mai des de Maris, 
deosebit totuşi de afluentul său cu 
acelaşi nume prin denumirea de 
Maris (...) care nume luă de la 
băştinaşi forma românească de Mare 
Mores (Maramoreş, Maramores). Aşa 
s-ar putea explica numele Maramu- 
reşului, fiind denumirea primitivă a 
râului (într-un document unguresc din 
1349 încă flumen Maramorisi) a trecut 
de la regiunea de unde izvorăşte râul, 
jar această regiune, denumită de 
străvechii băştinaşi români ţara 
Maramoresului (în documentele din 
evul mediu: terra Maramoresiensis) 
şi-a păstrat numele străvechi sub 


i 


Biserica de lemn din Sziner Văralja 
(Seini). Desen de F. Schuicz, 
sf. sec. XIX. 


Tpoteze etimologice 

forma aceasta, întocmai ca şi Țara 
Oltului, Ţara Moldovei şi alte ținuturi 
denumite după râuri. 

Pornind de la realitatea con- 
fluenţei Tisei cu Mureşul în Panonia 
şi de la constatarea lui Strabon că 
Mureşul se varsă în Dunăre în vreme 
ce azi porţiunea finală după reunirea 
lor se numeşte Tisa şi nu Mureş, 
Onciul propune următoarea inter- 
pretare: “Tisa, numită odată în partea 
sa inferioară Maris sau Marisos, a 
primit acest nume cu înaintarea 
populaţiei spre miazănoapte în tot 
cursul său, şi având şi Mureşul acelaşi 
nume era nevoie de a o deosebi de 
aceasta cu numele corespunzător 
mărimei sale, ca Marele Maris 
(Marisius); în limba poporului de atunci 
indigen Mare Mures sau Maramores, 
care nume s-a păstrat până astăzi în 
țara din care iese râul odată aşa numit”. 

Într-adevăr, Strabon preciza că: 
“Se mai varsă în Dunăre, trecând prin 
țara geților, şi râul Maris, pe care 
românii transportară toate cele 
necesare pentru război”, dar este evi- 
dent că ceea ce el numea Mureş este 
numit de către geografii moderni Tisa, 
ori aceasta este navigabilă încă 
înaintea confluenței cu Mureşul. 

Convenţionalismul hidronimelor 
ne îndreptățește să credem că Tisa 
de dinaintea “întâlnirii” cu Mureşul 
putea fi numită la fel de bine Mureşul 
Mare sau Mureşul de Sus, având în 
vedere debitul superior şi izvoarele 
sale nordice în raport cu Mureşul 
ardelean. 

Cele două Târnave se deli- 
mitează prin mărime, dar, după 
confluență, râul are doar numele de 
Târnava, după cum şi cele trei Crişuri 
îşi “pierd” adjectivele după reunirea pe 
teritoriul Panoniei. 

Dacă geografii moderni numesc 
râul Tisa cu acest nume şi după 
vărsarea Mureşului, anticii preferau 
pentru această porţiune numele de 
Maris. Herodot îl consideră “ca pe un 
tributar al Dunării ce ieşea din ţara 
Agatarsilor, dar-trecea prin aceea a 
Sciţilor”. Nu avem însă nici o indicație 
că această denumire se limita la 
porțiunea finală a râului rezultat din 
reunirea Tisei cu Mureşul. Alexandru 
Xenopol accepta ideea dubletului de 


Maris pentru Tisa, dar nu şi cali- 
ficativul ei de Mare Maris, con- 
siderând că prima parte a numelui 
“Mara” provine de la râul Mara; 
“...Mureşul de astăzi se numea pe 
timpurile sciților tot Maris. Nu numai 
atâta; pentru a explica numele 
Maramureşului suntem nevoiți a 
admite că şi Tisa, în prelungirea 
superioară de la vărsarea Mureşului 
în ea, purta tot numele generic de 
Maris-Mureş, care, duplicându-se cu 
celălalt râuşor din acea ţară, Mara, ce 
şi astăzi poartă acelaşi nume, dădu 
numele ţării udată de ambele aceste 
două cursuri de apă”. 

Dimitrie Onciul şi Alexandru 
Xenopol dau, după părerea noastră, 
o interpretare corectă şi nesiluită a 
textelor antice. Ea rămâne însă doar 
o ipoteză cu mare grad de plau- 
zibilitate fără alt “sprijin logistic”. 
Considerăm că acesta îl constituie 
numele pe care şi-l dau lor înşişi 
locuitorii ținutului, acela de “Moro- 
şeni”. Faptul că nu şi-l mai explică se 
datorează dispariției numelui de 
suport, Mureşul, înlocuit cu cel de 
Tisa. Nu şi-l explică, dar îl moştenesc 
de la strămoşii îndepărtați, ca şi multe 
alte cuvinte de străveche obârşie, pe 
care doar specialiştii, şi uneori chiar 
nici ei, le pot explica. Cuvântul “moro- 
şan” ne trimite cu gândul la “mureşeni” 
şi de aici la “Mureş”. Această auto- 
definire nu ar avea nici un sens dacă 
un râu, denumit altfel acum, nu s-ar fi 
numit cândva Mureş. Cei doi autori 
au lămurit “enigma”, demonstrând 
lingvistic şi logic că “Mureşul mara- 
mureşean” este... Tisa actuală. Prin 
prefațarea sa cu râul Mara, el a dat 
naştere termenului de Maramureş. 

Nicolae SCHEIANU 


BASARABIA 


atâta vreme am crezut că 

orheiul e un ţinut cu zimbri 

pe unde mergea la vânătoare 

nicoară potcoavă şi conu' mihail sadoveanu 
despre soroca ştiam de la ştefan 

cel mare de la una din nesfârşitele 

lecţii cu turci şi tătari 

adolescent — am visat podgoriile 

care începeau pe dealurile huşilor 

şi se sfârşeau pe malurile nistrului 

îmi închipuiam că frumuseţea 

începe de lângă umerii unei moldovence 
de exact douăzeci şi unu de ani 

ştiam de spaima de stepe 

şi de plânsul înghețat pe nesfârşirea 
siberiei 

în bisericuţa din scheii târgoviştei 
odihneşte (odihnească-se în pace) 
părintele vasile basarabeanul 

care a nimerit dintr-un lagăr în altul 

şi i-a împăcat cu cele veşnice pe moşnenii 
de pe malurile potopului 

Basarabia este o rugăciune a noastră 
dinspre trecut spre Dumnezeu. 

Gheorghe PÂRJA 


BASARABIA 
DIN SUFLET 


În urmă cu mai bine de un 
deceniu cuvântul Basarabia era 
interzis. Mare pacoste se abătea 
asupra celor care îndrăzneau să 
povestească despre istoria acestor 
pământuri româneşti. Cărţile de şcoală 
îl evitau, dascălii îl treceau sub 
tăcere. Eu am avut prilejul să aud 
despre Basarabia chiar la mine acasă. 
Şi încă din fragedă pruncie. Trăia în 
familia mea un bătrân, care aproape 
a ajuns secolul, un fel de lov al satului, 
fost paler pe drumul Gutâiului care 
făcuse armata dincolo de Prut. Se pare 
că imediat după Unirea cea Mare. 
Omul meu, cu o memorie fenome- 
nală, recompunea întâmplări, sec- 
venţe, dar mai ales având un dar al 
descrierii, îmi aprindea în imaginaţie 
relieful ca pe un mulaj. De aceea când 
am trecut pentru prima dată Prutul, 
spaţiul îmi era cunoscut. Coborâse din 
memorie poveştile de seară ale 
soldatului din Maramureş care slujise 
sub arme în Basarabia. Pe lângă re- 
lief, bătrânul meu povestitor m-a 
obişnuit cu o mulțime de localităţi de 
dincolo de Prut, pe care soldatul le 
bătuse cu piciorul. Ştiam de Chişinău, 
Soroca (făcuse armata la Soroca), 
Hotin, Bălţi, Orhei, Cetatea Albă. Omul 
meu mai avea un obicei. La muncile 
agricole, în singurătatea câmpului, el 
povestea cu lux de amănunte şi de 
două ori pe săptămână aceeaşi 
întâmplare. De fiecare dată, însă, nu 
uita să spună: “Acum Basarabia au 
luat-o ruşii”. Această constatare a 
soldatului din Maramureş, Ştefan 
Arba, mi-a răsunat în urechi de sute 
de ori. De aceea, atunci când am ieşit 
în lumea cărților, nu mi-a fost greu să 
pricep ce este cu pământurile dintre 
Prut şi Nistru. 

Prima întâlnire cu Basarabia s-a 
întâmplat în Maramureş. Era o zi de 

interviuri. 


Gheorghe Pârja 


DIALOGURI 
ÎN CN RUL 
EUROPEI 


ETURA FUNDATIEI „CUI URALE ROMÂNI K 


doliu Te poezia română — 13 
decembrie 1983. Murise Nichita 
Stănescu. In dimineața aceea ge- 
roasă de decembrie, la invitația 
prietenului Gheorghe Mihai Bârlea, în 
Sighetu Marmației soseau cu trenul 
de dimineață mai mulţi scriitori din 
Bucureşti şi unul de la Chişinău. Era 
Liviu Damian. Toţi, ca o pedeapsă, am 
primit vestea morții marelui poet. La 
Sighetu Marmaţiei, Liviu Damian era 
extrem de îndurerat. Era bun prieten 
cu Nichita, cel care a spus când a 
fost la Chişinău că se bucură că a 
venit de acasă, acasă. Liviu Damian 
a scris un text profund despre moartea 
lui Nichita, la leud, în casa familiei 
Chindriş. M-am apropiat de Liviu 
Damian. Era un eveniment cosmic să 
am în preajmă un român de peste 
Prut. Şi pe deasupra şi poat. O noapte 
la leud cu Liviu Damian a fost un prilej 
de a învăța lecţia tragică a Basarabiei. 
Mi s-a părut un om fascinant. Nu m-am 
înşelat. Mai târziu criticul Mihai 
Cimpoi mi-a confirmat: “Liviu Damian 
afost un caracter. Personalităţi avem, 
dar cu părere de rău nu avem carac- 
tere”. 

N-am să uit câte zile voi mai trăi 
noaptea despărțirii de Liviu Damian în 
gara “Iza”. Se băteau în mine senti- 
mente contradictorii, bucuria cu 


tristeţea, întâlnirea cu plecarea. 
Atunci mi-a părut singura dată bine 
că trenul a întârziat două ore. Nu pot 
uita că a fost însoţit de o translatoare 
de la ambasada sovietică din Bucu- 
reşti, o doamnă blajină, care ar fi 
trebuit să traducă ceea ce vorbeam 
noi din limba română în limba română. 
Păcatele imperiului roşu! 

Mi-a fost dor de prietenia cu 
poetul basarabean şi atunci când am 
aflat că este pe un pat de spital, am 
rostit rugăciuni de sănătate, iar când 
a murit am plâns. Nu-mi este ruşine 
să recunosc. Plângeam după un 
prieten dintr-o ţară tristă. Dar nici a 
mea nu era mai veselă. După moartea 
lui Liviu Damian, mi-am transferat 
Basarabia în suflet. Apoi au venit 
podurile de flori şi chiar o reală 
deschidere peste Prut. Doamne, când 
am ajuns pentru întâia oară la 
Chişinău, am crezut că eu am desco- 
perit America. Aveam o bucurie 
nemărturisită. Am cunoscut scriitorii, 
oamenii pe care-i admiram. Pe malul 
Prutului m-am întâlnit cu Nicolae 
Dabija. La Chişinău, cu Valeriu Matei. 
Apoi cu Leo Butnaru, Mihai Cimpoi, 
Arcadie Suceveanu, Andrei Burac 
(care m-a dus într-o seară în atelierul 
energicului Gleb Sainciuc), cu Vitalie 
Ciobanu, lrina Nechit, Emilian Galai- 
cu-Păun. Am ajuns şi pe malul Nis- 
trului la o oră după ce a încetat 
războiul. Pe podul de la Vadul lui Vodă 
am cules câteva tuburi de cartuşe 
care erau calde. Sau aşa mi s-a părut 
mie. 

De zece ani şi mai bine mă 
întâlnesc cu prietenii mei, scriitorii 
basarabeni la Bucureşti, Cluj, Reşiţa. 
Şi în Maramureş. Cu cât trece 
vremea, Basarabia mi se retrage în 
suflet. Mi se pare necesar ca prin 
Limba Română intelectualii de pe cele 
două maluri ale Prutului să nu abando- 
neze ideea că în acest spațiu trăiesc 
români. Aş putea scrie multe. Mă 
opresc aici, cu imaginea regretatului 
prieten Vasile Leviţchi, care a iubit 
Maramureşul precum a iubit Cernăuţii 
şi Chişinăul. In 27 aprilie 1990 îmi 
scria cea mai frumoasă epistolă de 
adoraţiune pentru Maramureş. 

Şi de la el am învăţat că în 
vâltoarea istoriei potrivnice este bine 
să ne apropiem Basarabia de suflet. 

“TOT MAI MULŢI 
BASARABENI VAD 
REUNIREA 

CA O REALITATE, 
DAR ŞI 

CA O NECESITATE...” 


Dialog: Gheorghe PÂRJA, 
redactor-şef adjunct al cotidianului 
“Graiul Maramureşului” 

„(Baia Mare) — 

Vlad POHILĂ, redactor-şef 

al săptămânalului “Mesagerul” 
(Chişinău) 


— Vlade, ne reîntâinim după 
câţiva ani, iată, în Maramureş. Voi 
începe acest dialog cu o constatare 
a unui prețuit scriitor din Chişinău — 
criticul Mihai Cimpoi, preşedinte al 
Uniunii Scriitorilor — care îmi 
spunea despre un fenomen intere- 
sant al intelectului basarabean. 
Aproape toţi sunteţi intelectuali 
proveniţi de la ţară. Cum apreciezi 
acest fenomen? Are virtuți? Are 
scăderi? 

— Intr-adevăr, cei mai mulţi 
intelectuali basarabeni — scriitori, 
pictori, muzicieni — provin din ţărani. 
Pentru că în Basarabia ocupată de 
ruşi începând cu 1812, orăşeni erau 
străinii. Românii au rămas la țară. 
Faptul că în marea lor majoritate 
intelectualii noştri au rădăcini rustice 
cred că este un fenomen absolut 
pozitiv. În primul rând, pentru că au 
păstrat limba într-un mediu mai con- 
servator. În al doilea rând, au păstrat 
puritatea, au fost mai feriți de vitre- 
giile, de relele oraşului. Cei ajunşi la 
oraş, dacă au vrut să se apropie de 
avantajele oraşului — biblioteci, muzee, 
spectacole etc. — au mers, s-au 
apropiat de ele. Cunosc orăşeni care 
nu au trecut niciodată pe la operă, pe 
la muzee. Ni se spune că suntem 
patriarhali, mioritici, găsindu-se în 
acestea un rău. Asta am auzit-o şi la 


Vlad POHILĂ s-a născut în 
1953 în satul Putineşti, județul Soroca, 
într-o familie de ţărani cu 9 copii. 
Licenţiat în jurnalistică (Universitatea 
de Sfat din Chişinău). A lucrat ca ghid 
şi translator. A pregătit teza de 
doctorat cu tema “Istoria scrisului în 
Moldova”. A participat la editarea 
ziarului clandestin “Glasul”, care a fost 
tipărit în Țările Baltice (februarie-iulie 
1989). În prezent este redactor-şef la 
săptămânalul “Mesagerul” din Chi- 
şinău. Susține o emisiune de cultivare 
a limbii române la Radio Chişinău. A 
tradus 20 de cărți, dintre care trei 
romane, şi mai multe cărți de artă. În 
1989 a editat la Chişinău primul 
îndreptar Să citim, să scriem cu 
litere latine (un milion de exemplare), 
în 1990 — studiul Grafia latină pentru 
toți. Coautor la un Dicţionar al 
greşelilor de limbă, tipăreşte un Mic 
dicţionar de nume proprii străine. 
A publicat proză, eseuri. Cunoaşte 
şapte limbi străine. Membru al Uniunii 
Scriitorilor din Republica Moldova. 

Bucureşti, şi în alte mari centre 
culturale din România. O fi având 
dreptate şi cei care cred aşa, dar nu 
întru totul. 

— Cunosc în Basarabia intelec- 
tuali de mare forţă, care nu au 
complexul limbii române. Nu au 
complexul modernităţii. Sunt poeți 
extrem de moderni, sunt critici cu 
un limbaj aşijderea. Mai ales cei 
tineri. inainte, se pare, practicaţi o 
instrucţie subterană, clandestină? 

- Nu am nici o îndoială că aşa 
este. Şi dacă ai vorbit de acest com- 
plex, pot să mărturisesc că nu-l am 
nici eu. Nici complexul limbii române, 
nici cel al lecturilor, nici al perceperii 
unor arte, în pofida faptului că am fost 
îndepărtați de literatură, lipsiţi de limba 
română. Ni s-au interzis până şi 
utilizarea unor cuvinte. Cine a perse- 
verat, a realizat performanțe. Cât 
priveşte accesul la modernitate, a 
existat o Cortină de fier, în cazul 
nostru pe Prut. U.R.S.S. era un 
conglomerat de culturi izolat. Dar nu 
în totalitate. Se mai păstrau reminis- 
cenţe din perioada interbelică a 
Basarabiei. La ruşi existau anumite 
stări de avangardism în poezie, în 
pictură şi în muzică — am lucrat ca 
translator în mari centre culturale ca 
Moscova, Leningrad, Kiev, unde am 
avut acces la expoziţii, la diferite 
manifestări culturale. Evident, întot- 
deauna mi-am îndreptat privirile şi 
gândul, chiar gusturile, spre tot ce-i 
românesc, pentru care am simțit o 
atracţie irezistibilă. Asta a fost 
principalul. Modernitatea noastră, a 
basarabenilor, este perfect româ- 
nească. Nu putea să fie altfel. Cea 
rusească, în măsura în care a existat, 
ne-a fost poate un model. Nu mai mult. 
Cea a noastră, cu adevărat, pe care 
am simţit-o perfect, nu a avut nici un 
fel de oprelişte interioară. Exista la 
Biblioteca Naţională din Chişinău o 
secţie de literatură străină, unde era 
şi cea... românească, oricât ar fi de 
straniu, oricât ar fi de paradoxal, asta 
era. Şi acolo făceam coadă pentru o 
carte de M. Sorescu, pentru o carte 
de N. Stănescu, care veneau într-un 
singur exemplar. Eram cu ochii şi 
sufletul spre cultura română. Într-un 
fel sau altul, la Bucureşti erau mai 


receptivi, mai apropiaţi de cultura din 
Vest, de cea franceză, mai ales. Mai 
târziu s-a americanizat totul. La noi, 
în Chişinău, era o predispoziţie pentru 
tot ce-i românesc -— clasic, dar şi 
modern, inclusiv datorită faptului că 
valorile spirituale româneşti, chiar 
dacă au fost căsăpite, decapitate, 
trunchiate de comunişti, erau la uni- 
son cu ultimele zvâcniri ale modernului 
în artă din Occident. 

— Au trecut mai bine de zece 
ani de când intelectualii basarabeni 
au făcut, categoric, o Revoluţie. Aţi 
pus piciorul în prag şi ați trecut la 
alfabetul latin. Nu trebuie uitată 
această cotitură decisivă spre lumi- 
narea Basarabiei cu Limba Ro- 
mână. Ştiu că ai avut o contribuţie 
serioasă la editarea primului ziar 
cu litere latine care s-a tipărit la 
Riga şi apoi la Vilnius. 

— Pentru un român din ţară este 
ceva greu de imaginat, greu de înțeles 
chiar, importanţa izbândei noastre din 
1989. Am crescut într-o casă cu un 
cult discret, neafişat pentru tot ce-i 
românesc, inclusiv pentru scris. 
Părinţii mei nu ştiau nici limba, nici 
alfabetul ruşilor. Mai întâi am învăţat 
a citi româneşte. La şase ani, tin 
minte, am deprins literele după o carte 
de citire a mamei, citind poezia E/ 
Zorab. Ştiam pe de rost poezia de la 
fratele mai mare şi am început să 
dezleg literele. Aşa că la şcoală am 
început să scriu româneşte, până 
când învățătorul mi-a spus că nu e 
bine, că trebuie să scriem ruseşte. 
Avantajele şi farmecul alfabetului latin 
ne-au fost întotdeauna aproape. Aveam 
conştiinţa că vorbind o limbă romanică 
e normal să scriem cu litere latine. S- 
au făcut în Basarabia sovietizată 
câteva tentative de a reveni la alfabe- 
tul latin, acesta fiind interzis imediat 
după ocupaţie — ruşii au venit peste 
noi în 28 iunie 1940 şi în ianuarie 1941 
a fost interzis alfabetul latin. După 
moartea lui Stalin s-a produs o relativă 
liberalizare, după care s-au făcut 
câteva tentative, cum spuneam. În 
1956 scriitorii au pus problema, apoi 
în 1965 lon Druţă, Emil Loteanu, 
Aureliu Busuioc, Liviu Damian, pe 
care l-ai cunoscut în Maramureş în 
1983, Dumitru Matcovschi, unii 

profesori —, au încercat iarăşi, dar fără 
rezultat. În 1986, când a început 
perestroika lui Gorbaciov, s-a înviorat 
şi mişcarea de emancipare naţională. 
Atunci, desigur, a apărut în prim-plan 
şi problema scrisului. Cum îmi pregă- 
team doctoratul la Institutul de 
Lingvistică tocmai cu istoria scrisului 
în Moldova, am prezentat în 1987 un 
capitol al tezei mele care suna cam 
aşa: “Avantajele alfabetului latin în 
raport cu cel rusesc pentru limba 
moldovenească” (nu era voie să spui 
limba română). În 1988 am scris 
primul articol cu acest subiect în 
ziarul “Tineretul Moldovei”. Când 
mişcarea pentru limbă şi alfabet a 
căpătat amploare, am pregătit, în 
câteva zile, având acordul editurii “Lu- 
mina” din Chişinău, manuscrisul unei 
cărți de dimensiuni mici (vreo 50 de 
pagini), ca să explic cu litere ruseşti 
cum să scrii mai uşor, mai corect cu 
litere latine. A apărut în ajunul celebrei 
Sesiuni a Sovietului Suprem (Parla- 
mentului) de la Chişinău, din 31 au- 
gust 1989, când s-a adoptat alfabetul 
latin. A făcut ravagii. Ţin minte că la 
o librărie, unde am intrat şi eu, dă- 
deau numai câte trei exemplare. Am 
cerut mai multe, însă librăreasa m-a 
refuzat. “Dar sunt autorul!”. “Care 
autor, cartea a fost scrisă de un sa- 
vant.” A trebuit să-i arăt buletinul ca 
să-mi cumpăr zece exemplare. Tirajul 
cărții a fost de aproape un milion de 
exemplare. Un amic de-al meu de la 
ziarul “Le Monde” din Paris, în 1992, 
când i-am spus ce tiraj a avut această 
carte, mi-a zis că, dacă eram într-o 
țară normală, puteam să fiu milionar. 
Am ţinut apoi cursuri de ortografie 
românească, am ajuns şi în Nordul 
Bucovinei, şi în vecinătatea Maramu- 
reşului. Mă bucur, sunt mândru că am 
contribuit la apropierea românilor din 
Basarabia de cei din ţară. 

— Te întrebam de acel ziar 
clandestin pe care l-aţi editat în 
străinătate. 

— În 1988 s-a pus problema să 
apară la Chişinău un ziar cu litere 
latine. În disputele dintre intelectuali 
şi oficialități, cele din urmă spuneau 
că nu avem nevoie de asemenea 
publicaţie. Intelectualii, scriitorii în 
primul rând — focarul românismului era 


la Uniunea Scriitorilor — au spus că 
trebuie. Cum era la modă glasnostiul 
lui Gorbaciov, s-a hotărât să se 
numească Glasul. Ideea a fost lansată 
de lon Druţă şi preluată de Leonida 
Lari, formând o echipă în care am 
intrat şi eu ca redactor. Am pregătit 
primul număr la Chişinău, dar nu s-a 
putut tipări aici un ziar în română. 
Atunci s-a luat legătura cu Riga, 
Letonia, unde era o Societate de 
cultură românească, în frunte cu 
Leons Briedis, poet, traducător, cu 
soție româncă. Ei s-au angajat să ne 
ajute. Nu a fost aşa de simplu cum 
ne închipuiam. Am scos primele două 
numere în 160.000 de exemplare. 
Le-am adus la Chişinău cu camionul. 
Am fost urmăriţi, pe urmă am aflat că 
ne aştepta la intrare în Basarabia, la 
frontiera cu regiunea Cernăuţi, un plu- 
ton de milițieni. Dar am făcut alt drum 
decât se aşteptau ei. La Chişinău, se 
întâmpla ceva greu de imaginat. 
“Glasul” era ca un drog, toți căutau 
ziarul, costa 25 de copeici, dar s-a 
vândut şi cu cinci ruble, la negru! 
Primele numere s-au făcut în atelierul 
pictorului lurie Zavadschi, care a 
desenat şi titlul pentru noul ziar. Nu- 
mărul doi a apărut la Vilnius, în Litu- 
ania cu concursul generos al pămân- 
tencei noastre Lica Melnic-Zala- 
keviciene şi a soţului ei, celebrul 
regizor de film Vytautas Zalakevicius. 
Numărul trei l-am tipărit la Orhei. Abia 
după căderea lui Ceauşescu, — chiar 
pe prima pagină am titrat “Ceauşescu 
nu mai e!”, — s-a produs o liberalizare 
bruscă şi am putut tipări “Glasul” la 
Chişinău. Mai curând nu exista acel 
glorios “Glasul” de n-ar fi fost contribu- 
ţia unei distinse doamne, Eugenia 
Duca, pe atunci patroană a unei prime 
cooperative din Chişinău, numită 
“Oferta”. 

- Deşi nu ai urmat calea cerce- 
tării lingvistice, ai rămas cu o 
pasiune care te încearcă tot timpul 
prin studiile pe care le.publici. Care 
mai este acum la Chişinău disputa 
despre limba română şi “limba 
moldovenească”? 

— Disputa persisță. Desigur că 
e o aberaţie, un joc politic stupid, 
perfid. Atunci când ies la suprafață 
gravele probleme economice, care 

sunt mai grave decât în România, 
când se face o nouă majorare de 
preţuri, de exemplu, se pune iar 
problema limbii. S-a făcut o obişnuinţă 
deja de a da vina pe intelectuali: 
“Aştia au vrut alfabet latin, ăştia au 
vrut limbă română. lată, unde aţi 
ajuns! La sărăcie!”. Cum tot mai mulți 
basarabeni conştientizează faptul că 
sunt români (or aproape două secole 
li s-a băgat în cap că sunt moldoveni, 
o naţiune diferită de cea română), cum 
românescul devine un element tot mai 
puternic de unificare a unei bucăţi de 
românime dispersată — se tot aruncă 
ideea stupidă că există “limba moldo- 
venească”, alta decât româna. S-au 
adus toate argumentele posibile din 
partea unor cercetători de vază de la 
Chişinău, din România, din Germania, 
din Franţa, chiar şi din Rusia, care au 
confirmat adevărul că moldovenii 
vorbesc limba română. Şi atunci 
politicienii antiromâni fac o legătură 
alogică, dar perfid insinuată, între 
statalitate, etnie, limbă. Pun cam aşa 
problema: există statul Republica 
Moldova, prin urmare populaţia ei de 
bază este națiunea moldovenească. 
Dacă există națiunea moldovenească, 
reprezentanții ei vorbesc o limbă 
diferită de cea română. În articolul 13 
din Constituţia Republicii Moldova 
scrie negru pe alb că limba de stat 
este “limba moldovenească cu grafie 
latină”. | 

— Sunt interdicții severe sau 
numai la nivel de dispute teoretice? 

— Acum poți, bunăoară, să faci 
o emisiune la Radio Chişinău şi să 
spui de limba română. “Eşti român, 
te priveşte, restul însă sunt moldo- 
veni” — aşa se raţionează la nivel 
oficial. Se pun piedici mai pe ascuns 
şi nu se stimulează ideea că suntem 
români. Nu se agreează, nu se accep- 
tă o evidenţă. Şi preşedintele Lucin- 
schi, şi Diacov, preşedintele Parla- 
mentului, zic da, în Republica Moldo- 
va se vorbeşte limba română, însă în 
documente, în buletinul de identitate, 
în paşaport nu-ţi dau voie pentru nimic 
în lume să scrii că eşti român. Se mai 
admite, la-insistență, cu scandal, să 
se scrie că limba maternă a basara- 
benilor este româna. Din presa de 
limba română care apare la Chişinău 
câteva ziare (“Giasul Moldovei”, 
“Comunistul”) au scris sfidător pe 
frontispiciu: publicaţie de limba 


moldovenească. Prin contrast, “Mesa- 
gerul”, “Ţara”, “Literatura şi arta” scriu 
că sunt publicaţii de limba română. E 
un paradox, dar deocamdată asta e 
situaţia. 

— Apreciezi că este o accentu- 
are a conştiinţei naţionale în Basa- 
rabia acum? Sau este un reflux spre 
trecut. Zic asta deoarece, când am 
fost la Chişinău, în chioşcuri, am 
văzut foarte multă presă de limba 
rusă. 

— Ai perfectă dreptate, în orice 
chioşc de ziare din Chişinău afli 
câteva publicaţii de limba română, iar 
ruseşti câte vrei. Ziare din România 
nu vin — se invocă diverse motive, în 
primul rând dificultăţi de ordin finan- 
ciar. Nici un ziar nu vine, nici măcar 
“24 de ore” de la laşi. Se fac doar 
abonamente, care sunt foarte costisi- 
toare. N-aş vrea să cobor pe unda 
pesimismului şi continuu să cred că 
victoria cea mare a fost cu scrisul. 
Mai înainte se argumenta existenţa 
“limbii moldoveneşti” şi prin faptul că 
am scris ruseşte. Acum nu se mai 
poate recurge la asemenea “argu- 
mente”. Incă din 1990 ministrul 
Nicolae Mătcaş a introdus în şcoli 
cursuri de limba şi literatura română, 
de istoria românilor. Prin 1994, 
conducerea neocomunistă a încercat 
să le scoată, dar au venit grevele 
studenţeşti. Elevii şi studenţii au 
descoperit literatura română, bogăţia, 
splendoarea ei. Până la 1990 învăţam 
câţiva scriitori din Moldova — Alecsan- 
dri, Eminescu, Creangă, nu însă şi 
Minulescu, Goga, Bacovia, Sorescu, 
Stănescu. Cu asperităţi, cu greutăţi 
se merge totuşi înainte şi nu cred să 
se mai întoarcă lucrurile îndărăt, chiar 
dacă nostalgici mai sunt. Procesul de 
conştientizare a faptului că suntem 
români e în extensiune în Republica 
Moldova. Foarte mulţi rămân surprinşi, 
uimiţi, uluiţi, fascinaţi de frumuseţea 
limbii române. Ce avere spirituală 
avem! Mulţi erau sincer convinşi că 
numai ruşii au literatură, artă, filozofie, 
istorie demne de reţinut. 

— Crezi că se renunţă acum la 
cultura rusă pe seama “avântării” 
spre cultura română? 

„= Noi, basarabenii, suntem 
cumva cu inima frântă, o fărâmă 
bătând spre ruşi. Eu, de exemplu, aş 
trăi greu o îndepărtare totală, bruscă, 
de valorile culturale ruseşti, care îmi 

sunt apropiate, familiare, o prezență 
continuă. Deci nu se renunță. Dar să 
nu uităm că valorile românești erau 
fructul oprit. Nu se încurcă una cu 
alta. Şi o spune un om care munceşte 
vreo şapte limbi. Dar omul simplu, 
care a fost învăţat că românii nu sunt 
ai noştri, că românii sunt săraci, că 
sunt răi, descoperă acum că românul 
îi este frate, că vorbeşte aceeaşi 
limbă, că are o poezie, o proză, o 
muzică, o artă cu nimic mai prejos ca 
alții. 

Descoperirea românismului 
continuă spre binele nostru. La început 
a fost o euforie, apoi am dat de greul 
învățării. Acum lucrurile s-au aşezat. 

— În ce raporturi se află cultura 
basarabeană cu Occidentul? 

— Nu-mi asum riscul să răspund 
pentru alţii. Contactul nostru cu 
Occidentul se face prin Bucureşti şi 
mi se pare că este calea cea mai 
scurtă şi mai bună. Suntem în 
continuare filati de Moscova, nu vor 
să 'ne lase. Şi sub aspect spiritual 
suntem sub tutela ei cu bune şi cu 
rele, dar, cred că mai mult cu rele, 
fiindcă, impunându-ne ideile lor, 
mentalitatea lor de misionarism, de 
salvatori, pe mulţi îi complexează. 
Tentaţia Occidentului există, la fel 
există şi modalităţi de familiarizare cu 
valorile occidentale. Aş zice că cele 
mai benefice, cele mai eficiente relaţii, 
apropieri, comunicări se fac cu ţările 
de origine latină. La Chişinău există 
Alianţa franceză are o bibliotecă, 
organizează multe manifestări, 
expoziții. Mai puţin colaborăm cu 
spaniolii, italienii. Americanii nu s-au 
prea impus nici economic, nici cul- 
tural. Se fac schimburi culturale cu 
ţările din vecinătate. Cu bulgarii avem 
legături mai vechi. Ungurii manifestă 
un activism extraordinar la Chişinău, 
cam ciudat pe alocuri. Am impresia 
că maghiarii încearcă să ne rupă 
cumva, pe noi, basarabenii, de la 
ceilalţi români, să extindă răceala lor 
față de români. De exemplu, ei au 
salutat cu multă bucurie faptul că li 
s-au dat autonomii găgăuzilor şi 
bulgarilor, trâmbiţând că uite, domnu- 
le, la Chişinău există un model de 
atitudine corectă față de minorități. 
Sigur că acest “model de autonomie” 
este aberant, deoarece noi am pus 
problema să-i ajutăm pe aceşti găgăuzi 
să înveţe limba lor, să-şi culeagă 


folclorul, să editeze cărți, dar ce s-a 
întâmplat? Şi-au făcut județe auto- 
nome, cu o clasă birocratică foarte 
numeroasă, cu miniştri chiar, dar toți 
vorbesc limba rusă. 

— Care este atitudinea intelec- 
tualilor, deci implicit a ta, față de 
tragedia lui Ilie Ilaşcu. Îl cunoşti? 

— Nu-l cunosc, dar o cunosc bine 
pe soția sa, cu care comunic din când 
în când. Am scris despre el, articolele 
mele au ajuns la el în celulă. Ilie 
llaşcu este un model de sacrificiu 
pentru ideea națională, este şi un 
model de tărie morală. Zic asta cu 
gândul că, atunci când a început 
renaşterea noastră, au fost foarte 
mulţi care împărtăşeau ideile lui, pe 
urmă, însă, cu regret, au renunţat. Era 
o zicală cu comuniştii în România: 
puţini au fost, mulţi au mai rămas. La 
noi este invers: mulți am fost, puțini 
am rămas. Mă refer la cei care sunt 
sinceri în acţiunile lor pentru promo- 
varea românismului. Sunt destui care 
au profitat. Sunt şi profitori efectivi de 
românism. Nu înseamnă însă că s-a 
pierdut cauza. 

— Eşti redactor-şef la săptămâ- . 
nalul “Mesagerul”. Vorbeşte-mi 
despre presa din Basarabia. 

— Acum, cu libertatea presei de 
care beneficiem din plin, şi cine a scris 
sub vechiul regim realizează mai bine 
libertatea, lucrurile stau trist. Sunt 
puține ziare românești la ora actuală, 
majoritatea având grave probleme 
financiare. Atunci când noi fluturam 
clandestin tricolorul, luptam pentru 
alfabet şi limbă, ruşii au pus mâna pe 
pârghiile economice. Astăzi, la 
Chişinău, în mod oficial se spune că 
80 la sută din economia republicii este 
în mâinile rusofonilor. Ei au câteva 


` zeci de ziare şi reviste în care 


propagă idei antiromâneşti, imperiale, 
procomuniste. Noi avem câtevă coti- 


-diene şi ceva mai multe săptămânale, 


inclusiv “Mesagerul”, care anul trecut 
a înregistrat cel mai mare tiraj între 
publicaţiile de orientare naţională. 
Pentru noi este foarte importantă 
orientarea aceasta, aflându-ne într-o 
atmosferă profund antiromânească, 
profund prorusească, imperială, 
soyietică, să zic. Există şi ziare de 
limba română antiromâneşti, care 
optează pentru un moldovenism 
rudimentar, cu idei aberante: că 
moldovenii ar fi, vezi Doamne, 

superiori românilor; că doresc o 
“Moldovă mare a lui Ştefan cel Mare”, 
astfel atentând la integritatea Româ- 
niei. Ei ne consideră pe noi, adepții 
românismului, mari adversari. Aş 
menţiona în peisajul presei periodice 
din Republica Moldova o revistă. Titlul 
ei spune multe, totul: Limba Româ- 
nă. Numai editorii ei, ziaristul Alexan- 
dru Bantoş şi poetul Leo Bordeianu 
ştiu cu câte greutăţi, sacrificii chiar, 
tipăresc fiece număr. Această publi- 
caţie de la Chişinău este, cred, cea 
mai luminoasă făclie a românismului, 
acum, la noi. 

- Te rog să ne vorbeşti despre 
ziarul tău. 

— Promovez neabătut valorile 
româneşti, dar şi de apropiere de 
Europa. Dacă mi s-ar interzice la un 
număr să promovez ideile româneşti, 
reformatoare, europene, m-aş lăsa de 
scris. S-a spus că “Mesagerul” ar fi 
un ziar antirusesc. În realitate, este 
un ziar antisovietic, pentru că Uniunea 
Sovietică încă mai există prin C.S..I., 
prin ideile Moscovei, care consideră 
că U.R.S.S. trebuie refăcută. Militarii 
ruşi vorbesc despre Republica Moldo- 
va ca despre o provincie a Rusiei. 

— Cum este percepută la Chi- 
şinău Fundaţia Culturală Română? 

— În primul rând prin cărțile care 
au sigla Fundaţiei Culturale Române. 
Sunt multe, valoroase, utile şi fru- 
moase. Are o reputaţie bună. Augus- 
tin Buzura era unul dintre scriitorii citiți 
semiclandestin. La Moscova era o 
librărie unde se vindeau cărţi româ- 
neşti şi tin minte romanele sale Vocile 
nopții, Orgolii, care erau transmise de 
la unul la altul. Cu o asemenea 
personalitate în frunte, Fundaţia 
Culturală Română nu poate să facă 
decât lucruri bune. Consider că e 
foarte benefică pentru noi aflarea în 
serviciu la F.C.R. a dnei Nadia 
Moşanu, o excelentă intelectuală, 
originară din Basarabia. 

- Nu ai prea călătorit în Occi- 
dent? 

— Nu, dar cunosc foate bine 
fostul Imperiu Sovietic. Atunci se 
putea circula liber. Am avut ocazia să 
lucrez ca translator şi să cunosc o 
bună parte din lume. Spre vest am 
ajuns cel mai departe în Croaţia. Sincer 
să fiu, nici nu mă prea tentează, m-ar 
interesa Franţa, apoi lerusalimul... 
cam atât. Sunt bucuros că am ajuns 


în Maramureş. În şcoală învățam că 
ne tragem din Maramureş, că de aici 
au descălecat Dragoş şi Bogdan şi 
că aici s-au păstrat bine tradiţiile. 
Ceea ce mi-a confirmat şi domnul pre- 
fect Gheorghe Mihai Bârlea, care este 
un model de funcţionar public mod- 
ern prin inteligenţa şi prin cultura sa. 
Nu-ţi poţi imagina să facă cineva ceva 
pentru cultură neavând cultură. Am 
ajuns aici cu emoție. Dar eu vin de 
acasă, acasă, cum a spus Nichita 
Stănescu când a ajuns la Chişinău. 

— O întrebare pe care îndrăz- 
nesc să o pun: intelectualul Vlad 
Pohilă crede sau nu crede în Unirea 
Basarabiei cu România? 

— Răspund cu toată sinceritatea: 
nu concep să mai trăiesc dacă nu se 
va întâmpla Reunirea. Am trăit o 
perioadă de euforie în timpul lui 
Gorbaciov şi mă gândeam la căderea 
comunismului în România. Am avut 
tot timpul ideea aceasta: să le fie bine 
măcar românilor de aici. Până la urmă, 
a căzut... Am obținut alfabetul latin, 
o revigorare a valorilor româneşti, 
mergem spre bine. O logică a evoluţiei 
istorice ne sugerează că va avea loc 
Reunirea. Cu unele sacrificii, dar 
oricum va fi. Din Basarabia s-au 
pierdut Sudul şi Nordul, “dăruite” de 
ruşi Ucrainei. Dar ceea ce a rămas 
se va uni obligatoriu. Am, în acest 
sens, argumentele mele. Câteva sute 
de mii de basarabeni au reprimit 
cetăţenia română. Practic, au optat 
pentru România. Tot mai mulţi basara- 
beni văd Reunirea ca o realitate, dar 
şi ca o necesitate, ca o salvare de 
pieire — şi fizică, şi spirituală. 

— Să apucăm ceasul cel mare! 

DESPRE BASARABIA 
ŞI TEZAURUL 
ROMANESC 

DE LA MOSCOVA 


INTERVIU CU ISTORICUL 
VITALIE VĂRATEC 


- Domnule profesor, ştiu că 
sunteţi basarabean. Ce se mai 
întâmplă cu Basarabia? 

— Este o problemă care mă 
preocupă în mod constant, nu numai 
pentru că sunt basarabean, ci şi de 
atâta că sunt istoric, cercetător axat 
pe probleme de istorie a Basarabiei. 
Eu nu fac deosebire între Basarabia 
şi spaţiul românesc aflat în hotarele 
actuale ale României. Totuşi nu putem 
nega faptul că în ultima perioadă s- 
au produs schimbări esenţiale şi 
basarabenii pot veni oricând în 
România, românii din România pot 
trece oricând Prutul. Sigur că ne-am 
aşteptat la mai mult, şi rămânem în 
aşteptare. Sperăm că se vor produce 
schimbări, se vor întâmpla lucruri 
favorabile nouă. Dar deocamdată 
trebuie să ne limităm la ceea ce am 
obținut până la ora actuală. 

— Mi-ati arătat un album intere- 
sant editat pe vremea lui Anto- 
nescu, unde este o expresie alui 
lorga care ne definea ca pe un stat 
de importanţă europeană. Cum 
vedeți problema unităţii româneşti 
în cadrul discuţiilor despre Europa 
unită? 

— Suntem una dintre cele mai 
vechi naţiuni din Europa, orice ar zice 
vecinii noştri, oricum ar încerca să ne 
eticheteze sau să ne aprecieze! 
Suntem o naţiune care, cu mult 
înaintea altor popoare, a reuşit crearea 
unei culturi. Să nu uităm că ne-am 
constituit într-un stat unitar chiar ceva 
mai devreme decât germanii sau 
italienii. E o neşansă a noastră faptul 
că suntem situaţi în zona în care se 
încrucişează nu numai căi comer- 
ciale, ci şi interese strategice, politice 
etc. 


Am fost un popor care a ştiut 
să-şi apere demnitatea, onoarea. Dar, 
din păcate, lucrurile deseori au evoluat 
în defavoarea noastră. La ora actuală 
mi se pare că, oricât ar încerca 
Europa să nu ţină cont de prezenţa 
noastră, nu va reuşi. Suntem o naţiune 
care depăşeşte 20 de milioane de 
locuitori, astfel încât în estul Europei 
doar polonezii pot concura în plan nu- 
meric cu noi. 

In pofida condiţiilor vitrege de 
după 1989, inclusiv fenomenele gen 
Iugoslavia, conflictul de la Nistru sau 
perturbațiile prin care a trecut şi 
continuă să mai treacă societatea 
postsovietică, noi rămânem o zonă de 
stabilitate. Nu putem să negăm faptul 
că România, după regimul de care a 
avut parte, nu a cunoscut drame cum 
a fost dezmembrarea lugoslaviei, a 
Uniunii Sovietice, a Cehoslovaciei. Ea 
a rămas un stat integru. Şi-a păstrat 
economia care încearcă să functio- 
neze. Să nu uităm că agricultura 
românească este în stare să asigure 
hrana ţării. Astfel România se 
menţine pe linia de plutire. 

- Neamul românesc este din 
nou pus la încercare. Se spune că 
imediat după 1989 am ratat un mo- 
ment istoric. Am obţinut doar 
mângâierea podurilor de flori. Se 
pare că ochiul Răsăritului nu s-a 
închis pentru teritoriul dintre Prut 
şi Nistru. Mai veghează? 

- Pe parcursul istoriei deseori 
am fost supuşi încercărilor, unele 
dintre ele fiind de durată şi totdeauna 
s-a găsit punctul, zona care “a preluat 
ştafeta”. Când am venit pentru prima 
dată în România, în iunie 1989, în 
cadrul unei delegaţii de documentare, 
am rămas surprins de atmosfera de 
aici, atmosferă apăsătoare, de 
aşteptare a unui deznodământ. În acel 
moment în Basarabia aveau loc 
acţiuni de amploare pe plan naţional. 
Cred că atunci Basarabia “prelua 
ştafeta”. Acum spiritele s-au mai 
potolit. Să ştiţi însă că mişcarea 
naţională, ca orice fenomen, are o 
creştere, dar şi o perioadă de reflux. 
Aceasta nici pe departe nu înseamnă 
o încetare a ofensivei. Este vorba doar 
de o perioadă de acumulare a forțelor. 
Situaţia din Basarabia este oarecum 
neobişnuită. Răsăritul nu a renunţat 
la ideea menţinerii acestui teritoriu. Şi 
continuă s-o realizeze — în alte 

condiţii, cu alte instrumente, cu alte 
pârghii. 

— Credeţi că, la ora actuală, 
s-au păstrat structuri de acum o 
jumătate de secol, structuri care să 
orienteze Basarabia spre Moscova? 

— Principala structură care s-a 
menţinut este însăşi mentalitatea 
creată timp de cincizeci de ani. La 
acest capitol vechiul regim totalitar 
moscovit a lucrat cu multă insistenţă. 
Aici se cunoaşte puţin acel proces, 
sau, dacă vreţi, acel calvar, dar nici 
acesta nu e termenul adecvat, acel 
teasc prin care a trecut populaţia 
românească din Basarabia pe parcur- 
sul a cinci decenii. Sunt lucruri care 
nu pot fi concepute de-un om normal. 
A fost un proces bine gândit, bine 
calculat. A fost o politică promovată 
cu tenacitate zi de zi. A fosto 
pregătire pe care sovieticii au efec- 
tuat-o în eventualitatea unor schimbări 
care au şi sosit în 1989-1990. Când 
s-a destrămat Uniunea Sovietică, ei 
erau pregătiţi. Erau conştienţi, 
probabil, de faptul că până la urmă un 
imperiu ținut prin forță nu va putea 
rezista prea mult şi au pregătit diverse 
variante comportamentale. Situaţia 
din Basarabia este un model bine 
pregătit şi gândit pentru a schimba 
doar formele, păstrând esenţa — 
vechea politică de subordonare şi 
menţinere cu orice preț a fostelor 
teritorii care au aparţinut fie imperiului 
țarist, fie Uniunii Sovietice. 

— În timpul care a trecut din 
1989 aţi sesizat că cele două ţări 
româneşti au încercat să creeze 
condiţii care să le apropie? Mai 
timide, mai discrete, mai secrete, 
dacă vreți... 

— După 1989 în Basarabia a avut 
loc o competiţie în plan economic între 
România şi Rusia, competiție care ne 
este peste puteri. România rămâne a 
fi un stat mult mai mic, cu o economie 
mai slabă decât colosul răsăritean. 
Chiar fiind la pământ, el continuă să 
reprezinte o mare forță militară, 
dispunând de sume considerabile, 
care-i permit să promoveze o politică 
axată pe. menţinerea în orbita sa a 
teritoriilor față de care manifestă 
interes. Nu este un secret că în 
Basarabia domină capitalul rusesc. 
Faptul că la ultimele alegeri paria- 
mentare s-a reuşit aducerea în 
Parlament a unei majorităţi, situate pe 


o politică filorusă, este un indiciu cât 

se poate de concludent în acest sens. 
— Cum apreciaţi rezervele 

României faţă de Rusia? 

— N-aş putea să afirm, cum fac 
unii cetățeni, că nu mai vrem să avem 
cu Rusia nici o legătură. Aceasta este 
imposibil! Suntem în preajma lor. 
Vrând-nevrând, trebuie să ținem cont 
de realitate. Nimic nu ne împiedică să 
avem relaţii economice cu Rusia, mai 
ales că în condiţiile actuale economia 
românească nu prea are şanse să 
concureze pe piaţa Occidentului. 
Pentru România Rusia poate repre- 
zenta o piaţă de desfacere foarte 
importantă. Aici este nevoie de 
maximă luciditate, de maximă perse- 
verenţă, de o politică bine gândită, 
bine chibzuită, şi sper că se vor găsi 
oamenii politici care în aceste 
împrejurări vor ţine cont de realitate 
şi vor acţiona în favoarea națiunii 
române. 

— Faptul că ruşii şi basarabenii 
sunt de aceeaşi confesiune a fost 
un lucru rău. Este o idee pe care 
aţi afirmat-o la un curs al Fundaţiei 
Culturale Române. 

— Popoarele care au avut o altă 
confesiune decât ruşii au reuşit cu 
mai mult succes să-şi păstreze 
identitatea. In cazul nostru biserica, 
din factor de coagulare şi constituire 
a națiunii, s-a prefăcut în unul de 
promovare a politicii statului, astfel 
contribuind la dezmembrarea Basara- 
biei. Nu vreau să spun că toți preoții 
din Basarabia au fost antiromâni. Dar 
e nevoie de eforturi deosebite ca să 
recâştigăm acest segment al vieții 
noastre. 

Prezenţa a două Mitropolii oare 
nu este un argument în favoarea celor 
spuse mai sus? Unde s-a văzut ca o 
biserică să se scindeze din motive de 
ordin politic? 

— Domnule Văratec, sunteţi un 
bun cunoscător al relațiilor româ- 
no-ruse. Chestiunea tezaurului 
românesc de la Moscova are fluxuri 
şi refluxuri în câmp diplomatic, ba 
mai are şi legende. Care este 
destinul lui? 

— Este vorba, dacă vreţi, de 
demnitatea noastră, deoarece prin 
acest tezaur se măsoară nu numai 
bogăţia națională, ci şi orgoliul nostru 
național. Pentru că am fost depose- 
daţi de el în condiţiile în care nu 

meritam acest lucru. L-am depus pen- 
tru păstrare (în 1916) având deplină 
încredere în Moscova, fiind convingi 
că ne va fi restituit atunci când vom 
dori. Au urmat evenimentele care de 
fapt au creat situația actuală. Există 
şi un alt tezaur despre care s-a vorbit 
puţin de tot. În 1944, mareşalul 
Antonescu, fiind conştient de even- 
tualitatea ocupării țării de către ruşi, 
a dat ordin ca o bună parte a tezau- 
rului românesc să fie ascunsă. 
(România ieşea din război cu un tezaur 
mai mare decât cel de la începutul 
conflagrației. În comerțul pe care l-a 
avut cu Germania, în special cu 
petrol, ea a primit plata în aur.) Drept 
ascunziş a fost ales un loc din preajma 
mănăstirii Tismana. Au existat 
proiecte de plasare a tezaurului sub 
albia unui râu, dar până la urmă s-a 
optat pentru această variantă. S-au 
găsit însă cozi de topor care au 
indicat ruşilor locul şi totul a fost luat 
de aceştia ca pradă de război, lucru 
ce nu se pune astăzi în discuţie. 

Cât priveşte tezaurul din primul 
război mondial, noi am pregătit, 
împreună cu Ministerul de Externe al 
României şi cu Ministerul de Externe 
al Rusiei, un volum de documente, 
care reflecta evoluţia relaţiilor româno- 
sovietice din perioada 1917-1941. 
Sunt în jur de 600 de documente foarte 
interesante, extrem de prețioase 
pentru cunoaşterea istoriei acestei 
perioade. Partea rusă până la urmă a 
acceptat să aprobe reproducerea unor 
documente legate de soarta tezau- 
rului. Din moment ce ne-am declarat 
state democratice, cred că nu ar trebui 
să mai existe teme tabu în discuţiile 
pe care le purtăm. Problema tezau- 
rului rămâne deschisă. 

În 1921 ruşii au propus o vari- 
antă: noi renunţăm la tezaur şi ei 
recunosc unirea Basarabiei cu Româ- 
nia. Este greu să spun acum dacă s-a 
procedat corect atunci şi cum vor 
evolua lucrurile. Dacă acceptam 
această formulă, aveam şi noi astăzi 
un motiv să spunem: “Aţi recunoscut 
unirea Basarabiei!”. Dar cred că era 
prea mare sacrificiul, pentru că diplo- 
matul român Filatiche, într-o discuție 
cu Karahat (la Varşovia), a dat 
următorul răspuns: “Da, putem discuta 
despre partea tezaurului ce aparține 
statului, dar acolo sunt multe colecții 
particulare şi noi nu ne putem permite 


să ne asumăm responsabilitatea 
pentru viitorul acestor piese”. Proble- 
ma tezaurului este foarte delicată, ea 
nefiind doar una de ordin financiar sau 
economic. Este vorba de un aspect 
fin al relaţiilor dintre două state, de 
gradul de credibilitate pe care îl putem 
acorda părții cu care discutăm. 

— Domnule profesor, fiind 
basarabean, aţi optat pentru cetă- 
tenia română. De ce? 

— În 1989 eram ferm convins că 
într-un timp apropiat toți basarabenii 
vor deveni cetăţeni ai României. Când 
am văzut însă că procesul istoric nu 
ne oferă şansa şi conducătorii se 
codesc a face acest pas, m-am 
gândit: “Ce vină poartă copiii mei care 
sunt puşi în situaţia să aibă exact 
aceeaşi soartă pe care o am eu?”. Nu 
a fost simplu să mă decid. Am vrut 
să merg şi eu împreună cu întreaga 
românime din Basarabia către acest 
final. Dar dacă nu a fost posibil, mi-am 
zis că nu aş vrea ca istoria să se 
repete şi cu copiii mei. 

- İn situația dumneavoastră 
sunt mai mulţi? 

— Vreau să vă spun că am făcut-o 
cu sufletul curat şi cu inima împăcată. 
Nu mă consider un disident şi nu caut 
nuanţe politice. Nu sunt o victimă. La 
Chişinău eram cercetător la Institutul 
de Istorie al Academiei de Ştiinţe din 
Moldova. Din punct de vedere eco- 
nomic era un dezastru. A contat 
viitorul copiilor. Am vândut locuinţa din 
Chişinău şi pe banii obţinuţi am 
cumpărat o casă aici. Nu am vrut să 
bat pragurile, să mă milogesc. Pe de 
altă parte, m-am gândit că aşa trebuie 
să procedeze un cetăţean care vrea 
să vină în România. Eu cunosc foarte 
multe persoane care au acceptat 
cetățenia română fără să comunice 
despre aceasta autorităţilor locale. 
Conform legilor de la Chişinău, în 
momentul în care ai un paşaport româ- 
nesc, eşti deposedat de cetățenia 
statului Moldova. Eu am păstrat paşa- 
portul moldovenesc, deoarece părinţii 
mei se află în Ucraina — sunt din par- 
tea de sud a Basarabiei. Ca cetățean 
român ar trebui să fac cerere pentru 
viză. Am păstrat cetăţenia pentru a 
putea merge liber la părinți. 


Consemnare: 
Gheorghe PARJA 

Ana BLANDIANA 
Romulus RUSAN 


POVESTEA 
MEMORIALULUI 
SIGHET 


Povestea Memorialului Victi- 
melor Comunismului şi al Rezistenței 
a început acum opt ani, în 1992. Se 
împliniseră aproape trei ani de la 
revoluția anticomunistă, iar Frontul 
Salvării Naţionale, formaţiune ce 
preluase puterea — formată din activişti 
comunişti şi urmaşi ai acestora —, 
câştigase pentru a doua oară alegerile. 
Se consumaseră deja discuţiile 
despre un posibil proces al comu- 
nismului, deschise de foştii deținuți 
politici şi de unii intelectuali de elită. 
Orice aluzie la un “Nürnberg româ- 
nesc” era însă privită ca o vânătoare 
de vrăjitoare. Atacul era arma cea mai 
potrivită pentru apărarea foştilor 
torționari, care, după ce stătuseră un 
timp ascunşi, reapăreau acum în presă 
şi la televizor, vorbind despre “bandiții 
reacţionari” ca-n zilele bune ale luptei 
de clasă. Chiar pentru unii intelectuali, 
apropiaţi de puterea neocomunistă, 
foştii deţinuţi politici contau ca nişte 
“resentimentari”, “sangvinari”, a căror 
companie ar fi compromițătoare. Cifra 
foştilor deţinuţi politici sub regimul 
comunist era apreciată de primul 
ministru de atunci, Petre Roman, la 
numai 10.000, în timp ce în realitate 
ea depăşea, după estimările victi- 
melor, două milioane. , 

Noua putere dorea ca procesul- 
parodie din ziua de Crăciun 1989, 
când soţii Ceauşescu au fost con- 
damnaţi la moarte şi executaţi, să fi 
rezolvat odată pentru totdeauna 
culpele comunismului. Nimic nu s-a 
finalizat de atunci încoace în materie 
de proces juridic al comunismului, nici 
chiar abuzurile şi încălcările legilor 
staliniste, cum s-a întâmplat în alte 
țări. Prima plângere penală — aceea 
formulată de senatorul Constantin 
Ticu Dumitrescu, în numele Asociaţiei 


Foştilor Deținuți Politici, împotriva a 
două sute de torționari faimoşi — a fost 
dată uitării, deşi ministru al Justiţiei 
devenise în 1991 un avocat liberal. 
Capii de listă, împotriva cărora s-a 
formulat acuzația, au dispărut, 
Alexandru Drăghici fugind în Ungaria, 
care a refuzat să-l extrădeze, iar 
Alexandru Nicolschi murind de moarte 
bună în apartamentul său din Bucu- 
reşti. 

Alianţa Civică, organizaţie 
neguvernamentală înființată în 1990, 
ca protest fată de sângeroasa mine- 
riadă din 13 iunie, avea ca principal 
obiectiv consolidarea societăţii civile 
prin educaţie. “Nu putem reuşi decât 
împreună” şi “Prin civilizaţie spre 
democrație” aveau să fie deviza. Cel 
mai urgent era să recuperăm istoria, 
pentru ca oamenii — după o jumătate 
de secol de dictaturi şi cenzură — să 
poată învăţa adevărul despre ei înşişi. 
Arhivele erau zăvorâte (cum sunt în 
parte şi azi). În şcoli se învăţa pe 
vechile manuale comuniste. Singurul 
mod de a pătrunde spre adevărurile 
tăinuite era istoria orală. Am inițiat 
un program de înregistrare a martorilor 
care au trăit experiența concentraţio- 
nară. Cu nişte casetofoane rudimen- 
tare (ne dăm seama de asta azi, când 
trecem casetele pe C.D.-uri), cu un 
chestionar şi o cronologie stabilite ca 
repere, am început interviurile, prin 
filialele Alianţei Civice. N-a fost uşor 
să găsim subiecții. Supraviețuitorii 
gulagului erau bătrâni şi timoraţi. Dă- 
duseră (sub presiune, fireşte) decla- 
raţie la ieşirea din închisoare că nu 
vor vorbi niciodată despre detenţie. 
Evident că în noile condiţii declaraţia 
devenise caducă, dar nu toți erau si- 
guri — după rezultatele alegerilor şi 
după comportamentul arogant al gu- 
vernanților — că lucrurile sunt irever- 
sibile şi comunismul a căzut de tot. 
In sfârşit, programul a demarat şi 
acum avem peste 3.000 de persoane 
înregistrate. 

Următorul pas a fost organizarea 
unei expoziţii despre comunism într-o 
clădire a fostei Securităţi, arsă în 
Decembrie 1989. Am pus pe pereţi tot 
ce am găsit, de la fotografii la 
documente şi de la pomelnice de morți 
la liste de torționari şi activişti de 
partid. In septembrie 1992, în peri- 
oada electorală, agitatorii Puterii au 
lipit pe fiecare fereastră portretul lui 

lon Iliescu. Am simțit tocmai prin asta 
că ne-am atins ţinta, din moment ce 
voiau să ne atragă în terenul propa- 
gandistic, ceea ce nu este de dorit 
din punct de vedere istoric. 

In nordul României, la Sighet, 
era o închisoare părăsită. Construită 
în 1897 ca penitenciar de drept 
comun, fusese transformată între 
1948 şi 1955 într-una dintre cele mai 
dure puşcării politice. Am hotărât să 
organizăm acolo o sesiune de comu- 
nicări de istorie, la care să invităm 
foşti deţinuţi politici şi cercetători 
profesionişti. Era prima oară când se 
făcea la noi un asemenea mixaj între 
subiectivismul martorilor şi judecata 
obiectivă a profesioniştilor. 

Incă înainte de asta am cerut 
autorităţilor orăşeneşti localul, pentru 
a-l transforma într-un muzeu şi un 
centru de studii, care împreună să 
formeze Memorialul de la Sighet. 
Aprobată, cererea a primit şi viza 
Ministerului Justiţiei, care declara for- 
mal că nu are nevoie de ruină. Având 
un drum la Strasbourg, pentru un 
seminar de drepturile omului, Ana 
Blandiana a predat proiectul viitorului 
Memorial secretarului general al 
Consiliului Europei. Catherine Lalu- 
mière a găsit că ideea e interesantă. 
Ideea proiectului era că încălcarea 
drepturilor omului este comună tuturor 
dictaturilor, că în comunism acestea 
au fost batjocorite şi nesocotite până 
la crimă. Închisoarea din Sighet 
ilustra aceste crime ca un material 
didactic. Două echipe de experţi au 
venit în România şi au inspectat 
Sighetul, calculând „şansele proiec- 
tului şi punându-l până la urmă sub 
egida Consiliului Europei. Direcţiunea 
Drepturilor Omului (Pierre-Henri 
Imbert, Isil Gachet) a avut cuvântul 
decisiv. Diviziunea Patrimoniului Cul- 
tural (Jose-Maria Ballester) a vizat 


proiectul din punct de vedere arhi- ` 


tectural şi a făcut un deviz estimativ 
al costurilor: 1,5 milioane ECU. 

O asemenea egidă nu înseam- 
nă, cum ar crede unii, fonduri, 
sponsorizări, înlesniri financiare. 


Consiliul Europei ne-a ajutat, de ` 


atunci şi până astăzi, doar la aco- 
perirea costurilor unor călătorii pentru 
oaspeţii simpozioanelor noastre. În 
schimb, egida a însemnat o garanţie 
împotriva adversarilor proiectului — din 
ţară şi din afară. Multe calomnii s-au 


ţesut împotriva noastră, sub diverse 
pretexte, dar având fiecare ca scop 
blocarea procesului comunismului, pe 
care îl începeam astfel. Unii din țară 
au scris (în ziarul oficial, de atunci, al 
guvernului, “Vocea României”) că 
“vindem suferinţa românească Occi- 
dentului”! Unii din exterior au ajuns la 
concluzia că, vorbind de crimele 
comunismului, am exonera de fapt pe 
cele ale fascismului! Nu a fost mai 
darnică nici Uniunea Europeană. 
Când, împreună cu experții Consiliului 
Europei, am făcut o vizită amba- 
sadoarei Comisiei Europene la Bucu- 
reşti, aceasta a răsfoit destul de 
plictisită proiectul, şi, în cele din urmă, 
a exclamat cu ostilitate: “Nu putem 
sprijini un asemenea program parti- 
zan”. Probabil că, dornică să nu 
supere puterea de atunci, ar fi preferat 
ca Memorialul să fi fost făcut de 
aceasta şi nu de societatea civilă. Cei 
de la Strasbourg, reputați ca mai 
inimoşi, dar mai săraci decât Bru- 
xelles-ul, i-au scos proiectul, osten- 
tativ, din braţe şi au spus: “Nu ne-am 
adresat cui trebuia. Ne vom adresa la 
Phare”. Dar nici la Phare nu am avut 
mai mult succes, proiectul a fost 
respins de trei ori, căci adviser-ii 
cereau, din rutină, acordul guvernului 
de la Bucureşti, dominat de neo- 
comunişti şi extremişti. Motivul 
respingerii era că nu reiese destul de 
clar scopul proiectului! 

Astfel am pornit la construirea 
Memorialului cu mâinile goale şi cei 
de la Strasbourg se minunau cum 
progresăm, venind din an în an la 
Simpozioanele de la Sighet cu câte 
un mesaj. Eram atât de nedotaţi ma- 
terial la început, încât proiectul de 
intenţii l-am făcut singuri. Hărțile le-am 
copiat, ca elevii de liceu, pe geam, 
iar mărirea şi multiplicarea pe un 
copiator din vecini, plătite din buzunar. 

În 1994 am înființat fundaţia 
“Academia Civică”, având ca scop 
principal cercetarea istorică. Ironia 
făcea ca Academia Civică să supli- 
nească activitatea practic inexistentă 
în materie de istorie contemporană, a 
Academiei Române, cea care, reorga- 
nizată în 1990, după debarasarea de 
“preşedinţia de onoare” a lui Nicolae 
Ceauşescu, n-a reuşit să se emanci- 
peze şi de obedienţa ei față de partidul 
de guvernământ. 

Treptat, presa ne-a ajutat, însă, 
iar renumele nostru de scriitori, ca şi 
atractivitatea proiectului, au făcut pe 
mulți români din străinătate (dar şi 
neromâni) să doneze din puţinul lor. 
Am observat că dărnicia cea mai 
mare o au cei mai săraci, şi nu 
neapărat cei ce au fost închişi, ci cei 
care voiau ca ţara lor, pe care o 
părăsiseră din cauza comunismului, 
să redevină civilizată, aşa cum o 
cunoscuseră cândva, în copilăria lor 
(cei mai mulţi donatori au fost bătrâni). 
Exceptia pozitivă a venit din Anglia, 
de unde un român, Mişu Cârciog, ju- 
rist şi om de afaceri, a donat o sumă 
mult mai mare, pentru construirea 
Spaţiului de Reculegere şi Rugăciune. 
La Paris, Maria Brătianu, fiica marelui 
istoric Gheorghe Brătianu, mort în 
1953, în detenţie, a fondat “Associa- 
tion pour le Memorial Sighet”, prin 
care — cu ajutorul şi al revistei “Lupta”/ 
“Le combat” — a colectat fonduri şi ne-a 
oferit cărți spre publicare. Catherine 
Durandin a organizat în martie 1996 o 
masă rotundă la INALCO pe tema 
Memorialului. În capitala Angliei 
istoricii Dennis Deletant de la “Lon- 
don University” şi Robert Perks de la 
“National Sound Archive” ne-au oferit 
asistență de specialitate şi ne-au 
făcut lobby. Din Statele Unite, istoricul 
Thomas S. Blanton de la “National 
Security Archive” (o organizaţie 
neguvernamentală de pe lângă Uni- 
versitatea “George Washington” din 
Washington D.C.) a oferit ajutor pentru 
departamentul de istorie orală şi pentru 
simpozioanele de istorie a revoluției, 
în 1996 şi 1999, la Timişoara. În 
acelaşi timp, am avut grupuri de 
sprijin active printre românii din Los 
Angeies, New York şi Munchen, iar 
mai nou printre germanii repatriați din 
România. La Frankfurt, în decembrie 
1999, Katharina Kilzer şi Gudrun 
Bossert au organizat cea mai semni- 
ficativă expoziție despre Memorialul 
Sighet, la a cărei deschidere a avut 
loc un dialog între Ana Blandiana, 
reverendul Joachim Gauch şi redac- 
torul- şef de ia “Frankfurter Allgemeine 
Zeitung”, Werner Adam. 

În bugetul amenajării Memori- 
alului de la Sighet, cea mai mare parte 
(87%) a fost destinată reconstrucției 
clădirii. Aceasta era o ruină şi nu mai 
păstra absolut nimic din înfăţişarea 
anilor 1950-1955, când fusese închi- 
soare politică. In anii 1955-1977, peni- 
tenciarul a redevenit de drept comun, 
iar standardul său de cazare a fost 
îmbunătăţit cu calorifere, duşuri, 
vopsea de ulei. In 1977, închisoarea 
a fost desființată, întrucât N. Ceau- 
şescu lansase campania de educare 
a delicvenţilor la locul de muncă. 
Clădirea a devenit rând pe rând depozit 
de sare, magazie de legume, fabrică 
de mături. Igrasia şi mucegaiul au 
desfigurat zidurile în care, după 1990, 
s-au oploşit vagabonzii. Numai uşile 
masive de metal au rămas ne- 
schimbate. Repararea acestei ruine a 
necesitat cea mai mare cantitate de 
timp şi bani. După înlocuirea ten- 
cuielilor, am văruit pereții cu var alb, 
pentru a da interioarelor lumină — cu 
excepția a trei celule: “Neagra” (celula 
de pedeapsă), celula în care a murit 
luliu Maniu şi cea în care a murit 
Gheorghe |. Brătianu. 

Cele peste 60 de celule ale 
închisorii au fost transformate (unele 
sunt abia în curs) în săli de muzeu. 
Pentru fiecare din ele am făcut un 
proiect de reconstituire a unei teme. 
În lipsa obiectelor şi dispunând abia 
de un mic număr de fotografii, a trebuit 
să luptăm cu ariditatea documentelor 
disponibile, pentru a evita monotonia. 
Imaginaţia designerilor şi materialul 
oferit au trebuit să se desfăşoare în 
spaţiul unei celule de 4 x 2 metri 
pentru a ilustra teme precum “Munca 
forțată”, “Rezistenţa în muntii Româ- 
niei”, “inchisorile de femei”, “Închi- 
sorile — înăuntru şi în afară”, “Viaţa 
cotidiană”. În sălile mari am plasat 
temele cu o respirație mai amplă: 
“Colectivizarea argiculturii”, “Depor- 
tarea în Bărăgan”, “Regimul peniten- 
ciar”, “Lotul tinerilor”. Sălile de la in- 
trarea în muzeu sunt dedicate ansam- 
blului concentraţionar românesc (pen- 
tru că muzeul este al întregului gulag, 
nu doar al închisorii de la Sighet): o 
hartă în relief cu peste 300 de cruci 
negre, semnificând închisorile, “depo- 
zitele” şi locurile de anchetă şi triaj al 

deţinuţilor, lagărele de muncă forțată, 
“domiciliile obligatorii”, azilurile psihia- 
trice cu caracter politic, punctele unde 
au avut loc execuţii, asasinate, lupte 
între partizani şi Securitate, gropile co- 
mune. Pe alte şase hărţi sunt plasate 
aceleaşi cruci, după categoria locului 
de detenţie şi cu specificarea numelui 
fiecărei localități. 

In curțile Memorialului au fost 
erijate două ansambluri: un grup sta- 
tuar al sculptorului Aurel Vlad intitulat 
“Cortegiul sacrificaţilor” şi o capelă 
interconfesională intitulată “Spaţiul de 
reculegere şi rugăciune”. Pe ideea că 
deținuții politici au supravieţuit umilin- 
telor, malnutriţiei şi terorii prin credin- 
tă, arhitectul Radu Mihăilescu a imagi- 
nat un tholos subpământean, unde 
vizitatorii se pot odihni şi reculege 
după vizitarea muzeului. În încăperea 
situată sub o colină cu iarbă şi pomi 
se ajunge coborând o rampă pe ai 
cărei pereți vor fi imprimate în andezit 
numele celor morți în închisori. De jur- 
împrejurul capelei sunt bănci de 
meditaţie, iar în mijloc un bazin cir- 
cular unde se pot aprinde lumânări. 
Lumina naturală pătrunde printr-o fantă 
sub formă de cruce, în tavanul cape- 
lei. În zilele senine, crucea desenată 
de lumină pe apa bazinului se rever- 
berează apoi pe bolți, şi din nou în 
apă, creând efecte impresionante. 

Tot la o rezolvare simplă a trebuit 
să recurgem când am amenajat 
Cimitirul Săracilor, unde au fost arun- 
caţi în gropi anonime cei circa 60 de 
morți ai Sighetului. Oamenii politici 
aduşi în această închisoare de 
exterminare aveau între 60 şi 93 de 
ani, încât un sfert din ei au murit pe 

arcursul a numai cinci ani. Între ei, 
iderii partidelor naţionale luliu Maniu 
(80 ani), Dinu Brătianu (84 ani), cinci 
episcopi catolici, numeroşi oameni de 
litere şi de ştiinţă. Între aceştia din 
urmă a fost Gheorghe |. Brătianu, unul 
dintre marii istorici ai românilor (la 
numai 54 ani). Felul cum au murit şi 
au fost aruncaţi pe ascuns în cimitirul 
situat pe frontiera româno-sovietică 
are în sine elemente de intenţio- 
nalitate. Comuniştii români au încar- 
cerat pe conducătorii legitimi aici cu 
gândul de a-i expulza, la nevoie, 
dincolo de graniţă. Felul cum vom 
aranja cimitirul, în care au apărut din 
1955 sute de cruci ale morților săraci 
din oraş, îşi propune să imagineze 


acest sentiment, al patriei care îşi ţine 
în braţe fiii năpăstuiți. Cimitirul va fi 
plantat cu conifere crescând în scară, 
iar în mijlocul acestui amfiteatru vege- 
tal va apărea un decupaj, o poiană 
având conturul României. Ne-am 
gândit că, astfel, vom sugera că 
martirii de la Sighet sunt nicăieri 
(mormintele le sunt necunoscute) şi 
totuşi pretutindeni. 

Lucrările fizice, de amenajare, 
au durat şapte ani şi sperăm să fie 
terminate în vara anului 2001. În 20 
iunie 1997, Memorialul Victimelor 
Comunismului şi al Rezistenței a fost 
inaugurat. Printr-o lege votată de cele 
două Camere Parlamentare şi promul- 
gată de preşedintele Constantinescu, 
a fost declarat Ansamblu de interes 
naţional, aşa cum mai sunt Casa 
Memorială Mihai Eminescu de la 
Ipotești (în Moldova) şi ansamblul 
sculptural al lui Brâncuşi de la Târgu- 
Jiu. Printr-un mesaj trimis partici- 
panţilor, între care mulţi foşti deţinuţi 
politici, preşedintele României cerea 
iertare, în numele statului român, alie- 
nat el însuşi în vremurile de restrişte 
ale comunismului, tuturor celor ce au 
fost victime ale represiunii, precum şi 
familiilor lor. Totodată, propunea 
Parlamentului să iniţieze o lege prin 
care sentințele politice din perioada 
1945-1989 să fie anulate în substanța 
şi consecinţele lor. Din păcate, în 
ciuda apelurilor repetate ale Acade- 
miei Civice, legea nu a fost inițiată 
nici până azi, astfel încât se întâmplă 
ca un personaj istoric condamnat de 
comunişti să aibă azi statuie sau 
stradă, dar în acelaşi timp şi cazier 
penal. 


kkk 


In cei şapte ani, a trebuit să ne 
familiarizăm cu toate detaliile proiec- 
tului şi construcției. Am fost o mână 
de oameni, trei dintre ei nesalarizaţi: 
inginerul Gheorghe Arvunescu şi noi 
doi. Pe nesimţite, ne-am ocupat de 
lucruri mult deosebite de profesia de 
scriitor, practicată înainte de 1989: am 
realizat jurii şi concursuri de arhitec- 
tură, licitaţii pentru alegerea construc- 

torului, discuţii cu silvicultori pentru 
alegerea unor specii de copaci în 
cimitir, cu pietrari pentru sculptarea 
numelor morţilor, cu pompieri pentru 
respectarea regulilor de prevenire a 
incendiului, cu informaticieni pentru 
proiectarea sistemului de informa- 
tizare din muzeu, cu designeri pentru 
aranjarea exponatelor în celule, cu 
electronişti pentru aparatele de 
înregistrare şi ascultare a istoriei 
orale. Insă partea cea mai grea, cu 
care am început şi care va dura mult 
după încheierea celorlalte, este 
cercetarea de istorie. Am început, 
cum am spus, prin a face înregistrări 
de istorie orală, în 1992, când ne-am 
dat seama că ne putem baza, în 
foarte mică măsură, pe arhivele 
existente. Acestea sunt controlate, 
atât datorită unei legi a arhivelor foarte 
restrictivă, cât şi datorită unei legi a 
accesului la propriul dosar şi a 
deconspirării fostei securităţi care a 
fost stopată şi mereu modificată în 
Parlament, nefiind pusă în practică 
nici azi. În paralel am făcut apeluri în 
ziare pentru donația de obiecte, 
fotografii, documente. Am organizat 
în fiecare an 1-2 simpozioane de 
istorie, a căror tematică mătură (fr. 
“palayer”) diferite perioade ale istoriei 
contemporane. 

Rezultatele simpozioanelor sunt 
publicate în colecţia “Analele Sighet”, 
care aglutinează cronologic tematici 
şi perioade, alcătuind o istorie a 
comunismului postbelic. Astfel, am 
avut următoarele teme de discuție 
(transformate apoi în cărți): “Instau- 
rarea comunismului — între rezistență 
şi represiune” (în 1995), “Anul 1946 — 
începutul sfârşitului” (în 1996), “Anul 
1947 — căderea cortinei” (în 1997), 
“Anul 1948 — instituționalizarea comu- 
nismului” (în 1998) şi “Anii 1948-1953 — 
mecanismele terorii” (în 1998). La 
Timişoara, locul celei mai autentice 
ridicări revoluţionare, am organizat 
două seminarii, în 1996 şi 1999, 
reunind în discuții pe participanţii din 
decembrie 1989 şi pe autorii de cărți 
şi studii dedicate evenimentelor. Au 
rezultat, de asemenea, două cărţi, 
care poartă marca reuniunilor orga- 
nizate la Memorialul de la Sighet: 
întâlnirea celor care fac istoria cu cei 


care o scriu şi crearea unei sinteze 
între viaţa-crudă şi adevărurile 
abstracte. 

Mai avem trei colecţii editate sub 
egida Memorialului: Biblioteca 
Sighet (formată din studii, memorii şi 
reportaje de istorie contemporană — 
unele traduse din autorii de gen), Viaţa 
cotidiană (memorialistică recentă) şi 
Documente (recuperări din arhivele 
româneşti şi mai ales străine). 

Un eveniment pentru activitatea 
editorială a Memorialului Sighet l-a 
constituit editarea Cărţii negre a 
comunismului, în iunie 1998, la nu- 
mai o jumătate de an după publicarea 
ei la Paris. Am avut bucuria ca agentul 
editorial al lui “Robert Laffent” să ne 
accepte copyright-ul, ca urmare a 
cărții de vizită pe care ne-o oferea 
Memorialul. La rugămintea pe care 
ne-a făcut-o Editura Humanitas i-am 
cedat jumătate din copyright, înțe- 
legerea rămânând ca noi să com- 
pletăm textul francez cu o Addenda 
privitoare la anii comunismului româ- 
nesc, cu note la capitolul “Europa 
Centrală şi de Sud-Est” şi cu o hartă 
a gulagului din ţara noastră. Intrucât 
istoricii români nu au elaborat încă o 
cât de firavă sinteză asupra acestei 
perioade, ne-am asumat rolul de 
pionieri, oferind cititorului, hrănit până 
acum în şcoală, ca şi prin mass-me- 
dia, mai degrabă cu poncife, o istorie 
de cincizeci de pagini clădită secto- 
rial: anii 1945-1956, anii 1959-1960, 
cronologia “anilor-lumină” (cum îi 
denumea Ceauşescu), legislaţia 
represiunii, experienţele concentraţio- 
nare, starea instituțiilor etc. 

Am fost bucuroşi de buna pri- 
mire pe care a avut-o cartea la public 
şi am dori — atunci când Humanitas 
ar accepta — să publicăm şi o a doua 
ediție “populară”, cu un preţ care să 
fie accesibil şi tineretului (prima ediţie 
s-a epuizat într-un termen record, însă 
a putut fi cumpărată doar de oameni 
mai bine situați financiar, datorită 
prețului relativ ridicat). | 

Dată fiind astenia în materie de 
cercetare a istoriei perioadei comu- 
niste — şi ca urmare a unei anume 
dezorientări în manualele alternative 
de istorie contemporană, apărute abia 
în toamna lui 1999 (la un deceniu după 

1989!), avem un program special de 
atragere a tinerilor, de încurajare şi 
publicare a lor. Una dintre cele mai 
interesante cărți pe care le-am editat 
este Exerciţii de memorie, o anto- 
logie compusă din răspunsuri ale unor 
adolescenţi între 13 şi 18 ani, la între- 
barea “Ce ştim noi despre anii comu- 
nismului?”. Concursul avea ca miză 
admiterea la şcoala de vară de la 
Memorialul Sighet, din iulie 1999. Dar 
el s-a transformat, practic, într-un test 
despre felul cum gândeşte cea mai 
tânără generaţie. 

Cele 150 de răspunsuri primite 
demonstrau o excepţională intuiție a 
“teen-ager”-ilor, care — prelucrându-şi 
amintirile sau reproducând amintirile 
părinţilor şi mai ales ale bunicilor — 
reuşeau să interpreteze materialul 
faptic mult mai liber şi mai larg decât 
generaţiile vârstnice. Unul dintre tine- 
rii autori de scrisori, de pildă, spunea 
că, dacă mentalităţile publice sunt 
încă, la noi, atât de dependente de 
trecut, este pentru că cei ce au trăit 
trecutul sunt, încă, dependenţi men- 
tal de el. Şi afirma, cu teribilismul 
vârstei, că o reală desprindere a 
mentalităților de tarele trecutului se va 
realiza doar după ce toţi cei ce au trăit 
comunismul (fie ca promotori ai lui, 
fie ca victime) vor fi “trecut în neființă”! 

Ceva dreptate avea corespon- 
dentul nostru: mentalităţile din Româ- 
nia — dominate în ultimul deceniu de 
resemnare şi fatalism, din cauza 
mecanismului de adaptare la sistemul 
de piaţă liberă, ca şi de sărăcia moş- 
tenită din comunism — sunt grevate 
tocmai de necunoaşterea trecutului pe 
o perioadă mai lungă a istoriei 
moderne a ţării, când aceasta obținu- 
se succese notabile în racordarea la 
sistemul democratic şi economic 
european. Tocmai de aceea, lupta cea 
mai stăruitoare pentru schimbarea 
mentalităților trebuie dată pe terenul 
trecutului istoric, care în timpul dic- 
taturii fusese ocultat sau desfigurat... 

În ceea ce-i priveşte pe tinerii 
noştri, întrebarea care se pune este 
dacă, odată intraţi în sistemul de 
învățământ şi de cercetare, nu vor 
prelua ei înşişi acest virus venit din 
totalitarism: dacă nu se vor molipsi ei 
înşişi de acea blazare prezentă în 


cercetarea noastră de istorie, de acele 


inerţii de gândire de care este greu să 
scape cineva care timp de decenii a 


trăit într-un stat centralizat şi controlat, 
un stat în care inclusiv gândirea 
fusese etatizată. 

Este exact ceea ce am urmărit 
să evităm atrăgând tinerii la Memo- 
rialul Victimelor Comunismului şi al 
Rezistenței de la Sighet, în Şcoala de 
Vară, la simpozioane, în structurile 
muzeului: să le dăm posibilitatea să 
gândească şi să interpreteze liber, 
mărginindu-ne să le dăm doar reperele 
cronologice, obiective ale faptelor pe 
care noi, mai vârstnicii, le-am trăit pe 
viu. Deocamdată am reuşit să-i selec- 
ţionăm pe cei pasionaţi de istorie, de 
filosofie, de sociologie, pe care i-am 
pus în contact cu conferenţiarii din 
România şi din străinătate (istorici, 
jurişti, savanţi, oameni de litere), 
fiecare dintre aceştia foarte buni 
specialişti în domeniul lor. 

Urmează să avem grijă în viitor 
ca evoluția alumnilor noştri să fie cât 
mai liberă, oferindu-le condiţiile de a-şi 
dezvolta personalitatea şi vocaţia. 

Creată exclusiv de societatea 
civilă, încă de la început am dorit ca 
Memorialul Victimelor Comunis- 
mului şi al Rezistenței de la Sighet 
să fie o instituţie vie, deschisă, un 
loc care să îndemne la reflecţie, şi nu 
doar un depozit de amintiri mai mult 
sau mai puţin subiective. Am aflat că 
întreprinderi similare există şi în alte 
țări din Centrul şi Estul Europei, iar 
ideal ar fi ca noi, pe măsură ce posibi- 
lităţile noastre materiale se vor îm- 
bunătăţi, să chemăm din străinătate, 
vara, la întâlnirile de la Sighet, nu 
numai cercetători reputați, cum am 
făcut până azi, ci şi adolescenți şi 
tineri din alte ţări, care să aibă posi- 
bilitatea de a se întâlni cu colegii lor 
români. 

Situat la marginea nordică a 
României, dar în chiar centrul Europei 
Centrale, Memorialul de la Sighet 
şi-ar putea asigura astfel nu numai o 
perenitate în generaţiile viitoare, dar 
şi, mai ales, un statut de muzeu viu, 
de atelier de gândire. Atâta vreme cât, 
în ţările central şi est europene, istoria 
a vrut ca ororile şi crimele trecutului 
să rămână nepedepsite din punct de 
vedere juridic, va trebui să facem în 
aşa fel încât, aşa cum spuneam 
cândva, la începuturile activităţii 
noastre, memoria să fie, ea singură, 
o formă de justiţie. 

BIBLIOTECA SIGHET — 
MĂRTURIE A ORORII 
COMUNISTE 


Ceea ce a însemnat Memorialul 
durerii al luliei Hossu Longin pentru 
Televiziunea din România, putem spune 
că Biblioteca Sighet reprezintă pentru 
publicaţiile cu caracter istoric. Începând 
din 1996, Fundaţia “Academia Civică” 
a inițiat tipărirea unor lucrări de referință 
în vederea recuperării istoriei adevărate 
a ultimelor decenii. Fie că sunt cărți 
ştiinţifice (Gheorghe Onişoru, Alianțe şi 
confruntări între partidele politice din 
România (1944-1947), elaborate te- 
meinic pe baza a mii de documente 
arhivistice şi a unei bibliografii imense, 
fie că sunt traduceri din limbi străine 
(Reuben H. Markham, România sub 
jugul sovietic), scrise imediat după 
comunizarea ţării, dar nepublicate încă 
la noi, fie că sunt episoade memoria- 
listice ale unora care au trăit pe propria 
piele “binefacerile comunismului” (Dan 
M. Brătianu, Martor dintr-o ţară încă- 
tuşată) sau culegeri de sentinţe politice 
date în vremea respectivă (Cu unani- 
mitate de voturi. Sentinţe politice 
adunate şi comentate de Marius Lupu, 
Cornel Nicoară şi Gheorghe Onişoru), 
toate se caracterizează prin veridicitate 
şi obiectivitate, prin intenţia de a scrie 
istoria adevărată a României, fără nici 
o oprelişte. 

Prima lucrare apărută în Biblioteca 
Sighet sub egida Fundaţiei “Academia 
Civică” se intitulează Alianțe şi confrun- 
tări între partidele politice din România 
(1944-1947) de Gheorghe Onişoru. 
Alegerea ei ca deschizătoare de drum 
a colecției maramureşene este foarte 
inspirată, deoarece reprezintă o intro- 
ducere în problematica epocii. Pentru a 
înțelege corect fenomenul Sighet, 
trebuie făcută o prezentare a tuturor 
problemelor existente în perioada 
interbelică şi mai ales a celor care au 
urmat actului de la 23 august 1944. 


Primele două capitole ale cărţii sinteti- 
zează anii celei mai profunde dezvoltări 
a României, aflate sub auspiciile bene- 
fice ale tratatelor de pace de după primul 
război mondial. Din punct de vedere 
politic se remarcă promulgarea noii 
Constituţii (1923) şi întregul corpus 
legislativ care viza modernizarea la 
nivel naţional (votul universal, reforma 
agrară ş.a.). A existat un pluripartidism 
real, ce a funcţionat până în 1938, an 
de cotitură în istoria ţării. Vine apoi o 
perioadă tulbure de dictatură regală, 
urmată de anarhia legionară şi, în sfârşit, 
alianța României cu Germania, în spe- 
ranța reîntregirii patriei. Rolul dictaturii 
militare a lui Antonescu e pus în lumină 
cu mult realism, iar ceea ce i-a succedat, 
mai precis trecerea României de partea 
puterilor aliate, stă sub semnul regelui 
Mihai, pe de o parte, şi al armatei sovie- 
tice de ocupaţie, pe de altă parte. Sunt 
date câteva exemple concrete în legă- 
tură cu abuzurile Armatei Roşii, care, 
prin presiune, a impus şi politica Mos- 
covei. Foarte bine informat, Gh. Onişoru 
punctează diversele contacte politico- 
diplomatice dintre liderii politici români 
şi reprezentanţi ai puterilor învingă- 
toare, dar, din păcate, alea iacta est. Des- 
tinul Europei răsăritene fusese pecetluit 
dinainte, fără nici un drept de veto din 
partea celor vizati. 

Capitolul al treilea este o analiză 
sine ira et studio a întregului spectru 
politic de după 1944, de la dreapta la 
stânga. Sunt reliefate meritele incontes- 
tabile ale Partidului Naţional Țărănesc 
şi ale Partidului Naţional Liberal, 
ascensiunea primului după război sub 
conducerea lui luliu Maniu şi regresul 
celui de-al doilea, dezbinat de fracțiuni 
puternice. În stânga eşichierului politic, 
Partidul Comunist din România, sprijinit 
de Moscova, a utilizat orice mijloace 
pentru a ajunge la putere şi a-şi elimina 
adversarii politici. Partidul Social-Demo- 
crat, între 1944-1947, “cunoaşte trei 
etape principale: colaborarea strânsă cu 
comuniştii sub egida Frontului Naţional 
Democrat, încercarea de obținere a 
independenţei sub impulsul lui Constan- 
tin Titel Petrescu şi, în sfârşit, după Con- 
gresul din 6 martie 1946, faza obedienţei 
totale”. Frontul Piugarilor s-a confundat 
practic cu preşedintele său, Petru Groza, 
şi era o anexă a P.C. din România în 
lumea satelor. Partidul Naţional Popu- 
lar a fost creat în vederea alegerilor din 
'46 şi, în pofida faptului că avea membri 

câțiva intelectuali de marcă (Andrei 
Otetea, dr. Bagdasar, George Călines- 
cu, Constantin Baimuş), s-a aflat sub 
influenţa P.C.R. Demn de semnalat în 
acest capitol e şi fenomenul dizidenţelor, 
frecvente în viața politică din România 
(P.N.L. — Tătărăscu, P.N.Ţ. — Alexandres- 
cu, Partidul Ţărănesc Democrat, Parti- 
dul Social Democrat Independent). Isto- 
ricul Gh. Onişoru nu ignoră nici partidele 
minorităţilor etnice (maghiare, evreieşti) 
sau aşa-zisele “partide de buzunar”. 

Ultima parte a lucrării constituie o 
frescă a epocii de frământări interne 
puse sub pecetea tăvălugului comunist. 
Practic, Kremlinul a dictat toate mişcările 
P.C., care, prin presiuni şi şantaje, şi-a 
făcut jocul. Există multe informaţii 
inedite, de culise, ce întregesc tabloul 
anilor postbelici. Anul 1946 a stat sub 
semnul alegerilor: în ciuda largului 
sprijin popular pentru P.N.Ţ., rezultatele 
au fost trucate grosolan; după cum se 
spunea la vremea respectivă, “în urnă a 
intrat Maniu şi a ieşit Groza”. Merită 
subliniată atitudinea demnă a partide- 
lor tradiţionale, refuzul lor de a face orice 
compromis cu puterea pro-sovietică. 
Treptat, se restrâng libertăţile individu- 
ale, se produce naţionalizarea, sunt 
interzise partidele politice de opoziţie, 
iar conducătorii acestora sunt arestaţi 
şi, în fine, ultimul obstacol în calea 
instaurării totale a comunismului — 
regele Mihai — e forțat să abdice la 
30.X!1.1947. 

Următorul volum aflat sub auspi- 
ciile Bibliotecii Sighet (România sub 
jugul sovietic) e scris de un străin — 
Reuben H. Markham-, corespondentul 
unui ziar american în România postbe- 
lică. Martor ocular al comunizării ţării, el 
ia atitudine şi încearcă să sensibilizeze 
mediile politice occidentale, ba mai 
mult, trage un semnal de alarmă în 
legătură cu pieirea democraţiei în 
această parte a Europei. Demersul său 
e perfect justificat, având în vedere 
cunoaşterea profundă a realităţii de aici, 
inclusiv politicienii de marcă ai vremii. 
Astfel, figurile lui Ilon Mihalache şi Iuliu 
Maniu capătă o aură mitică chiar la 
începutul cărții: “Nici un partid românesc 
nu a avut un lider provenit din Vechiul 
Regat căre să întrupeze atâtea remar- 
cabile calități ca Mihalache şi nici un 
politician [...] nu a arătat faţă de ţărani 
stăruitorul şi inteligentul devotament 
care l-a individualizat pe dânsul [...]. A 
fost unul dintre cei mai maturi, mai 


incoruptibili, mai înţelepţi şi mai neînfri- 
caţi profesori de democraţie; [...] era unul 
dintre cei mai străluciți oratori, într-o ţară 
plină de buni oratori” (p. 16). “Maniu 
este, practic, de mult timp, întruchiparea 
aspirațiilor, convingerilor şi aversiunilor 
întregii naţiuni române. Nici o perso- 
nalitate românească, fie ea figură isto- 
rică sau contemporană, nu se bucură 
de prestigiul acestui solemn şi genial, 
fragil şi rafinat, absolvent al şcolilor 
Blajului. Intemnițarea sa nu a făcut decât 
să sporească dragostea poporului 
pentru dânsul” (p. 21). 

Interesant este şi punctul de ve- 
dere al autorului în legătură cu ascen- 
siunea mişcărilor de extremă dreaptă; 
“La-ncepult, ei au acționat viguros la sate, 
exploatând religia, îndeosebi pe cea a 
bisericii ortodoxe [...]. Legionarii se 
identificau ei înşişi cu masele, se 
autoproclamau parte a lor şi le promi- 
teau libertatea şi instaurarea unei noi 
ordini sociale, mai favorabile, [...] che- 
mau națiunea la sacrificii şi exaltau traiul 
auster, dus înspre binele societății” (p. 
28-29). Cu toate acestea, fasciştii 
români au răspândit teroare pe tot 
cuprinsul țării: au ucis doi prim-miniştri, 
au subminat, parțial, armata şi poliţia şi 
au pătruns adânc în structurile Bisericii 
Ortodoxe. Actele de brutalitate împotriva 
evreilor şi de confiscare a multor pro- 
prietăți au completat paleta de acţiune 
violentă a legionarilor. Trădând idea- 
lurile pe care liderii lor le-au proclamat 
cândva şi ducând extremismul până la 
limita suportabilităţii (v. rebeliunea din 
ianuarie 1941), generalul Antonescu, cu 
acordul Germaniei, a reuşit să scape de 
incomozii “aliaţi”. Prin extrapolare, 
Reuben H. Markham desprinde o 
concluzie extrem de pertinentă: “ideile 
şi metodele fundamentale ale comunis- 
mului, fascismului şi nazismului sunt 
aproape identice”. 

Capitolele următoare ale cărţii 
reprezintă o sinteză istorică a zbuciu- 
maţilor ani 1940-1945. În pofida voinţei 
poporului, România pierde o treime din 
teritoriul său, ca urmare a Pactului 
Ribbentrop-Molotov. Mareşalul Anto- 
nescu, sub imboldul reîntregirii țării, 
ordonă intrarea armatei în război de 
partea Germaniei. Greşeala capitală a 
constat în aceea că nu a ştiut când să 
se oprească, deşi evenimentele căpă- 
taseră o altă turnură încă din 1943. După 
acest an, se remarcă atât pe plan in- 
tern, cât şi pe plan extern luliu Maniu, 

care tatonează terenul pentru resta- 
bilirea alianțelor tradiționale cu SUA şi 
Anglia, pregătind astfel actul de la 23 
august 1944, unde s-a evidenţiat în mod 
deosebit regele Mihai. Faptul că monar- 
hia şi forțele democratice au salvat ţara 
de la un dezastru iremediabil e de 
netăgăduit, dar, din nefericire, nu a 
existat nici o susţinere din partea aliaților 
ca România să nu ajungă sub cizma 
sovietică. Înțelegerea de la Yalta 
pecetluia destinul României. Roadele 
părăsirii țării în sfera de influenţă a 
Moscovei au fost mai mult decât nefaste. 
S-a impus, cu sprijinul Armatei Roşii, un 
guvern antinaţional (pot fi citite informaţii 
inedite despre Ana Pauker — evreică, 
Vasile Luca — ungur, Emil Bodnăraş — 
rutean, cu cetăţenie sovietică), având 
în componență chiar şi “câţiva criminali 
de drept comun” (p. 141), ce nu repre- 
zintă “mai mult de 2 % din voturi, în cazul 
unor alegeri libere”. 

Cea mai mare parte a lucrării se 
referă la starea de fapt posterioară 
confruntării mondiale. Sprijiniti de Krem- 
lin, comuniştii români, lipsiţi de orice 
scrupule, pun mâna, treptat, pe toată 
puterea. Ei recurg la intimidarea şi, ul- 
terior, la suprimarea partidelor democra- 
tice, la aservirea sindicatelor, a justiţiei, 
a învăţământului, mass-mediei şi reli- 
giei. Proprietăţile agrare, industriale ori 
bancare dobândite cu eforturi susținute 
timp de zeci de ani sunt confiscate prin 
simple decrete, iar cea mai mică împotri- 
vire e crunt reprimată. 

Paginile în care autorul evocă acei 
ani de tristă amintire sunt impresio- 
nante. Talentul de jurnalist e îmbinat 
perfect cu acela de fin cunoscător al 
realităţii româneşti. Bine documentat, 
R.H. Markham aduce cifre concrete ce 
îi susţin afirmaţiile în legătură cu eco- 
nomia ţării, cu starea financiară sau cu 
înrobitoarele “despăgubiri de război”. 

În alte capitole scriitura curge de 
la sine şi atrag atenţia comparațiile cu 
evenimente şi personaje din istoria 
americană. Martor direct al campaniei 
electorale din 1946, ziaristul străin 
îmbină descrierea întâmplărilor reale cu 
mult talent şi, de multe ori, cititorul e 
captat de-desfăşurarea acțiunii precum 
ar citi un roman istoric ori memorialistic. 
Se cuvine a fi amintite, în mod special 
pentru maramureşeni, câteva pagini de 
la sfârşitul cărţii (411-425), unde autorul 
evocă acest colț de ţară. Urmându-l pe 
llie Lazăr, un remarcabil fruntaş țărănist 


originar din Maramureş, R.H. Markham 
aminteşte locurile (“pitorescul oraş Baia 
Mare” cu piața centrală, catedrala şi 
palatul episcopal) şi oamenii (“țăranii 
bine îmbrăcaţi”, patrioţi, veniţi cu miile 
“să audă cuvinte frumoase despre |. Ma- 
niu şi rele despre P. Groza”, [...] “să audă 
vorbe de laudă despre democraţia 
americană”), simboluri vii ale trăiniciei 
româneşti. După cum se exprimă însuşi 
autorul, a fost “cel mai impresionant 
miting politic [...] în România guvernată 
de comunişti”. Nu a fost uitat nici 
Maramureşul istoric, ținut mirific, cu 
populație majoritar românească, greco- 
catolică, țărănistă şi cu un profund sen- 
timent naţional. Astfel, e amintit episodul 
de la începutul anului 1945, când s-a 
încercat implantarea unei administrații 
ucrainene autonome, dar, la protestul 
unanim al ţăranilor în frunte cu preoții 
români uniţi, noul regim nu a avut o viaţă 
prea lungă, în ciuda ocupaţiei sovietice. 
De altfel, “dârzenia moroşenilor” s-a 
păstrat şi în anii ce au urmat, reprezen- 
tând un exemplu grăitor al ataşamen- 
tului oamenilor simpli la libertate şi 
democrație. 

Tot în 1996 a apărut şi al treilea 
volum al colecţiei Biblioteca Sighet: Dan 
M. Brătianu, Martor dintr-o țară încătu- 
şată. Reprezintă o mărturie elocventă a 
unui român — victimă a regimului 
stalinist. Provenind din familia Brătianu, 
de al cărei nume se leagă formarea 
României moderne, autorul cărții a 
beneficiat de o educaţie aleasă, în 
Elveţia. Această informaţie are o impor- 
tanță aparte, deoarece răstimpul petre- 
cut în colegiul patronat de biserică l-a 
ajutat să suporte cei 15 ani de închisoare 
comunistă, fără a-şi pierde verticalita- 
tea morală. Şochează faptul că naratorul 
a fost condamnat la muncă silnică o 
perioadă atât de lungă, din pricina 
“trimiterii de scrisori în străinătate”. 
Lăsând deoparte absurditatea acuza- 
tiei, se cuvine subliniată activitatea 
patriotică a personajului pe parcursul 
războiului, dar, mai ales, rolul său în 
actul de la 23 august 1944, când, 
angajat la Societatea Anonimă Română 
de Telefoane, a întrerupt toate convor- 
birile telefonice ale comandanților 
nazişti, contribuind astfel la neutraliza- 
rea efectivelor germane. În orice socie- 
tate normală un astfel de om ar fi fost 
considerat erou, dar nu şi în România 
bolşevică. Gestul său curajos nu a fost 
răsplătit, ci, din contra, a constituit motiv 

de represalii. Sunt impresionante 
seninătatea, umanismul cu care autorul 
îşi aminteşte de arestare şi anchetare, 
de perindarea prin diverse închisori 
comuniste. Tratamentul barbar la care 
erau supuşi deținuții politici, condiţiile 
crâncene de detenţie puteau fi alinate 
doar de solidaritatea celor închişi, de 
cultura şi religiozitatea acestora, ce 
făceau suportabil regimul temnițelor. 
După un deceniu şi jumătate de închi- 
soare au mai urmat câţiva ani de 
domiciliu obligatoriu în Bărăgan, proba- 
bil pentru a atenua şocul regăsirii 
libertăţii. Dar eliberarea totală de sub 
jugul comunist s-a produs doar la emi- 
grarea în Elveţia, prilej pentru scrierea 
memoriilor. 

Privind retrospectiv, Dan M. Bră- 
tianu ar putea fi considerat “un caz fe- 
ricit’, având în vedere că majoritatea 
membrilor familiei sale (tată, unchi, veri) 
au sfârşit prin a fi executaţi pentru “înaltă 
trădare” ori exterminați în lagăre din 
cauza convingerilor politice. 

Nu voi încheia prezentarea de față 
fără a aminti un alt gen de carte apărută 
în cadrul Bibliotecii Sighet, în 1997: Cu 
unanimitate de voturi. Sentinţe politice 
adunate şi comentate de Marius Lupu, 
Cornel Nicoară şi Gheorghe Onişoru. 
După cum sugerează şi titlul, lucrarea 
culege din arhive documente datând din 
1948 până în 1981, cu accent pe anii 
1949-1961, le pune la dispoziţia 
publicului larg şi, în special, a istoricilor, 
în scopul scoaterii la iveală a adevă- 
rului. Conform afirmației autorilor, “din 
cuprinsul sentințelor se poate reconsti- 
tui întreaga mişcare de rezistență, atât 

“sub aspectul formelor de manifestare, 
cât şi al categoriilor socio-profesionale 
implicate”. Astfel “formele sub care s-a 
manifestat rezistența anticomunistă au 
fost extrem de variate:crearea unor 
nuclee organizate în munți, suprimarea 
activiştilor de partid, răscoala spontană 
împotriva autorităţilor, manifestări publi- 
ce individuale, redactarea şi difuzarea 
de manifeste, fuga peste frontieră, 
opunerea la colectivizare. 

Contrar propagandei oficiale, 
care prezenta ocuparea şi comunizarea 
țării drept o eliberare, documentele 
dovedesc că rezistenţa împotriva comu- 
nismului a cuprins sub diferite forme 
toate păturile socio-profesionale: munci- 
tori, ţărani, funcționari, preoţi, militari, 
medici, majoritatea reprezentând-o 
țăranii. In timp, cu toate eforturile depuse 


de organele de represiune, au existat 
formaţiuni înarmate care au rezistat în 
munți până în anul 1955, iar în cazuri 
izolate, până în 1961.” (p. 26). 

Prin cele câteva volume recenza- 
te s-a încercat punerea în lumină a im- 
portanţei apariţiei unei colecții istorice — 
Biblioteca Sighet —, aflată sub patronajul 
Fundaţiei Academia Civică, precum şi 
complexitatea tematicii abordate de 
editori; lucrări ştiinţifice, elaborate cu 
multă obiectivitate, mărturii ale unor 
contemporani, fie străini, cu o perspec- 
tivă oarecum din afara desfăşurării 
evenimentelor, fie români, victime ale 
atrocităților postbelice sau pur şi simplu 
documente de arhivă, graitoare despre 
cele ce s-au petrecut timp de decenii în 
spatele Cortinei de fier. Ataşarea nume- 
lui colecţiei de plaiurile maramureşene 
nu e întâmplătoare, deoarece în oraşul 
de la graniţa cu Ucraina a fost una dintre 
cele mai temute închisori comuniste. Ea 
s-a remarcat pe harta represiunii stali- 
niste din România prin aceea că a fost 
“groparu!” elitei româneşti universitare, 
politice, religioase, militare ori econo- 
mice, din rândul căreia putem aminti pe 
Constantin Dinu Brătianu, Alexandru 
Lapedatu, Valeriu Traian Frențiu, luliu 
Maniu, Gheorghe Brătianu, loan Suciu, 
Tit Liviu Chinezu, Alexandru Argetoianu 
ş.a. Transformarea închisorii din Sighet 
în muzeu şi ţinerea, anual, a unor confe- 
rințe în cadrul Memorialului Sighet sunt 
completate de editarea unor lucrări ce 
țin trează memoria, recuperând istoria 
adevărată a ultimelor decenii şi care 
ajută posteritatea să înveţe din greşelile 
trecutului, să se comporte astfel ca 
niciodată să nu se mai repete atrocitățile 
epocii comuniste, 


Limba Română 


Săluc HORVAT 


ACTIVITATEA 
LITERARA ACTUALĂ 
IN MARAMUREŞ 


Cunoscut până nu demult, mai 
ales ca “leagăn al scrisului românesc” 
(Nicolae lorga), ca spațiu cu bogate 
resurse ale spiritualităţii şi creaţiei 
populare, astăzi Maramureşul, în 
totalitatea sa, se impune tot mai preg- 
nant ca un ţinut cu o puternică 
activitate literară, în care viețuiesc un 
număr apreciabil de scriitori, autori ai 
unor lucrării de certă valoare. 

Deşi este locul în care s-au 
născut “cele dintâi licăriri ale literaturii 
române”, locul de care se leagă 


primele texte scrise în limba română 


(vezi Manuscrisul de la leud — 
1391(?); Textele maramureşene sau 
rotacizante), Maramureşul (istoric, ca 
şi cel actual) a rămas mult în urma 
celorlalte provincii româneşti sub 
aspectul unor creaţii literare originale, 
a unei activităţi literare în general. Să 
ne amintim, spre exemplu, că la Baia 


Mare, primul ziar în limba română 
apare abia în anul 1889, cu mai bine 
de 60 de ani în urma presei apărute 
în Moldova şi Țara Românească. Este 
vorba de ziarul Gutinul (de fapt 
singurul în toată zona de nord-vest a 
țării) în al cărui articol-program se 
preciza: “Este o veche dorinţă şi o 
lipsă de mult simțită înființarea unui 
ziar pentru părţile noastre şi anume 
pentru comitatele Sătmar, Selagiu, 
Maramureş, Ugocia şi o parte din 
Solnoc-Dobâca, în care nu se află nici 
o astfel de întreprindere literară”. De 
o presă literară propriu-zisă în acest 
spaţiu nu poate fi vorba decât după 
1918, când apar la Sighet revistele 
Căminul nostru (1924) şi Pagini 
culturale (1926). La Baia Mare prima 
încercare de editare a unei reviste 
literare se produce ceva mai târziu şi 
se datorează lui Gh. Crişan, redac- 
torul-şef al ziarului Cronica, şi lui lon 
Şiugariu, care publică un supliment 
literar al acestui ziar cu titlul Cronica 
literară. O reuşită, dacă avem în 
vedere numărul mare de scriitori care 
au semnat în aceste suplimente: 
Mihai Beniuc, lon Şiugariu, Petre 
Dulfu, Virgil Carianopol, lon Thilea, D. 
Hinoveanu, Coriolan Shoite ş.a. Din 
păcate, nu au apărut decât trei numere 
(nr. 1, ian. 1939, nr. 2-3, febr. 1939). 
Semnele unei literaturi originale se 
înregistrează abia pe la finele secolului 
trecut şi începutul secolului actual prin 


Secvenţă de la întrunirea scriitorilor din Maramureş. Baia Mare, mai 2000. 

Petre Dulfu la Baia Mare şi Artemiu 
Anderco în Maramureşul istoric. În 
perioada interbelică se conturează 
câteva nume distincte: Gh. Crişan, 
lon Şiugariu, D. Hinoveanu, prezenţi 
atât în reviste literare, cât şi în 
plachete de versuri. 

După 1955 încep să apară la 
Baia Mare unele grupări literare în jurul 
unui cenaclu literar ce ia ființă aici. 
De o activitate literară reală se poate 
vorbi abia după anii 1965-1970. Acum 
se înființează mai multe cenacluri 
literare: Nord, Măiastra, Arta, Liviu 
Rebreanu la Baia Mare; Al. Ivasiuc la 
Sighet, V. Sucaciu la Cicârlău, lon 
Şiugariu la Baia Sprie; Mihai Emi- 
nescu la Petrova; Astra la Tg. Lăpuş; 
Andrei Mureşan la Vişeul de Sus etc. 
Apar mai multe culegeri colective: 
Pagini maramureşene; Nord stator- 
nic (1973); Trepte în lumină (1974); 
Nord '75 (1975); Veghe în septem- 
brie (1977); Popas în hiperboreea 
(1980); Caietele măiastra (1982) 
etc., în care sunt incluşi un important 
număr de autori. Sunt tot mai nume- 
roase volumele individuale. Pe lângă 
scriitorii consacrați, precum ar fi Al. 
Ivasiuc, Nicolae Breban, Augustin 
Buzura, Tiberiu Utan, Pop Simion, Gh. 
Chivu, G. Gorgescu, debutează edi- 
torial numeroşi alţi scriitori care 
activau în Baia Mare sau în alte zone 
ale Maramureşului: V.R. Ghenceanu 
cu vol. Cântece pentru inima tânără 
(1967), urmat de vol. Cartea literelor 
mari (1970) şi Ora locală (1978); 
George Maria Banu cu vol. Muntele 
alb (1973); lon Bogdan cu Cerb alb 
(1976); Mircea Marian cu Povestiri 
oarecum ciudate (1969), urmat de 
Noaptea (1975), Poveste de drago- 
ste cu Andra Cantuniari (1978); 
Ştefan Bellu cu vol. lon Şiugariu — 
un poet căzut în război (1975) etc. 

In perioada actuală, Maramu- 
reşului îi revine, sub aspectul activi- 
tăţii literare, un loc onorabil. Nu întâm- 
plător criticul Laurenţiu Ulici, preşe- 
dintele Uniunii Scriitorilor din Româ- 
nia, cu un an în urmă, situa Baia Mare 
pe locul doi în țară în ce priveşte 
numărul de cărți publicate ale scriito- 


rilor de aici. În prezent în Baia Mare 
şi în celelalte localităţi ale judeţului 
trăiesc şi activează un număr impor- 
tant de scriitori care se manifestă în 
diferite genuri literare: poezie, proză, 
teatru, critică şi istorie literară, jurna- 
listică etc. Mă voi referi doar la cei 
prezenți cu volume publicate în ultimii 
doi-trei ani. Am ales ordinea alfabetică 
pentru a evita mici ierarhizări: Gheor- 
ghe Mihai Bârlea, lon Bogdan, lon 
Burnar, Daniel Bozga, Florica Bud, 
Augustin Botiş, Augustin Cozmuţa, 
loana Cosmuta, Vasile Dobra, loan 
Dragoş, Vasile Dragoş, V.R. Ghen- 
ceanu, Nicolae Goja, Gheorghe: 
Glodeanu, Săluc Horvat, Victor Jancu, 
Marian llea, Ştefan Jurcă, Mircea 
Marian, Cornel Munteanu, Vasile 
Moraru, Ana Olos, Adrian Oţoiu, 
Gheorghe Pârja, Rodica Brad Păuna, 
loan Romeo Roşiianu, Dumitru Rusu, 
Nicolae Scheianu, lon Voicu pentru 
Baia Mare; Lucian Perta, loan Petro- 
vai, Gavril Ciuban, Echim Vancea 
pentru zona Sighet-Vişeu. La aceştia 
pot fi alăturaţi scriitorii plecaţi de 
curând din Baia Mare: loan Moldovan, 
Mircea Peteanu, loan Es Pop. 

Mulţi dintre scriitorii din zonă 
sunt beneficiarii unor prestigioase 
premii literare conferite de Uniunea 
Scriitorilor sau de către alte foruri de 
cultură. Unii dintre ei sunt membri ai 
Uniunii Scriitorilor din România. 

In Baia Mare ființează Cenaclul 
scriitorilor, cu o activitate sistema- 
tică. Numeroasele festivaluri şi con- 
cursuri literare întregesc activitatea 
culturală a Maramureşului. 

` Dacă până nu de mult Baia Mare 
era lipsită de o revistă de cultură 
(suplinită doar de pagina literară a 
presei locale), în prezent aici apar mai 
multe astfel de publicaţii: Archeus, 
Pro Unione, România km O, Helve- 
tica. Fiecare dintre acestea încearcă 
să se impună în peisajul revuistic 
naţional prin promovarea unei literaturi 
valoroase, prin adunarea în jurul lor a 
celor mai talentaţi scriitori locali şi din 
întreaga ţară. 

Limba Momână 


Ana BANTOŞ 


PERSPECTIVE LIRICE 
MARAMUREŞENE: 
LUMEA FIINȚEI 
UMANE 


Luată în ansamblu, poezia româ- 
nă actuală se constituie şi ca un 
discurs despre lumea ființei umane la 
etapa indefinită a tranziției. Raportarea 
la acest subiect stă la baza reflecțiilor 
ce urmează. 

Exercitiul alternanţei între viața 
reală şi cea scrisă îi acaparează pe 
cei mai mulţi dintre autorii maramu- 
reşeni. O lume plurală provoacă 
subiectivitatea accentuată a unui 
personaj luptând să învingă incerti- 
tudinea, tranziţia. Puşi în faţa obliga- 
tiei de a medita asupra schimbării, 
autorii probează stări dintre cele mai 
diverse, care sunt traduse într-un 
limbaj marcat de acumularea febrilă 
a experimentului poetic, intertextua- 
lităţii revenindu-i domenii considera- 
bile. 

Dorinţa de regenerare, de refa- 
cere după mai multe decenii de 
speranţe ucise şi de “istorii mâzgălite 
în roşu” (Tinu Coroianu) transpare în 
arabescuri stilizate subtil, unele în 
cheie haiku, precum şi în peisaje 
pictate în culori locale dense, contras- 
tante şi chiar stridente uneori, iar 
alteori amestecate pentru a provoca 
kitschiul. Elemente ce ţin de viziuni 
macabre, până la parodicul ilustrat 
magistral prin pana lui Lucian Perta, 
nuanțează tabloul de ansamblu, în 
care se profilează puritatea cea dintâi 
a unei lumi încolţite de intemperii (la 
Dorin Ploscaru) şi, deopotrivă, 
căderea lucrurilor în sine (la Marin 
Slujeru). Autorii îşi pun întrebări 
inevitabile, vizând propriul eu, aceas- 
tă lume nouă eliberată din lagărul 
comunismului, noțiunea de fericire, de 
timp, viață, moarte etc. 

Conflictul dintre două forțe ce se 
atrag şi se resping, una, centripetă, 


ce ţine de apartenenţa la neam, 
cealaltă, centrifugă, ţinând de înstrăi- 
narea caracteristică modernităţii, 
generează linii magnetice profilându- 
se într-un desen viu, refuzând “fixa- 
rea“ într-un tablou conturat definitiv. 
Poate că în Maramureş, mai mult ca 
în oricare altă parte locuită de români, 
aventura scrisului, din această per- 
spectivă, rezervă ctitorului unul dintre 
traseele cele mai interesante ale 
spiritualităţii româneşti. 

Nevoia de reconciliere a eului cu 
lumea, inclusiv cu propria sa lume, 
transferată pe planul artei, ia aspectul 
unei dedublări. Orizontul pe care îl 
scrutează personajul liric se multiplică 
în forul interior al rostitorului. 

Un relief cu urcuşuri, coborâşuri 
şi surpări bruşte include sate ucise 
lângă macarale roz, sate lipite de 
pământ, precum şi satul bătrân şi tot 
mai obosit — ca expresie a stării de 
decrepitudine în care a ajuns civilizația 
rurală. În acelaşi timp, “tălmăcit de 
fântâni”, personajul liric nu-şi înde- 
părtează auzul de glasul pământului. 
ințeleaptă tărâna din mine, scrie lon 
luga, lacăte îmi leagă la glezne, iar 
primăvara intră în sate prin sângele 
țăranilor (Vasile Morar). Belşugul de 
simboluri e la el acasă în comparti- 
mentul liric ce vizează legătura cu 
pământul. In general, însă, în frămân- 
tările sale din perspectiva postmo- 
dernă a schimbării continue personajul 
liric apelează la trecut în măsura în 
care acesta îi completează resursele 
eclectice prevăzute pentru construcția 
unei noi lumi. 

Situat /a periferia iluziei ca o 
statuie de omăt pe care lumina nu o 
poate topi (Gavril Ciuban) sau într-o 
provincie cu lăutari din biata țărişoară, 
poetul vorbeşte (aşa cum face şi 
Nicolae Scheianu), cu o reală afec- 
fiune despre margini, abordând, de 
cele mai multe ori, un stil nonconfor- 
mist. 

Lumea ca un tot întreg se lasă 
din ce în ce mai greu surprinsă: Eu 
n-am să văd nicicând lumea rotundă 
(Rodica Brad Păuna). 

Comunicarea are loc dintr-un 
mediu toxic al stagnării, concepută ca 
o “zdrăngăneală de nenoroc” sau ca 

o oboseală materializată, devenită 
“carne”, dintr-un secol ce se plimbă 
pe şenile peste pământul tânăr şi 
trufaş, la bariera dintre morți şi vii. 
Poeţii scriu pe cerul jos cu creta (loan 
Moldovan). ” 

Sub zodia limitrofului marginea 
de veac este şi hotarul dintre viață şi 
moarte, dintre sacru şi profan (îi este 
dat acestei lumi să fie / deopotrivă 
ameninţată / de viaţă şi de moarte 
deodată / fiindu-şi propria stafie 
(Gheorghe Mihai Bârlea). 

Într-un univers atras de ritualuri 
se profilează atitudinea pioasă ce se 
confruntă cu uitarea. În acelaşi con- 
text transpare nostalgia căldurii 
căminului familial şi a nevoii de comu- 
nicare ca la începuturile neafectate de 
tehnicile transmiterii mesajelor. Într-o 
lume surpată în sine mierla cântă 
numai de sine ştiută, salciile şi-ascund 
chipul în ramuri şi plâng (Gheorghe 
Chivu). 

Dincolo de acestea, un personaj 
liric modern şi postmodern cu trăsături 
distincte este pus în acord cu orga- 
nizarea interioară specifică locurilor 
maramureşene înalte şi mai apropiate 
de cer, cu un spațiu, vorba prof. Mihai 
Pop, “hotărnicit”, care implică şi “o 
ordine bazată pe ideea şi sentimentul 


statorniciei, pe legătura omului cu 
spaţiul căruia îi aparţine, în sens de 
pământ, moşie, sat” (“Arheus”, nr. 3 
(17), decembrie 1997, p. 9). Deşi 
spaima de a nu atipi în vreun înţeles 
(Gavril Ciuban) ţine imaginaţia post- 
modernă la o distanță optimă faţă de 
sensibilitatea şi expresia orală, versul 
nu este doar un produs al maşinăriei 
de cuvinte, ci se alimentează şi din 
resursele energiei ancestrale a 
“țâpuriturii”, precum şi din ritmurile 
deconcertante ale realității cotidiene 
imediate. 

Concepută, dacă e să utilizăm 
o expresie a lui Octavio Paz, şi ca 
“experienţă de identificare cu reali- 
tatea realității”, poezia autorilor 
maramureşeni nu poate evita extin- 
derea pe orizontala comunicării dintre 
diverse zone ale spiritualității româ- 
neşti, precum şi coborârea pe verticala 
unui timp în istoria culturii. E o 
perspectivă dublă ce are menirea să 
înfrunte acest timp de criză în care 
istoria se leapădă de falşii eroi (Gavrilă 
Bilaşcu), în care se moare de metafo- 
rită (lon Burnar) şi amurgul înghite 
golgote. Un personaj pribeag priveşte 
de pe acoperişul lumii (|. Burnar) sau, 
între delimitate zări, contemplă timpul 
pribeag purtându-şi aroma tăcută de 
moarte (loan Romeo Roşianu). Un 


O întrunire a scriitorilor din județ la biblioteca “Petre Dulfu”, Baia Mare: 


Nicolae Scheianu, Ana Bantoş, Laura Temian, V.R. Ghenceanu. 

Coperta revistei de cultură 
din Baia Mare România Km 0. 


timp murind (Alexa Gavril Bâle), al 
paradisului proscris (George Boitor), 
al pribegiei personajului liric pe linia 
propriului său orizont (Vasile Dobra), 
al singurătăţii copleşite de ea însăşi 
(Gheorghe Mihai Bârlea) este în con- 
trast cu un altul, al promisiunilor ce 
se anunţă cu fâpurituri din gâtlejul 
noilor zori (Vasile Dobra). Comunica- 
rea are loc din perspectiva familiari- 
zării cu moartea aceasta şi viața 
cealaltă (Vasile Muste), poezia fiind 
concepută la hotarul unde eul se 
delimitează de celălaltul: Am tot mai 
puține veşti despre mine încât nu ştiu 
de ce acest pumn de ţărână şi lacrimi 
poartă încă numele meu (V. Muste). 

Spaima de singurătate (Doam- 
ne nu cumva să nu fii că numai Tu 
mi-ai mai rămas!, exclamă “Gavrilă 
Bilaşcu), izolarea personajului scep- 
tic îşi află vindecare în împăcarea cu 
Dumnezeu undeva într-un ungher al 
veşniciei (Gavrilă Bilaşcu). Para- 
doxurile trufiei şi ale fericirii, întunericul 
din spatele cărților (Echim Vancea) 
definesc o atmosferă decadent 
bacoviană, mult mai adâncită “în 
asfinţit”. In aceste condiții realitatea 
realului este urmărită de un personaj 
care provoacă vehementa vicleană a 


obişnuitului (Echim Vancea). Poezia 
se constituie ca un exercițiu de 
căutare a temeiurilor. Dimineaţa nu-şi 
află locul şi, uşoară şi tandră ca o 
crimă perfectă, atârnă de un pustiu în 
gând adormit, iar sub zăpadă se 
preling familiare motive de ceartă 
(Echim Vancea). O tonalitate de “jelui- 
m-aş şi n-am cui”, trecută prin ciurul 
şi dârmoiul unei sensibilități seculare 
este pusă în serviciul postmodern al 
zădărniciei, o zădărnicie luată acum 
în răspăr de un eu neîmpăcat cu 
lăsarea visului la vatră. Consemnarea 
liniară pe un ton egal cu sine se cere 
citită şi în sens polemic. Până la 
urmă i s-a pus în vedere să îşi țină 
visul în vatră, obârşia în sine contează 
(Echim Vancea, Dimensiunea zadar- 
nică a aripei). 

Un sens interogativ, de punere 
pe gânduri: de unde indiferența sau 
cine secretă răul care ne macină 
mereu, iese la suprafață: Ce e cu tine 
suflet al meu? îmi pun întrebarea 
firească (Alexa Gavril Bâle). 

Focalizarea luminii asupra eului, 
asupra propriei subiectivităţi nu are în 
vedere reconstituirea unui timp trecut, 
ci mai ales constituirea unui sens al 
prezentului. Simultaneitatea între eu 
şi celălalt, acum şi altădată, viaţă şi 
moarte, înseamnă, de fapt, recep- 
tarea trecutului ca prezent al eului. 
Statutul dual al imaginii; raiul şi iadul, 
cerul şi pământul, zborul şi aripa 
frântă, fericirea şi nefericirea vizează 
nevoia de certitudine, o realitate 
echivalentă cu prezenţa interioară. 
Bunăoară, străbunii dispăruţi sunt 
prezenţe interioare care tulbură şi pun 
în mişcare imaginaţia. 

Deci, cum e poezia ce coboară 
acum din Maramureş spre Chişinău? 
Este una concepută ca o formă de 
eliberare a forțelor inepuizabile ale 
libertăţii. Fără a neglija memoria 
originilor culturale, rostitorii maramu- 
reşeni se află în căutarea a ceea ce 
dă sens vieții şi morţii, tranziţiei şi 
depăşirii acesteia, viața meritând 
efortul de a fi trăită şi arta meritând 
osteneala de a fi rostită atât cât poate 
fi rostită astăzi. 

Născut la 4 septembrie 1963 în Cetăţele, Maramureş. Studii liceale la Baia 
Mare. Absolvent al Universităţii din Cluj-Napoca, Facultatea de Medicină veterinară, 
1986. Medic veterinar în localitatea Şurdeşti, Maramureş. Volume: lubita fratelui 
Rafael, roman, 1991, Candidat la premiul Nobel, versuri, 1995; Secunde în afara 
orei, versuri, 1996. 


PICĂTURA 


Ce e cu tine suflet al meu? 


îmi pun întrebarea trupească 
oare cât vei mai 

putea răbda 

din cenuşiul 

acestei pierzanii. 


TIMP MURIND 


Nu două sosiri suntem 
din câmpul cu mesteceni pletoşi 


ci două treceri 
peste altarul ciobit din ierburile 
înalte 


limpeziciunea tainică 
din ochiul fântânii 

în care timpul se retrase 
chircindu-se 

ca pentru moarte. 


TÂMPLELE STATUII 


Noiembrie stinge fulgi 

pe tâmplele sure ale statuii 
în guşa nopții 
sentimentele palpită 


pe strada piezişă o fată visează 
din lacrima ei izbucneşte oceanul 
pe valurile căruia păşeşte 

cu tălpile goale păcatul 


frigul pufneşte în râs 

în ochi i se zbate o sudalmă 
sub care îşi găsesc adăpost 
toți marii beţivi ai lumii. 

TOAMNĂ ALUNECÂND 


Pe coasta domoală 

cu mesteceni îngălbeniți 
toamna alunecă 
revărsându-se în cupe sidefii 
o apă milostivă 


din pietre ies strănutând viermii 
fluviul se ridică în picioare 
devenind arbore 

cu crengi curgătoare. 


PLEOAPA POEZIEI COBORÂND ÎN NOAPTE 


O încă noapte coboară în poezie 
peste îngheţul fugii, peste creştetele 
goale ale arborilor. 

Flori cu petale de flăcări, arderea 
pietrei sub genunchiul rotund, 
destinul polar al focilor, 

cimitirui aripilor frânte 

şi ascunderea sub malul albastru 

ce se tot surpă 

către gura şarpelui. 


INSTRUMENTELE VISULUI 


Fruntea fremătând peste ninsorile 

din poemul abia început. Somnul 

crestat al orei, printre instrumentele 

visului arcada spartă a luminii; solzul 
fluturelui învie în palma zorilor. 

Porţile sunt închise, baţi pretutindeni, 

baţi mereu... rămâi singur pe costişa cu rouă. 


ARDEREA RODULUI 


Plutind peste răcoarea prundurilor 
peste ouăle ascunse ale ţestoasei. 
Peste dimineţile plopilor curgerea 
lină a cuvintelor. Arderea rodului pe 
altarul antic, aura ploii, ochii de jad 

ai zeului şi litera zimțată a frunzei, se 
ascund în ecoul transmis din secundă 
în secundă către ora exactă. 

Gheorghe Mihai BÂRLEA 


Născut la 10 februarie 1951. Licenţiat în filozofie şi drept. Prefect al județului 
Maramureş. Debut: 1970, în revista “Astra”. Volume de poezie: Din penumbră, 
Cartimpex Limes, Cluj-Napoca, 1998; Lasă-te prădat, Editura Echim, Sighetu 
Marmației, 1998. 


CLIPA ÎN FORMĂ DE ARIPĂ 


şi să-ți rezervi un trup 
pentru risipă 
să nu mai ceri 
numai să dărui 
şi sentimentul 
că te nărui 

e uneori ca o aripă... 


POEM PE O TEMĂ FUNDAMENTALĂ 


pe dedesubtul sângelui ce e oare? 
te-ntreb pe tine aspră incarnare. 


pe dedesubtul cărnii cine bate? 
vă-ntreb pe voi dureri necercetate 


şi sub tăcere ce rugină roade 
de sunt ca pe tăişul unei spade? 


ratând răspunsul se face noapte-adâncă 
mă încremeneşte întrebarea încă 


mă încoronează toate deodată 
ca o sentinţă fără judecată. 


ORAŞ OCUPAT 


simt uneori nevoia să telefonez 
oriunde la oricine în oraş 

dar de fiecare dată aud în urechi 
un bruiaj 


sună peste tot ocupat 

de parcă ar fi intrat oraşul în panică 
şi-şi telefonează unii altora 

despre un posibil dezastru 

la uzina mecanică 

mă întorc ruşinat înspre casă 
clătinându-mă cum pe picioare străine: 
oraşul acesta există 

fără de mine 


DON QUIJOTE 


e ora morilor de vânt 
macină-ntruna macină creieri 
cu o poftă nebună cutreieri 
întinderile oarbe de pământ 


să nute vadă nimenea de-a drept 
doar umbra vitejeşte să ţi-o-nfrunţi 
să crezi c-ai doborât magnifici munţi 
cu arma ce ţi-a ruginit în piept 


şi prăbuşindu-te-ntr-un cimitir de greieri 
să mai rosteşti un ultim cânt: 

e ora morilor de vânt 

macină-ntruna macină creieri. 


JOC TAINIC 


ți s-a întipărit această blândă lumină 
jocul ei tainic — 


o emoție albă îţi cade din obraz 
pe covor 
cine o va culege 


te prefaci că nu ştii 

crezi mai departe 

că-i foarte frumos 

şi nu este dat omului să se teamă 
de dragoste 


neliniştit la căderea serii 

te înflăcărează visul 

târziu până în zori 

şi crezi că nu este dat omului 
să se teamă de moarte. 


EPILOG 


poate nu-i nimic din tot ce spun 
poate doar trezesc o veche rană 

tot cernind cu ochii negura pe drum 
aşteptând o fată diafană 


poate colorez iluzii doar 

şi cer preţ de aur pentru ele 
dar refuz reproşul de tâlhar 

cât le tai din propria mea piele! 

Gavrilă BILAŞCU 


Născut la 15 septembrie 1967 în Petrova, Maramureş. Bibliotecar şi referent 
cultural în comuna Petrova. Volume de poezie: Şansa învinsului, 1998. 


POEME ANTIVESTĂ 


* kk 


Doamne 
nu cumva să nu fii 
că numai Tu mi-ai mai rămas! 


kkk 


umbra strigătului meu rămas-am 
plângeam pe umerii singurătăţii 
şi mă temeam că iadul 

nu mă va putea scăpa de mine! 


kk 


mă va durea că te-am pierdut 

cum doare pe-mpietriţi neplânsul 

voi fugi de lume până când 

partea ei din mine cu tine cu tot se va rupe 
apoi voi împărți săracilor 

tot ce mă va împiedica să sufăr 

şi gol mă voi înfățişa 

înaintea plutonului de prieteni 

înarmați cu sărăcia mea! 


kkk 


plânsul tău mamă: 
inefabil lichid 
pe mine cu mine potopindu-mă! 


nemernic sunt 

şi nedemn să Te chem pe Tine 

dar auzi-mă Doamne 

că durerile facerii mi-au cuprins inima 
şi nu pot plânge! 

kkk 


înfrigurare 

Dumnezeu al pribegiei mele 
teama c-am să Te pierd 
întrece iadul 


ÎNSINGURĂRI 


FIECE INDIVID jinduieşte la intrarea sa în istorie; nefericirea este 
că majoritatea mor la porţile acesteia, negociind sau cerşind locuri 
diametral opuse infirmităţii lor spirituale. 


PENTRU ÎNSINGURAŢI viaţa nu e decât o cacealma a sângelui, iar 
moartea un simplu formalism de frontieră. 


LA JUDECATA de apoi moartea va acuza crima şi suicidul de 
ofensă. 


UNDEVA, într-un ungher al veşniciei, Dumnezeu se împacă cu noi, 
vindecându-ne de noi înşine. 


NU CONCEP formulă de arest mai sărmană în scrupule ca trezirea. 
TRUFAŞUL spune: noi! doar la împărţirea eşecului. 


AM CUNOSCUT oameni atât de bolnavi de trufie încât nu permiteau 
să fie depăşiţi nici de ei înşişi. 


GHILGAMEŞ poposeşte-n nemurire, îmbarcat la bordul unui răget. 


LA SPOVEDANIE prostituatul spune: am făcut dragoste, iar credin- 
ciosul: am căzut în păcat! 


OAMENII se împart în pretendenți ai fericirii terestre şi compăti- 
mitorii acestora. 


CĂINȚA sinceră începe cu însingurarea, este ieslea înfrigurată în 
care îndurarea binevesteşte rugăciunii naşterea plânsului. 


Ars poetica 115 


lon BOGDAN 


Născut la 7 august 1942, în Săliştea de Sus, Maramureş. Director al Centrului 
județean al Creaţiei Populare. Debut: 1965, în revista “Familia”. Volum de versuri: 
Mileniu provizoriu, Editura Cybela, Baia Mare, 1996. 


ARS POETICA 


Lui Nichita Stănescu, in memoriam 


dar trebuie ucis de acum poemul 
cuvântul va fi 

liber asemeni florilor de cireş 

în primăvara când se naşte abia 


poetul să fie 
fără scăpare 
înlănțuit cu lumina din stea 


singuratică asemănare 


CUVÂNTUL 


Vremuri prea 

tulburi încearcă inima ta s-o cuprindă şi nici o 
bucurie nu-şi mai aprinde ca o speranţă 
stindardul; ştii doar că neînduplecate sunt 
clipele şi aşteptarea nestrămutată 


Ca o pădure aurind în vântul de toamnă sub 
limpede şi depărtat amurg 


Cine oare 

cine mai poate cumpăra să fie şi să discearnă 
Cuvântul 

marele 

care se naşte asemeni cu 

o altă şi aprigă înstrăinare 


Precum o 
limită voioasă şi deplină 
ce înnegurează aripa-i semeață. 


ARBORE 


Câtă căldură poartă lemnul 
prin secolul meu 
prin viaţa mea de oțel şi beton 

Asemene 
gura de lemn a poporului meu 
aici veşnicind 
lumină îndurată 
ca într-un gând 
ce-şi poartă sieşi doar povara toată 
cum arbori poartă frunza 
şi-o leapădă şi cresc 
o altă mladă-n trupul 
binecuvânt ceresc 


Un semn aştept 
O poartă înspre lume un îndemn 
spre demnitatea clipei 
întru ceea ce suntem şi chiar ştim 
că-i doar o ipostază 

O privire 


prielnică spre ziua cea aprig trecătoare 


Sunt ca un arbore 
Cu ochii stinşi şi braţe preascurtate 
Simbolic semn 
şi iarăşi din vocale sonore 
renăscând 


Când am mai fost prin lume 


Ce nume.-oi fi purtând 


TARĂ TRANSILVANĂ 


Înmulţiți tribunalele, zidiţi închisori, făuriți 
lanţuri şi cătuşi. Nu ne va înspăimânta, vom 
lupta pe mai departe pentru dobândirea 
dreptăţii noastre. 

Ştefan Mariş, la procesul 

“Micului Memorand”, Cluj, 1895. 


Chipul aspru sub năframă 
Chip de țară transilvană 
Cum lumina unei case-n 
Înserarea pur rămasă. 


Vis înalt — un drum prelung 
Se zvoneşte, nu-l ajung, 

Stea de-argint îşi creşte-aripă 
Peste-a vieților risipă. 


Clipe curg fără popas 

Mi-e obrazul fript şi ars, 
Lacrimi strânse în năframă: 
Chip de ţară transilvană. 

George BOITOR 


MITURI 


Cu gesturi căutate sau febrile 
Ne-am smuls din fibre şi ultimii zei. 
Dar în carnea sângerândă a rămas 


Locul pe care-l ocupară ei. 
O! Câte semne nu se văd de-afară. 
Ni-e sufletul un câmp ce nu se ară! 


Dar ce va creşte-n piatră ori în grote, 
Şi ce vom strânge oare-n pumnii goi? 
Fugind din mit ne trebuiesc noi mituri, 
Să umple golul care ţipă-n noi. 


PAMFLET 


De la Picasso încoace se caută oameni excentrici, 
oameni cu bărbi şi idei năzdrăvane. Sculptori 
înalţi şi jockey arătoşi. Fete sucite. Copii 

cu patru părinți şi găini siameze. 

De la o vreme e la modă să fii cât de trăsnit: 
totul e să ai şarm, să uimeşşti. 

Se vor găsi destui să-ţi vină-n urmă 
scandânduc-te în cor - ca pe-o iubită, 

să te proclame geniu sau icoană 

şi să se-nchine ţie cu sfială. 

Oile-au avut nevoie întotdeauna de-un Ass 

în jurul căruia să se adune, iar 

castraţii berbeci să-şi mascheze-afonismul 
urlând în contul altora, cum pot. 


CORĂBII VECHI 


Fiecare mergea cu-ntâmplările lui, 
Cu iubirile lui povestite duios, 

Ca printre ridurile unui pustiu 

În care ploile-ar fi de prisos. 


Ne-am întâlnit pe corăbii modeste, 
Ca de teama focului fugite, 

Sub identități împrumutate ca nişte 
Fluturate sau nemaipomenite iubite. 

Unii-şi jucară pe-o singură carte 
Tot ce-au avut, şi-au pierdut. 
Alţii nu jucaseră nimic. Pentru ei 
Jocul era abia la-nceput. 


Fiecare mergea cu-ntâmplările lui, 

Cu un destin căutat sau impus. 

Şi catargele corăbiilor noastre păreau 
Crucea de pe care-a coborât lisus. 


ÎNTÂMPLARE VECHE 


Orbul acela cred că era nebun, nebun de 
legat în cămaşă de forţă, de paturi de fier, 
de o cruce de piatră, de inima învechită a 
unei bălți. Era nebun desigur, şi un nebun 
perfid când a ieşit în stradă şi-a strigat: 
“lată copacii, lumina, ideile! Pe toate le văd. 
Nu sunt orb. Sau nu-s atât de orb cât credeţi voi!”. 
Oamenii au râs şi l-au dus legat, într-o 
casă cenuşie, cu turle... 
Dar dacă orbul acela vedea într-adevăr? 


AUTOPORTRET VECHI 


În general sunt un entuziast zgomotos. 

Se întâmplă însă ca vântul 

să-mi pătrundă în gură 

şi să-şi încâlcească fuioarele 

printre dinţii mei strâmbi. 

Poate de aceea am privirea aşa de melancolică 
şi lunii îi pare că aştept ceva. 

De fapt aştept să vină tâmplarul, 

să-mi bată între dinţi câteva icuri, 

apoi îmi iau rama şi plec. 

lon BURNAR 


Născut: 1950, în Dragomirești, Maramureş. Licenţiat în filologie. Redactor-şef 
al revistei de cultură “Archeus” din Baia Mare. Volume de poezie: Memorandum 
liric, Editura Eminescu, 1982; Viaţa la tară cu şi fără Tănase Scatiu, Editura 
Eminescu, 1984; Gâlceava scopului cu mijloacele, Editura Ariadna, 1998. 


CHIŞINĂU 


prietenului Leo Butnaru 


lubesc apele până la ură 

numai ele fac şi desfac imperii 

vene fără sânge ale unei anatomii măreţe 
numai ele de la Nistru pân'la Tisa 

uită să curgă 

ah, anatomie istorie fără pagini 

ura, ura necuvântătoarelor 

şi sabia care-şi cere scuze 

că există 


ACASĂ 


Trece Valea Izei printr-un ceas de lemn 
Minutarul Burnar opinteşte-n zbaturile morii 
şi tot nu-i cum 

râul să se-ntoarcă-n izvoare 

mama a-nţeles asta şi-a plecat 

după o altă apă mai vie 

să-l ogoiască:odată pe el 

pe iedul ei cel iubitor de lupi 

pune şi tata dealurile de-a curmezişul 


120 Limba MRamână 


Valea Izei tot la vale curge 
până-ntr-o zi de lemn dulce-amărui 
apa va deschide poarta 

va intra în tindă 

va spăla cerga de pe ochii lui lon 
şi va-nţelege totul 


ÎN SPATELE CASEI 


Azi nu mă ispiteşte pomul din grădină 
şarpele a-nţeles asta şi s-a mutat în cărți 
mă trezesc c-un măr putred în mână 

de unde-l am cătuşele deschise 

de unde viermuiala unei lumini sculptate 
pe ochiul fix pământ sâcâitor 

ca să nu-l mai văd o să dorm ziua 

cum dorm licuricii noaptea 


REGELE MOARE CU FOLOS 


Se face ziuă, noapte, plec ori vin 

pe drumul presărat cu spini 

ca să nu mă-mpiedice ca să nu mă doară 
mă-ncoronez cu o cale uşoară 

îmi torn țărână-n cap picioarele curate 
drumu-i ca oglinda crucea semn de carte 
şi gloata tot nu pricepea 

răstignit nu-i El ci ea era 

printre răstigniții lumii cruce din cuvinte 
una-i scrisa alta-n cele sfinte 

dar cine-i pe golgota cea căpăţânoasă 
viaţă, tu, gratuitate frumoasă 


ULTIMUL ÎMPĂRAT 


Cu un colţ de năframă şterg zidul chinezesc 
a fost şi el acolo 

o lacrimă învățată la şcoală 

se vede de pe lună se vede şi din groapă 
cuvântu-i drept doar între patru scânduri 
nu-l prea băga Doamne în seamă 

îi place şi lui să moară cu tine 

un băț despărțind marea cea roşie 

de marea cea galbenă 

marea cea neagră după Li Tai Pe 

de trecut nu-mi pasă de viitor n-am habar 
nemuritor paharul plin 

pe jumătate cu ion burnar 

Gheorghe CHIVU 


Născut la 2 decembrie 1912 în Chirnogeni, Dobrogea, mort la Sighetu 
Marmaţiei în 1985. Debut: 1944, în “Claviaturi”, Braşov. Volume de versuri: Zumbe, 
1966; Apocrife, 1969; Metope, 1972; Cantoria, 1980. 


TRANDAFIRI SĂLBATICI 


De-atâtea ori murirăm împreună, 
lubirea mea, şi-am înviat din nou; 

Din albe roze tu ţi-ai pus cunună, 

Din spini sălbatici mi-am fost pus-o eu. 


Acum cununa ne-o-mpletesc măceşii 
Din ghimpii ce ni-i pleacă peste frunţi; 
Şi-n locul nostru alţii sunt aleşii 

La marile chermeze şi la nunți. 


Am doar un suflet, doar un singur trup, 
Ci soarbe-mi-le, fă din ele, una, 

O singură văpaie, să irump 

În trandafirii tăi de totdeauna. 


Adună-mă cu mâini, cu mângâieri; 
Ai prea puţine pentru cât mă doare; 
Adună-mă din toamnele de ieri 

Cât frunza peste crânguri căzătoare. 


Pe fiecare rană un sărut 
Deschide-mi-te secetoasă gură; 

În mii de flori pe-al toamnei aşternut, 
Pe fiecare rană o răsură. 


CÂNTEC DIN FRUNZĂ 


Dacă ţi s-ar rotunji sânii ca mărului merele-n palmele 
mele, 
Înapoi, smerit, să ţi le dărui, neprihănitul meu, dulce 
lemn sfânt, 
Dacă frunzele ţi-ar zbura toate rebele, 
Să mă-nvălui fără de tine, în amăgiri de cer şi pământ. 


Dacă frunzele toate, în vânt, îmi vor acoperi nudul; 
Unde-mi va fi verdele, crudul? 

Unde-mi va fi, cerule, mare, 

Ramul, să-mi aflu de el legănare; 

Nu mă-mbătaţi c-au să-mi mai deie frunze din muguri; 
E trecut anotimpul meu, e trecut; 

Simt numai negrele brazde, şi grele sub pluguri, 
Cum mă răstoarnă, cum mă întoarnă către trecut. 


Şi foşnim şi ne risipim în frunzare, 

Şi ne adunăm lângă noi depărtările pentru înnoptat 
împreună 

Şi ne facem iar compactă pădure în vânt şi ne sună, 

Lângă obraz fructele lumii amare. 


VOI, AMĂGITELE SPERANŢEI 


Femei, care aţi fost odată şi nu v-aţi dăruit nicicând, 
Acum îmbrăţişați pământul fără să mă aveți în gând, 
Fără să ştiţi că-n somn ţărâna ce vă pătrunde-n ochi şi-n 
gură, 
E trupul meu cu trupul vostru în sfântă cuminecătură. 
Femei, ce mi-aţi ferit privirea fierbinte-a ochilor solari, 
Fugind de teama desfrunzirii şi a alcoolurilor tari, 
Femei ce m-ati visat, dar care nu v-aţi deschis de spaimă 
ochii 
Să vă priviţi ca trandafirii desfoliindu-vă de rochii; 
Voi, amăgitele speranţei că pentru nunţi mai vor fi zile, 
Trezindu-vă că vi se zvârle sesterţii falşi ai sfintei mile 
În locul patimei de aprig bărbat stăpân şi nărăvaş, 
Să staţi ca florile-n psaltire părerilor de rău răvaş, 
Vă mulţumesc de ne-ndurare şi că în versul meu nătâng, 
La ceas târziu de răzbunare mi-aţi dat prilejul să mai 


plâng. 


NON TANGERE 


Pentru noi soarele nu mai răsare anume, 

Pentru noi soarele nu mai răsare, — nu mai... 

Ci din mări se înalţă cu aura lui, cu al țării lui nume, 
Capul lui, sfântul cap, al lui Mihai. 


Pentru noi soarele nu, nu mai apune; 
Zi şi noapte noi în nesomn, pe albi cai, sus pe cai, 
În veacuri de insomnii, peste milenii străbune, 
Pe umerii noştri, ai fiecăruia, capul lui, sfântul cap 
al lui Mihai. 


Trandafir răstignit în mari spini, în mari scai, 
Rotelită-i coroana lui precum ţara; 

Nu v-atingeţi de ea, voi pizmaşi, că vă arde ca para, 
Capul lui, sfântul cap al lui Mihai. 

Ştefan Doru DĂNCUŞ 


Născut: 1962, în leud, Maramureş. A absolvit Liceul din Baia Mare. Redactor- 
şef al săptămânalului “Accent” din Negreşti-Oaş, Satu Mare. Volum de poezie: 
Antidiavolul, Sibiu, 1997. 


kkk 


pe urmă toate devin fireşti 

până şi diavolul plictisindu-se 

să ne fie prieten 

fiindu-i lehamite de capetele 

noastre ca nişte turle tâmpite 

ne reluăm poziţiile în locul acesta 

ne prefacem că avem treabă 

că suntem ocupați importanţi unii 

pentru alţii şi cu toţii pentru 

moartea care ne împarte zilnic 

arborii genealogici 

pe urmă pensia 
pe urmă spinii derutanți 
ai căderii 

pe urmă e ploaie, pe urmă e ceaţă / e frunza cerşind şi cafeaua 
amară / sunt ochii pe urmă, apoi dimineaţă / pe urmă o zi — apoi 
iadul de seară / se spune că tu şi se tace că eu / pe urmă se ard 
trandafirii pe rug / se-nvaţă o dată — se uită mereu / se cumpără 
paşi pentru cei care fug / de altfel trăim — mai cu toţi, mai cu 
noi / nu mergem la teatru, nici cărți nu mai vrem / e viață, e cea- 
tă, vin câini şi vin ploi / cafeaua-i amară, artiştii — blestem / pe 
urmă te scriu — dacă-s unul, sunt doi / pe urmă alunec — apoi mă 
ridic / de altfel trăim, mai cu toţi, mai cu noi / pe urmă şi-apoi 
nu mai este nimic 


kkk 


s-a ars siguranța 
instinctelor de care dispunem 
ne putem retrage din profesii 
din spatele ochelarilor 
din trupurile indezirabile 
îți pot mângâia şoldurile lucide 
sânii absorbind hărțile degetelor mele 
respiraţia în uniforma pastei “osidenta” 
apoi mă voi răsturna alături 
vei merge la baie — apa destrămându-se 
plictisită — muzica: vagonul nr. 2 

al nopţii 

cuvintele treierându-mă 

brusc am fost la coafor la aprozar 
la film cu altui 
somnul ca un capac peste 
realitatea cocoşată de atâtea 
destăinuiri — visăm. 


124 Limba Momână 


Vasile DRAGOŞ 


Născut la 17 octombrie 1960 în Desești, Maramureş. Studii liceale la Baia 
Mare. Redactor la cotidianul “Glasul Maramureşului”. Debut: 1981, în “Convorbiri 
literare”. Volum de poezii: Hotare fluide, Editura Cybela, Baia Mare, 1997. 


POZIŢIE DE SEARĂ 


Uitându-mă nepăsător în zare 
de atâtea frunze şi iluzii 
toamna s-a pustiit 


vâslesc în şiruri clare 
cele care încă nu muriră. 


La capătul lumii sfântul părinţilor grai 
opreşte invazia sentimentelor 
înfrigurate şi călătoare. 


Ora serii se desfăşoară pe munţi 
cineva îşi pierde în această înserare 
invariabilul cântec 

care deschide mii de inimi 


doar pentru mine scara copilăriei 
e mereu colorată în albastru. 


AMFORĂ NEAGRĂ 


Privirea se împotriveşte 
torentelor ploii 
florile îşi sună clopotele 
şi liniştea se umple 
cu singurătăţi de demult. 

E rost să întreb 
pietrele îmbătrânite 
de ce inima-mi este amară. 


Merg în urma valurilor 
vin alte priviri şi alte glasuri 
oglindindu-se în stropul de rouă 


veşnice pietre şi fețe 
vor umple pământul 


universul va fi iarăşi 
o amforă neagră în inima mea. 


CÂNDVA ÎN COPILĂRIE 


Am fost sfâşiat de extaz 

în peştera cuvintelor 

şi m-am lăsat cucerit 

de vraja nerostită a reveriei 


apoi mi-a fost teamă 

că sunt ţinta unor vechi ironii 
ce se revărsau 

în atâtea culori câte cuprindea 
clepsidra prietenilor 


acum flacăra stă 
împotriva luminii 

şi îmbătrânind voi spune 
tot mai puţine cuvinte 


doar pentru vânt doar pentru vânt. 


URCĂM ÎN ABIS 


Cu toate cuvintele 
cu toate bătăile inimii 
întâmplările bune şi rele 


— oaste imprevizibilă — 


scrutează 
o pluralitate de ipoteze 
şi va veni întunericul. 


De când întunericul tot creşte 
un limbaj alcalin 
maturizează pe culmi 

o stranie strălucire. 


Sunt un pod peste ape 
cântând şi suspinând 
obosit să tot revin 
lângă vitrine 

cu idei provizorii. 

lon IUGA 


MARMAȚIA 


Nevăzut pe subt râuri 

tâlmăcit de fântâni 

coboram mii de vârste 
izvorândul meu munte 
fereastră întoarsă la cerul ţărână 
ştergură albă mulţimii de crengi 
de lumină împinse 

din ger 


nevăzut pe subt râuri 

în zidirea păcii străvezie 
pe jarul duhului 

pe oase-mpovărate 

ochiul se aşeza în coasta grădinii 
copii îşi mai caută sufletul 
închis în coaja de lemn 

cu ochii deschişi 

aripi de biserică pe dealuri 
aprinzându-le intrarea 

se înalță stejarii 


UN CER SE RIDICĂ 


Apa în mine întrupare 
şi vâlvătaie în calendarul inimii 


înțeleaptă ţărâna din mine 
lacăte îmi leagă la glezne 
paşii-mi seamănă grele inele şi rugă-n cărare 


înfometată 

flacăra le caută 

şi plânge ochiul 

până unde graniţa vorbei încă nu arde 


un cer se ridică prin mine 
împătimită steaua se zbate prin cap 
jar pentru prânz cum ne lasă 
marginea stelei 


abate râul spre ea 

VIN VOIEVOZII 


Pe cai mărunți 

urcă zilele-n munți 

pe şei de piatră femei transparente 
de dragoste — 

pe ele mîna coboară 

luminişuri de lumină 

pe cupola scripturilor din Peri 

la Apşa să se-ntoarcă voievozii 
să-şi caute opincile de fier 

plâng femeile transparente — 

la Apşa leagănul 

prins la grindă cu timpul grăieşte 


săbiile izvoarelor latine 
ascultaţi-le-n păduri 

vin voievozi în opinci 

vin cu mii de țintirime 
peste Iza 

munți biserici şi mulțime. 


FÂNTÂNA UNUI TRUNCHI 


Şi albă fire înspre trunchi mă suie 
cerc în care crengile converg 
ochiul pietrei plânge în statuie 
palma-dor 

de lacrimă eu şterg 
dale-ntraripate ceas ce nu e 
botezat pe calea care merg 
duhuri galbene uitate-n cuie 
le sfărâm prin lege le alerg 


şi înalt coroanei îngeri cete 
şi grădini găsite-n urnă celtă 
(trecere în sus aleasă zveltă) 


grai albastru prins de arbalete 
lasă-mi lunecarea să mă-mbete 
cînd se frânge-n mine marea deltă 


FURTUNĂ 


Fulger prin vârf de clopotniță 

sună clopotele şi cineva trece prin ele 
liniştea frigului se apropie 

înaltă trece furtuna prin noi 

cu răsăritul seminţelor 

frumoaso ridică-te 

Vasile LATIŞ 


CINCI VARIANTE ÎN RELUARE 


Apele curgătoare ale râului; ele merg către mama, 
ascultă, către mâinile rugătoare-a copilului, încet, 
acolo unde seara şi noaptea urmează. Incet, de 

asemeni, 
coboară bătrânele — prietene fără noroc ale mării 
către cealaltă obârşie, către tăcerea din ape. Ţărmuri 
bătute de vânt — insule, înfocate odată, sub dreaptă 
privire. Sfinţenia florilor, albastre. Chipul tău se- 

ntoarce 

la sine. 


Ţipăt în somn. O blândă nebunie a celui care 
priveşte de-a dreptul. Tăcerea din stâncă smulsă, 

în sus. Dar băiatul e urmărit de un chip de 

demult, de frumuseţea care timpu-i zoreşte. O harnică 
pierdere. Sau iarăşi se-ntoarce împotrivă — oglinzi 
sfărâmate; punte somnoroasă peste apa-nceputului. 
Ceva se-nfiripă şi piere; apostazie a spiritului care 

se ştie pe sine. 


Chipul tău merge înainte — unic şi sfânt — o mândră 
jale pentru ziua bărbatului. Alege aceste mai triste 
cărări ale nopţii, crini, din altă iubire şi mări 
rotitoare, copii, şi repaos sub stânci năruite. Dar mai 
ales în sine-mi respinge — ţărmuri, şi mare şi floare 
bătrână (abia învățată) — oameni, şi zei şi popoare — 
unul să fie şi singur. Mă naşte-atunci, pedepsitor — 

a doua oară. 


IV 


Spiritul doare — aici şi acolo. O înnăscută furtună. 

Coliba 
păstorului — seara, sub steaua abia răsărind la marginea 
nopții. Dar mai ales îndrăgeşte-i pe oameni, îi numără, 
bunul, părăsindu-i fără hotar în mâinile Domnului, 
cumplită, nedreaptă mânie. Apoi însă Trup s-au făcut 
şi-nvăţătura-i spori fără margini către miezul 
pământului, una voind, ca să fie. Aşa e. Însă fără voia lui 
chipul se-alege. 

V 


O, prieten drag — noi, când în iarnă? O stea purpurie, 
de sus, peste Bardău înflorind, peste liniştita față-a 
copilului... De-ar fi să se-nceapă vreodată — 

negrele ape-ale Vaserului şi ierni fără număr care 
trec acuma prin tine, părinţi odihnind, când, iarăşi, 
revin şi cer mântuire. Dar băiatul ieşea cu morţile 
sale în braţe prin zăpada de-afară, prin albia râului — 
mergând nu se ştie unde. Ascultă-l. Ascultă: pe sub 
podul Vişeului ucigaşul se-ntoarce prin răcoarea bătrână — 
acasă, la sine. 


CÂNTEC ŞOVĂITOR DE DRAGOSTE 


Frunziş, încet, de vânt abătut; ploaie măruntă 
de-argint şi-o mirişte neagră, pe-afară. Capăt de 
drum; aici şi acolo chipul omului apare frumos şi 


tăcut. Faţa ta de zăpadă spre mine; pleoapele grele, 
dormind. Mâini se prind, se desprind; apele de 
lună ale râului ne trag în jos şi resping. 


Nori, încet, mergători. Smintire de copil naintea 
vremii lui. O mâzgă albastră şi valuri trecătoare 
mama, departe, vorbind... Aşadar singure pier şi 


se-ascultă. Cade, lăuntric — cer şi pământ şi iarăşi 
se fac nevăzute. lubire — eşti tu, eşti tu. O fată se 
joacă cu morţile noastre la margini de ape; mâinile 


ei sunt albe şi reci. Ori seara, din prag, când steaua 
purpurie răsare la marginea noptii băiatul precipita 
străvechile stingeri, asfințeşte părinţi lângă mare. 


O înnăscută furtună. Mereu revine ziua ce-a fost 
ca el să nu se întoarcă vreodată-ndărăt, să 
însoțească mai triste cărări ale noptii; şi liniştit să 
revină la sine. 


ADAOS 


Ce-au fost închipuit odată — e gând bogat, cuprinzător 
într-asta — ştie să ne-oprească, să ne spună gândul. O 
pasăre 
de foc măreşte spații şi le redă pe veci străvechii stingeri, 
le mută, după lege, rostul. Tu vrei, iubire, soarta noastră- 
ntreagă — 
şi noi, copii, abia pricepem. 

loan MOLDOVAN 


Născut la 21 martie 1952 în Mureşenii de Câmpie, Cluj. Absolvent al Universității 
din Cluj, filologie. Profesor la Baia Mare, redactor-şef al revistei “Familia” (Oradea). 
Volume de poezie: Exerciţii de transparență, 1983; Tratat de oboseală, 1999. 


FEERII SPAIME 


Ce am trăit? Când? O uitare devenită carne 
grea şi obosită. Câinii altora latră 

un creier de vară îngrămădind de toate 

şi totuşi cu mari goluri 

Miros de lapte şi cimitir 

Spaima unui trib ştiind 

că mama unuia dintre noi tocmai naşte 
Feerii spaime şi râsete şi toate poveştile 
celor mari — absenţi totdeauna 

Când ajung la Suprafeţe în jurul gurii 
aceeaşi vânătă tristeţe: ce am trăit, când? 


JOI DE IUNIE 


Lucruri sigure de după-amiază — amintirea cu ochi 
mari şi verzi şi verzi 

mărturisindu-şi fără grabă şi fără rest vârsta cehoviană 
Care e şi vârsta mea — un aliment primitiv 

pentru caiete şi vise: acolo tristeţea 

într-o lumină de nemărturisit 


sub umbra norului care mă poartă spre moarte 


MEREU 


Între sălbăticie şi placiditate 

Maica Tribului îşi întinde dantelele solare 

pe care trudesc limacgşii — o scriere iremediabilă 
obosind de-a surda cerul 

Pe fontanela ei neînchisă vreodată 

apăs eu stilul 

niciodată în stare perfectă de funcţionare 


Cârpe şi cârpăceli 
care m-au golit de sânge 


Şi mereu distrat 
şi preocupat 
şi mereu neatent la pieire 

PATA ALBĂ 


De la o vreme mă mulțumesc cu pata albă 

în care gâfâie câinii şi trag săniile 

şi mai apoi latră umezi de dimineaţă 

De ce te grăbeşti îmi spune Artificierul şi mâine 
sângele tău o să-şi spună cuvântul 

Nu mă grăbesc şi nu mă sfârşesc 

mi-e silă şi milă 

că lumea-i gata copiată 

Pe degete-mi şiroieşte zeama tulbure în care am spălat 
Instrumentele 


AGENDĂ 


Rămăşiţele violenţei animalice de peste zi 
desfăcutul sporeşte 

făcutul trece în desfăcut 

dar făcutul se plictiseşte 

Dar tu, tu ce visezi? 

Expeditorii mai plătesc şi acum trimiterea mea aici 
iar eu mă-nduioşez 

măsurând scâncetele, trecându-le cât-de-cât 

pe curat 


TOXIC 


Sunt deja toxic: în curând doar un 
eveniment familial 

Nu mai pot rămâne pe loc în fumul 
şi-n zdrăngăneala de nenoroc 
De-acum predau la serai materii inactuale 
moartele limbi instrumentele obosite 
Din timp în timp tot mai des 
traversează clasa şobolanul imperial 
circulă de la uşă la calendar 

şi-mi face cu ochiul 

Sunt deja toxic, dar şi voi îmi scrieţi 
că nu vă simţiţi ideal 

Vasile MORAR 


Născut la 2 noiembrie 1949 în Chelința (Ulmeni), Maramureş. Studii: Liceul 
Teoretic din Cehu Silvaniei şi Şcoala postliceală poştală. Redactor la cotidianul 

din Chelinţa, Editura Proema, Baia Mare, 1999; Balconul care latră — eseuri politice, 
Editura Proema, Baia Mare, 2000 ş.a. 


POEMUL PE ŞENILE 


Când secolul se plimbă pe rotile 
peste pământul tânăr şi trufaş 
eu inventez poemul pe şenile 
victorios să intru în oraş; 


Ca să citesc în strâmtele pieţe 
poeme lungi în timpul prea puțin 
şi să mă cert cu grase precupeţe 
că vând ieftin florile de crin. 


Vor amuţi sirenele de ceară 
să nu îmi strice versul nerostit, 
îngerii alcoolici în costum de seară 


Vor dănțui pe-o limbă de cuțit, 
poemul nu e ca un glonţ de puşcă: 
intrat în carne mângâie nu muşcă. 


MARGINEA DE VEAC 


Miroase-n cer a jug purtat de bou 

şi a ţărani vopsiți cu bălegare, 

puiul de barză a păşit din ou, 
steaguri de bitum putrezesc la soare. 


Miroase-a trandafir vopsit cu jar 
şi-a ochi de vultur educați la pândă, 
cizmă, centură, ordin militar, 
planeta-i în cămaşă de osândă. 


Miroase-a pat de puşcă retezat 
de circularul lunii într-o noapte, 
ne pierde zilnic clopotul curat 

Şi crinul plânge lacrimă de lapte, 
miroase-a foame marginea de veac 
şi-a arme care deocamdată tac. 


CU CRETA 


Nu mai visez la albele brocarturi, 
câte-un poem aş mai avea de spus, 
se cheltuiesc prea multe ore-n paturi 
şi foamea bate-n uşa lui lisus. 


Demonii de fier pândesc la căpătâie, 
arma se-nscrie zilnic la cuvânt, 
buldozerele muşcă din câmpie, 
ţăranii iau bilet pentru mormânt. 


Caii s-au dus, maşinile şomează, 
cisterne goale la benzinării, 
pâinea peltică a rămas de pază 


La bariera dintre morţi şi vii 
balanţa zilei cumpănind egreta, 
poeţii scriu, pe cerul jos, cu creta. 


SĂ ARE-N CIMITIR 


Aram de dimineaţă până seara, 
lumina putrezea în arătură, 

curgea fierbinte-n trupul nostru vara, 
cuvântul adormea la tata-n gură. 


Şi putrezeau cămăşile pe noi, 
pe oasele fierbinţi şi răsucite 

şi curgea grâul galben peste boi 
prin roasele şi asprele copite. 


Şi coarnele frecate de pământ 
se subțiau şi se scurtau mereu, 
scorbaciul noduros ca de argint 


Frigea în carnea sufletului meu 
şi plug şi boi şi tata au plecat 
să are-n cimitirul unui sat. 

Născut: 1958, în Coroieni, Maramureş. Studii liceale în Târgu Lăpuş. Director 
al Casei de cultură din Sighetu Marmatiei. Volum de poezie: Constelația frigului, 
1997. 


O EXCURSIE ÎN PĂDURE 


La cursul toamnei oficial scade melancolia pianul 
închis Cezara cânta la patru mâini cu lumina cândva 
din venele părinţilor pe dealuri mesteceni urcau 

în cămaşa de mire 


prin oraş ploile fac trotuarul am tot mai puține 
veşti despre mine încât nu ştiu de 

ce acest pumn de ţărână şi lacrimi poartă 

încă numele meu 


CULTURA DE ILUZII 


O n-am învăţat niciodată cum se ţin 

malurile cu dinţii de râuri să mă agăţ 

şi eu de viață numai ramuri 

ale iluziei m-a găsit sădind mereu primăvara 


mai apoi ochii mi-au rămas lipiţi de copaci 
cu ei copil am fost în cer de câteva ori 
acum dimineaţa-i aduc amețiţi pe pământ 
sprijinindu-i de subsuori 


MONOGRAFIA SATULUI 


Case cu şindrila asfinţind în lut 

fără atestare documentară 

(cercetările s-au făcut cu sprijinul organelor de partid) 
două biserici în seninul cărora 

se îmbracă duminica viii rămaşi 

familiarul monument în amintirea eroului necunoscut 
port țărănesc neidentificat sub uniforma militară 

un fost profesor incurabil notoriu bețiv 

un mare preot domiciliat într-un lăcaş de patrupede 
cranii de cai întoarse către epoca primară 

un bătrân octogenar slăbuc şi nebun ptru-ptru 

un pumn de învățători nici în vis fericiţi 

o şosea asfaltată cu accidente de circulaţie 

ocupaţia de bază păstoritul gândurilor 

de niciodată mai bine 

creşterea şi descreşterea animalelor 

pentru jertfă şi foame 

civilizaţie şi viteză invers proporţionale 

şi zeii locului căutând un muzeu de închiriat 
altfel aceiaşi ţărani purtând în spate 

răni cât istoria toată 


CĂRAREA REZEMATĂ-N CRUCI 


Cad tot mai des cuvintele-n genunchi pe cărările 
poemelor mele 


sap gropi în pământul stâncos şi aşez deasupra 
fiecăruia o cruce de lemn 


cu umbra lor prelungă semnează asfinţitul 
în numele meu 


VIAŢA CA UN PLUG FĂGĂDUIT 


Bunicului meu 


Vecuit de aşteptare a rămas 

şezând pe cuşmă în adunări generale 
de când Dumnezeu a fost schimbat 
cu Marx pe ordinea de zi 

el fostă ordonanţă la ghinărari 

pe frunt în Galiţia 

cu cele şaptezecişiopt de pământuri 
care i-au ţinut loc de inimă 

după colectivizare 

şi până să dea rândul la viaţă 

celor dindărătul lui 


mulți spun că l-au condus pe drumul de veci 
dar eu ştiu că a rămas în adunări generale 
aşezat pe cuşma lui neagră 

ca visul comandanților de închisori 
aşteptând supunerea ordinei de zi 

la votul mâinilor furci 

din moartea aceasta 

şi viaţa cealaltă 


LUCRĂRI DE PRIMĂVARĂ 


Uneori doar dezordinea gieznelor tale o iubesc 
buimacul mers al degetelor pe clapele trupului meu 
o, cântece noi, melodii — căni fierbinţi întoarse-n 
patul de lemn din care îngerii-şi fac aripi ducă-se 

de la mine toate cărările fuioare de frig poate nici 
locul acela tăcut şi însingurat unde se-aprind 

într-o noapte de toamnă lumânările nu îmi mai trebuie dau 
noaptea asta viaţa asta pe o pădure de lemn din care 
îngerii-şi fac aripi 

Născută la 9 februarie 1960 în Valea Loznei, Sălaj. Studii: Liceul Pedagogic 

PISICA NEAGRĂ PE PAGINA NEÎNCEPUTĂ 


ceva se întâmplă totuşi în lume 
apele somnului sting tot felul de 
disperări 

eu n-am să văd nicicând lumea 
rotundă. am să tac. am să plec. 
n-am să pot să-i iubesc pe toţi 
unora le-au crescut solzi gheare. ştiu 
că ar trebui să mă nasc încă o dată. 
să port pe braţe prunci moi. 

sunt străzi necunoscute pe care 
m-am plimbat în somn. şi-am 
alungat luna. şi-am scuturat 

visul ca pe un pom lăudat. 

dar eu nu vreau să merg 

unde se nimereşte. pisica neagră 
pe urmele mele pe străzile albe 

pe pagina neîncepută. 


în zilele din urmă anii mei vezi aşa 

îmi întorc spatele. 

cu toţii suntem oamenii peşterilor în 
aceeaşi duminică. liniştea e singură pe 
munte. alege. 

precum te poţi lipsi de livezile de portocali 
nu căuta fericirea cu orice preț. 

bătăile inimii — ochiul din palmă. 

rotunda lume alunecă. 


SUNT LEGATE CUVINTELE DESPRE MOARTE 


despre viaţă toate cuvintele s-au spus 

dar cine e vrednic să lege cuvinte despre moarte? 
timpul ieşit în afară îşi vede alungirea 

cu o pană gâdilă adormirea spre a se 

feri de vise groteşti 

ar trebui pe furiş să te strecori în zbor 

până la sferele cereşti şi-ncet să le 

adumbreşti 

şi astfel să poţi bea din nepătruns. 
cine să fi inventat cumpăna fântânilor? 


DUPĂ FIECARE ZI CÂTE-O SĂPTĂMÂNĂ 


A PATIMILOR 


adăpostul unei alte vârste construieşti 
semne inaccesibile treci prin sită. 
aurul. norii încruntării. nici nu 

ştii în ce clipă o să-ţi crească 

o aripă. 

femeia cu o aripă ca o limbă de ceas 
sau poate două. 

atât de mult te învredniceşti încât 
între ziua de ieri şi cea de mâine 
aproape că îndeşi două zile de azi 
până şi vieţii şi morţii i se poate 
întâmpla orice. 


ÎNCĂ O ZI ŞI ÎN ACEA ZI O ALTA 


încă o zi şi în acea zi o alta şi mai încăpătoare 
încât cineva vrea să sechestreze luna 

pentru ca să pot trăi cele două zile 

în una 

n-aş fi crezut că e un altfel de început 

un început de sfârşit 


Că fiecare capăt ițeşte alte două capete 
şi repede se îngustează spaţiul dintre 
ziua întâi şi ziua cea mare din senin 
se vede cearcănul mare de sub ochi 

al unei nopţi lipsă al unei morţi 
netrăite. 


atunci în plasa de prins fluturi 
am ştiut că se sbate fluturele 
cel frumos colorat. 


FRUCTUL DESPICAT ÎN DOUĂ 


ŞI NEVINDECAT ÎN MINE 


şi cum se însera dormea şi umbra şi pomul 
pe dedesubtul unei ape peştii sunt fără odihnă 
şi nimeni nu le găseşte cenuşa fiindu-le 
cenuşa curgătoare. poate că noi chiar 

acum bem lunga lor preumblare. 

de-a dreptul pe chip mi se adânceşte 

un rid în coadă de peşte. 

lume scufundată-n rouă până la durere plouă 
fructul despicat în două 

şi nevindecat în mine 

am visat un poem neterminat 

Bucureşti, Facultatea de Ziaristică. Redactor-şef adjunct la ziarul “Graiul 
Maramureşului” din Baia Mare. Debut în volumul colectiv Caietul debutanţilor, 1977. 

RAUL 
poetului Liviu Damian 


Am vegheat o tinereţe pe graniţa dintre cuvinte 

Surori şi fraţi îşi făceau semne cu sufletul în sărbători 
Râul hotar curgea prin creier spre o aducere aminte 
Că prin pădurile tăiate treceau aceiaşi vânători. 


Se adunau în miez de noapte pe malul râului hotar 
Aprindeau focuri din vechime ce coborau în ele stele 
Uitate-n univers. O casă ținută-n stâlpi de chihlimbar 
Plutea pe ape nevăzute, sub cerul drumurilor grele. 


Se auzeau bătăi de coasă, cum se aude la vecini 
Nu era nimeni să răspundă în graiurile înțelese 
Râul hotar era cununa ca sângele prelins pe crini 
Ce ard pe capete de aur, împodobindu-se mirese. 


Râul le cheamă din vechime la nunta stelei fără mire 
Feciorii îşi ascut securea şi intră în păduri pe viaţă 
Din dorul lor se nasc fântâni şi râul curge mai subţire 
Podul nunţii aşteptate s-a prăbuşit de dimineață. 


VULTURUL 


N-am muşcat niciodată dntr-un măr muşcat 

Să nu am blestem de neam peste cuvinte şi ape 
Grădina trage să moară, moare neîncetat 

De mine-i pustie şi-i greu să mă trag mai aproape. 


Păianjenii tes gardul din noapte nu m-alungă 

Îmi cântă huhurezul, din stea de pulberi vine, 

Vecinii ce nu-i am îmi poartă grea poruncă 
Mă scot mai sus de munte în sărăcii divine. 


Coliba în care moare un şarpe blestemat 

Se năruie pe lutul încercat de vreme 
Vulturul aspru, cu a cărui aripi bat 

Aerul greu de toamnă, nu uită să mă cheme. 

MOARTEA UNCHIULUI MIHAI 


Au venit mulți oameni 

Cu haine albe ca iernile medievale 
Mâinile lor erau înspicate 

Cuvintele le-au coborât în fântâna cu peşti 
O pată galbenă plutea pe cer 

Un nor negru a coborât pe casă 

Două lemne în formă de cruce ardeau 
Două lumânări fumegau dinspre munte 
Mintea omului era o căciulă neagră 
Sufletul a plecat să lustruiască oglinzi 
Pasăre s-a făcut şi umbră 

Ori roată la carul de lemn 

Deasupra mulțimii o mulțime de ciori 

În peretele casei s-au cuibărit vrăjmaşii 
Pe unchiul Mihai îl duc doi cai albi. 
Călătoria e scurtă ca un sclipăt de fulger 
Mie mi-a rămas doar arta de-a muri însingurat 
Deasupra mulţimii o mulțime de ciori 

Şi mintea omului ca o căciulă neagră. 


POVESTE DE SEARĂ 


Câtă bucurie poate cuprinde ziua de astăzi 
Câtă tristeţe ne aşteaptă în ziua de mâine 
Se întreba tânăra zeiţă a oraşului 

Pe când picta scene de vânătoare 


Alături uriaşul purta pietre în palme 
Bea apă din râul ceresc 

Şi se veselea când dealul 

Se surpa pe degetul lui cel mic 


În livada de lângă ape 

Bătea orologiul şi creşteau mere de aur 
Tânăra zeiţă cânta la harpă 

Ori instiga cuvinte nărăvaşe 


Spre seară intra în sala de aer 

Ca într-o mitropolie 

Şi picta pe cer îngeri şi demoni 

Deodată s-a aprins focul 

În subteranele oraşului 

Acolo oameni de fier şi de moarte 
Croiau cătuşe pentru oameni de purpură 


Neînvăţată cu negura 

Tânăra zeiţă cânta frunzelor de lumină 
Câtă tristeţe poate cuprinde ziua de astăzi 
Câtă bucurie ne-aşteaptă în ziua de mâine. 

HARTA ŞI FOCUL 


tiparul focului 

care oferă echivalent absolut veşniciei 
a fost redescoperit de către doi oameni 
trecuţi de prima tinereţe 

într-o noapte montană 


mireasma de răşină de brad a pădurii 
se îngemăna cu duhoarea de leş 
a aşa-numitelor capodopere 


apa râului gâlgâie ca vinul în gâtlejul 
unui betiv notoriu 


o seamă de tineri abia ieşiţi din copilărie 
citeau hărţi îmbătaţi de entuziasmul vârstei 
într-o bucătărie de campanie 


cei doi şi-au tipărit până la ziuă 
prima şi ultima ediţie a operelor complete 
(exemplar unic) 


CĂLĂTORII | 


apele se despart de uscat 
precum iluziile de certitudini 


se audetic-tac-ul unui ceasornic 
se vede tremurul alb al unui fluture 
la graniţa dintre lumină şi întuneric 
se aude scâncetul conversatiei 
resorbită de foşnetul valurilor 

se vede silueta unui sicriu ambulant 
burduşit cu caiete şi planşe 

ierbare insectare mulaje 

se aude o melodie tonică — 
optimistă invitaţie la călătorie 
retezată de un strigăt formidabil 
-vocea ucenicului — 

“Daţi-mi o direcţie, voi, munților!” 


Ars poetica 


se vede chipul întrebător al înțeleptului 
şi coada retezată a unei şopârle 
zbătându-se într-un gest de palidă apostrofare 


CĂLĂTOR PE STÂLPUL TOAMNEI 


ca o piele de urs 
prinsă-n ace de pin 
pe stâlpul toamnei 
călătorul 


vine ziua 
cu cei doisprezece ogari ai ei 
şi-l latră 


vine muntele 
cu veşnicele sale zăpezi 
şi-l mustră 


vine pasărea nopții 
şi-i ciuguleşte ochii 
ca pe grăunțe 


vin cuvintele 
şi-i mănâncă buzele 
precum lepra 


vii tu 
ca să-ţi depui sfârşeala ofrandă 
la picioarele sale 


o stea 
a căzut 
drept în fața sa 


golul de 
dinaintea facerii 
îi umple oasele 


“în veci pomenirea lui” 
cântarea aceea grozavă 
corurile reunite ale îngerilor 
i-o în mod patetic intonează 

ZĂPADA MIEILOR DE PAŞTI 


astă-noapte a nins 

şi râul a curs, ce tot priveşti 

din tren imaginea casei uitate în 
iarnă 

zăpada mieilor înainte de Paşti şi 
floarea galbenă vor spăla. 

toate aducerile aminte 


pavimentul căii ferate are în 

pântec mulțime multă de macadam 
cărat din munţii de piatră. e deasupra 
casei. te uiţi de sus ca la o 

altă viaţă a ta pe care ai 

avut-o în trup 


nu am nevoie de consolări doar de 
lumina mov din balcon 

nu am nevoie de cuvinte dulci 

ca smochinele 

doar de lumina mov din alicante 


nici de punerea mâinii pe creştet 
îmi priesc doar ploile calde de vară 
şi viscolul sălbatic al iernii 

nu am nevoie de dulcege 
încurajări pentru a-mi da duhul 
îmi ajung privirile de pumnal 
nimic nu-mi lipseşte acum, nimic, 
doar lumina mov din târgul 
bacov, stinsa mea 

tânguire. dulcea-mi 

lumină violet-cenuşie. 


ANII S-AU DUS, IERNILE TOATE 


eram încremenit în duhul de lotcă. stam 
covrigat cu genunchii la gură. zidit în piatra 
de cremene, hibernând în munţii de stâncă. 
îngropat într-o lume antarctică. îmi zic 
aceasta e secunda ce nu se mai clinteşte 
din loc. 


[ax e = 

un bomfaier roade în diminețile regale 
sărăcia blocului muncitoresc cenuşiu 
rugineşte în mine. 

“la ce-ţi folosesc toate cărţile astea” 
întreabă cărunt mama 

de nu-ţi potolesc setea 


toată viaţa tatăl meu a plecat 

la război. cu un rucsac de soldat 
mai tot timpul în tranşeeie socialiste 
tras la faţă, livid. muşcat de vipere 
El costobocul, dacul cel liber. 


suntem devoraţi de hămesiţii colţi ai foamei 
lupi flămânzi în pădurea sălbatică 
îngropată în troiene eterne. 

ochi injectaţi de lugubre scheunături 

îi mai văd şi astăzi în somn 

ca un rânjet noptatec 

scârţâie uşa 

fără să ştiu, anii s-au dus 

iernile toate. verile 

mi-au mai rămas de trăit. 


DE CÂTE ORI AM BĂUT ÎN GĂRI PĂRĂSITE 
DIN CANA CU VIN ÎNVECHIT 


de câte ori am băut în 
gări părăsite din cana cu 
vin învechit 

de câte ori am dumicat 
în tăcere bucata de pâine 


calendarul e pe sfârşite 
anul e pe terminate 
viaţa e pe terminate. 


SEMINARUL 


în camera numărul şapte 

cum deschizi uşa. ploile galbene 

mă scaldă în râurile rubicon sau nemţişor. 

umblu bezmetic prin bucătărie 

«toată viaţa mi-am irosit-o stând în bucătărie» 
miroase înţepător a cloramină 

în acest seminar camera numărul şapte. cum deschizi uşa. 

năneşti 


ca să ajungeţi la năneșşti, o să trebuiască 
să luaţi autobuzul până la sighet, 
a zis femeia de la casa de bilete din salva. 


auzisem că e unul direct, am zis. 

l-au scos acum o săptămână, a zis, 

nu mai erau pasageri pe linia asta. 

dar merită, zău, e grozav că mergeţi la năneşti. 
am visat şi eu să ajung o dată acolo 


numai că bărbatul meu, care-i şofer, 
nu mai face ruta asta din toamnă, 
l-au mutat pe cursa de salva-vişeu. 


aşa că luaţi dumneavoastră liniştit 

autobuzul de sighet, pentru că 

de la sighet la năneşti e doar o palmă de loc. 

dacă n-o să vă convină când porneşte următorul, 

o să fie o nimica toată să ajungeţi la năneşti pe jos. 


n-o să mă-mpiedic de atâta lucru, mi-am zis. 
şi o să văd şi sighetul cu ocazia asta. 

un mic ocol, un foarte mic ocol, 

un ceas în plus are să-mi prindă bine. 

şi, mai ales, autobuzul de sighet era mult 
mai confortabil, a fost o desfătare să petrec 
un ceas de drum în plus până la sighet. 
doar luna a rămas pe cer tot timpul, 
nemişcată din loc. 


am coborât la sighet cu regretul 

că n-o să-mi mai rămână timp să dau 
măcar o raită prin împrejurimi. 

o, nici o problemă, autobuzul pleacă 
spre năneşti abia peste un ceas, 
puteţi lua o bere pe aproape, 

astăzi nu-i aglomerat deloc. 


numai că o să trebuiască să schimbaţi 
la vadul izei, pentru că de-acolo 
autobuzul de două o ia puţin mai la stânga. 

dar din vadul izei, pe drum drept, aveţi 

doar şase kilometri până la năneşti. 

cu puţin noroc, de la intersecţie o să prindeţi 
autobuzul care vine dinspre baia mare. 

iar dacă nu, o puteţi lua foarte bine pe jos, 

a zis fata de la ghişeu. 


nu mă grăbeam deloc. de la sighet la vad 

e o aruncătură de băț, aşa că mi-am băut 

cu mare poftă berea în oraş. 

ba chiar m-am felicitat că am atâta timp la îndemână 
şi mai ales că un oraş ca ăsta 

era atât de-aproape de năneşti. 


îmi plac autobuzele care pornesc la vreme 
şi care mai ales ajung la timp. 

am văzut lucruri încântătoare pe drum. 
aproape am regretat că ajungem în vad 

cu atâta punctualitate. 

doar că luna era tot acolo pe cer, 
nemişcată din loc. 


e drept, în vad nu e autogară, aşa că m-am 
aşezat la răscrucea dinspre năneşti, 

zicându-mi că o să prind o ocazie mai devreme, 
dacă-ntârzie autobuzul dinspre baia mare. 


au trecut într-adevăr o groază de maşini. 
dar fie unele erau prea încărcate, 

fie altele o luau ceva mai la dreapta 

ori ceva mai la stânga de năneşti. 


mă rog, până la urmă, pe la patru după-amiază, 
a venit şi autobuzul. i-am cerut şoferului bilet 
până la năneşti. nici o problemă, a zis, 

numai că drumul e-n reparaţie 

de azi dimineaţă, 


aşa că o să ocolim puţin şi-o să ajungeţi 

ceva mai târziu, pentru că nu intrăm în năneşti, 
dar unde vă lăsăm noi e foarte aproape 

şi dacă nu vă convine pe jos, puteţi lua 

cursa de mineri care vine de la borşa. 

la cinci cel târziu, cu asta sunteți în năneşti. 


am urcat în autobuz, era ceva mai prăfuit 

decât celelalte, venea de la un drum mai lung. 
eram puţin încurcat, însă foarte puţin. 

dar asta poate şi din cauza căldurii care se-nteţise 
şi a mersului mai hurducat. 


146 


Limba  Ronână 


când am coborât, mi-era foame şi sete. 

în aşezarea asta nu era însă birt pe aproape. 

mi-am zis că autobuzul cu muncitori trebuie 
să sosească 

din clipă în clipă, aşa că mai pot îndura. 

n-am privit nici măcar o dată în sus, dar ştiam 

că luna era tot acolo, nemişcată din loc. 


şi iarăşi cred că am fost norocos. încotro? am întrebat. 
hai, urcă iute, a zis şoferul, 

precis vrei să ajungi şi tu la năneşti. 

numai că ruta e puţin deviată 

şi o să oprim la sighet. la sighet? dar eu 

tocmai de la sighet vin încoace. 


lasă, domnule, că de-acolo vă ia 

pe toţi autobuzul întreprinderii, vă aşteaptă 
acolo de dimineaţă, iar apoi 

până la năneşti nu mai opreşte nicăieri. 


eram nemâncat, dar am băut tot drumul 

până la sighet rachiu cu minerii. 

la năneşti? la năneşti! cu ce treburi 

acolo? repartizat! 

e, păi eşti de-al nostru, autobuzul ăsta, cât e el de 
hodorogit, merge strună dac-a pornit. 


bine că am ajuns la sighet: e seară. autobuzul 
pentru năneşti ne-mbarcă iute. 

se vede că şi şoferul e grăbit, vrea s-ajungă odată 
acasă la el, la năneşti. 


numai că are probleme, zice: 

probabil o să trebuiască să ocolim puţin 

şi n-avem cum ajunge dacă nu coborâm 

întâi înspre salva, oameni buni, dar de-acolo 

chiar n-o să mai fie nici o problemă, 

pentru că de-acolo nu mai e decât o 
aruncătură de băț 

până la năneşti. 


în tot acest.răstimp, luna a stat nemişcată pe cer. 
am pornit. dar poate n-am pornit într-adevăr. 

loan Romeo ROŞIIANU 


ECLIPSA DE LUNĂ DE MIERCURI SEARA 


În seara asta cerul are nuanţă de humă şi vânt 
norii uscându-şi umbrele-n eterul vâscos 
iscă-n pulberea infinitului insomnii putrezite 
luna-şi ascunde chipul cernut de-ntuneric 
dup-o dâră uscată de soare clipe insolite 
însămânţează pudicitatea lunii-n galaxii 
stelele-şi dorm sclipirile-n bezna tăcerii 
vântul căutând printr-o lume obscură ultima-i umbră 
apele oprindu-şi scurgerea spre niciunde 

la marginea de răsărit a izvoarelor 

fierbe şipotul undei mătasea valului arde 


eclipsă de viaţă e-n sufletul meu şi țărână 
iubire cu gust rânced singurătate deplină în plâns 
nici-un murmur obosindu-mi conştiinţa 


e miercuri seara şi se moare iarăşi 

oamenii se iubesc urându-se reciproc 

între hotarele trupului e stârvul ce va ca să vie 

uneori ca o binecuvântare prematură-i moartea aceasta 
între delimitate zări e timpul pribeag 

purtându-şi aroma tăcută de moarte 

numai privirea nebunului oglindind fericirea 

ca să se nască ceva altceva trebuie să moară 

vântul ştie asta şi-n frunze de zi şi de noapte se-ascunde 


nimeni nu vine-n deşertul clipei încălțat 

cu papucii de baie cu sandale de timp 

teama are gust de prigoană în ultimul moment 
s-a făcut seară s-a făcut frig s-a făcut pace 

şi eclipsa de lună e tot acolo acoperind cerul 
sfidându-mi orizontul privirii 

necrologul scriindu-mi-l numai liniştea seacă 
numai visul de viață fardat cu iluzii 


nu ştiu cât din mine-n orice clipă îşi dă duhul 
un suflet mai puţin nu contează acum 
o felie de pâine în plus e mai bine 


trece poetul cadențându-şi trăirea 

în bezna senilă a nopţii până şi varul 

pereţilor doarme uitându-şi albeaţa în oglinzi 
de-amintiri vălul de şoapte al cerului umed 

se frânge-n trecut ultima viață 

nimeni nu ştie de câte ori răsuflu eu 

pentru-o metaforă-n plus pentru-o soartă mai bună 

eclipsa de lună de miercuri seara 
precum legenda se termină şi viața 
iscoadele razei obosindu-şi lumina zadarnic 


departe femeia-şi împarte amanțţii pe vârste 
marea-şi agită nemoartea cu alge albastre 
lângă hohotul pământului se-aude cântul durerii 


e jale-n sufletul meu şi eclipsă 

e miercuri seara şi se moare iarăşi 
ca o obsesie surdă drumul e lin 
fără strălucire de stea şi mireasmă. 


Bucureşti, 3 aprilie 1996, când într-adevăr a fost o eclipsă. 


E JOI ŞI LUI IISUS | S-A FĂCUT FRICĂ 


E Joi şi lui lisus i s-a făcut Frică 

de atâta Povară transpiră cu Sânge 

şi Sângele curge ascunzându-şi în pulberi Ursirea 
e Joi şi de-atâtea Păcate o Lume 

în fiecare Zi citeşte Ziarul 

căutându-şi Necrologul 


e Joi şi Îngerii vin în Ghetsemanul din Suflet 
să trezească Şoptirea la Viaţă 

să îmbine Pământul cu Zarea 

pentru încă un Orizont prematur 


e Joi şi de-atâta Moarte Viaţa e plină 
e Joi şi lui lisus i s-a făcut Frică de Liniştea sumbră. 


Apostoiii dorm Dormirea târzie 

şi-un luda îşi numără-n palme Arginţii 
e Joi şi de-atâta Durere 

cad Ceruri în Ape şi-n ape toţi Sfinţii! 


e Joi şi mă doare că sunt 

e Joi şi o moarte hapsână mă cheamă 
e Joi şi Femeia iubită-a plecat 
luându-şi cu sine Trecutul şi Poza 


e Joi şi lui lisus i s-a făcut Frică 
de Somnul profund ce-o să vină 
e Joi şi mă doare Tăcerea 
şi Târgul făcut în Grădină 


e Joi şi mi-e Frig şi mi-e Sete 
e Joi şi mă doare că Sunt. 

engleză-română, 1983-1987. Profesor de limba română şi limba engleză în Bistriţa 
şi Baia Mare. Inspector la Inspectoratul pentru Cultură al judeţului Maramureş. Volum 
de poezie: Haine groase şi cărți de citit, Editura Cybela, Baia Mare, 1995. 


ATUNCI 


va fi un timp va fi un loc 

smerit voi saluta norii 

voi rosti benedicţii 

într-un luminiş cu goruni 
urmărind cum vibrează-n lumină 
clipele mele solemne 

ca imnul unei ţări fericite. 


ÎN TOATE VORBIRILE 


erau rafturi de cărţi 

zdrențăroasa de stradă pe care umblam 
citatele celebre 

muzica proastă decrepitudinea 

norii foşneau pe cer 

în toate vorbirile 

ni le mal ni le bien 

sunt cuvinte sunt animale 

locuri unde ne încovrigăm într-un colţ 
şi aşteptăm resemnațţi copilăria 

o alee cu cireşi în floare. 


DORICUL ŞI DORICA 
IONICUL ŞI IONICA 


când rătăceam pe nisipurile 

de pe lângă taormina 

ba nu de la salamina 

am văzut adevăratele himere 

am slobozit adevăratul țipăt 

şi am strâns (cu buzele) 

de pe obrajii tăi adevăratul plâns 
erai exuberantă ca sapho 
ascuțită la sâni şi tandră 
alergătoare pe picioare divine 


150 


Limba Română 


afrodisiacă şi caldă 

ca oul de mierlă 

(o fi văzut lord byron — el însuşi — 
mierle-n helada?) 

ca afrodita unei grădini hesperide 
o — înţelepciunea unui gând mai înalt 
prin tropot de paşi de hopliţi 
calculând măreţia veşniciei 

treacă de la mine şi acest pahar 

de ambrozie din cucută de soi 
doricul o prăvălea printre mirți 

pe dorica 

ionicul scutura măslinul 

cu ionica 


ALTE LINII ÎN PALMĂ 


au încetat greierii 

a încetat asfinţitul 

mâine când va fi 

vom avea alte linii în palmă 
alte iluzii 

cade mărul sălbatic 

înlăuntrul unui suspin 
sentinţele au toate de-acuma 
gust de pelin 

în lanul cosit 

lângă pântecul tău 

fruntea mea se zbârceşte încet 
de pe buze a zburat zvâcnetul 
mai aud mai auzi 

înapoi undeva 

scâncete leagăne vechi de copii 
tunetul zilei dintâi. 


DACĂ AU MIJIT MLĂDIȚELE. IEZII 


nu ființa mea nici toată 
această plutire disperată 

până la calul mascat 

râurile de umori nimicul 
disperarea 

de la primul țipăt până la 
cuvântul din urmă 

doar ţârâitul unui greier 

într-o noapte cândva 

undeva pe pământ când 

vom intra în vie 

să vedem dacă au mijit mlădiţele 
adevărat este — sânii tăi au fost 
doi iezi gemeni ai unei gazele 
în singurătatea-mi. 

Marin SLUJERU 


kkk 


fii cu mine e dovedit 

nimic nu se-alege din acest poet 
notând tinerețea crizantemei 
notează: 

e-atâta spaţiu printre copacii goi 
notează şi fugi 

altfel nu mai urmează, 

nu se mai stinge nimic 


* kk 


vaiet de vedere 

într-o parte a lumii, viorie: 

oglindire de soare fugar în ferestre un om 
şi petrecere a unei umbre de aur 


AJUNS 


agresiunea unor ochi încă mocnind 
porţelanul estetizând promiscuitatea 
(cum ai ţine Binele în mână) 

şi ultime fire de emoție trec 

prin această clepsidră 

(nu se mai zbuciumă) 

- le simt 


kkk 


cum ar intra pădurea în iarnă cu cerbii în casă 
icoane străvechi portelanuri pendule de aur iscând 
nu mai rămân nu mai încep să aştept acasă strigă 
la un fost intermitent poet de provincie 

de unde atâta răbdare de unde atâta putere 

pentru tot mai multă uitare. pentru tot mai puțin vis 


AUR TÂNĂR, NEBUN 


soarele-n brazi 

floarea roşie în umbra zidului 
aur tânăr nebun prin frunzişuri 
şi cerul — deschis peste tot 

o străfulgerare de gând 

o fiinţă uitată de Dumnezeu 
şi lucrurile cad în sine 

se pierd se întunecă 


vara e îmbrăţişarea unui declin 
* kk 


cine-şi îngaimă viața 

nu are cum rosti cuvinte 

vara-l plumbuieşte 

un frig înecăcios îi înhaţă clipa 
i se sting amintirile 

i se frânge aripa 

de nescris aceste lucruri 

care se întâmplă în locul lui 


kk 


lasă-mă să fiu supărat pe tine 

să-mi pară că lipsesc şi eu cuiva 
oricum infernul ce mi-l asum 

e senin iluzoriu 

fiindu-mi tu stea necontemporană, 
paznic abstras al graniţei cu iubirea 


kk k 


el mi-a adus o lumină 
tremurătoare a plecat 
noaptea s-a pripit 

şi tu nu vezi 

nu îmi trebuie 

chipul tău clar 

! sufletul nostru încremenit 


kkk 


el mi-a adus o lumină 
tremurătoare a plecat 
noaptea s-a pripit 

şi tu nu vezi 

nu îmi trebuie 

chipul tău clar 

! sufletul nostru încremenit 


ha poetica 153 


Echim VANCEA 


Născut la 19 octombrie 1951 în Năneşti, Maramureş. Director al bibliotecii din 
Sighetu Marmaţiei. Studii liceale la Sighetu Marmaţiei, superioare neterminate. Volu- 
me de poezie: Fotografie după un original pierdut, Doctorul fără arginţi, 1997; 
Abatere de la dialog, 1998. Directorul Editurii Echim, Sighetu Marmaţiei. Preşedinte 
al Centrului de Studii şi Cercetări privind Cultura şi Civilizaţia Maramureşului “Dr Alex. 
Filipaşcu”, Sighetu Marmației. 


CEAS MĂSLUIT 


paşii poetului în umbra cărţilor. 
umbra încet luminându-se... 


cuvântu-i Cuvântului întuneric. 


în întunericul din spatele cărţilor 
poetul aşteaptă cântecul bufniței. 
ce-a mai rămas din întuneric 

s-a strecurat în poem. 


RUINE 


străinul surprins de afecțiunea de-o clipă a frunzei 
îşi şterse o lacrimă de neputincioasă mânie. 


mai târziu a-nţeles că darea-n vileag a adevărului 
e un obicei administrativ nesăbuit. 


silabele ilicite ale unui nume atotputernic 
aveau vehemenţa unor ruine. 

„Zorii unei dimineți fără păsări 

mângâie cu umilinţă visele lui. 


GRĂDINA POTECILOR CE SE BIFURCĂ 


ram de cremene sub soarele alb de rouă 
în preajma copilăriei binecuvântându-ne 
Doamne lanţurile. 


cât de uşor moare fecioara în numele alteia 
şi grădinii nu-i pasă de paşii stăpânului — 
de curând întors acasă — amestecându-se cu prundişul. 
de curând debărbătat 
de lumină proptit 
într-o meditaţie 

liberă aiurind 
pe masa de biliard umbra colorată 
a unei bile albe 
aşteaptă mai multe fapte de la bărbatul 
cu tacul. 


de o mai mare importanță e lacătul 
tocmai scos la lumină. 


grădina posedată de păsări 
îşi începe îmbrățişarea 
asemeni exodului ridicat în faţa întunericului. 


nenăscuții dau năvală pe potecile bifurcate în cruce. 


Doamne odihnindu-Te mai pedepseşte-Te Doamne 
prin tăcere şi sămânță. 

grădina se ridică goală în faţa întunericului 
Doamne. 


DIMENSIUNEA ZADARNICĂ A ARIPEI 


nemaiavând ce vinde 

ţi-ai făcut rost de o febră la pat. 

şi pentru că nu de cine ce are a vinde depinde 
ca piatra să rămână piatră 

patria ne adâncea în asfinţit 
singurătatea pânza aşteptarea sânii 
trenul autobuzul maşina carul cu boi 
cartea biblioteca remuşcarea 

apa incendiul furtunul 

drumul: par şi impar 

tunelul: cu o singură intrare-ieşire 
bordelul congresul vinul visul panica. 
răbdarea cu care îşi apără locui 

mai are egal doar în îndoielile zilnice. 


până la urmă 

i s-a pus în vedere să îşi țină visul în vatră 
obârşia în sine contează. 

tăcerea patria vioara 

cenuşa zgura huma consecinţele 

cioara: ai'laltă nu cea de pe gard 

ceara uitarea frigul somnul izvoarele 
plopii: cei cu soţ 

umbra piatra cuvântul 

conspectele ospeţele omagiile 

lacrima le-atârnă murdare pe sfoara din urnă. 


să mergem. 

patria iscodi-om după cules. 

nu te mai lega de lege 

şi ospeţe. ai labele pătate de sânge 

Nicolae GOJA 


APUS CU MURE 


Somnoroasă, căruntă, rugă- 
toarea Oncioaia cobora pipăind cele 
şapte trepte de piatră ale casei, purta 
un lighean alb de plastic, cu săpun 
de față şi perie de unghii, peste care 
erau aşezate o oglinjoară şi un 
pieptene dublu de os cu dinţi rari de o 
parte şi mici şi deşi de cealaltă. 
Cămaşa de noapte de diftină, largă, 
până aproape de glezne, se de-şifona 
din propria-i greutate. larba rourată 
printre degetele desculțe. 

Puse vasul de plastic pe mar- 
ginea adăpătorii de beton şi câteva 
şoapte se auziră... Fecioară bucură-te, 
ceea ce eşti... Marie... prea sfântă ..., 
în timp ce zalele lanţului chelălăiau 
desfăşurându-se de pe sulul cu roată 
şi coborând ciutura în adâncul 
fântânii. Cu ochii cârpiţi de urdori, 
puse palma în formă de frână pe 
obada lustruită de ani, o roată de car 
fără butuc. Tresări, scoase pe gură 
sunetul spaimei, lanţul se durui pe 
ultimii metri cu deceleraţie şi zgâlţâi 
stâlpii de lemn când fundul rotund albi 
apa, mâţa focului, cheț, în mama 


sărăciei! grăi împingând-o cu laba şi 
pe loc îşi dădu seama că pronunţase 
pentru prima dată în acea zi de 
sâmbătă nevinovata ei înjurătură. 
Animalul domestic apostrofat scăpă 
cu fuga urcând felin în nucul de lângă 
puț, de unde o fixă cu ochi cafenii pe 
stăpâna cu fața plină de clăbuci albi, 
mai trebuie o ţâră de sodă caustică, 
simt că-mi rămâne grăsime pe piele, 
apa rece n-o îndepărtează!, nu va mai 
cumpăra luându-se după reclame, ce 
bune erau săpunurile mai demult, 
mama amesteca fiertura cu apă de 
urzici, după chimicale de fabrică am 
atâtea riduri, ca la optzeci de ani, 
mi-am albit părul, Doamne fereşte 
să-mi lunece zadia de pe cap şi un fir 
să cadă în aluat, m-aş băga în 
pământ de ruşine dacă oarecineva ar 
afla floci cărunţi în blide. Schimbă 
pieptenele cu partea deasă şi-şi dete 
coama peste cap, după zece treceri 
scoase un smoc şi-l aruncă în iarbă. 
Oncioaia îşi împletea coada lucrând 
cu amândouă mâinile la ceafă, 
cămaşa se întindea pe pieptul neted, 
la nivelul burii, o răsucea şi fixa cocul 
cu acul de păr ţinut între buze. N-am 
păduchi, zise mulțumită, n-am paraziți, 
n-am sifilis, sângele mi-e curat, pielea, 
oh, oh, era să uite, găsi peria lângă 
lighean şi frecă fiecare vârf în parte, 
nu demult şi-a tăiat unghiile, ici-colo-i 
rămân urme de pământ de grădină 
după plivit, i-ar trebui mănuși, ar râde 
vecinele, Oncioaia stă în patru pi- 
cioare şi răreşte morcovii cu mănu- 
şile, să nu-şi deterioreze manichiura... 

Doctorul trecea des pe la plă- 
cintărie, privea chichineaţa plină de 
făină şi picături de ulei sărit pe pereți, 
mânca două plăcinte cu multă brânză 
usturoaie de oaie pe gratis şi mai 
săruta mâna Oncioaiei cu unghii nu 
tocmai murdare. 

Plăcintăreasa o vedea pe noră- 
sa Letiţia cum îşi muia degetele câte 
o jumătate de ceas şi-şi tăia pielițele 
şi-şi pilea colţurile, avea mâinile albe 
şi netede ca ale doctorului, era 
desenatoare la fabrica de roboți din 
oraş. 

— Adă-mi, noră, un robot, că nu 
mai pot sta aplecată la sapă, glumea, 
Letiţia se întorcea după-amiază, doar 
sâmbăta ieşea la prăşitul mălaiului. 

O, o, Oncioaia strânse picioa- 
rele, cum şedea aplecată, presase 
vezica urinară, se grăbi în spatele 
şurii, pe cărare, mirosul de bălegar şi 
muştar era mai puternic, o trecură 
răcorile în şale, mama sărăciei grăi, 
iar nu găsea nici un timbru de hârtie, 
se aplecă şi rupse o frunză de podbal. 

Era o femeie curată, tot satul 
recunoştea, toți mâncau plăcinte din 
mâinile ei. Se limpezi şi aruncă apa 
murdară, urcă treptele, propti ligheanul 
de perete, se rostogoli, mama sără- 
ciei, aşeză săpunul în odaia nurorii, 
pe dulap, pieptenele în taşca de lângă 
oglinda cât palma, roasă pe margini 
şi belită ici-colo, de-şi vedea doar 
nasul şi ochii. 

Scrii la o oră încheiată, învelită, 
camera ta-i răcoroasă, simţi mâinile 
reci, rezemată de dunga patului pe o 
pernă, sormojac de paie în casa cu 
etaj a verişoarei Florica Onciu, adus 
din şură, l-au pus acolo să doarmă 
vara, l-au băgat din nou în casă pentru 
tine, cearceaf în patru ițe şi doi laţi, 
dricar cu pene de gâscă, odaia de 
oaspeți cu icoane pe pereţi, când 
Oncioaia va muri noră-sa le va arunca, 
sunt vechi, blidele atârnate pe pereți 
la fel vor fi luate, alte gusturi au 
oamenii, mobile de firispor, împletituri 
de aţă, bibelouri cu dansatoare în 
poante, vaze de rubin sintetic cu flori 
artificiale. 

Oncioaia se grăbea, nu mânca 
nimic de dimineață, îşi trăgea rochia 
de şifon peste cap, avea conciul, mai 
încet, mâţa afară, cheia deasupra uşii, 
mătura rezemată de clanţă, şi pe 
cărare, prin livadă, pe scurtătură, 
peste prilaz, prin cimitir, cobora pe 
ulițele satului unde casele-s dese, 
trec maşini, bagă praf pe ferestre, te 
scoală din somnul dulce al dimineții. 
Ora şapte, bătea clopotul, lăsa pasul 
mai încet, sandalele goale, pulpa 
stângă cu varice ca degetul mic, cea 
dreaptă cu vasele de sânge uşor 
îngroşate, n-oi pieri din ele, îi răs- 
pundea nurorii când o îndruma spre 
clinica de chirurgie vasculară din Cluj, 
voi muri paralizată, am tensiune şi-oi 
face accident vascular cerebral, mi-a 
încremeni obrazul, mâna şi piciorul, 
gura s-a strâmba şi după două-trei luni 


n-oi mai fi, cum s-a întâmplat şi cu 
mămuca, vorovea, noră-sa o credea, 
Oncioaia nu mânca sărat, nu sorbea 
cafea, doar ţuică şi un pahar de vin, 
după care-i plesnea obrazul de 
purpuriu ce era. Putea cânta şi fără 
să bea, avea gură bună cu dinţi puşi 
de viplă, sus proteză, se ferea ca de 
drac s-o vadă ai ei spălând-o, doar 
singură acasă când era o scotea, 
când dormea se încuia în camera ei, 
trăgea perdeaua groasă peste uşă, să 
n-o poată nimeni vedea în somn 
sforăind cu gura deschisă şi dinţii de 
sus mişcându-se. 

De când nu se mai folosea de 
vată n-o durea nimic toată vara, 
toamna o fulgerau reumatismele, 
atunci făcea băi la Valauăle Cărbunar, 
o ducea zilnic fecioru-său Văsălică, 
o aştepta, umplea borcut în oluri, 
pentru toată ulița, se aflau bine după 
apa sulfuroasă, dădeau pruncii 
limbricii afară, alţii dizolvau sare şi-şi 
murau tablele de slănină şi cărnurile 
de porc. p 

Lăudat fie lisus! saluta. In veci 
amin! îi răspundea preotul, se în- 
tâlneau de fiecare dată; şi el căpăta 
(după slujba de utrenie) plăcintă fără 
bani. Lasă părinte că aveţi salar micut 
şi trei prunci şi doamnă grea! Mân- 
când, bea o votcă mare la separeu, 
aşa se cădea pentru slujitorul altarului. 
În plăcintărie doar uşa o despărțea de 
domnii şi tovarăşii satului (nu-i 
plăceau deloc, le dădea plăcintele de 
la urmă), ziceau: tanti Florica, nu vreți 
o cafea mică? pentru noi face natu- 
rală. De la ei s-a învăţat cu laptele 
negru, până când l-a interzis doctorul, 
era să defecteze tensiometrul, simţea 
că ia foc. 

Punea zece kilograme de făină 
într-o covată de lemn, drojdie, apă, le 
frământa, dospeau, asoga, umplea 
foile cu brânză, cocea plăcintele în 
mult ulei, pe sobă cu butelie de 
aragaz. Pentru ocazii prepara umplu- 
tură de cartofi, mere Parmen auriu, 
lobodă cu mărar şi usturoi verde, 
magiun de prune Bistrițene. Oncioaia 
era angajata Cooperativei de consum 
Chioreana, cu procent din încasări. 
Dintr-un kilogram de făină trebuia să 
iasă cincisprezece plăcinte, ea scotea 

nouăsprezece, patruzeci în plus, câte 
două gratis pentru primar, viceprimar, 
secretar, doi poliţişti, medic, popă, 
preşedinte, contabilă, casieră, două- 
zeci le vindea altora şi băga banii în 
buzunar, rămasele le ducea acasă, 
mai mult de una pe zi nu mânca nici 
ea, pe la două se întorcea cu venele 
picioarelor gata să-i plesnească, avea 
platfus, le uda cu apă din adăpătoare, 
vacă nu mai mulgea demult, de când 
Onciu pădurarul s-a dus în pădurea 
verde... de atunci nu a mai primit nici 
o palmă, aia era hiba lui, venea băut, 
zi de zi, an de an, iară în zile de trans- 
port lemne se întorcea putred, dacă 
nu cumva-l aducea cineva cu carul. 
Intârzia după înserare, îi ieşea înainte, 
pe ulicioara mâloasă, îl afla împot- 
molit în patru picioare, culcat sub meri 
sau oprit la prilaz. Bat-o focu băutură 
când o bei peste măsură, îi cânta 
Oncioaia şi-i trăsnea câteva după 
ceafă, el nu mai simțea nimic, era 
atentă să n-o păcălească, să se 
prefacă, primea atunci cu dobândă, 
de la omul ceva mai scund decât ea, 
slab ca un ogar de atâta pălincă. Ce- 
i cu bărbaţii ăştia? Beau de sting, de 
usucă, sugative, cât sunt treji stau cu 
baligile-n gură, după ce prind curaj nu- 
i poţi opri din ale lor, nu-i om beat să 
nu-şi aducă aminte de armată, când 
se-adună vorbesc doar despre mese- 
ria lor, ce fac şi cum fac ei, bălmăjesc, 
buimăcesc, cântă marşuri. Sunt 
român... şi Treceţi batalioane române 
Carpaţii... cu glasurile grosolane şi 
ținându-se după cap. Când i-apucă 
damblaua, se iau la sfadă şi s- 
amenință cu cuţitele privindu-se 
înfiorător, la urmă umblă din gard în 
gard sau dorm cu capul pe masă şi 
tot femeile-i duc ca pe nişte lemne în 
cârcă până în pat şi-i dezbracă şi le 
fac ciorbe acre cu sămătişe să-i 
dreagă. Onciu nu voma niciodată, 
după alţii au ce curăța perne şi 
covoare. Jumătate din bărbaţi sunt 
beţivi, umblă după alcool ca râia. Işi 
află vreme de băutură toamna, când 
îi mai mult de lucru şi vremea mai 
mândră, atunci ei stau la bufet şi la 
umbră, zicea. Inainte nu le era aşa 
de bine! 


Amintirea lui Onciu îi ocupa 
multe ceasuri din zi şi noapte. 
Mergeau spre casă, adesea se opreau 
într-un loc din livadă, sub un păr 
scorțos cu pere cu miez roşu, şedeau 
pe iarbă, el urca în păr şi scutura o 
creangă, aveau minute când se 
apropiau unul de altul ca fulgerul, 
Onciu uita repede (aşa-i zicea şi 
acasă, nu Gheorghică), făcea ce 
făcea şi cobora în pivniță, la butoiul 
cu vin, pe seară nu mai avea cu cine 
se înțelege. Oncioaia îl răbda ca pe 
un soț, nu aşa fusese în primii ani 
după căsătorie. Se juca între păpuşi 
când a fost peţită, cu şaisprezece ani 
era el mai bătrân, îl grăia bade 
Gheorghică. Moşul ăsta vine ast-sară 
la noi? Nu-i venea să creadă şi totuşi 
s-a întâmplat, s-a măritat când încă 
nu avea buletin de identitate, abia 
după două săptămîni a împlinit 
paisprezece ani, era fată pietroasă, 
sănătoasă, şi-ar fi putut găsi un fecior 
mai tânăr şi mai bogat, de Mitru lui 
Miclăuş i-ar fi plăcut, dar îi puţea din 
gură, Filu Ştimparului se arătase 
mutalău, după oricine nu s-ar fi dus, 
pădurarul era membru de partid, bine 
văzut de comunişti, ştia că-i va merge 
plugul, cum a şi fost, salariul nu era 
mare, pe lângă el mai picura cât să 
nu ducă lipsă de nimic, țineau vie şi 
livadă, vacă şi tot câte doi porci pe 
an tăiau, podul plin cu scânduri, 
hribele şi siropul de zmeură nu se 
terminau din cămară de la un an la 
altul, poienile ale lor erau, în pepinieră 
săpau cartofi, pădurea nu ducea lipsă 
de vânat, oile pe păşunile alpine 
păşteau, întregul sat avea nevoie de 
pădurar. Dar cel mai mult şi mai mult 
îi plăcea să-l asculte fluierând hori 
lungi. Nu-l răbda când dohănea. 

Nu-i trecea nicicum supărarea 
că n-a lăsat-o mămuca să se facă 
artistă de muzică populară, cum se 
ţine Bolchiş, de nu-i ajunge nimeni la 
nas. Era tare faină în hainele de 
sărbătoare şi avea voce, ştia cânte- 
cele măicuţei, ea a rămas rapsod, iar 
el, Bolchiş, pentru că făcea versuri 
cu viaţa nouă pe ogoare, a ajuns ar- 
tist de muzică populară, un drac, toate 
cântecele le-a luat de la femeile din 
sat şi de la mine, venea cu gură dulce 


158 


Limba Română 


tu Florică nu-ți aduci aminte cum 
cântam noi la şezătoare? Ba-mi aduc, 
el nu avea de unde, nu umbla în 
şezători de gazde, erau tare colduşi, 
zece prunci într-o colibă de casă. l-am 
cântat ce-am învăţat la vergel, la nunți 
şi la lucru. De la mine a aflat Horea 
lui Vălean, cântece despre cântec, de 
dragoste şi de jale, de lucru şi de 
cătane. Cântecul balțului l-am învăţat. 
Nu că mă laud, în odorul nostru m-a 
înregistrat pe magnetofon el cu mâna 
lui şi i-am cântat tot ce-am ştiut în 
multe seri dintr-o iarnă şi tot de două- 
trei ori i le-am cântat, pe glasuri de 
fată, de femeie şi de babă, de fecior, 
de om şi de moş, mare osteneală mi-a 
dat, tolul pe tărnaț l-am întins şi cum 
cântam îi arătam să-şi aducă aminte 
ce înseamnă cuvintele, trăise el în sat 
cu noi, dar nu era umblat între oameni, 
nu ştia că o mnearţă îi douăşcinci de 
kilograme şi că spăcelul poate fi cu 
ruji, iar chimeşele cu părtuță, căputu-i 
din postav, cordenciu-i la războiul de 
ţesut, pumneşeii trebuie să fie la fel 
ca vizidca de înfloraţi. Tare bună 
tinere de minte am, dacă aud un 
cântec nu-l uit şohan, şi nici vorba 
omului n-o uit, şi nici glasul, n-am lipsă 
de casetofon. l-auzi aici... M-am dus 
în gălbănaş şi i-am adus caş. M-am 
coborât în pivniţă şi i-am scos horincă 
şi vin. În Arhiva de aur de la Bucureşti 
te-oi băga, tu Florică, mi-a spus. Atâta 
până i-am golit sufletul, apoi nici 
mulțam nu mi-o zis, îmi auzeam 
cântecele cântate de el, modificate pe 
ici, pe colo, cu o strofă nouă, să le 
placă celor comunişti, că badea-i 
miner de frunte sau că badea ară cu 
tractoru. Trebuia să-i golesc şiştaru-n 
cap şi să-i dau cu cioca de la cuptor 
peste şele. Şi aceea mi-o cântă el: 
Sirisău cu pânză nouă,/ Hai să tăiem 
dealu-n două... Era pe vremea 
pomniţelor, i-am copt şi ludău şi am 
mâncat în filigorie, la umbră. Nu i-o 
fost bugăt un fărtai de horincă în oiagă, 
o băut singur o fele. Mămăligă pe 
curpător i-am întors şi cureti murat 
lângă papicraş cu mujdei. Ba şi o co- 
şarcă de prune uscate-n bujdei i-am dat 
şi când o ieşit din ogor mi-o promis-o 
goală înapoiu. Cu bota de chemător 
l-am văzut la televizor. Bine că nu i-am 


pus şi clopul Onciului, înalt de şapte 
paie cu durgălău şi chimeşa cu 
pumnuşei întorşi. Mult s-a minunat de 
gacii împăturiți din opt laţi, de cioarecii 
de pănură ca noi, de laibărul negru, 
de căputul de lână, de cureaua de 
piele cu patru catarame şi de cizmele 
de box, noroc că Onciu era mai mic 
decât Bolchiş, altfel toate i le-aş fi 
probat, să nu le mai văd. Am păgubit 
cu taşca cu ţinte şi cu guba sură, 
şohan nu mi le-a înapoiat. M-am învăţat 
minte şi de atunci oricine o venit la 
mine, tăt profesori şi studenți, 
folclorişti şi etnografi, le-am desfăcut 
lăzile de zestre, rămase din bătrâni, 
le-am scos zadiile de cap, balțul de 
când am fost mireasă, zgarda şi 
şiragurile de mărgele, spăcelul cu 
guler din doi laţi şi doi clini cu 
pumnuşei şi puiuț, cu lengherhat şi 
vizidcă, brodate cu fitău alb şi sur, 
le-am întins trei poale din opt laţi de 
pânză de tort, cu fodori, peste care 
purtam zadie lungă, zadie dinainte, 
țesută în patru ițe, cu pene şi opincile 
cu gurgui cu obiele de cânepă şi lână, 
de pe vremea mămuchii mele. Nici 
mâna nu-i lăsam ş-o pună pe haine. 
Cu atâta m-am ales, că m-au scris 
de informatoare în multe culegeri de 
folclor, râdea Onciu de mine, şi io-s 
informator zicea, era chemat des să 
spună despre Frunzilă ocărât Ştrimflu 
pe unde umblă, Onciu îi lăsa merinde 
la căsuţa de la cabană, câte o 
bucătoaie de slănină, pită, căciulii de 
ai şi sare. I| puneau jendarii să facă 
lupişti afunde de doi metri, să cadă 
Frunzilă în ele. l-au adus curse de 
animale să le ascundă în frunze, pe 
unde umbla Frunzilă. Le-a pus cum 
le-a pus! 

— ... Mâţa sărăciei... 

Au găsit-o spre sâmbătă seară, 
în spatele şurii, căzută între ruguri cu 
mure verzi. Nu departe era Onciu şi 
mămuca şi tătuca şi ceva mai încolo, 
unde murele se coceau la soare, în 
țintirimul cu scară, putrezea crucea 
celor vechi. Într-un apus cu mure. 

CASA CU FERESTRE TOPITE 


fragment 


Fiului meu Ovidiu 


Motto: Povestea ta este o poveste atât de minunată, încât, dacă ar fi scrisă cu 
acul pe colțul lăuntric al ochiului, acesta ar fi temei de reculegere adâncă pentru 


unul care cugetă cu smerenie. 
O mie şi una de nopți. 


Din clipa când a început pământul să coboare, fuioare de raze în desfrâu au 
dat buzna din pântecul celei mai albastre din lume ape: Vaserul. 

Malurile sale împrejmuiau norii, cireada de stele suia dâmburile asudându-le, 
iar în nopţile lungi de iarnă, când lupii soseau la casa pădurăriței pentru împerechere, 
îţi puteai aminti şi de poemul cu numărul doi, cel de la începutul Siberiei, cu rubaşcă, 
pâslari şi pufoaică sub cap, de trimisul diavolului ce avea s-o pocească până şi pe 
fiica poemului cu numărul unu, o codană crescută la stână şi păstrată fecioară până 
la venirea Aducătorului de rele. 

Care o necinsti în prezența tatălui adoptiv, baciul, şi gazdă de munte, cum i se 
spunea prin partea locului, legat fedeleş de ciubărul în care strângea zer pentru 
dulăi. 

Rămas cu dumicatul în gură şi cu privirea piezişă pe sfârcurile rumenite, parcă 
pârjolite de razele lunii, scăpate de sub cămaşa limpede de in, ea însăşi o umbră a 
pielii, baciul îi revedea codanei bucile goale biciuite de zmicelele ploii şi bătucite de 
Aducătorul de rele. u 

Resimţi cu aceeaşi putere dinții de lapte ai morţii care, încă de pe atunci, s-a 
pus să lucreze cu ziua. 

Mult mai târziu, aveau să-i fie traduse dialectele din graiul clopotelor, alcătuirea 
aceea primară de sunete ce exprimă înţelesuri dosite. 

Un scâncet de copil, o voce pițigăiată, o alta îngroşându-se din ce în ce: 

— Ar trebui să fie iarnă şi tu să auzi lăbuţele ce şi le scarpină după ureche omul 
cu eul său cu tot! 

— Hei! Am sosit! Unde eşti? 

După glas putea fi o rudă de-a baciului fulgerat lângă uşa colibei, vocea mutată 
în urmaşi păstrându-şi întocmai nuanțele şi putând fi recunoscută numaidecât. 

Codana îi şi aproximase restul: ochii vineţi, în care îi apăruse o viclenie măreață 
suplimentată de un zâmbet suspect. Aducea cu trufia călăului ce se ştie stăpân în a 
smulge înţelesului limba maternă. 

Ajunsă aici, fiica poemului cu numărul unu tresări. Imaginea Aducătorului de 
rele se risipi şi o linişte atât de afundă îi luă locul, încât puteai auzi cum hurducă 
păduchii perişorii cei negri din locurile ascunse. 

| se năzărea iar vocea îngroşată pițigăindu-se, scâncetul de copil... 

Ciudăţenia o puse pe seama năravului, altminteri dobândit, de a plagia vise 
întâmplate în somnul său în cealaltă viaţă, trăită înainte de moartea ei, la care susţinea 
cu tot dinadinsul că a fost martoră; bazaconii cu care fiica poemului cu numărul unu 
s-a obişnuit într-atâta, încât ajunsese să creadă mai tare în arătări şi pricolici decât în 
“lucrurile reale, obiective şi adevărate”, cum auzise ea că sunt propovăduite prin 
şcoli şi biserici fără cruci pe turle. 

Aşadar, singura sa problemă era primenirea la ieşirea din vis. Avea să-şi 
amintească, după foarte mulţi ani, de noaptea când s-a întors de la cules de cranii. 

Căută în minte — atunci — o posibilă rută ferită de primejdii. N-o găsi. Pe nesimţite 
se trezi în cimitir. Era locul cel mai populat, dar şi cel mai sigur unde de bine de rău 
se mai construia. 

Pe locuinţele subterane se ridicau adevărate viluțe împodobite înlăuntru cu 
icoane, sfeşnice, poze — nu puteai preciza dacă din lumea cealaltă sau din asta, 
“asta” fiind o noţiune cât se poate de greu de definit. 

Şezătorile de altădată se mutau în aceste campinguri-capele, unele dintre 
rudele răposaţilor îndeletnicindu-se cu torsul, descântecul, cântatul din bătrâni, 
cântatul din drâmbă acolo unde morții din prima generaţie, ei deja îngropaţi, 
depăşiseră suta de ani. 

In locul spaimelor de altădată, în cimitirele de azi, cel puţin acesta prin care 
tocmai acum trece pădurărița, tinna şi împăcarea cu toate sunt la ele acasă. 

Numai că, cu cât te apropii de poemul cu numărul doi, simti iar prin fastuosul 
sine de mai ieri un iz de lumină mucegăită. Lumina o simţi până la capăt. 

Şi este ca afară. Vocea se auzi din nou, iar singurul care părea că ascultă era 
purtătorul rubăştii, străinul din poemul cu numărul doi, căruia îi crescuse în colţul 
buzelor o ţigară stinsă: 


Vorba cea tânără ce nu mai poate nu şi crucea 

porunci 
nici îndruga neînțelese zbateri rotită de bătrâni la horele din sat 
ia-o la tine şi nimiceşte-i fecioria ca o vârtelniţă-n vechime 
Numaidecât o moaşă veni-va Mai ieri o auzii că-un proaspăt junghi 
să scoată din pântecu-i la inima-i se-îmbie 


un craniu leit cuvântului 
Deşi s-a apucat de nins pe când 
în care otrava rămâne-va din frunze codrul încă nu s-a smuls 
celui venit a doua oară să se-înfrupte 
să tacă îndelung 
Purcede chiar pe hâde vremuri posomorâtele făclii din ochii tăi 
la întocmit de spuneri căci mărite scrib. 
poezia citită la ospeţe e doar 
femeia goală de la genunchi înapoi 
ce-şi poartă în spinare patul 


Un câine alb şi neînsoțit, mai mult inventat decât aievea, se scufundă în spuma 
Vaserului. Din locul acela, a doua zi, avea să răsară soarele. 

Răsuflând din greu, colonia de mesteceni cu pielea jupuită mai aveau olecuță 
până la casa cu ferestre topite. 


Borşa, iunie 1999. 

GRAVIMETRUL 


fragment 


Pentru ludita Zsombori seara de 
joi era ca un vis. Cultura, muzica, sala 
de spectacole a hotelului Coroana, 
întâlnirea cu marele violonist Francisk 
Thury de Medio Monte. 

Trecuseră trei zile de când Lutz 
Korodi dispăruse din oraş. Nu-l mai 
văzuse nimeni. Era de neiertat. N-avu- 
sese cine să-i explice luditei Zsombori 
marile secrete ale virtuozilor vioarei. 
Seară de seară, femeia sperase. 

Ținuse masa liberă. Colţul lui Lutz 
Korodi rămăsese pustiu. Cârciumă- 
reasa ştergea paharele din sticlă 
groasă. | se umflau degetele. Nu 
suporta muzica lăutarului angajat cu 
săptămâna. 

Lutz Korodi ar fi putut intra, în 
cârciumă la ludita Zsombori, în orice 
clipă. Chiar mascat, precum un 


cocoraş. Chiar agitând aripile şi . 


mişcând lămpile luminoase din tavan. 
Doar ludita Zsombori îi observase 
lipsa. Nu se mai întâmplase aşa 
ceva. 

Achizitorul de păr omenesc 
lipsea doar două zile pe lună. Într-o 
vineri şi într-o sâmbătă. Nu se 
îmbolnăvea. N-avea crize ori altfel de 
dureri. Călătorea cu trenul de per- 
soane. Se înghesuia în gară, printre 
verkerii de la mina “Joachim de pe 
Medio Monte”. Urca la clasa a doua. 
Printre oameni adormiţi, printre 
precupeţe rezemate de coşuri pline cu 
găini. După câteva ceasuri mirosea a 
cotet. Trenul făcea la frontieră, o haltă 
mai lungă. Până când se termina micul 
trafic. Lutz Korodi rămânea singur în 
vagonul de Debrecen. 


Francisc Thury de Medio Monte 
era un tânăr subțirel, cu privirea 
poznaşă. Îşi târa, cu greutate, piciorul 
drept. Era mai scurt cu doisprezece 
centimetri decât stângul. Din naştere. 
Lucrase în oraş. Fusese comisul- 
voiajor al “Fraţilor Paulinii”. Doi escroci 
care se lăudaseră, în Marea Câmpie, 
că vând, din stocuri italieneşti, 
cazane de fiert rachiu, căldări de 
spălat şi vopsit ori tăbăcării utilate 
până la cea mai mică şaibă. 

Singura relație de afaceri, sta- 
bilită de Thury, fusese cu o stropitoare 
de vie, vândută negustorului de texti- 
le, frak şi clak, Jancovici Pogan. 

Cu toate că scria pe mâner 
“Austrie und Wermora!”, stropitoarea 
se dezlipise pe la încheieturi, tran- 
sformându-se într-o bucată de tablă 
găurită şi nefolositoare. 

Comis-voiajorul fugise cu ne- 
vasta unui politai orăşenesc, care de 
necaz îşi tăiase venele. Stătuse la 
Telciu, trei săptămâni, stingându-şi 
focul amorului. Plecase la Budapesta. 
În câteva luni de zile devenise 
violonist de ceardaş. De două ori pe 
an concerta pentru negustorii oraşului. 

Domnul consilier orăşenesc 
Benea prezenta lunar activitatea 
culturală a oraşului. In prezenţa 
celorlalţi consilieri orăşeneşti. Când 
ajungea la domeniul artistic muzical, 
spunea: “La acest capitol stăm foarte 
bine, îl avem pe Francisc Thury care 
în domeniul cântatului n-are adversar 
la Dunăre”. 

Lutz Korodi rezervase două 
bilete cu locuri reţinute pentru concert. 
Cu stema hotelului Coroana — un 
castel acoperit de două paloşe — 
plasată deasupra textului invitaţiei. 
Lutz Korodi pusese “hârtiile culturale” 
în potirul de argint aurit. Ca să nu se 
piardă. 

“Plâng după dumneata cocoraş, 
pierdut în mugur de primăvară. În 
zilele lungi ale toamnei, inima mă 
fulgera de durere, din calea-ți fatală 
încerca-voi să te reîntorc? O, Lutz 
Korodi, hainule, ai rănit sufletul cald 
al luditei Zsombori, şi ai obligat-o să 

caute la capătul pământului un nou 
cocoraş curat, ca o floare de crin, şi 
cinstit ca o garoafă albă. Mi-e sufletul 
de raze plin, dar e aşa de gol şi pustiu, 
rece ca un mormânt siberian, fără 
dumneata, Lutz Korodi.” 

Până şi cârciumăreasa se 
sperie de cuvintele acestea care se 
năşteau în jurul ei, precum un pârâiaş 
transformat în râu, care dă să o 
sufoce. Îşi spuse emoționată că astfel 
de fraze nu se puteau naşte dintre 
cârpe murdare şi pahare prost şterse. 
Veneau de undeva anume. Simbolizau 
ceva. În cârciumă, muşterii discutau. 
Până la concert mai erau douăzeci de 
ceasuri. 

“La cinematograf s-a instalat 
săptămâna trecută un ventilator, 
domnilor. Acuma s-a stricat, dar se 
va repara şi se vor instala încă două”, 
spuse cu glas apăsat domnul Meny- 
hert, administratorul peliculelor cine- 
matografice. 

“Nimic nu ţine, totul se duce de 
râpă, domnule Menyhert. Nu mai are 
nici fierul calitatea de altădată”, spuse 
cu necaz negustorul de caltaboş, 
cârnaţi şi brânză, Vilmoş Botoş. 

“Eu n-am spus aşa ceva”, 
murmură domnul Menyhert privind 
speriat spre măsuța unde se aşe- 
zaseră domnii consilieri orăşeneşti: 
Benea şi Trif. 

“Ce se întâmplă când zăpada 
acoperă pământul de la un capăt la 
altul al oraşului?”, întrebă domnul 
Vilmoş Botoş privind fix la domnul 
administrator al peliculelor cine- 
matografice. 

“Se întâmplă că la cinematograf 
vor funcționa trei ventilatoare, domnu- 
le”, încheie socotelile domnul Meny- 
hert. 

“Se întâmplă, domnule Meny- 
hert, că unele vietăți, precum Botoş 
Vilmoş care-ţi vorbeşte acuma aici, 
s-au îngrijit de cu vară, pentru locuința 
şi hrana pe timp de frig şi altele 
precum dumneata nu!”, încheie şi 
domnul Vilmoş Botoş, supărat. 

“Domnule llie”, şopti Simon fără 
Dinţi în urechea tâmplarului, “de ce 


să furi douăzeci de găini tocmai de 
la spitalul de contagioşi de la Pianul 
de Jos. Acolo şi cotcodacele au 
oftică”. 

“Poliţia e pe urmele lor”, răs- 
punse tâmplarul, trăgându-şi capul 
într-o parte. 

“Nici un om nu este identic cu 
un altul, chiar dacă vinele lor poartă 
aceleaşi nume, frate Trif', spuse 
domnul consilier orăşenesc Benea. 

“Lombrozo combate teoria res- 
ponsabilității morale cu responsa- 
bilitatea legală”, completă domnul 
consilier orăşenesc Benea. 

“Aici cred că e vorba de două 
culpe, aia morală şi aia legală, domnu- 
le Benea”, spuse şi domnul consilier 
orăşenesc Trif. 

“Asta-i ştiinţa penalităţii, domni- 
lor consilieri, vă felicit!”, strigă execu- 
torul judecătoresc Vucea Mihail, ridi- 
cându-se în picioare, cu paharul de 
vin alb, de Recas, în mâna dreaptă şi 
închinând spre cei doi consilieri orăşe- 
neşti. 

“Să ne trăiască domnii Benea şi 
Trif”, mai strigă Vucea. “Doi oameni 
sacrificați pe altarul comunităţii 
noastre”. 

“Stai jos, domnule Vucea”, îl 
trase de cracul pantalonului domnul 
gropar Mladianovski. “Să-ţi po- 
vestesc. La noi, în cartierul Pianul de 
Jos, îl avem pe domnul Carol, care 
lucrează ca supraveghetor la pădure 
şi care lunea trecută a ameninţat-o pe 
nevasta lui Gal măcelarul, că ori o 
împuşcă, ori îi dă foc. Gal a făcut 
denunţ la Poliţie în cauză. La organe, 
domnule Vucea. Ce crezi dumneata 
că a făcut organul? Ha? Habar n-ai! 
Descindere, domnule executor. La 
fața locului. Şi i-a confiscat domnului 
Carol şi puşca şi bricheta.” 

Leo BUTNARU 


CE ESTE, CUM ESTE, 
DE CE ESTE 

CUM ESTE CIMITIRUL, 
ZIS VESEL, 

DE LA SAPANȚA? 


* Printre canioane maramu- 
reşene se simte mai acut ca aiurea 
apropierea orei decisive dintre cele 
două secole “ale noastre” (XX-XXI). 
Pe aici, lumea se mărturiseşte între 
sentințe mistice, ceva griji ecologiste, 
înjurături inteligente, bancuri despre 
ardeleni şi hohote de râs la gândul 
despre ceea ce ar trebui să fie un 
cimitir, în special cel vesel, care e unic 
în lume şi se află la Săpânța. 


«+ O fi aici ceea ce s-ar numi 
râsu-plânsu? Peste unele morminte — 
numai plânsul. Şi blestemul. Pentru 
că ruinătoarea colectivizare socialist- 
comunistă a fost pretutindeni aceeaşi, 
inumană, astfel că un sătean basa- 
rabean va înțelege perfect şi adânc 
dureros epitaful vreunui semen de-al 
său maramureşean: “În viață mult am 
trudit / Eu casă am avut / Colectivul 
s-o făcut / Din casă m-au alungat / La 
mină eu am plecat / Boala grea nu m-a 
iertat”. Sau: “Vezi tu pădurea cea 


mare, / Eu am fost şi-am dus mân- 
care / La călugări şi preoţi / Că ei 
m-aşteptau cu toți./ lată cum s-a 
întâmplat / C-am fost aspru con- 
damnat”. 


« Şi totuşi, în deja consacrata, 
general-acceptata ordine de senti- 
mente vorbind, la Săpânța Lumea 
Cealaltă e veselă-gaiță, nu oțărâtă ca 
pretutindeni aiurea. Aici, în locul 
tremolo-ului unui zumzet de cor ce 
răzbate de după cortina de fier a 
Paradisului, se aude tremolo-ul 
hâțânat al unor chicote mărunt 
sacadate. De la hohot — la chicot, 
strania veselie postumă e în perpetuă 
schimbare de gradații ale sonorităților 
sale; de la hohot şi chiar de dincolo 
de chicot — până la un abia-abia auzit 
fâşâit ca de la zborul îngerilor 
autohtoni cu aripile roase de asprimea 
şiacului țărănesc. 


* (Doar nişte aripi atotcuprin- 
zându-ne sub umbra lor de molie-n 
zbor si-bemol: Timpul.) 


« La Săpânța, nu doar cioclii 
sunt persoane oarecum diferite de con- 
sacratele noastre apucături, ci şi 
destui săteni, care nu-şi mai pun 
întrebări de felul: “Oare Cimitirul Vesel 
nu e un fel de fabulă ce nu ar fi meritat 
să fie inventată? Oare pe-aici, noi, 
oamenii, nu ne veselim mult mai mult 
decât am fi realmente în stare?”. 


= Adică, insul cu apucături con- 
sacrate, nu oarecum dez-axate, în 
cimitirul de la Săpânța se simte cam 
de prisos... 


* Nu în toată Țara, ci doar aici, 
La Săpânța-la-ţară, hohotul de râs e 
ca o datorie testamentară. (Vai de 
steaua ta — întunecată, — destinule, 
ce nu poţi lăsa nimic ca testament...) 


« Hohot, chicot sau fâşâit abia 
auzit, ca şi cum calendarele ar fi 
gâdilate, fiecare în parte, la toate cele 
364 sau 365 (cu una mai puţin decât 
numărul de file) subsuori ale lor. 


* (Când îndrăznesc să presu- 
pun ce aş face, dacă aş auzi un hohot 
de râs la o înmormântare, mă ia prin 
fire o timiditate ca o abia sesizabilă 
pâlpâire de mister neliniştit.) 

«% Aşadar, prin Cimitirul Vesel 
nu poți trece serios ca un neamt pe 
care nu-l interesează, să zicem, 
poezia... 

% Pe obeliscurile răposaților 
(unele fără cruce) — strofe din cel mai 
recent folclor: “Bată-te focul, taxiu,/ 
Ce veneai de la Sibiu...”. Cimitirul 
Vesel e pentru Poetul Anonim al 
folclorului şi pentru Inginerul Anonim 
al roții, şi de la ei — la alţii, apoi de la 
alţii — la şi mai alții, astfel că ideea 
analogiilor se tot complică, se 
îndepărtează de simplitatea ei cu 
Adam cel vechi, trecut mai întâi în 
soață-sa Eva, apoi în nepoțime — ha! 
ha! — zic eu, cel căruia uneori i se 
întâmplă să fie filosof pe câteva 
frânturi de timp şi gând(emă). Ha! ha! 
ha! la Săpânța, în cimitirul ca o sfidare, 
în care generaţii de maramoşi su- 
combă cu demnitate. 


-» Intre cele două Mari Tăceri 
trecând, viața mea, mai mult sau mai 
puțin râzătoare, încalcă oarecum 
solemnele versete şi avertismente 
biblice. Ha! ha! ha! sau Hau! hau! hau! 
sau Bau! baul!-l din numele lui 
Baudelaire, cel cu Florile răului. Sau 
toxicul croncănit al corbului Ed-car!- 
car! Poe-tic în sinele cosmic al 
Timpului. Şi se reîntoarce, revine 
stră-dincoace de Infinitul pustiu, stră- 
dincoace, în sinele nostru. 


« Şi totuşi, ca în oricare cimitir, 
şi în cel zis vesel se întâmplă să se 
plimbe câte un ins viu ce-i are pe alţii 
în minte -- recensământ de noi şi de 
morminte. 


«% Simbolică, neobişnuită, su- 
gestivă gala celor 24 de ore ale 
Sâmbetei eternului hohot de râs. (Al 
Sâmbetei morţilor. Şi a ceea ce s-a 
dus pe apa şi vinul Sâmbetei.) 


* Un alt obelisc: “Născut 1901 — 
Decedat 1960...”. Astăzi suntem în 
1992. Astfel că peste Maramureş au 
mai trecut 32 de ani fără un om şi, ca 
în Upanişadele sanscrite, e timpul să 
se găsească un alt răspuns — la ce? 


* Încă un obelisc. Ca multe 
altele, şi el fără cruce. Doar cu chipul 
de pictură naivă, ca o halcă de slănină 
ce zâmbeşte jovial. Versurile spun că 
răposatului i-ar fi plăcut paharul şi 


lumea i se arăta în roz. Blândului 
săpânţean lumea i se arăta în roz până 
în momentul în care cineva din 
comesenii săi îi zicea: “loane, 
şterge-ţi, dom'le, ochelarii de vin, că 
din cauza stropilor de vin roşu ai putea 
vedea lumea în roz”. Şi adevăr vorbea. 


* Alt epitaf: “Hai, mămică, ma- 
ma me, / pe mine nu mi-i ave. / Fă alt 
cocon de-i vre. / Aşa a vrut Dumne- 
zeu / şapte luni să trăiesc eu...” — se 
mărturiseşte pruncuţul cu zâmbetul 
ştirb. Citesc. Recitesc. Ne-acustică, 
această îndeletnicire. Aici, chiar dacă 
cimitirul e vesel, se tace, nu că ar 
umbla prin superstiții marele criminal 
cumpărător de tăcere, ci pur şi simplu 
nici un sunet nu se rupe de litere, de 
pumnul de litere negre ce iau conturul 
unui graur mut de care nu se va 
desprinde ţipătul său... Şi totuşi, am 
rostit un cuvânt: “moarte”, am rostit 
cuvântul ăsta cu tot cu ghilimele şi 
gura mi-a rămas ca un sens exterior 
al acestui cuvânt, ca un al doilea său 
sens, dar exterior, nesemnificând 
exact ceea ce spune cuvântul “moar- 
te”, pentru că gura mi-a rămas, mi-a 
rămas încă vorbitoare, precum atâtea 
alte ori făcându-mă să trăiesc înminu- 
narea prin cuvânt, ca pe un nou fel de 
a fi pe lume. 


* Şi totuşi, după cuvântul “moar- 
te” — cuvântul următor, oricare, rostit, 
cât ai bate din palme (în cimitir, să 
baţi din palme? ), fiece cuvânt este o 
indirectă constatare funebră (chiar şi 
cuvântul viață, dacă e rostit sau citit 
aici): “Ca o creangă blestemată / Mi-o 
luat a mea viaţă / Cum ai rupe un fir 
de aţă”; “Săracă a mea viață / Cum s-a 
topit ca o gheaţă”. Ziceri ca nişte 
constatări funebre ale câtorva bătăi 
de puls de acum câteva clipe sau 
chiar ale bătăii de puls din clipa 
aceasta care, fără a fi ameninţată cu 
trecerea, — a şi trecut! Şi “M-am topit 
ca orouă / Şi v-am lăsat lumea vouă”... 

* Toţi cei plecaţi în Săpânța de 
pe ceea Lume, orânduiți în vârste 
inegale, dar egal împăcaţi — pruncii 
sau adolescenții a căror dragoste şi 
până astăzi mai este şi până întot- 
deauna va fi evenimentul pur, ne- 
alterat trupeşte, mirii care nu au avut 
răgaz pământesc să-şi trăiască nici 
prima noapte de unire şi domnul 
despre care deja am vorbit, cel ce avu 

gâtlej prădalnic — pe scurt, toate vâr- 
stele şi toate destinele supravegheate 
timp puţin, timp scurt, timp mediu sau 
timp îndelung, de longeviv, de mena- 
geria de destine a Zodiacului, toţi cei 
binecuvântaţi — odată ce s-au năs- 
cut! — pre limba zidirii dumnezeieşti, 
toți egali în fața unei izbucniri de 
veselie, în fața unui hohot de râs care, 
pe lângă ceea ce este şi ceea ce mai 
poate fi, ar însemna şi un fel de remiză 
cu disperarea. 


«% Sau, poate, hohotul de râs e 
o disperare ce trece în spasmele unei 
îndrăzneli dezlănţuite? Cine ştie... 
Oricum, ironia şi încăpăţânarea ar fi 
ca o vocaţie paralelă a săpânţeanului 
ce ştie (dacă e cât de cât cu carte) 
că de la serios la ridicol nu e decât 
un pas, exact atât cât e şi de la poarta 
Paradisului până la cea a Infernului. 
Adică, un fleac de pas de care să mori 
de râs, nu alta! 


* Drept concluzie de etapă, 
reiese clar că râsu-plânsu nu e nici 
pe departe sinonim cu moartea ca 
autobiografie. 


« (S-ar zice că apelez la un 
procedeu literar numit abatere lirică, 
de mine la Cimitirul Vesel vorbind: 
Treceam de la un obelisc la altul, 
oarecum înfricoşat nu de moarte, ci 
de posibila curmare a altor şi altor 
revelații. Intuiţia, sau ceea ce ar putea 
fi aşa ceva, mă hărțuia prin tainicul ei 
imperiu al necesităților încă nelămu- 
rite. Timpul, ziua se mai lămurea — 
graţie țâşnitoarelor geturi de lumină 
prin fantele, totdeauna medievale, 
dintre nori. Ne bucuram, în Cimitirul 
Vesel, de aceste erupții cereşti, pentru 
că dimineaţa acelei zile se împot- 
molea în vălătuciri greoaie de ceţuri 
eşuate pe Valea Izei ca nişte dirijabile 
dezumflate; zi care se anunţa cu 
nimic mai agreabilă decât ziua pre- 
cedentă, drept efect al ploii mocăneşti 
în amestec cu o discretă cernere de 
lumină, şi care avusese o culoare de 
bere. 

Deci, ziua se mai limpezea. Prin 
risipirile de tăceri mormântale — doar 
jeluirea esperanto a unui guguştiuc. 
In gând, răsuceam la cotidiana 
vârtelniţă a verbelor. Nu trebuia să-mi 
dau pe față sufletul lacom de a spune, 
de a compune şi de a nu fi vesel.) 


+ Alte inscripții, alte explicații... 
Difuza densitate a emoțiilor la supra- 
fața lumii... “Născut în... Decedat 
în...” — ca şi cum cifrele ar deveni nişte 
con-cuvinte despre timpul din icoane, 
dar şi timpul din fotografii: timpul 
Săpânţei. Dar poate că oricare cimitir 
este locul unde se sfarmă trinitatea 
Timp-Spațiu-Condiţie umană? Totul 
(în cimitir îţi poţi da seama) ar fi un 
amalgam de haotice nădăjduiri fără 
cârmă, nădăjduirile în genere însem- 
nând o bună parte a vieții pe dibuite. 
Insă oare va veni sau nu marea şi 
frumos de absurda bucurie care să 
răscumpere totala, cosmica lipsă de 
sensuri, întru a reface necesara 
trinitate? 

„„„Nimic nu se poate interpune, 
nimic; nici o întrebare nu se poate 
pune/interpune între neliniştea mea şi 
zâmbăreaţa lor plecare din toate 
vârstele omeneşti posibile, cărora, ca 
un provizoriu factor mutagen al 
poeziei, li se alătură şi vârsta 
subsemnatului. 


* Până acum, fiece zi o aştep- 
tam ca pe o nouă aparenţă sau poate 
ca pe un presentiment al unei mari 
semnificaţii. Aici, la Săpânța, nu că 
ziua, ci minusculele clipe îmi sunt de- 
vorate de gândul voluptuos la posibila 
declanşare a noilor revelații sau a 
reluării mai vechilor, străvechilor reve- 
laţii — ca să dau şi eu un exemplu 
instructiv,- una dintre care ar fi cea cu 
Adam-cel-fecioară/fecior sau fecior/ 
fecioară în fecioria sa osoasă născă- 
toare de femeie ca o evadare din 
androgin. În atare revelație s-ar putea 
afla ipoteticul hormon al Poeziei, ca 
şi ipoteticul hormon al Sfântului Duh. 


*% Aşadar, în urma celui mai ba- 
nal îndemn — să mergem înainte! — 
chiar să mergem prin şi pe delirul 
potecilor alcătuite în labirintul voitelor 
zâmbete, străduindu-ne să fim cât mai 
fireşti cu noi înşine, fără a ne forța 
vreun surâs (dacă nu avem de ce 
surâde), ca cel din penibile situaţii în 
care am nimerit cu alte ocazii. Cu 
toate că, neexistând, cei de sub 
pietrele tombale nu au nevoie de 
firescul sau nefirescul nostru com- 
portament, precum în ochii lui Dumne- 
zeu nu există constituţiile şi oricare 
alte coduri de legi umane (poate că 

analogia este oarecum stângaci 
trasată, însă sunt sigur că e su- 
gestivă...). 

Astfel că un anumit număr de 
paşi va trebui să-l dedic dezrobirii 
mele de o idee fixă. Nu ştiu care 
anume, însă este de necrezut să nu 
ai tu vreo idee fixă, preconcepută, 
când hălăduieşti printr-un cimitir, zis 
vesel, introdus, presupun, în cartea 
Recordurilor (Guinness) la primul şi 
unicul număr. Până a afla ce idee fixă 
mă înrobeşte, mai citesc o pereche 
de rime: “fecioraşule — îngeraşule”. 
Sub ele, sub perechea aceasta de 
cuvinte româneşti intuiesc ca pe un 
mit al prudenţei biografiile mai tuturor 
îngerilor (nu şi pe cele ale anghelilor 
căzuţi). Şi-apoi, conform tezei Ge- 
nezei, fiece om e o antiteză a 
îngerilor. Fiindcă, în adevăr, ce a mai 
rămas în om? Poate că doar umbra 
sa — o întinată umbră de arhanghel — 
o, da! ideea fixă ar putea fi legată 
anume de îngerii păzitori şi de 
simbolismul negativ al umbrei. Anume 
că, în cimitir — obsesia unei umbre a 
deznădăjduirii, a nenorocirii surpare în 
posibila durată a nesecatei eternități 
făgăduite, perpetuă, de-ne-oprită 
înfiinţare a iluziilor noastre. 

Să mori de râs, nu alta... 


«% Dela rimele reproduse ceva 
mai sus, îmi trec privirile de-a dreap- 
ta: “Decedat în 1990...”. Acel bărbat 
bine, presupun, ar fi putut pleca la 
Tatăl-tuturor în urma unui atac de cord 
survenit ca urmare a spaimei care l-a 
cuprins pe pătimaşul de el din motivul 
că i s-ar fi putut defecta televizorul 
tocmai în toiul campionatului mondial 
la fotbal, iar până la Sighet, unde l-ar 
putea repara, e drum şi timp de a pierde 
câteva meciuri. Ah, biet disperat pră- 
buşit în sine şi în de dincolo tărâmuri, 
unde, unele în altele, liniştile neființării 
se dau afund... 


«% Drept înainte, în față, ceva 
ce se citeşte, dar nu se comentează: 
cu scris pe cruce, zice o mamă către 
fiul ei: “Aici eu mă odihnesc, / Braic 
Ileana mă numesc. / Cinci feciori am 
avut eu, / să-i trăiască Dumnezeu. / 
Măi, Grigă, să fii iertat / şi dacă m-ai 
junghiat / când ai venit din sat bat. / 
Că bine m-ai aşezat, / la umbra bise- 
ricii. / îi veni şi tu aci.” Nu comentez, 
ci doar îmi schimb preconceputa idee 
că satul care are un Cimitir Vesel ar fi 


putut cunoaşte faptul că din fiinţele 
sale câteva s-ar fi putut sinucide din 
dragoste nefericită, să zicem, dar 
nicidecum cineva nu a căzut jertfă 
unui supra-plus de ură care, din când 
în când, răbufneşte în vreo mahala 
sau alta... 


+ Drept urmare a acestui impre- 
vizibil şi cutremurător caz de paricid, 
infirmul moralist al deznădejdii ar 
spune că nu e mare scofală să iei viața 
în serios, când dânsa te ia în tragic. 
“Să ştiţi, fieunde aţi fi, fiecine ati fi, 
fiecum aţi trăi că niciodată nu-l veti 
prinde pe Domnul de picior; chiar dacă 
vi se va părea că l-ați înşfăcat de 
gleznă, totuna veţi avea destule 
nădăjduiri neîmplinite care vor ajunge 
parte a sorții ce v-a fost dată şi care, 
sigur, vă va fi luată”, mai zice cinicul 
moralist al deznădejdii, făcând-o pe 
foarte deşteptul, peniru ca tot el, 
într-un chip paradoxal, să adauge con- 
cluziv că: “Deşteptăciunea deş- 
teptăciunilor este egală cu deşărtă- 
ciunea deşertăciunilor”. 


* A trebuit să hohotesc, să râd, 
să zâmbesc sau doar să zâmbesc a 
râde, însă m-a luat nu ştiu cum o 
politică a nostalgiilor, apoi am dat, 
uşor, într-un fel de metafizică, de la 
care mă pomenii în scepticism, pentru 
ca (citesc gândurile transcrise cu 
şase-şapte rânduri mai sus) să capo- 
tez într-un nihilism deocheat (fie el şi 
unul nepersonal, ci unul al cinicului 
moralist al deznădejdii), lucruri ce mi 
se par oarecum inadecvate dispoziției 
şi atmosferei care ar fi să fie caracte- 
ristică pentru un cimitir, zis vesel, 
unicul în lume — cel de la Săpânța. 
Apropo, din cauza acestei derute, 
renunţ la nişte versuri pe care le-aş 
putea ticlui cu rimele: SĂPÂNȚA, 
sămânța, şerpânța (doar trei rime 
perfecte) şi cu o mulţime de rime niţel 
imperfecte: adeverinţa, alcătuința 
biruința, bunăvoința, catrința, căinţa, 
cerința, chibzuinta, ‘circumferinta, con- 
ferinţa, consecinţa, credinţa, cunoş- 
tinta, cuviinţa, dorința, elocinţa, făgă- 
duinta, ființa, folosința, iscusința, 
îngăduința, juruința, locuința, năzu- 
ința, neputinta, nesăbuinţa, pocăința, 
privinţa, putinţa, recunoştinţa, refe- 
rința, sentinţa, silința, sârguinţa, sufe- 
rinta, făgăduinţa, umilinţa, voința — 
acestea şi încă altele vreo 15-20 
rimând cu SĂPÂNȚA. Lungi epopei 

s-ar putea ticlui şi cu rimele de final 
ce ar armoniza cu numele săpân- 
enilor — Pătraş, Big, Stega, Pop, 
raic... — însă îndeletnicirea nu ar fi 
dintre cele mai originale. Cât mă 
priveşte, când aud de dicţionarul de 
rime, sunt suspicios ca bătrânii 
totdeauna aproape siguri că, în orice 
li s-ar spune, deja li se ascunde 
adevărul. (De ce, la vârsta mea, nu 
m-aş gândi şi la tihnita, abia şoptita 
noastră generaţie ca la un inevitabil 
boom al bătrânilor adormiţi şi ei, la 
timpul lor, într-un chicot sau într-un 
veritabil hohot de râs?) 


% La o adică, de ce nu s-ar 
hohoti şi aici, la Săpânța? Că doar, 
totdeauna în marea noastră bucurie 
(atunci când se întâmplă s-o avem), 
există subtextul unei dorinţe secrete 
de catastrofă, — ar mai fi una din jude- 
cățile noastre care e, fireşte, neimpor- 
tantă, ca şi toate celelalte judecăţi 
întemeiate pe Judecata de Apoi, prin 
care avem a trece, ţinând minte că 
râde bine cel ce râde la urmă. 


% Astfel că, precum spuneam- 
scriam, pe aici lumea se mărturiseşte 
între sentințe mistice, ceva griji ecolo- 
giste, înjurături inteligente, bancuri 
despre ardeleni şi hohote de râs la 
gândul despre ceea ce trebuie să fie 
un cimitir... 


% O fi aici ceea ce s-ar putea 
înțelege prin râsu-plânsu? Peste unele 
morminte — numai plânsul. Şi bles- 
temul. Dar şi bunătatea, generozitatea 
întru dăinuire prin moştenire: “Cât pe 
lume am trăit / Bine am găzduit / Am 
ținut şi vaci şi oi / Dar acum vă las pe 
voi / Grigore nepotul meu / Dee-ţi bine 
Dumnezeu / Să găzduieşti în locul 
meu” (Pop llena-Petrenjel, 1897- 
1982) 


* lar prin totalitatea epitafurilor 
pe care le conţine, renumitul cimitir 
de la Săpânța poate fi “citit” ca o fasci- 
nantă nuvelă existenţialistă la per- 
soana întâi, dar, încă din anii '30, 
transmisă prin “gura altcuiva” şi anu- 
me — a meşterului lon Stan Pătraş. 
Doar meşter? Nu, ci total artist-naiv, 
mânuitor de daltă, penel, dar şi de 
condei poeticesc. S-a stins şi domnia 
sa, văleatul 1977, îndeletnicirea-i 
rămânând în grija şi priceperea unuia 
dintre învățăceii săi, Dumitru Pop, zis 


Tincu, aflat la vârsta de 45 de ani 
(n. 1955). Deie-i Domnul viaţă lungă. 


« Ar mai fi de concretizat, însă, 
că atunci când “le iese moartea în 
față”, când “moartea-i scoate din lume- 
afară” (tot din epitafuri cetire), nu toţi 
săpânțenii merg la “cel vesel”, pentru 
că localitatea mai are încă alte trei 
“locuri de veci”: un cimitir vechi greco- 
catolic, altul adventist şi rămăşiţele 
unui cimitir evreiesc. Lumea mare se 
interesează, bineînţeles, anume de 
cimitirul parohial, zis vesel, din 
Săpânța, sat populat de circa 3.500 
de maramureşeni. Eu unul, încă acum 
vreun sfert de secol şi mai bine, 
răsfoisem o “Monografie sentimentală 
a cimitirului vesel” de Pop Simion. 
Ulterior, aflai că, în 1991, a fost editată 
lucrarea franco-engleză “Le cimetière 
joyeux / The merry Cemetry”. lar anul 
trecut, Bruno Mazzoni, profesor uni- 
versitar italian, a publicat prima ediţie 
ştiinţifică a inscripțiilor de pe crucile 
Săpânţei: “Le inscrizioni parlanti del 
cimitero di Săpânța”. Însă temeinicul 
lucru ctitorit de meşterul-artist lon 
Stan Pătraş are încă a fi cercetat, 
pentru că, precum scrie dna Florica 
Dumitrescu: “Acum, când corpus-ul 
inscripțiilor de la Săpânța este editat, 
se aşteaptă contribuţiile folcloriştilor, 
ale etnografilor, ale sociologilor, aces- 
tea, odată coroborate cu cercetarea 
actuală, pe tărâm lingvistic, vor putea 
duce la alcătuirea unei monografii 
generale a cimitirului vesel”. 


* In fine, reiese că, pe la Să- 
pânța, lumea se mărturiseşte nu doar 
între sentințe mistice, griji ecologiste, 
înjurături inteligente, bancuri şi hohote 
de râs; lumea se mărturiseşte şi întru 
ştiinţa folclorului, sociologiei, etno- 
grafiei, filologiei etc., fără de care, 
spuneam, nu poate fi deplină ideea, 
cugetarea despre ceea ce este, cum 
este, de ce este cum este un cimitir, 
în special cel vesel, care e unic în 
lume şi se află la Săpânța, în 
Maramureş, unde se simte mai acut 
ca aiurea apropierea decisivelor ore 
dintre viață şi eternitate. 


Săpânța — Chişinău, 
4.11.1992, 13.08.1994, 18.08.1996, 
1.07.2000. 

Născut la 23 noiembrie 1953, în Gâlgău, Sălaj. Licenţiat în filologie, 1978. 
Redactor al cotidianului “Opinia”. Debut: 1968, culegerea Cântece de început. Volum 
de parodii: Folclor eminamente nou din Țara Maramureşului, 1997. 


SPER CĂ N-AM (RE)SCRIS POEMUL ÎN ZADAR 
Originalul 


SERILE DE POEZIE DE LA DESEŞTI 


Parodia 


Sat aburind a cină 

pe dealuri 

în căuşul văilor fumurii 

strecurat cu laptele proaspăt muls 

prin pânza de in topit 

(tifon ceresc) 

din şiştar de lemn 

în ol de lut 

prin pânza de ştergare 

ţesută la războaiele casnice daco- 

romane 

bătută în flori de câmp 

înălbită de ploi 

zbicită de soare 

fluturând în vântul neamurilor 

prin pânză de ştergare 

cu icoană 

cu busuioc după icoană 

cu Îînmiresmata cărticică de 
rugăciuni 


rourează inima mea 
cu roua bunătății Tale Doamne 
acum şi pururea 
şi-n vecii vecilor 
amin. 
George BOCŞA 


Sat mirosind 

atărie 

de prună 

încă de la Sighet 
sau de la Baia Mare 
în care intri citind 

o poezie 
întâmplător “bună” 
şi primeşti sarmale. 


După două-trei pahare 
de conversaţie înaltă 
recunoşti 

că nu este o altă 
comună mai plină de har 
şi ca atare 

mai bei un pahar. 


Apoi spui pe de rost 
acolo la masă 

toate poemele tale 
până te duce acasă 
şeful de post. 


AŞA A FOST SĂ FIE 


aşa a fost să fie: 

să-i întâlneşti 

să ţi se pară normal 

să împarți cu ei 

pâinea cea de toate zilele 


aşa a fost să fie: 

înveţi să citeşti 

apoi să scrii 

şi dintr-o dată, sine die, 
începi să vorbeşti 

să te îndrăgosteşti 

cultivând împreună gustul macilor 
iar pentru tine 

să cânte foarte rar 

cucul — ce pasăre tristă 


să-i crezi că în viaţa lor 
asemenea părinţilor 
o blândețe laudă fapta 


când îşi pun cenuşă în cap 
să convingă că odată au ars 
pentru o idee mare 


ochii lor 

o argintărie lacomă 

te orbesc 

apoi te arată cu degetul 
ca pe unul 

de-al lor 

aşa a fost să fie... 


Gheorghe Mihai BÂRLEA 


de la vorbă treci pe-ndelete 

la cântec — nu e decât un pas — 
te străduieşti 

şi-l cânţi unei fete, 

prinzi glas 

şi te-ndrăgosteşti. 


când îți dai seama 

că eşti însurat, 

de ciudă şi frică 

că timpul îşi cere vama, 
intri în politică. 


şi uite aşa, 

la o adică 

să preîntâmpini orice critică, 
scrii şi o poezie 

pe care o vei intitula: 

“Aşa a fost să fie” 


RESTRIŞTE 


În agenda şefului de post 
tot mai multe date 
despre mişcările primarului. 


Bătrânii satului 

din informaţii recent procurate 
au început să ţină post 

în vederea ridicării moralului. 


Numai statuia Eroului Necunoscut 
stă dreaptă 
cu ciori pe umeri şi-n creştet. 


De curând a sosit în oraş 
un poet 

care, după câţiva paşi 

de ezitare penibilă, 

s-a cazat lângă bufet 

la o văduvă inaccesibilă. 


Gavril CIUBAN 


Prin tandreţea şefului de post 

croşeta frizerița 

una dintre puţinele ficțiuni ale 
primarului 


Şi-n larma lăuntrică 

a bătrânilor satului 

gestionarului îi creşteau mustăţile 
de parcă trebuia să plece la oaste 


Numai postumii lui Mihai Voievod 
dereticau pământul 
de unde se întorceau în statui 


De curând sosiți din oraşe 

ochii muncitorilor (singurele 
felinare ce ne-au rămas) 

mi-au luminat calea spre bufet 

de unde am privit luna 

ca pe o văduvă inaccesibilă 

TRENURILE NOPŢII AU FULGERAT DIN NOU 


erau şi zile când 
ne furişam pe lângă linia ferată 
ascultând metalul huruind 
trebuia să aflăm timpul ora 
când ne Va vorbi când ne Va trimite 
un semn 
fireşte că nu ne era deloc frică 
că ne umpleam de furnici pe sub 
haine 
dar cât de mult am fi dat 
să fim noi aceia 
cărora li se limpezeşte vederea am fi 
putut cânta imnuri închina rugi 
tulburătoare 
dar căzusem într-o muţenie slută 
când trenurile nopţii au fulgerat din 
nou 


Rodica Brad PĂUNA 


erau şi nopti când 

nu vorbeam despre trenuri 
fireşte că tăceam 

neavând subiect de conversaţie 
tu din când în când murmurai cu 


emotie 
acum Va sosi — E în staţie! 
îi aud roţile! 
eu încercam să-ţi deturnez 
imaginea 


să nu te mai fiarbă 

fii serios, sunt “Roţi de iarbă”! 

dar în zadar 

ai plecat, aveai un temperament 
vulcanic 

apoi te-am văzut tot mai rar 

desigur, erai mecanic 

şi eu biată acar! 


SĂ-ŢI FIE CINEVA APROAPE 


din clopote mirări pe gând trezit, 
trebuie să-ţi fie cineva aproape! 
poate iarba care s-a-nnegrit 

de atâta întoarcere în ape. 


metalic sună aerul lovit — 
pasăre cu țipătul subțire, 

iar coboară brațul împietrit 
ca dintr-o sălbatică mâhnire. 


gura o secundă-i golf pustiu 
vin cuvintele căderi de apă 
pe sufletul o albie de râu 

în care mari lopeţi ne sapă... 


Gheorghe Mihai BÂRLEA 


De clopotul Năneştiului trezit 
am ştiut că somn de-acuma nu 
încape 
şi am luat hârtia la-nnegrit 
scriind din mers vreo şase-şapte 
mape 


țipau în jurul meu invidioşi 

şi se-mbulzeau în jurul meu 
aproape 

dar eu sătul de vorbe şi gogoşi 

nu am lăsat pe nimeni să mă sape 


sper că n-am scris poemul în zadar 
e ca un sfat poeţilor de mâine 

să ai pe cineva aproape dar 

să nu îl laşi să fie peste tine... 


Olâzgci 

Acad. Nicolae CORLĂTEANU, 
Chişinău 


ÎNCEPUTURILE 
SCRISULUI 
ROMÂNESC 


Istoria ne instruieşte să ne dăm 
seama de felul cum înțelegem viața 
şi activitatea oamenilor din vremurile 
trecute, spre a ne putea orienta în 
contemporaneitatea noastră. Faptele 
trebuie, deci, prezentate aşa cum s-au 
derulat în realitate, ca să obținem o 
imagine obiectivă privitoare la cele 
petrecute în timpuri îndepărtate: “Căci 
pe mucedele pagini stau domniile 
române,/ Scrise de mâna cea veche 
a-nvăţțaţilor mireni” (M. Eminescu). 

Una dintre trăsăturile specifice 
ale literaturilor din epoca medievală a 
istoriei europene — care cu greu poate 
fi percepută în zilele noastre, când 
fiecare popor îşi are limba şi cultura 
sa națională şi orice carte poate fi 
tradusă în limba poporului respectiv — 
era concepția despre experiența aşa- 
numitelor limbi “sfinte” sau clasice, 
considerate perfecte prin structura 
formelor, construcțiilor sintactice, prin 
bogăţia de cuvinte capabile să redea 
idei superioare, pe când limbile vorbite 
de diverse popoare nu erau în stare 
să exprime toate noţiunile abstracte, 
în special cele religioase. in Vestul 
european o astfel de limbă “sfântă” era 
considerată latina medievală, folosită 
nu numai de popoarele romanice 
apusene (ital., fr., span., port.), ci şi 
de cele germanice (germ., engl.), 
slave apusene (ceh., slovac., sloven., 
polon.), precum şi de poporul maghiar 
(vezi T.M. Mokposackuu, Wcropua 
PUMCKOMA nuTepaTypbi, MockBa-— 
JNenunrpaa, 1940, p. 13). 

In Estul european această 
funcţie până în sec. VII o îndeplinea 
limba greacă (bizantină) (vezi H. 
Schuchardt, Der Vocalismus Vulgăr 
Lateins, |, Leipzig, 1866), cf. Al. 
Philippide, Originea românilor, |, laşi, 


1932, p. 362), iar apoi (din sec. IX) — 
limba veche slavă, prima limbă literară 
slavă, numită “latina Orientului”. 
Aceasta, de fapt, se prezenta ca un 
dialect al limbii bulgare din jurul 
Salonicului din a doua jumătate a 
secolului IX, limba lui Chiril şi Metodiu. 
În curs de un secol şi jumătate centrul 
culturii şi literaturii slave s-a schimbat 
de trei ori. Fraţii Chiril şi Metodiu şi-au 
desfăşurat activitatea culturală pe 
teritoriul Moraviei şi Panoniei în anii 
863-886, iar ucenicii lor, Kliment şi 
Naum, au trecut în Bulgaria de est 
(cu capitala în oraşul Preslav) şi în 
sud-vestul Macedoniei, în oraşul 
Ohrida (893-971). Când Bulgaria 
ajunge sub stăpânirea Bizanțului 
(972-1186), centrul culturii slave se 
mută în Rusia kieveană (înc.sec. XI). 

Toate aceste împrejurări explică 
de ce în calitate de limbă a bisericii, 
a cărților de slujbă bisericească, a 
cancelariei domneşti din Moldova şi 
Țara Românească multă vreme s-a 
întrebuințat limba veche slavă cu 
puternice influenţe slave ruseşti şi 
ucrainene (B.-P.Hasdeu, Principii de 
lingvistică, Chişinău, 1974, p. 128- 
134, CnoBHuk cTapoykpaiHckou 
MOBuU XIV-XV p. 1-2, KuiB, 1977- 
1978; M. pacmep, 3Trnmonoruuec- 
KMĂ CNOBapb PyccKkoro A3bika, T. 
I-IV, Mocksa, 1964-1973). 

Cele mai vechi manuscrise 
slave, aflate în Moldova, datează din 
sec. X-XI. Astfel, se crede că un 
Evangheliar de la mijlocul sec. X 
(Cartea preotului Sava), păstrat acum 
în Arhiva centrală de la Moscova, în 
care se află cuvântul caHbT»b (lat. 
sanctus), aşa-numitul Codex Supra- 
sliensis, datat cu aceeaşi perioadă ca 
şi Evangheliarul de la Reims (Franţa), 
în care apare adv. conj. nici şi subst. 
spadă, se presupune că ar fi scrise 
în Moldova. Primul text epigrafic din 
Moldova poartă data de 30 martie 
1392. E vorba de o inscripţie pe o 
pecete, anexată la un document al 
lui Roman Muşat (v. D.P. Bogdan, 
L'originalite des inscriptions, 
manuscrits, documents et livres 
roumains redige en slave, in “Re- 
vue des études sud-est europe- 
ennes”, tome XIX, 1981, nr. |, p. 100). 

Moldova şi Țara românească 
s-au aflat mult timp în preajma unor 
țări balcanice şi est-europene, în care 

limba bisericii şi a statului era limba 
slavă. Mai multe secole au avut 
această orientare, dar în cele din urmă 
s-a ajuns la trezirea conştiinţei şi la 
recunoaşterea adevărului istoric că 
poporul trebuie nu numai să-şi 
vorbească limba moştenită din moşi- 
strămoşi, ci şi să-şi dezvolte cultura, 
ştiinţa de carte în această limbă. 

Pe la mijlocul secolului al XIV-lea 
spre nord-vestul viitoarei Moldove în 
Carpaţii nordici se afla un comitat de 
frontieră în cadrul regatului ungar, 
numit Maramureş. In 1353 Maramu- 
reşul a fost inclus în principatul Tran- 
silvaniei. În 1359 Bogdan | a trecut în 
Moldova, alungând pe Dragoş, vasal 
regelui Ungariei, devenind astfel 
primul domn al statului independent 
Moldova. În acele timpuri funcționau 
în Maramureş mai multe mănăstiri, 
între care se evidenția cea de la Peri, 
care a jucat un rol deosebit în dez- 
voltarea cultural-religioasă nu numai 
în regiunea dată, ci şi în ţinuturile 
adiacente, mai ales în Moldova. Mă- 
năstirea Peri ţinea direct de Patriarhia 
ortodoxă de la Constantinopol, având 
titlul de stavropighie*, fiind învestită 
cu autoritate asupra tuturor bisericilor 
româneşti din Maramureş şi nordul 
Transilvaniei. Ea a jucat un mare rol 
în lupta bisericii româneşti ortodoxe 
pentru autonomie şi pentru traducerea 
în româneşte a cărților bisericeşti, 
fiind pe acele vremuri şi un însemnat 
centru tipografic, desființat în 1733. 
A fost reşedinţa unui episcopat 
ortodox, care nu era înființat după 
normele canonice, episcopii fiind aleşi 
chiar de preoții din partea locului, dar 
şi de mitropoliţii Moldovei. 

Acolo, între pădurile seculare, 
s-a vorbit totdeauna în limba română 
continuatoare a latinei populare, a 
latinei prezente neîntrerupt în Nordul 
şi Sudul Dunării. 


*) În greaca bizantină termenul 
stavropigion avea sensul: “cruce tran- 
smisă de Patriarhul de Constantinopol, 
care se înfigea pe locul unde trebuia să 
se clădească o biserică. În Pravila de la 
Govora (1640) se află scris: “neştine de 
va vrea să zidească o biserică în temelie 
să înfigă o cruce, ce iaste stavrosfig şi 
să cădească arhiereul şi să facă rugă- 
ciune şi să înceapă a zidi”. 


In mănăstirile maramureşene şi 
bucovinene s-a cultivat treptat graiul 
nostru strămoşesc cu temeliile lui 
daco-latineşti, în care românul 
mărturiseşte credința în Dumnezeu. 
E botezat de preot la biserică, unde 
bătrân şi tânăr îşi fac cruce, se roagă 
spre iertarea păcatelor, rostesc 
rugăciunea: Tatăl nostru carele eşti în 
ceruri sfințească-se numele Tău, vie 
împărăția Ta, facă-se voia Ta, precum 
în cer aşa şi pre pământ, pâinea 
noastră cea de toate zilele dă-ne-o 
nouă astăzi şi ne iartă nouă păcatele 
noastre, precum şi noi iertăm greşiţilor 
noştri şi nu ne duce pre noi în ispită, 
ci ne izbăveşte de cel rău. Că a Ta 
este împărăţia, a Tatălui şi a Fiului şi 
a Sfântului Spirit. Amin. 

Din totalul de 76 de cuvinte 
incluse în această rugăciune 68 sunt 
latinisme, 7 — slavonisme şi 1 — 
grecism. Aceasta e situația şi în 
primul text în limba română — Codi- 
cele Voroneţean aflat de prof. huşean 
Gr. Creţu în 1871 în podul mănăstirii 
de la Voroneţ de lângă oraşul Gura- 
Humorului din Bucovina. În vorbirea 
curentă situația e şi mai clară. Omul 
vede pe cer soarele, luna şi stelele. 
Românul are o ţară şi e țăran, care 
având pământ îl lucrează, îl ară, 
seamănă grâu, orz, secară. Apoi 
seceră şi aduce cu căruţa totul de pe 
câmp acasă. Din pădure cară lemne 
de foc. Toamna pe ploaie, vânt, iarna 
pe un ger de crapă pietrele stă în casă 
la cald. Are pe lângă casă găini şi alte 
păsări, precum şi scroafă cu purcei. 
Unii au şi oi, capre. De la fântână cară 
apă ca să ude florile pe care le pune 
pe ferestre. 

Toate cuvintele din text sunt 
moştenite de la împăratul Traian. 
Unele au fost date cu împrumut şi 
vecinilor şi nu numai lor. De-a lungul 
secolelor în limba română s-au infiltrat 
şi elemente împrumutate mai ales de 
la slavi, cu care am trăit alături, în 
relaţii de prietenie, dar uneori şi de 
dependenţă dură: stăpân, care te 
plăteşte, te hrăneşte, dar şi te 
obijduieşte. Stăpânul e bogat, mân- 
dru, grozav. Uneori cu el te sfădeşti, 
el te prigoneşte, te zdrobeşte. 

S-au adăugat cu timpul şi unele 
ungurisme, numind meşteşuguri, 
hamuri, ilăuri. S-au format oraşe cu 
belşuguri, gazde bogate. La trecerea 
hotarului se dădea vamă. Era nevoie 

şi de un cnezaş, se plătea bir. Orientul 
ne-a adus prin turci şi tătari numele 
obiectelor de uz casnic (cazan, tipsie 
ş.a.) sau militar (baltag ş.a.), dar şi a 
celor de lux (conac, fildeş, catifea 
ş.a.). Compararea unor cuvinte 
trădează unele procese psihice 
elementare. Dorul nostru românesc ne 
vorbeşte despre nostalgie. Cheful este 
de sorginte orientală, iar jalea e slavă, 
exprimând durerea. Gândul poate reda 
o meditaţie profundă, dar şi un 
vicleşug. Diversitatea căilor de 
formare şi răspândire a cuvintelor 
vorbeşte despre bogăţia izvoarelor de 
inspiraţie pe care le-a cunoscut de 
timpuriu limba noastră. Un exemplu 
elocvent sunt primele texte redate în 
limba naţională. Codicele voronețean 
şi cele trei psaltiri (Scheiană, Vorone- 
țeană, Hurmuzachi) ne dovedesc că 
ele nu însemnau nicicum nişte 
începuturi de civilizaţie, ci continua 
lor circulaţie, mai ales în centrele 
puţine la număr atunci. Mănăstirea 
Peri era poate singura, în acea epocă 
veche, care ajunsese la un nivel su- 
perior de cultură şi civilizație. Dacă 
sub aspect literar primele texte 
religioase româneşti traduse n-au 
aproape nici o valoare, fiind doar nişte 
cărţi necesare preoților pentru slujbele 
religioase, în schimb în planul 
dezvoltării culturii ele au o importanță 
cu totul deosebită. Este vorba, în 
cazul nostru, de anumite părţi din 
Biblie — principala sursă a revelaţiei 
divine, alcătuită din: a) Vechiul Tes- 
tament, redactat în sec. XIII-Il î.Hr., 
tradus, la cererea regelui egiptean 
Ptolemeu (Filadelful; 283-246 î.Hr.) pe 
insula Pharos de 72 de învăţaţi iudei 
(Septuaginta), care au lucrat 72 de 
zile. In limba latină Biblia (Vulgata) a 
fost redactată de Sf. Eusebiu leronim 
în sec. IV d.Hr. şi este cea mai 
răspândită carte din lume, tradusă în 
1800 de limbi; b) Noul Testament, 
care cuprinde cele patru Evanghelii ca- 
nonice ale apostolilor Matei, Marcu, 
Luca şi loan, Epistolele apostolilor, 
Faptele apostolilor, de sfântul Luca, 
ucenicul apostolului Pavel, redactate 
probabil în anul 63 d.Hr. şi Apocalipsa 
apostolului loan, în care se pre- 
vesteşte triumful Evangheliei după o 
domnie a Anticristului. 

Ne vom referi la traduceri, în 
vederea elucidării procesului de 
formare şi de răspândire a limbii 


literare româneşti. Deşi o bună bucată 
de vreme drept limbă oficială a 
Moldovei, a Ţării Româneşti şi a 
Transilvaniei a fost limba slavă, graiul 
poporului avea circulație generală în 
vorbirea vie a moldovenilor, munte- 
nilor, ardelenilor, aceştia păstrându-şi 
conştiinţa de neam. Printre docu- 
mentele oficiale, redactate în slavo- 
neşte, se întâlnesc şi unele scrise în 
latina medievală — limbă oficială în 
Polonia, Ungaria şi alte ţări. In textele 
slavone pătrundeau cuvinte şi chiar 
propoziții redactate în limba vorbită de 
populaţia autohtonă. Se întâmpla ca 
unele nume proprii să apară în forme 
slavizate. Astfel pe vremea lui 
Alexandru cel Bun numele boierului 
lon Jumătate e redat uneori Jumăta- 
tev (document din 7 ianuarie 1403) sau 
Jumătatevici (5 aprilie 1412). In anul 
1469 octombrie 26 Ştefan cel Mare 
semnează un document în care citim: 
cenom Î1yxoronoM uTo ecT ro Janyui- 
HOM WeHyTynomM. E vorba deci de 
satul Puhoi, azi din plasa Ialoveni. În 
textele slave pătrund şi forme morfolo- 
gice româneşti. In colecţia de docu- 
mente a lui |. Bogdan pot fi atestate 
forme de genitiv plural ca arămeşcilor, 
cornilor, socilor, ulmilor, tomeştilor*. 
Sunt atestate şi fragmente întregi de 
tipul: "y HauwumM KOHE Bbiprona Ha 
pynTypa', adică “la capătul de jos al 
hârtopului spre ruptură” (document dat 
la Neamţ de Alexandru cel Bun la 23 
martie 1422). 

Cu trecerea timpului limba 
documentelor slave se îndepărtează 
tot mai mult de termenii oficiali slavi, 
care sunt substituiți de cuvinte şi 
forme autohtone, pentru că, după 
vorbele cunoscutului slavist rus A.l. 
laţimirski, “pisarii domneşti tot mai 
mult gândeau moldoveneşte şi-şi 
exprimau ideile în slavoneşte”. Se 
citează în acest sens dintr-un docu- 
ment de la Ştefan cel Mare (18 
februarie 1466): “za vaşu zdravie” în 
loc de “za vaşe zdravie”, pentru că în 
slavă zdravie e de genul masculin, pe 
când în româneşte e feminin (“pentru 
sănătatea voastră”). În Uricariul lui 
Th. Codrescu, vol. XVIII, p. 241) “s 
svoieiu pravoiu moşie dintra patra 
parte din djumătate a triia parte”. 


"1. Bogdan, Documentele lui 
Ştefan cel Mare, vol. I-II, Bucureşti, 1913. 

Oficial în cancelaria domnească 
a Moldovei limba națională se intro- 
duce începând cu domnia lui Petru 
Schiopul, 1559-1568 (N. Cartojan, 
Istoria literaturii române vechi, |, 
Bucureşti, 1941, p. 47). În biserică 
limba ţării se introduce oficial abia pe 
timpul mitropolitului Dosoftei (1671- 
1673, 1675-1686 (Ibidem, p. 117). 

Traducerea de cărți în limba 
vorbită de masele largi ale populaţiei 
a însemnat începutul unui proces de 
largă democratizare a culturii. Mitro- 
politul Varlaam, motivând necesitatea 
de a tipări la laşi Carte românească 
de învățătură..., confirma că poporul 
moldovenesc “ce n-are carte pre limba 
sa, cu nevoie iaste a înțelege cartea 
altei limbi şi pentru lipsa dascălilor ş-a 
învățăturei, cât au fost învățând mai 
de multă vreme, acmu nice atîta 
nimeni nu învață”. 

Odată cu traducerea textelor în 
limba naţională oamenii puteau să 
înțeleagă bine predica, pe care o 
auzeau la biserică şi sensul docu- 
mentelor ieşite din cancelaria dom- 
nească. 

Primele traduceri în limba 
română sunt: Codicele voroneţean 
(CV), care cuprinde Faptele apo- 
stolilor şi câteva epistole ale lor şi trei 
Psaltiri (Scheiană (Sch), cuprinzând 
150 de psalmi şi câteva fragmente din 
Vechiul Testament, Voroneţeană (V), 
cu text paralel — slav şi român, 
Hurmuzachi (H), care se crede că, 
spre deosebire de celelalte două, nu 
este o copie, prezentând chiar 
autograful traducătorului. 

Apariţia primelor texte în limba 
română implică o serie întreagă de 
probleme referitoare la data şi locul 
apariţiei lucrărilor, cauzele şi condițiile 
obiective care le-au dat naştere, 
autorii lor. Cele mai multe dintre 
aceste texte ne-au parvenit ca 
manuscrise în câpii de pe texte mai 
vechi. Deseori nu s-a păstrat înce- 
putul cu titlul cărții şi sfârşitul cu 
încheierea cuvenită. Pentru a data 
apariția unor asemenea texte au fost 
folosite tot felul de mijloace de 
comparare a acestor monumente 
nedatate cu altele la care, printr-o 
întâmplare fericită, s-a păstrat anul, 
luna, chiar şi ziua când au fost scrise. 
Rareori apare numele autorului, pentru 
că pe acele vremuri, la noi, ca şi în 
alte părţi, nu era vorba de o proprietate 


literară, cartea putând fi în genere 
nesemnată sau iscălită prin pseu- 
donim, ceea ce face ca autorul să fie 
cunoscut cu anevoie. 

Data aproximativă de apariţie a 
unui text vechi este determinată 
uneori cu ajutorul filigranelor, adică al 
mărcii transparente, imprimate în 
structura unei hârtii în timpul fabri- 
Gaţiei acesteia. 

Mijloacele lingvistice istorico- 
comparative joacă un rol de primă 
importanţă la determinarea datei, a 
locului şi a autorului, când cercetăm 
un monument literar, mai ales de 
limbă veche. Studiindu-se amănunțit 
limba primelor noastre texte, s-a 
constatat înrudirea lor prin anumite 
fenomene lingvistice comune. În toate 
este prezentă o manieră comună de 
a urma fidel originalul tradus, ceea ce 
şi face ca astăzi textul să fie înţeles 
cu greu. Trăsăturile comune ale 
primelor noastre texte sugerează 
concluzia că ele au fost realizate, 
dacă nu chiar în aceeaşi localitate, 
cel puţin în aceeaşi regiune, aproxi- 
mativ în aceeaşi epocă, poate chiar 
de acelaşi autor, în orice caz sub 
influenţa aceloraşi factori. 

Ceea ce caracterizează în mod 
deosebit consonantismul textelor în 
discuție este fenomenul rotacismului 
(trecerea lui n intervocalic în r (sau 
folosirea ambelor consonante (-nr-). 
Cf. în CV — binre, bunru, mânra, 
înraintea, nimărui; în Sch — adură, 
țire-me, albirile, În V — mirurea, 
închiră-să, În H — adunrații, cuntinrit-ai 
etc. 

Forme rotacizate apar şi în 
documentele de slavă moldovenească 
ale cancelariei domneşti. Într-un docu- 
ment de la Ştefan cel Mare dat la 13 
septembrie 1503 aflăm forma Căpăţi- 
roasi în loc de Căpăţinoasa (|. Bog- 
dan, op. cit., II, p. 288). E de mentio- 
nat că urme de rotacism apar şi la 
unii scriitori moldoveni din diferite 
perioade istorice. Forme ca nimărui, 
nimuru, nimăruia apar la Varlaam, 
Dosoftei, N. Costin, apoi la: Gh. 
Asachi, |. Creangă, |.Gh. Sbiera, S.FI. 
Marian ş.a. 

In anchetele dialectale, efectu- 
ate în anii '50-'60 ai sec. XX de către 
V. Melnic, V. Stati, R. Udler (v. vol. |, 
partea |, Chişinău, 1969, p. 230) sunt 
atestate forme rotacizate de tipul: 
înrainte, păria, țâri-măi ş.a. Interes 

deosebit prezintă forma ariră din CV. 
E vorba de o asimilare progresivă (lat. 
arena “nisip“, fr. arene) sau de un caz 
de dublă rotacizare. In română circulă 
substantivul a) anină (din lat. arena 
“nisip”) cu sensul “nisip”, b) anină 
“fructul aninului”. În CV (ed. Sbiera, 
p. 93/12 şi M. Costinescu p. 47/12) e 
vorba despre “nisip”, numit aici ariră 
(cu doi de r). Dublul r trebuie explicat 
astfel: mai întâi s-a produs rotaci- 
zarea anină — arină (fruct al aninului), 
iar apoi prin asimilare progresivă arină 
a trecut în ariră. Mai e de notat şi un 
alt caz de rotacism. În CV 4/9 apare 
forma măreştergură cu sensul 
“Ştergar”, “ştergătoare”. În Noul Tes- 
tament (1648) de la Bălgrad (Tran- 
silvania) şi în Biblia (1688) de la 
Bucureşti apare substituirea cuvân- 
tului în discuţie prin “ştergătoarea”. 
A. Scriban atestă în Bucovina cuvân- 
tul mâneştergură “pânzătură”, “lăvi- 
cere”, “țoluri”, iar Gh. Ghibănescu 
(Surete şi izvoare, t. IX, laşi, p. 143) 
pomeneşte numirea de sat Mâne- 
ştergureni. Situaţia devine clară. 
Formele rotacizate circulau doar în 
nordul Moldovei şi în Maramureş. Ele 
nu au fost atestate în sudul Transil- 
vaniei, Banat, Oltenia, Ţara Româ- 
nească (cf. Al. Rosetti, Limba 
română în secolul al XVI-lea, Bucu- 
reşti, 1932, p. 70, idem, Istoria lim- 
bii române, Bucureşti, 1986, p. 422). 

Frecventă în primele texte este 
africata dz, care are circulaţie largă 
şi astăzi în graiurile moldoveneşti. În 
CV — adzimeloru, astădzi, audzulu. În 
Sch şi H apar formele adauaze, traaze 
(cu fricativa dz în loc de africata ge). 
In localismele sorocene (şi nu numai 
în ele) apare pluralul ai (de la an) 
frecvent la Gr. Ureche, Dosoftei, D. Can- 
temir, |. Neculce, în textele folclorice 
(Îmblă, frate, mândrul soare / Îmblă, 
frate, să se-nsoare / Nouă ai/Pe nouă 
cai). Din folclor această formă a trecut 
şi în creaţiile eminesciene: Şi făcu o 
nuntă mare dup'opt ai de înstrăinare 
(Călin Nebunul) ş.a. 

Materialul faptic prezentat ne 
îndrumează spre o concluzie care nu 
coincide întru totul cu cele susținute 
de predecesorii noştri. Astfel, S. Puş- 
cariu (Limba cărţilor sfinte, în “Re- 
vista ortodoxă română“, nr. 11-12, anul 
1936) era de părere că limba primelor 


traduceri “nu reflectează limba unui 
ţinut deosebit de graiurile vorbite în 
alte regiuni”. 

Dacă avem în vedere anumite 
particularităţi specifice de limbă, 
situația apare altfel. Am atestat mai 
sus unele cuvinte şi forme care 
caracterizează mai ales partea nordică 
a teritoriului daco-carpatic. E vorba în 
special de formele rotacizate specifice 
pentru acea perioadă de început, 
caracteristice doar ținuturilor nordice 
ale Moldovei şi Maramureşului. 
“Oricine e deprins cu limba ţăranului 
de astăzi, citeşte chiar monumentele 
veacului al XVI-lea fără mare greu- 
tate”, sublinia A. Lambrior în Cartea 
de citire acum o sută şi ceva de ani 
(1881). Primele traduceri, în special 
Psaltirea Voroneţeană, aveau probabil 
menirea de manual de învăţare a 
limbii slave şi a celei cărturăreşti 
moldoveneşti. De aceea nu este 
exclus ca una dintre mănăstirile buco- 
vinene — poate chiar Voronețul (aşezat 
la o încrucişare de mari drumuri co- 
merciale) — sau una din Maramureş — 
se prea poate mănăstirea Peri — să 
fie leagănul primelor traduceri. 

In privinţa cauzelor şi împreju- 
rărilor care au stimulat procesul 
traducerii cărţilor bisericeşti în limba 
română, într-un timp când domina 
concepția limbilor “sfinte”, s-au pro- 
nunțat mulți oameni de ştiinţă, istorici, 
filologi. Apariţia scrisului pe teritoriul 
intra- şi extracarpatic, ca şi în orice 
alte ţinuturi, s-a datorat, fără îndoială, 
necesităților imperioase de comuni- 
care, mai întâi, schimbului de informa- 
ţii pur personale, iar apoi cerințelor mai 
largi de stabilire a legăturilor sociale, 
economice, politice, statale. Motivul 
principal constă în faptul că în 
secolele XV-XVI printr-un teritoriu 
nord-european trecea un drum comer- 
cial care pornea din Flandra (provincie 
istorică între Franţa, Belgia şi Olan- 
da), străbătea oraşele hanseatice de 
la Marea Baltică, Polonia, ajungea la 
Liov (care în 1450 număra peste 100 
de mii de locuitori), Suceava şi la 
Cetatea Albă. De acolo, pe coasta 
Mării Negre, poposea la Kaffa în 
Crimeea. Pe apele Mării Negre se 
făcea legătura cu Ciprul (vezi O. 
Gorka, Bialograd i Kilja a wuprawa 
r. 1497, Warszawa, 1932, p. 32). 
Interesele economice îl determinau pe 

regele polonez să obţină suve- 
ranitatea asupra Moldovei, încercând 
să-i înlăture pe unguri şi pe turci. În 
1387.conducătorul comitatului Moldo- 
vei, Petru, depune jurământ de 
credință regelui polonez Vladislav 
Jagello. Un jurământ asemănător a 
depus şi Ştefan cel Mare în 1468 
(l. Bogdan, op. cit., p. 300). Cronicarul 
polonez Jan Dlugosz considera că 
Ştefan cel Mare era cel mai vrednic 
dintre cei căruia i s-ar putea încredința 
cinstea de comandant contra turcilor, 
ţinând cont de înțelegerea şi hotărârea 
tuturor creştinilor (N. Cartojan, op. cit., 
„p. 37). 

In sec. al XV-lea stăpânirea 
paşnică de 32 de ani a lui Alexandru 
cel Bun şi domnia viguroasă de 47 de 
ani a lui Ştefan cel Mare au contribuit 
cu mult la propăşirea plugăritului, a 
meşteşugurilor, a comerţului. Au fost 
încheiate mai multe alianţe politice şi 
militare cu Polonia, Rusia, Ungaria, 
Veneţia. A fost recâştigată Chilia 
(1465), dar au fost cedate apoi Chilia 
Veche şi Cetatea Albă (1484). Au fost 
ridicate sau întărite cetățile Chilia 
Nouă (1479), Orheiul Vechi (înainte de 
1484). Ştefan cel Mare a ctitorit 
mănăstirea Putna (1466-1469), a 
ridicat biserica mănăstirii Sf. Gheor- 
ghe de la Voroneţ (1488) şi aceea de 
la Neamţ (1497). Pe atunci mănă- 
stirile, bisericile erau singurele focare 
de cultură. Aici se aflau şi şcoli, în 
care se învăţa limba de cultură a 
acelor vremuri — cea slavă —, se 
copiau cărţile şi manuscrisele slave, 
se însuşea arta caligrafiei, ornamen- 
taţiei. 

Academicianul rus A.l. Sobo- 
levski menţiona că unele dintre cărțile 
şi manuscrisele din mănăstirile 
româneşti au fost apoi împrăştiate 
prin bibliotecile Parisului, Vienei, 
Pragăi, Zagrebului, Liovului şi la cele 
de la muntele Athos din Grecia. Gavriil 
Uric de la mănăstirea Neamţului 
copiază un Tetraevangheliar slavon 
(1429), căruia ulterior i s-a adăugat 
textul grecesc corespunzător. E vorba 
despre unul dintre monumentele artei 
caligrafice moldoveneşti care se 
păstrează la Biblioteca Boleiana din 
Oxford. 

În legătură cu problema scrisului 
pe teritoriul carpato-dunărean nu 
trebuie neglijate materialele aflate în 
arhivele de la Bistriţa (Transilvania), 


publicate de N. lorga şi Al. Rossetti 
(N. lorga, Documente din arhivele 
Bistriţei, Scrisori domneşti şi scrisori 
private, |-ll, Bucureşti, 1899-1900; Al. 
Rossetti, Lettres roumaines de la fin 
du XVl-e et du debut de XVil-e 
siècles tirèes des archives de 
Bistritza, Transilvanie, Bucureşti, 
1926). Interesant este faptul că forme 
rotacizate apar şi în textele slave, în 
care se strecoară câte un cuvânt 
românesc cum ar fi mesteacărul în 
loc de mesteacănul atestat într-un 
document de la Petru Aron din 23 
august 1453. lar în documentul lui 
Ştefan cel Mare de la Badeuţi din 13 
septembrie 1503 e prezentă forma 
Căpățiroasa în loc de Căpăținoasa 
(vezi |. Bogdan, op. cit., Il, p. 288). 
Primele noastre texte scrise (fie 
şi sub forma unor traduceri) se 
prezintă ca o expresie lingvistică a 
faptelor şi evenimentelor din trecutul 
istoric. Ele ne călăuzesc spre o 
cunoaştere a progresului comunicativ 
şi estetic al limbii noastre, realizat 
iniţial prin străduința primilor traducă- 
tori şi autori originali (mai puţini la 
număr), care trebuiau să învingă 
greutăţile începutului. Calea dezvol- 
tării a trecut apoi prin etapa de scrieri 
istorice şi literare originale ale 
cronicarilor şi ale aceluia care a fost 
“filozof printre regi şi rege între 
filozofi”, adică D. Cantemir, pentru a 
ajunge la scriitorii noştri clasici, iar 
apoi şi la cei contemporani nouă, care, 
bazându-se pe tradiția literară şi 
lingvistică strămoşească, reprezintă 
un spectru bogat de directii stilistice. 

PATRIMONIU 
___ ROMÂNESC 
ÎN DREAPTA TISEI 


Satele româneşti din dreapta 
Tisei au în general aceeaşi structură 
cu cele din stânga ei. Absența unei 
ordini interioare, a unei sistematizări 
prestabilite sunt dovada vechimii lor, 
a dezvoltării lor libere în timp, 
constituite pe principiul “roirii” (deci a 
unor nuclee inițiale care prin “roire” s- 
au unit între ele, dând aşezărilor un 
caracter de tip “adunat”). Mai există 
aşezări de tip “răsfirat” sau “risipit” 
(Strâmtura ş.a.), care de asemenea 
nu sunt rezultatul unei colonizări, ci 
s-au născut şi dezvoltat în mod liber 
din timpuri imemoriale. 

O caracteristică a acestor aşe- 
zări (ca, de altfel, a tuturor aşezărilor 
maramureşene româneşti) este şi 
structurarea pe principiul “de sus” şi 
“de jos”, “din deal”, “din şes” (sau din 
sat), “din câmp” şi “din sat”. 

În privința structurării gospo- 
dăriei tradiționale se poate spune 
acelaşi lucru, dar care este valabil doar 
pentru trecutul apropiat, deoarece noul 
şi-a spus peste tot cuvântul. Gospo- 
dăriile actuale (aproape în totalitate 


înnoite) sunt adaptate nevoilor socio- + 


economice contemporane, mutaţiile 
profunde produse în viața comunităților 
lăsându-şi amprenta. 

Ceea ce s-a păstrat printr-o 
minune dumnezeiască, fără a fi grav 
afectate de distrugere, sunt bisericile. 
Aceste bijuterii ale geniului creator 
românesc, inconfundabile în spaţiul 
sud-est european, sunt amplasate în 
general pe coline/dealuri cu un scop 
bine determinat. 

Nevoile de înălţare şi rugăciune 
la cer au dat naştere acestor con- 
strucţii cu o arhitectură specifică. 
Caracterizate printr-un plan simplu, 
rectangular, cu altarul de cele mai 


multe ori poligonal, cu pereţii formaţi 
din bârne groase, acoperişul din 
şindrilă (draniţă), în două “poale” şi 
cu acel superb turn-săgeată, frecvent 
prevăzut cu un pridvor. 

Am făcut această succintă 
descriere a lor pentru a atrage atenţia 
asupra specificului, a ceea ce le indi- 
vidualizează dar şi le integrează într-o 
anume arie europeană, a ceea ce le 
aseamănă şi mai ales le deosebeşte 
de altele. Deci, la o privire mai atentă 
şi coroborând datele cu istoria acestor 
locuri, vom constata că se înscriu 
într-o categorie esenţială a culturii 
populare româneşti şi se constituie 
ca elemente de identitate culturală 
locală şi naţională. 

Ce au însemnat bisericile 
pentru strămoşii noştri?! Au fost (şi 


Turn de lemn. 

trebuie să fie) locul unde se aduna 
poporul la rugăciune, locul unde 
“înțtelepții” satului luau hotărâri şi 
decizii la vremuri de restrişte. Din 
turnul lor se veghea asupra năvălirilor 
duşmane şi tot de aici se semnalau 
prin dangăte de clopot incendiile 
devastatoare şi alte nenorociri ce 
planau asupra satelor. In jurul lor s-au 
îngropat morții cu care în zile “la anul”, 
prin praznice şi rituri specifice, 
comunică viii cu cei din lumea de 
dincolo. In biserici s-au păstrat cărți 
sfinte, manuscrise şi icoane de mare 
valoare spirituală şi artistică, steaguri 
de luptă şi de nuntă, cununi de eroi şi 
de miri... Aici veneau strămoşii noştri 


DIPLOMĂ MARAMUREŞEANĂ 


1387. 25. Novembre. Buda. Regele Sigismund conferesce sub titlul de 


să-şi încreştineze pruncii, să se lege 
pe viață în căsătorie bazată pe o 
morală creştină desăvârşită. Aici se 
despărţeau şi în zile “la anul” se 
întâlneau cu cei plecați în veșnicie. 

Credem că din aceste motive le- 
au făcut dumnezeiesc de frumoase, 
de înălțătoare, şi mai credem că este 
de datoria noastră să veghem asupra 
lor spre a nu fi pângărite, spre a le 
transmite generațiilor viitoare ca 
talismane dătătoare de viață spirituală 
şi națională. 

Câteva date despre aceste 
monumente ale Neamului Românesc. 
La Apşa de Jos sunt două asemenea 
monumente, unul din anul 1561 şi 


donațiune noua lui Joan Romănul, fiul lui Dragumir şi nepotul după sora lui Balk 
şi Drag, moşiile Iza şi Apşa de jos, pentru serviciile sale, şi pentru mórtea tatălui 
seu Dragumir cădut sub Vidin, şi fratelui seu Tatomir cădut sub Belţiu. 


Nos Sigismundus Dei gratia Rex Hungariae, Dalmatiae, Croatiae etc. 
Marchioque Brandenburgensis etc. memoriae commendantes tenore presentium 
significamus quibus expedit Universis: Quod nos prout Regia circumspectio nostram 
ammonet et inducit Maiestatem, ut uniuscuiusque fidelis nobis obsequentium merita 
animo metiamur pietatis, et his, quos opera suae virtutis regali remuneratione dignos 
efficiunt, grata debemus impendere premia-meritorum. Attendentes itaque puram 
fidelitatem, et sinceram constantiam Nobilis viri Iwan Olachi, fily Dragumery, filii 
scilicet sororis uterinae Magnificorum Virorum Balk et Drag Woyvodae inter ceteros 
honores Comitum Siculorum, fidelium nostrorum, quam ipse ad nos et ad sacrum 
nostrum diadema habuit, et habere dinoscitur de presenti, singulariter pensantes 
fidelia obsequia, et laude digna servitiorum merita, quibus ipse in cunctis nostris et 
Regni nostri negotys et varys expeditionibus prosperis videlicet et adversis, sudorosos 
labores, et gravia onera expensarum supportando, nostrae studuit complacere 
Maiestati; quasdam duas possessiones nostras Isaa, nec non Also Vapsa') 
nuncupatas in pertinentiis castri nostri Huszt, et in Comitatu Maramorosiensi 
existentes, eximentes easdem et sequestrantes a proprietate dicti castri nostri cum 
omnibus earum utilitatibus et pertinentys universis, terris scilicet cultis et incultis, 
aquis aquarumque decursibus, molendinis, pratis, vinetis et alys quibuslibet utilita- 
tum integritatibus, sub suis veris metis et antiquis, quibus eaedem hucusque nomine 
Regio rite possessae erant et gubernatae, tum ratione servitiorum praemissorum, 
tum etiam pro morte quondam praefati Dragomer Patris et Thatamir fratris uterini 
ipsius Iwan?), qui videlicet Dragomer sub Bodonio?), et Thatamir sub Belcz*) in felicibus 
exercitibus et expeditionibus olim Serenissimi Principis Domini Ludovici, Regis Hun- 
gariae, Patris nostri carissimi, indelendae memorie, contra emulos Sacrae Coronae 
viriliter bellando, vitam eorum temporalem subire non formidarunt?), praefato Iwan, 
filio dicti Dragomer, et per eum suis haeredibus, haeredumque successoribus, de 
beneplacita voluntate Serenissimae Principis, Dominae Mariae Reginae, conthoralis 
nostrae percharae, Praelatorumque et Baronum nostrorum deliberatione, et con- 
silio praematuris, de manibus nostris Regiis, et ex certa nostra'scientia, nouae nostrae 
titulo donationis, et omni eo iure, quo nostrae incumbunt collatióni, dedimus, 
donavimus, imo damus, donamus et conferimus in his scriptis perpetuo et 


irrevocabiliter possidendas, tenendas et qubernandas, salvo tamen iure alieno. 

celălalt din anul 1776. Ştim şi câţiva 
preoți de aici: la 1526 funcţiona Do- 
minicus Pop, la 1634 popa loan şi apoi 
popa Ştefan, Pătraş, Lupşa, Chirilă, 
Gavril, Simion, Mihai Mihalca, Vasiliu 
şi Toma Cionca, Selever, Pantelimon 
Voloşan, Petru Opriş, Ciplea, Ivaşcu, 
Mihalyi, Marina, Mihai, Pavel. 

In biserici s-au păstrat o serie 
de cărţi sfinte tipărite la Blaj, Râmnic, 
Sibiu etc. pe care le-au donat neamu- 
rile de aici: Mihalca, Mihai lonaş, 
Oprea Andrei, Vlad Dorde, Merena 
Mihai, leudean Mihai, Filip lonaş, Şteţ 
lon, Oros Vasile, Borca Nicoară, 
Cormoşi, Pantelimon, Voloşan, Bieuş 


Localitatea apare pentru prima 
dată consemnată în documente la 25 
noiembrie 1387, când regele Sigis- 
mund recunoaşte şi pune în stăpânire 
pe loan Românul, fiul lui Dragomir şi 
nepotul lui Balc şi Drag în moşia Apşa 
de Jos. Documentul redat de către 
loan Mihalyi de Apşa ad litteram este 
scris în limba latină şi publicat în 
celebra lucrare Diplome maramu- 
reşene din sec. XIV şi XV. 

Dr. Radu Popa, care s-a ocupat 
de perioada medievală a Maramu- 
reşului, consideră că “Apşa de Jos a 
fost întărită de Ludovic | unor cnezi 
locali la o dată neprecizată, probabil 


lacob ş.a. în 1360 de când datează seria de 


Praesentes etiam dum nobis in specie fuerint allatae, in formam nostri. priuilegy 
redigi faciemus. Datum Budae, in festo beatae Catherinae Virginis, et Martyris. Anno 
Domini M. CCC. LXXX. VII.5) 


1} Moşia Iza se tinea până in dilele nóstre de dominiul Castrului Huszt d'in 
apropiere. Der Apşa de jos, fiind şi altcum departe de cetatea numită, nu era in 
dependinţia neci înainte, neci după 1387, neci introducţiunea n'a urmat, ér 
reambularea metale din anul 1390, va fi avut tot acel efect, ce a avut in acelu an in 
privința Bărsanei. 

2) După cum aflăm la Nic. Densuşan (Documente 1.2. pag. 312) acest loan 
Românul se vede a fi acelu-aş, care se amintesce cu acest nume in anul 1388, ca 
magistrul agazonilor şi om de curte al regelui Sigismund şi al reginei Maria; pentru 
meritele amintite in diploma, s'a invrednicit de l'a redicat regele intre baronii terei: 
fiul seu Ledislau se amintesce in diploma din anul 1402. 

3) Bodonium=Vidin in Bulgaria. Regele Ludovic voind se validiteze pretensiunile 
sacrei corone a Ungariei şi in Bulgaria, voind mai se intăresca credinţa catolică tot 
acolo, a pornit cu 6stea mare in contra țarului Bulgar Svacimir, cumnatul lui 
Laic=Vladislav voivodul terei romănesci, care asemene s'a declarat ostil regelui, 
cum ne areta provocarea la armă adresată prin regele Comitatului Ung in 5. Januar 
1365. În luna lui Mai acelu-aş an tabera regelui era sub Vidin, cetatea a cădiut in 
mănile regelui, cu ea d'in preuna şi țarul Svacimir cu socia Theodora, crescută de 
muma sa Ciara in legea catolica. (Iricek: Geschichte der Bulgaren. C. XXII.) 

4) Belcz in Galiţia, cercul Zlotzow, ‘In 22. Februar. 1352, a plecat adoua-cră 
regele Ludovic dela Buda cu 6ste in contra Litvanilor, ca se se resbune pentru 
invasiunea acestora in Polonia, şi d'in păgăni ce erau, se-i aducă la legea creştină, 
in 21. Marţiu a ajuns la Beicz “castrum in confinibus tartarorum”. — La assaltul castrului 
a luat parte activă regele insuş, der fiind lovit la cap cu un ciocan de lemnu, astfeliu 
s'a vătemat elu şi nepotul seu Ladislau, şi mulţi notabili, incăt după omagiul prestat 
prin prefectul cetăței, a fost silit el şi regele Poloniei a se retrage cu succes pucin, şi 
a ajunsu in 6. Aprilie la Munkács. (Cronicon Dubnicziense) E de adnotat, că acesta 
expedițiune s'a intemplat cu 13 ani inaintea donaţunei din anul 1365. 

5) Dragumir şi fiul şeu Thatomir erau bărbaţi cu mare bravură, precum aréta 
mortea lor eroică; altcum astfeliu se sferşesce vitejia mai tot deuna, cum cânta poetul: 

Cestern noch auf stolzen Rossen, 

Heute durch die Brust geschossen, 

Morgen tief im kuhlen Grabe. 

8% D'in collecțiunea diplomatica a lui Martin Cornides T.I. pag. 255. in museul 
naţional d'in Budapesta (Corp. Diplom. Sigismundeum.) s'a publicat prin Fejér X. 1. 
371. şi Densugşan o. c. p. 299. 

diplome acordate cnezilor maramu- 
reşeni după plecarea lui Bogdan în 
Moldova”. 

Conform diplomei din 1387, 
localitatea este dăruită drăgoşeştilor. 
In anul 1406 este confiscată de la 
drăgoşeşşti, iar un grup de descendenți 
ai cnezilor locali “Nobiles viri Yuan fi- 
lius Vladi, Vanna filius Vanchonis de 
Apcha...et...nobilis viri Vanche fily 
Slani” dovedesc că diploma dată de 
regele Ludovic a fost distrusă în timpul 
invaziei moldovenilor şi obţin de la 
regele Sigismund o întărire pentru 
“tercia parte inferioris Apche” (|. 
Mihalyi, Diplome maramureşene din 
sec. XIV şi XV, pag. 143). 

Radu Popa consemnează, ba- 
zându-se pe aceste diplome că în 
1407 alți descendenţi ai cnezilor 
apşeni, Mihail fiul lui Oprea şi Mihail 
fiul lui Luca, obţin şi ei o întărire de 
stăpânire în Apşa de Jos. 

Apşa de Jos a stat şi în atenţia 
istoricului Alexandru Filipaşcu, care 
consideră că aceasta, împreună cu 
Apşa de Mijloc, în perioada medievală 
(1387-1406) era proprietatea nobililor 
români: loan şi Vlad, Vănciuc şi 
Simion a lui Vancea, în 1450 — Balaj, 
Toma şi Daniil Dan, în 1450 — Cosma, 
loan, Creţu-Cozup, lon şi Sandrin, în 
1428 — Huzău-Loghin, în 1474 — Mihai 
Vida etc. 

Tot aici sunt consemnați stră- 
bunii familiilor: Albu alias Cosma 
(1580), Borca (1535), Fedea (1420), 
Filip (1656), loanes (1435), Lazăr 
(1648), Pop alias Simon (1649), 
Simon şi Simion (1649), Vida (1474) 
şi Vlaşin (1435). 

La Apşa de Mijloc sunt de 
asemenea două biserici. Cea mai 
veche este din anul 1428. La 1445 se 
consemnează ca preoţi popa Costa 
şi popa Bolotha (Românul), la 1456 — 
Compa Pop, şi în continuare lonaş, 
Laurenţiu Pop, loanes Pop, Con- 
stantin, Mihai, Marina, llieş şi Mihaiu 
Pop, lrimei, Paul, Mihalyi, lonaş Ma- 
rina, Seremi, Vasile Vultur, lonaş Dan, 
popa Nicolae, Popa Nicolae Vlad, 
Mihail Vultur, Vlad, Demetriu Vultul, 
Anderco, Alexandru Lazăr, loodi, loan 
Pavel, Baziliu Lazăr, lacob Goja, 
Baziliu Ciora, Mihail Pop. 


Cărţi bisericeşti de mare valoare 
au donat familiile: Vulturu Marinca, 
Huzău Gheorghe, Vlad Mihai, Vultur 
Mihai, Huzău Axenie, Pop Palcul, 
Marina Toderu, Nemiş Pop Gheorghe, 
Ivanciuc Vasoc, Simanu Macovei şi 
alții. 

Nu ne-am propus să epuizăm 
subiectul, dar trebuie să amintim şi 
despre alte monumente. Astfel, la 
Slatina a existat o biserică din lemn 
din timpuri necunoscute, care a ars 
în anul 1784. În anul 1794 s-a 
construit alta tot din lemn care s-a 
donat credincioşilor din Hoteni. La 
1795 prin grija Episcopului Mihail 
Pavel s-a zidit biserica monumentală 
din piatră. 

La Biserica Albă în 1492 este 
consemnată parohia întemeiată de 
călugării basilitani care aveau şi o 
mănăstire. Aceasta era vizitată de 
preoţi şi episcopi români din Mara- 
mureş. Mulţi dintre ei sunt îngropaţi 
aici. 

“CONŞTIINŢA 
PĂCATULUI 

ESTE CEA MAI MARE 
VALOARE A OMULUI” 


DIALOG: RAISA ROHAC — 
IOAN ALEXANDRU 


- Binecuvântează Doamne 
acele cuvinte pe care le vom spune 
spre zidirea fraţilor noştri, spre 
mântuire în numele Tatălui, al Fiului 
şi al Sfântului Duh. Amin. 

Acum suntem gata şi putem 
încerca să vorbim despre Adevărul 
care ne ţine ca persoane, familii şi 
neam înaintea lui Dumnezeu şi a 
Omenirii. 

- Domnule loan Alexandru, 
sunteți un mesager al poeziei 
contemporane, Vă considerați şi un 
mesager al divinității? 

— Da, în măsura în care fiece 
creştin botezat în numele Tatălui, al 
Fiului şi al Sfântului Duh este profet, 
este împărat şi preot al Dumnezeului 
viu. Există un sacerdoțiu al fiecărui 
creştin de a fi un mesager, un 
mărturisitor al lui lisus Hristos. Şi pâ- 
nă astăzi, de 2000 de ani, în toate 
țările creştine poeții au fost mărturi- 
sitori ai învierii lui lisus Hristos. Aşa- 
dar şi eu, în marele şir de poeți creştini 
români şi europeni, ai lumii creştine, 
mă socot, la rândul meu, un mărturi- 
sitor, un diacon, un slujitor al cuvân- 
tului lui Dumnezeu, întrupat în istorie, 
care este lisus Hristos. 

— Tălmăciţi Biblia într-un fel 
aparte, original, s-ar părea, la un 
moment dat, că asistăm la un spec- 
tacol divin. Cum V-a venit ideea de 
a o interpreta anume aşa? 

— Eu predau Biblia la Bucureşti 
din anul 1972, după ce m-am întors 
de la studii. Adică de 22 de ani. 


Acest interviu a fost realizat la 14 
ianuarie 1994 cu ocazia aflării ilustrului 
poet în capitala Basarabiei. Se publică 
pentru prima dată. 


loan Alexandru la Chişinău, 
anul 1994. 


Neîntrerupt, an de an am citit textele 
originale în fața studenţilor şi am 
tradus. De bună seamă, e aproape o 
viaţă de om închinată studiului 
Cuvântului. Toată tinerețea mea s-a 
petrecut corectând scripturile şi, ca 
atare, după atâţia ani, sigur că unele 
pagini, unele cuvinte din Sfânta 
Scriptură, unele fapte, au început 
să-mi vorbească şi să-mi destăinuie 
esenţele. Şi aceasta este interpre- 
tarea pe care am făcut-o aici, la d-voas- 
tră, după ce am făcut-o în nenumărate 
țări ale lumii referitor la istoria biblică 
a primilor oameni. 

— Apropo de această con- 
ferinţă cu tema: “Ce este Omul?”, 
pe care aţi ţinut-o la Chişinău. Din 
păcate, nu mulți, având în vedere 
întreaga populaţie a Moldovei, au 
avut posibilitate să fie martori ai 
destăinuirilor d-voastră. Ele însă, 
constituind esenţa vieţii şi fiinţei 
umane, merită să fie auzite de un 
public larg. 

— Mass-media poate să facă 
ceva pentru aceasta, de aceea am şi 
venit aici. Fiind ascultat de cei care 
au fost de faţă, în măsura în care 

aceştia vor socoti că pot zidi şi pe 
alţii, Mesajul se va răspândi. În Scrip- 
tură se spune că dorința, atunci când 
vine de la Dumnezeu, se împlineşte. 
Dacă va fi dorință — se va răspândi, 
dacă nu — va rămâne într-un cerc mai 
restrâns. 

— Aţi vrut să subliniaţi că 
Omul trebuie să simtă Congştiinţa 
Păcatului. Consideraţi că aceasta 
este esenţial? 

— Conştiința Păcatului, care este 
cea mai mare valoare a Omului, 
constă în capacitatea lui de a-şi 
recunoaşte greşelile. Sfinţii Părinţi au 
spus că un om care îşi recunoaşte 
greşelile este mai mult decât unul care 
ar putea să învie morții — atâta putere 
e într-un om care are curajul să-şi 
mărturisească păcatul. Dar ca s-o 
poată face, el trebuie să aibă credinţă, 
el trebuie să întâlnească oameni 
credincioşi. Un om credincios ce 
înseamnă? |nseamnă un om care e 
în stare să-şi dea viața pentru celălalt, 
un om al iubirii. Sfinţii Părinţi spun că 
a-i spune cuiva “te iubesc”, înseamnă 
a-i spune: “Am să fac tot ce pot ca tu 
să nu mori niciodată”. Deci, dacă 
întâlneşti un om al iubirii, care e în 
stare să-şi pună viaţa pentru tine, 
atunci începi să te apropii de Dumne- 
zeu şi atunci Dumnezeu îţi revelează 
păcatul în aşa fel, încât nu te distruge, 
pentru că orice recunoaştere a 
păcatului este aşa o avalanşă de 
gânduri întunecate peste om, încât, 
dacă nu ai de ce să te apuci, te 
sinucizi. Mulţi oameni care ajung la 
Conştiinţa Păcatului, măcar parțial, şi 
nu sunt credincioşi, şi n-au cum să 
se apuce de Dumnezeul cel viu 
îndeajuns... 

— Probabil n-au curajul să 
devină credincioşi... dar nu-i târziu 
niciodată... 

— ... nu-i târziu, riscă însă să 
aibă mari suferințe, de aceea oamenii 
evită mărturisirea şi evită să coboare 
în adâncurile lui pentru a se recu- 
noaşte ca oameni ai păcatului. Dacă 
însă întâlnesc oameni care iubesc, 
atunci au şi ei curajul mărturisiri şi 
aceasta-i apropie de Dumnezeu, 


adică îl lasă pe Dumnezeu să se 
apropie de ei şi să se sălăşluiască în 
inimile lor. 

— A conştientiza Păcatul, a-l 
recunoaşte e una, dar... 

— Înţeleg ce vreţi să spuneți: 
odată cu recunoaşterea Păcatului 
vine oare îndreptarea lui? Evident, 
când descoperi că eşti într-o băltoacă 
de noroi, prima reacţie e să ieşi de 
acolo şi să eviți de acum încolo să 
mai ajungi în altă băltoacă. 

— Dar ştiind că eşti iertat, sau 
mai bine zis, rugându-te pentru 
iertarea păcatului, poţi face altul, 
crezând că primul a fost iertat. 

— Nu, pentru că iertarea nu vine 
dintr-o dată. lertarea vine pe parcursul 
întregii vieți. Nimeni nu are siguranţa 
că Dumnezeu l-a iertat, deşi l-a iertat 
cu desăvârşire, dar cu cât pătrunde 
mai adânc în conştiinţa faptului că 
este un om al Păcatului, cu atât mai 
mult îşi dă seama cât este de scârbos 
Păcatul. De ce? Păcatul este un lucru 
atât de groaznic, încât a trebuit să 
moară fiul lui Dumnezeu pentru el. 
Până la urmă ajungi la convingerea 
că Păcatul omoară şi că te omoară 
pe tine, că a trebuit să-l omoare pe 
Hristos ca tu să poți trăi. Evident, 
când am conştiinţa că prin Păcat eu 
îl omor zilnic pe Hristos şi fac parte 
din acei care l-au răstignit, această 
groaznică faptă este un semnal că 
trebuie să fug de Păcat şi să nu-l mai 
fac. Curăţirea de Păcat nu se întâmplă 
decât atunci când nu mai doreşti nici 
în vis să-l mai faci. Atunci te-ai 
curățat, când ajungi la convingerea că 
Păcatul înseamnă nu numai depăr- 
tarea de Dumnezeu, dar uciderea lui 
Dumnezeu şi uciderea de Om. Atunci 
ca atare nu mai vrei să fii un ucigaş 
de oameni şi de Dumnezeu. Aici se 
întâmplă curățirea. Sigur că aceasta-i 
cea mai importantă problemă a vieții 
noastre: în ce măsură ieşim de bună 
voie de sub lacătele, de sub infernul 
Păcatului. Din iubire, din libertate nu 
mai vrem să facem Păcatul, cu nici 
un preț. 

Fiecare dintre noi a fost botezat 
şi la botez a primit nişte puteri. Aşa 
cum o fată, când se mărită, primeşte 
de la mumă-sa zestre 12 saci, în care 

să-şi pună viitorul grâu, feţe de pernă, 
cearşafuri, haine ş.a.m.d. — noi primim 
la Botez o zestre de la Dumnezeu şi 
anume — puteri cu care să ne luptăm 
în viaţă ca să rămânem oameni în 
voia lui Dumnezeu. Şi aceste Puteri 
ne ajută, mai ales în încercări mari. 
Una dintre aceste mari Puteri se 
numeşte puterea de a te împotrivi 
Răului. Vine Răul peste tine, vine 
Minciuna şi Puterea lui Dumnezeu te 
ajută. Mă gândeam la fratele nostru 
Ilaşcu, în cuşca lui, acolo. Câte 
încercări de acestea n-au venit peste 
el să-l pună în situația de a accepta 
Răul şi de a merge cu el? Sunt sigur 
că în sufletul lui, în cuşca aceea, 
poate nici nu ştia că are o mare putere 
de la Botez. Aceasta s-a trezit în el 
dintr-o dată şi se opune Răului. 
Puterea de a te împotrivi Răului este 
o mare taină a vieții şi ca atare se ia 
la harţă cu acesta care, până la urmă, 
este biruit. Dacă te laşi atras de el, te 
distruge. Deci, Puterea aceasta de a 
te împotrivi Răului este o armură a 
Duhului Sfânt de la Botez în fiecare 
dintre noi, pe care trebuie s-o des- 
coperim, s-o punem în lucrare şi să 
nu acceptăm Răul. Astfel nu ne vom 
teme. Vedeţi câtă linişte e la voi? In 
ciuda frecuşurilor, amenințărilor care 
apasă, e linişte, pentru că în voi s-a 
trezit Puterea de a vă împotrivi 
Răului. Şi ea, Puterea, se trezeşte în 
unul astăzi, în altul mâine. Pus în 
situația de a conlucra cu Răul, îţi dai 
seama că nu ai voie s-o faci, nu-ţi face 
plăcere, te împotriveşti lui şi aceasta-i 
Măreţia umană, acesta-i Martirajul, 
aceasta-i sfințenia omului. 

Pe lângă puterea de a te împo- 
trivi Răului se mai dă Puterea Rugă- 
ciunii. Aceasta, ca şi Puterea de a 
accepta Suferinţa, face parte din 
definiţia Omului. Să nu facem confu- 
zie între rău şi suferință. Impotriva Rău- 
lui trebuie să lupti, Suferința însă 
trebuie s-o accepti. 

— Dar, acceptând-o, ai putea 
ceda Răului? 

— Nu, Hristos n-a cedat Răului, 
acceptând Crucea. Acei răi, care l-au 
judecat pe Hristos, vroiau ca el să 
fugă de pe Cruce şi atunci ei nu i-ar fi 
făcut nimic. Sau Ilaşcu — putea ieşi 
din cuşcă, îi dădeau drumul, dacă 


accepta Răul şi nu Suferinţa, adică 
putea fugi de pe cruce. Acceptând 
suferința, acolo, în cuşcă, Crucea se 
preface în Rai. Crucea devine Raiul 
lui Dumnezeu, devine Palatul lui 
Dumnezeu. 

Deci, acceptarea Suferinţei este 
o Putere. Cu Răul trebuie să lupti, dar 
Suferința trebuie s-o accepţi, pentru 
că este o Putere care te eliberează. 
Hristos a murit pe Cruce, dar a înviat 
din morți, aşadar acceptă Suferinţa şi 
nu accepta Răul. Suntem biruitori prin 
învierea lui Hristos şi prin veşnica lui 
dăinuire ca martir şi ca mărturisitor al 
Crucii învierii şi al Puterii lui Dumne- 
zeu, care se ascunde în această 
Cruce. 

— Vorbiţi-ne despre Puterea 
Rugăciunii? 

— Dacă e să definim Omul prin- 
tr-o singură formulă, am putea spune 
că este creatura care are posibilitatea 
să intre în dialog cu Dumnezeu cel 
viu. Noi suntem acele creaturi care 
putem sta în fiecare zi de vorbă cu 
Dumnezeu, fără pregătire din timp, 
fără cadouri, fără toate astea. Avem 
puterea, pe care a pus-o Dumnezeu 
în noi când ne-a plăsmuit, de a-l 
chema şi el răspunde. Singura noastră 
certitudine pe Pământ, ce ne face să 
nu fim singuri şi abandonaţi, este 
Rugăciunea. Cel care nu se roagă, 
care n-a stat de vorbă cu Dumnezeu, 
nu ştie că acesta este viu. Chiar dacă 
citeşte cărți, filosofie, gândeşte, se 
zbate. Sunt atâţia filosofi, atâţia 
oameni care nu se roagă niciodată. 
Sunt atâţia oameni care sunt botezați, 
dar care niciodată nu şi-au pus în 
practică Puterea Rugăciunii, niciodată 
nu l-au chemat pe Dumnezeu. li 
întreb pe studenţii mei, care sunt 
evlavioşi, se duc la biserică, aprind 
lumânări: “Voi l-aţi chemat vreodată, 
personal, în viața voastră, ați simţit o 
căldură personală, stând de vorbă cu 
EI, v-a dat nişte directive, ați simţit 
intim că S-a amestecat în viața 
voastră sau o faceți în virtutea tradiţiei 
să vă meargă bine la examene 
ş.a.m.d.?” Rugăciunea este această 
relaţie personală între Cel care a făcut 


- Cerurile şi Pământul, lisus Hristos, 


care a înviat din morți, şi făptura mea. 
Aceasta se întâmplă de două-trei ori 

pe zi. Părinții care sunt în mănăstiri 
au făcut şi miezonoptica. Le părea rău 
să treacă toată noaptea şi să nu mai 
stea o dată de vorbă cu Dumnezeu şi 
atunci au pus miezonoptica şi mai stau 
o oră la miezul nopții în Rugăciune. 
Se culcă, adorm şi pe urmă vine 
cineva la uşă şi bate: “Hai să mai 
vorbim cu El, că noaptea trece şi 
somnul nu-i aşa de bun ca dulceața 
miezonopticii”. Şi merg şi se roagă 
noaptea. Pot să spun şi eu cum am 
descoperit de tânăr la mănăstirea 
Sihastria Puterea Rugăciunii de noap- 
te. Ne sculam la miezul nopții la lu- 
mina candelelor şi a lumânărilor şi ore 
în şir se auzeau numai şoaptele oame- 
nilor care se rugau singuri în fața 
Dumnezeului celui viu. Nimeni nu le 
vedea înfăţişarea. 

Cel mai mare Daral vieţii omului 
şi cea mai mare Putere cu care se 
poate îmbrăca este Puterea Rugă- 
ciunii. 

Am două fătuțe care sunt la 
studii în străinătate, deci, sunt fete 
mărişoare şi mi-au scris la un moment 
dat: “Dragă tată, ne-ai dat cea mai 
mare avere şi ne-ai făcut cel mai mare 
bine în viață”. Vă daţi seama? Am avut 
cinci copii. In vremurile grele n-am 
putut să le dau cine ştie ce, hăinuţele 
treceau de la unul la altul. N-am putut 
nici o haină ca lumea să le fac, dar 
ziceau: “Ne-ai dat cea mai mare avere 
— ne-ai învăţat să ne rugăm. Aici, unde 
suntem, în fiecare seară şi în fiecare 
clipă facem ceea ce ne-ai învățat şi 
simțim că ne dă putere”. 

Dacă aş putea să adresez un 
cuvânt surorilor şi fraților din Basa- 
rabia, familiilor celor care citesc 
această publicaţie, îndemnul este: 
Faceţi tot ceea ce puteți şi învățați-vă 
să vă rugați şi prindeți gustul Rugă- 
ciunii, prindeți gustul lui Dumnezeu în 
viața voastră. 

Mi-aduc aminte când am fost să 
mă spovedesc cu soția mea — eram 
tineri —, la mănăstirea Agapia. Un 
călugăr bătrân, care fusese medic, un 
om foarte învăţat, cunoscător al pro- 
blemelor spirituale, m-a întrebat: “Ai 
gustat din bunătatea nevestei tale?”. 
Pe ea a întrebat-o: “Tu ai gustat din 
bunătatea bărbatului tău?”. 

Adică iubirea e aşa, ca un măr 
bun, dulce în grumaz, ca o hrană bună 


în cerul gurii. Ai gustul nevestii tale, 
ai gustul bărbatului tău?... Dacă aveți 
acest gust unul pentru altul, nu vă va 
despărți nimeni niciodată. Dacă nu 
aveţi acest gust, o să căutaţi să 
gustați pe altul sau pe alta. 

Aşa este şi cu Dumnezeu. L-ai 
gustat pe Dumnezeu? Ai îmbucat din 
bunătatea lui Dumnezeu? Ai gustul în 
grumaz, că aşa zice Scriptura: gustați 
şi vedeți cât de bun este Dumnezeu. 
Cum să gustați pe Dumnezeu nevă- 
zutul? — prin Rugăciune. Rugăciunea 
înseamnă a gusta bunătatea lui 
Dumnezeu, pe care grumazul şi toată 
fiinţa ta nu-l mai uită niciodată şi cine 
are acest gust în fiinţa lui, este un 
om salvat şi nu se mai desparte de 
Dumnezeu niciodată. Unitatea între 
această persoană şi Dumnezeu este 
desăvârşită şi atunci, că-i în puşcărie, 
că-i liber, că-i sărac, că-i bogat, nu 
mai contează. Cum zicea Sfântul 
Vasile cel Mare, unde mă puteți trimi- 
te, mă trimiteţi. Şi acelaşi lucru l-a 
spus loan Gură de Aur într-o altă 
situație, căci şi el a fost exilat: “Dacă 
mă trimiteţi în exil, în temniţă, şi 
acolo-i Dumnezeu. Dacă mă trimiteţi 
în moarte şi Hristos a fost omorât şi 
a înviat din morţi, dacă mă bateti şi 
Hristos a fost bătut, deci, ce aţi putea 
să-mi faceţi ca să mă despărțiți de 
Dumnezeu? Nimic”. 

Acolo însă unde prin Rugăciune 
se întâmplă această fuziune, această 
gustare a bunătăţii lui Dumnezeu, 
imediat vezi dacă omul este de 
formaţie creştină, dacă este religios. 
Acum, după revoluțiile acestea, multă 
lume îşi face cruce de formă, sau chiar 
intră în partide politice creştine, îşi dau 
seama că ar trebui să fie creştini, dar 
nu sunt. Acolo însă unde este gustare 
de Dumnezeu şi Rugăciune reală, — 
căci aceasta contează — oamenii sunt 
pe calea mântuirii, poţi avea încredere 
în ei. O familie constituită din aseme- 
nea parteneri, care-l gustă pe Dumne- 
zeu, nu se mai desparte niciodată. 
Acolo vin copii fericiți. Asta nu în- 
seamnă că nu poate fi suferință 
destulă în casa aceea, dar nimic nu-i 
mai poate despărți unul de altul şi, 
împreună, de Dumnezeu cel viu care-i 
Hristos. Aceasta-i libertatea noastră 
şi bucuria noastră că avem un 

Dumnezeu, pe care-l putem gusta în 
bunătatea lui şi din care putem trăi în 
tot ce avem mai bun în viața noastră; 
de la el provine şi de la el primim şi el 
ne schimbă viaţa mereu şi ne-o 
înnoieşte, şi ne-o întăreşte. 

Asta-i Puterea Rugăciunii. 

Noi cu studenții la fiecare sfârşit 
de oră facem Rugăciune. De obicei, 
seara, încercăm să învăţăm împreună 
cum să ne rugăm. Puterea rugăciunii 
este un lucru fundamental. Poţi să ştii 
multe, dar dacă nu ştii să te rogi, dacă 
în Rugăciune nu se întâmplă această 
apropiere de Dumnezeul cel viu, sigur 
că viaţa este foarte dificilă. 

— Şi acum să trecem de la 
loan Alexandru — omul lui Dumne- 
zeu la loan Alexandru — poetul... 

— Ei nu se pot despărți. Poezia 
este Rugăciune. Poeţii de seamă ai 
lumii spun mereu că poezia este 
descoperirea bunătății lui Dumnezeu. 

Cărţile mele se cheamă Imne. 
Imnele înseamnă cântare de nuntă, 
când se descoperă bunătatea miresei 
şi mireasa descoperă bunătatea 
mirelui. E un strigăt de biruinţă: ce 
frumos e Dumnezeu, ce frumoasă 
este lumea, ce frumoase sunt plantele. 
In cărţile acestea, pe care le-am 
scris, îmi propusesem să cânt frumu- 
sețea şi splendoarea întregii omeniri 
şi frumuseţea florilor. Am zeci, sute 
de poezii despre toate plantele. Am 
studiat botanica pentru a cunoaşte 
plantele, am cercetat toate vietățile, 
albinele, munţii, râurile, izvoarele, 
zăpada, starea vremii — am Scris 
foarte mult despre toate lucrurile 
acestea. Pe urmă despre oamenii de 
seamă, oamenii care au merit în jertfă, 
oameni, cum a fost Ştefan cel Mare, 
care s-a bătut atâta pentru Hristos. 
Am studiat istoria noastră şi cea 
universală şi am luat pe rând toate 
marile personaje biblice şi le-am 
cântat aproape pe toate. Am cântat 
aproape fiecare cuvânt al lui lisus 
Hristos şi am încercat să-l dezvălui 
în înțelesurile lui. Deci, Poezia este 
Rugăciune, face parte din Rugăciune. 
Dimineaţa, cum mă scol, spun Rugă- 
ciunea nemijlocită şi pe urmă continuu 


Rugăciunea prin scris, deci, nu-i nici 
o deosebire. 

— Chiar în fiecare dimineaţă? 

— ... aproape în fiecare dimi- 
neață. De vreo şapte luni spun “Tatăl 
nostru” în Parlamentul României, în 
Senat. Spun Rugăciunea de diminea- 
tă înaintea celorlalţi, înainte de a se 
începe şedinţele. Sigur, în Senat se 
discută lucruri foarte importante, cum 
ar fi predarea Religiei în şcoli, care la 
d-voastră nu se face. Acum începe 
să se predea şi la d-voastră. Este un 
lucru foarte important, pentru că 
tocmai aceasta te învaţă să te rogi, 
să descoperi frumusețea lumii şi a lui 
Dumnezeu. Vreau să spun că între 
îndeletnicirea sfântă de a te ruga şi 
între îndeletnicirile zilnice nu ar trebui 
să fie nici o deosebire, nici o ruptură. 
Un inginer care are o minte de 
descoperitor, un fizician sau un medic, 
care face operaţii, continuă această 
Rugăciune. Am cunoscut un miliardar 
care se scoală la ora 4% dimineaţa şi 
se roagă două ore ca să-i lumineze 
Dumnezeu mintea cum să împartă 
miliardele la oamenii creştini. lată şi 
un om, aparent prozaic, care este tot 
în rugăciune. 

Imi iubesc la nesfârşit soțioara. 
Am sărbătorit nunta de argint, dar iu- 
birea noastră a tot crescut, pentru că 
ne rugăm împreună. În fiecare clipă 
vrei s-o mai vezi şi să auzi un cuvânt 
despre celălalt din iubire. Aşa-i şi cu 
iubirea de Dumnezeu: în fiecare clipă 
vrei să te gândeşti la el. “Ce mai 
faci?” — e un poem foarte frumos. 
Claudel, marele poet francez, era un 
om de diplomaţie şi într-o zi obişnuită, 
obosit, intră în biserică şi zise: “Maica 
Domnului, ştii că sunt obosit, sunt aici, 
mi-e foarte dor de tine şi vreau să mă 
rog ţie”. 

Deci, orice facem, ne gândim la 
Cel de Sus şi la Dragostea noastră 
mare... 

“UN CLOPOTAR 
AL CREDINȚEI 
ORTODOXE” 


De vorbă 

cu P.S. Arhiereul Vicar 

lustin Sigheteanul, staret 

al Mănăstirii “Sf. Ana”— Rohia 


— Ne aflăm în foişorul Casei 
Poetului. La parter este chilia- 
muzeu a călugărului Nicolae Stein- 
hardt, pe care l-aţi cunoscut şi 
Preasfinţia Voastră. Vă rog să 
evocați, pentru cititorii revistei 
“Limba Română”, crâmpeie din 
biografia ilustrului cărturar. Astăzi, 
aici, în Dealul Viei, e o zi frumoasă, 
plină de 'soare şi lumină, aşa cum 
n-a fost, se zice, viaţa părintelui 
Nicolae înainte de a cunoaşte 
Rohia... 

— Da. Şi cum a fost după cea 
cunoscut Mănăstirea Rohia. Aici şi-a 
regăsit liniştea multcăutată şi ferici- 
rea, nu lumească-pământească, ci 
fericirea duhovnicească, dumneze- 
iască părintele Nicolae Steinhardt. Cu- 
noscutul eseist, critic literar, filosof 
Nicu sau Nicolae Steinhardt a avut o 
viață grea, o viață de prigoană, de 
surghiun pentru că a fost închis pe 
nedrept. A fost închis în lotul Noica- 
Pillat, pentru că era prieten cu iluștrii 
cărturari şi pentru că fiind chemat la 
securitate să depună mărturie 
împotriva lor şi nedorind să facă acest 
lucru, a fost acuzat de trădare, de 
înaltă trădare, cum se zicea atunci, 
şi a fost condamnat la închisoare. 
Aceasta se întâmpla înainte de 1960. 
Va sta întemnițat pe nedrept, din 
prietenie pentru Noica şi pentru Pillat, 
pentru că n-a vrut să vorbească 
împotriva lor, pentru că n-a vrut să 
trădeze. N-avea ce să trădeze de fapt. 
Va face patru ani de închisoare până 
în 1964 când are loc graţierea. 

— In Jurnalul fericirii N. Stein- 
hardt vorbeşte cu patimă, tulbu- 
rător despre anii detenţiei. Un mo- 
ment esenţial, definitoriu pentru 
destinul său a fost primirea sfântu- 
lui botez. 


MĂNĂSTIREA 
“SF. ANA” — ROHIA 


se află sub oblăduirea canonică 
a Episcopiei Ortodoxe a Maramureşului 
şi Sătmarului. Este situată în “Ţara Lăpu- 
şului”, în partea de Sud a județului 
Maramureş, la o distanță de cca 50 km 
de oraşul Baia Mare şi 43 km de oraşul 
Dej. 

A fost ctitorită în anul 1923 de 
Preotul ortodox Nicolae Gherman, din 
satul de la poalele Dealului Viei. Preo- 
tul-ctitor a zidit mănăstirea în memoria 
fiicei sale, copila Anuta, pe care a 
pierdut-o, fiind chemată la Domnul, la 
vârsta de numai 10 anişori. Această 
fetiță s-a făcut un binevestitor al voii 
Domnului, căci arătându-i-se în vis tată- 
lui său, după moartea ei, în foarte multe 
rânduri, i-a transmis planul lui Dumne- 
zeu, care dorea ca în Dealul Viei — locul 
pe care acum se află mănăstirea, şi care 
atunci era cu totul sălbatic — să se înalțe 
casă Maicii Domnului — Mănăstirea. 

Râvna şi dăruirea unor stareţi cu 
reală vocaţie a îmbogăţit patrimoniul 
Mănăstirii Rohia care astăzi se compu- 
ne din următoarele valori: Biserica — 
1923-1926, Casa de stejari — 1965, 
Casa stăreţiei — 1969-1970, Casa cu 
paraclis, care adăposteşte şi biblioteca — 
1973-1976, Casa Poetului (i s-a zis astfel 
în onoarea lui loan Alexandru, ataşat 
vreme îndelungată de Rohia) — 1978- 


| 1980, Altarul de vară — 1983, Poarta 
„maramureşeană — iunie 1988, “Casa 


Albă” — 1989-1992. Acum în fază de 
construcţie se află noua biserică a 
mănăstirii. 

— N. Steinhardt va fi botezat la 
Jilava de către preotul basarabean 
Mina Dobzeu. 

— Din Jurnal... reiese că avea 

osibilitatea să aleagă confesiunea. 
n închisoare toţi cei care cred în 
Dumnezeu sunt egali, se respectă 
şi se iubesc. 

— Intr-adevăr, altele sunt rânduie- 
lile în închisoare. Acolo omul, de cele 
mai multe ori, îşi preţuieşte corect 
viața, pune accent pe valorile ei su- 
preme. Şi confesionalismul se nive- 
lează. Pe N. Steinhardt îl curtau foarte 
mulți: fiecare confesiune, fiecare cult 
ar fi vrut să-l aibă ca pe unul de-al lor. 
După ce a meditat îndelung, a ales 
ortodoxia. Mai cu seamă că a dat 
peste un părinte călugăr basarabean, 
foarte credincios, închis şi el, Mina 
Dobzeu, foarte râvnitor de a-l convinge 
de frumuseţile ortodoxiei. Şi-a ales 
ortodoxia pentru bucuria ei, pentru 
pacea ei, pentru toleranța şi îngă- 
duinţa ei deschisă spre toate celelalte 
confesiuni, dar care-şi ține cu sfinţenie 
rânduielile. A fost botezat în închi- 
soare, cu apă dintr-un ibric. Un botez 
foarte sumar, dar valabil, fără mirunge- 
re şi fără sfânta împărtăşanie, urmând 
ca după ieşirea din închisoare să le 
facă şi pe celelalte, cum s-a şi 
întâmplat. 

N-am remarcat un detaliu foarte 
important: pentru Nicolae Steinhardt 
botezul a constituit momentul crucial 
al vieții lui. lată ce spune în Jurnalul 
fericirii: “Cine a fost creştinat de mic 
copil nu are de unde să ştie şi nu poate 
bănui ce-nseamnă botezul. Asupra 
mea se zoresc clipă de clipă tot mai 
dese asalturi ale fericirii. S-ar zice că 
de fiecare dată asediatorii urcă mai 
sus şi lovesc mai cu poftă, cu pre- 
cizie. Va să zică este adevărat: este 
adevărat că botezul este o sfântă 
taină, că există sfintele taine. Altmin- 
teri fericirea aceasta care mă împre- 
soară, mă cuprinde, mă îmbracă, mă 
învinge n-ar putea fi atât de neînchi- 
puit de minunată şi deplină. Linişte. 
Şi o absolută nepăsare. Faţă de toate. 
Şi o dulceaţă. În gură, în vine, în 
muşchi. Totodată o resemnare, 
senzaţia că aş putea face orice, 
imboldul de a ierta pe oricine, un 
zâmbet îngăduitor care se împrăştie 
pretutindeni, nu localizat pe buze. Şi 
un fel de strat de aer blând în jur, o 
atmosferă asemănătoare cu aceea 
din unele cărți ale copilăriei. Un 


simțământ de siguranţă absolută. O 
contopire mescalinică în toate şi o 
desăvârşită îndepărtare în senin. O 
mână care mi se întinde şi o conivenţă 
cu înțelepciuni ghicite”. 

— Pentru cei care nu cunosc 
adevărul, pare un paradox faptul că 
N. Steinhardt şi-a intitulat cartea pă- 
timirilor Jurnalul fericirii... Or, 
N. Steinhardt vede lucrurile altfel... 

— In închisoare N. Steinhardt l-a 
cunoscut pe lisus Hristos, aici a 
devenit prieten al Mântuitorului. N. Stein- 
hardt zice: “Şi iată noutate (botezul — 
n.n.): nou, sunt un om nou; de unde 
atâta prospeţime şi înnoire?”. Pe 
Hristos N. Steinhardt l-a iubit din 
copilărie. A făcut religie ortodoxă. 
Părinţii lui i-au dat voie să facă religie 
ortodoxă la şcoală. Era singurul copil 
evreu care a avut o pregătire specială 
înainte de botez. l-au plăcut întot- 
deauna obiceiurile de Crăciun, colin- 
dele. Chiar dacă s-ar pierde prin ab- 
surd toate bibliile din lume, chiar dacă 
le-ar arde mâna criminală, afirma 
N. Steinhardt, pe tradiţia multise- 
culară a colindului românesc şi pe 
varietatea colindului, s-ar putea recon- 
stitui din nou viața Mântuitorului. 

— În ce împrejurări N. Stein- 
hardt a ajuns la Mănăstirea Rohia? 


Chilia lui N. Steinhardt 
de la parterul Casei Poetului. 

— După ieşirea din închisoare 
situația lui civilă era nedesăvârşită. 
Avea deja o vârstă când nu se mai 
gândea la căsătorie şi a căutat să-şi 
găsească un loc de linişte. Prin 1973, 
când fostul stareț de aici şi actualul 
episcop al Maramureşului şi Sătma- 
rului, Preasfinţitul Iustinian, a fost 
promovat Episcop-Vicar la Cluj 
(Episcopia Maramureşului ținea de 
Cluj, fiind desființată în 1948 de către 
regimul comunist şi reînființată abia 
în 1990), filosoful Constantin Noica, 
cu care se cunoştea Preasfinţitul 
lustinian, a făcut o vizită la Mănăsti- 
rea Rohia. De aici s-a întors la Cluj, 
pe la reşedinţa Preasfinţitului lustini- 
an, şi i-a amintit despre Nicolae 
Steinhardt şi de dorinţa acestuia de a 
găsi undeva linişte sufletească. Prea- 
sfinţitul lustinian a sugerat că ar fi bine 
ca N. Steinhardt să vadă Rohia. Nu 
se punea încă problema stabilirii lui 
aici. Mai cu seamă că foarte multe 
mănăstiri în care a încercat să-şi 
afle aleanul au evitat să-i dea un 
răspuns. Prezenţa unui fost deținut 
politic la mănăstire “genera” probleme 
suplimentare, inclusiv pentru secu- 
ritate, care îşi fixa lupa pe această 
instituție. Noica i-a scris o scrisoare 
lui Steinhardt şi i-a spus: “i-am 
găsit loc. Te duci la Cluj, stai de vorbă 
cu noul Episcop-Vicar lustinian şi de 
acolo mergi la Rohia. Cred că este 
locul pe care-l cauţi”. 

A venit în 1973 la Rohia pentru 
prima dată. A îndrăgit acest loc aşa 
cum este. Eu cred că a fost și o 
chemare a lui Dumnezeu pentru ca 
N. Steinhardt să se desăvârşească 
până la urmă. EI, cu personalitatea 
lui culturală, cu valoarea şi prestigiul 
recunoscut, şi-a desăvârşit această 
personalitate prin vieţuirea aici, în 
această linişte, unde a putut să 
lucreze şi n-a fost deranjat de nimeni. 
In Bucureşti l-ar fi deranjat foarte 
frecvent multă lume. În 1973 a rugat 
să fie primit câte o lună în fiecare vară. 
A găsit aici şi apa unde el se putea 
scălda: biblioteca. Biblioteca era 
complet neorganizată. Cărţile (25.000 
de volume) erau doar puse în rafturi 
şi atât. Şi-a găsit locul de lucru şi şi-a 
găsit şi mănăstirea. Nu era o mănăs- 
tire voievodală, aristocratică, ci o 
mănăstire mai modestă, mai retrasă, 
mai populară, mai aproape de sufletul 
omului. lată de ce a decis să vină 
anual aici. La un moment dat a făcut 


chiar un “târg” cu starețul de atunci, 
părintele Serafim. l-a spus aşa: 
“Părinte Serafim, eu aş dori să vin la 
mănăstire să mă stabilesc definitiv. 
Mă primiţi?”. 

Starețul a zis: “Domnule Nicolae, 
vă primim, dar aş vrea să ştiţi că 
avem nevoie ca cineva să se ocupe 
de bibliotecă”. 

La care părintele Nicolae a 
răspuns: “Mă ocup eu de bibliotecă şi 
vă promit că nu mor până nu termin 
de fişat şi de aranjat cărțile în rafturi. 
Dar dumneavoastră să-mi promiteţi că 
mă călugării. Asta e dorința mea cea 
mai mare”. 

Au făcut acest târg. Părintele 
Nicolae, fiind evreu de sânge, avea 
spirit de a face tranzacţii din acestea. 
Au făcut acest târg foarte fericit, de 
altfel, pentru mănăstirea noastră. Şi 
în 1980 s-a stabilit definitiv la Rohia, 
deşi a mai păstrat garsoniera din 
Bucureşti, pentru că scria în perma- 
nenţă şi avea nevoie să meargă 
câteva săptămâni pe an la Bucureşti, 
ca să ia legătura cu personalităţile 
literare de acolo. Dar oricum s-a 
stabilit definitiv la Rohia. | s-a dat chilie 
aici, la parterul Casei poetului, unde 
a trăit ca oricare dintre monahi. Tot în 
1980, spre toamnă, a fost tuns în 
monah în paraclisul Mănăstirii de Sus, 
Izvorul Tămăduirii. Şi din acel mo- 
ment a devenit cel mai riguros, unul 
dintre cei mai buni părinţi ai mănăstirii. 
Deşi, ca orice om de cultură umblat, 
a fost curtat, chiar fiind călugăr la 
Rohia, de Occident. Occidentul l-ar fi 
cântărit în aur, numai să fi rămas la 
ei. Chiar a fost la o mănăstire în Bel- 
gia, catolică, dar care foloseşte slujba 
ortodoxă, aşa ca un fel de deschidere, 
de punte de legătură între ortodoxism 
şi catolicism. Au încercat să-l con- 
vingă să rămână la ei, şi N. Steinhardt 
le-a spus într-una din zile: “Nu! Mă 
întorc la schitul meu de la Rohia”. 
După aceea, părinţii de la mănăstirea 
respectivă, care până atunci se 
comportaseră cu el foarte frumos, 
şi-au schimbat brusc atitudinea şi 
Steinhardt a observat acest lucru şi a 
plecat de acolo. 

— A revenit la Rohia, având 
drept ocupaţie principală biblio- 
teca. În ce mod însă N. Steinhardt 
urma canoanele vieții monahale? 

— A fost un model în acest sens. 
Respecta cu sfințenie Sfânta Liturghie 


Lumină din amină 

şi miezonoptica. În fiecare dimineaţă, 
pe la ora 5.00 era în picioare. Îşi făcea 
programul de chilie ca monah: rugă- 
ciunile, pravila îndatinată. Subliniez: 
ca intelectual ar fi putut avea pretenţie 
să fie tratat conform situaţiei. Nu s-a 
întâmplat aşa! Masa lui era, de exem- 
plu, extrem de modestă şi sumară: 
orez, brânză de vaci, ceai cu lămâie 
şi cam atât. Dacă la Paşti sau la 
Crăciun i se făcea o fripturică de pa- 
săre, seacă, sau un grătar de văcuţă, 
era fericit. Nu insista. Insă dacă i se 
oferea această surpriză, o accepta. 
În rest, se alimenta ca un autentic 
monah. li mai plăcea muzica clasică. 
Aveam la mănăstire un modest tele- 
vizor. Mai ales de sărbători îl invitam 
la câte un program de muzică şi-i 
pregăteam o cafeluță. Era unicul său 
viciu: îi plăcea să bea o cafeluță 
ascultând muzica şi privind televi- 
zorul. Era o delectare rară pentru el. 
La un moment dat, copleşit de feeria 
muzicii, îi dădeau lacrimile. Erau 
lacrimi de fericire. Preocuparea lui de 
seamă a fost însă biblioteca şi 
clopotul: la ora 12.00 nu avea voie să-l 
tragă nimeni. El era clopotarul mănăs- 
tirii. Vă daţi seama: filozoful Stein- 
hardt — clopotar! De fapt, marele om 
de cultură N. Steinhardt a fost unul 
dintre cei mai autentici clopotari ai 
credinţei noastre ortodoxe. 

— S-a scris mult, în special în 
ultimul timp, despre omul de 
cultură Steinhardt, inclusiv despre 
anii săi petrecuţi la mănăstire, 
despre capacitatea sa de muncă... 

— Intre noi şi el, mă refer cel 
puţin la generaţia mea, e un vagon de 
cărți. Pregătirea şi cultura lui am fi fost 
în stare să le aducem la Hristos şi să 
le punem la picioarele lui în contul 
tainei primirii Sfântului Botez. El s-a 
încreştinat. Puţini sunt însă dispuşi 
la o vârstă înaintată să facă lucrul 
acesta. Vedeţi, C. Noica, marele filo- 
sof, a fost prietenul lui N. Steinhardt, 
dar nu s-a desăvârşit. Credincios a 
fost şi Noica, dar n-a făcut pasul pe 
care l-a făcut Steinhardt. Nu a aban- 
donat viaţa obişnuită pentru a zice: 
“Hristos este totul!”. Steinhardt a 
procedat însă ca un adevărat cavaler 
al credinţei ortodoxe. In calitate de 
monah era de o ascultare fără margini. 
Pentru că făcuse puşcărie, întot- 
deauna avea pe buze cuvântul “Ordo- 
nați!”. Nu prea vorbea despre vremea 
petrecută în temniţă, repeta însă 


frecvent fraza: “Nu scăpăm de 
comunism nici în 100 de ani”. Deci 
aparența cu care sistemul comunist 
se prezenta ca forță şi ca sistem foarte 
bine legat, i-a făcut această impresie. 

— Am scăpat până la urmă de 
comunism, păcat că dânsul n-a 
apucat evenimentul! 

— Revoluţia a fost în noiembrie, 
pe când el a plecat la Domnul, în 
rândul celor drepți, la sfârşit de martie. 
N. Steinhardt a fost pentru mănăstirea 
noastră un punct luminos şi o ființă 
de mare folos tinerilor. Il cercetau şi 
oamenii de cultură. Nu era extrem de 
deschis tuturor vizitatorilor, mai cu 
seamă că unii nu erau totdeauna bine 
intenţionaţi. Eu am preluat condu- 
cerea mănăstirii în 1988 şi trebuie să 
mărturisesc că eram destul de insis- 
tent provocat ca să dau relaţii despre 
el: ce face, cine vine la el etc. Nu 
acceptam acest compromis. Era atât 
de ataşat de noi, atât de apropiat, atât 
de sincer, încât nu-i puteam pune la 
îndoială sentimentele. Nici o vorbă, 
nici o acţiune, nici un gest fals. El a 
făcut totul în mod sincer. Pe când 
zicea Crezul în strană sau I/nvredni- 
ceşte-mă, Doamne, era ca o baie 
fierbinte pentru oricine. Credinţa era 
mărturisită şi nu putea fi pusă la 
îndoială. Noi îl simțeam şi nu ne-am 
permis niciodată să-l suspectăm de 
neloialitate sau de nesinceritate. Aşa 
că Dumnezeu i-a dat viaţă 9 ani în 
mănăstire. A terminat biblioteca şi în 
1989 a plecat spre Bucureşti. Avea 
probleme cu inima şi cu intestinele. 
Inima a fost cea care a cedat. L-am 
vizitat la spital, la Baia Mare, pe ul- 
tima sută de metri. M-a chemat să-i 
oficiez sfânta împărtăşanie. După ce 
am plecat de la spital, s-a adresat 
unui prieten: “Deschide cartea la 
rugăciunea de pe patul de moarte şi 
citeşte-o!”. l-a citit rugăciunea. Apoi 
a mai zis: “Acum prinde-mă de mână. 
Amin! Amin! Amin!”. 

Slujba înmormântării a avut loc 
după trei zile. A fost tot un om şi un 
securist. Le era frică de el şi mort. In 
Altarul de vară s-a făcut proho- 
direa. Toată lumea se afla cu faţa spre 
altar, ploua şi nu se prea putea filma. 
De ce se temea regimul? De o mani- 
festare care ar fi scos în evidență 
personalitatea şi faptele lui Stein- 
hardt? 

— Pentru lumea culturală retra- 
gerea lui la mănăstire a fost, şi mai 
este încă, interpretată ca un para- 
dox. Pe unii chiar i-a scandalizat 
faptul. Cineva îi reproşa că s-a 
închis între zidurile mănăstirii, că, 
mirean fiind, ar fi putut să aducă 
mai mult folos societăţii... 

— Credinţa i-a fost vocaţia, sacra 
chemare, şi n-a putut să reziste 
acestui îndemn. După primirea 
botezului a dorit să devină monah în 
biserica ortodoxă. Pentru poporul 
român, pentru ținutul Maramureşului, 
este foarte important că l-a adăpostit 
pe Steinhardt. În amintirea lui, la 
Casa Poetului, am încropit o chilie. 
Cei care vin la Rohia în vizită îl pot 
regăsi pe Steinhardt în acest spațiu. 

— Prin Mina Dobzeu, basara- 
beanul ce l-a determinat, de fapt, 
pe N. Steinhardt să accepte orto- 
doxia; îndirect Rohia intră în relaţie 
cu Basarabia. Puţină lume ştie că 
unul dintre ctitorii acestui lăcaş 
sfânt din Maramureş este basara- 
beanul Gherontie Guţu. 

— Rohia este legaţă de Basa- 
rabia prin mai multe fire. In 1930, la 7 
ani după ce a fost construită Rohia, 
la cârma ei a avut şansa să vină un 
vrednic călugăr basarabean, proto- 
singhelul Gherontie Guţu. In Basarabia 
a fost la Mănăstirea Rudi şi la Mănăs- 
tirea Căpriana. La Rohia a ajuns la 
recomandarea unui ierarh. Cunoştea 
situația dificilă în care se afla atunci 
mănăstirea. Avea mari datorii şi clă- 
dirile lăcaşului erau foarte modeste. 
Atunci, Gherontie Guţu, care avea 40 
şi ceva de ani şi era un gospodar de 
excepție, om cu mare experienţă, a 
venit la Rohia. S-a adresat episcopului 
Nicolae cu rugămintea: “Preasfinţite, 
dați-mi Mănăstirea Rohia în grijă, uita- 
ți-vă, eu vă dau crucea pectorală (avea 
o cruce pectorală de aur, primită de la 
un episcop din Basarabia cadou) pe 
care o las garanție. Vă promit că nu 
în mult timp voi face din ea un Sion 
românesc. Dacă nu se va întâmpla 
astfel, să nu-mi mai întoarceţi crucea 
niciodată”. | s-a încredinţat conduce- 
rea mănăstirii şi din 1930 până în 1937 
a reuşit să plătească toate datoriile 
mănăstirii, a reuşit să construiască o 
casă, pentru vremea respectivă mo- 
numentală. A reuşit să cumpere o 
bună bucată din dealul acesta, circa 
50 ha de pădure. A dotat mănăstirea 
cu tot ce trebuie. Mai era şi un cân- 


tăreţ desăvârşit, cu o barbă patriar- 
hală, cu o voce impresionantă, încât 
la doxologia mare, când cânta, se 
auzea, spun oamenii, departe, până 
în sat. Acesta a fost Gherontie Guţu 
şi, cred, duhul lui vă aduce pe Dvs., 
basarabenii, încoace. Recent am fost 
vizitaţi de către stareţul Mănăstirii 
Căpriana, de un grup de scriitori şi de 
oameni de cultură... 

— Noi ne aflăm pe aceste 
meleaguri într-o delegaţie de 
documentare. Pregătim o ediție 
specială dedicată Maramureşului. 

— Da, ştiu cum arată revista 
“Limba Română” de la Chişinău. Vă 
felicit pentru ceea ce faceți şi mă voi 
ruga ca Dumnezeu să vă binecuvân- 
teze. Nu îndrăznesc să Vă binecuvân- 
tez eu, că Dvs. sunteţi binecuvântați 
prin ceea ce faceţi. Mă voi ruga Celui 
de Sus să vă ajute să continuaţi 
această îndeletnicire, care-i grea, 
extrem de grea, ca şi lucrarea bisericii 
de altfel. Să continuăm această 
lucrare până la plinirea vremii. Până 
când vremurile vor rândui ca Dumne- 
zeu să ne readucă sub acelaşi 
acoperiş, sub aceeaşi streaşină, să 
auzim acelaşi clopot, să plângem şi 
să ne bucurăm în aceeaşi limbă şi să 
fim mai puternici, pentru că împreună 
suntem mai puternici. Doresc tuturor 
românilor, care pun mâna pe această 
revistă, o lectură reconfortantă şi 
instructivă. Să fie o lectură în măsură 
să lămurească opțiunile şi convin- 
gerile, să lumineze viața celor mulți. 
Să fie lumină din lumină. Lumină la 
altar şi lumină din lumina lui Hristos 
şi din lumina raţiunii, care, zic eu, 
dacă este luminată de lumina lui 
Hristos, este caldă, dacă nu-i luminată 
de lumina lui Hristos, îngheaţă. O 
rațiune oricât de înaltă ar fi şi o 
gândire oricât de înaltă ar fi, dacă 
este fără Dumnezeu, îngheaţă, este 
luciferică. Dacă e cu Dumnezeu, 
încălzeşte şi adună, foloseşte şi 
prieşte tuturor. Aceasta vă doresc 
Dvs., cititorilor Dvs. şi să auzim 
numai de bine. 

— Vă mulțumim! La rându-ne 
Vă dorim succese mari, să vedeți 
lucrurile începute duse la bun 
sfârşit... 


Interviu realizat 
de Alexandru BANTOŞ 


Memoria satului 

Vladimir ZAGAEVSCHI s-a 
născut la 3 iunie 1933 în satul 
Palanca, com. Cotova, jud. Soroca. 

Studii: Facultatea de Filologie 
a Universităţii de Stat din Moldova 


(1963); Specialist în domeniul fone- 
ticii, dialectologiei şi al istoriei limbii. 
Doctor în filologie (1971). Conferenţiar 
universitar (1978). Membru al Consili- 
ului coordonator al Societăţii Române 
de Dialectologie. 

Activitatea ştiinţifică şi profe- 
sional-didactică: Institutul de Limbă 


şi Literatură al Academiei de Ştiinţe. 


din Moldova (1963-1964); Catedra 
Limba Română (1964-1993) şi Cate- 
dra Lingvistică Română, Generală şi 
Romanică (din 1993) ale Universităţii 
de Stat din Moldova. 

Publicaţii: circa 130 de lucrări 
Ştiinţifice, inclusiv monografii: Culorile 
accentului, 1988, 184 p.; Studii de 
gramatică dialectală comparată, 1990, 
252 p.; manuale (în colab.): Curs de 
dialectologie română, 1991, 232 p.; 
Curs de gramatică istorică a limbii 
române, 1991, 312 p.; Fonetica, 1993, 
272 p.; alte manuale, materiale didac- 
tice, programe pentru studenţi, arti- 
cole. 


UN MANUSCRIS 
ÎN GRAI MARAMUREŞEAN 


În iulie 1965, împreună cu o 
echipă de studenţi de la Facultatea de 
Filologie a Universităţii de Stat din 
Moldova (Chişinău), care urmau să facă 
practica dialectologică pe teren, am 
vizitat pentru prima dată cele patru sate 
româneşti mai mari din partea de nord 
a Maramureşului istoric (actualmente 
regiunea Transcarpatică a Ucrainei): 
Apşa de Jos, Apşa de Mijloc, Biserica 
Albă şi Slatina. Ceea ce m-a impresionat 
de la primul contact cu vorbitorii acestor 
sate a fost graiul lor cu o nuanţă croni- 
cărească accentuată. Ei vorbeau o 
limbă veche şi-nțeleaptă (M. Eminescu), 
limba vechilor cazanii (A. Mateevici). Mi 
se părea că m-am transferat cu câteva 
secole în urmă. Şi mă gândeam că, nu 
întâmplător, la numai câţiva kilometri de 
aceste sate, puţin mai spre vest de satul 
Apşa de Jos, unde apele Apşiţei se 
varsă în râul Tisa, cândva, la Mănăstirea 
Sf. Arhanghel Mihail din Peri (localitate 
rebotezată azi în Gruşevo şi populată 
de ucraineni), au fost tipărite primele 
traduceri în limba română a cărţilor 
bisericeşti. 

Caracterul arhaic şi arhaizant al 
graiurilor acestor sate româneşti din 
dreapta Tisei, ce țin de subdialectul 
maramureşean, ne-a determinat să le 
luăm ca temă de cercetare pentru teza 
de doctorat. Investigaţiile pe teren au 
continuat timp de şase ani (1965-1970), 
fiind anchetați peste 250 de subiecţi din 
12 localităţi, sate şi cătune: orăşelul 
(târgul) Slatina, satul Apşa de Jos, satul 
Strâmtura (Glubokii Potok) cu cătunele 
Vaiea Scradei, Bout (Bout Mare şi Bout 
Mic), Bascău (Bascău Mare şi Bascău 
Mic), din raionul Teceu (Teacev), satul 
Biserica Albă, satul Apşa de Mijloc cu 
cătunele Dobric, Măgura, Ciuha şi satul 
Plăiuț, din raionul Rahău (Rahov). 
Rezultatele cercetărilor au fost publicate 
în mai multe articole şi în două lucrări 
de sinteză ale subsemnatului: Studii de 
gramatică dialectală comparată, Editu- 
ra Ştiinţa, Chişinău, 1990, 250 pag.; 
idem. Curs de dialectologie română (în 
colaborare cu Mihail Purice şi lon Cior- 
nâi), Editura Lumina, Chişinău, 1993, 
230 pag. 

Totodată am observat că popu- 
laţia de aici, aceşti daci liberi, mai 
păstrează şi transmit din generaţie în 
generaţie tradiţiile vechi: obiceiurile 
rituale, portul național, superstiţiile... Nu 
au dispărut cu totul nici elementele 
etnografice şi folclorice. Astfel, în cătunul 
Dobric, ce ține de primăria satului Apşa 
de Mijloc, informatorul lurie Filip al lui 
Ilie (Ilcovici), un tânăr de numai 18 ani 
(n. 1952, 10 clase moldoveneşti, şef de 
club în cătun), mi-a spus pe de rosto 
baladă veche despre Pintea Viteazul, 
pe care am imprimat-o pe bandă de 
magnetofon, pe o casetă de 200 metri, 
pe ambele părți (deci 400 m de peliculă 
magnetică). Cu părere de rău, nu mai 
aveam casete disponibile, iar balada, 
după cum mi-a spus tânărul, “înainte 
mult mai este”. De la alţi informatori 
(subiecţi) din satele şi cătunele ale căror 
graiuri au fost supuse cercetărilor am 
înregistrat poveşti, hore (cântece), 
strigături. 

Nascu şi în Moldova oameni, — 
spunea bătrânul cronicar. Se nasc şi în 
Maramureşul din nordul Tisei oameni 
talentați, cu capacităţi intelectuale 
deosebite, iubitori de carte, dornici de a 
lăsa ceva durabil în urma lor. Condiţiile 
de ordin istoric, social şi chiar politic ale 
timpurilor nu le-au permis însă tuturor 
să-şi manifeste din plin aptitudinile şi 
să-şi realizeze visurile. 

Cele spuse până aici sunt o 
precuvântare la istoria unui om concret 
şi a modestei lui activităţi cărturăreşti. În 
satul Apşa de Mijloc, preotul Laurenţiu 
Marina, fiica lui, Victoria, şi soțul ei, Nuțu 
Marina, profesori la şcoala românească 
de cultură generală, mi-au pus la 
dispoziţie un manuscris cu istoria 
satului, scris de mână, cu caractere 
latine, cu elemente de grafie ale ortogra- 
fiei de la 1904, aşternut pe 110 pagini 
într-un caiet gros din 96 de file. Caietul 
este intitulat /storia Apşei de Mijloc (110 
pag.) (sic!), după care urmează un 
subtitlu cronicăresc, întins, care treptat, 
pe neobservate, se confundă cu o pre- 
doslovie a lucrării: “Scrisă de Dan Mihai 
[al] I.[ui] Ileş [al] I.[ui] Nicoară af!] 
Cârznicului, poreclit Mihai [al] I.[ui] lleş 
afl] lui Dumnezău, care au cetit multe 
cărți, multe istori[i]: Istoria românilor, 
Istoria ungurilor şi Istoria ruşilor înainte 
de războiul de la 1914. Şi Istoria la mai 
multe popoară din vechime, am auzât 
din tradiție de la mai multi bătrâni [...] 
Apoi eu, Dan Mihai, am cetit o carte, 
numită Auspicile Maramurăşene, împru- 
mutată de Doctor Mihali Găvrilă, fost 
Prefect şi locuitor în Sarasău, în care 


carte era scris ceva despre Apşa de 
Mijloc [...]”. Continuă şi alte izvoare, pe 
care le-a folosit la alcătuirea /storiei... 
Autorul acestui manuscris, în listele ofi- 
ciale figurând drept Dan Mihail licovici, 
iar sătenii numindu-l şi Mişa lu laşa lu 
Dumnezău, este originar din satul Apşa 
de Mijloc, născut la 17 octombrie 1884. 
Are 6 clase gimnaziale, şcoală ungu- 
rească, a scris istoria la vârsta de 80 de 
ani, adică în anul 1964. L-am apucat în 
viață. Avea peste 80 de ani. Am fost la 
el acasă, având intenţia să-l anchetez, 
dar n-am reuşit, căci memoria îl cam 
părăsea. 

Manuscrisul Istoriei... prezintă un 
interes deosebit prin însuşi conținutul 
lui. Autorul povesteşte despre eveni- 
mentele cele mai importante care au 
avut loc pe parcursul anilor în sat, în 
zonă, în Ţara Maramureşului (venirea 
ungurilor din Asia la 889-894, ocupa- 
rea Ardealului, legenda despre Pintea 
Viteazul de la cetatea Hustului ş.a.), 
despre calamităţile naturale şi epide- 
miile care au bântuit prin părţile locului 
(Seceta, Foamea, Holera), despre 
obiceiurile vechi (Şezătorile, Nunţile, 
Horele), despre anumite superstiții 
(Vrăjitori, Descântece, Dracu, Strigoii, 
Fata pădurii, Balaurul din Pleşca), 
despre traiul din vechime (zidirea 
căsurilor, vestimentația, încălțămintea), 
alte evenimente şi întâmplări din viaţă. 

In acelaşi timp, manuscrisul e 
valoros prin faptul că autorul redă cu 
fidelitate particularităţile fonetice, 
gramaticale şi lexicale ale graiului mara- 
mureşean şi ale graiului satului natal, 
Apşa de Mijloc. 

Transcriind textul, noi am păstrat 
aceste particularităţi regionale, pentru 
că ele caracterizează graiul maramu- 
reşean şi prezintă un interes deosebit 
pentru limba română şi istoria ei. Am 
menţinut, de asemenea, variantele 
cuvintelor şi ale formelor, care circulă 
concomitent, coexistă în graiul satelor 
din Maramureşul din partea de nord a 
Tisei (de ex.: merjiam, merjeam şi 
merjam; merjăm şi merem; amiază, 
amiazăz, amiazăzi şi amiazăți; zloți şi 
zlot ş.a.), inconsecvenţele ortografice şi 
grafice (de ex.: era şi iera; pețeau şi 
petiau; zâce şi zice; zâle, zile şi zile ş.a.). 
Parantezele pătrate au fost introduse de 
noi pentru a indica unele omiteri / 
reduceri ale textului [...], pentru a sugera 
titlurile unor fragmente (de ex.: [Jocul]), 
de asemenea, pentru a insera unele 
cuvinte cu scopul de a facilita înțelegerea 
textului (de ex.: [decât numai], [că iată]), 
sau unele forme ale articolului substan- 

tival hotărât (oameni[i]) pentru a le 
deosebi de formele cu articol nehotărât 
(nişte oameni) şi formele articolului 
posesiv (/al], afl], a[i] ş.a.), cu scopul de 
a le actualiza cu normele ortografice. 
Am recurs totuşi la-unele modificări de 
grafie: pentru notarea semivocalei i (de 
ex.: noi) şi a lui i final redus (de ex.: 
oameni) grafemul /a fost înlocuit prin i, 
iar grafemul 6, care, pentru graiul satelor 
din Maramureş, vine să noteze un o 
foarte deschis, a fost redat prin digraful 
oa (de ex.: oameni, foamea, noaptea). 
Semnele de punctuație au fost, de 
asemenea, reglementate de noi. 

Prezentăm (în continuare) câteva 
fragmente din manuscrisul /storia Apşei 
de Mijloc de Dan Mihai al lui llie, urmat 
de un indice de cuvinte regionale. 


Prof. dr. Vladimir ZAGAEVSCHI 
Chişinău 


ISTORIA APŞEI DE MIJLOC 
Fragmente 
[AUTOBIOGRAFIA] 


Mai întâi îm[i] scriu viata me pe 
scurt, adecă Biografia. Că şi eu mă trag 
din Domn Dan şi Preoteasă. Eu m-am 
născut în Apşa de Mijloc în 17 octobre 
1884 din părinţi mijlocaşi. La vârsta de 
6 ani, 1890, am fost dus la şcoală [...] 
Învățătorul învăţa toată ziua, de la 6 
ciasuri demineaţa până la 12 ciasuri, şi 
după amiazi, de la 2 ciasuri până la 4, 


iarna, şi vara până la 6 ciasuri [...] În > 


şcoală era cam 60-100 de şcolari. Era 
greu la unu învățător. În şcoală să învăța 
româneşte şi ungureşte, şi literele 
cirilice. 

În anul 1892 au venit învăţător Bel 
Petru. Acei copii ce au învăţat la el ştiu 
şi astăz ce au învăţat. Au fost unul dintre 
cei mai bun[i] învățători] [...] 

Eu am îmblat la şcoală 10 ani. De 
la 12-16 ani, întru acei 4 ani de la 12 ani 
a[i] vieţi[i] până ce am împlinit 16 ani, au 
plătit părinţii mei separat la învățător. Noi 
am fost 3 copii cătră care au zis învăţă- 
torul că să învăţăm mai departe: unu am 
fost eu cu Pop lonaş afl] Mînzanului şi 
cu Dan Vasil a [I] Găzdacului [...] Şi când 
am ajuns 16 ani am învăţat tot ce au 
ştiut învățătorul care au avut 8 gimnăzi[i]. 
Şi ne-au dat atestat şcolar pe 6 clasă că 
atunci aşa era, atestatul au fost în limba 


ungurească [...] Cu aceste atestate au 
mărs părinţi[i] a[i] acestor 3 copii la 
Inspectoratul gimnaziului Sighet. Inspec- 
toratul dacă au văzut atestatele le-au 
făgăduit că în decurs de 3 luni de 
învățătură ne va da atestat pe 6 clasă 
gimnaziale, şi în decurs de 2 ani vom 
pune eczamenul pe 8 clasă de gimnaz, 
numai trebue a plăti tacsa de întrare în 
gimnaz, de la unu 100 zlot, şi pe atunci 
era 2 boi cu 150 zloți, şi 1 vacă era cu 
50 de zlot, şi tata n-au avut ce vinde să 
mă deie la şcoală, şi tot aşa au fost şi 
Pop lonaş a Mânzanului. Dan lonaş 
Găzdacu au fost gazdă bun, da nici el 
nu şi-a dat copilul la şcoală că au fost 
prea mare tacsa. Apoi lonaş a Mânza- 
cului au învățat în [satul] lapa de cantor, 
şi eu am rămas la plug, da cartea nu am 
părăsit-o. 

„În anul 1904 am rămas orfan de 
tată. In 1906 m-au luat în cătane, [dar] 
n-am cătunit [decât] numai 2 luni c-am avut 
lăcrămaţie. Apoi în anul 1907 m-am 
însurat. În anul 1914, în 1 august, s-au 
început războiul, dară din |/VIII 1914 am 
fost 4 ani până toamna în octombre 1918 
la război în Serbia şi în Italia, şi am căzut 
invalid. În război m-am purtat bine că 


Apşa de Mijloc, Biserica 
“Sf. Nicolae”, sec. al XVII-lea. 

am eşit căprar şi am căpătat Medalie de 
Arjint [a] IIl-a] clasă.[...] 

În 27/XI 1918 am luat parte la o 
adunare în Slatina făcută de întelectuali 
din Sighet: din Apşa de Mijloc — 20 
oameni, din Apşa de Jos — 20 oameni, 
din Slatina — 10 oameni şi din Biserica 
Albă — 10 oameni. Ni-au spus că în |/XII 
1918 va fi Mare Adunare la Alba-lulia 
unde s-or strânje delegat din tot Ardealul 
şi din toate colţurile unde sunt români şi 
ne vom alipi cătră România, de aceia 
să tremetem şi noi, aceste 4 sate de 
peste Tisa, 2 delegat. Am fost ales eu şi 
Filip Mihai din Apşa de Jos [...] Apoi în 
1919 au venit România la noi şi au stat 
2 ani. În 1921 au venit cehi[i], şi în 1938 
am fost sub Ucraina, în 1939 au venit 
iară unguri[i], în 1944, în octombre, au 
venit ruşi[i]. 

Din drum de la Alba-lulia am făcut 
cunoştinţă cu mulți oameni puşi în 
dregători[i] înalte, am fost tare văzut om. 

[...] Din 1923 până în 1927 am fost 
primar şi jurat la Hust la Porata, din 1928 
până în 1940 am fost deputat la Rahău. 
Din 1941 până în 1944 am fost casier la 
sat, din 1921 până [în] 1945 am fost 
casier la Composesorat, am condus 
muntele Apesca, mi-am procurat şi 
mapele hotarului, cu un cuvânt am avut 
mai multe funcți[i]. 

_Apoi am avut norocul de am vorbit 
cu 3 Impărat [...] 

[...] În 1950 am întrat în Colhoz [...] 
Când am ajuns [la] 80 de ani m-am hotărît 
să scriu /storia. 


FOAMEA 


Satul nostru au suferit mare foa- 
me, pământul n-au rodit din pricina 
pădurilor. Şi nici nu era sati, oricât mânca 
tot era flămând. Foamea au ţânut mai 
mulți ani şi în toate ţările din prejurimi. 

Pe aceste vremi nu era tren, da să 
strânja mai multe cară laolaltă şi merjiau 
după mălai la Colomeia ori Debrețin. La 
luna soseau cu mălaiu acasă. Drumurile 
erau rele, cu mare greutate să aducea 
pita în sat. Odată, să zîce că i-au apucat 
noaptea la vârful dealului la Huta, acolo 
au făcut foc mare în drum. Pe acele 
vremi erau mulţi tălhari că nu puteai 
călători unul sângur nici zâua. Acolo s-au 
strâns peste 30 de cară încărcate cu 
mălai şi boi[i] i-au hrănit la cară, că atunci 
nu erau cai, şi focu era între cară. Odată 
au venit un oşan din pădure, s-au făcut 
bat şi au prins a juca lângă foc. Aşa juca 
că sărea şi peste foc, deşi era focul mare. 
Oameni[i] râdeau de el, şi care era mai 


în depărtare cu caru, lăsa caru şi mereau 
la foc. Alţi oşeni să furişiau prin pădure 
la cară şi luau saci[i] cu mălai şi i duceau 
în pădure. De jocul lui şi de strâgătele 
oşanului în joc toţi râdeau şi să uitau la 
el. Ceilalți oşeni furau saci[i] din cară şi 
la o strâgătură a oşanului-jucător 
oameni[i] s-au trezât că sunt cu jocu 
înşelat. El au strâgat în joc aşa: “Chitilini 
şi tu, măi bre,/ Că te-ar zări de cole”. 
Atunci oameni[i] au aruncat ochi[i] la 
cară şi au văzut cum i-au furat tălhari[i] 
sacii] cu mălaiu. Oameni[i] au fujit cu 
săcurile după tălhari, da nu i-au putut 
găsi prin pădure, pe când au venit la 
foc, au fujit jucătoru. 

Apoi tălhari mulţi erau şi la noi că 
porcul trebuia să-l bagi în casă peste 
noapte, că, de era în coteţ, venia 
noaptea 4-5 înşi şi-l luau. Omul pă 
fereastă să ruga: “Lăsaţi-m[i] porcul că 
am 5 coconi, fie-vă milă de mine”, da 
afară nu eşia că să temea, a-i ponoslui 
nu cuteza şi dacă i cunoştea, că în ceie 
noapte i aprindea casa. 

Şi la moară n-au putut mere sara, 
că-i lua măcinişu de-a umăr, la moară 
când să măcina şi noaptea trebuia să 
steie 10-15 oameni până în zâuă şi apoi 
venia acasă [...] 

Cei ce au avut pită nu putea mînca 
de sărăcime fără [decât numai] noaptea. 
Să rugau: “Dă-m[i] numai o dată să 
îmbuc c-apoi mor”. Foamea s-au întins 
pe toată țara că de la o vreme nu putea 
cumpăra nici de bani [...] 


[HOLERA] 


După acestia au fost coleră că 
murea oameni pe uliți, i strînja și i 
îngropa. Aşa de mult au murit, că tare 
puţini au rămas. Aşa că pe la Paşti s-au 
strâns oameni din Apşa de Jos şi de la 
noi şi au prânzit în Dumbrăviţă, să 
sărutau şi ziceau, că încă nu-i gata colera 
şi noi vom muri, au aşternut făță pe iarbă 
în Dumbrăviță, şi-au scos pasca şi alte 
mâncări şi au prânzât plângând. 

După foame şi coleră poporul iară 
s-au înmulțit că până aici era numai un 
Preot, apoi s-au făcut şi alta beserică şi 
au fost 2 Preoţi cu 2 parochi[i]. Da 
aciasta nu o ştiu sigur ca beserica din 
jos s-au făcut înainte de foamete şi 
coleră ori după foamete. Da ştiu că alta 
religie n-au fost în sat numai Greco- 
Catolică până la anul 1946-1950, că au 
venit Preoţi pravoslavi, au venit vreo 3, 
da nu s-au atins de obiceiurile cele 
frumoasă ale noastre, până ce au venit 
Serafim, care este înfruntător şi schimbă 

obiceiurile noastre: la care om moare şi 
nu îmblă la beserică sau nu-l cheamă 
pe el la provod, nu lasă să i să tragă 
clopotele [...] 


OBICEIURI VECHI. ŞEZĂTORI 
[JOCUL] 


Dacă s-au înmulțit oameni[i], 
aveau feciori şi fete. Feciori[i] făceau joc 
în toată dumineca, fetele merjeau la joc. 
Era o veselie frumoasă. Fetele aveau 
drăguţ pe feciorul cu care să văjau şi 
care erau pe trept olaltă. La joc adeseori 
venia fete ori feciori şi din satele vecine 
şi să vedeu, să veseliau. Ba la târg la 
Sighet în toată vinerea merjau fete cu 
ceva de vândut, şi după amiază mereau 
în o cârşmă largă ce să numea fugădău. 
Acolo era joc, să vedeau tineretu din 
toate satele de prin prejur şi jucau, şi să 
pețiau, că vedem că de la joc au venit 
mulţi străini şi s-au însurat la noi: din 
Săpânța au venit Sepinţeni[i], din lapa — 
Grigoreni[i], din Năneşti — ceva Nan, toți 
oameni avuti, care au luat fete de la noi 
şi au locuit aici. Să zîce că Moiş au venit 
un fecior din Moişeni, din Ţara Oaşului, 
care au fost avut şi au luat fată de gazdă 
de la noi şi s-au aşezat la noi, au venit şi 
alţii oşeni, Danes, s-au aşezat la noi, da 
nu s-au înmulțit. Fete de la noi mai multe 
s-au măritat în Apşa de Jos şi în Beserică 
Albă. 

Apoi la târg la Rusali[i] la Sighet, 
în locu târgului, era un joc mare pe 2 
hectare. Acolo să strânjau la joc din toate 
satele din Maramurăş, feciori[i] cei mai 
aleşi şi fetele cele mai alesă, erau mai 
mult țigani care zicea din ceteră şi mulţi 
jendari, ca să păzască ordine. La joc 
merjau domni şi doamne din Sighet să 
vadă petrecerea. Acolo să furau fete fru- 
moasă, da poate sărace, şi o ducea 
ceva fecior pe Mara ori pe Iza, da, fireşte, 
că cu voia fetei, nu să uita că-i săracă, 
numai să fie frumoasă. Da şi feciori de 
domni veneau anume la târg şi să uita 
după fete, aşa că mult domni au luat fete 
sărace. 

Şi fete de domni mari din Sighet, 
Şugătag, Vişeu, Dragomireşti veniau la 
târg, să uitau după feciori-țărani, şi ele 
prin scrisori i peţiau. Să zâce că au fost 
ceva Dan Mihai a-i Ilene, au şezut unde 
sede astăz lonaş şi Mihai a Stanului. 
Femeia acelui Dan au avut feciori 
frumoşi şi ea, măreaţă, cânta să o audă 


lumea: “Îm[i] tremăt domni[i] scrisori,/ 
Dacă am frumoşi feciori”. 


[ŞEZĂTORILE] 


Apoi, pe cum am scris, jocurile 
dumineca le făcea feciori[i], fetele 
făceau şezători, pe cheltuiala lor. 
Şezătorile să ţineau în vreme de iarnă: 
de la 15 octombre până la 1 april. 
Plăteau la o casă toată fata că acolo să 
să strângă în toate serile. Fetele torceau 
ori coseau ceva, cântând toate în cor. 
Feciori[i] merjeau ca să nu să urască 
fetele sângure, apoi le petreceau până 
acasă şi plată căpăta câte o gură dulce 
de la care fată iubia pe feciorul ce o 
petrecea. Feciorul numai după aceie 
fată merjia, care ştia că-l va primi şi care 
i era dragă. La lăsare de frupt de Postu 
Crăciunului şi la lăsare de frupt de Postu 
Mare fetele făceau fărşon. Fetele dintr-o 
şezătoare (că erau mai multe şezători) 
strânjau bani şi nămea pe aceie noapte 
un ceteraş, cumpărau fărină albă, 
făceau turtă şi curechi împlut cu carne. 
Feciori|i] să strânjau care era din un 
capăt de sat la olaltă, merjia la şeză- 
toare, la care jucau cu fetele 2 jocuri, 
apoi să ducea la altă şezătoare, la altu 
joc. Fetele eşiau afară după feciori şi 
chemau în fărşon. Şi aşa feciori[i] cam 
până la 3 ciasuri după mezul-nopţii 
îmblau în toate şezătorile. La 3 ciasuri 
să împărțau şi merja în fărşon la care 
şezătoare iera iubita lui. Feciori[i] 
duceau palincă şi în zori de zîuă să 
punea masa cu mîncările făcute de fete. 

La lăsare de frupt de Postu Mare, 
fiindcă era în săptămâna albă, fărşanu 
să făcea de ceşmete pe unt, că nime nu 
mînca carne în săptămâna albă. 

In Postu Creciunului feciori[i] din 
un capăt de sat să strînjiau şi merjea în 
şezătoare şi mânau fetele a săruta. 
Fetele să duceau pe rând şi sărutau 
feciori şi coconi în amândouă obrazele, 
apoi să duceau la alta şezătoare şi pe 
rând în toate şezătorile, şi când era ceva 
vreme rea afară, nu să duceau fără 
[decît numai] fiecare în capătul său. Din 
şezători iarnă petreceau feciori[i] fetele 
acasă, 

În tot Postul Creciunului fetele 
prețuiau feciori[i] că după care va merje 
în căsătorie, de o va peţi. Tot aşa şi 
feciori[i] să uitau la fete că[,] care cum 
este, pe care o va peţi de-l va vrea, să 
uita [că iată] aşi peți pe aceasta că-i pe 
trept mine [pe aceeaşi treaptă cu mine], 
o formă de gazdă, să gândea da de m-a 
vrea ceielaltă că-i cu mult mai sus decât 

mine, apoi aşi lua pe ceie mai frumoasă, 
da cu ce oi trăi. Cum merje zîcala: “Stau 
în loc şi mă gândesc,/ Că pe care să 
petăsc./ Luari-aş mîndra cu sumna / Ori 
pe hâda cu ciurda./ Mîndra pune sumna- 
n cui,/ De cină nemică nu-i./ Hâda batâr 
n-are sumnă,/ De cină aduce urdă”. 
Apoi în tot Postu Creciunului sunt 
între fete şi feciori de aceste gânduri, că 
după Crăciun s-a aleje care va fi a lui. 


NUNȚILE DIN VECHIME 


Dacă trecea Crăciunu, nunțile să 
făcea în clişejile crăciunului. Care au 
avea fată (sic!), să sfătuia cu femeia lui 
că după cine [v]om da fata. De va veni a 
peți acela ori acela vom da fata, da de 
va veni acela ori acela, nu o vom da-uo, 
vom mai aştepta, că [,] ca şi aceştia ori fi 
şi alți[i]. În săptămâna primă tot cumpă- 
neau feciori: din ce neam să traje, ce 
avere are. Oameni[i] ce aveau feciori de 
însurat încă cumpănea oameni[i] din ce 
neam sunt fetele, ce zestre vor căpăta 
şi altele. Cei mai avuţ feciori, dintâe [de 
prima dată] nimeresc, tremete 2 oameni 
peţitori la o fată, noaptea, să nu vadă 
nime, şi tata feti le spune: “Veniti peste 
2 ciasuri şi vă voi da răspuns” sau: 
“Veniti mâne noapte, că am să întreb şi 
pe ai mei”. Peţitori[i] erau neamuri de a 
mirelui, ei merjia acasă la mire şi şedeau 
2 ciasuri, apoi să duceau iară la tata 
fetei după scânduri sau după răspuns 
şi dacă să învoia, venea după tata 
mirelui ori mama şi mereau la mireasă. 
Atunci mireasa da mâna cu mirele, semn 
că să învoeşte, şi să bea ceva aldămaş. 
Apoi mirele chema feciori[i] cu care au trăit 
bine şi ceteraş, şi în zori de zî merjau la 
mireasă tioiind ori chiuind. 

Mireasa strânjia toate fetele din o 
şezătoare cu ea şi alte neamuri şi pe la 
prînz merjau cu toţii] la Popa să deie 
mâna. Acolo Popa întreba pe mire şi pe 
mireasă că [dacă] de bună voie să strâng 
laolaltă. Ei spuneau că de bună voie, 
nu ne-au silit nime, deşi erau siliți ori 
mirele, ori mireasa de părinți. Apoi să 
duceau la casa miresi[i], jucau puţin şi 
apoi veneau la casa mirelui şi de acolo 
să ducea fieştecare la casa lui. Şi pe 
amezăz veniau iară câte cu o jumătate 
litră de palincă. Dacă să strânjau toți a[i] 
mirelui, să ducea la mireasă cântând. 
Acolo erau jocuri până de sară. Apoi 
veneau la casa mirelui toţi ai mirelui şi 
din partea miresei vreo câțva, tata ori 
mama miresei. La mire să punea masă 
cu mâncări şi apoi jucau până noaptea 
târzâu. 


Da nu să întâmpla cu toţi mire aşa. 
Alţi[i] peţeu fata aceie şi în 2 săptămâni, 
că părinți[i] fetei voie să ştie toţi din sat 
că are peţitori, da de a veni careva mai 
bun, că a strâca tocmala era cheltuială, 
trebuia să întoarcă mirelui tot ce au 
cheltuit cu tocmala. De aceie uni[i] atâta 
cumpăneau cu pețţitul. 

Altu mire peţie mai multe fete până 
o găsia pe a lui, altu peția în mai mulți 
ani. Fostul Şiman lonaş a-i Mărcuţă, fost 
primar în 10 ani pe la ani[i] 1885-1895, 
au peţât pe femeia lui mai înainte, pe 
Anuţa Popi, şi nu l-au vrut. Apoi au pețit 
în 40 de locuri, în toate satele dinprejur, 
şi la anu iară au petit pe Anuta Popi şi l-au 
vrut. El au pețit, da dacă să gândea că 
nu-i place ceie ori alta, nu merjia la 
mireasa ce au peţit-o, merea şi peţia pe 
alta. 

După tocmală Popa vestia mirele 
şi mireasa în 3 rânduri şi spunea, că cine 
ştie ceva pedecă, să înştiințeză la Sfânta 
Maică beserică. Apoi mirele merjia la 
cănțălărie şi Notaru lua un protocol, că 
acela mire cu aceie mireasă cine ştie 
ceva pedecă să înştiințeză la cănţălărie. 
Şi acel protocol era deschis şi pus pe 
părete afară, că toți oameni[i] să ştie. 
Acel protocol trebuia să steie pe părete 
18 zile, fiecare îl putea ceti, da nu a-l lua 
că era închis într-o ladă cu drot. După 
18 zâle îl lua Notaru satului şi, înaintea 
nunţi cu o zi ori în ziua nunti, mirele şi 
mireasa să duceau la cănţălărie şi 
înaintea Notarului jurau. Aceasta au fost 
căsătorie civilă a statului. 

Nunţile să făceau mai cu samă 
joia. La toată nunta era un om tocmit să 
cheme tot satu la nuntă. Chemătorul 
chema la mai multe nunţi o dată, el avea 
legate de botă atâtea plantice, la câte 
nunţi chema. El întra în casă, lua cel 
dintâi plantic în mînă şi ziceau: aceştia, 
mirele cu mireasă, vă cheamă în nuntă 
pe joi. Apoi lua alt plantic şi iară spunea 
pe alți miri. Aşa merja din casă în casă. 
Apoi mirele chema feciori[i], mireasa — 
fetele, să punea cămarnic, un om care 
nu să îmbăta, ca să ştie cine aduce în 
nuntă. Hededuşu era mercuri amiazăţi 
la casa nunți[i], că să prindea a aduce 
în nuntă şi trebuia că fetele ori nevestele 
să joace. Ducerea în nuntă era de 
mercuri de ameazăz până joi amiazăzi. 
Mirele cu feciori[i] merjau mercuri sara 
la mireasă, unde jucau şi li să punea 
masă cu mâncări, apoi veneau la casa 
mirelui şi iară li să da băutură şi mâncare. 
in zîua nunți[i], joi pe ameazăz, să cosea 
la mire steagu, şi la mireasă cununa. 
Acela cias era un cias de jele, toţi 
plânjau, că la mire să cânta: “La cusutu 

steagului / Plânje mama mirelui,/ La 
cusutu cununi / Plânje mama miresi” şi 
altele de jele: “Roşu-i steagul ca şi focul,/ 
Nu ştiu cum i-a fi norocul./ Roşu-i steagul 
ca şi para,/ Nu ştiu cum i-a fi ticneala”. 
Mireasa când i să cosea cununa [...] o 
femeie ori bărbat cânta de jele: “Cununa 
să coasă bine,/ Mirele încă nu vine./ 
Plânje-ț[i], fată, cununa / Că nu şti cum 
va fi viața./ Pune-m[i], mamă, cununa-n 
cap,/ Ca de rele eu să scap”. 

Apoi, cam la 2 ciasuri după amia- 
ză, să duce mirele la beserică. Apoi vine 
şi mireasa cu nunta ei şi Popa i cunună, 
i joră că vor trăi mai departe laoialtă 
până la moarte. Apoi mărg toţi la casa 
miresi[i], unde să pun mâncări şi băuturi. 
De acolă să duc cu tot cu mireasă la 
casa mirelui, unde joacă până în ziuă. 
Vineri cămarnicu spune că cine au adus 
în nuntă, pe acele femei le chema la 
ospăț, care să începea de amiazăz de 
vineri până sara, pe toate nevestele 
trebuia să le joace. 

Apoi sâmbătă să strânjau nea- 
murile şi vecini[i] a spăla dinţi[i], dumine- 
că să spărja steagul; iară băuturi şi 
mâncări, adecă nunta ţinea de mercuri 
până duminecă. Era tare greu la gazda 
nunţi[i]. Un om avut, lonaş a-i Nastasie, 
au zâs, că să poată, ar da nunta întorupt 


(17). 

Apoi duminecă sara să ducea 
colaci la nănaşi cu mireasa şi cu mire, 
şi mireasa era cu cununa în cap. Un om 
zicea: “lti închin colaci, jupâne năna- 


şule,/ Cu un păhar de vin / Într-on vîrf de 
paltin,/ Că este o pasăre măiastră,/ Ce 
din picioare / Să fac 9 răşchitoare,/ Din 
pene —/ 9 cară de lemne, / Din creastă — 
/ O albă mireasă,/ Ce şede aici după 
masă” şi alte multe. 

Era multe obiciaiuri la nunţi, eu 
am scris tare pe scurt. 


BĂNOSU 


Au fost un om avut, i să zâcea 
Andrei. El şedea unde şede astăz 
George [al] lui Magat. Grădina lui era 
până în ulicioara lui Pătraş. Au făcut 
nuntă cu fecioru lui. Mireasa şedea 
unde şede astăz Vasil afl] lu Dumitr-a 
Boki. Tomala şi nunta au fost cum am 
scris mai sus, toate obiceiurile la o nuntă. 

Mirele cu nuntaşi[i] au mărs la 
Beserica din jos, au mărs 2 oameni după 
mireasă, cum era obiciaiul, şi mireasa 
au zis că ea nu face nuntă. Cine au venit 
în nuntă la ea, pe toţi i-au țipat acasă. Că 
ea cu părinţii] ei, în noaptea spre nuntă, 
s-au gîndit să strice nunta. Şi mireasa 
au venit fără cunună la beserică unde o 
aştepta mirele cu nuntaşi[i] şi cu Popa, 
şi au spus popi[i] că ea nu să mărită, că 
să află celuită (!?). Popa au judecat că 
să întoarcă toată cheltuiala la mire, ce 
au cheltuit, da şi ruşinea lui să o împace. 
Şi au eşit suma de 200 zlot în băncute, 
era mai mult ca 2 boi graşi. Mireasa au 
scos bani din sân şi au numărat Popi 
200 zloți, şi Popa i-au dat mirelui. 
Oameni[i] din nuntă toţi au fost ruşinați 

şi au vrut a mere care la casa lor de la 
beserică. Da tata mirelui au rugat pe 
toată nunta să nu-l şi ei ruşineză, că 
destul l-au ruşinat mireasa, da să vină 
cu toți la el acasă, apoi au venit toată 
nunta la mire acasă şi le-au pus masă 
cu mâncări şi băuturi şi să nu margă 
nime până să va întoarce el. 

Tata mirelui s-au suit în car cu 
mirele şi încă 2 oameni au mărs în Apşa 
de Jos. Au găsit mireasă. Au venit acasă 
după nuntaşi[i] lui, s-au suit cu toți[i] în 
mai multe cară, au mărs la mireasă în 
Apşa de Jos, au plătit Popi cât au cerut 
şi la miază-noapte Popa i-a cununat. Au 
mărs la casa miresei, le-au pus masă 
cu mâncări brânză şi urdă, că alte 
mâncări nu o fost când face. Şi în zori 
de zi vineri, ca să vadă tot satu, au venit 
cu mireasa ceia din Apşa de Jos. Că au 
fost cu ce veni zâua, că a fost şi mai 
avută, şi mai frumoasă decât fata 
bănosului. Şi au molotuit până dumi- 
necă ca la alte nunți. 

De atunci au rămas acela om 
bănosu, că au dat atâţa bani pace la 
mire. Apoi fata bănosului s-au măritat 
după altu, da nu peste mult au sărăcit. 
Aceie fată a bănosului au fost babă lui 
lon [al] lui lonaş a[l] Bochi. 


OBICEIURI VECHI. VRĂJITORI 


Demult nu era doctor fără [decât 
numai] la oraş, că nu avea cu ce trăi 
doctori[i], că oameni[i] nu credea în doc- 
tor. Dacă cineva era beteag, merjiau 
pentru el la vrăjitoare, care căta în cărti 
de noroc, spunea că boala este din 
făcătură, plătea la vrăjitoare ca să facă 
să întoarcă făcătura. De i murea ceva 
vită, să jeluia că duşmani[i] nu-i dau 
pace să trăiască. 

Vrăjitoarea spunea că i-au luat lut 
din urmă la cel beteag şi l-au pus în horn 
şi acolo stă 9 zile, şi cel beteag nu să va 
scula, dacă nu i-a plăti 5 zloți. Dacă-i 
plătea 5 zloți, i da apă descîntată şi 
trebuia că să spele pe cel beteag şi 
spălăturile să le ducă la o moară afară 
de sat în mezul nopţi[i] şi să le arunce 
pe roată. Şi când va veni înapoi să nu 
să uite înapoia lui orice ar auzi. Şi trebuia 
numai unul om să margă. Omul merea 
la moară spăriet, da nu avea ce face, 
numai să nu moară cine era beteag, şi 
când venea de la moară înapoi, i să 
părea că aude ceva dinapoia lui, da 
venea în fugă. Pe când sosia acasă, era 
mort de spaimă, că au auzit venind după 
el zurgalauă. Acela au fost dracu. 


INDICE DE CUVINTE REGIONALE 


pâtâr — adv. cel puţin, măcar 
beteâg — adj. bolnav 

bâtă — s.f. băț, bâtă 

cătână — s.n. ostaş 

celuit — cuvânt necunoscut 
ceşmete — s.n. mâncare din ouă, 
ulei/unt şi făină de păpuşoi (mă- 
lai); scrob 

ceterâş — s.m. viorist 

ceteră — s.f. vioară 

cocón — s.m. copil 

drot — s.n. sârmă 

fără — adv. decât numai, numai 
fărşon — s.n. petrecere cu mâncă- 
ruri şi băuturi. [Variantă: fărşang] 
fugădău — s.n. făgădău, cârciumă 
gâzdă — s.f. om gospodar, bogat, 
avut 

hededuş — s.n. muzică, muzicanți 
întorúpt — cuvânt necunoscut 
lăcrămăţie — s.f. reclamaţie, petiție, 
jalbă 

mălâi — s.n. porumb, păpuşoi 
molotui (a) — vb. a petrece, a se 
veseli 

oşân — s.m. locuitor din Ţara 
Oaşului 

palincă — s.f. rachiu, ţuică 

plântic — s.n. panglică, cordea, 
lentă 

ponoslui (a) — vb. (Arh.) a dojeni 
(întâlnit şi la M. Costin) 

sumnă — s.f. rochie 

tâpá (a) — vb. a alunga, a trimite 
zlot — s.m. monedă austriacă 
zurgălău — s.m. clopoțel 

NEVOIA 
DE CONSECVENȚĂ 
ÎN ANALIŻA 
GRAMATICALĂ 


Nu de puține ori lucrările de 
gramatică ne oferă, pentru aceleaşi 
fapte, soluții de analiză diferită. Ne 
oprim pentru început la funcția 
sintactică de atribut. Clasificat după 
partea de vorbire prin care se expri- 
mă, atributul se prezintă în următoa- 
rele categorii: adjectival, substantival, 
pronominal, verbal, adverbial’, inter- 
jecțional? şi numeral?. 

C. Dimitriu consideră că “atri- 
butul poate fi împărțit în doar două 
clase: atributul adjectival, exprimat 
prin adjectiv sau prin orice parte de 
vorbire cu valoare de adjectiv, atributul 
substantival, exprimat prin substantiv 
sau printr-un echivalent al acestuia.” 

Aceste clasificări, în funcţie de 
opțiunea şi afinitatea autorilor, se 
întâlnesc şi în manualele şcolare. Prin 
urmare, apare firească întrebarea: 
care este gruparea corectă? Ştiinţific, 
fiecare are o justificare bazată pe 
anumite fapte ce sunt, de altfel, 
menţionate de autori. Problema este 
de a vedea în ce măsură ele ţin cont 
de cele două laturi ale expresiei 
gramaticale: morfologică şi sintactică. 

In limba română cuvintele se 
grupează în zece clase, lexicale şi 
gramaticale în acelaşi timp, numite 
părți de vorbire: substantiv, articol, 
adjectiv, pronume, numeral, verb, ad- 
verb, prepoziție, conjuncţie, interjec- 
ție. Această clasificare are în vedere 
caracteristicile semantice, morfolo- 
gice şi sintactice, care nu au însă 
aceeaşi pondere în clasificare, ci se 
completează reciproc. De pildă, 
criteriul semantic nu se poate aplica 
la definirea cuvintelor ajutătoare, 
articol, prepoziţie, conjuncţie, la 


verbele auxiliare şi la cele copulative 
ca şi la unele adverbe“. 

Prin urmare, morfologia studiază 
formele pe care fiecare dintre aceste 
părţi de vorbire le au, ajungându-se la 
alte clasificări şi subclasificări, 
necesare în studiul general al lor. 
Acest lucru evidenţiază şi faptul că 
unele dintre părţile de vorbire au 
aceleaşi trăsături morfologice, în timp 
ce între altele graniţele nu sunt nici 
fixe, nici stricte, ceea ce permite 
treceri de la o parte de vorbire la alta 
şi chiar dificultăţi de încadrare şi de 
distingere a lor. 

Cele mai mari probleme le ridică 
articolul şi numeralul. 

Ataşat substantivului, articolul 
hotărât se apropie de un afix. In 
româna contemporană articolul hotă- 
rât enclitic -I nici nu se mai pronunţă, 
funcțiunea lui fiind preluată de 
vocala -u, care reprezintă fosta 
desinență a cuvântului nearticulat: 
omu, iar la substantivele care şi azi 
au desinenţa -u forma articulată 
devine identică cu cea nearticulată: 
lucrul. Totuşi, celelalte forme ale 
articolului hotărât, precum procliticele, 
şi toate articolele nehotărâte, pose- 
sive şi demonstrative, duc la con- 
cluzia că articolul este un cuvânt şi 
prin aceasta o parte de vorbire, dar 
întrucât are un conţinut exclusiv 
gramatical, el face parte din categoria 
cuvintelor ajutătoare, a părţilor de 
vorbire cu rol de instrument gra- 
matical’, fără sens lexical? şi, prin 
urmare, fără funcție sintactică. 

In privința numeralelor, problema 
care se pune este că ele “nu consti- 
tuie o clasă cu caracteristici suficient 
de unitare şi specifice”, că “trăsăturile 
morfologice şi chiar cele semantice 
se întâlnesc şi la cuvinte din cadrul 
altor părţi de vorbire”, în special la 
adjective?. “Totuşi cuvintele grupate 
în clasa numeralului au drept carac- 
teristici atât exprimarea unei cantități 
numerice hotărâte (care poate fi 
absolută la unele, de exemplu, la 
numeralele cardinale propriu-zise, şi 
relativă la numeralele ordinale, la 
cardinalele fracţionare etc.), cât mai 
ales faptul că ele constituie serii 
organizate. Toate acestea justifică 
gruparea cuvintelor respective într-o 

clasă a numeralului ca parte de vorbire 
distinctă”. 

Prin această perspectivă putem 
întelege, aşadar, clasificările întâlnite. 

Lipsa atributului interjecțional 
este explicată prin faptul că este o 
specie “săracă”, întâlnită, în special, 
în limba populară, în cea vorbită şi, 
numai accidental, în limba literaturii 
artistice". 

Absenta atributului numeral 
este justificată, atunci când nu apare 
ca o categorie distinctă, prin valorile 
pe care el le are, de substantiv, de 
adjectiv, de adverb şi, ca urmare, el 
este inclus în acestea. 

Reducerea categoriilor de atribut 
îşi găseşte explicația atât în valoarea 
semantică a unor părți de vorbire, cât 
şi în procedeul conversiunii acestora, 
ceea ce ar presupune, implicit, o 
reducere a părților de vorbire flexibile, 
exceptând modurile personale ale 
verbului la doar două grupe. Aceasta 
ar crea, credem, mai multe neajunsuri 
decât cele pe care le presupun 
actualele părţi de vorbire. 

Prin urmare, împărtăşim părerea 
prof. Gh. Constantinescu-Dobridor că 
“interpretarea atributelor exprimate 
prin numeral ca atribute “adjectivale” 
(chiar dacă uneori există un acord al 
unora dintre ele cu substantivele de- 
terminate), ca atribute “substantivale” 
sau ca atribute “adverbiale” este cu 
totul greşită, deoarece numeralele res- 
pective nu-şi pierd sensurile lor 
fundamentale de numerale, nu trec, 
prin schimbarea valorii gramaticale, în 
clasa adjectivelor, a substantivelor 
sau a adverbelor, nu-şi pierd — cu.alte 
cuvinte — statutul lor morfologic de 
numerale... Asemănările lor cu 
adjectivele, cu substantivele sau cu 
adverbele nu înseamnă deci şi 
identitate morfologică cu acestea. De 
aceea, interpretarea lor ca atribute 
numerale respectă întru totul criteriul 
morfologic de clasificare a atributului 
care are în vedere natura, statutul 
morfologic, calitatea de părţi de 
vorbire distincte a cuvintelor. În 
consecinţă, în limba română există un 
atribut numeral exprimat prin numeral 
şi nu atribut adjectival, substantival 
sau adverbial exprimat prin numeral”??. 
O astfel de interpretare are şi avantajul 


consecvenţei în interpretare. O părere 
asemănătoare întâlnim şi la G.G. 
Neamţu: “... firesc ar fi ca, aşa cum 
nu vorbim de “pronume cu întrebuin- 
tare substantivală”, să nu vorbim nici 
de “numeral cu întrebuințare substan- 
tivală, ci, simplu, de numeral”%, fiind- 
că fiecare unitate sintactică este 
exprimată printr-o anume parte de 
vorbire, şi nu prin una care, la rânaul 
ei, presupune o alta. 

În ce priveşte numeralul cardi- 
nal, apare şi o altă problemă: interpre- 
tarea lui în funcţie de valoarea 
numerică pe care oare. 

Lucrările de specialitate fac 
precizarea că numeralul cardinal, 
atunci când însoţeşte un substantiv, 
se aşază înaintea lui (are o poziţie 
antepusă). Ca structură există două 
situații: 1) până la 19 inclusiv nume- 
ralul cardinai se leagă direct de 
substantivul pe care-l determină şi 2) 
de la 20 în sus se leagă de substantiv 
cu ajutorul prepoziţiei de“. 

In privința funcţiei sintactice, 
părerile specialiştilor variază. Dacă 
pentru primul caz există unanimitate 
de vederi: numeralul cardinal se 
comportă ca şi adjectivul faţă de 
substantivul determinat, având deci 
valoare de atribut, pentru al doilea caz 
opiniile sunt diferite. Pentru unii 
lingvişti prezența prepoziției de între 
numeral şi substantiv ar fi un indiciu 
că aceste numerale au valoare 
substantivală şi-şi subordonează 
substantivul care devine atribut. 
Pentru alții şi aceste numerale au rol 
de determinant'$. Dar chiar şi susțină- 
torii primei teorii evidenţiază o 
“neconcordanţă între informaţia 
gramaticală şi informaţia semantică” 
sau, altfel spus, o “contradicţie între 
forma şi sensul (numeralului)”. Astfel, 
în enunţul “Am cumpărat 20 de 
ilustrate” numeralul cardinal 20 este 
complement direct, iar de ilustrate 
reprezintă un atribut substantival 
prepozițional, deşi ca sens ar trebui 
ca 20 de să fie determinantul, ca în 
enunţul “Am cumpărat 19 ilustrate”, 
unde 19 este atributul adjectival, iar 
ilustrate este complementul direct“. 
Încercând să depăşească această 
“neconcordanță”, C. Dimitriu consideră 
că “în structurile de acest fel este 

convenabil a admite partea de vorbire 
şi partea de propoziție cu determinare 
obligatorie, formând o singură unitate 
morfo-sintactică (pentru care foloseş- 
te, convenţional, denumirea de “atribut 
cu determinare obligatorie”'9). 

Susţinătorii ideii că numeralul, 
indiferent de numărul pe care-l exprimă 
şi de structura pe care o dezvoltă, are 
valoare de determinant, se bazează 
atât pe analogia cu numeralele de 
valoare mai mică decât 202, cât şi 
pe fapte de natură logică şi semantică. 
De fapt, logic şi semantic, trăsătura 
fundamentală a numeralului (ca şi 
aceea a adjectivului), este cea de ele- 
ment care “completează”, cea de 
“subordonat” şi nu cea de “regent”. 
Substantivul are deci prioritate, 
ascendență în raport cu numeralul pe 
care şi-l subordonează’. În viziunea 
lui lorgu lordan, substantivul este 
termenul cunoscut şi nu invers. 

La aceste motive aş invoca şi 
obligația de a trata unitar orice parte 
de vorbire, indiferent de structura pe 
care o are. Este destul de greu pentru 
elevi, de pildă, să înțeleagă de ce în 
exemple echivalente, precum: “19 
elevi au participat la concurs” şi “20 
de elevi au participat la concurs”, 
numeralul 19, din primul enunţ, este 
atribut, iar 20, din al doilea enunț, este 
subiect. Dar dacă într-un exemplu ca 
“10 bărbaţi şi 20 de femei erau adunați 
la primărie” am elimina atributele care, 
în fapt, sunt doar compliniri ce pot 
lipsi, ajungem, potrivit primei păreri, 
la enunţul: “bărbați şi 20 erau adunați 
la primărie”, care este incorect logic 
şi incompatibil semantic, în timp ce 
varianta a doua “Bărbaţi şi femei erau 
adunaţi la primărie” este corectă şi 
logic, şi semantic. Această ultimă 
interpretare vine să confirme şi 
afirmaţia că “relaţiile sintactice sunt 
univoce, adică au rolul de a pune în 
valoare o singură semnificație seman- 
tică şi gramaticală”2. Putem invoca, 
în sprijinul acestei idei, şi acordul. 
Predicatul, în loc să se acorde cu 
numeralul — substantiv, la singular, se 
acordă cu substantivul la plural: “O 
mie de turişti au venit” şi nu “O mie 
de turişti a venit”, ceea ce ne permite 
să interpretăm că turişti este subiec- 
tul, iar o mie de atributul antepus. 


În acest caz devine limpede că 
de nu este o prepoziţie care să 
subordoneze substantivul, ci este o 
prepoziţie postpusă, regim al nume- 
ralului de la 20 în sus, lucru subliniat, 
de altfel, în lucrările de specialitate?. 

Prin urmare, consecventa anali- 
zei gramaticale relevă soluţiile 
corecte, atunci când părerile sunt 
divergente. In cazul numeralului 
soluția propusă este nu numai corec- 
tă, ci şi cea mai simplă cu putinţă. 

Un alt caz care ridică probleme 
este acela al valorii sintactice a 
pronumelui posesiv. Alcătuit din 
articolul al, a, ai, ale şi posesivul 
propriu-zis meu, mea, mei, mele; 
tău, ta, tăi, tale; său, sa, săi, sale; 
nostru, noastră, noştri, noastre; 
vostru, voastră, voştri, voastre, el 
are o dublă valoare pronominală, 
întrucât înlocuieşte atât numele 
obiectului posedat, cât şi numele 
posesorului”. În plus, trebuie mentio- 
nat şi faptul că pronumele posesiv nu 
are forme cazuale, el este “invariabil 
din punctul de vedere al cazului”"2. Prin 
urmare, al meu, a mea, ai mei, ale 
mele etc. sunt utilizate în nominativ 
şi acuzativ, cu funcţiile sintactice 
specifice acestor cazuri: “Ai mei 
pierduţi sunt, paşă, toți” (Coşbuc), “Ale 
noastre sunt flori la ureche pe lângă 
cele ce spune în cărți” (Creangă); 
“l-am văzut pe ai mei”, “Am discutat 
cu ai tăi” etc. Numai la plural, prin 
articol, pronumele posesiv are şi o 
formă de genitiv-dativ: alor (mei, tăi, 
săi, noştri, voştri), cu o funcție 
sintactică specifică: “El găsi de 
cuviință să spună şi alor săi ce era 
să se întâmple fiului lor” (Ispirescu). 
Alte forme care pot apărea, alui meu, 
alei mele, aparţin unei exprimări 
neîngrijite, regionale şi nu pot fi 
acceptate”. 

In aceste condiţii, este surprin- 
zătoare interpretarea valorii sintactice 
a acestui pronume în unităţile compo- 
nente. Funcţia de subiect este 
realizată, după unii specialişti, doar 
de articolul posesiv al, a, ai, ale, 
considerat, din această cauză, drept 
pronume” semiindependent?. 

Călăuziţi de principiul consec- 
venţei în interpretare, nu vedem de 
ce acest pronume, aşa cum apare el, 

nu poate îndeplini functiile sintactice 
potrivit cazurilor pe care le cunoaşte, 
întocmai ca toate celelalte pronume. 
Pe de altă parte, forma compusă, ca 
şi în cazul tuturor formelor compuse, 
trebuie interpretată ca o singură parte 
de vorbire nedisociabilă sintactic. 

“Acceptând ideea convențiilor în 
ştiinţa gramaticii, remarcă C. Dimitriu 
(în cazul nostru convenţia că articolele 
sunt cuvinte vide cu funcţie de 
marcă), trebuie să acceptăm şi ideea 
că formele articolului posesiv-geniti- 
val al, a, ai, ale nu pot substitui nume 
şi, ca urmare, nu pot îndeplini funcţia 
sintactică de subiect.3" 

E ARHAISME 
ÎN LEXICUL DIN ZONA 
COPALNIC-MĂNĂŞTUR 


Zona Copalnic-Mănăştur (zonă 
puţin cercetată până în prezent), situată 
la jumătatea distanţei dintre Baia Mare 
şi Târgu Lăpuş, constituie o arie de 
trecere, de interferență între graiul 
chiorean (despre care a fost scrisă o 
monografie! alcătuită de un colectiv de 
cadre didactice de la Universitatea din 
Baia Mare) şi graiul lăpuşean (care nu 
a fost îndeajuns studiat, în sensul că nu 
i-a fost dedicată vreo lucrare mai amplă). 
Calitatea de “zonă de trecere” este 
demonstrată şi din punct de vedere 
geografico-administrativ, ea nu intră nici 
în zona Lăpuş, nici în zona Băii Mari. 
Inima acestei zone de interferenţă este 
chiar centrul comunei Copalnic-Mănă- 
ştur, care adună râurile Cavnic, Bloaja 
şi Valea Berinţei, iar satele aparținătoare 
sunt grupate de-a lungul acestor văi. Aria 
vizată aparţine grupului nord-estic de 
graiuri a subdialectului crişean şi pre- 
zintă un subgrai de trecere între graiul 
chiorean şi cel lăpuşean, din acest motiv 
poate prezenta încă interes din punct 
de vedere dialectal. 

In prezent se constată o nivelare 
a graiului care este determinată de 
apropierea tot mai pronunţată de limba 
literară, cea mai mare influenţă a aces- 
teia se realizează prin mass-media, care 
a luat un avânt deosebit după eveni- 
mentele din 1989. Un alt factor de 
influenţă ar fi legăturile tot mai strânse 
cu oraşul şi nu în cele din urmă contactul 
tinerilor cu şcoala, continuarea studiilor 
în învâțământul superior etc. Toate 
acestea influențează graiul şi graiurile 
de pretutindeni, acestea prezentându-se 
ca nişte sisteme din ce în ce mai 
deschise, în principal la nivelul unui 
compartiment important al limbii — 
lexicul, care “este compartimentul limbii 
cel mai sensibil față de inovaţii, cel mai 
receptiv la împrumuturi”?. 

Zona cercetată se înscrie în aria 
nordică a dialectului dacoromân şi este 
caracterizată, în general, ca una arhaică 
păstrând la nivelul tuturor compar- 
țimentelor limbii o seamă de stadii vechi. 
In cele ce urmează ne-am propus să 
urmărim câteva aspecte privitoare la 
lexic. Vocabularul din zona studiată 


cuprinde cuvintele ce exprimă noţiuni 
legate de existenţă, multe dintre ele — 
de practicarea din vechime a păstori- 
tului, ocupaţie arhaică astăzi. 

Aşa după cum se precizează în 
studiul monografic al Chioarului’, 
dinamica vocabularului pe care-l utili- 
zează vorbitorii graiului în faptul comu- 
nicării este determinată de două proce- 
se divergente: 

— apariţia unor neologisme ca 
urmare logică a muncii desfăşurate de 
oameni în toate domeniile de activitate, 
dezvoltarea unor sensuri noi la cuvintele 
cunoscute şi formarea de cuvinte noi 
prin derivare şi compunere; 

— dispariția sau trecerea în fondul 
pasiv al lexicului a unor cuvinte şi expre- 
sii care nu mai corespund noilor realităţi, 
noţiunile şi obiectele desemnate dispă- 
rând la rândul lor. 

in acelaşi studiu se mai precizează 
că, din aceste motive, examinarea 
lexicului de care dispunem trebuie să 
se facă atât diacronic, cât şi sincronic, 
lucru care permite delimitarea a trei 
straturi terminologice: 

1. în primul strat terminologic pu- 
tem încadra cuvintele vechi, denumirile 
fixate şi păstrate în grai; 

2. al doilea strat terminologic 
cuprinde cuvintele cu un regim functio- 
nal limitat la aria graiului şi reprezintă 
diverse surse şi epoci; 

3. al treilea strat terminologic 
cuprinde lexicul neologic, pătruns în 
această arie lingvistică prin mijloacele 
de informare în masă prin care limba 
literară îşi exercită influenţa. 

1. Primul strat terminologic cuprin- 
de, după cum s-a spus, cuvinte vechi, 
cu o circulaţie şi o frecvență mare, majo- 
ritatea făcând parte din fondul lexical 
de bază. Cele mai multe sunt moştenite 
din latină: cap, piept, pântece, carne, 
piele, vână, sânge, unchi, nepot, cum- 
nată, noră, ginere, bărbat, femeie, fecior, 
fată, pasăre, albină, frumos, deştept, 
flămând, sătul, pom, frunză, floare, casă, 
fereastră, masă, foc, scânteie, fântână, 
lână, aţă, tară, pământ etc. 

Graiul zonei, la fel ca şi celelalte 
graiuri vestite, este marcat de trei influ- 
ente: slavă, maghiară şi germană, influ- 
ente explicabile prin condiţiile istorico- 
politice şi culturale. Dintre acestea, 
elementele de origine slavă sunt cele 
mai numeroase şi mai importante, atât 
pentru zona cercetată, cât şi pentru aria 
lingvistică căreia i se subordonează, im- 
portanță remarcată şi de Tache Papa- 
hagi“: obraz, gât, rudă, nevastă, maică, 
drag, scump, prieten, sărac, bogat, ovăz, 
sfeclă, slănină, castravete, pivniță, grajd, 
haină, brazdă, ogor, vreme, zăpadă, 
ceas etc. Apar şi formaţii pe teren 

românesc destul de numeroase, din 
elemente latine şi slave vechi: vânzător, 
ospătar, zidar, plugar, învelitoare etc. 
Elemente de origine maghiară: meşte- 
şug, gând, a bănui, a cheltui, hotar, chip 
etc.; germană: horn, draniţă etc. Se 
întâlnesc şi cuvinte care cunosc o răs- 
pândire generală în grai, dublate de 
termeni cu care se constituie în cupluri 
sinonimice, de ex. pătură (<lat. pittula) - 
tol (<ngr. tsóli, tsuli). 

Cuvintele acestui strat conferă 
graiului un aspect de stabilitate, contri- 
buind la apropierea acestuia de limba 
comună, deoarece cunosc o răspândire 
aproximativ egală pe teritoriul daco- 
român. 

2. Dacă cuvintele din primul strat 
terminologic constituie elemente de 
continuitate cu restul dacoromânei, cele 
din al doilea strat au o distribuţie discon- 
tinuă, cu un regim funcţional limitat la 
aria graiului, ceea ce duce la o delimitare 
a acestei zone de restul ariilor lingvistice. 

Unii termeni din limba comună 
denumesc, în împrejurări diferite, noţiuni 
sau obiecte diferite, de exemplu: capră 
“suport pe care se aşază un lemn ce 
urmează a fi tăiat”; cocoş “cucui”; groasă 
“însărcinată”; măsea “partea coasei care 
se prinde de coadă”; meşter-grindă 
“grindă centrală de susținere a tava- 
nului”; popă “snop pus deasupra unei 
cruci de grâu”; pui “geam, sertar”. 

O serie de termeni regionali au 
caracter arhaic (v. monografia Chioaru- 
luis) şi pot fi caracteristici subdialectului 
crişean (v. Teofil Teaha” şi Al. Rosetti?): 

a) de origine latină şi formaţii 
româneşti din elemente latine: ai < 
allium “usturoi”; aituri < al(l)ium “piftie”; 
aiurit < aliubi + re + a “zăpăcit”; ajună < 
ejunare “a posti, a nu mânca”; bătălău < 
batt(u)ere “nicovală”; beşică < bessica 
“vezica urinară” — beşica udului; cadă < 
cada, cadus “vas mare din doage de 
lemn şi cu cercuri de fier”; câtingan < 
catellinus “încet”; cet'iră < cithera 
“vioară”; ciucuri < cicculumi “panta- 
loni”; coperământ < co(o)perimentum 
“înveliş, capac”; cordăli < coardă < 
chorda “a aduna în şuviţe groase”, “a 
bate”; curet'i < colic(u)lus “varză”; 
d'edă < dedare “a se obişnui”; d'ipt < 
victus “bucate (cereale) amestecate şi 
măcinate pentru hrana animalelor”, 
termen atestat sub forma vipt în Psaltirea 
Scheiană, Palia de la Orăştie şi la 
Dosoftei’; furişor < fur, furus “viespe”; 
groasă < grossus “femeie însărcinată”; 
hirgt'ic < phreneticus “iute, ager” < ferus 
“sălbatic”; înturná < intornare “a (se) 
întoarce, a (se) învârti”; mătrici < matricem 
“varice”; mestecău < ammixticare “făcă- 
leţ”; miéru < merus “albăstriu”; muj- 
d'ei < must de ai; păcurar < pecorarius 


“cioban”; şură < sira “clădire unde se 
păstrează atelajele” etc. 

b) de origine slavă: bolfă < bolfa 
“cucui”; bulféu < bélfa “parte compo- 
nentă a jugului”; coaci < kovaci “fierar”; 
bărăboi < baraboj “cartof”; belciug < 
belčugu “verigă”; bură < burja “chiciură”; 
cosaştină < cositi “teren cosit”; cosor < 
kosori “cuţit de altoit”; coştei < kuska 
“cotețul găinilor”; clenci < clecka “căpiță 
aşezată pe un par”; coşargă < kosara 
“coşuleț de mână, pătul de porumb”; 
dohan < duhan “tutun”; galiță < galica 
“orătănii”; gângav < gognavu “slăbă- 
nog”; horincă < horilka “ţuică”; a îmblăti < 
malatiti “a treiera, a scutura”; jilău < 
zalovati “rindea"; feşinic < svestiniku 
“sfeşnic”; ludău < ludu “pepene galben”; 
lebeniță < lubenika “pepene verde”; 
mulă < mul “prost, catâr”; mol < mil 
“noroi”; plaivaz < playvas “creion”; 
policidară < polica “raft”; pup < pupa 
“boboc de floare”; tină < tina “noroi”; 
tâcilă < tocilo “polizor manual având 
roata din piatră”; țăd'e < cevi “țeavă”; 
umăt <ometu “zăpadă”; vârtâp < vărtop 
“păşune între două păduri”; zadie < zadi 
“basma” etc. 

c) de origine maghiară: acăț < 
akác “salcâm”; alău < valu “troacă de 
adăpat vitele”; aldămaş < âldomâs 
“băutură oferită de cineva după înche- 
ierea unei tranzacţii”; a alduí < áldani 
“a binecuvânta”; alaş < allas “rumeguş”; 
arşeu < ásó “hârlet, daltă”; astalâş < 
asztalos “tâmplar”; badóc < bádok 
“vas de tablă”; badocâş < bádogos 
“tinichigiu”; bagău < bago “tutun meste- 
cat cu gura”; bárşon < bársany “cati- 
fea”; băntăleşt'e < bántoni “a umbla de 
colo colo”; bérleş < bélles “căptu- 
şeală”; bindeu < bend “stomac, burtă”; 
beteşig < betegség “boală”; bicalău < 
bika “vitel”; birău < biró “primar”; bolund < 
bolond “nebun”; bâtă < bot “băț”; 
bud'igăi < bugyogós “chiloti”; buigui < 
bolyo(n)gni “aiura”; bumb < gomb “nas- 
ture, pastilă”; caliscă < galiczka “colivie 
pentru păsări”; capău < kopo “câine de 
vânătoare”; carică < karika “verigă”; 
călbas < kolbász “caltabos”; dolgozér < 
dolgozó “lucrător”; cărălabă < karalab 
“gulie”; ceaplău < csáplo “cureluşă”; 
chéfe < kefe “perie” > a cheféli “a peria”; 
chéhe < keh(e) “tuse (la cal)”; cicernă < 
csatorna “jgheab”; ciont < cóhe < kohó 
“bucătărie”; cipcă < csipka “dantelă”; 
ciufuli < kicsúfol “a batjocori”; coldúş < 
koldus “sărac, amărât”; copârşeu < 
koporso “sicriu”; cópcie < kapocs 
“agrafă”; cosalău < kaszálo “teren cu 
fânețe”; corhaz < korhaz “spital”; cuştu- 
lésc < kostolni “a gusta”; dărabă < daráb 
“bucată”; d'igân < vig, vigan “sănătos”; 
d'ioântă < gyanta “sacâz"; dohân < 
dohány “tutun”; drod < drót “sârmă”; 

drongăni < dângeni “a bate, a face 
zgomot” > droangă 'talangă la oi”; 
faitior < fátyol “giulgiul de pe fața 
mortului”; féle < fele “jumătate de litru”; 
felehért < felhércz “cruce la car sau la 
sanie”; feşte < festek “vopsea”; fid'eu < 
fedă “capac”; finje < findzsa “cană”; 
fioc < fiók “sertar”; foaită < fajta “soi, 
rasă”; ford'itău < forgó “clanţă”; 
fotoghin < fotogen “petrol”; găzdac(ă) 
< gazdag “chiabur”; golónd < galand 
“şiret”; goz < goz “murdărie”; hamfău < 
hamfó “cruce la car”; handralău < vándor 
“haimana”; haranfogáuă < harapófogó 
“cleşte”; hatijâc < hátizsak “raniţă”; 
háznă < haszan “folos”; hăizaş < hajzás 
“acoperiş la casă”; hibă < hiba “lipsă”; 
hie < hiány “lipsă”; hitiuân < hitvány 
“slab”; húnsfut < hunc(f)ut “şmecher, 
isteț”; ileu < ülö “nicovală”; iosâg < joszág 
“avere constând din animale”; ipen < ép 
“teafăr”; işcoálă < iskola “şcoală”; jlip < 
szillip “jgheab pe care alunecă lemnele 
la vale”; jup < zsup “snop”; jupleu < 
gyeplă “hăț la ham”; lâşte < lasko 
“tăieţei lati”; ler < ler “cuptor la sobă”; 
lip'ie < lepény “clătită”; lipid'eu < lepedă 
“cearşaf”; mai < máj “ficat”; majă < mázsa 
“cântar”; mârhă < márha “vită”; marş chi! 
interj. < mars ki! “ieşi afară!”; mărtaş < 
mártás “sos de mâncare”; mihéi < 
mihely “masă de lucru în tâmplărie”; 
mintenâş, minteni < mindjart “îndată”; 
moimă < majom “maimuţă”; mond'ir < 
mundér “grămăjoară”; moşină < masina 
“chibrit”; niâlcoş < nyalka “elegant”; 
nimuric < nyomorék “pipernicit”; 6câş < 
okos “isteț”; ogâş < vágás “urmă, 
şănțuleț; oltoân < oltvâny “altoi" > oltoni 
“a altoi, a lovi”; păşuş < passzus “bilet 
de vite la târg”; ponóslu < panaslâs 
“reclamaţie, bârfă” > ponósli “a bârfi”; 
pop'iroş < papiros “hârtie”; porodici < 
paradicsom “roşii”; prund < porond 
“nisip”; rátătă < rótotta “ouă jumări”; 


rond'i < rongy “cârpă”; rudă < rúd “băț, 


lung”; sabău, saboiță < szabó “croitor”; 
sechereş < szekeres “cărăuş”; selep < 
szelep “cauciuc subţire pus la valva de 
la bicicletă”; sirisău < fürész “ferestrău”; 
socăciță < szakács “bucătăreasă”; 
strujac < strozsâk “saltea din paie”; sucă 
< szokás “obicei”; sâlvaiţ < szilva 
“dulceaţă”; şogor < sogor “cumnat”; 
şontoróg < sántarasz “şchiop”; şpor < 
spór “sobă de gătit”; şurlui < súrolni “a 
spăla pe jos”; tărnat < tornác “prispă”; 
téglă < tégla “cărămidă”; tilind'i < külön 
“separat”; tolcer < tölcsér “pâine”; tâdúlă 
< cédula “bilet”; ténti < centi “centimetru”; 
văcăláş < vakolás “tencuială”; văcăleşte 
< vakolni “a tencui”; vid'ire < veder 
“găleată” etc. 

Ov. Densusianu” recomandă, 
referitor la influența maghiară, că, alături 
de sufixele de origine maghiară -şag; 


-şug întâlnite în cuvinte cum ar fi: 
furtişag; vălmăşag; respectiv prieteşug; 
meşteşug; vicleşug; beteşug, sufixele -aş; 
-uş să nu fie considerate exclusiv de 
origine slavă. 

d) de origine germană: boctăr < 
Wächter “strajă comunală, curier” > rom. 
prin filieră maghiară bakter; box < magh. 
box < germ. Wâchs “cremă de ghete”; 
bordili < Bohren “a vaccina”, budă < 
Bude “latrină”; ciondăni < Schanden “a 
se certa”; ciuhă < Scheuche “momâie, 
sperietoare pentru păsări, semn de 
interzicere a trecerii peste un teren”; 
credént < Kredenz “dulap de bucătărie”; 
cufăr < Koffer “ladă”; dug < dick “gras” 
(despre om), fain < fein “frumos”; font < 
phund “jumătate de kilogram”; forosti < 
vereisen “a îmbina fără sudură, a nitui”; 
laibăr < Leibel “vestă”; lencher < lenken 
“sanie din lemn cu volan pentru copii”; a 
păsăli < passen “a potrivi, a nimeri”; raf 
< Reif “fierul de pe roata carului, sau a 
tălpilor de la sanie”; raşpalău < Raspel 
“pilă mai mare”; righei < Riegel “grinda 
în care vin montate şticurile”; şferhec < 
Schwer “unealtă de făcut jgheab în 
grinzi; şparing < Sparring “bandă de fier 
pe care era prins butucul rotii de la car”; 
ştic < Stück “grinzi scurte aşezate la 
streaşină”; ştrimfli < Striimfe “ciorapi”; 
țândură < Zander “aşchie”; țărcălam < 
Zirkel “compas”; țuric < Zurück “înapoi” 
> a turica “a da înapoi” etc. 

e) de alte origini: covátă < tc. 
kovata “albie”; covăsât < scr. kvasiti — 
despre lapte “acrit”; gújbă < srb. guzba 
“legătură răsucită”; pițiga < it. pizzicare 
“a ciupi”; pórtie < srb. porcija “impozit”; 
tilav < srb. kilav “schilod” etc. 


3. Al treilea strat terminologic 
cuprinde lexicul neologic pătruns în 
această arie lingvistică prin mass-me- 
dia, pe care îl vom prezenta sumar pe 
sfere semantice: 

a) Corp; boli; însuşiri: amigdală, 
brunet, batistă, constipat, doctor, dispen- 
sar, diaree, epilepsie, farmacie, febră, 
gripă, injecție, medicament, palidă, 
pastilă, pilulă, rețetă, reumatism, opera- 
ție, spital, varice etc. 

b) Familie: casă; curte: antreu, 
batic, damigeană, dantelă, fundație, 
gravidă, judecător, petrol, prosop, 
pantalon, umbrelă etc. 

c) Nume de ocupaţii şi de utilaje: 
autoimpunere, batoză, brigadier, com- 
bină, cartofi, comerț, impozit, primar, 
preşedinte etc. 

Caracterul arhaic al lexicului de 
aici se manifestă fie în menţinerea unor 
cuvinte autohtone, dispărute sau cu 
circulaţie redusă în alte graiuri: grumăz 
“gât”; grunz “bulgăre”; mal “ridicătură”; 


rânză “stomac”; sarbăd “searbăd” (et. 

necun.) etc., fie în păstrarea unor 
elemente moştenite din latină, semna- 
late de Maria Marin"! şi-n unele graiuri 
din zonele Sălajului şi Năsăudului, 
necunoscute altor graiuri dacoromâne: 
arenă “nisip” (< lat. arena); cute “gresie” 
(< lat. cotem); a la “a spăla” (<lat. 
lavare); păcurar “cioban” (< lat. peco- 
rarius); pănură “dimie, aba” (< lat. 
paenula);, pătură “foaie de tăieței” (< lat. 
pittula) etc., fie în conservarea unor 
sensuri vechi, pentru cuvinte latine sau 
slave, dispărute din alte zone: a cotâ 
“a păzi animalele” (< lat. cavitare < cavi- 
tum — part. lui caveo); câpil'? “bastard”; a 
(se) clăti “a (se) mişca din loc” (< sl. 
Klatiti), cumpănă (< v. sl. kopona); dum- 
bravă (< v. sl. dobrava); horincă “ţuică” 
(< ucr. horilka); lemn “copac” (< lat. 
lignum); ospăț “bătaie”, “banchet” (< lat. 
hospitium); slâtină “saramură” (< sl. sla- 
tina); a țâpa “a arunca, a goni” (et. 
necun.); ujină “chindie” (< sl. uzină); a 
uspăta “a chefui”, “a bate (referitor la 
copii)” (< lat. hospitare). 

Se poate constata că, din contactul 
îndelungat al românilor din această 
zonă cu vorbitori, în special ai limbii 
maghiare, a rezultat o trăsătură specifică 
graiului, care vizează în principal com- 
partimentul lexicului şi demonstrează o 
dată în plus caracterul “deschis”! al 
acestuia. Deschiderea spre elemente 
noi a favorizat şi pătrunderea unor 
termeni romanici neologici direct sau 
indirect, prin intermediul maghiarei, 
germanei sau slavei, fapt indicat şi de 
forma lor fonetică: dânțuri “dansuri”; 
lităr(ă) “litru”; métăr “metru”; ol6i “ulei”; 
şalată “salată”; țircus “comedie, circ” etc. 
De asemenea s-a observat că, după cum 
se arată şi în monografia Chioarului'*, 
acțiunea nivelatoare a limbii se exercită 
inegal în diversele domenii ale vocabu- 
larului, pe generaţii, sexe şi poziția 
satelor față de oraş. Cele mai multe 
neologisme au fost înregistrate la 
informatorii tineri de sex masculin (se 
ştie că femeile manifestă o doză mai 
mare de conservatorism decât bărbaţii). 

Din observaţiile noastre am con- 
statat că influența maghiară în lexicul 
graiului din zona Copalnic- Mănăştur 
este în regres, ca de altfel în întreaga 
Transilvanie, pe de-o parte, prin dispa- 
riția unor termeni perimaţi legaţi de 
vechea organizare a vieţii sociale: ex.: 
jendar, nemiş, notarăş etc., pe de alta, 
prin dispariția cuvintelor dialectale sub 
impulsul limbii naţionale, de exemplu: 
arşeu, bumb, căput, corhaz. Se poate 
lesne observa că cele mai frecvente 
împrumuturi sunt substantive, după care 
urmează la mare distanţă verbele, apoi 
alte părţi de vorbire. Frecvența mare a 
substantivelor demonstrează că influen- 
tele lexicale de la o limbă la alta, cum 


sunt şi cele maghiare, în cazul de faţă 
au în primul rând un caracter concret, 
material. 

Acţiunea nivelatoare constituie un 
proces de reducere a diferențelor dintre 
graiurile populare, apropiindu-le tot mai 
mult de limba literară. Privit diacronic, 
lexicul acestui grai prezintă suprapuneri 
sau substituiri ale unor cuvinte, ieşirea 
din uz a altora. Termenii din stratul al 
doilea sunt din ce în ce mai puţin folosiți, 
locul lor fiind luat de neologisme, în spe- 
cial, prin influenţa limbii literare. 


NOTE 

ATLASELE LINGVIS- 
TICE REGIONALE 

ŞI UNITATEA GRAIURI- 
LOR ROMANEŞTI 


Odată cu apariţia Atlasului 
lingvistic al Franţei (Atlas linguistique 
de la France, Paris 1902-1910-ALF) 
de J. Gilliéron şi E. Edmont metoda 
geografiei lingvistice (sau spaţiale 
după S. Puşcariu) atrage tot mai mulți 
lingvişti dornici de a completa cerce- 
tările lor cu noi date şi contribuții. 
Studierea graiurilor teritoriale devine o 
preocupare constantă aproape în toate 
țările Europei. Cercetările lingvistice 
în plan teritorial marchează începu- 
turile alcătuirii aşa-numitelor atlase 
lingvistice, în care fiecare hartă (spre 
deosebire de cea geografică) prezintă 
un tablou veridic al faptelor de limbă 
dintr-o ţară, regiune, judeţ sau comu- 
nă. Astăzi geografia lingvistică 
dispune de o serie de atlase lingvistice 
ale limbilor franceză, italiană, spa- 
niolă, germană, rusă etc. Un loc aparte 


în geografia lingvistică romană îl 
ocupă Atlasul lingvistic român (ALR |, 
ALR II) şi atlasele lingvistice regio- 
nale: Oltenia, Muntenia, Dobrogea, 
Moldova şi Bucovina, Transilvania, 
Crişana, Banat, Maramureş şi Atlasul 
lingvistic moldovenesc (ALM) din Re- 
publica Moldova (vezi harta). 

In cele ce urmează vom exa- 
mina hărțile ALR Maramureş (volumul 
III) şi cele ale ALM pentru a scoate 
în evidenţă şi pe această cale 
adevărul ştiinţific şi istoric despre 
unitatea graiurilor daco-româneşti, a 
limbii românilor de pretutindeni. 

Anchetele pe teren în vederea 
colectării materialului pentru ALR 
Maramureş au început în anul 1963 
sub conducerea regretatului savant E. 
Petrovici (Cluj). Echipa a fost formată 
din trei persoane bine cunoscute în 
Ţară: Petru Neiescu, Grigore Rusu şi 
lonel Stan. S-a optat pentru metoda 
indirectă a cercetării materialului 
(întrebare indirectă propriu-zisă, 
întrebare prin gest, urmărirea unei 
discuţii libere etc.). Reţeaua atlasului 
cuprinde 20 de puncte (sate). Fiecare 
comună (sat) îşi are istoria sa, tradi- 
ţiile sale, specificul său, dar toate 
împreună vorbesc despre unitatea 
limbii române şi identitatea maramu- 
reşenilor cu întreg neamul românesc. 

Fireşte, examinând hărţile celor 
două atlase, am încercat să scoatem 
în evidenţă doar anumite parti- 
cularităţi comune — fonetice, morfo- 
logice şi lexicale. 


|. PARTICULARITĂŢI FONETICE: 


1) Vocala a accentuată atât în 
poziţie iniţială, cât şi medială trece 
în ă (cătăramă, şi rar cataramă; 
căzan, rar cazan; căzarmă, rar cazar- 
mă; călindari, rar calendar etc.). A 
se consulta ALR Mar. hărţile 558, 628, 
659, 718; ALM hărţile 1, 2, 3, 4, 109, 
147, 155, 372 etc. 

2) A accentuat în aşa cuvinte 
ca: şarpe, şapte s-a păstrat în grupul 
de graiuri româneşti din sud-vestul 
Republicii Moldova. Însă în majo- 
ritatea graiurilor anchetate sunt 
atestate formele cu ă: şărpe, şăpte, 
şăse (ALR Mar. h. 589, ALM h. 18, 
19, 21 şi 22). 

3) Vocala ă protonic de cele mai 
multe ori trece în a: ramâs, varsât, 
marâr, padure (ALR Mar. h. 539). 

4) Vocala anterioară medie e în 
poziție accentuată se pronunţă ca în 
limba literară. In poziţie iniţială este 
iotacizată: iepuri, iepuri (ALR Mar. 
h. 586, ALM h. 68). 

5) Vocala o s-a diftongat în cu- 
vinte de tipul două (ALR Mar. h. 666), 
vouă, nouă (ALM h. 94, 95, 96) fiind 
fixate în variantele duauă, vuauă, 
nuauă, forme ce caracterizează limba 
cronicilor din sec. XVII-XVIII (M. Cos- 
tin, |. Neculce, D. Cantemir). 

6) O trăsătură specifică este 
palatalizarea labialelor p, b, v, f, 
fenomen menţionat încă de Dimitrie 
Cantemir în lucrarea sa Descrierea 
Moldovei, în care se subliniază că 
femeile din Moldova au o pronunțare 
deosebită de a bărbaţilor. Ele schimbă 
silabele bi şi vi în ghi, de pildă: bine — 
ghine, vie — ghie; pe pi în chi, de 
exemplu: pizmă -— chizmă, piatră — 
chiatră. 

Această trăsătură caracteristică 
a palatalizării labialelor a fost studiată 
de mulţi lingvişti: Al. Lambrior, S. 
Puşcariu, W. Meyer-Lubke, D. Mac- 
rea, lon lonică etc. 

Răspândirea geografică a pala- 
talizării poate fi depistată şi din hărţile 
atlaselor indicate. De ex.: consoana 
p. O perfectă asemănare ne prezintă 
aria cuvântului piept (ALR Mar. h. 629, 
ALM h. 239). Formele atestate sunt: 
tept şi k'ept. Fenomenul poate fi 
urmărit şi pe baza hărților piatră (ALM 
h.136):t'iatră, k'iatră; tulpină (ALR 
Mar. h. 551, ALM h. 409); tult'ină, 
trupt'ină, tulk'ină; vulpe (ALR Mar. 
h. 583, ALM h. 281); hult', hulpt'; 
hulk etc. Aria t'-k' cuprinde Crişana, 
Maramureşul, sudul Olteniei, Moldova, 
sudul şi estul Bucovinei, Basarabia. 
ALM înregistrează variantele cu t' în 
graiurile maramureşene din Trans- 
carpatia, Ucraina (Apşa de Jos — Di- 
brova, Slatina — Solotvino, Biserica 
Albă — Belaia Ţerkov', Apşa de Mijloc 
— Sredne-Vodeanoe), în grupul de 
graiuri de nord-est (Râbnița, Camen- 
ca), în graiurile insulare româneşti din 
regiunile Kirovograd, Nikolaev, Dne- 
propetrovsk, Lugansk. 

Harta spic (ALR Mar. h. 812, 
ALM h. 241) ca şi harta spin (ALR 
Mar. h. 564; ALM h. 139) fixează 


stadiul pk'-pt' în majoritatea loca- 
lităţilor anchetate: schic, schin. În 
graiurile româneşti din stânga Nistru- 
lui, regiunile Kirovograd, Nikolaev, 
Dnepropetrovsk, Lugansk, graiurile 
maramureşene din Transcarpatia e 
înregistrată forma st'ic, st'in. A se 
consulta şi hărţile picior (ALR Mar. 
h. 823; ALM h. 236), piuă (ALR Mar. 
h. 634), unde depistăm pti'icior, 
pt'iuă, dar şi t'icior, t'iatră, t'iuă. 

Harta bine (ALM h. 154, 323) 
înregistrează varianta nepalatalizată 
în Muntenia, Oltenia, Banat, în graiu- 
rile româneşti din sud-vestul Republicii 
Moldova, în multe localităţi din grupul 
central de graiuri (Republica Moldova). 
Graiurile româneşti din Transnistria 
păstrează variantele d'ine (mai rar 
ghine), iar cele maramureşene, 
inclusiv din Transcarpatia — d'ine şi 
bd'ine. Această transformare poate 
fi urmărită şi din harta albină (ALM 
h. 160), harta alb (ALR Mar. h. 644), 
cerb (ALR Mar. h. 577), unde fixăm 
ald'ină, ald’ şi cerd’. 

Palatalizarea lui n este o parti- 
cularitate răspândită şi frecventă în 
graiurile daco-româneşti. Astfel, urma- 
tă de i, e, consoana palatalizată n se 
menţine atât în graiurile din Mara- 
mureş, cât şi în cele din stânga 
Nistrului, în multe localități din grupul 
central de graiuri, în cele de nord- 
vest: mămunii, tătun'i, n'eani, nici, 
iunie, ban'ea; în Maramureş — 
pantalon’ (ALR Mar. h. 631), izmen'e 
(ALR Mar. h. 632 — punctele 221, 229). 

In mod obişnuit sunetul n’ e 
utilizat şi în dialectele aromân, 
meglenoromân, istroromân (in'e, 
ban'ia, călcăn'u, vin'a). 

Graiurile româneşti maramu- 
reşene din Transcarpatia, anchetate 
pentru ALM, se caracterizează şi prin 
trecerea bilabialei m - mn’: mn'ercuri, 
mn'ireasă, mn'ică (ALR Mar. h. 550; 
ALM h. 225, 259), mn'erlă (ALR Mar. 
n. 601). Specific pentru grupul de 
graiuri de nord-est (Râbnița, Ca- 
menca) şi pentru graiurile mara- 
mureşene este trecerea labiodenta- 
lelor f — s’: s'er “fier” (ALR Mar. 751, 
ALM h. 267), s'erbi “fierbe” (ALM 
h. 226), stin “fin” (ALM h. 221), tran- 
das'ir “trandafir” (ALM h. 230); v-z': 
z'in “vin” (ALM h. 1905, 1907, 1909), 

z'is “vis” (ALM h. 276), morcozi'i 
“morcovi” (ALM h. 191), z'erme 
“vierme” (ALR Mar. h. 589, ALMh. 187); 
africatele c (+ e, i) şi g (+ e, i) se 
transformă în s’: s'iapă “ceapă” (ALM 
h. 538), s'insi “cinci” (ALM h. 340), 
s'iolan “ciolan” (ALM h. 354), s'iaun 
(ALM h. 111); g — z: deziit “deget” 
(ALM h. 406), z'ineri “ginere” (ALM 
h. 303); g-— d’: d'em “ghem” (ALM 
h. 382), înd’it “înghit” (ALM h. 385), 
und’ii “unghii” (ALM h. 384). Feno- 
menul poate fi urmărit şi pe baza 
hărților ghimpe (ALM Mar. h. 564; 
punctele 221, 233, 236, 237: d'imp; 
d'impuri), degetar (ALR Mar. h. 767: 
ged'etari). 


II. PARTICULARITĂȚI 
MORFOLOGICE 


Se constată trecerea unor sub- 
stantive de la o declinare la alta, 
schimbarea categoriei gramaticale a 
genului, adică e vorba de aşa-numita 
metaplasmă a substantivelor. Aşa, de 
exemplu, lampă (ALM h. 15) e utilizat 
şi în varianta lamp. Substantivul 
cartof (ALM h. 2078) devine la feminin 
singular (o) cartofă, iar pluralul (doi) 
cartofi; (0) desagă — (doi) desaj'; (un) 
sâmbure — (doi) sâmburi, dar şi (0) 
sâmbură -— (doi) sâmburi, (un) 
sâmbure — (două) sâmburi (ALM 
h. 448); (un) pumn — (două) pumnuri 
(ALM h. 438) etc. Substantivele mas- 
culine cu singularul în i redus etimo- 
logic şi cele de plural se neutralizează 
şi devin omoforme: pădurari (ALR 
Mar. h. 540, ALM h. 419), vânători 
(ALR Mar. h. 571), păscari (ALR Mar. 
h. 614), morari (ALM h. 418), învă- 
tători (ALM h. 426, ALR Mar. h. 689), 
cojocari (ALR Mar. h. 759), vânzători 
(ALR Mar. h. 773), văcari (ALM h. 417). 
Substantivul an e fixat (ALM h. 307 
şi ALR Mar. h. 650) în două variante 
de plural: ani şi ai — în graiurile din 
Maramureş, din stânga Nistrului, 
regiunile Kirovograd, Nikolaev, Omsk. 

La o serie de verbe accentul la 
prezent indicativ persoana | plural 
cade nu pe rădăcină, ci pe dezinenţă, 
adică sunt forme oxitone: (noi) 
spunem, mergem, făcem, cerem 
(ALMh. 470, 2351, 2353). Fenomenul 


e atestat în graiurile de nord-est şi 
nord-vest ale Republicii Moldova, în 
graiurile bucovinene, în cele insulare 
din regiunea Kirovograd, Nikolaev, 
Omsk şi în satul Chişiniovca (ţinutul 
Primoriei). Forme oxitone sunt fixate 
şi în graiurile maramureşene (ALR 
Mar. şi în cartea dnei Valeria Bilţ: 
suntem, sunteţi, ducem etc.). Fireşte, 
în graurile anchetate de ALM şi ALR 
Mar. au fost înregistrate şi variante 
paroxitone: spunem, mergem (şi 
merem). 

Variante etimologice iotacizante 
la persoana | singular şi III plural 
indicativ de tipul (eu, ei) spun, pun, 
țin, cer etc. sunt înregistrate în for- 
mele spuu, puu, tâu, ceu (ALMh. 469, 
308, 345, 508) în graiurile de sud- 
vest, nord-est, în localităţile din 
Kirovograd, Nikolaev, Dnepropetrovsk 
şi sporadic în unele puncte din grupul 
central de graiuri (Republica Moldova). 
Multe graiuri moldoveneşti şi mara- 
mureşene păstrează şi variantele de 
tipul (eu) spui, pui (ALM h. 469, 308): 
îți spui drept, nu-i şade bine (satul 
Făureşti, Maramureş). 

Mai mult ca perfectul şi perfectul 
simplu sunt utilizate mai rar, fiind 
înlocuite cu perfectul compus. In 
majoritatea graiurilor se foloseşte 
forma asimilată a auxiliarului a avea 
la pers. III singular şi plural, anume 
o: (el, ei) o cântat, o crescut (ALR 
Mar. h. 807), o făcut (ALR Mar. h. 239), 
o lucrat (ALM h. 476, 460, 461). in 
graiurile din Transcarpatica şi în cele 
anchetate de ALR Maramureş se 
foloseşte frecvent mai mult ca 
perfectul cu forme analitice: o fost 
dus, o fost ascuns, am fost plecat, 
n-o fost mărs. Asemenea forme 
perefrastice ale mai mult ca perfec- 
tului se întâlnesc şi în graiurile moldo- 
veneşti: (tata) iara mort (murise) — 
satele Schineni, Cosăuţi, Stoicani 
(judeţul Soroca); când o venit miliția 
el o fost dus (se dusese) — satul 
Frumuşica, Floreşti. 

O particularitate specifică rămâ- 
ne a fi şi repetarea pronumelui per- 
sonal: l-o văzut-il, va da-vi, ne-a da- 
ni, m-o lăutî-mi, li-o făcuti-li (ALM 
h. 459, 2380, 2400, 2401, 2402, 2403), 
fenomen atestat şi în graiurile din 

Maramureş de care vorbeşte lon 
Coteanu în cartea sa Elemente de 
dialectologie a limbii române (p. 112). 


III. PARTICULARITĂŢI LEXICALE 


În lexicul celor două arii (mara- 
mureşeană şi moldovenească) au 
fost atestate o serie de sinonime 
teritoriale (dialectale) care se mai 
numesc şi dublete: zahăr — mn'ere, 
țucur; croitor — sabou; tinichigiu — 
bleahari; vânător — puşcaş; soldat — 
catană; secure -— topor, băltag; 
cleşte — cherpidin, fogauă; creion — 
carandaş, țăruză; buzunar -— jăb; 
draniţă — şindrilă; orez — rişcaş; mă- 
măligă - tocană; cioban — păcurar; 
mână- brâncă; rochie — sumnă; (a) 
tipa — (a) arunca; pălărie — clop etc. 

Nu putem să nu pomenim de 
unele omonime: baie “feredeu' şi baie 
“mină”; ai “ani” şi ai “usturoi”, ai (verb, 
indicativ prezent); carte şi carte 
“scrisoare”; bun “bune!” şi bun 
(adjectiv); tău “lac” şi tău (pronume); 
moş “bune!” şi moş “unchi” şi orice 
om străin în vârstă; fecior “flăcău“ şi 
fecior “fiu” etc. 

Pornind de la cele indicate şi 
relevate mai sus, putem confirma 
teza binecunoscută că dialectul daco- 
român se prezintă ca un idiom unitar, 
deoarece nu există dificultăți de 
înțelegere între vorbitorii diferitelor 
regiuni: Muntenia, Oltenia, Banat, 
Maramureş, Bucovina, Moldova. 
Diferenţierile ce persistă în fonetică 
şi lexic nu sunt atât de mari ca să 
creeze obstacole şi piedici de înţe- 
legere de la o arie lingvistică la alta. 
Materialele ALR Mar. şi ALM confirmă 
acest lucru. Graiurile moldoveneşti 
din Republica Moldova formează o 
parte componentă a graiurilor daco- 
româneşti, realitate fixată de ALM. 
Ariile dialectale din republică sunt în 
continuitatea geografică a graiurilor 
maramureşene, bucovinene, munte- 
neşti, olteneşti etc. din România şi 
unesc graiurile moldoveneşti cu cele 
din nordul spațiului lingvistic româ- 
nesc, inclusiv cu graiurile maramure- 
şene. Particularităţile fonetice, morfo- 
logice şi lexicale evidenţiate în acest 
articol ne demonstrează cu prisosinţă 
că există, indiferent de dorința sau 


voinţa cuiva, o unitate a tuturor graiu- 
rilor româneşti, în general, şi a celor 
maramureşene şi moldoveneşti, în 
special. 

Adevărul este că “toate izoglo- 
sele sunt izoglose orizontale, zice 
cunoscutul lingvist de talie mondială 
Eugen Cogeriu, taie Prutul de-a 
curmezişul, aproape nu există — în 
afară de foarte puţine elemente izolate 
în vocabular — fenomene care să 
ajungă numai până la Prut şi să fie 
caracteristice numai pentru graiurile 
de dincolo de Prut”. 

__LA NORD DE TISA, 
IN TRANSCARPATIA 


La nord şi răsărit, depăşind grani- 
tele politice actuale ale României şi 
Republicii Moldova, trăiesc în mase com- 
pacte şi în directă continuitate etnică şi 
geografică români maramureşeni, buco- 
vineni şi moldoveni. 

Grupuri mari de români se mai gă- 
sesc în numeroase sate răzlețe, situate 
la răsărit de Bug şi de Nipru, în Caucaz, 
în Asia Centrală şi în Extremul Orient al 
Federaţiei Ruse. Comunitățile româneşti 
de acolo, care se prezintă ca nişte en- 
clave îndepărtate geografic de arealul 
mioritic, trec prin grele şi fatale încercări 
ale înstrăinării de limba maternă şi de 
neam. Se rup firele memoriei între 
generații, sunt date uitării rădăcinile lor, 
datinile, tradiţiile strămoşilor. Conaţio- 
nalii noştri din acele ținuturi mai trăiesc, 
la acest sfârşit de mileniu, drama înstră- 
inării românilor de români [1, p. 60-66; 
2, p. 122-131]. 

1. În regiunea Transcarpatică, azi 
unitate administrativ-teritorială a Ucra- 
inei, locuiesc peste 45 de mii de români, 
ceea ce constituie 2,4% din întreaga 
populaţie a ținutului. Compact românii 
trăiesc în satele din raioanele Teceu 
(Teacevo) şi Rahău (Rahovo), învecina- 
te cu Sighetu Marmaţiei de peste Tisa. 
Localitățile româneşti din nordul Tisei — 
Biserica Albă, Slatina, Apşa de Jos, 
Strâmtura, Apşa de Mijloc, Apşa de Sus, 
Plăiuț, Podişor, Topcino etc. — au făcut 
parte din Maramureşul istoric, veche 
vatră românească de pe ambele maluri 
ale Tisei. 

În trecut, Maramureşul lingvistic 
românesc de la nord de Tisa acoperea 
o arie mult mai extinsă decât în zilele 
noastre. La începutul secolului al XV-lea 
nordul Maramureşului cuprindea peste 
40 de sate (azi, vreo 13-15), românii 
reprezentând 90 la sută din populație. 
In acest sens, pe lângă izvoarele istorice 
sau cele de altă natură, stau mărturie 
toponimele, numele de locuri Peri, 
Domneşti, Rotunda, Prepelița, Săliştea 


de Sus, Poiana Teiului, Poiniţa, Ariniş, 
Brezeni, Făget, Mărgineni şi altele. 

În vechea aşezare românească 
Peri (azi Gruşevo), care se află în 
apropiere de Apşa de Jos, în timpul de 
față locuiesc, în principal, ucraineni, 
băştinaşii fiind strâmtoraţi pe parcursul 
ultimelor două-trei secole. În acest sat 
românii înălțaseră un lăcaş sfânt, 
cunoscut cu numele de Mănăstirea Peri, 
despre care, în documente, se amin- 
teşte pentru prima dată încă la 1391. 
Puternic centru de cultură, în secolul al 
XV-lea Mănăstirea Peri a jucat un rol 
de seamă în lupta bisericii româneşti 
pentru păstrarea autonomiei, iar în 
secolul al XVII-lea a reprezentat şi un 
important centru tipografic. 

Populaţia românească de azi din 
nordul Tisei şi-a păstrat graiul neamului 
şi conştiinţa identităţii naţionale. În toate 
satele româneşti de aici funcţionează 
şcoli cu predare în limba maternă. Cei 
mai mulţi profesori sunt absolvenți ai 
instituţiilor de învățământ superior din 
Chişinău, Bălţi, Tiraspol, Cernăuţi. În 
prezent o parte din tineri îşi continuă 
studiile în România. La Slatina îşi are 
sediul Asociaţia Social-Culturală “Geor- 
ge Coşbuc” a românilor din Transcarpa- 
tia, avându-i la conducere, în perioade 
diferite, pe dl Ilon Mihalca, poet, publi- 
cist, pe dl profesor Gheorghe Mihai 
Simionca, precum şi pe alţi fruntaşi ai 
mişcării cultural-patriotice a românilor 
din regiune. Locuitorii sunt foarte buni 
gospodari. Ei îşi durează case mândre 
şi spațioase. Până acum câţiva ani mulți 
plecau în grupuri de câte patru-cinci 
oameni în Rusia, ca sezonieri, unde 
“stroiau căsuri”. 

2. Raportat la spaţiul geografic 
dacoromân, Maramureşul este cunoscut 
ca una dintre zonele cele mai conser- 
vatoare din punct de vedere lingvistic 
şi etnografic. Cu atât mai uşor e de 
înțeles interesul ştiinţific al dialecto- 
logilor pentru comoara graiului mara- 
mureşean. Desigur, nu sunt lucruri 
necunoscute. Ţin doar să subliniez în 
continuare o realitate de netăgăduit. 
Spre acest colț de țară din dreapta Tisei 
(de altfel, ca şi din stânga fluviului) au 
pornit mulţi cercetători pentru a-şi 
apleca urechea la murmurul prelung şi 
plăcut al graiului viu din partea locului. 
Lucrări de largă respiraţie ce au intrat 
deja în circuitul valorilor generale româ- 
neşti şi internaţionale, la a căror elabo- 
rare au participat colective întregi de 

cercetători, prezintă între copertele lor 
şi graiuri ale unor localități din nordul 
Maramureşului. 

Atlasul lingvistic român (ALR), 
conceput în două părţi, cu două chestio- 
nare şi pe două reţele diferite — ALR |, 
elaborat de Sever Pop (vol. |, 1938; vol. 
II, 1942), şi ALR II, întocmit de Emil 
Petrovici (vol. |, 1940) — este monu- 
mentala operă a şcolii dialectologice de 
la Cluj, inițiată de marele lingvist român 
Sextil Puşcariu. Comuna Apşa de Jos a 
beneficiat de ancheta realizată de S. Pop 
pentru ALRI. În continuare vom vedea 
că această localitate a fost reanchetată 
ulterior pentru toate atlasele lingvistice 
care au urmat. 

În virtutea împrejurărilor istorice, 
dialectologilor de la Institutul de Lin- 
gvistică al Academiei de Ştiinţe din 
Chişinău le-a revenit sarcina să cerce- 
teze, între anii 1957 şi 1965, graiurile 
româneşti de pe teritoriul fostei URSS, 
de la Tisa şi Prut până la Vladivostok, în 
vederea alcătuirii Atlasului lingvistic 
moldovenesc (ALM). Scopul principal al 
Sectorului de dialectologie, înființat în 
1956 în cadrul Academiei, avea să 
devină pentru câteva decenii înainte 
elaborarea ALM pe baza anchetelor 
efectuate la faţa locului de un grup de 
dialectologi, pe o rețea deasă de 240 
de localităţi rurale şi cu un chestionar 
care includea 2548 de întrebări. O astfel 
de lucrare capitală ţine de concepţia 
atlaselor regionale româneşti în raport 
cu ALR, atlas lingvistic general (naţio- 
nal). 

Din zona maramureşeană, în 
rețeaua ALM sunt cuprinse localitățile 
Apşa de Jos, Slatina, Biserica Albă şi 
Apşa de Mijloc. Ancheta în aceste sate 
a fost efectuată în 1959 de către Vitalie 
Sorbală, Victor Comarnițchi, Vasile 
Melnic şi Rubin Udler. Voi aminti că în 
perioada 1968-1973 la Chişinău au fost 
editate patru volume din ALM, semnate 
de grupul de autori format din R. Udler, 
V. Comarniţchi, V. Melnic şi V. Pavel. 
Atlasul lingvistic român pe regiuni. 
Basarabia, nordul Bucovinei, Tran- 
snistria (abreviat ALRR. Bas.), vol. |, 1993, 
vol. Il, 1998, elaborat de semnatarul 
acestor rânduri, reprezintă o continuare 
directă a ALM, o reluare — sub un titlu 
revăzut şi adecvat — a publicării, după 
Chestionarul ALM, a unui preţios şi 
autentic material lexical necartografiat 
în ALM. (Titlul ALRR.Bas. indică rezu- 
mativ regiunile de bază, dar lucrarea 


include toate localităţile din reţeaua 
ALM, deci şi cele din Transcarpatia). 

În ultimul pătrar de veac dialec- 
tologii din Basarabia participă la presti- 
gioase investigaţii cu caracter inter- 
naţional. Ei au realizat anchete dialec- 
tale în Republica Moldova şi în zonele 
limitrofe româno-ucrainene pentru trei 
atlase lingvistice, în a căror rețea de 
puncte cartografice a fost inclusă şi Apşa 
de Jos. Frumosul şi dulcele grai mara- 
mureşean din localitatea dată este 
prezentat astfel în: 

a) Atlasul dialectologic carpatic 
comun (O6wexapnarekuă). În Apşa de 
Jos ancheta a fost întocmită în 1979 de 
către Albina Dumbrăveanu, Victor 
Comarniţchi, Vasile Pavel, Rubin Udler, 
care sunt şi autorii mai multor hărţi 
lexicale şi semantice de sinteză din 
OKJA : vol. I (Chişinău, 1989), vol. II 
(Moscova, 1994), vol. HI (Varşovia, 
1991), vol. IV (Lvov, 1993), vol. V 
(Bratislava, 1999). 

b) Atlasul Limbilor Europei (Atlas 
Linguarum Europae — ALE), pentru care 
aceeaşi localitate a fost cercetată în 
1987 de către Alexei Cenuşă, Valentina 
Corcimari, Albina Dumbrăveanu, Gheor- 
ghe Gogin, Vasile Pavel. Din această 
lucrare până în prezent au apărut, în 
centrele universitare din Occident, cinci 
fascicule (vol. |, fasc. V — la Roma, în 
1997). 
c) Atlasul Lingvistic Romanic (At- 
las Linguistique Roman — AIiR), pentru 
care sunt utilizate anchetele realizate 
cu chestionarele ALM şi ALE. Această 
operă geolingvistică supranaţionalizată 
va reflecta în cele 11 volume preconizate 
pentru editare diferenţele şi comunităţile 
neolatine ce s-au constituit pe cuprinsul 
european al fostului Imperiu Roman. 
Graiurile româneşti din Transcarpatia, 
nordul Bucovinei şi Basarabia sunt 
prezentate în baza a 18 localităţi. Primul 
volum (un tom introductiv, unul de co- 
mentarii ale hărților şi volumul propriu- 
zis de hărţi) a văzut lumina tiparului la 
Roma în 1996. Din Comitetul naţional 
din Republica Moldova fac parte acade- 
micianul Silviu Berejan, Valentina 
Corcimari, Vasile Pavel. Instituţia coor- 
donatoare este Centrul de dialectologie 
de la Universitatea Stendhal din Gre- 
noble, Franţa. 

3. In afară de anchetele, cu 
chestionarul, în scopul obţinerii răspun- 
surilor concrete la întrebările puse 
privind fonetica,. morfologia şi vocabu- 

larul graiurilor cercetate (anchete de 
tipul atlaselor lingvistice), în localităţile 
din rețeaua Atlasului lingvistic moldove- 
nesc (resp. a ALRR. Bas.), prin urmare, 
şi în cele patru localități anchetate din 
nordul Maramureşului, au fost înregis- 
trate, pe bandă de magnetofon, şi 
mostre de grai (texte dialectale) pentru 
Arhiva fonogramică din Chişinău. 

Din satele româneşti din dreapta 
Tisei, un bogat material dialectal a cules 
Vladimir Zagaevschi, profesor la Univer- 
sitatea de Stat din Moldova, în scopul 
descrierii monografice a graiurilor din 
regiune [3]. 

În fine, la bunii păstrători şi cunos- 
cători ai frumosului şi dulcelui grai 
maramureşean din Biserica Albă, Apşa 
de Jos, Strâmtura şi Plăiuţ în august 1993 
s-a aflat echipa de dialectologi de la 
Academia Română (Bucureşti) — Maria 
Marin, lulia Mărgărit, Victorela Neagoe, 
iar de la Academia de Ştiinţe a Repu- 
blicii Moldova (Chişinău) — Valentina 
Corcimari, Vasile Pavel, care au realizat 
anchete dialectale la tema de cola- 
borare Graiuri româneşti în arii laterale 
şi/sau izolate, pentru Arhiva Fonogra- 
mică a Limbii Române, un adevărat 
muzeu sonor al graiului strămoşesc*. În 
acest context consemnăm şi un studiu 
al dnei V. Neagoe asupra graiului din 
Apşa de Jos [4, p. 52-61]. 

Dialectele şi graiurile limbii româ- 
ne constituie un patrimoniu inestimabil 
al culturi spirituale a poporului român. 
Bineînţeles că şi în dialectologie investi- 
gaţiile presupun două direcţii principale: 
observarea, culegerea probelor de grai, 
“depozitarea” lor în corpusuri de atlase 
etc. şi interpretarea, reflectarea asupra 
datelor înregistrate. Din seria lucrărilor 
fundamentale privind limba română, în 
totalitatea varietăţilor ei spaţiale, remar- 
căm aici Tratatul de dialectologie româ- 
nească, coordonator Valeriu Rusu 
(Craiova, 1984). În această lucrare 
colectivă un capitol aparte este consa- 
crat subdialectului maramureşean, în 
descrierea căruia dna Magdalena 
Vulpe, autoarea studiului, a utilizat din 
plin materialele At/asului lingvistic 
român pe regiuni Maramureş de Petru 


În octombrie 1993 aceeaşi 
echipă a realizat anchete dialectale în 
comunele Bogdan-Vodă şi Mara din 
partea stângă a Tisei. 


Neiescu, Grigore Rusu, lonel Stan, iar, 
în parte, şi datele ALM [5, p. 320-354]. 

Graiurile maramureşene de la 
nord de Tisa se încadrează în aria 
subdialectului maramureşean, care, 
după opinia mai multor lingvişti români, 
reprezintă un sistem lingvistic bine 
individualizat în cadrul dacoromânei şi 
care şi-a adus contribuţia “la îmbogățirea 
şi nuanţarea limbii române” [5, p. 320, 
349]. Aceste graiuri de pe ambele maluri 
ale Tisei îşi regăsesc multe particula- 
rități cu o largă răspândire în Ţara Oaşu- 
lui, Crişana, nordul Transilvaniei, Buco- 
vina şi în Moldova, ţara unde Dragoş- 
Vodă a descălecat... 

PRINTRE 
MARAMUREŞENII 
DIN VESTUL UCRAINEI 


In iunie 1984 şi, peste 3 ani, în 
iunie 1987, în cadrul unor expediţii ale 
Academiei de Ştiinţe din Chişinău, am 
adunat informaţii de caracter etno- 
grafic şi creații folclorice în localităţile 
maramureşene din vestul Ucrainei”. 
Unele dintre materialele respective, în 
'84, le-am adunat în colaborare cu 
lulian Filip, iar în '87 am lucrat de unul 
singur. 

Interlocutori ne-au fost oameni 
de vârste diferite, între 9 şi 80 de ani, 
din Apşa de Mijloc, Biserica Albă, 
Cărbunişti, Podişor (împreună cu 
Valea Tinoasă / Glubokii Potok), Sla- 
tina. 

Cu cel mai mic - Veaceslav 
Popovici, din Podişor, am dialogat în 
ziua de 15 iunie 1987. De la dânsul 
am aflat, că: 

“Dracului i se mai spune Săr- 
săilă. Unui cocon mofturos i se zice 
Sărsăilă-Mârâilă”; 


E poA ROM 


Y~ 


“Când cântă prima dată cucul 
[primăvara], trebuie să ai bani la tine 
— dacă n-ai bani, te mni'iruie (te duce, 
te-nvinje)”; 

de la dânsul am aflat şi gluma 
despre animalul cu două cozi: 

“ — lonele! Am fost astăzi la 
zoopark [menajerie] şi am văzut un 
animal mari-mari, cu coadă şi dinain- 
te, şi dinapoi. 

lonel a spus: 

— Nu se poate... Nu egzistă. 

— Da elefantul?!..”; 

apoi, alta, despre aceea cum un 
băieţel îşi ajută părintii: 

“— lonele, tu îţi ajuţi părinţii? 

- Da. l-ajut. . 

— Cum? 

— Să-mi facă lecţiile.” 

Mi-a mai spus acest băiat două 
ziceri: 1) pentru vraja de aflare, cu 
ajutorul unei buburuze, a direcţiei în 
care se va mărita fata care doreşte 
să cunoască această “taină”, şi 2) 
pentru oprirea ploilor. De la acelaşi 
tânăr informator de folclor am înre- 
gistrat, cu magnetofonul, două mari 
(desfăşurate) poveşti — “Punguţa cu 
trei (!) bani” şi “Fata babei şi fata 
moşului”, cu elemente substanţial 
diferite față de similarele subiecte 
crengiene. 

Cu interlocutorul de 80 de ani — 
lon Cóvaci, din Cărbunişti, am vorbit 
în iunie 1984; pe lângă unele date 
sumare despre haiduci, ne-a povestit 
despre “Pihniţa [peştera] lui Pintea”: 

“Pintea-viteazu o avut pihniță 
aici, la noi, la Cărbunişti, în muncel, 
nu departe. Este şi amu sămnu pe 
unde întra. Da s-o ponorât, s-o astupat 
amu. Da era mare, că întorcea şepte 
cară cu boi pintr-însa. 

Să ducea Pintea la bogat şi lăsa 
o țidulă: la ziua cutare să gătească 
atâția bani şi un bou sau doi. Bogatu 
chema poliția, da tot dejeaba, că 
Pintea lua şi banili], şi boi[i] — şi să 
ducea la pihniţă. Nu-l putea prinde nici 
o poliţie. 

Mânca pin restorane pe gratis — 
toț să temea să-l refuze cu ceva, ce 
n-ar fi cerut Pintea. 

Pintea o fost un om harnic 
[vrednic, puternic]: un bou singur îl 
anina în cui şi-l belea [jupoia]." 

Ceilalți maramureşeni, cu care 
am dialogat, se înscriu ca vârstă între 
aceste două figuri (a celui mai tânăr 
şi a celui mai în etate). Aşadar, 
aceştia sunt: Elena Fedea, 10 ani, din 
Podişor; din acelaşi sat, de 11 ani — 
Maria Filip; a câte 12 ani: lon Borca, 
Ana Dan, Vasile lovdi, Elena lurca, 
Elena lon Dan şi Elena lurie Dan — 
tusşase din Podişor, şi Serghei 
Marcuţac din Slatina; de 13 ani — lurie 
Oana din Slatina; de 14: Gheorghe 
Ghereben, lon lovdi, lon Şişmân şi 
lurie Vacarâva -— tustrei din Podişor; 
din acelaşi sat — a câte 16 ani: Maria 
Borca, Maria Fedea şi Nina Oros; a 
câte 17: lon Dan şi Maria Oros; a câte 
18: Natalia Fedea şi Maria Motre; de 
20 de ani — lurie Beric; de 36 — Elena 
Borca, de 38 — Maria Dan, de 42 — 
Maria Fedea, de 45 — Elena Filip, de 
46 — Gheorghe Marina, de “vreo 50” — 
Teodosia Dergaci, de 55 — lurie Oros; 
o femeie de vreo 55 de ani (iunie 
1984), tot din Podişor, nu a dorit să-şi 
spună vârsta şi numele; aceasta ne-a 
descris unele obiceiuri, inclusiv 
“Botejunea”: 

“Botejunea [cumetria cu botez] 
acasă să face. S-aşază la mesă 
[mese], mănâncă, beu. Unii aduc 
muzică. 

Femeia-cu-copilu nu mere la 
biserică (ea şede acasă), dă copilu — 
nănaşei: 

— Duceţ şi-i puneţ numele. 

Să duc nănaşii. i 

Eu, când am născut, era 'nainte 
de Sân-Djordjiu — şi mi-au zis năna- 

i[i]: 
sitil — Pune-i numele Diordi! 


Să punea nume după cum îs 
sărbătorile.” 

Ca informatori de vârstă mai 
mare, i-am avut pe: lon Popilean, 58 
de ani, Apşa de Mijloc; Pricop 
Macovei, 64 de ani, Slatina; lon Dan, 
68 de ani, Biserica Albă; Nicolae 
Bococi, 73 de ani, şi frații Pulisca 
Grigore, 76, şi lon, 79 de ani — tustrei 
din Slatina. 

Nu e locul să expunem aici, 
multe, valoroase materiale, culese de 
la informatorii nominalizați. Sunt 
printre acestea: cântece (horii), 
colinde, balade, strigături, anecdote, 
snoave, jocuri infantine, teatru popu- 
lar, legende; cu expresii pitoreşti, cu 
mult lexic neaoş local. Despre toate 
acestea, ca prezente pe teren, îşi dă 
seama fiecare — aş vrea să mă opresc, 
succint, asupra unui aspect mai puţin 
luat în seamă de cercetătorii culturii 
populare: inscripțiile poetice pe pietre 
de mormânt (monumente funerare), 
predilecția pentru asemenea inscripții, 
cultul lor, fiind în Maramureş mai mare 
decât în alte zone ale românimii. 

O primă sesizare ce o poate 
avea un cercetător-literat, parcurgând 
astfel de inscripţii, este că ele 
amintesc de anumite versuri folclo- 
rice, de cele specifice albumelor intime 
ale tineretului de la ţară, semi- 
folclorice; de poezii ale scriitorilor 
clasici. 

Mă voi referi numai la unele 
dintre inscripţiile pe care le-am copiat- 
adunat în zilele de 11 şi 13 iunie 1987 
la Biserica Albă şi Slatina. 

Localitatea Biserica Albă, care, 
conform legendei spuse de moşul lon 
Dan, îşi trage numirea din aceea că 
“o fo' bisărica albiî, di chiatrî, di la- 
nceput”, are şi acum biserică albă, de 
piatră, destul de înaltă, încât poate fi 
văzută de la mulți kilometri; cu turn- 
clopotniţă “în opt caturi”, pe ea fiind 
gravat, cu cifre mari, anul zidirii: 
18 


În cimitirul vechi, din curtea 
bisericii, mi-a atras atenţia o inscripție 
de mormânt pentru o femeie cu anii 
vieţii 1849-1963 — o considerabilă 
vârstă (114 ani!): “Dacă tai din codru 
o nuia,/ ce-i pasă codrului de ea = 
ce-i pasă la lume de moartea mea...”?. 
Primele două versuri ale inscripției, 
familiare exprimării folclorice, le-am 
întâlnit şi pe alte pietre de mormânt. 
În “cimitirul nou”, mult în afara satului — 

acelaşi gând, în ortografie mai puțin 
îngrijită (ca de a unuia care nu 
vorbeşte bine româna), pentru un tânăr 
cu durata vieții de 19 ani (1961-1980): 
“Dacă tai din codru o nue, / ce pasă 
codrului de e — / ce pasă la lumea 
întreagă de moartea mea...”, conti- 
nuând însă şi cu o adresare către 
cititorii epitafului: “Calatorilor! / Unde 
sunteţi voi, / am fost şi eu; / unde-s 
eu, îţ fi şi voi”. 

Tot acolo (cimitirul), cu adieri de 
bocet şi poezie de album — un lung 
epitaf (21 de versuri, din care cităm 
primele două catrene), în amintirea 
unui băiat de 9 ani: “Te-ai trecut din 
viaţă / ca roua dimineața / şi ai plecat 
din lume, / lăsându-ne doar nume. / 
Ce mândru-ai fost atunci! / Ca floarea 
cea din lunci. / Şi-i greu să-ți aminteşti 
/ c-ai fost şi nu mai eşti... 

In maniera versurilor de album 
este inscripția funerară pentru o copilă 
de 13 ani, înhumată în “cimitirul româ- 
nesc”, "din jos” al orășelului Slatina: 
“Sub această albă cruce, / în acest 
tăcut mormânt, / zace tot ce-ave[a]m 
pe lume / mai drag şi scump pe-acest 
pământ. / Icoană sfântă ai rămas. / 
Te-ai dus înger pe vecie,/ durere mare 
ne-ai lăsat / în inimi pe vecie.” 

In acelaşi cimitir — un catren tipic 
poeziei meditative de album, tăiat ca 
epitaf în piatra de mormânt a unui 
bătrân de 76 de ani (1907-1983): 
“Tristă-i ziua fără soare,/ noaptea — 
fără cer senin,/ dar mai tristă este 
ziua / de când noi ne-am despărțit”; 

altui bărbat în vârstă (1913- 
1985) — un epitaf-rugăciune evocând 
un cunoscut motiv biblic (a fiului 
rătăcitor): “Dumnezeule Preasfinte, / 
Tu eşti Domn şi Părinte. / Când fiul 
cel rătăcit / s-a întors, tu l-ai primit. / 
Primeşte-mă şi pe mine, / care vin 
plângând la Tine; / te îndură şi mă 
iartă / că eşti Domn, dar eşti şi Tată./ 
Amin”; 

o perfectă preluare din Coşbuc 
(Moartea lui Fulger) — inscripţia pentru 
un bărbat cu anii vieţii 1932-1985: “să 
fii cât munţii de voinic, / ori cât un 
pumn să fii de mic,/ cărarea mea şi-a 
tuturor / e tot nimic!”; 

cu ecouri din Ce e amorul? de 
Eminescu — epitaful unei femei, răpo- 
sate la 69 de ani (1909-1978): “Pleca- 
rea voastră dintre noi / ie cia mai gria 
durere,/ căci mii de lacrimi ne tot curg / 
şi tot mai multe se cere”; 


unei tinere mame, care a murit 
în 1975, la 28 de ani — epitaf amintind 
eminescienele Şi dacă... şi Adio: 
“Dragă mamă, / şi dacă ramuri bat în 
geam / şi se cutremur plopii, / e ca în 
minte să te am / şi-ncet să te apropii, 
/ Cu ochii serii cei de-ntâi / eu n-o voi 
mai privi-o, / de-aceea-n urma mea 
rămâi”; firescul “adio” (cum e la poet) 
lipseşte. 

Nu pot să închei aceste note, 
fără a semnala şi un catren emines- 
cian, din Mai am un singur dor, folosit 
ca inscripție pe piatra de mormânt a 
slătineanului de origine lurie Popovici, 
cunoscut etnograf basarabean?, unul 
dintre prietenii mei, decedat prematur, 
în 1978, la 32 de ani, într-un accident 
rutier, şi înmormântat la Chişinău 
(unde şi locuia): “Cum n-oi mai fi 
pribeag / de-acum [la Eminescu: de- 
atunci] înainte, / m-or troieni cu drag 
/ aduceri aminte...”. 

Cu drag îmi aduc aminte orele 
petrecute printre maramureşenii din 
vestul Ucrainei (pe atunci nu puteam 
ajunge la cei din Ţară — noaptea, de 
la Biserica Albă şi de la Slatina, 
vedeam în depărtare, peste apa Tisei, 
doar inscripţia de neon a oraşului: 
Sighetu Marmaţiei); de neuitat îmi 
sunt şi întâlnirile, de peste ani, cu 
maramureşeni din Sighet, Baia Mare, 
Săpânța (cea cu “cimitirul vesel”, cu 
alte ingenioase inscripţii funerare); cu 
țărani din Borşa, leud, Vişeu de Sus... 


NOTE 


1 Extinderea duratei acestor ter- 
mene prin formula evazivă “1984-1987” 
(4 ani!, cum se exprimă Gr. Botezatu şi 
A. Hâncu, vezi în Cât îi Maramureşul..., 
Chişinău, 1993, p. 25; precum şi în 
Folclor din Maramureş, Chişinău, 1991, 
p. 3-4) nu este corectă. 

2 Aici şi mai jos, pentru această 
publicare a inscripțiilor, am redactat 
punctuaţia şi unele scrieri confuze, ca: 
undes (unde-s), lai (I-ai), primeştemă 
(primeşte-mă). 

30 carte de referință pentru cerce- 
tători de prestigiu din fosta Uniune 
Sovietică, de valoare şi astăzi — mono- 
grafia sa Moldavskie novogodnie 
prazdniki (XIX — nacialo XX v.) Í Sărbă- 
torile de Anul Nou la moldoveni (sec. 
XIX — începutul sec. XX), Chişinău, 
“Ştiinţa”, 1974. 

POEZIA UNUI NOU 
INCEPUT 


Petre Got şi-a ales ca titlu al 
volumului său de sinteză Plâns de 
heruvim spre a sugera firul contra- 
punctic şi firea contrapunctată din 
care se plăsmuieşte universul său 
poetic care se vrea unul demiurgic 
sau — cel puţin — unul apropiat de 
Dumnezeu şi consubstanțial acestuia. 
Nostalgia începutului pur, pregenetic, 
increat este dublată de nostalgia unui 
Nou Început recuperator, compen- 
sativ. Este un lirism fraged şi frust al 
esenţelor elementare, magmatice, 
primordiale. În bună tradiţie lirică 
românească — eminesciană şi bla- 
giană —, e un poet al organicului, care 
nu se împacă deloc cu elementul 
raţional, civilizator, mecanic, de- 
monic. Ceea ce terorizează “sufletul 
de floare” şi “cuvântul de zeu”, deci 
ființa-fiinţă şi fiinţa-poezie este tot ce 
se opune firii, potrivnicia, “timpul 
negru”, ora nefastă. Heruvimul fiind, 
conform ierarhiei biblice, îngerul cel 
mai aproape de Dumnezeu şi cel 
care-l cunoaşte mai bine, plânsul lui 
vine să semnifice o cădere din 
angelitate în demonie, în planul 
suferinței umane. 

Acest plâns apocaliptic de 
esenţă existenţială se cosmicizează 
şi se mioritizează: înaintarea în 
spaţiu, însoţită de o cădere inversă, 
este o mişcare plutitoare, somnolar- 
florală sub semnul unui panteism 
celest: “O dulce moleşeală şi un 
semn,/ O înălțare şi o reverie / Spre 
lumi nebănuite mă îmbie /Peste 
necuprinsuri să fiu Domn” (De toam- 
nă). Zenitul purității se corelează cu 
nadirul impurităţii, al noroiului lumesc. 
Mundanitatea e telurică prin definiție, 
e magmă în fierbere impură: “Clocot 
absurd, noroi / În ambalaj strălucitor.// 
Singura care mă salvează/ E greaţa.// 
Ingerul mă visează nufăr, /Pasărea — 
sânge mă vede printre nori.// Ah, cum 
m-aş duce, penumbră a vâltorii!// 
Ideea de plutire,/ Miezul de lumină a 


sunetului,/ Val de granit” (Ideea de 
plutire). Această plutire-împietrire nu 
e de domeniul asocierii aleatorii, ci al 
unei simbioze fireşti care accentuează 
discrepanţa dintre firesc şi nefiresc. 
De aceea, marele topos al lui Petre 
Got rămâne zero-timpul, timpul unei 
dimineți universale, absolute, omolo- 
gate, bineînţeles, Începutului pur al 
lumii, “miezului reavăn” al (altor) uni- 
versuri. Steaua Sirius, “pura stea 
Sirius”, este emblema cerească a 
purității râvnite. 

Poetul bănuieşte existenţa la 
fiecare pas a barierelor ontologice, o 
îmbolnăvire a lumii moderne şi a 
însuşi timpului, o năvală a “imperiilor 
de ceață”, pe care zice că “ştie să 
le-nvingă cu o floare”. Teama esenti- 
ală care-l copleşeşte este să nu fie 
“obstacol Marelui miracol”. “Mugurul 
demiurgic”, odată bănuit în lucrarea 
lumii, aduce echilibrul, “dreapta 
cumpănă”. Confraternitatea francis- 
cană, manifestată față de arbori, de 
iarbă şi elemente în genere, se 
cosmicizează intens, umple spaţiile 
vaste, le dă sens, le sacralizează 
chiar şi această întreprindere de 
reinstalare a sacrului şi de reîntronare 
a zeului Pan, a elementarității păgâne 
a lumii, romantică în esenţă, devine 
adevărata “rațiune pură” a poeziei lui 
Petre Got care se opune cu toată 
îndărătnicia “raţiunii practice”. Univer- 
sul devine un uriaş laborator de 
purificare şi decantare a esenţelor, de 
limpezire. Toate aceste esente, 
turnate în “recipientul” sufletului, devin 
înseşi esenţele lui Unu, esenţele 
Dumnezeirii. Poezia se identifică 
epifaniilor acestor ajungeri până în 
miezul ascuns al luminii, ca într-o 
inițiere neognostică: “Rai al logosului,/ 
Cuvinte trecute prin flacără,/ O, 
poezie!/ Lumină a realului / Realitate 
a luminii,/ Aripă, împreună cu iubirea,/ 
Spre Unu” (Diateze). 

S-ar putea crede că, adept al 
modernismului moderat, Petre Got 
rămâne caligraful blând-mioritic al 
peisajelor sufleteşti şi — prin urmare — 
al viziunilor liniştite, împăcate contra- 
punctic. Nu s-a observat că poetul 
coboară în abisurile sufleteşti şi se 
pătrunde de conştiinţa existenței unui 
cerc existenţial cosmic. Este cercul 
demonic al lui Acelaşi, al predestinării 
şi închiderii: “Marele crug tot sieşi ne 
trimite/ În alte ore, şi în alt sistem,/ 
Mă tot încearcă Mările Luminii.../ Păti- 

maş şi neînvins le chem” (Mările Lu- 
minii); “Nu pricepi că strâmtul cerc / 
Predestinat acelaşi este / Vom ajun- 
ge-unde-am fost, / Ca în pădurea din 
poveste”. 

E o pendulare frecventă între a 
fi şi a nu fi, a întrebărilor obsesive de 
felul “Mai exişti? Eu mai simt? Cum 
făcum / din Marea lumină o noapte 
totală?”, e o stare de interogativitate 
intensă sub semnul adresărilor 
psalmice lui Dumnezeu (“Atâta ardere, 
atâta zbatere, Doamne”... sau “Doam- 
ne, cât mai arată orgoliile tale,/Cât 
mai avem!”) sau sub semnul medi- 
tației asupra sensurilor Lumii şi Tim- 
pului şi propriului Eu (“Lumea a ajuns 
la capăt?”; “Orologiile sunt ferăstraie 
ale timpului?/ Secundele — rumeguş?”; 
“Lumina din mine/ Imi aparţine?..”). 
Senin-mioriticul Petre Got este, de 
fapt, un mare neliniştit, cu sufletul nu 
doar înrourat, ci îmbibat cu esenţele 
amare ale existenţei. Pe această 
undă ontologică confraternitatea cu 
viața şi tot ce respiră vitalitate se 
transformă într-o confraternitate 
firească cu moartea: "Vino, tu, moarte, 
să mă minţi / Cu chipul tău de pură 
mască / Şi vinde-mi pentru doi arginti 
/ Tot ce vrea gândul să cunoască.// 
Ora-i de scrum, ora-i de iască,/ Sper 
să nu mă mai rănească — /Vino, tu, 
moarte, să mă minţi / Cu chipul tău 
de pură mască” (Oră de scrum). 
Scara interogativității culminează 
mereu cu o întrebare asupra morții: 
“Ce înseamnă / Lumea ce în somn o 
văd,/ Fiinţa / Care tandru mă răpeşte 
noaptea?/ Se prevesteşte, iarăşi, un 
prăpăd?/ Eşti tu, iubito?! Este 
poezia?/ Este moartea?” (Semn). 

Imaginea tradiționalistă, pur 
romantică a poetului apare cu totul în 
altă lumină; căci romantismului de 
substanță se adaugă perspectiva 
vizionară expresionistă şi neo- 
simbolistă: “Clăi de gânduri,/ Cergă de 
vrăbii,/ Stânci proptindu-şi fruntea / De 
frunte,/ Roua ideii,/ Înger tăcut — Înaltă 
suferința noastră la ceruri,/ Să nu ajun- 
gem pulbere vântului,/ l-am spus.// 
Fierbe în jur / Negru infernul / De 
răsărit, de apus” (Rouă). 

Echilibrul dintre formule se dato- 
rează tot registrului clasicist care 
aduce o concentrare şi o limpiditate re- 
velatoare: “Luminii ce o porți în mine / 
Şi se căzneşte drumul să-şi slu- 
jească / l-ar trebui, încă un timp / 
S-ajungă-n albia cerească. // l-ar trebui 


încă un crug,/ Hăuri şi mlaştini să 
învingă;/ Glasuri mă strigă din adânc, 
Tânjeşte ora-ntr-o ferigă.// Durere, 
lasă-mă să cred / Că ies din rană fruct 
şi foare;/ Plânge izvorul în pustiu, / 
Focul tămăduirii moare.// Bulbii 
aşteaptă sub zăpadă,/ Aripi în vânt 
îşi frâng puterea — / Ajută, Doamne, 
să se vadă / Cum se repetă Invierea” 
(Calvaria). 

Preaplinul existenţial se toarnă 
în esențe surprinse în rigidități metro- 
nomice, în care tactul este respectat 
cu severitate, aducând acorduri 
psalmodiate. 

Lirismul lui Petre Got oscilează, 
aşa cum remarca exact Ştefan 
Augustin Doinaş, între peisajele 
maramureşene ca semne simbolice 
ale unui suflet care se întoarce spre 
genuin şi între întrebările pe care le 
generează timpul, între fraza muzicală 
bazată pe lauda imnică şi fraza dură, 
aspră, sfidând demonia timpului mo- 
dern, între păgânismul de tinereţe şi 
creştinismul accentuat al versurilor 
din ultimul timp: “Cine a citit cu atenţie 
această poezie a unui suflet candid, 
cutremurat de interogaţii esenţiale, nu 
poate să nu fie surprins de o trăsătură 
dominantă: evitarea continuă a oricărui 
conceptualism, uzul exclusiv al ele- 
mentelor concrete, al unei figuraţii cu- 
lese direct din realitatea împrejmui- 
toare. Speculaţiile filozofice ale 
acestui lirism se întemeiază de fieca- 
re dată pe imagini: sugestia porneşte 
inevitabil de la lucruri, care sunt 
utilizate ca semne permanente, vizi- 
bile, în imanenţa lor, pentru o realitate 
care se situează într-un dincolo abia 
sugerat, mereu presimţit, ca ecouri ale 
unei transcendente încă misterioase. 
Străin de orice retorism, Petre Got e 
un remarcabil poet al Firii — cosmos 
de alcătuiri mirifice — care-şi divulgă 
permanent Demiurgul” (postfață la 
Plâns de heruvim, p. 347). 

Poet al Firii, Petre Got este, 
bineînţeles, şi poet al Fiinţei care, 
asemenea naturii, îşi ascunde şi îşi 
arată sensurile într-o atmosferă de 
ecouri şi sunete surdinizate, care se 
înalță sub formă de rugăciune spre 
Unul întemeietor şi spre Timpul care-l 
reprezintă: Zero- Timpul, Timpul ori- 
ginilor cosmice. De aceea, la efectul 
descriptiv, evocator, se adaugă efectul 
vindecător, unificator(orfic), thauma- 
turgic. 

SCHIMBARE 
ŞI CONTINUITATE 


O existenţă cotidiană obişnuită şi 
o alta dramatică, generată inclusiv de 
dilema modernizării tehnologice (ima- 
ginea omului cu faţă de plastic fiind 
elocventă în acest sens), prezente în 
cele două cărţi de versuri semnate de 
Gheorghe Mihai Bârlea: Lasă-te prădat 
şi Din penumbră, apărute în acelaşi an 
(1998), denotă interesul vădit al autoru- 
lui pentru schimbare şi continuitate, 
deopotrivă. Poetul maramureşean se 
impune cu discreție din perspectiva 
evitării exceselor sau a extremismelor, 
o perspectivă cu substrat nu doar este- 
tic, ci şi etic, dictată şi de nevoia apropierii 
dintre oameni: Trebuie să-ți fie cineva 
aproape, — scrie autorul. Cuvintele în 
căderi de ape au rostul de a acoperi un 
lapsus în comunicarea eului cu lumea: 


Vin cuvintele căderi de apă 
pe sufletul o albie de râu 
în care mari lopeţi ne sapă. 


Gheorghe Mihai Bârlea 


LASĂ-TE PRĂDAT 


Nevoia de comunicare vizează 
relația eului cu alteritatea din perspec- 
tiva binelui, autorul procedând în spiritul 
tradiției ce are la bază principiul funda- 
mental al dreptului uman sau divin con- 
form căruia ruptura, dezacordurile sunt 
condamnabile. O constatare: 


Pentru fiecare lucru 
cuvintele îşi întâlnesc vocea, — 


ce poate fi citită şi în sens de opţiune 
estetică, în acelaşi timp, comportă o 
încărcătură vădit religioasă. Religio- 
zitatea transpare, de asemenea, în 
obsesia imaculatului, a candorii copilă- 
reşti, a începuturilor ritualice divulgate 
de foşnetul arborilor singuratici ce 
îngână sunete de colindă. 

Imbibat de omenie (vezi poeziile: 
Cu nemărginire, Tei etern), versul său 
se alimentează şi din “amăgirile nevino- 
vate” ale unei sentimentalităţi, la prima 
vedere, comune, care însă trebuie pri- 
vită şi din unghiul ce se deschide către 
dilema dintre o sentimentalitate traditio- 
nală specifică mentalităţii colective şi 
raționalismul individualist modern. În 
fața acesteia din urmă personajul liric 
marcat de candoare copilărească apare 
“ruşinat”: 


mă întorc ruşinat spre casă 
clătinându-mă cum pe picioare 
străine: 
oraşul acesta există 
fără de mine 
(Oraş ocupat). 


Oraşul monoton balaur cu accen- 
te luxuriante atrage şi respinge în 
acelaşi timp. Aici este localizat universul 
familial al poetului. Un anturaj constituit 
din prieteni, familie, copii, soră şi frate, 
femeia iubită etc. subliniază nevoia de 
confort sufletesc a omului modern. 

O poezie de atmosferă se coagu- 
lează din ceața dimineților pure şi din 
aşteptările unui personaj îndrăgostit. 
Uimirea se asociază aici cu îndrăgos- 
tirea, iar jocul de-a va-ţi ascunselea cu 
lumea plictisului, din care personajul liric 
încearcă să evadeze, nu este doar un 
capriciu, ci vine din necesitatea interioa- 
ră de sinceritate. Nevoia de sinceritate, 
peste care se suprapune dorinţa de 
eliberare (în văzduhul verii este ca în 
cătuşele zodiei, — scrie autorul), trage 
universul acestei poezii spre marginea 
teatrului lumesc, spre penumbră, unde 
se “brodează” misterele vieţii. Visarea, 
somnul este marca, paravanul de umbră 
după care personajul îşi probează 

starea de sin-gu-ră-ta-te (ce cuvânt 
lung!), poezia constituindu-se ca 
demers anihilator al acesteia. Cartea 
visului deschide sau închide în ea lupta 
cu înstrăinarea de sine a însuşi perso- 
najului, angoasele şi zâmbetul ca artă 
a vietii. 

Altercația, textualismul duios, 
splendorile descrierii după natură, 
elegia fac parte din modalitățile de 
exprimare ale poetului copleșit de trăire 
şi obsedat de anihilarea stării de 
plictiseală. Plictisul, înteles şi ca obo- 
seală de vânzoleala dramatică a exis- 
tentei, generează nevoia unei reflecții 
detaşate a corelaţiei eu — lume. “Um- 
bra”, cu multiplele sensuri pe care le 
comportă, îi deschide autorului ample 
perspective metaforizante. O lume 
construită în laboratoarele visului, 
comparabilă cu cea din stradă (toate 
lucrurile, pentru mine, / îşi încep viaţa în 
vis, / apoi le întâlnesc pe stradă), îşi 
strecoară diferența de lumină a lucru- 
rilor în bagajul unei imaginaţii poetice 
aflate la intersecţia dintre real şi livresc. 
Realul, cu toate întorsăturile lui drama- 
tice tăinuite în pliurile unor metafore 
bogat foşnitoare, vorbeşte, în numele 
autorului, şi prin zonele deschise ale 
unei sensibilităţi vulnerabile. Dar poetul, 
convins că intuiţia-i cale pură spre 
înşelăciune, preferă să îndrăgească 
aceste zone prin imagini elaborate 
marcate de livresc. 


De remarcat că expresia zgârcită, 
condensată la modul aforistic — “cele 
mai frumoase întâmplări se scriu pe aer/ 
respirând”, “cumplit îmi tace casa ca 
taina unui mort” — polarizează cealaltă 
tendință de revărsare a eului în lumea 
şi în lumina cuvântului: 


Salvarea e totuşi să vii 
Cu gura doldora de cuvinte 
Cu cuvinte doldora de iume. 


Dorinţa năvalnică de comunicare 
face ca singurătatea adiind peste acest 
univers poetic de penumbră să nu-l 
descumpănească. Echilibrul e menţinut 
de o credință subterană care se odih- 
neşte în adâncuri. Este credinţa în 
duhurile bune ale pământului maramu- 
reşean, pe care e mai înțelept să nu le 
provoci. 

Poezia lui Gheorghe Mihai Bârlea 
este de aflat în proximitatea acestor forțe 
ale pământului din care versul său se 
hrăneşte cumpătat, creştineşte, deta- 
şându-se de gurmanzii ce preferă bu- 
catele autohtone, la fel ca şi față de aler- 
gicii la autohtonisme. 

LEAGĂN DE CUVÂNT 


Apărut cu sprijinul acordat din 
partea unui grup de poeţi de la Baia 
Mare (îngrijit de Gheorghe Mihai Bârlea 
şi Dumitru luga, prefațat de Gheorghe 
Pârja), volumul antologic Leagăn de 
cuvânt (Editura Cybela, Baia Mare, 
1997) include versurile a 14 autori 
maramureşeni de dincolo de Tisa: 
Gheorghe Dan, lon Chichinejdi, Gheor- 
ghe Granăr, Maria Grin, Vasile Guzo, lon 
Migali, lon Mihalca, Carolina Moiş, 
Gheorghe Moiş, Mihai Negre, Anuta 
Opriş, Ecaterina Popescu, Elena Popo- 
vici şi Sorin Şiman. Fişele biobiblio- 
grafice ce însoțesc grupajele de poezii 
vorbesc despre relativa tinereţe a 
autorilor şcoliţi în special la Cernăuţi şi 
în R. Moldova, la Chişinău şi Bălţi, tot 
aici publicându-şi şi creaţiile literare. De 
la un timp aria posibilităţilor lor de 
afirmare se extinde şi în oraşele mara- 
mureşene din Țară, fapt deosebit de im- 
portant pentru viitorul culturii şi spiri- 
tualităţii românilor din această parte 
geografică vitregită de destin. 

Caracterul acestei poezii ce 
poartă pecetea izolării se desprinde din 
tendința de conservare a culturi. Să 
amintim doar faptul că în această 
regiune se află mănăstirea Peri, care 
simbolizează începuturile scrisului 
românesc. 

Cum altfel să se profileze peisajul 
liric al acestei enclave româneşti, dacă 
nu prin omniprezenta celor mai “tari”, 
mai rezistente în decursul secolelor 
mijloace de transmitere a mesajelor, 
anume simbolul şi metafora? 

Adâncit în istorie, personajul este 
legat prin sângele fierbinte de dac de 
chemarea pământului. Istoria este o 
suprafață de contact care insuflă viață, 
imediat ce e atinsă. Datina, legea, 
valorile, muntele, marea, izvorul răsuflă 
prin cuvântul enormelor vreri (lon 
Chichinejdi). Memoriile ning cu melan- 
colii amare (Gheorghe Granăr). Patria 
e un cuvânt ce amiroase a lumină depli- 
nă (Maria Grin). Viaţa e ca o rouă /ca o 
picătură de ploaie,/ca o scânteie (Vasile 
Guzo). Mai elaborată, alteori imaginea 
se încheagă ca într-un joc de oglinzi: 
Stau / faţă-n față cu mine — / ucid 
amintirile altora / ca pe nişte vânturi de 

oboseală... (lon Migali), sau ca într-un 
joc cu măşti. 

O dorinţă de solidarizare, mobilul 
căreia se citeşte în suferinţă, îi uneşte 
pe majoritatea dintre autorii incluşi în 
acest volum: 


Şi sufletul meu este o boală 
Boala pietrei — 
O cunoaşteţi şi voi 

(lon Migali). 


Chemarea clopotelor la Apşa de 
Jos este din alt veac (lon Mihalca), de 
unde vin şi holdele de înțelepciune. 

Pasul pe plapoma de gând este 
neprihănit aidoma celui pe iarba moale 
de dor (Carolina Moiş). 

Universul acestei poezii este un 
aliaj dintre imaginea poetizantă şi 
“opţiunea” declarată franc dintr-un sen- 
timent acut al datoriei în fața istoriei. 
Realul este privit prin grila hărții de 
contur: 


Faţa tatei, față de plugar, 
e o hartă de contur. 
(Gheorghe Moiş). 


Valenţa etică a versului îşi află o 
explicare nu de ordin estetic, ci ține de 
istorie: împărţirea Maramureşului în 
două părţi, cât va dura, va alimenta o 
astfel de poezie ce se constituie ca un 
brâu de lacrimi cristalizate în jurul 
literaturii româneşti. 

POEZIE ŞI 
RAFINAMENT POETIC 


Poate reținerea sau frica de 
răceala poeziei încifrate, ermetice, ori 
evitarea asumării unor eforturi inte- 
lectuale — răsplătite totuşi, în final, cu 
asupra de măsură — sau chiar como- 
ditatea, au făcut ca volumul de versuri 
Mileniu provizoriu (Editura “Cybela”, 
1996), publicat de lon Bogdan, să fie 
atât de puţin comentat până în 
prezent! 

lon Bogdan, alias Dumitru luga, 
care se vrea din stirpea voievozilor 
maramureşeni sau a descălecătorilor 
de țară (vezi numele de Bogdan şi 
luga) din nordul extrem românesc, 
scrie poezie vrând parcă să spună că 
“se nasc în Maramureş poeţi”. Man- 
taua-i nelipsită, un fel de caftan 
domnesc cu trimiteri la hlamida greacă 
sau la toga romană, de un croi spe- 
cial, purtată cu vehemenţă pe umeri 
pentru a-i lua cât mai puţin din gradele 
de libertate ale mişcării, vrea parcă 
să sublinieze libertatea de altădată a 
oamenilor din acest nord de ţară, cum 
şi libertatea lui de creație, nesupusă 
nici unor reguli prestabilite. 

După o activitate culturală 
notabilă, poetul îşi publică, în anul 
1976, volumul de debut Cerb Alb, 
aureolat atunci cu premiul editurii 
Albatros. Mileniu Provizoriu (a doua 
sa carte, cuprinzând poeme scrise 
până în 1988, când a fost predată 
Editurii Cartea românească, lector 
scriitorul Mircea Ciobanu) este 
structurat, mai mult formal, în patru 
capitole, fără mari diferenţe între ele, 
notabile fiind, totuşi, titlurile acestora, 
dintre care ultimul a dat şi numele 
volumului: (Spațiu posibil, Zoon 
politikon, Elegii domestice şi Mileniu 
provizoriu). 

Dumitru luga ne propune, acum 
când postmodernismul este în floare, 


o poezie absconsă, ermetică, enig- 
matică şi oraculară, cu simboluri greu 
(dar nu imposibil) de descifrat. Ea 
sugerează şi tratează taine ale 
existenţei, ale contingentului, pe care 
însă, intenţionat, nu încearcă să le 
explice, lăsând cititorului libertate 
absolută de interpretare şi decodare. 

Principalele teme — originale şi 
foarte variate — sunt culese dintr-un 
adânc fond autohton, dintre ele 
nelipsind muntele, florile, mina, 
anotimpurile şi lunile anului, cimitirul, 
umbra mamei şi chiar “clipa de azi”. 
Sunt eludate, deliberat, multe teme 
obişnuite, comune, folosite în mod 
uzual de poeţi ca: entropia materiei şi 
a vieții, patriotismul de paradă, erosul 
cu toată explozia lui — mai nouă — de 
trivialități şi licenţiozități, folosite mai 
ales de poeţii tineri, în numele 
libertăţii absolute de creaţie. 

Relevabilă este nota de inter- 
textualizare a poeziilor, puterea de a 
sugera “misterul lucrurilor simple”, 
cum spunea Eugen Simion. Unele 
poeme au drept motto citate celebre 
scoase în special din diferite zone ale 
culturii europene. Lirismul de natură 
gnomică se concentrează şi se 
esențializează în câteva versuri ale 
poemelor ca, de exemplu: “Adevărat 
rămâne doar cuvântul... Pământul e 
bătrân ca o poveste / şi fiecare îi 
suntem pe potrivă” etc. (Spațiu 
posibil). 

Prozaismul mai tuturor poemelor 
le face greu de învățat pe dinafară ori 
de recitat pe scenă. Poeziile de aici 
se citesc, nu se declamă. Multe 
versuri sunt scrise în maniera lui lon 
Barbu sau, mai ales, a lui Blaga, fru- 
moase, plăcute, dar reci şi solemne, 
sugerând uşoare conceptualizări: “e 
câmpul pregătindu-se pentru / înde- 
lungatul somn al iernii / ce va să vină / 
ce va să vină / cum va închide totul / 
cu albe ziduiri orizontale / orizontaaale 
şi fără scăpare / ca într-o irepetabilă 
viață / va să se nască visul / din lun- 
ga / lunga noapte a nefirii / va să se 
nască visul / în lume / în lumea noas- 
tră albă” (noiembrie spre alb). 

Deşi în plin postmodernism, 
poetul eludează complet textualismul, 
ludicul, sarcasmul, utilizând în schimb 
calamburul, echivocul, aluzivul, ca în 

poemul verde plin de lirism şi eufonie: 
„..“Şi miile de mii de mile / vestind 
vetuste zări umile / se înmulțiră peste 
poate / de la genunchi până şi-n coa- 
te / Marea uscată ca pământul / îşi 
trâmbiţă nespus chemarea / A şi pie- 
rit / eternul chaos / veni cu sete de 
repaos...” (verde). 

Inovând forme diferite ale poe- 
ziei şi căutând cu orice preţ origi- 
nalitatea, evitând permanent derizoriul 
şi dând o notă de maximă seriozitate — 
căutată — scrisului său, poetul reu- 
şeşte să creeze în toate poemele din 
volum ambiguitate şi echivoc, speci- 
fice şi necesare poeziei moderne. De 
asemenea, nerespectând programat 
regulile ortografice şi de punctuație — 
un fel de licență poetică folosită 
frecvent şi de alţii — sau folosind sem- 
ne de punctuație la începutul versu- 
rilor, poetul vrea să lase cititorului 
libertatea de a le plasa singur acolo 
unde acesta consideră, ori simte, că 
este nevoie de ele. 


Aceleaşi considerente îl călă- 
uzesc şi atunci când aşază versurile 
în poeme, creând impresia de joc, de 
dezordine, de dispreţ față de grafia 
clasică a poeziei. Fiecare poem este 
scris altfel, altfel îi sunt aşezate 
cuvintele în vers şi versurile în strofe 
(acolo unde sunt strofe). Ni se propune 
o formă grafică a poeziei, spaţială, cu 
unele cuvinte scrise oblic în pagină, 
altele zig-zag-at, alternând cu scrierea 
normală, ca să atragă atenţia, să-l 
intereseze, să-l şocheze şi să-l ațâțe 
pe cititor, să-i incite curiozitatea. 

In această dezordine simulată 
se găsesc multe poeme interesante, 
valoroase, în special prin mesajul tran- 
smis: “Anti * (soare — I.M.) / Antiaer / 
Anticorp | de parcă acest timp s-ar 
încadra / într-o formulă matematică / 
întotdeauna cu semnul parităţii /! dar 
ce lume ar fi şi câtă /lumină! / cine / 
coboară / înspre / adâncuri...” (Descin- 
dere periculoasă). 

Înseşi cuvintele poemelor sunt 
prezentate pe alocuri ca un fel de 
anagrame pe care cititorul ar urma să 
le ordoneze după propriile-i preferințe, 
aşa ca să obțină sensuri noi, inedite, 
cu eficiență optimă, în dorinţa de a-şi 
satisface plenar nevoia de frumos. 
Sunt apoi poezii de un prozaism 
asumat, în care se folosesc ticuri şi 
exprimări curente, recurgându-se 
adesea la jocuri de cuvinte sau 
expresii gnomice care amplifică 
valoarea poemelor şi uneori le sal- 
vează de la derizoriu: “azi / ca o nouă 
lumină / începe grăbita clipă unica/ 
pe muntele alb din răsărit stă în 
cumpănă / soarele cu aripi de foc şi 
iluzia / se înalță dreaptă şi însingurată 
asemeni / cu un bătrân arbore din ianu- 
arie imaculatul / ... e clipa posibilă / 
“frunza care cade-n vale / nu mai urcă 
pe stâlpare' / e clipa de diamant dură 
şi impecabilă / “frunza care pică jos / 
nu mai suie unde-a fost” (privelişte). 

Poezie cultă, voit nemuzicală, 
behavioristă, care se adresează mai 
mult minții decât sufletului, lipsită de 
oralitate... Ea lasă câmp liber ima- 
ginaţiei şi asociaţiilor mentale creând, 
cu o disimulată ironie, o lume paralelă 
cu cea reală căreia îi stabileşte teme 
de meditații şi un comportament quasi 
normal: “o clipă rămânem absenţi la 
tot ce poate fi / zbatere economică şi 
instabilitate mondială / comprese 
atomice pe fruntea popoarelor şi iar / 
nenumărați mărunți dictatori / schi- 
zofrenică logoree / de fiecare zi a 
secolului 20 / a venit oare / ora 
caporalilor ori a altor / nenumărați 
distrugători ai ordinii...” (trei zile de 
vară 1.2). 

Temele poeziei țin de spaţiul 
poetic circumscris Maramureşului (şi 
în special celui istoric), fac dese 
trimiteri la originea noastră, la istoria 
şi geografia locului: “despre cei mai 
viteji şi mai drepți / despre memoria 
lui Deceneu / inventatorul prohibiţiei / 
despre regele său şi despre ne- 
prevăzătorul / şi preanesupusul 
nimănui / eroul basmului pierdut “De 
bello dacico”/ despre mândra Dochia 
cu cele nouă / îmbătrânite cojoace / 
despre Făt-Frumos numele său rămas 
ca / o veste fericită Româniță Ro- 
bonban/ sau despre bătrânii ce îl 


povestesc seară / de seară în Maramu- 
reş mândru cavaler / galopând peste 
întinsele plaiuri hyperboree / sau 
despre noi înşine / cu bucuria clipei / 
că mai suntem încă vii şi sentimentali 
I că nu ne robim nimănui...” (trei zile 
de vară 1.4). 

Urmărind ineditul, spectaculosul, 
poetul trece de la un registru liric la 
altul, de la versuri lungi la versuri de 
numai câteva silabe, de la asonanţă 
la rimă perfectă, de la versuri anodine 
la versuri aforistice, la onomatopee, 
schimbând frecvent cadrul existenţial 
în care-şi plasează tramele poemelor — 
acolo unde sunt trame explicite — 
jucându-se pur şi simplu cu imaginaţia 
cititorului, incitându-l să-şi continue 
lectura, să vadă care va fi sfârşitul. 
Poezia oferă ocazia multor asocieri, 
te chinuieşte dezlegarea şaradelor, a 
metagramelor, a rebusurilor poetice 
plasate la tot pasul: “binefacere ca o 
gumă / de mestecat / oarbe cariile 
dentare / nici un grad de rudenie 
coşul / fabricii de chimicale / dese co / 
coaşele de fum /pol / ?/ polu oare? / 
coco mă iubeşte / cocoşul / mă cântă 
coşul / pieptului / ca o fabrică / şi / a 
tăcut sirena / irena / irina / irima / 
inima / unghiile auR / esturi de condi- 
ţie umană / bine fac / ere / ca o gumă 
de mestecat/ ! înainteeeeeeeee!” 
(erată). 

Ca un orfevru lucrând o bijuterie 
de preț, poetul îşi modelează ver- 
surile, le încarcă de sensuri, forme şi 
simboluri, exploatând calculat va- 
loarea cuvintelor şi valenţele lor de a 
asocia şi combina, de a forma 
sintagme, maxime ori aforisme, ca în 
final să creeze satisfacţii sufleteşti, 
senzații de mulțumire, de graţie, ori 
să pună, în acest scop, mintea 
cititorului la un travaliu continuu. 

Cornel MUNTEANU 


PROZA 
NECONVENŢIONALĂ 


Salutat cu plăcută curtoazie de 
critică şi ocupând multă vreme o 
ierarhie încurajatoare în topurile de 
carte ale revistelor literare, deloc 
complexat de reacţiile criticii de 
receptare şi necantonat în formule 
generaţioniste de serie, Adrian Oţoiu* 
(n. 1958) este unul dintre cei mai 
prolifici prozatori români ai momen- 
tului. Surprinzător prin nonşalanţa 
jocului cu. propriul text, care permite 
intrări şi ieşiri imprevizibile, lăsând 
materia epică să se disperseze 
deopotrivă orizontal şi vertical, fertil 
prin ingeniozitatea şi capacităţile 
textului de deschidere spre multiple 
conexiuni interne, care traduc semnifi- 
cații decodificate ad-hoc, din chiar 
mersul lecturii. Volumul său de debut, 
Coaja lucrurilor (1996), care i-a adus 
şi premiul pentru cea mai bună carte 
a anului, propunea o formulă postmo- 
dernă de proză, prin care modelul or- 
ganic al construcției epice tradiționale 
nu mai acoperă substanţa ideatică şi 
textul debuşează în frânturi de texte 
alternative la o realitate propusă liniar. 
Această tehnică a dislocării firului epic, 
printr-o disjuncţie a planurilor narative 
şi o disipare a eroului din epica tradi- 
ţionalistă, este reactivată, cu mai mult 
aplomb şi inventivitate textuală, în 
cele două volume de proză scurtă, pu- 
blicate în ultimul timp de Adrian Oţoiu. 
Căci traseul de la suflul epic, între- 
ţinător pentru o lectură încă orizontal 
narativă, din volumul de debut, la 
ipostaze epice, denivelând structura 
şi relieful intern al narațiunii, din Chei 
fierbinţi pentru ferestre moi (1998) şi 
Stângăcii şi enormități (1999), a fost 
pentru autor unul de turnură şi formulă 
personală şi personalizată. Atât în 
regim cantitativ, prin reevaluarea unor 
secvenţe din ansamblul epic, care trec 
aici în prim-planul narativ, cât şi în 


regim calitativ, prin disoluția liniei în 
falii narative, creând posibilitatea 
interferenţelor şi interpunerii altor 
secvenţe pe secvența-matcă. În plus, 
noile cărți ale lui Adrian Oţoiu produc 
şi o resurecţie a temelor narațiunilor, 
de la aparenta banalitate diurnă a 
cotidianului inform la granița prozei 
absurdului şi grotescului jovial. 
Venită ca o ilustrare a modelului 
postmodernist, dacă nu ca un mijloc 
de definire şi contur teoretizant, proza 
textualistă a ultimului deceniu, cu 
referința în textele lui Mircea Cărtă- 
rescu,-— propune cel puţin trei mutații 
esenţiale în dinamica textului narativ: 
un discurs al fragmentului care 
diseminează unitatea ansamblului, o 
altă poziţionare şi alt statut al 
naratorului, departe de naratorul- 
regizor stăpân peste situații şi eroi, 
şi, în fine, o altă ontologie a pro- 
punerilor de realități structurate epic. 
Numai dacă, în cazul prozelor lui 
Mircea Cărtărescu, modelul specios 
al amestecului de secvenţe narative 
permite pe alocuri reactivarea mode- 
lului organic al operei, simulând un 
dialog polifonic al fragmentelor de 
text, iată, la Adrian Oţoiu radicalitatea 
textualistă are drept efect o dublă 
acțiune: una care plonjează în 
deconstructivism şi răstoarnă ierarhia 
secvenţelor textuale, o alta care 
poposeşte în contextualism, re- 
adaptând techn-ul într-un joc neo- 
aristotelic în care cititorul însuşi 
devine parte la construcţia textului. 
Formula-cheie a unui astfel de model 
capătă identitate printr-un erou- 
ipostază a naratorului, din bucata 
Dincolo (din vol. Chei fierbinţi pentru 
ferestre moi): “un teritoriu neexplorat 
la noi, dincolo de autenticitate, spre 
un hiperrealism factual al tran- 
scrierii netrucate, nedistorsionate de 
clişeele zise ale transfigurării artistice” 
(p. 107, subl. n. — C.M.). Mai mult 
chiar, Adrian Oţoiu accede la o altă 
viziune bergsoniană asupra raportului 
dintre viu şi mecanic; printr-o replică 
a sintezei mecanicului umanizat, o 


* Adrian Oţoiu, Coaja lucrurilor 
sau dansând cu Jupuita, Editura Car- 
tea românească, 1996; Chei fierbinţi 
pentru ferestre moi, Editura Paralela 
45, 1998; Stângăcii şi enormităţți, 
Editura Paralela 45, 1999. 

convergenţă a contrariilor dintre 
techne-ul narativ şi techné-ui ci- 
bernetizat, care permite şi naratoruiui 
şi eroilor săi să-şi intersecteze 
destinele, dramele şi fericirile deo- 
potrivă. Expresia grafematică a 
construcţiei este această procesare 
de text pe formula iconică şi decodată 
a mesajelor umanizate ale comunicării 
informatizate, sub care sunt redactate 
şi editate cele două cărţi. Ontologic 
vorbind, o astfel de viziune şi con- 
strucţie nu rosteşte alarmant senti- 
mentul înstrăinării şi nici cel al 
robotizării ființei umane, ci numeşte 
o realitate-alternativă la un model 
prozaic al cărții, adică ciber-naratorul 
care scrie acum şi aici despre ce mai 
rămâne valid dintr-o carte-fereastră, 
care, odată închisă, apune o lume şi, 
redeschisă, renaşte o alta. Poziţia 
ciber-naratorului nu mai este una 
tutelară, privind impersonal la specta- 
colul pe care şi l-a creat, ci este 
implicat în propriul său scenariu, co- 
participant şi co-beneficiar. O impli- 
care pe dimensiunea fragmentului, 
care-i anulează dreptul de dirijare a 
liniei (liniilor) narative spre un final 
rezolvat. 

O categorie fertilă pentru acti- 
vizarea textelor-tampon, mizând pe 
urzeala de tip derridean, ca sistem de 
relaţii potenţiale între secvenţe, o 
constituie prozele aşezate sub semnul 
călătoriei, la propriu cu trenul sau vir- 
tual prin căutări în lumea informaticii. 
De la texte precum A/arma, Portrete, 
Shakespeare şi computerele (din 
primul volum), în care relaţiile nara- 
tive se tes intertextual, amestecând 
voit planurile, timpurile şi spatiile 
epice, iar eroii, precum Crista, Vlad 
Mireanu, se încheagă după tiparul 
“portretelor corecte, ca nişte caziere 
de la politie”, personaje de drame 
clasice refac eposul dramatic al 
pieselor shakespeariene, itinerarul 
este de la previziune la vedere. Cheia 
din proza Pre-viziune aparține unui 
erou, Lori, care încearcă recuperarea 
vârstei aurorale a poeziei amenințate 
de ochelarii prea măritori ai unei 
realități sterpe. Poate de aceea, pe 
fereastra deschisă de Pisi —, perso- 
najul mişcător în “ferestrele moi” ale 
computerului —, se petrec scene eroti- 
zante care dezbracă maşina pentru a 
o oferi plăcerii afectului intelectual, 
sau în cabina de vot, unde se mută 

existenţele diurne ale oamenilor, atâr- 
nându-şi visele, utopiile şi nefericirile 
de codui unei liste electorale, ca-n 
bucata Opțiuni. Sentimentul călătoriei 
este dublat de cel al căutării, fie al 
unui nou mit, Draculaland, fie a 
celuilalt, pentru o nuntire amânată şi 
nicicând prinsă într-o casetă video (O 
seară la teatru) ori a unei locuinţe fără 
probleme (Jurassik Pork). Toate 
aceste căutări au un pre-text în 
căutarea scriitorului utilitar (Dincolo). 

Cât dintre toate aceste oferte, 
care multiplică perspectivele asupra 
realului şi virtualului, aparține zonei 
“stângăciilor”, invulnerabile prin 
inocența manifestărilor lor, şi cât zonei 
“enormităţilor”, vulnerabile prin vio- 
lentarea logicii prea formale şi 
formaliste, al doilea volum al lui 
Adrian Oţoiu repune eroi, spaţii şi 
motive epice în formula textului în 
prelungire. Mult mai abrupt, cu o doză 
mai mare de joc intertextual şi cu o 
motivaţie ontologică majoră, care 
converteşte condiţia “sinistralului” în 
adevăr de domeniul evidenţei. Deşi par 
să fie narațiuni continue celor din 
primul volum — o continuitate mai 
degrabă a relaţiilor textuale decât 
tematică —, secvențele din acest 
volum propun şi un contract de lectură 
cu cititorul, antrenându-l la un alt gen 
de parcurs al cărții. Adaptat la figu- 
rarea lumilor prin calculator, volumul 
subintitulat Carte de calculatoare 
pentru spirite literatoare cultivă, 
suplimentar față de întâiul, şi sus- 
panul, ambiguitatea, finalul sus- 
pendat, fără debuşeu însă în zona 
fantasticului. Căci,dacă e să reperăm 
întâmplările tainice din obscurul stu- 
dio nupţial al lui Caspar (Mireasa lunii) 
sau la fel de învăluita moarte a Laurei, 
mireasa nenuntită (nuntire prin 
prinderea momentului pe peliculă), din 
secvența Nu există greşeală de- 
construcţia de care vorbeam se 
rezumă la adiţionarea planurilor 
narative, printr-o altă referențialitate: 
un incident, o stare a eroului Pompi- 
liu. Eroii nu sunt mânaţi de nişte 
himere, cât transformă pasiuni şi 
excentrisme, pervertind iconizarea ca 
figurație a monumentalului în repre- 
zentare sintetică a stângăciilor şi 
enormităţilor. Stângăcii şi enormităţi 
nu ca abateri de la normalitatea 
impusă ori reglementată artificial, ci 
ca substanță a unei lumi ostentativ 

de normale. Ciclul de proze care 
angajează destine de creatori, precum 
Doru Scobar, Mona, Nicoleta Cătă- 
linoiu, Pompiliu, instituie o lume a 
reprezentării la obiect a umanului. Fie 
că spaţiul casnic devine bun comun, 
iar lumea cu întreg caruselul ei de 
tipologii, reacții şi toponimii se scurge 
din afară înăuntru, ca în cazul 
magazinului de second hand al lui 
Luchi Mezeşan (O mână norocoasă 
la second hand), fie că monumentalul 
muzeal —, o reprezentare a lumii în 
descompunere datorată tocmai enor- 
mităţilor şi stângăciilor omenirii —, al 
lui Doru Scobar, “Enormităţi ridicate 
la rang de artă, îi uimeşte azi pe 
sibieni cu Stângăciile sale” (Ponde- 
rosa Bluff) sau mâna stângă imensă 
întinsă spre cer, ca o rugă de îndrep- 
tare divină (/nima bate pe stânga) 
pluteşte peste prozele lui Adrian Oţoiu 
un mesaj-avertisment, controlabil nu 
numai genetic, cultural şi moral, dar 
mai ales ontologic. În această miză, 
colaborarea dintre memoria umanităţii 
şi memoria lui Pisi, când existentul 
din jurul nostru nu ne dă măsura 
dreptăţii şi normalului, umanizarea 
memoriei calculatorului (chat rooms) 
poate oferi soluția depăşirii tuturor 
crizelor umanităţii, de la cea politică, 
morală la cea erotică, culturală, 
existenţială. Stau în picioare argu- 
mente de domeniul evidenţei, adevă- 
rate enormităţi şi stângăcii impuse 
printr-o discriminare dexteră, de la 
improprietatea terminologică (stânga, 
stângăcii) la absurditatea semantică 
a formulelor instituționalizate (Faculta- 
tea de Drept — sic!) până la Lista de 
Aur a Marilor Stângaci, cu nume 
sonore (deloc stângace ca nume!). 
Aşa încât o Academie de design şi 
proiectare în Stângăcii, constituită 
într-o comunitate care şi-a dat deja 
măsura valorică cu stânga, oferă 
alternativa viabilă chiar şi pentru 
campania electorală a lui Scobar. 
Reacţia opoziţiei dextere, printr-o 
acţiune de boicot, o conferință de 
studii postdextrocratice, cu prilejul 
inaugurării monumentului de la Sibiu, 
toate aduc în prim plan o scenă 
caragialescă, o mână dreaptă şi una 
stângă ridicate pe tribuna electorală, 
într-un soi de obştească împăcare, 
dar nu de lungă durată. Căci dacă 
“inima bate pe stânga!”, cum sună 
sloganul electoral al lui Scobar, 


umanitatea însăşi ar trebui să popo- 
sească o clipă la acest adevăr ge- 
netic, care să aducă cu sine şi toate 
celelalte adevăruri şi să recunoască 
de facto eroarea: “S-ar putea totuşi 
ca, acum, pentru prima oară în istoria 
umanității, să iasă în faţă sinistralii. 
Ei sunt mai puțini, însă milenii de 
opresiune i-au învăţat să fie adapta- 
bili, inventivi, vicleni. Mâine chiar, 
lumea ar putea fi a lor” (p. 203). 

Mizând şi pe contextualism, 
proza lui Adrian Oţoiu face proba 
interferenţei dintre creator şi receptor. 
Fiind experienţă individuală, textul 
poartă în sine şi amprenta cititorului. 
Aşa se face că naratorul parează 
absenţa din text, nu ştie cine vorbeşte 
în text (Cine a vorbit? Nu ştim), sau 
se abandonează intervenţiei altcuiva 
în propriul text (Aici ar fi bine să 
înceapă ploaia) ori se poziţionează în 
afara evenimentului (din partea 
astalaltă a istoriei), siluind povestirea 
să încapă în cadrele receptării (au dat 
ghiont povestirii, făcând-o să înceapă 
naibii cumva) sau chiar propune o altă 
linie de lectură, o secvenţă de la 
stânga la dreapta. Nonşalanţa cu care 
naratorul se retrage din scenariu sau 
se abandonează eroilor (unui călător- 
spectator) încarcă sarcina scrierii 
deopotrivă eroilor şi cititorului. Acesta 
operează în text cu o constrângere a 
materialului ficțional şi o libertate a 
logicii evenimenţiale. Poate că şi rolul 
mesajului publicitar, al pictogramelor 
care colorează linia narativă a textelor 
se regăseşte în acest supliment 
intuitiv, o retorică figurală a cititorului. 
Limbajul destructurat şi contextualizat 
abundă în barbarisme, mitologisme, 
eufonii, fonetisme simbolice şi ca- 
lambururi, hipersemantisme, topo- 
nimii ivite ad-hoc, derivate populare, 
ca mijloace de deconceptualizare a 
textului organic tradiţionalist. Ele 
antrenează cititorul într-un joc ţesut 
pe relaţii lingvistice surprinzătoare, 
întreținând tonusul unei lecturi sus- 
ţinut umorale. 

Cu un ambitus epic genuin, 
surprinzător prin capacitatea instituirii 
relaţiei în locul substanţei, deloc 
convențională şi schematizată, proza 
lui Adrian Oţoiu radicalizează dis- 
cursul prozei contemporane, oferind 
şansa unei revigorări de bun augur. 

Gheorghe GLODEANU 


EMINESCU ŞI TENTAȚIA 
FANTASTICULUI 


Cronologic, primul autor de proză 
fantastică românească de certă valoare 
este Mihai Eminescu, considerat şi 
creatorul genului la noi în țară. Atras, în 
acelaşi timp, de cele mai variate dome- 
nii ale literaturii, Eminescu nu este nu- 
mai un precursor, ci un strălucit înteme- 
ietor, a cărui originalitate a influențat în 
mod favorabil o bogată posteritate 
literară. Interesul pentru mitologie, cultul 
visului, atracția manifestată faţă de 
fabulosul folcloric apropie creaţiile 
prozatorului român de operele marilor 
reprezentanţi ai romantismului german 
precum Novalis, Jean Paul, Ludwig 
Tieck sau E.T.A. Hoffmann, fără ca 
aceste posibile filiaţii să diminueze 
meritele incontestabile ale. autorului 
Luceafărului. Lucrări precum Archa- 
eus, Cezara, Umbra mea, Sărmanul 
Dionis, Avatarii faraonului Tlă, Moar- 
tea lui loan Vestimie, dintre care mai 
multe, din păcate, nu au putut fi termi- 
nate, constituie scrieri de excepție, 
situându-l pe autorul lor printre cei mai 
avizaţi reprezentanţi ai genului. Deose- 
bit de important este faptul că Eminescu 
introduce în proza fantastică o serie de 
teme şi motive care nu vor fi reluate în 
deplina lor amploare decât de Mircea 
Eliade. Se poate vorbi chiar de o 
obsesie eminesciană în literatura lui 
Mircea Eliade, care aproape în toate 
nuvelele, povestirile şi romanele sale 
face referiri la creația marelui poet, unele 
lucrări precum Şarpele sau Domni- 
şoara Christina putând fi interpretate 
ca nişte replici la Cezara, respectiv la 
poemul Luceafărul. Eminescu este cel 
care introduce în proza fantastică 
românească dimensiunea metafizică, 
coordonată ce reprezintă şi principala 
trăsătură a literaturii semnate de autorul 
Nopţii de Sânziene. ignorată de con- 
temporahii ce nu aveau o experiență de 
lectură adecvată pentru un asemenea 
tip de literatură, umbrită pe nedrept de 
caracterul monumental al liricii, proza 
marelui scriitor a avut un destin ingrat, 
fiind valorificată abia de cercetătorii 
secolului XX. Cu toate acestea, fantas- 


ticul eminescian a avut o importantă 
posteritate literară, printre continuatori 
numărându-se o serie de nume de 
referință ale culturii române. În studiui 
pe care îl consacră prozei fantastice 
româneşti, Sergiu Pavel Dan vede în 
Eminescu creatorul fantasticului româ- 
nesc de factură doctrinară. În viziunea 
criticului, fantasticul “doctrinar” se 
sprijină pe o anumită armură magico- 
ezoterică sau filosofică. Este vorba de o 
serie de naraţiuni “cu mesaj”, în care 
supranormalul nu mai apare intem- 
pestiv şi deconcertant ci, dimpotrivă, 
legitimat, având tendinţa de a patrona 
normalul prin intermediul ideilor. 

Multe din textele marelui scriitor 
se deschid cu un preambul teoretic, 
relatarea-cadru fiind urmată de una sau 
de mai multe naraţiuni în naraţiune ce 
vin să demonstreze valabilitatea eşafo- 
dajului ideatic. Această schemă epică 
funcţionează extrem de eficient şi în 
relatarea intitulată Avatarii faraonului 
Tlă. Considerată de exegeţi “capodo- 
pera fantastică neterminată”, naraţiunea 
ilustrează credinţa în metempsihoză, 
potrivit căreia fiinţa este împărţită în două 
domenii distincte: învelişul perisabil şi 
sufletul nemuritor. Rămas în manuscris, 
textul a fost “botezat” de G. Călinescu, 
cel care, în 1932, îl şi publică în “Adevă- 
rul literar şi artistic”. În volum, relatarea 
a văzut pentru prima oară lumina tipa- 
rului în anul 1943, într-o ediţie îngrijită 
de Alexandru Colorian (M. Eminescu, 
Proză literară), purtând titlul Povestea 
regelui Tlă. Ca şi în cazul romanului 
Geniu pustiu, avem de a face cuo 
naraţiune în ramă, relatarea iniţială fiind 
urmată de alte trei naraţiuni în naraţiune 
ce vin să ilustreze conţinutul ezoteric al 
cărţii. Cerşetorul Baltazar din Sevilla, 
marchizul Alvarez de Bilbao şi tânărul 
romantic Angelo reprezintă reîncar- 
nările succesive ale faraonului Tlă. 
Cercetătorii operei lui Eminescu au 
semnalat existenţa unor reminiscenţe 
din proza fantastică a scriitorului francez 
Theophile Gautier, îndeosebi din Le 
Pied de la momie şi Avatar, fără ca 
aceste ecouri să ştirbească puternica 
notă de originalitate a autorului Lucea- 
fărului. Pornind tot de la conceptul de 
metempsihoză, o lucrare asemănătoare 
va realiza şi Liviu Rebreanu în romanul 
Adam şi Eva (1925). 

Relatarea-cadru a nuvelei emi- 
nesciene ne transpune în timp pe 
vremea domniei faraonului Tlă. Şi de 
această dată, Eminescu se dovedeşte 
un remarcabil pictor al peisajului şi un 
strălucit creator de atmosferă. Autentic 

poet romantic, el face elogiul nopţii. De 
altfel, Eminescu face distincţie între 
măreţia peisajului şi efemeritatea 
condiţiei umane. Nu întâmplător, fara- 
onul muribund este înfățişat în decorul 
luxuriant al divinului oraş Memfis: Mem- 
fis era la picioarele lui... oraşul infinit cu 
cupolele albe... a cărui ocean de palate 
urieşeşti, a cărui strade largi pavate cu 
petre lungi şi albe, a cărui grădini de 
palmieri forma un tablou la care se uita 
uimit şi adânc. Descrierile de natură se 
împletesc însă adesea, la romanticul 
Eminescu, cu meditaţia filosofică. Astfel, 
în fața măreţului tablou al cetăţii, 
faraonului i se pare că visul său se 
suprapune peste cel visat de însuşi 
spiritul universului. Mai mult, prin 
recursul la magie, faraonul are revelaţia 
reîncarnărilor sale succesive: Destupă 
fiola şi turnă trei picături ca cerneala din 
ea peste apa din cupă şi (apa) deveni 
încet-încet întâi galbenă ca un aur 
diafan, apoi roză ca cerul aurorei, apoi 
albastră şi adâncă ca albăstrimea 
cerului. 

EI se uită mult în pahar şi părea 
că vedea lucruri ciudate în metamor- 
fozele colorilor lui... Într-adevăr i se păru 
că vede în aurul diafan, în fund, o 
muscuţă de om, c-o cârjă în mână, bătrân 
şi pleşuv, dormind cu picioarele-n soare 
şi cu capul în umbra tinzii unei biserici... 
in apa roză văzu parcă un peştişor vioriu 
care samana a un tânăr frumos... în apa 
viorie văzu un om sinistru şi rece, cu 
fata de bronz... 

Tot pentru a decripta tainele 
timpului, faraonul o invocă, pe cale 
magică, pe zeiţa Isis. Alegerea nu este 
întâmplătoare deoarece, în mitologia 
egipteană, Isis era simbolul armoniei 
matrimoniale şi al fidelității casnice a 
femeii fată de soţul ei chiar şi după 
moartea acestuia. După cum relevă Vic- 
tor Kernbach în Dicţionarul de mitolo- 
gie generală, mai târziu, ea este consi- 
derată şi ca o zeiță sapienţială, pose- 
dând arta magiei, a tămăduirii şi chiar a 
învierii din morţi. Instrumentul magic cu 
ajutorul căruia este invocată zeița este 
oglinda, obiect cu puteri divinatorii, în 
măsură să reflecte stelele, adică inteli- 
genta creatoare. În confruntarea lui cu 
zeiţa Isis, faraonul ia cunoştinţă de ni- 
micnicia fiinţei sale în raport cu eterni- 
tatea arhetipului. Definit doar ca o clipă 
suspendată, omul nu este nici măcar 
pulbere, ci doar o formă prin care ea 
trece, căci pulberea există întotdeauna. 
Timpul pentru individ reprezintă trecere, 
un drum către moarte, căci până şi o 
durată foarte scurtă de numai câţiva ani 


e în stare să aducă modificări ireversibile 
în fizionomia lui. Singurul lucru care 
rămâne acelaşi tot timpul vieţii sale este 
numele, dar realitatea ce se ascunde în 
spatele acestui arhetip suferă metamor- 
foze uimitoare. Revolta titanică împo- 
triva timpului nimicitor, tentativa de a 
forța eternitatea să se concretizeze în 
nişte perene monumente de piatră este 
zadarnică: piramidele, templele, monu- 
mentele de granit pe care omul le ridică 
nu reprezintă decât nişte perisabile “coji 
de alună” în fața eternității. In contrast 
cu Sărmanul Dionis, în Avatarii farao- 
nului Tlă simbolistica umbrei este răstur- 
nată. Ea nu mai este o întruchipare a 
eternității ce însoţeşte fiecare nouă reîn- 
carnare a omului, ci reprezintă însăşi 
trecerea, degradarea. Omul nu este 
decât o umbră, adică ceva efemer şi 
insignifiant. De aici afirmaţia orgolioasă 
a zeiței: In mine, în peire şi renaştere 
este eternitatea... Voi... o umbră ce mi-a 
plăcut a zugrăvi în aer... voi vreţi să mă 
prindeţi pe mine... Nebuni! 

Tot de povestea regelui Tlă ţine şi 
motivul piramidei. Aceasta apare ca o 
întruchipare a mormântului dar, prin 
maniera în care se înalță spre cer, ea 
poate fi considerată şi ca o posibilitate 
de a înfrunta trecerea pe cale magică. 
Ca simbol ascensional, piramida face 
legătura între teluric şi astral, ducând la 
identificarea regelui mort cu zeii nemuri- 
tori. Retragerea lui Tlă în piramidă nu 
reprezintă numai o retragere din faţa 
mediocrităţii existenţei cotidiene, ci şi o 
opțiune pentru lumea spiritului. Trăind 
din plin, asemenea Luceafărului, setea 
de repaos, faraonul se defineşte drept 
un sărman visător sfărâmat de durere, 
doritor de moarte... Substituind ascensi- 
unea cu descinderea sub pământ, 
Eminescu zugrăveşte acum un alt spaţiu 
matricial, cel al mormântului. Mai mult, 
scriitorul descrie cavoul de sub piramidă 
într-o surprinzătoare consonanţă cu 
imaginile sale paradiziace. Astfel, 
mormântul regelui Tlă şi al defunctei 
regine Rodope se găseşte pe o insulă 
în mijlocul unui lac subteran, dobândind 
toate atributele unui topos edenic. Prima 
secţiune a naraţiunii se încheie prin 
proclamarea confuziei dintre vis şi 
realitate şi printr-o serie de noi meditații 
asupra efemerităţii condiţiei umane. 

Cel de-al doilea segment al nara- 
țiunii aduce cu sine atât o călătorie în 
timp, cât şi una în spaţiu. Evenimentele 
nu se mai petrec în Egiptul antic, ci la 
Sevilla, locul falnicului faraon Tlà fiind 
preluat de un avatar parodic al acestuia, 
cerşetorul nebun Baltazar. Activitatea 

onirică a personajului reprezintă o 
modalitate de evadare din fața agresiunii 
unei realităţi ostile. Ca şi în narațiunea 
intre coteţe de Al. Macedonski, perso- 
najul visează că se metamorfozează în 
cocoş. Doar animalele îi repetă numele, 
vorbind astfel de identitatea lui ante- 
rioară. Peisajul este şi el plin de mister, 
în consonanţă cu cele prezentate. 
Atmosfera relatării aminteşte de poemul 
Noapte de noiembrie de Al. Mace- 
donski şi de romanul Cimitirul Buna- 
Vestire de Tudor Arghezi. 

Cine sunt eu? — sună întrebarea 
pe care şi-o pune una dintre reîncar- 
nările faraonului. Interogaţia se dove- 
deşte justificată în contextul în care o 
profundă amnezie pune stăpânire pe 
personaj atunci când începe o nouă 
existenţă. Visul vieţii gentiiomului 
bătrân şi bogat, a cărui identitate 
rămâne un timp incertă, consistă în 
găsirea unei comori uriaşe marcate pe 
o hartă. Povestea marchizului Alvarez 
de Bilbao devine însă insolită îndeosebi 
prin prezența motivului dublului, motiv 
îndrăgit de autorii de proză fantastică. 
Dând dovadă de o extraordinară gene- 
rozitate, el renunţă la mâna donei Ana 
când află că aceasta iubea pe altcineva. 
Şocul fantastic este provocat însă de 
suprapunerea visului cu realitatea, 
gestul marchizului de Bilbao aparținând 
de fapt dublului său oniric. Din naraţiune 
nu lipseşte nici motivul tabloului însu- 
flețit, extrem de frecvent şi el la autorii 
de proză fantastică. Ca într-un roman 
de mistere, totul devine tainic, lumea 
ordonându-se după principiul labirin- 
tului. Coborârea personajului în subte- 
ranele unui vechi castel duce la găsirea 
unei uriaşe comori, totul fiind urmat de 
o serie de meditații privind atotputer- 
nicia banului. Din text nu lipsesc nici 
elementele livreşti, descoperirea unui 
craniu trimițând, în manieră hamletiană, 
la efemeritatea aspirațiilor umane. 
Averea este considerată cheia voinței 
omeneşti, chintesență a mişcărilor 
istoriei, reprezentant al puterilor ome- 
neşti. Ideile filosofice pătrund cu ge- 
nerozitate în substanţa epică, alcătuind 
o trăsătură specifică a naraţiunilor lui 
Mihai Eminescu. 

La fel cum va proceda Gala 
Galaction în Moara lui Călifar, Emines- 
cu reia firul întâmplărilor pentru a doua 
oară, de data aceasta din perspectiva 
adevăratului marchiz Alvarez, cel care 
doar visase întâmplările derulate ante- 
rior. Confuzia dintre vis şi realitate este 
exprimată în felul următor: Ai visat 
realitatea, marquise... În ciuda dovezilor 


materiale care i se aduc, marchizul 
refuză însă ca să recunoască realitatea 
viselor sale. Motivul dublului revine în 
scena duelului dintre Bilbao şi perechea 
sa din oglindă. După tiparele romanelor 
cavalereşti, Eminescu ne prezintă o 
confruntare insolită între personaj şi pro- 
pria sa imagine virtuală, duel în urma 
căruia umbra i se substituie adevăratului 
marchiz. 

Narațiunea prezintă, în conti- 
nuare, metamorfozele ce intervin în 
existența marchizului datorită averii sale 
fabuloase. Eminescu zugrăveşte o 
ipostază demiurgică a omului datorată 
puterii banilor. Prin intermediul aurului, 
marchizul îşi creează o lume falsă, un 
paradis artificial, ce se destramă însă o 
dată cu banii. De aici concluzia amară: 
Aurul e izvorul faţariei ş-a minciunei... 

Există şi în acest capitol-nuvelă un 
portret angelic, cel al Ellei, ce devine un 
timp suprema promisiune pentru reite- 
rarea unui paradis terestru: Şi ce 
frumoasă era Ella...! Ella avea frunte de 
marmură, cu părul de aur cenuşiu, cu 
ochii mari, în care cerul se-namorase... 
gândeai că universul înstelat se uită 
asupra pământului numai de dragul 
ochilor ei. Şi mânele ei de crin şi umerii 
ei de zăpadă... Un poem... Situaţia din 
narațiunea lui Eminescu anticipează 
condiţia personajelor din romanele lui 
Anton Holban şi din Adela lui G. Ibrăi- 
leanu, unde diferenţa sensibilă de 
vârstă dintre cei doi îndrăgostiți devine 
un serios handicap în împlinirea iubirii. 

Ultima narațiune în naraţiune 
reconstituie povestea unei noi re- 
încarnări a faraonului. Este vorba de 
tânărul Angelo, un personaj romantic, 
puternic atras de mistere. Şi de această 
dată, trecerea de la o relatare la alta se 
face aproape imperceptibil, ca şi când 
ar exista o comunicare firească între 
evenimentele povestite. Mai mult, po- 
vestea lui Angelo anticipează naraţiu- 
nea Cezara. Faptul nu este atât de 
surprinzător, deoarece mai multe dintre 
nucleele epice neterminate ale lui 
Eminescu au fost reluate în alte relatări 
de dimensiuni mai ample. Pe de altă 
parte, motivul mortul-viu a fost prelucrat 
de Eminescu şi în naraţiunea Moartea 
lui loan Vestimie. Şi de această dată, 
scriitorul ne prezintă un personaj proble- 
matic, un cerebral ce are fruntea etern 
întunecată de cugetări aspre. Specifică 
metempsihozei, senzaţia de déjà vu 
este explicată de Angelo în felul următor: 
Imi pare că noi am mai trăit odată şi că 
eu te-am iubit c-un amor nebun şi 
copilăresc... Visez ades, şi în fundul 

visărilor mele văd Egipetul cu toată 
măreția istoriei lui şi-mi pare c-am fost 
rege şi c-am avut o femeie frumoasă, ce 
se numea Rodope, şi că acea femeie 
eşti tu... Şi în această naraţiune este 
refăcut cuplul alcătuit dintre un neofit şi 
maestrul său spiritual. Iniţiatorul este 
doctorul de Lys, membru al societății 
mistice “Amicii întunericului”, pentru 
care singura realitate a vieţii este 
plăcerea. Acesta îl introduce pe Angelo 
într-o lume ezoterică, unde valorile su- 
preme sunt identificate în voluptăţile 
sufleteşti. Tânărul neofit este dus în 
peştera demonului amorului, unde 
participă la o şedinţă de magie. Emines- 
cu introduce şi motivul androginului, alt 
motiv esenţial la care recurg autorii de 
proză fantastică. Indianistul Sergiu Al- 
George vorbeşte chiar de androginiza- 
rea erosului la Eminescu prin iposta- 
zierea iubitei în ambiguitatea simbolului 
androgin. In opinia criticului, androginul 
nu este numai un ideal de perfecțiune a 
individului, a unei singure conştiinţe, ci 
tocmai ieşirea din individualitate şi din 
polaritatea sexuală, prin contopire cu 
elementul opus într-o stare a bi-unității. 
Cu alte cuvinte, androginia devine un 
simbol al transcendenţei individualului 
prin eros. Şedinţa de magie la care 
participă personajele este condusă de 
un asemenea tânăr numit Cezar sau 
Cezara, a cărui identitate se fixează în 
funcţie de opţiunile lui Angelo. Persona- 
jul este prezentat în ipostaza lui demo- 
nică, în măsură să creeze o serie de lumi 
posibile. Ca şi în cazul lui Shakespeare, 
apare şi problema teatrului în teatru prin 
spectacolul magic realizat de Cezara. 
Travestiul este văzut ca o posibilitate de 
schimbare a identităţii, Cezara apărând 
în postura livrescă a unui Hamlet 
feminin. Ea se defineşte drept un de- 
mon al amorului şi îşi amenință iubitul 
că îl va distruge. Dragostea este 
zugrăvită ca o cufundare într-o stare de 
vrajă şi de beţie a simţurilor. Înfăţişată în 
antiteză cu femeia-înger, din relatarea 
lui Eminescu nu lipseşte nici femeia-de- 
mon. Angelo refuză paradisul domestic 
alături de Lilla, deoarece i se pare că 
acesta ucide visele prin monotonie, 
omoară marile idealuri, transformând 
existenţa într-un infern. ln opoziţie cu 
iubirea domestică a Lillei, Cezara îi 
promite o iubire demonică, axată pe vo- 
luptatea cea crudă a dorinței şi a durerii. 
Cu această dilemă se încheie naraţiu- 
nea lui Eminescu, o relatare ce plasează 
întâmplările “sub pecetea tainei”. Din 
păcate, din manuscris lipseşte cea de a 
patra naraţiune în naraţiune promisă în 


ramă, atunci când faraonul îşi antici- 
pează, pe cale magică, viitoarele 
întrupări. Este vorba de relatarea în care 
regele trebuia să se reîncarneze în omul 
sinistru şi rece, cu față de bronz. 

Cronica literară nu a rămas insen- 
sibilă la disponibilităţile de excepţie ale 
acestei relatări. Astfel, Nicolae Ciobanu 
remarcă deschiderea textului faţă de 
cele mai diferite modalităţi ale fantas- 
ticului şi consideră Avatarii faraonului 
Tlă un adevărat breviar al fantasticului 
din întreaga operă narativă a lui Emi- 
nescu. Unul dintre cei mai avizaţi 
comentatori ai nuvelei rămâne însă G. 
Călinescu, cel care îi consacră chiar teza 
sa de doctorat. Marele critic are meritul 
de a fi denumit proiectul epic nefinalizat, 
titlul ales fiind în concordanţă deplină 
cu semnificaţiile lui majore. În plus, 
atunci când publică Avatarii faraonului 
TIă, Călinescu împarte textul în şase 
secțiuni intitulate: Memfis noaptea, 
Tristeţea unui faraon, Taina piramidei, 
Cerşetorul nebun din Sevilia, Din 
cerțetor, marchiz, Marchizul Alvarez 
şi umbra sa, Un mort viu, Societatea 
“Amicii întunericului”. Criticul remarcă 
dimensiunile gigantice ale decorului 
utilizat de Eminescu, supralicitarea 
arhitecturii având menirea de a potenţa 
şi mai mult fragilitatea condiției umane. 
În rest, poetul e departe de a respecta 
în descrierile sale adevărul istoric. 
Memfisul zugrăvit este un oraş de vis, 
unul creat după o geografie imaginară 
şi nu reconstituit după documente. Căli- 
nescu identifică numeroasele ecouri 
livreşti ale naraţiunii, printre autorii citați 
aflându-se o serie de nume de rezonan- 
tă precum Shakespeare, Goethe, Schil- 
ler, Novalis, Gautier, Hoffmann, Tieck, 
Jean Paul, Arnim, Poe, Bernardin de 
Saint Pierre etc. 

Faptul că pe scena politică româ- 
nească din a doua jumătate a secolului 
al XIX-lea au activat cu consecvență şi 
şi-au menținut prezenţa în sistemul de 
guvernare două partide de prestanţă ne 
îngăduie să extrapolăm acţiunea lor 
politică şi economică până la a aprecia 
că au dat naştere la două curente de 
idei: conservatorismul şi liberalismul. 
Istoric e atestat indubitabil că viaţa 
politică a epocii a fost dominată de cele 
două puternice forțe politice: partidul 
conservator şi partidul liberal. Ele s-au 
impus prin structurile economice şi so- 
cial-politice ale timpului, care le susti- 
neau şi le motivau existenţa, şi s-au 
definit, prin acţiunea şi influenţa exerci- 
tate, ca tendințe dominante pe termen 
lung, fenomen cunoscut şi în viața 
politică a altor state europene, începând 
cu Anglia (tory şi wighy — pomeniti şi de 
Eminescu într-unul dintre articolele 
sale). 

Nu e locul să facem aici istoricul 
celor două partide şi nici să le înfățişăm 
evoluția în timp pe scena vieții politice 
româneşti. Scopul propus de noi este 
de a le decanta ideologia politică prin 
prisma gândirii şi atitudinii lui Eminescu, 


aşa cum apare reflectată în publicistica 
sa. Menţionăm că Eminescu era ataşat 
conservatorilor şi a manifestat nete 
tendințe antiliberale, dar între aceste 
două extreme el şi-a păstrat totuşi o 
relativă independenţă, încât echilibrul 
judecăților sale îi conferă suficientă 
obiectivitate istorică întregului demers 
publicistic. Notele critice îi vizează 
adesea şi pe conservatori, iar multe 
dintre ideile liberale nu sunt contestate, 
chiar dacă ascuţişul examenului critic 
şi tenta polemică le vizează în mod spe- 
cial. Remarcându-le ca fapte ale istoriei 
contemporane şi tratându-le ca realități 
ce nu pot fi neglijate, Eminescu le eva- 
luează conținutul pe mai multe planuri 
şi din diverse perspective, extrăgând din 
analiza ce le-o face şi idei cu mai mare 
putere de generalizare, până la a 
reprezenta contribuții originale de teorie 
şi doctrină politică. 

Sesizând lupta pentru putere a 
celor două partide, alternanţa lor la 
conducerea ţării, principiile şi reformele 
promovate, pozițiile adoptate faţă de 
diferite evenimente şi chestiuni impor- 
tante de politică internă şi externă, 
Eminescu îşi pune problema dacă există 
vreo deosebire între partide, în general, 
între conservatorii şi liberalii de la noi, 
în special. Ocazia de a se pronunţa i-o 
dă momentul în care s-a pus problema 
înființării în 1877 a unui partid al cen- 
trului, ca “element moderator între ele- 
mente extreme”, cum textual se exprimă 
poetul. Comentând cu ironie fenome- 
nul, Eminescu trage o concluzie scep- 
tică: “Deosebirea între partidele din 
România este foarte mică şi este înte- 
meiată pe o cultură individuală mai mult 
sau mai puțin îngrijită. Fiecare se repre- 
zentează mai mult pe sine decât o clasă 
socială oarecare, şi lucrul principal e 
forma mai puţin corectă în care cineva 
caută a face plauzibile aşa-numitele 
sale principii. Poate pentru că există şi 
în Franța un centru va fi şi la noi “la 


modă” un asemenea partid, mai multă 

importanță nu credem să aibă în ţara 
noastră, a advocaţilor”. Enunţul e deose- 
bit de dens în idei şi concis în expresie, 
făcând limpede concepţia de ansamblu 
a poetului asupra politicului. Adică, 
partidele pozitive nu promovează pro- 
grame distincte, de anvergură, ci doar 
interese restrânse de grup, existența 
noului e mai mult o chestiune de formă 
şi de modă, decât de fond, de unde deci 
însemnătatea redusă pe care o poate 
revendica în viața politică a țării. Un 
“moft”, cum s-ar exprima cu sarcastic 
umor Caragiale. Cu toate acestea, Emi- 
nescu ia în serios un subiect minor, din 
analiza căruia trage concluzii majore. 
El îl abordează nu doar din unghi per- 
sonal, ci “din punctul de vedere al unui 
studiu social al României”, care îi per- 
mite să conchidă că nu sunt exacte şi 
nici motivate extremele şi centrul acum, 
deoarece nu există deosebiri esenţiale 
de substanţă între ele, nici măcar de 
principii. Nici unul dintre partide nu 
întruneşte “elementele necesare” spre 
a ocupa un loc pe merit în viaţa politică. 
De pildă, dreapta extremă, “partidul 
retrograd”, conservatorii deci. “Căci 
unde sunt stările pe cari s-ar putea 
întemeia?”, adică aristocrația istorică, 
clerul, breslele, ţăranii, răzeşii. “Nu, nici 
una din clasele pozitive moştenite în 
forma în care le păstrase evul mediu n-au 
fost în stare să reziste erei “înnoiturelor” 
şi a importului de legi şi instituţii din 
Paris”. Tonul amar al constatării oglin- 
deşte întru totul poziţia idelogică, 
precum şi atitudinea critică emines- 
ciană, nu însă pur subiective, deoarece 
“în oricare om cu simţ istoric” formarea 
unui partid al centrului va întîlni “un surâs 
sceptic”. Urmează motivaţia, cu argu- 
mente specifice gândirii politice emines- 
ciene: “Pe când configurează tot mai 
multe combinaţii, numească-se ele 
“centru” sau stângă sau dreaptă sau x 
sau y, tot pe atuncea clasele pozitive 
dau întruna înapoi”. “De aceea cu părere 
de rău trebuie s-o spunem că orice 
formaţie nouă parlamentară nu are 
drept corelat o clasă pozitivă care caută 
a da expresie intereselor ei, ci sunt nişte 
gândiri lipste de cuprins, fără a cores- 
punde cu ceva real”. Desigur, intransi- 
genta lui Eminescu e drastică şi doar în 
parte dreaptă şi adevărată. Exigenţele 
poetului față de politică sunt maxime şi 
realitatea epocii nu i-a confirmat nici pe 
departe aşteptările. Nu o dată a scris că 
nimic nu i se pare mai neserios în 
România decât politica. Suportând 
asprul rechizitoriu pe care i-l face ga- 
zetarul Eminescu, expusă ridicolului 
opiniei publice, viaţa politică româ- 
nească a epocii, superficială cum era, 
şi-a urmat totuşi cursul, conservatorii şi 


liberalii fiind oamenii politici care în fapt 
au rămas autorii cu mai mari sau mai 
mici merite în procesul făuririi României 
moderne (revoluţia de la 1848, Unirea 
din 1859, reformele lui Cuza până la 
1866, cucerirea Independenţei de stat 
la 1877. Instituirea Regatului pe la 1881 
şi consolidarea suveranităţii României 
în context european până la primul 
război mondial). 

Eminescu are bunul simț comun, 
dublat însă de cel istoric şi în relaţie 
strânsă cu criterii ştiinţifice, de a raporta 
orice teorie, fie şi doctrină, la realitate. 
Aici e realismul, materialismul, pozitivis- 
mul sau fatalismul de care concepţia lui 
se leagă sau poate fi pusă în legătură, 
cum au încercat diverşi exegeţi să-i 
găsească filiații şi afinități de idei. Prin 
urmare, el nu a făcut o critică în sine a 
principiilor conservatoare şi liberale, 
deşi avea darul speculaţiei şi capacita- 
tea de a dizerta cu competenţă pe atât 
de multe teme ale vastei sale culturi, 
inclusiv politice. N-a pus în cumpănă 
doar ideile liberale cu cele conserva- 
toare, spre a stabili care sunt mai bune 
sau mai rele, ci pe ambele le-a con- 
fruntat cu realitatea, prin prisma rezul- 
tatelor practice. Şi aici discrepanțele 
erau mari pentru ambele partide, rapor- 
tând ceea ce îşi propuneau să facă la 
ceea ce efectiv puteau înfăptui. Reali- 
tatea era mult prea dureroasă pentru ca 
Eminescu să-şi piardă instinctul dreptății 
şi gustul adevărului de dragul unor 
exaltări, ambiţii sau orgolii politice. El 
nu neagă utilitatea partidelor, nu le 
contestă statutul legitim în viața politică 
modernă, dar îşi permite libertatea de a 
le judeca fără cruțare, cum face de altfel 
şi cu legile, şi cu Constituţia, şi cu regele 
şi cu puterile statului etc. El nici nu-şi 
face iluzia că ar exista vreun partid, 
“tocmai pentru că e partid” (adică “parte” 
prin chiar sensul originar al cuvântului), 
în măsură să îndrepte toate stările de 
lucruri pe făgaşuri bune. De aceea, se 
mulţumeşte cu părerea că “între partizi 
e desigur acela mai preferabil care nu 
amăgeşte pe nimeni, ale cărui interese 
sunt identice cu ale bunei orânduieli”, 
în rest crede că doar “o mână de fier” ar 
impune remedii situației dezastruoase 
în care se afla atunci România şi va con- 
tinua să se afle, iată, şi azi “la mila sorții”, 
“la pomana împrejurărilor esterne” etc., 
etc. În chestiunea delicată a subordo- 
nării țării față de interese străine, con- 
secinţă inevitabilă a liberalismului, îşi 
pune întrebarea dacă imputările n-ar 
trebui să şi le împartă între ei atât con- 
servatorii cât şi liberalii, de vreme ce 
aceştia din urmă se dau drept “patrioţi 
şi naționaliști”, deci apărători ai elemen- 
telor conservatoare din ţară. 

Găsind că liberalii se deosebesc 
de conservatori în ceea ce priveşte 
înțelegerea naturii şi esenței statului 
(“product al naturii” pentru cei din urmă, 
“productul unui contract, răsărit din 
liberul-arbitru al locuitorilor” pentru cei 
dintâi), Eminescu dezvoltă o întreagă 
teorie a spiritului reacționar european 
aflat de mai multe secole în dispută cu 
ideile liberale. Acuzându-i pe liberali că 
au votat legi împotriva propriilor lor prin- 
cipii (îngrădind adică libertatea indivi- 
dului), poetul întrevede o întreagă evo- 
luţie a spiritului românesc spre reactiu- 
ne, adică spre apărarea şi conservarea 
intereselor naţionale: “Noi prevedem că 
orice bun român va deveni cu timpul mai 
mult ori mai puțin reacționar”. Nervul 
dialectic al acestor dispute, apetitul 
pentru paradox, combaterea adver- 
sarului cu propriile lui mijloace şi argu- 
mente fac deosebit de incitante inter- 
venţiile de presă ale poetului-gazetar. 
Considerând că adesea îi sunt răstăl- 
măcite ideile şi frazele, alteori preluate 
de-a dreptul ca bun al lor, Eminescu se 
vede silit să se apere şi să clarifice 
anumiţi termeni. La acuzația adusă 
conservatorilor că ar fi “reacționari cu 
instincte medievale”, precum se află în 
Franța şi Germania, Eminescu dă 
lămuriri din care reiese ferm că este 
duşman al jocului de cuvinte şi reclamă 
respectarea proprietății noţiunilor spre 
a face posibil dialogul. “Cuvintele “con- 
servator” şi “liberal” au însă la noi cu 
totul alt înțeles, şi, față cu raționalismul 
frazelor, gol, insipid, inexact al aşa- 
numiţilor liberali, noi reprezentăm 
realismul naturii înnăscute a statului şi 
pretindem că formele introduse să nu 
rămână forme goale, coji spre a se juca 
partizile cu ele, ci să aibă cuprins real. 
Voim a conserva libertăţi şi instituțiuni 
prin realizarea lor, prin aplicarea lor 
sinceră față cu un curent care le discre- 
ditează prin abuz şi prin ducerea la ab- 
surd”. Delimitarea se face şi mai concret, 
la nuanţă, cum s-ar zice, când e vorba 
de a întări ideea statului, adică tautologic 
formulată ca “ideea armoniei intere- 
selor naţionale”, diferenţiind-o de ceea 
ce crede sau spune cutare sau cutare 
partid. “Ceea ce voim deci nu e nici ca 
partizi să nu existe, nici ca ele să nu se 
lupte, ci ca lupta lor să nu degenereze 
în nimicirea unuia prin cellalt, voim ca 
înlăuntrul poporului nostru să nu predo- 
mine instinctele lui Cain.” 

Alte disociaţii pe care le face 
Eminescu spre a susține că e nevoie să 
existe deosebiri esenţiale de vederi 
între partide pentru a-şi merita numele 
se referă şi la aspecte particulare. De 
pildă, un membru al partidului nu trebuie 
confundat cu partidul, după cum partidul 


nu răspunde de opiniile personale ale 
unui membru, chiar dacă pretinde că le 
face în numele partidului. De asemenea, 
un partid nu poate fi făcut răspunzător 
pentru crimele unei persoane din 
componenţa sa. Respinge, în acest con- 
text, intenția, desigur insidioasă din 
partea gazetarilor de la “Românul”, de 
“a rezuma în persoana d-lui Maiorescu 
pe tot partidul conservator”, chiar dacă 
poziţiile sale se înscriu în politica de 
echilibru, de prevedere, de patriotism 
promovată de conservatori. Autoritatea 
unui partid nu poate fi transferată unei 
persoane, după cum aceasta singură nu 
poate personifica partidul. Dar, desigur, 
revenind în mai multe rânduri asupra 
problemei deosebirii dintre partide, 
atenţia lui Eminescu e reţinută de 
chestiuni de principiu. Asta, întrucât 
“Cată dar să se facă lumină în privirea 
aceasta, cată să se cristalizeze o dată 
pentru totdeauna sistemul ideilor libe- 
rale de-o parte, al celor conservatoare 
de alta, pentru ca ţara să se poată 
pronunţa în favorul unora sau a celor- 
lalte“, cu scopul ca “țara să fie în stare a 
judeca care serie de principii se potri- 
veşte mai mult cu nevoile ei şi cu starea 
ei reală”. 

Dintr-o asemenea necesitate 
reală, pe prim plan se situează progra- 
mul politic, cu obiectivele sale, dar şi cu 
consecventa transpunerii lor în practică. 
E important nu numai cum apreciază un 
partid o problemă sau alta, ci şi cum o 
soluţionează în spiritul legilor, constitu- 
ţiei, intereselor claselor pozitive şi, 
deasupra tuturor, a intereselor naţionale. 
Eminescu reproşează, din acest punct 
de vedere, multe inconsecvențţe libe- 
ralilor: oscilaţii de poziţii, manevre de 
culise, mistificări de principii, pierderi de 
idei pe drum, datorate conjuncturilor şi 
compromisurilor, subordonării intere- 
selor majore celor minore, apetitului 
pentru tranzacții şi afaceri din care să 
iasă în câştig indivizi şi nu țara. “Câte 
din ideile vechi au mai rămas ale lor, 
câte nu?”, se întreabă gazetarul, adu- 
când pe tapet regimul monarhic adoptat 
prin proclamarea regatului. Liberalii, ca 
adepţi ai ideilor republicane, “s-au con- 
vertit la altă religie politică, au recunos- 
cut monarhia ca formă definitivă şi 
inalterabilă de existență pentru statul 
român”. Regimul monarhic presupune 
un sistem de guvernământ incompatibil 
cu regimul republican şi atunci liberalii 
se văd în situația de a-şi abjura formal 
idele din trecut şi a accepta monarhia 
ca “etichetă pentru instituții republicane”. 
Poziţiile, punctele de vedere care 
altădată păreau diametral opuse, aproa- 
pe se excludeau, şi încă în probleme 
fundamentale care angajează soarta 

statului şi naţiunii române, tind a se 
suprapune şi a elimina linia de demar- 
caţie dintre programele politice ale celor 
două partide. intemeierea monarhiei 
ereditare era o țintă a politicii conser- 
vatoare, în concordanţă cu concepţiile 
vehiculate despre forma dinastică şi 
oligarhică de guvernământ, ceea ce nu 
presupune că “poporul trebuie exclus 
de la dirijarea afacerilor lui”. Există o 
deosebire esenţială “între egalitarismul 
botezat, fără cuvânt, liberalism şi între 
un sistem conservator care, fără a ex- 
clude pe cineva de la viața publică, nu 
admite totuşi înaintarea decât pentru 
merit şi integritate”. Expunând şi alte 
obiective din programul partidului con- 
servator, Eminescu o face deschis, cu 
sentimentul că “nu ne-a fost nicicând 
ruşine de-a ne intitula conservatori”, 
după cum “nu ne-am sfiit niciodată de-a 
ne numi conservatoare ideile de 
păstrare ale statului român şi a le opune 
demagogiei cosmopolite, botezate cu 
numele de “liberalism”, şi desfrâului 
naturilor catilinare cari tind să pună 
mâna pe demnităţile statului fără a 
compensa suirea lor prin merit, prin 
muncă, prin talent”. Poetul conştien- 
tizează el însuşi şi formulează expres 
faptul că “două curenturi de idei există 
numai în ţară”, unul conservator şi unul 
demagogic, acesta din urmă tinzând: “la 
republică, la sufraj universal, la lipsa de 
orice garanţie de onestitate şi învățătură 
pentru demnitarii publici, c-un cuvânt 
la domnia oarbei întâmplări şi a patimi- 
lor oarbe în locul stabilităţii şi a progre- 
sului prin merit şi prin muncă”. Cu toate 
aceste incriminări, avansate în focul 
polemicii, Eminescu devine concesiv 
când în joc se află interese naţionale, 
susținând că românii nu trebuie făcuți 
mai răi decât sunt, deoarece “în fundul 
inimei, de câte ori e vorba de interesele 
țării, ne putem uni, adesea chiar şi roşi 
cu albi şi albi cu roşi”. Culorile pomenite 
ilustrează simbolic numele celor două 
partide, alb pentru conservatori şi roşu 
pentru liberali. De asemenea, demnă 
de menţionat este şi poziţia partidelor 
față de diplomaţie şi politica externă a 
statului. Pornind de la observaţia că “în 
toate țările civilizate funcțiunile diploma- 
tice sunt considerate ca afară din luptele 
dintre partide”, Eminescu împărtăşeşte 
ideea nobilă a solidarităţii forţelor in- 
terne: “dacă între noi şi în ţară putem să 
ne împărțim în mai multe partide, con- 
servator, liberal, liberal sincer, indepen- 
dent etc., în fața străinilor nu putem fi 
decât români şi constituim toți un singur 
partid, partidul național”. 

Intelegerea reformelor şi a înain- 
tării pe calea progresului social aduc în 
multe împrejurări față în faţă cele două 


partide, asimilate cu două tendințe 
generale în viaţa politică, întrucât — 
susține Eminescu — “ideile conser- 
vatoare şi cele liberale există pretutin- 
denea ca predispoziţie a spiritului pub- 
lic şi indiferent dacă forma generală a 
organizațiunii statului le impune numiri 
improprii”. Contaminat de spiritul veacu- 
lui al XIX-lea, poporul român aspiră şi 
el la regenerare, renaştere, propăşire. 
E un ideal la care Eminescu aderă cu 
entuziasm ca participant la serbarea de 
la Putna întru memoria lui Ştefan cel 
Mare. În slujba afirmării acestui ideal îşi 
va pune nu doar pana de poet, ci şi 
condeiul de gazetar. Reticent în a 
aprecia “curentul de idei de la 1848”, 
îndeosebi pentru radicalismul său, 
Eminescu, în consens cu alte principii 
ale conduitei sale, va adopta poziţii 
moderate. Concepţia sa asupra dez- 
voltării organice, a evoluţiei treptate îi 
impune consecvență şi în înţelegerea 
altor concepte, cum ar fi progresul. 
“Cine-şi închipuieşte a putea progresa 
prin salturi nu face alta decât a da 
înapoi.” Reacţia conservatorilor la 
evenimente nu presupune avansarea 
de schimbări prin răsturnări bruşte şi 
radicale. Instinctul de conservare îi 
îndeamnă să accepte şi să susțină 
“mersul firesc al lucrurilor”. Încadrat cu 
personalitate doctrinei conservatoare, 
Eminescu îşi va elabora şi enunţa cu 
tensiune filosofică ideile şi conceptele. 
Susținerea căii generale a unui progres 
real, mai cu seamă pe terenul politic, nu 
a întâmpinat rezistenţă din partea 
conservatorilor, cu atât mai puţin nu a 
presupus “o reacțiune în sensul feudal 
al cuvântului” şi nici dorința de a reînvia 
trecutul, de a-l readuce în prezent, cu 
toate ale sale, bune şi rele. Stările de 
lucruri din trecut sunt irevocabile, cu 
toate acestea, după Eminescu, “adevă- 
ratul progres nu se poate opera decât 
conservând, pe de o parte, adaugând, 
pe de alta: o vie legătură între prezent şi 
viitor, nu însă o serie de sărituri fără 
orânduială. Deci, progresul adevărat, 
fiind o legătură naturală între trecut şi 
viitor, se inspiră din tradiţiunile trecutului, 
înlătură însă inovaţiunile improvizate şi 
aventurile hazardoase”. Eminescu con- 
cede că ideile Apusului, contactul cu 
civilizația occidentală nu au cunoscut 
oprelişti şi împotrivire din partea româ- 
nilor, numai că lipsa unei reacţiuni 
adevărate, lucide, care să filtreze totul 
în spirit naţional, ne-a adus în pragul 
înstrăinării şi disoluţiei fondului autohton 
tradițional. În acest punct teoria sa 
despre progres se intersectează cu cea 
despre formele fără fond, rezultând o 
reactualizare şi în acest plan a criticis- 
mului său intransigent dar principial: “În 

loc ca un spirit nou de muncă şi de 
iubire de adevăr să intre în formele 
vechi ale organizaţiei noastre, s-a 
păstrat din contra incultura şi vechiul 
spirit bizantin, care a intrat în formule 
nouă ale civilizației apusene. Nu ceva 
esenţial, nu îmbunătăţirea calităţii a fost 
ținta civilizației române, ci menţinerea 
tuturor neajunsurilor vechi, îmbrăcate în 
reforme foarte costisitoare şi cu totul în 
disproporție şi cu puterea de produc- 
țiune a poporului şi cu cultura lui intelec- 
tuală”. 

Din faptul că pentru Eminescu 
progresul “este opera înceată şi înțe- 
leaptă a timpului” şi, deci, “nu se 
improvizează prin comoțiuni violente”, 
din situaţia constatată cum că “fiece 
popor a făcut mari progrese, însă le-a 
făcut în mod organic”, corelate cu 
ansamblul concepţiei despre sistemul 
politic şi de stat, deducem o atitudine 
reformistă în modul de a accepta 
schimbările. Dar chiar fiind adept al 
reformelor, el nu le doreşte dese, fie că 
n-ar fi temeinice, fie că ar fi nepotrivite: 
“Ar fi timpul să încetăm odată cu mania, 
cea foarte comodă altfel, dar care se 
răzbună în mod cumplit, de-a introduce 
schimbări şi reforme care pot fi bune 
pentru alţii, dar pentru noi, nesosind 
timpul lor, devin dezastruoase”. În 
sprijinul poziției sale, Eminescu evocă 
situații din trecutul unor popoare, când 
se întâmplă să treacă trei generaţii până 
se adoptă o reformă, iar la noi adevărate 
reforme le consideră numai pe cele 
introduse de domnul Cuza, liberalilor 
nerecunoscându-le nici un merit în 
promovarea lor. Foarte important de 
reținut pentru gândirea profundă a 
poetului este explicaţia pe care o dă el 
cauzelor care determină reformele: 
“Cine va urmări bine firul istoriei va 
observa că toate reformele şi revoluțiile 
nuinite politice au origine socială, că 
războaiele au cauze economice, că 
naşterea sau stingerea religiunilor chiar 
stă în legătură cu motive economice”. 
Aproape nu mai e ce comenta, iar, 
adăugând şi incursiunile pe care le face 
în istoria naţională, când urmăreşte de 
pildă chestiunea țărănească, dilema în 
epocă dacă suntem stat eminamente 
agrar şi trebuie să rămânem aşa sau să 
adoptăm forme industriale şi care 
anume, ne convingem de seriozitatea 
demersului. Simțul istoric şi spiritul 
ştiinţific sunt secondate de intuiție şi fler 
politic: “înainte de-a propune remediuri, 
trebuiesc studiate cauzele răului”, 
propune poetul, ca un veritabil parla- 
mentar, făcând reflecţiuni asupra legii 
tocmelilor agricole. Deşi ca doctrină 
liberalismul e cunoscut ca fiind deosebit 
de favorabil reformelor, totuşi Eminescu 


contestă partidului liberal această 
calitate pe motiv că iniţiază şi promo- 
vează “reforme cari nu țin seama nici 
de datina ţării, nici de aptitudinile 
poporului, nici de trecut”. Nemulțumirea 
față de realităţile existente, lipsa de 
confirmare practică a idealurilor sale 
politice şi sociale îl împinge adesea spre 
adoptarea unui ton moralizator, certân- 
du-şi cu asprime contemporanii, fie că 
sunt sau nu oameni politici. Din două 
simple, dar exacte constatări, anume, pe 
de o parte, că “dacă economic stăm rău, 
nici nu merităm să stăm altfel!” şi, pe de 
altă parte, “unde nu produce nimenea 
se-nțelege că sărăcia trebuie să spo- 
rească”, Eminescu, în spirit reformator, 
pune în mişcare un întreg angrenaj de 
raționamente logice: “Un singur remediu 
există în adevăr în contra acestor rele, 
dar trebuie aplicat cu toată rigoarea, cu 
tot esclusivismul: munca, acest corelat 
mecanic al adevărului; adevărul, acest 
corelat intelectual al muncii. Dar muncă, 
nu nimicuri, nu mânare de muşti la apă; 
şi adevăr, nu fraze şi negustorie de 
vorbe”. Absența discernământului în 
politica de promovare a reformelor îl face 
pe Eminescu să-şi închipuie şi să 
transpună reacţia de exasperare a celor 
care sunt obligaţi să le suporte conse- 
cințele: “ce sătulă e țara de reforme, ce 
însetată după aplicarea serioasă a 
legilor existente, ce înclinată a vedea în 
orice reformă o nouă nenorocire”. 
Procedând la o evaluare de an- 
samblu a reformelor şi progreselor 
realizate “de la 1859, adecă de când 
am intrat într-o eră nouă (liberală), 
politică şi socială” (citat preluat cu 
nuanţă parodică din presa liberală), 
Eminescu pune din nou în cumpănă 
foloasele conservatorismului cu cele 
ale liberalismului. Cum liberalismul 
pretindea că a introdus toate reformele 
în ţară (constituția, împroprietărirea, 
guvernul parlamentar, învățământul 
modern, autonomia comunală etc.), 
Eminescu le cântăreşte rezultatele 
apreciindu-le defavorabile poporului şi 
statului român. Pe altarul liberalismului 
a fost jertfită naționalitatea, fără ca 
cineva să se poată opune acestui 
proces: “Ce rol au putut avea conserva- 
torii de la Unire încoace decât a întâm- 
pina cu paliative veninul organic pe care 
liberalismul cosmopolit l-au introdus în 
țară, un liberalism care-a folosit numai 
străinilor şi a ruinat cu totul poporul 
nostru propriu?”. Trist bilanț pentru 
exigenta şi onestitatea de spirit a celui 
care şi-a fixat punctul de sprijin în 
conservarea tradițiilor neamului în con- 
tra efectului dizolvant al liberalismului: 
“După cum ni se pare nouă, legile şi 
organizarea politică ar fi putut să rămâie 

cu totul aceleaşi care erau înainte de 
1700...”. Exprimându-şi această nostal- 
gie politică, poetul trăieşte drama unui 
curs al evenimentelor istorice opus 
voinţei şi credinței sale: “întreaga 
noastră dezvoltare mai nouă n-a avut în 
vedere conservarea naţionalităţi, ci 
realizarea unei serii de idei liberale şi 
egalitare cosmopolite”. Odată declan- 
şat acest proces, nici o reacțiune nu-i 
poate sta în cale, cu atât mai puțin să-l 
dea înapoi. Fenomenele istorice sunt 
ireversibile şi “A crede că o reacţie 
puternică, în sensul național şi istoric al 
cuvântului, ar mai fi cu putinţă la noi în 
țară, ar însemna a se face jertfa unei 
deşarte iluzii”. E recunoaşterea unei 
“imposibile întoarceri”, cum se va 
exprima în zilele noastre un alt scriitor 
legat de țărănime şi de civilizaţia rurală 
tradițională, Marin Preda. Dacă Emi- 
nescu va accepta cu mândrie epitetul 
de “conservatori”, va respinge în schimb 
pe cele de “reacţionari” şi “retrograzi”, 
cu care îi eticheta presa liberală, în speță 
ziarul “Românul!” al lui C.A. Rosetti, 
trimiterile fiind făcute la întregul program 
politic al partidului conservator. Titlul de 
reacționari, în înțelesul adevărat al 
cuvântului: "adecă tendenţța de-a ne- 
ntoarce la teocraţia şi feudalismul evului 
mediu”, îl consideră cu totul impropriu 
şi totodată “faptele noastre toate sunt 
contrarie acelei aserțiuni gratuite”, 
venite din partea veşnicilor adversari, 
liberalii. Nu există nici premisele, nici 
bazele unui partid reacţionar la noi, 
susţine categoric poetul. Altădată pare 
a accepta şi titlul şi epitetul de “reacţio- 
nari” dacă prin el s-ar înțelege “nevoia 
unei reacțiuni sănătoase şi conforme cu 
trebuinţele actuale ale ţării, nicidecum 
în sensul reînvierii privilegiilor şi feuda- 
lităţii”. Dar dacă tot este vorba de a 
recunoaşte ceva din trecut, atunci poetul 
se referă la “Reîntoarcerea la acele 
calităţi ale strămoşilor, la vitejie, dreptate, 
cuminţie”, valori ce ar putea constitui 
“începutul unei epoce de adevărată 
regenerare”. În plan practic, deci, fără a 
fi demagogi, precum liberalii, conser- 
vatorii n-au făgăduit niciodată decât 
“orânduială şi statornicie şi seriozitate 
în afacerile statului”. Oricâte virtuţi şi 
argumente ar descoperi în trecut şi care 
ar merita să fie restituite prezentului, 
Eminescu îşi dă perfect seama că “A ne- 
ntoarce îndărăt adevărat că nu mai 
putem. Suntem osândiţi a purta de 
acuma-nainte greutăţile unei organi- 
zațiuni factice; teamă ne e numai că 
asupra acestei munci zadarnice de Sisif 
naţia va fi oprită cel puţin o sută de ani 
în dezvoltarea ei naturală, dacă nu va 
pieri chiar”. Profeţia sumbră a sucombă- 
rii naţiei nu s-a adeverit, dar despre 


graba sau întârzierea în dezvoltare, 
evoluția ulterioară a lucrurilor i-a dat 
dreptate lui Eminescu, prin menţinerea 
unui decalaj sesizabil al României faţă 
de civilizaţia occidentală. 

Şi dacă liberalismul, promotor al 
libertăţilor individului, al acţiunii neîngră- 
dite a acestuia, nu ne-a dus nici el unde 
aspiraţia spre progres a popoarelor şi-a 
fixat ținta, din ce cauză oare? Făcând 
critica liberalismului, Eminescu găseşte 
o seamă de explicaţii şi trage o serie de 
concluzii, chiar dacă nu în totalitate avea 
să aibă dreptate. El pretinde statului mai 
multă autoritate, “în defavorul nelimitatei 
libertăţi individuale”, reclamă nevoia de 
stabilitate şi de organizare solidă, 
întrucât “individul în România prea e 
liber politiceşte şi prea neliber econo- 
miceşte”. Rupând masca liberalismului, 
Eminescu dezvăluie pofte nesăţioase de 
îmbogăţire din averea publică, corupţie 
adâncă, lipsă de convingeri şi de 
moralitate, apucături demagogice, 
cosmopolitism, acţiuni şi sentimente 
antiromâneşti, abuzuri şi compromisuri, 
concesii făcute străinilor etc. Libera- 
lismul a introdus mizeria economică şi 
intelectuală, domnia inepţiei şi a igno- 
ranţei, parazitismul, a creat goluri eco- 
nomice prin dispariţia claselor pozitive 
şi a favorizat dezvoltarea unei pături 
superpuse, improductive. Sunt, desigur, 
multe adevăruri în cele spuse cu durere 
de poet, cu valabilitate şi azi, din păcate, 
când țara se află abia ieşită din bezna 
totalitarismului şi tinde a-şi asimila şi 
reintegra valori ale democraţiei la 
standarde europene. N-a fost să fie 
cum visa Eminescu. “Iniţiativa în toată 
epoca modernă — după cum apreciază 
şi istoricul lon Bulei — o vor avea liberalii. 
Ei vor trasa cadrul de dezvoltare a ţării, 
în vreme ce conservatorii se vor mulţumi 
să consolideze o operă începută de 
alții.” La alt nivel al ciclului istoric, însă, 
se pare că nici conservatorismul şi nici 
liberalismul nu şi-au încheiat misiunea, 
nu şi-au desăvârşit opera, nu şi-au 
spus ultimul cuvânt, azi, când “se poli- 
tizează totul” şi când în aceeaşi ţară 
există oameni care “trăiesc în lumi 
diferite”. 

UN MEMORABIL 
MONUMENT EMINESCU 
DEZVELIT RECENT 

LA NEGREŞTI-OAŞ 


Începând cu 28 mai a acestui 
frământat final de veac şi de mileniu, 
cetățenii minunatei urbe maramureşene 
Negreşti-Oaş vor înfrunta valurile vremii 
situându-se sub pavăza benefică a 
geniului eminescian. La inițiativa unor 
spirite luminate, care şi-au propus 
înnobilarea spațiului din parcul central 
al oraşului lor cu o statuie-simbol, s-a 
ajuns la sărbătorirea unei fericite clipe. 
Într-un cadru natural superb şi-n pre- 
zenta unei generoase revărsări de gând 
şi simtire românească a avut loc dezve- 
lirea unui monument Eminescu, tran- 
spus în marmură şi bronz. Bucuria unei 


Bustul lui Mihai Eminescu 
din Parcul Central Negreşti-Oaş. 
Sculptură de Traian Moldovan. 


Traian MOLDOVAN, consilier-şef 
al Inspectoratului pentru Cultură a jude- 
tului Maramureş. ; 

Născut: 28. 03. 1938 la Chidea = 


i “specialitate: institutul de 
Arte Plastice “lon Andreescu” Cluj Na- 
poca secţia sculptură, promoţia 1965; 
Ministerul Culturii programe postuniver- 
sitare de specializare în Muzeologie 
(1977-1980); Tendinte şi direcții de evo- 
luție a artei româneşti moderne şi con- 
temporane (1981- -1985) şi Expertiza 
operei de artă (1986-1989). 

Expoziţii personale: 1980, Baia 
Sprie “Gâlceava înțeleptului cu lumea” 
(happening performance); 1991, Apel- 
doom (Olanda) “Sculptură”: 1998, Muze- 
ul Naţional de Artă Cluj Napoca “Sculp- 
tură şi desen"; 2000, Satu Mare, Muzeul 
Județean. Începând cu anul 1965 scul- 
ptorul participă anual la diverse mani- 


festări județene, naţionale şi interna- 


tionale. 

Lucrări de arta monumentală şi 
de for public: “Bustul lui lon Şugariu”, 
marmură Băița, Maramureş” “Bustul lui 
Gheorghe Şincai”, marmură Baia Mare* 
“Monumentul eroilor”, beton şi andezit 
Mireşu Mare, Maramureş” “Mesaj printr-o 
oglindă magică”, marmură Groot-Schuy- 
lenburg (Olanda)* “Bustul lui Ilie Lazăr" 
bronz; Giuleşti, Maramureş. 

Premiul Salonului Naţional de 
Sculptură Mică Arad 1988. 

Lucrări în colecţii publice şi par- 
ticulare din România, Ungaria, Germa- 
nia, Franţa, Olanda, S.U.A., Aa nea 


ş.a. 

asistențe numeroase a fost profundă şi 
intensă, pentru că s-a trăit sentimentul 
rar al participării directe la inaugurarea 
unui fapt de cultură majoră. Autor — 
sculptorul băimărean Traian Moldovan, 
absolvent de excepţie al Academiei 
clujene de artă, consilier-şef la Inspecto- 
ratul județean de cultură, inițiator şi 
conducător al taberei internaţionale de 
pictură de la Baia Mare din 1992. 

Pentru orice creator eternizarea 
emblematicului spirit eminescian a 
constituit o nobilă provocare, care pe 
parcursul anilor va înregistra nu doar 
reuşite, ci şi multe eşecuri. De la bustul 
în stil neoclasic al sculptorului loan 
Georgescu (1856-1898), contemporan 
cu ființa marelui poet, realizare admira- 
bilă prin fixarea expresiei sub semnul 
unui senin olimpian (bust integrat în 
ambianţe muzeale), la ipostaza esentia- 
lizată concepută de Dimitrie Anghel 
(1906-1966), transpusă în fața Ateneului 
Român din capitala ţării, multe încercări 
s-au soldat cu soluţii simpliste, conven- 
tionale. i 

Pentru Traian Moldovan impli- 
carea într-o asemenea transpunere s-a 
finalizat cu o reuşită certă, având drept 
suport originalitatea unei viziuni exer- 
sate exigent şi elevat pe parcursul a 
mai bine de trei decenii. Atât în monu- 
mentele de for public până acum 
realizate (busturile lui lon Şugariu la 
Băița-Maramureş, Gheorghe Şincai la 
Baia Mare, llie Lazăr la Giuleşti-Mara- 
mureş, Monumentul eroilor la Mireşul 
Mare sau Mesaj printr-o oglindă ma- 
gică, lăsat într-o tabără internațională 
la Groot-Schuylenburg, Olanda, fiind 
aproape de finalizare un Monument al 
eroului necunoscut la Baia Sprie), cât 
şi în lucrările reductive ca dimensiuni, 
destinate unor patrimonii muzeale sau 
private, a căutat cu ardoare şi eficiență 
găsirea unor soluții complexe care să 
poată sintetiza idei, sentimente, iposta- 
ziate sub semnul infuziei simbolice şi 
metaforice. Prin ingenioase asamblări 
de materiale (lemn, marmură, bronz, 
piatră), formele au obținut sugestive 
desfăşurări spaţiale ce angajează 
imaginativ fantezia şi sensibilitatea celui 
care contemplă. 

La Negreşti-Oaş Traian Moldovan 
a înscris în eternitate imaginea unui 
Eminescu menită să iradieze lumină, 


înțelepciune şi speranță. Pătrunzătoare 
devine impresia unui surâs vag melan- 
colic. Privind semet în zare, manifestare 
a unei ferme demnități, simbolicul chip 
nu-şi ascunde o uşoară undă de amar. 
E reflexul meditativ al insului conştient 
că destinul unui neam s-a împlinit prin 
patosul şi statornicia unei credinţe, dar 
şi prin înfruntarea a multiple potrivnicii 
şi nedreptăţi. Ni se restituie în fapt, 
păstrându-se datele esenţiale ale 
fizionomiei care individualizează carac- 
terul, icoana unei fiinţe trecute prin 
furtună (pletele stilizate se răsfiră ca 
nişte valuri), izbăvind ca tot ce este curat 
şi bun. E triumful unui crez promotor de 
înalte virtuți morale. 


Bustul lui Gheorghe Şincai. 
Autor: Traian Moldovan. 


Talentatului sculptor băimărean 
(consacrat ca valoare în plan naţional) 
i-a reuşit transfigurarea pentru a con- 
ceptualiza cu har şi sugestivitate raportul 
dintre puritatea albului ce înconjoară 
proteguitor verticala de bronz a chipului, 
care se insinuează din spuma mării ca 
o eternă flacără. Materialitatea argu- 
mentelor sculpturale îşi estompează 
amprentele pentru a încuraja subtila 
afirmare a semnificațiilor spirituale. 

O TINEREŢE CU GEORGE BOITOR 


Poveste care i-ar fi plăcut şi poetului 


De-ar fi trăit, George Boitor ar fi împlinit 65 de ani. Dar n-a fost să fie. A 
plecat la cele veşnice, în voia sa, în 1976. Cine ştie cum ar fi evoluat scrisul 
său. E sigur, însă, că omul şi puţina lui operă (Scara de apă, 1969, şi Testa- 
ment provizoriu, 1974) au lăsat urme adânci. 

Ne-a apropiat faptul că scriam poezii. Când, în ziarul regional, mi-a apărut 
(acum vreo 35 de ani) poemul Covor maramureşean, George Boitor a venit şi 
mi-a spus în stilul său de neconfundat: “Radule, dai un coniac la Restaurantul 
“Bucureşti”! Pentru mine, începând de azi, e clar că eşti poet!”. M-au bucurat, 
tinereşte, spusele sale, pentru că — mai în vârstă fiind decât mine şi popular 
cum era — eu vedeam în el atunci un poet cu experienţă şi cu trecere la publicul 
cititor. Ne-a mai apropiat, apoi, şi descoperirea, oarecum târzie, că suntem 
născuți amândoi în zonă de deal-vale a prelungirii Codrului: el la şesul îngust, 
învecinat cu râul Crasna, mândria celor din Supuru de Jos, eu de la Doh, peste 
câteva dealuri, dincolo de Bobota şi Ciomor, către Şimleu Silvaniei. Când ne 
aflam în preajma unui vin bun, ca acasă, la veselia creată ne plăcea să ne 
delectăm cu regionalismele proprii, în hazul prietenilor din alte zări de ţară. 
Vorbeam despre “viganău”, “pumnăşei”, “cioareci”, “ciucuri”, “laibăr” şi “colompiri”. 
Aceste vorbe ne încurajau să ne citim poezii. Îndrăgostit de o colegă din grupa 
mea studențească, Boitor rămânea în căminul nostru până spre dimineaţă pentru 
interminabile poveşti şi recitaluri de poezie. Avea talentul rar de-a şti să asculte 
pe alții şi de a fi generos; asculta atent, zicea hm!, hm!, lăcrima şi lăuda. Eu 
ştiam că era generozitatea din el. Când, în 1967, mi-a apărut placheta Cântece 
pentru inimă tânără, s-a bucurat ca şi cum ar fi fost scara lui de apă; am 
petrecut, tot la crâşma “Bucureşti”, alături de prieteni, în timp ce la ureche ne 
cânta regretatul Vasile Frit tangouri la modă şi cafe-concerte. Apoi, a plecat la 
Braşov. Mi-a scris mereu. Am de la el manuscrise şi zeci de scrisori din anii 
aceia. Le vom valorifica vreodată? Când, în 1969, pare-mi-se, s-a constituit 
Filiala Braşov a Uniunii Scriitorilor (la care m-am lipit şi eu la chemarea poetului 
Gheorghe Chivu), George Boitor a fost cel ce s-a zbătut să apară acolo publicaţia 
Caiete de literatură. În noua lui revistă i-am citit minunatele versuri: “Sălbatice 
fete din nord vin cântând / Noaptea le-aprinde genunchii de lună / Fetele vin 
înfrunzite şi-n păr / Sturzii le spun o poveste nebună”. Şi ne-am văzut tot mai 
rar. Dar ne-am scris până când, într-o zi, cu voia lui, s-a aşezat sub lespedea 
aceea gri în Supuru de Jos. Când merg spre casa copilăriei mele (vândută şi ea 
unui străin în absenţa stăpânilor), mă opresc pe dreapta, culeg o floare de 
câmp şi i-o pun lângă marmura numelui său. Somn uşor, prietene! Suntem 
norocoşi că am învăţat să citim şi să scriem. 


V.R. GHENCEANU 


Creanga de aar 


POEZIE POPULARĂ 


* kk 


Jelui-m-aş, jelui, 
Jelui-m-aş şi n-am cui, 
Jelui-m-aş codrului. 
Codru-i tare înfrunzit, 
Nu crede la om scârbit. 
M-oi lăsa până la vară, 
C-oi ieşi la câmp afară, 
Şi or creşte clopoţăi, 
Şi m-oi jelui la ei, 

Ca la frăţiorii miei; 

Şi or creşte viorele, 

Şi m-oi jelui la ele, 

Ca la surorile mele. 


I. BÂRLEA, 1968, Botiza, 
Maramureş 


Ce te lini, ce te clătini, 

Din vârv până-n rădăcini? 
Da cum nu m-oi clătina, 
Vine-mi vremea, ca ş-a ta, 
Vin meşteri dintre Vişauă 
Cu securi, cu serăstauă 
Şi m-or tăia drept în două . 
Şi m-or duce-n orăşele 

Şi m-or face scăunele 

Să şadă domnii pă ele. 
Mândru-i locu pă la noi, 
Duce-m-oi şi lăsa-l-oi; 
Mândru-i locu p-aicea, 
Duce-m-oi şi l-oi lăsa. 


D. IUGA, 1970, 
Săliştea de Sus, Maramureş 


* k*k 


Am umblat din țară-n țară 
Ca şi cucul după vară, 

Dar orişicât am umblat 
Frați şi surori n-am aflat. 
Fostu-mi-o şi rău şi bine, 

Fost-a vai şi-amar de mine, 
Că-ntre limbile streine 
Nu mă mai cunoaşte nime. 


T. BREDICEANU, 1957, 
Strâmtura, Maramureş 


Vai de lin şi de pelin, 

Şi de omul cel strein. 
Hodina dintre streini 

E ca umbra cea de spini: 
Vrei să te ascunzi de soare 
Şi spinii te-mpung mai tare, 
Nice cât n-ai alinare. 


Tit BUD, 1908, 
Maramureş 


kkk 


Doamne, la inima mea 
Este-o neguriță grea 
Niciodată nu se ia. 

Plouă, doamne, şi răzbună 
Doară-mi faci inima bună; 
Plouă, doamne, prin senin 
Doară-mi faci voia deplin. 
Inimuță ca a mea 
Doamne, la nime nu da, 
Inimuță ca la mine 

Nu mai da, doamne, la nime, 
Că îi mâncată de rele 

Ca valea de pietricele 

Şi-i mâncată de multi răi 
Ca valea de bicăţei; 

Şi-i mâncată de duşmani 
Ca valea de bolovani; 

Ba-i mâncată de străini 
Ca valea de boi bătrâni. 


Vasile CIOCAŞ, 1917, 
Cărbunar, Chioar 


Stau în loc şi mă gândesc 
Pânce, focu, bătrânesc; 

Stau în loc ş-un gând mă bate 
Pântru ce mă doare-n spate. 
Cum focu nu m-a dure 

Că de luni dimineaţa, 

Tăt la lucru altuia; 

Când oi vrè pă sama mè, 


Lucra-uaş şi n-oi pute, 

Că streinu-aşe gânde 

Să lucri cât nu-i pute. 

De-ai lucra ziua să mori, 
Sara zice că n-ai spori; 
De-ai lucra ziua să zaci, 
Sara zice că te faci. 

Că streinu-i tăt strein, 

De l-ai scălda tăt în zin. 

De l-ai scălda numa-n lapte 
Din strein nu poţi fă’ frate; 
De l-ai scălda-n lapte dulce 
Nu poți face frate dulce. 


Dumitru NAN a lui Vili, slugă la 
Nişoreanu, 1928, leud, Maramureş 


Mândră floare-i norocu 
Nu răsare-n tăt locu 

Şi nu-l are tăt omu; 

De răsare pă o vale 

Nu îl află siecare; 

De răsare lângă drum 

Nu îl află omu bun. 

Când s-o-mpărțit norocu 
Eu am fost dus la lucru 
Şi la tăţi le-o dat cu caru 
Numa mie cu păharu, 
Nici acela n-o fost plin 
Giumătate-o fost sustin; 
Nici acela n-o fost ras 
Giumătate-o fost năcaz. 
Mândru-i ceriu şi sărin 
P-a me parte norii zin, 
Mândru-i ceriu-nsărinat 
P-a me parte norii bat. 
Inimă, inima me, 
Rabdă-te, nu mă dure, 
De-oi pute, te-oi mângăie, 
De nu-i rămâne şi-aşe. 
Aşă-mi zine câteodată 
Să dau cu cuţâtu-n piatră, 
Din piatră să iasă foc 
Să-i fac la inimă loc; 

Din piatră să iasă pară 
Să-i fac loc la inimioară, 
Dacă-n lume n-am tigneală. 


Maria TIMIŞ LUPA DOBEI, 1966, 
Borşa, Maramureş 

Dacă te duci, măi bădiță, 
Scrie-ți fața pă portiță 
Şi numele pă vraniţă. 
Scrie-mi şi numele meu 


Limba Română 


Bade, pă cufărul tău, 

De-i muri să mor şi eu. 

Să ne-ngroape-ntr-un mormânt 
De-a nost dor să sufle vânt. 
La cap să ne răsădea' 

Fie rug, fie rujiță 

Că ruguţu s-o întinde 

Pă rujiță o-a cuprinde, 

Să vadă toată lumea 

Că nici morţi nu ne-om lăsa; 
Să vadă toţi oamenii 

Că nici morţi nu ne-om uri. 


lon VANCEA, 1970, 
Năneşti, Maramureş 


Doru-mi-e şi nu mă duc, 
Somnu mi-e şi nu mă culc; 
Doru-mi-e şi duce-m-aş, 
Somnu-mi-e şi culca-m-aş, 
Pe braţele mândruţei. 

Că de braţe nu mi-e greață, 
De-ar fi cât de dimineață; 
Că de braţe nu mă trag, 
De-ar fi râul până-n prag. 
Tot m-aş duce la mândra, 
Şi de-aş trece cu luntrea; 
Că doruțul mă topeşte 

Şi pe loc mă veştezeşte. 


Tit BUD, 1908, 
Maramureş 


Codrule, orice-i vede 

Nu spune la.maica mè; 
De mi-i vedè mort în tine 
Spune maicii că mi-i bine; 
De mi-i vedè c-am murit 
Spune-i că nu m-ai tâlnit, 
Lasă-mi frunza de-nvălit, 
Crengile de-acoperit. 
Noaptea vântu ş-a sufla 
Crengile le-a negura 

Şi pe mine m-or afla; 
Cine m-or afla pe mine 
Om pemintean n-a şi nime 
Numa-o pasăre măiastră 
Şi-a zbura maicii-n fereastră, 
A zbura şi-a ciripti 
Măicuţii i-a povesti 

Unde mi-am putut muri: 
În mijlocul pădurii 
Ducând doru bădiţii, 

În mijlocul codrului 

DESCÂNTECUL FETELOR CARE 
SE SPUNEA LA SCĂLDATUL ÎN RÂU 
LA MIEZUL NOPȚII DE ANUL NOU 


Ducând doru dorului; 
Şi măicuța m-a jeli 
Câte zile a trăi. 


Dumitru IUGA, 
Săliştea de Sus, Maramureş 


CÂNTEC DE NUNTĂ 


Aşè-i rându fetilor 

Cumu-i rându merelor; 
Până-s ele mărunţeie 
Stau pă creangă şirurele, 
Dacă ele să măresc 

Pică jos şi putrăzăsc, 

La nime nu trebuiesc. 
Aşe-i rându feciorilor 

Ca ş-a grădinarilor: 

Să preumblă pân grădină, 
Să preumblă nu ştiu ce, 
Rumpe floare care vrè; 
Să preumblă, nu ştiu ce face, 
Rumpe floare care-i place. 


D. POP 1978, 
Băseşti, Codru 


CÂNTEC CÂND 
SE PREGĂTESC 
DE PLECARE 
LA CUNUNIE 


Săracile fetile, 

Ele nu-s numa-un salău 

La casa tătâne-său, 

Tătu-şi gată hainile 

Ca cătana armile; 

Tătu-şi gată lăduța, 

Ca cătana puşcuţa. 

Cine stă-n pragu tinzâ? 

Stă măicuța miresă, 

Tă' să roagă cătă soare 

Sâ nu păzasc-ase tare, 
C-are-o fiică călătoare 
Păstă munt, înt-alte curt, 

La părint necunoscut. 
Plângi copilă şi suspină 

Că meri în casă străină, 

Şi bărbatu nu țâ-i frate 

Şi gândeşti că nu te-a bate, 
Nici soacră-ta nu ţâ-i mamă 
Şi gândeşti că nu-l îndeamnă. 


D. POP 1978, 
Băița de sub Codru, Codru 


- “Bună sara, apă sfântă! 

Am zinit la dumăta, 

Ţ-am adus pită şi sare 

Să mă scapi de ura cea mare. 

Să mă speli 

De ură urâtă, 

De cană-ndosâtă, 

De ură rasă 

De văduvă rămasă. 

Mă uitai în jos pă apă 

Văzui tri uri urându-să 

De la mine ducându-să, 

De cioată răzămându-să, 

De cap apucându-să. 

Mă uitai în sus pă apă, 

Văzui tri zori 

Ale sfântului soare surori; 

Una-i cinstea me, 

Una-i ibostea mè, 

Una-i dragostea me. 

Pe mine când m-o văzut 

De mânecă m-o luat, 

Între ele m-o băgat, 

De mare ură m-o spălat, 

De cinste şi dragoste m-o 
încărcat 

Şi dragă la toti feciorii 

Pe braţă m-o dat”. 

(“Ţâpând” apă peste cap): 

— “Cine mi-o țâpat cu una 

Eu îi tâp cu două; 

Cine mi-o ţâpat cu două 

Eu îi tâp cu tri; 

Cine mi-o țâpat cu tri 

Eu îi tâp cu patru; 

Cine mi-o țâpat cu patru 

Eu îi ţâp cu cinci; 

Cine mi-o țâpat cu cinci 

Eu îi tâp cu şasă; 

Cine mi-o țâpat cu şasă 

Eu îi tâp cu şepte; 

Cine mi-o țâpat cu şepte 

Eu îi tâp cu opt; 

Cine mi-o ţâpat cu opt 

Eu îi tâp cu nouă; 

Cine mi-o țâpat cu nouă 

Eu îi tâp cu nouăzecişinouă. 

Tătă ura 

Şi spălătura 

Să se ducă pă cărare 

Cum mere apa-n vale!” 

Limba Română 


— “Ce s-aude urlând, 

Vojăind?” 

— “Urile peste capu meu 
trecând!”. 


Vasile APAN, loan BĂBUȚ, 
Vadu Izei, Maramureş 


PINTEA 


Pintea-n munte să suie, 
Mândră curte zugrăze, 

Cu cătane-o d-îngrădea, 

Cu frunze-o acoperea. 
Numa’ Pintea ş-o strigat: 

— “Dintre voi de s-a afla, 

De s-a afla careva 

Să meargă la Baia Mare, 
După pită, după sare, 

După vin de cel mai tare, 

Ce beau domnii la gustare”. 
Nimeni nu s-o mai aflat, 
Numai a Pintii fârtat. 

Numai el că ş-a strigat: 

— “Mere-oi, Pinteo, mere-oi eu 
De mi-ai da murguţul tău, 
Murguțul tău cel de vânt, 

Cu potcoavele de argint, 

Cu coama până-n pământ; 
De mi-i spune moartea ta, 
Moartea ta din ce t-a sta?” 

— “Moartea Pintii-i atâta-re: 
Trei grăunţțe de săcară, 

Trei de grâu de primăvară 
La Pintea pe subsuoară; 
Trei grăunţe de grâu sfânt 
Ş-on plumbuţ mândru de-argint, 
La Pintea fără de rând”. 

El în Baie când o-ntrat 

Tăţi băieşii l-o-ntrebat: 

— “Spune-ne moartea Pintii!” 
— “Moartea Pintii nu oi spune 
De mi-ati da cât îi în lume”. 

— “Spune-ne moartea Pintii, 
Pă tine te-om omori!” 

— “Moartea Pintii-i atâta-ră: 
Trei grăunţe de săcară, 

Trei de grâu de primăvară, 
La Pintea pă susuoară, 
Subsuoara d-a stânga 
C-acolo-i stă puterea; 

Trei grăunţe de grâu sfânt 
Ş-un plumbuţ mândru de argint, 


La Pintea fără de rând”. 
— “Nici acela nu-i viteaz 
Care dă sfat la fărtaţi. 
Şi eu unul mi l-am dat, 


. Şi capul mi l-am mâncat”. 


I. BÂRLEA, 1968, 
Berbeşti, Maramureş 


FATA FETELOR 


Tri cocoşi negri cânta, 

De dzâuă să răvărsa, 

Tri voinici să deştepta, 

Tri voinici cu tri cai suri, 

Cu tarniţă tătăreşti, 

Cu frâie moldoăneşti. 

Mărgând pânt-o poeniță 

Vede coale-o coconiță 

Împletind o cununiță. 

Pă unde cum o-mplete 

Lacrămi de foc o stropte 

Pă unde cum o-nvârsta, 

Lacrămi de foc o uda. 

Unu ş-o-ntins sabia 

Şi i-o luat cununa 

Ea din gură cuvânta: 

— “Hei, tu, mândruluţule, 

Dacă tu cu sabia 

Mi-ai luat-o cununa, 

le-mă, mândruţ, şi pă mine 

Şi mă du-n lume cu tine, 

Că şi eu ţi-o prinde bine”. 

— “Hei, tu, mândruluca mè, 

Pă tine nu te-oi lua 

Că pă unde plec, săracă, 

Nici-i umbră, nici-i apă, 

Nici-i loc ţi-e să-ţi placă”. 

— “Hei, tu, mândruluțu meu, 

Am cosâţă-n patru iță, 

Cosâţa oi despleti, 

Nouă umbră că ne-o fi, 

Ochii mei or lăcrima, 

Fântână-n piatră s-a fa’, 

Murguţu l-om adăpa”. 

— “Eu, mândră, nu te-oi lua, 

Că murgu-i fătat de luni, 

Nu poartă pă doi nebuni; 

Că murgu-i fătat de marți 

Nu poartă necununați”. 

— “le-mă, mândruţ, ie-mă, 
dragă 

Că mi-ai luat cununa; 


Creanga de aar 


Pot încungiura ţara 
Mândruluţ, cu dumata”. 

— “Eu, mândră, nu te-oi lua, 
Că murgu-i fătat de gioi, 

Nu poate purta pă doi. 

Da de asta-ar fi ce-ar fi 
Da-am o mamă tare ră, 
Intră-n casă mânioasă, 
lesă-afară bucuroasă 

Şi dă-n mine ca şi-n câne, 
Rău mă tem c-a da şi-n tine”. 
— “le-mă, mândruţ, ie-mă dragă 
Că io-s fata fetelor 

Şi ştiu iarba ferălor. 

Numa eu mamii-ţi i-oi da 

Şi la noi nu s-a uita”. 

— “Eu, mândră, nu te-oi lua, 
Că tu de ti-i mânie 

Şi cu mine-i face-aş&”. 


ȚIPLEA, 1906, 
Maramureş 


lo de nu mi-aş şti hori, 

De dor mare m-aş topi, 

Dar cu gura hori îmi puiu 
Cum cu mândru să m-aduiu. 
Cu gurita hori îmi trag, 

Cu inima legi îmi fac 

Cum mândruțului să-i plac. 


D. POP, 1970, 
Maramureş 


De m-ar băga în mormânt 
i-acolo-i musai să cânt, 

În mormânt dacă m-or pune 

Tăt oi fă câte-o minune 

Ş-oi hori de dor de lume. 


Anuţa IUGA, 1968, 
Săliştea de Sus, Maramureş 


Care om horeşte mult 
Zâc oaminii că-i bolund 
Bolund nu-i, focu să-l bată 
Cu horile să desmiardă. 
Că de n-ar si hori în lume, 
Multe fete-ar şi nebune 

Şi neveste duse-n lume. 
Horile-s de stâmpărări, 
La omu cu supărări; 
Horile-s de stâmpărare 
La omu cu supărare. 


Pălăcuţă ȚINȚAŞ, 1973, 
Hărniceşti, Maramureş 


Mama mi-o făcut ochii 
Pân străini de mi-oi trăi 
Să mă mângâi cu dânşii; 
Mama mi-o făcut gura 
Pân străini de mi-oi îmbla 
Să mă stâmpăr cu dânsa. 


Maria TIMIŞ LUPA DOBEI, 1966, 
Borşa, Maramureş 


Hori-aş, horile-mi plac, 
Nu pot hori de săleac. 
Hori-aş, horile-mi vin, 
Nu pot hori de străin. 
De străin eu mă leagân. 
Ca frunzuţa de paltin. 


I. BÂRLEA, 
Botiza, Maramureş 


Când eram eu tânăr prunc, 
Aveam glas ca şi la cuc 
Şi umbletu ca la lup; 

Când pe ulițţă-mi treceam, 
Mândrele în prag ieşea: 

— Haida-n casă, voinicele, 
Cel cu buze subţirele, 

Cu sprâncene negricele; 
Da’ amu, săleac de mine, 
Dacă eu mi-am-mbătrânit, 
Pot răgni, satu să-l sparg, 
N-a ieşi o mândră-n prag; 
Şi care-n prag ieşea 
Numai ele aşa zicea: 

— Fă-te-ncolo, fârfăite 

Cel cu buze mojolite, 

Cu sprâncene pârjolite! 


T. BREDICEANU, 1957, 
Maramureş 


Limba MRamână 


lon BOGDAN 


OBICEIURI AGRARE 
DE PRIMĂVARĂ 


Obiceiurile de primăvară sunt rituri 
şi ceremonialuri de propiţiere, de ferti- 
litate, dar şi apotropaice, de apărare a 
recoltelor. 

Obiceiurile “Căruţu” din Cufoaia, 
“Tânjaua de pe Mara”, “Udătoriu” din 
Şurdeşti fac parte din riturile agrare 
fundamentale, păstrate încă vii, mai ales 
în Maramureş, deşi, până nu demult, se 
mai întâlneau în unele ţinuturi româneşti 
(“Craiul”, “Crai nou”, “Moşteii”, “Boul 


înstruțat”, “Bricelatul”, “Plugarul” — în 
unele părţi ale Transilvaniei sau Buco- 
vinei). 


Dacă “Pluguşorul” este legat de 
începutul lucrărilor de primăvară, aces- 
te obiceiuri marchează încheierea 
aratului şi semănatului. Este sărbătoa- 
rea care are în centrul ei pe cel ce a 
oficiat ritul primei brazde şi prin care, 
acum, împlineşte un nou rit — un rit de 
fertilitate, trasul în apă. 

Primele consemnări despre obice- 
iurile agrare din Maramureş datează din 
1870, într-o enciclopedie maghiară, 
care spune că locuitorii din nord-vestul 
judeţului Satu Mare, adică din Maramu- 
reş, nu s-au descătuşat deloc ori 
prea puţin de vechile tradiţii “moştenite 
de la străbunii lor romani”. Alte descrieri 
le avem din 1895, făcute de vicarul Tit 
Bud, sau din 1896, de Eustatiu Crissia- 
nu, pentru sudul Transilvaniei. Mai mult, 
pe o pictură datând din 1313, în altarul 
bisericii din Strei Sângeorgiu — Hune- 
doara, sunt scrijelate juguri şi pluguri, 
chiar un om aşezat pe plug — ca la 
Şurdeşti. 

Cercetătorii susțin că aceste 
obiceiuri n-ar fi exclus să fie o încrucişare 
a unor versiuni autohtone cu una de 
origine romană, ceea ce explică prezen- 
ţa şi similitudinea acestora în diverse 
părți ale Europei (în Anglia, prin seco- 
lele XVI-XVIII, flăcăii scoteau din bise- 
rică, unde era păstrat, un plug mare şi 
greu, îl purtau pe ulițele satului însoțiți 
de un lăutar, dansând şi cântând; 
obiceiuri asemănătoare se întâlneau, 
până prin sec. al XVIII-lea, şi la Friburg, 
în Elveţia, la Narbonne, în Franţa, sau 
la germanii din Stiria şi Carinthia). 


TÂNJAUA DE PE MARA 
ŞI CĂRUȚUL DIN CUFOAIA 


Primăvara este învierea vieții 
universale, iar obiceiurile de Sânjorz şi 
de Înviere sunt printre cele mai impor- 
tante în pantheonul agrar. Chiar se 
spune în popor că dacă Sâmearul 
închide țarina, Sfântul Gheorghe o 
deschide. Suntem în fața unui simbo- 
lism vegetal. Plugarul pătrunde şi se 
integrează într-o zonă bogată în sacru. 
Gesturile, faptele sale, toate au profunde 
semnificaţii şi pot influența recolta 
viitoare, în bine sau în rău. La arat, 
bătrânii trebuie să fie curaţi la haine şi 
la trup, “să nu se facă tăciune în grâu', 
“să fie roadă şi miei mulţi”, “să crească 
verdeata şi să se facă de toate”. 

Desemnarea sărbătoritului — 
primul om care a ieşit la arat, harnic şi 
cinstit — se făcea cu câteva săptămâni 
înainte. În ziua de Sânjorz sau a doua zi 
de Paşti, sătenii îşi înstruțau porțile cu 
mesteacăn. După îmbrăcatul de sărbă- 
toare, soseau feciorii cu jugurile (în 
Cufoaia sunt bote) înstruțate, acasă la 
sărbătorit fiind înstruțat primul jug de la 
teleguţă. Cufoienii însă au un steag, 
este, probabil, o reminiscență a cetei 
feciorilor, care se păstrează până astăzi. 

Jugurile (botele) trase de feciorii 
care se numesc la Hărniceşti, Sat 
Şugatag, Hoteni, dar şi la Cufoaia, “boi”, 
semnifică acţiunea şi dreptatea. Filozo- 
ful Justin remarcă faptul că lisus, în 
atelierul tatălui său, făcea juguri, învă- 
țându-i pe oameni simbolurile dreptăţii 
şi ale vieţii active. 

După pregătirea teleguţei şi lega- 
rea jugurilor (botelor, la Cufoaia), se 
caută — şi totdeauna se găseşte — 
obiectul ascuns de sărbătorit (o sapă, o 
greblă sau alt obiect neapărat “agricol”. 
La Cufoaia nu se mai păstrează sau n-a 
existat această ceremonie). Pe Mara, în 
poartă, se pune un lanţ, pentru a închide 
gura lupilor pentru marhă, şi o secure, 
împotriva fulgerelor şi trăsnetelor. 

La Hoteni, Sat Şugatag şi Hărni- 
ceşti se afumă tânjelele cu tămâie sau 
răşină — simbol al purificării. În acelaşi 
timp se pun şi cărbuni sub prag, pentru 
purificarea sărbătoritului. Inainte de a 
porni cu tânjelele (jugurile) pe Mara 
feciorii sunt ospătați în casa celui 
sărbătorit, apoi pornesc cu alaiul spre 
ogor, conduşi de Pogoniciul care are un 
bici înstruțat cu mesteacăn. Până la ogor 
nu cântă decât ceteraşii. Sărbătoritul 
încearcă tot timpul să fugă, să scape de 
plata în băutură şi mâncare, aşa cum se 
face şi în Cufoaia şi la Şurdeşti, dar 
totdeauna este prins. Feciorii îl păzesc 
bine, pentru a nu plăti ospăţul. Ajunşi în 

câmp, înconjură ogorul, aşază jos 
jugurile şi are loc rugăciunea de binecu- 
vântare a țarinei. La Şurdeşti nu mai 
merg la ogor. La Cufoaia traversează 
ogorul, sărbătoritul mereu punând 
piedici. 

La Cufoaia “Udătoriul” şi feciorii 
merg din casă în casă, acolo unde sunt 
fete, gazdele ospătându-i cu horincă, 
prăjituri şi sarmale; ei fac un danţ acolo, 
stând atâta timp cât se simt bine. În 
vremuri de mai demult, fata, care se 
dădea măreaţă, încerca să-i țină cât mai 
mult la ea acasă, era de cinstea şi 
omenia sa, iar dacă era şi frumoasă, 
însemna un măritiş bun. Astăzi s-au mai 
schimbat obiceiurile... 

Când ajungeau la ogor, cei de pe 
Mara, înfigeau un topor — împotriva 
furtunilor şi grindinei —, se îngropau 
cărbuni — simbol al curăţeniei şi al 
puterii căldurii solare —, precum şi o 
bucată de azimă de mălai, pentru 
belşug. Azimă şi apă se dă la tot poporul 
adunat acolo, pentru abundență şi 
împotriva secetei. După ceremonia de 
la ogor, se pleacă spre râu, unde “boii” 
ce poartă jugurile traversează apa. Apoi 
se întorc şi îl spală pe sărbătorit. Şi fetele 
sunt “udate” în râu, apa fiind simbolul 
vieţii, al regenerării totale, dar şi al 
purificării. Fetele abia aşteaptă să fie 
luate în seamă de feciori, altfel rămân 
supărate. După spălarea rituală la râu, 
alaiul porneşte spre casa sărbătoritului. 
De acum feciorii pot să joace şi să 
horească... Ajunşi acasă la sărbătorit, 
feciorii lasă jugurile, pogoniciul aruncă 
biciul — paralelă cu maiul de la Şurdeşti 
— şi încep petrecerea. Abia acum fetele 
au voie să horească şi să joace. Gazda 
îi serveşte cu sarmale, horincă şi 
prăjituri. Petrecerea durează până spre 
dimineaţă. 


UDĂTORIUL DIN ŞURDEŞTI 


În postul Paştelui, cu două săptă- 
mâni înainte, feciorii îşi aleg doi crai, care 
vor organiza întreaga sărbătoare. Tot în 
acele zile îl aleg şi pe cel care a ieşit 
primul la arat şi îl numesc “Udători”. 
Udătoriul trebuie să fie om harnic, bine 
văzut în sat, să aibă copii “pentru ca anul 
să fie roditor”. Craii şi ceilalţi feciori 
urmăresc respectarea regulilor postului: 
să nu umble la fete, să nu facă alte fapte 
nepermise în post. In ziua de Sânjorz, 
sau a doua zi de Paşti, dacă acesta 
cade mai târziu, după slujba de la 
biserică, are loc binecuvântarea preo- 
tului. Tot acum se “ridică” Udătoriul şi se 
împart, tot prin ridicare, funcţiile: Judecă- 
torul, Socotitorul, Inmulţitorul, Scăză- 
torul, Plotonierul, Şeful de post etc., după 


câţi feciori sunt. Se pleacă acasă la 
Udători, care deja a ascuns un ban în 
nişte cioate de lemn, pe care feciorii 
trebuie să le spargă să-l găsească. Este, 
de fapt, un adevărat spectacol. Banul 
poate fi ascuns şi ca ic în toporiştea 
securii. După ce s-a găsit banul, craii îl 
ridică pe Udători, se pregăteşte plugul 
şi teleguța, se înjugă boii şi pleacă spre 
râu. Udătoriul încearcă mereu să fugă, 
alţi prieteni fură roata sau dejugă boii — 
să îi împiedice pe feciori să-l poarte spre 
râu. După ce este udat la râu, feciorii 
fac un joc, “Ardelenescu”, şi se îndreap- 
tă spre casa Udătoriului. Se servesc 
sarmale, horincă, prăjituri, se face joc, 
craii urmărind să nu joace fată cu bărbat 
însurat sau fecior cu nevastă, încălcarea 
acestor interdicții fiind pedepsită cu 
lovituri de mai la talpă. Un tribunal ad- 
hoc intră în funcţiune. Judecătorul, 
Procurorul dau pedeapsa. Socotitorul le 
socoteşte, Inmulţitorul le măreşte. 
Scăzătorul le scade. Este un adevărat 
spectacol pentru întregul sat sau oame- 
nii veniţi din împrejurimi. Jocul durează 
până noaptea târziu. În prima duminică 
după Paşti, Duminica Tomei, se aruncă 
maiul, semn că toate interdicțiile pe care 
le aveau au căzut. 


* kk 


În viața comunităţilor româneşti 
din Ţara Chioarului, Ţara Maramu- 
reşului sau Ţara Lăpuşului, păstrarea 
acestor obiceiuri este un semn de 
rezistenţă în faţa vitregiei timpurilor, un 
semn de nobleţe a ființei noastre, a 
nepierderii unor tradiţii pe care alți 
europeni, luaţi de val, le-au pierdut de 
secole. Şi putem spune alături de loan 
Alexandru care, citând celebra zicere a 
lui Nicolae lorga: “Renaşterea unui 
popor poate începe de la un sat”, 
adaugă: “Pentru renaşterea româneas- 
că de azi, Maramureşul nu e un sat, ci 
un ţinut spiritual, o ființă morală, o 
demnitate lăuntrică. A fi ţăran pe aceste 
pământuri înseamnă a fi Impărat — 
criteriu de valoare. Există o credin- 
cioşenie în perenitatea neamului, o 
evlavie a lumii. Din trupul şi din duhul 
Maramureşului să învăţăm o rânduială 
spirituală”. 

Poate că şi de aceea Maramu- 
reşul a fost numit de către etnologi şi 
istorici “memoria ancestrală a Euro- 
pei”. 

Pamfil BILŢIU 


-ELEMENTE ARHAICE 
IN CULTURA POPULARA 
DIN ȚARA LAPUŞULUI 


Ţara Lăpuşului se află în depre- 
siunea care se întinde în bazinul mijlociu 
al râului cu acelaşi nume, având un 
caracter subcarpatic. Este închisă la sud 
de Culmea Breaza. Către est depre- 
siunea se deschide spre Muscelele 
Năsăudului, iar în vest comunică cu 
Dealul Pietriş, dar şi cu Podişul Boiului, 
cu care se prelungeşte pe sub Dealul 
Vima. 

Această vatră îşi răsfiră satele la 
poalele Munţilor Ţibleşului şi parţial ale 
Gutâiului şi se învecinează cu Ţara 
Maramureşului, Ţara Năsăudului, Zona 
Someşului şi Țara Chioarului. 

Nu vom schiţa nici măcar în fugă 
istoria Ţării Lăpuşului. Vom arăta doar 
că istoricul poate găsi în această ţară 
urme de locuire din neolitic, epoca 
bronzului şi a fierului, precum şi din 
vremea dacilor. Prin aşezarea ei țara a 
fost ferită atât de ocupaţia romană, cât 
şi de valurile migratoare. Menţionată 
documentar încă din secolul al IX-lea, 
s-a aflat, mai târziu, ca şi Chioarul, sub 
stăpânirea voievozilor din Maramureş, 
apoi, prin apartenenţa ei la Cetatea 
Ciceiului, sub stăpânirea voievozilor 
moldoveni. 

Țara Lăpuşului are numeroase 
note relevante din punct de vedete 
etnocultural şi etnoartistic. Horea lun- 
gă, şi ea o marcă a vechimii civilizaţiei 
acestei vetre, s-a păstrat extrem de bine 
în spațiul ei şi poate fi culeasă şi azi de 
la o mulţime de informatori excepţional 
dotați. Colindele, baladele, poveştile 
sau alte specii ale folclorului literar 
circulă în variante care, studiate cu 
atenţie, ar putea dezvălui noi semnifi- 
caţii ale unor tipuri şi motive universal- 
româneşti. Drept exemplu ilustrativ ne 
slujeşte Mioriţa-colindă”. 

Bogăția şi arhaismul folclorului 
lăpuşean sunt impresionante. Cercetă- 
torul atent şi avizat poate descoperi în 
cultura populară a zonei numeroase 


elemente statornicite din vremuri stră- 
vechi. Obiceiurile din spațiul Ţării Lăpu- 
şului au conservat, până astăzi, preg- 
nante forme tradiționale, în care desco- 
perim elemente etnografice ori practici 
ritualico-magice, care marchează o 
vechime considerabilă. Dintre acestea 
un loc aparte îl ocupă nişte posibile 
reminiscenţe ale unor străvechi forme 
de cult solar, generalizat în folclorul 
nostru şi al altor popoare. Este intere- 
sant să amintim petrecerea ritualică a 
cetei feciorilor în formă de cerc închis în 
jurul copacului care a slujit ca arminden 
în cadrul obiceiului armindenului, sticla 
cu băutură circulând numai în sensul 
âcelor de ceasornic. Prescripţia era 
până nu demult îndătinată şi în cadrul 
armindenului copiilor care se practica 
la Cupşeni. 

Anumite elemente etnografice din 
cadrul unor obiceiuri tradiţionale nu sunt 
altceva decât nişte semne simbolice, 
unele fiind foarte probabil şi ele reminis- 
cenţe de cult solar. Amintim forma 
rotundă a cununilor vegetale ce slujesc 
la împodobirea armindenului, specifice 
şi pentru germani, francezi, ruşi?. 
Elemente de cult solar sunt caracte- 
ristice şi colacilor ceremoniali numiţi 
“crestată”, cu capetele în formă de 
spirală, care se dau de pomană la moşii 
de Florii în localitatea Ungureni. 

Un argument important al vechi- 
mii civilizaţiei în spațiul Ţării Lăpuşului 
îl constituie statornicirea unor obiceiuri 
de mare importanță pentru colectivităţile 
săteşti: moşii şi armindenul la Rusalii, 
sărbătoare despre care Romul Vuia 
spunea că păstrează amintirea uneia 
dintre cele mai grandioase sărbători ale 
naturii?. G. Popa-Lisseanu preciza că 
numirea de Rusalii am păstrat-o din 
antica Rosalia. El menţiona că sărbă- 
toarea Rusaliilor ca formă este creşti- 
nească, dar practicile ei sunt cu totul 
păgânet. Potrivit opiniilor lui Vasile 
Pârvan, sărbătorirea morţilor de Rusalii 
vine la noi de la traci şi de la romani. “O 
a doua dovadă a vechimii romanilor la 
gurile Dunării e marea răspândire aşa 
de timpurie a sărbătorilor Rusaliilor 
(Rosalia) nu numai la ţară, dar chiar şi 
în oraşele greceşti, care nu o cunos- 
cuseră niciodată până atunci. Într- 
adevăr, dacă cercetăm pietrele găsite 
în Sciția Mică (Dobrogea), vedem că, 
dintre toate sărbătorile ţărăneşti, cele 
mai des pomenite erau sărbătorile 
prăznuite în cinstea şi spre amintirea 
răposaților la mormintele lor”s. 

Dintre obiceiurile de peste an cu 
elemente statornicite din vremuri stră- 
vechi, moşii ocupă un loc aparte. Între 
secvențele ceremoniale care poartă 
pecetea unei covârşitoare vechimi este 
depunerea cu o săptămână înaintea 
începerii postului a vasului de lut în 
altarul bisericii, vas ce cuprinde o lumâ- 
nare şi fiecare fel de seminţe ce urmează 
a fi semănate în noul ciclu vegetational. 
În fiecare sâmbătă, când se face paras- 
tasul morţilor, lumânările se aprind, 
vasele se scot apoi la moşii de Florii, se 
aşază în masa de pomană şi numai 
după aceea vasul se dă de pomană, iar 
semințele se amestecă cu seminţele 
pentru primul semănat pentru a le trans- 
mite puterea de germinaţie prin interme- 
diul moşilor şi strămoşilor. Datina ne 
aminteşte de amestecarea boabelor din 
cununa de seceriş cu seminţele urmă- 
torului semănat, care în afara semnifi- 
cației magice a actului avea, potrivit 
unor cercetători, şi funcţia de selecţio- 
nare empirică a semințelort. 

Sub aspectul semnificației, tre- 
buie să reținem ca interesantă şi 
prețioasă opinia lui Traian Herseni, ca- 
re arată că ar exista un pământ-mamă 
ce dă naştere tuturor ființelor, le hră- 
neşte, apoi primeşte de la ele germe- 
nele roditor, ceea ce dezvăluie ideea că 
morţii se întorc în pământul matern, 
unde rodesc din nou ca orice sămânță 
aflată în germinaţie. Chiar în trupul unei 
divinităţi a pământului, cum era orice 
zeiță telurică, erau socotiți ei înşişi cu 
puteri nutritoare, germinatoare, crescă- 
toare”. Desigur, practica a suferit o influ- 
enţă creştină prin propaganda bisericii, 
care nu atenuează caracterul ei precreş- 
tin. 

Din aceeaşi categorie a sărbători- 
lor de peste an, şezătoarea ne furnizea- 
ză şi ea elemente stabilite din vremuri 
străvechi. “Ca să aducă feciorii în şeză- 
toare, fetile se dezbrăcau în pielea 
goală, să duceu la on prun şi zâceu “lo 
nu scutur prunu; / Scutur pă dracu; / Dra- 
cu scutură feciorii, / Să n-aibă stare /, 
Nici alinare / Până la noi în şezătoare”?. 

Exceptând formula de descântec, 
care este arhirăspândită, întâlnim în 
această practică ritul nudităţii magice, 
evident mai răspândit în folclorul nostru, 
studiat de Gh. Muşu, care arată că 
nuditatea parţială sau totală a fost 
practicată cu două funcţii: 1) ca mijloc 
de paralizare, de înlăturare a forțelor 
negative din natură şi societate; 2) ca 


mijloc de invocare, de trezire, de sporire 
a forțelor pozitive din natură şi societate, 
cum este cazul în practica amintită. 
Vechimea ritului nudității magice este 
covârşitoare. Potrivit opiniilor aceluiaşi 
cercetător, el se întâlneşte încă la o 
seamă de popoare preindoeuropene?. 

Elemente străvechi au conservat 
până în zilele noastre în zona Lăpuş 
practicile de înfrățire. In contextul actelor 
ceremonial-rituale, având ca scop 
consfinţirea legământului dintre cei doi 
fârtaţi, capătă o importanţă aparte ritualul 
mâncatului de către cei doi fârtați al 
colacului cu lapte. Ei consumă bucăţi 
din colacii ceremoniali cu care s-a 
oficiat în cadrul obiceiului, peste care 
se toarnă lapte. 

Mâncatul ritualic al colacului cu 
lapte s-a conservat extrem de bine în 
satele zonei, el putând fi întâlnit, atât în 
cadrul ceremonialului nunții, cât şi în 
cadrul înmormântării. În cea de a doua 
zi a nunţii, dimineaţa, după ce mirii au 
săvârşit un rit de divinatie, adică au tras 
de colacul miresei, spre a vedea care 
din ei va trăi mai mult, acesta este tăiat 
în bucăţi şi consumat cu lapte numai de 
către miri. În cadrul ceremonialului 
funebru, după datul ritualic al “macăului” 
(botei) peste sicriu în capătul căruia se 
pun bani şi de care se leagă un ştergar 
şi un colac, şi acesta un element de 
mare vechime, are loc împărțirea peste 
sicriu a olcuţelor cu lapte pe care se 
pune şi un colac mic, pentru fiecare copil 
venit la înmormântare, aceştia având 
obligaţia de a consuma împreună 
colacul cu lapte. 

Sub aspectul semnificației trebuie 
să subliniem din nou opinia lui Traian 
Herseni, potrivit căreia tocmai principiul 
fundamental al vieţii, sănătăţii şi imortali- 
tăţii, cel puţin în formele lui religioase, 
era laptele zeiţei-mamă. În unele rituri 
de origine preelenică cu un caracter 
arhaic foarte precis, unora dintre zeități 
li se aducea ca ofrandă lapte cu apă şi 
cu miere. Laptele îndulcit cu miere şi 
subțiat cu apă era hrana copiilor mici şi 
era considerat, deci, ca principiu al 
naşterii, creşterii, vitalităţii, iar apoi al 
naşterii şi imortalităţii”e. 

Datina trebuie pusă în legătură şi 
cu alt ritual pe care îl asociază, cel al 
consumării pâinii în comun, mai răspân- 
dit în folclorul nostru, ritual şi el de o 
incontestabilă vechime, care în spaţiul 
zonei Lăpuş poate fi certificată prin 
prezenţa lui în cadrul obiceiului moşilor. 

În localitatea Cupșeni întâlnim până 
astăzi ceremonialul mâncatului prino- 
sului în comun de către întreg grupul 
proprietar al acelui prinos. 

Deşi atestările documentare sunt 
tardive față de vechimea unor datini şi 
obiceiuri, trebuie să arătăm că ritualul 
mâncatului pâinii în comun a fost atestat 
documentar încă în secolul al XVI-lea. 
Descriind ceremonialul înfrăţirii dintre 
Stefan Tomşa şi o rudă de a lui Despot 
loan Sommer arată că “înfrăţiţii au 
mâncat împreună o turtă mare ceea ce 
se socotea la ei legământul cel mai 
sfânt""!. 

Dintre datinile statornicite de 
asemenea în spaţiul zonei din vremuri 
străvechi în cadrul practicilor de înfrățire, 
capătă o importanţă aparte jurământul 
la lună al celor doi fârtaţi, care la finele 
ceremonialului ies afară, se întorc cu 
fața către lună şi rostesc formula orală 
tradițională de jurământ: “Jur la tine 
Sfântă lună că om sări unu pântru altu' 
şi ne-om ajuta unu pă altu' la bine şi la 
rău până la moarte”. 

Luna ca şi soarele, ca astru prin- 
cipal, deține un rol esenţial în cartea 
tradiţiilor populare. Rolul acesta este 
revelat de credințe, datini, tradiţii magico- 
mitice, care s-au format încă înaintea 
erei noastre şi care au supraviețuit până 
în plină epocă modernă, aşa cum arată 
Romulus Vulcănescu’?. 

Obiceiurile legate de momentele 
cruciale ale vieții omului conțin în zona 
Lăpuş numeroase elemente fixate din 
vremuri străvechi. În Lăpuşul Românesc 
s-a păstrat până astăzi obişnuința de a 
se pune în scalda ritualică a nou- 
născutului bucăţi din steagul de nuntă 
şi bucăţi din colacul miresei, prin care 
se urmărea să se transmită anumite 
calități acestuia pe calea analogiei. “Pui 
colac să fie pruncu de cinste cum o fi şi 
colacu. Pui din steag să fie de cinste 
cum e la nuntă steagu.” 

Practici de mare vechime şi ele, 
având la bază magia simpatetică, s-au 
conservat până astăzi în cadrul ceremo- 
nialului nunţii lăpuşene. Amintim în 
acest sens ritualul spargerii cu steagul 
a blidului de lut aşezat la poartă în 
momentul sosirii alaiului la casa mire- 
sei. Ceremonialul continuă cu bătutul cu 
steagul în streaşina casei, care se 
întâlneşte şi în alte zone folclorice, şi 
este urmat de bătutul ritualic cu steagul 
în anumite puncte ale interiorului casei, 
cel mai adesea în meşter-grindă, ca apoi 


ceremonialul să se încheie cu spar- 
gerea ritualică a vasului cu apă aşezat 
în cui la meşter-grindă, mai recent cu 
ţuică. Suntem în posesia unui rit de 
integrare, având la bază funcţia de 
iniţiere: “Zâceu bătrânii că tare mult 
noroc aduc sfărmăturile acele la casă.” 

Din suita riturilor de integrare a 
noii familii se individualizează şi capătă 
o importanță aparte pe linia unei 
considerabile vechimi, în cadrul cere- 
monialului nunții, trecerea miresei peste 
jăratic care se pune la fiecare prag, 
peste care păşeşte la ieşirea din casă 
şi plecarea la cununie. Practica nu a fost 
atestată în cadrul ceremonialului nunții 
din alte regiuni ale ţării, dar trebuie să o 
punem în legătură cu o practică similară, 
jocul miresei pe jăratic atestată de 
cercetările noastre în Maramureşul 
istoric. 

Funcţia focului, potrivit celor 
relatate de informatori, este în acest rit 
apotropaică: “Dacă pui foc la prag când 
iesă mnireasa, apoi nu să apropie nimic 
de casă şi nici de mnirei”. 

Cercetând înmormântarea din 
spaţiul zonei Lăpuş, pătrundem parcă 
într-o lume străveche. Surprinde, alături 
de pomana cu lapte, şi pomana cu apă. 
La Cupşeni se mai împart şi astăzi pentru 
participanţi, mai cu seamă la rudenii, 
peste sicriu vase de lut cu apă. Vechimea 
acestei prescripţii ritualice ne este 
marcată de generalizarea apei în 
folclorul nostru şi al altor popoare, unele 
dintre acestea fiind de cea mai veche 
civilizaţie. Mai putem lua în considerare 
şi un alt element ce marchează vechi- 
mea considerabilă a acestei prescripții 
şi anume mistica cifrei trei pe baza că- 
reia se structurează, generalizată în 
folclorul nostru şi al altor popoare şi care 
ne trimite cu precădere la descântec. În 
unele localități se împart nouă vase cu 
apă la nouă femei văduve. De aseme- 
nea, în cadrul obiceiului moşilor, la 
Rogoz pentru morţii proaspăt înhumați 
se împart tot nouă vase cu apă la nouă 
femei văduve. 

Ceremonialul funebru a conser- 
vat şi alte prescripții ritualice care poartă 
pecetea unei vechimi considerabile. În 
mai multe sate de pe Valea Lăpuşului 
sau a Suciului la ridicarea sicriului se 
înfige un cuţit în scaunul mortului care 
rămâne împlântat până la scăpătatul 
soarelui, ca să nu revină mortul sub 
formă de strigoi. 


a de aur 

Practica ne aminteşte de una 
dintre vrăjile amplu răspândite în fol- 
clorul nostru, denumită “punerea cuţitu- 
lui”, pe care o întâlnim atât în Transil- 
vania, cât şi în Moldova, Oltenia, Argeş 
Teleorman etc. O atare vrajă era făcută 
pentru a cauza rău duşmanilor, celui ce 
a făcut cuiva vreun rău, sau pentru “afa- 
ceri de căsătorie”. În aceste situaţii cuțitul 
se împlânta în pământ, după uşă, în 
grindă, într-un lemn de alun, la piciorul 
patului etc. Cuţitul la o atare vrajă este 
bine să fie cununat, descântat “menit”, 
“ursit” sau “sorocit”??. 

Dacă practica amintită o putem 
considera ca deosebit de veche tocmai 
prin prezenţa ei, în forme similare, în vrăji 
şi farmece arhirăspândite în folclorul 
nostru, vechimea ei poate fi probată şi 
mai bine prin prezenţa acestui element 
etnografic care este cuțitul în practica 
descântatului. Potrivit cercetărilor lui 
Artur Gorovei, întâlnim în practica des- 
cântecelor româneşti variate categorii 
ale acestui element etnografic: “cuțitul 
de găsit”, cuțitul “cununat”, adică cuțitul 
care a stat la sânul miresei când s-a 
cununat, “cuțitul de furat”, “cuțitul spur- 
cat”. 

În anumite localități, precum 
Lăpuşul Românesc, descoperim în 
cadrul ceremonialului funebru şi alte 
acte rituale, care se individualizează, 
credem, ca dovezi semnificative de 
incontestabilă vechime a civilizaţiei în 
spaţiul zonei în discuţie. Bunăoară 
spălarea ritualică a bocitoarelor pe 
mâini cu apă neîncepută, înaintea 
începerii actului bocitului. Există în 
această localitate şi un tip de bocit 
arhaic, graţie prescripțiilor ritualice pe 
care le urmează. Mortul este bocit la 
toate colțurile casei, dar şi pe locurile 
unde a umblat mai mult: în grădină, la 
grajd, la fântână, la tăietor. 

Se pare că bocirea mortului în 
anumite puncte ale gospodăriei a fost 
odinioară mai răspândită. Cercetările lui 
Constantin Brăiloiu într-o altă zonă 
arhaică — Ţara Oaşului — au atestat 
bocirea mortului: “prin ogradă, prin odor 
şi la fereastră”*. 

Analizând astfel de elemente din 
cadrul culturii populare a Ţării Lăpuşului, 
ajungem la concluzia justă a lui Romu- 
lus Vuia potrivit căreia bogata şi arhaica 
noastră cultură populară poate deveni 
o modalitate de a lămuri perioadele ob- 
scure ale istoriei noastre din care lipsesc 
izvoarele directe!f. Astfel civilizaţia 


noastră populară devine arhiva nescri- 
să a poporului românesc în perioada în 
care lipsesc izvoarele scrise”. 


NOTE 

Limba Română 


V.R. GHENCEANU 


N. STEINHARDT 
SAU FERICIREA 
DE A FI CREŞTIN 


EDITURA HELVETICA, BAIA 
MARE, 1999 


O primă întrebare pe care ar 
putea-o pune scepticii, indiferenții, 
neştiutorii şi iconoclaştii prin extensiune 
(posibil încă prin preajmă!) ar fi: de ce 
încă o carte despre N. Steinhardt? sau: 
mai are nevoie filosoful, eseistul şi 
monahul de noi sustineri şi apărări ale 
vieţii, ideilor proprii şi ale operei? 
Răspunsul de bun simţ e simplu şi 
oricând actual: are!, oricând şi oricine 
are, întrucât niciodată în susținerea 
valorilor un gest cultural nu e îndeajuns 
de rotund şi de atotcuprinzător, nicicând 
o valoare nu e într-atât de cunoscută şi 
de răspândită pentru a fi deplin cunos- 
cută. Oricând are, zic, în faţa valurilar — 
uneori succesive! — de uitări, de contes- 
tări, de veleitari-îndrăzneți cum astăzi 
sunt fără margini, dispuşi să urce pe 
socluri gata făcute pentru alţii. La 10 ani 
de la moartea marelui eseist constatăm 
că, în zonă, prietenia, artistică măcar, 
se manifestă cu fervoare, iar în ce-l 
priveşte pe monah şi pe filosof, această 
prietenie s-a dezvăluit cu bune efecte 
(lăsăm, acum, de o parte constatarea 
că prieteniile spre Steinhardt au apărut 
şi din zone ori dinspre persoane ne- 
bănuite, care fie că abia l-au cunoscut, 
fie că l-au avut “în obiectiv”). Efectele de 
care vorbeam se resimt până la urmă în 
editarea şi în popularizarea operei. Unul 
dintre marile adevăruri este că ma- 
joritatea admiratorilor şi preţuitorilor 
operei lui Steinhardt au apărut după 
trecerea lui în lumea de dincolo, contri- 
buind cu adevărat la eternizarea nume- 
lui său. 

lată că un asemenea prieten 
autentic, care nici măcar nu l-a cunoscut 
personal, din câte ştiu, dar care i-a 
dedicat timp să-i străbată şi să-i înţe- 
leagă opera, se regăseşte în profesorul 
şi eseistul dr. Florian Roatiş. La propu- 
nerea secretarului general al “Fundaţiei 
Steinhardt”, prof. Ilon Săcăleanu, dl 
Roatiş a întocmit, a îngrijit şi a pus sub 


un titlu semnificativ N. Steinhardt sau 
fericirea de a fi creştin, primul volum 
din Caietele de la Rohia, apărut în 
redacția subsemnatului. O întreprindere 
generoasă, îmi îngădui să spun, auto- 
sponsorizată, căci bunii sponsori încă 
nu au fost găsiţi. Cartea, iată, se află pe 
piață în 500 de exemplare, tipărită pe 
bani — o parte — încă în aşteptare de 
Editura Helvetica din Baia Mare (con- 
silier editorial: Gheorghe Csoma). Ea 
vine să se adauge, cum spuneam ceva 
mai sus, ansamblului de gesturi edito- 
riale, orale şi scrise, cu risipă de energii 
şi entuziasme, prin felurite instituții ale 
presei române şi străine în scopul 
răspândirii făptuirilor monahului şi 
eseistului care a vieţuit aproape două 
decenii la Rohia. 

Avem o carte angajată în proiect 
din martie a.c., la întrunirea membrilor 
Fundaţiei care a avut loc la Rohia. 
Timpul — cum zicea prețuitul prozator — 


FIŞIER BIOBIBLIOGRAFIC . 


Vasile Radu  GHENCEANU s-a 
născut la 17 mai 1939 în satul Doh; 
județul Sălaj. A absolvit Şcoala-normală 
de învățători din Oradea, Institutul Peda- 
gogic de trei ani din Baia Mare şi 
Facultatea de Filologie a Universităţii 
“Babeş-Bolyai” din Cluj-Napoca. A fost 
învățător în câteva localităţi din Sălaj, 
profesor de literatură universală la 
liceele “Gheorghe Şincai” şi “Vasile 
Lucaciu” din Baia Mare, asistent univer- 
sitar asociat la Universitatea Baia Mare, 
director al Teatrului Dramatic Baia Mare, 
ziarist, consilier cultural. În prezent este 
angajat la “Graiul Maramureşului”, Baia 
Mare. 

A publicat versuri, timp de 30 de 
ani, în aproape toate revistele de cultură 
ale țării, în diferite antologii, precum şi 
mii de articole (cronici, reportaje, 
interviuri, însemnări) în presa locală şi 
centrală. 

Cărţi apărute: Cântece pentru 
inima tânără, versuri, Editura Tinere- 
tului, Bucureşti, 1967; Cartea literelor 
mari, versuri, Editura lon Creangă, 
Bucureşti, 1 970, cu editiilea Il-a şi a Ill-a 
la Editura Gutinul, Baia Mare, în 1993 şi 
1995; Ora locală, versuri, Editura Dacia, 
Cluj-Napoca, 1978; Paralele în memo- 
rie, note de călătorie, Editura Gutinul, 
Baia Mare, 1992; Vindecarea de melan- 
colie, eseuri, Editura. Gutinul, 1996; 
Însemnaţi de uitare, poeme, Editura 
Omega, Baia Mare, 1997. 


În curs de apariţie: O carte cu 
prieteni, cronici literare şi de teatru, 
Complexul de egalitate, poeme: 


Prezentări ge recenzii 

Grigore VIERU 


CALEA SÂNGELUI 


În memoria lui N. Steinhardt 


Chinuitoreste  . 
Aşternutul pe Cruce. 

Dar pururi umblă îmbrăcat 
În slava Domnului 
Celcare 

În somnul răstignirii 

S-a scufundat. 
Străin credeam că sunt 

În lumea aceasta, 

Doamne Isuse, 

Atunci când 

Din brațele mamei 
Prepământ coborâi. 

Dar ai intrat Tu 

În noaptea durerilor mele 
luminându-mă. 

Inima lumii întregi 

Bate, iată, la mine în piept. 
lar sângele Tău, 

Rănitul Tău sânge, 

Pe cruce curgând, 

Arată calea sângelui meu 
Spre Tine, 
Spre oameni, 
Spre lume. 


n-a mai avut răbdare şi, în contra- 
cronometru, dar cu atentă îngrijire şi 
devoțiune, lucrarea a apărut chiar la 
sfârşitul concursului de eseu literar, 
filosofic şi religios pentru elevi, recent 
desfăşurat la Rohia. A fost lansată la 
Mănăstirea Rohiţa, în miez de noapte, 
în loc de închinăciune şi slavă. Are şi 
această întâmplare o predestinare, sunt 
sigur! 

Cititorul care va binevoi să des- 
chidă această carte şi s-o parcurgă 
(după ce, desigur, va fi străbătut opera 
eseistului, aproape în întregime publi- 
cată!) va constata frumuseţea şi sinceri- 
tatea articolelor lui Steinhardt despre 
Maramureş şi maramureşeni în mijlocul 


cărora a viețuit, se va bucura de 
analizele altora aplicate operei ce ne-a 
lăsat-o, va decela subtilitățile cu care 
cei mai mulţi dintre semnatari pătrund 
în cărţile de căpătâi ale filosofului 
(Jurnalul fericirii, Dăruind vei dobândi 
etc.), accentuând înțelesuri sau intuind 
frumusețile de dincolo de cuvinte. Găsim 
în cartea aceasta, aşadar, studii şi 
relatări semnate de Florian Roatiş, 
Terezia Filip, loan Filip, Nicolae Roşca, 
Măndița Cozma. Apoi câteva eseuri 
semnate de Virgil Bulat, unul dintre 
editorii filosofului, coleg de detenţie:cu 
acesta la Gherla (ne referim la eseurile 
The political implications of loan Paul II 
Pope's visit at Bucharest, ... şi Nicu 
Steinhardt), precum şi Timp şi mântuire 
în Jurnalul fericirii de Elena Neagoe, 
autoarea textului despre Steinhardt 
cuprins în manualul de clasa a XII-a. De 
excelentă audienţă se vor bucura, sunt 
sigur, însemnările din 1993 ale unor 
personalităţi din diaspora (în parte 
publicate în numărul din 20 martie al 
ziarului “Graiul Maramureşului”), pre- 
cum ar fi Eugen lonescu, Monica Lovi- 
nescu, Virgil lerunca, Bujor Nedelcovici, 
Dinu Manoil, Vlad Stolojan, Lucian 
Raicu, S. Paleologu-Mata, lon Varlam, 
Nicolette Franck, Neagu Djuvara. Car- 
tea se încheie cu un amplu şi vibrant 
interviu luat în iunie a.c. de prof. Roatiş 
cunoscutului eseist şi om politic Alexan- 
dru Paleologu, prieten al lui Steinhardt, 
ale cărui mărturii devin peste timp tot 
mai importante şi mai penetrante. Cred 
că acest interviu de 30 de pagini 
limpezeşte multe dintre zonele mai 
întunecate ale vieţii scriitorului Stein- 
hardt şi pune accentele care trebuie pe 
mulțimea de informații, întâmplări, 
contribuţii, determinări, împrejurări, 
situaţii, aparente paradoxuri privitoare 
la om şi la operă. Asemenea mărturii 
devin esenţiale pentru cunoaşterea unei 
personalități, complexe şi în aparență 
contradictorii, cum este şi N. Steinhardt. 
Nu întâmplător am propus domnilor 
Roatiş şi Săcăleanu ca volumul Il din 
Caietele de la Rohia să fie dedicat 
amintirilor despre Steinhardt. Până se 
mai poate, până iniţiativa mai poate fi 
actuală, până generațiile ce l-au cunos- 
cut îndeaproape nu se subţiază într-atât, 
încât să se mute, cu vrerea lui Dumne- 
zeu, în lumea de dincolo. 

Limba Română 


FOLCLOR 
DIN MARAMUREŞ 
EDITAT LA CHIŞINAU 


În 1991, la Simpozionul naţional 
de etnologie (12-15 septembrie, Sighe- 
tu Marmaţiei), simpozion organizat cu 
ocazia împlinirii a 600 de ani de la 
atestarea primului text în limba română 
— Codicele de la leud — am avut marea 
bucurie de a întâlni şi cercetători din 
Chişinău, care ne aduceau în dar o 
carte: Folclor din Maramureş, Editura 
Ştiinţa, 1991, culegere alcătuită de 
Nicolae Băieşu, Grigore Botezatu, lon 
Buruiană, Victor Cirimpei, Nicolae 
Demcenco, lulian Filip, Andrei Hâncu, 
Efim Junghietu, Sergiu Moraru. După 
Poezii populare din Maramureş, publi- 
cate în “Analele Academiei Române”, 
Seria II, Tom XXXVIII, 1905-1906) de 
besermanul (adică din Biserica Albă) 
Alexandru Ţiplea — un exemplar foarte 
rar, putând fi consultat doar la fondul 
documentar al bibliotecilor mari — nu am 
mai citit şi, îndeosebi, nu am putut afla 
veşti despre “Maramureşul întreg”, aşa 
cum era până în 1920. Nu mai ştiam 
nimic, sau aproape nimic, de viața şi 
starea culturală a Maramureşului “de 
dincolo de Tisa”, în afară de ceea ce, în 
1940, scrisese Alexandru Filipaşcu 
(Istoria Maramureşului), sau Radu Popa 
(Țara Maramureşului în sec. al XIV-lea, 
1970). Deşi prezentată în condiţii grafice 
modeste, Folclor din Maramureş (140 
p.) este de real interes ştiinţific, nu numai 
prin materialele cuprinse, ci şi prin 
concepţia alcătuirii sale. Dacă majo- 
ritatea folcloriştilor maramureşeni, atât 
cei foarte cunoscuţi — Al. Ţiplea, Tit Bud, 
lon Bârlea, Tache Papahagi —, cât şi cei 
contemporani, s-au aplecat mai cu 
seamă asupra folclorului poetic, această 
antologie se doreşte a fi un corpus (a 
ceea ce se mai păstrează azi) al 
(aproape) tuturor genurilor şi speciilor 
folclorice. Sunt incluse, alături de 
genurile foarte cunoscute (basme, 
balade, oratii de nuntă, lirică etc.), şi 
tradiţii calendaristice, formule şi practici 
magice, credințe şi superstiții, tălmăciri 
de visuri, proverbe şi zicători, ghicitori, 
jocuri de copii, legende şi povestiri, 
romanțe şi amintiri, scrisori în versuri 
(acestea din urmă aproape ignorate de 
cercetătorii noştri, care nici nu le 


consideră folclor, deşi sunt semnul cul- 
tural al unei epoci). 

În 1993, prin Academia de Ştiinte, 
Institutul de Etnografie şi Folclor, se reia 
lucrarea aceloraşi autori, purtând de 
această dată titlul Cât îi Maramureşul..., 
Editura Ştiinţa, Chişinău, 550 pag. 
Cuvânt înainte de maramureşeanul prof. 
univ. dr. doc. Mihai Pop. Este o ediţie 
revăzută şi adăugită a culegerii din 
1991, iar cum precizează Gr. Botezatu 
şi A. Hâncu în Notă asupra ediţiei, 
cercetările “au fost întreprinse din 
anumite motive: interesul pentru o arie 
românească de baştină — Maramureşul, 
de unde se trage o parte a populaţiei 
Bucovinei, Moldovei şi Transnistriei; 
cercetarea unor elemente ale comuni- 
tății şi continuității culturii româneşti în 
Moldova, Bucovina şi Transnistria în 
raport cu cea maramureşeană” (p. 19). 

Noul volum este îmbogățit cu 
ilustraţii, transcrieri muzicale ale muzi- 
cologului Andrei Tamazlâcaru, iar, în 
pofida unor receptări ale pronunțţiei în 
subdialectul moldovenesc (di în loc de 
de, niireasî — mnireasă, dispărțăsc — 
despărțăsc, horie, horii — hore, şi — ce 
sau si, chiatriî — ptiatră etc.), a unor 
inadvertente în explicarea regiona- 
lismelor (foaş — nu înseamnă friguri, ci 
viscol, fuieş), a plasării unor amintiri la 
strigături — volumul este mai mult decât 
meritoriu. Nu este “o completare modes- 
tă” — cum spun autorii — ci un aport 
substanţial al “folcloriştilor chişinăuieni 
în colectarea şi editarea folclorului unei 
margini a Maramureşului”, contribuţie 
adusă “într-un timp când specialiştii 
români maramureşeni nu aveau posi- 
bilitatea să efectueze cercetări în 
această zonă românească, tăiată din 
trupul României şi izolată cu sârmă 
ghimpată” (p. 19). 

Studiile care însoțesc prezen- 
tarea unor genuri şi specii folclorice, cel 
despre uneltele agricole tradiționale, 
aduc, pe lângă interesul pur ştiinţific, şi 
o analiză a stării de fapt actuale din 
această zonă situată la izvoarele Tisei. 

Prin contribuţia cercetătorilor 
români basarabeni se poate gândi şi 
înfăptui deja, laolaltă cu cercetătorii din 
țară, acel mult visat CORPUS TRADI- 
TIONUM MARAMOROSIENSIS, adu- 
cându-ne aminte, la finele acestor 
câteva rânduri, şi de un proverb mara- 
mureşean care ne spune că 

Lucrul bine început 

Este pe jumătate făcut. 


I. DUMITRU 


Deialogal artelor 

Traian MOLDOVAN 


TRADIȚIE ŞI INOVAȚIE 
ÎN CENTRUL ARTISTIC 
DE LA BAIA MARE 


Statornicit în prelungirea durabi- 
lelor valori spirituale românești 
împlinite de-a lungul secolelor în acest 
inconfundabil focar de cultură care 
este Maramureşul, Centrul Artistic 
Baia Mare reprezintă o experiență 
distinctă, atât în planul artei naţionale, 
cât şi în context european. 

Existenţa unei activități plastice 
deja centenare, cu dimensiuni, atât în 
planul cunoaşterii evenimenţiale a 
faptelor de cultură, cât, mai cu seamă, 
în planul cercetării ştiinţifice, are mul- 
tiple implicaţii în domeniul creaţiei 
tuturor generațiilor de artişti care au 
activat constant sau numai sporadic 
la Baia Mare. 

in bună măsură naşterea Centru- 
lui Artistic băimărean este legată de 
puterea de seducţie a Munchenului, 
centru al învățământului artistic euro- 
pean, care a polarizat artişti provenind 
din întreaga Europă. Maramureşeanul 
Simon Hâ6llosy (n. 1857, Sighetu 
Marmaţiei — m. 1918, Teceu), artist ce 
se bucura de un binemeritat prestigiu 
în epocă, îşi formează la Munchen 
(1886) o şcoală liberă de pictură, în 
scopul promovării progresului şi 
căutărilor novatoare în artă. 

Prelungirea unor ecouri ale 
formelor de exprimare plastică culti- 
vate în citadela artei bavareze, 
precum şi a celor similare din Franţa, 
Italia, Rusia, se va reflecta în creația 
primei generaţii de artişti care au 
activat la Baia Mare. 

Găsim astfel explicaţia elemen- 
telor care leagă mişcarea băimăreană 
autonomă de tendinţa cultural-artistică 
progresistă pe care a reprezentat-o în 
plastica româriească grupul “Tinerimea 
artistică”, după cum trebuie semnalată 
sincronia atitudinii “în bună măsură 
protestatară şi a altor centre asemă- 
nătoare din peisajul cultural-artistic 
european”. Nu este întâmplător faptul 


că la cumpăna secolelor XIX şi XX 
se remarcă sciziunile unor grupări 
artistice, care, reunite sub emblema 
“secesiunilor”, n-au exprimat altceva 
decât nevoia unor înnoiri în câmpul 
de manifestare artistică. Astfel, 
dincolo de particularităţile strict 
stilistice, atitudinea clar orientată 
împotriva academismului apropie 
foarte mult funcţiile novatoare ce 
caracterizează mişcarea rusă “Mir 
iskusstva” (Petersburg, 1890); “Mun- 
chener rezession” (1892); “Centrul 
Artistic de la Baia Mare” (1896); 
“Societatea Ileana a tinerimii artistice 
române” (Bucureşti, 1897); “Winer 
sezession” (1897); “Buliner seze- 
ssion” (1898) etc. Faţă de centrele 
europene de largă audienţă, faţă de 
modelele culturale numeroase, 
adesea contradictorii, propuse în 
epocă, mişcarea băimăreană se 
distinge prin autonomie relativă şi 
zonă de popularizare şi iradiere 
distinctă. Din alternanţa Munchen 
(iarna), Baia Mare (vara), între 1896- 
1902, Centrul Artistic băimărean, 
provenit din cercul lui H6llosy, devine 
o citadelă artistică. O citadelă inedită 
în măsura în care reuşeşte să 
depăşească limitele unor tipare 
pedagogice şi organizatorice con- 
sacrate, făcându-se în primul rând 
purtătorul idealului artistic al spiritului 
colectiv, care a refuzat obsesiile şi 
obtuzitățile naţionalist-elitiste fluturate 
în epocă. Cert este că aici nu li s-a 
impus anume rigori scolastice, ori 
principii de exprimare stilistică. 

De la această dată, când alături 
de întemeietorul “Coloniei de pictură” 
se află pictori ca: Arthur Garguromin 
Verona (1868-1946), Fer&nczy Károly 
(1862-1917). Thorma lanoş (1870- 
1937), Ivanyi Grünwald Bella (1867- 
1940), Réti István (1872-1945), 
Maticska Jenö (1885-1906), Samuel 
Mutzner (1885-1959) şi mulţi alţii, se 
poate vorbi la Baia Mare de primele 
intenţii de-a se tezauriza valori 
muzeale. La 19 iunie 1904, a avutloc 
deschiderea “Muzeului orăşenesc 
Baia Mare”, care s-a dovedit a fi o 
încercare temerară, întrucât un 
incendiu a spulberat colecţiile, iar mai 
apoi prima conflagrație mondială a 
zădărnicit alte iniţiative. 

Perioada interbelică marchează 
un eveniment notabil, prin interesul 
manifestat de Academiile de artă din 

Bucureşti, laşi şi Cluj, care-şi trimit 
aici studenții vara pentru practică de 
documentare. Semnalăm proiectul 
întocmit de pictorul şi profesorul Ipolit 
Strâmbu (1871-1934), care preconiza, 
pe lângă dezvoltarea bazei materiale, 
să reunească periodic, la Baia Mare, 
artişti români şi creatori din Polonia, 
Cehia, Slovacia, Ungaria şi Rusia 
(Uniunea Sovietică). În această 
perioadă remarcăm prezenţa la Baia 
Mare a pictorilor: Eugen Pascu (1895- 
1948), Ziffer Şândor (1880-1962), 
Krizsan Jânos (1886-1948), losif Klein 
(1896-1945), David Jandi (1893-1944), 
precum şi a unor nume de rezonanţă 
în centrele culturale ale țării, dintre 
care putem enumera: de la Cluj pe 
Aurel Ciupe, Tasso Marchini, Letiţia 
Munteanu, Petre Abrudan, Romul 
Ladea, Mohi Alexandru, Bene Joszef, 
de la Bucureşti pe Alexandru Phoe- 
bus, Lucian Grigorescu, Traian Bilţiu- 
Dăncuş, Dan Băjenaru, Mihaela 
Eleutheriade, Alexandru Ciucurencu, 
de la Braşov pe Hans Mattis Teutsch, 
de la Timişoara pe luliu Podlipnyi, de 
la Oradea pe sculptorul losif Kekete, 
de la Satu Mare pe Aurel Popp şi mulți 
alții care au activat vremelnic la Baia 
Mare. 

A doua conflagrație mondială 
care a adus alipirea la Ungaria hortistă 
a 2/3 din teritoriul transilvănean, în 
care era cuprinsă şi Baia Mare, a 
perturbat bunul mers al acestei 
activităţi care-şi găsise până la acea 
dată un drum propriu. Mai apoi, un alt 
factor care a influențat continuitatea 
spiritului autohton s-a dovedit a fi 
orientarea impusă de ideologia 
comunistă. Un val de artişti mediocri 
vor ieşi la suprafață vremelnic. Tot 
acum obedienţa față de regimul nou- 
instaurat le-a oferit şansa consacrării 
unor artişti cu certe calități: Vida 
Gheza, Paul Erdös, Vasile Kazar şi 
alții. 

Un eveniment notabil începe 
prin deceniul şase, când se deschide 
pentru public o secție de artă în cadrul 
Muzeului județean (1960), care din 
1985, prin alocarea unui spațiu 
corespunzător funcţiunilor muzeale, 
inaugurează o cuprinzătoare expoziţie 
(250 piese expuse, dintr-un patrimoniu 
de aproape 3000 de piese tezau- 
rizate). 

Tot în această perioadă sunt 
organizate ample şi documentate 


expoziţii de artă care îşi propun să 
edifice şi să configureze dimensiunile 
activității plastice din acest centru 
artistic. Expozitiile “Prezențe artistice 
la Baia Mare. 1896-1971”, Centrul Ar- 
tistic Baia Mare la opt decenii de 
activitate (1976), “Centrul Artistic Baia 
Mare” (1989) — Bucureşti, Sala Dalles, 
“Centenar artistic băimărean: 1896- 
1996" (1996) — Baia Mare sunt 
edificatoare în acest sens. 

Pe simezele spaţiilor Muzeului 
de artă sau ale Uniunii Artiştilor 
Plastici în această perioadă expun 
losif Balla, Gheorghe Chivu, Şainelic 
Alexandru, Mircea Hrişcă, Traian 
Hrişcă, Walter Friedrich, Mihai Olos, 
lie Cămărăşan, Nicolae Apostol, 
Traian Moldovan, Törös Gabor, 
Mircea Bochiş, Nicolae Suciu, ludita 
Crăciun, Gheorghe Crăciun, lon 
Anghel Negrean, Kovacs Bertalan, 
lon Marchiş, Szant6 András, Vasile 
Corneştean, Valentin Muste etc. 

Tradiția acestui centru artistic, 
nevoia de cunoaştere şi abordare a 
fenomenului plastic din multiple 
unghiuri, precum şi dorinţa de revigo- 
rare a climatului de creaţie au fost 
doar unele dintre motivațiile care au 
determinat organizarea de către 
Inspectoratul pentru Cultură a unei 
Tabere internaţionale de pictură 
(1993), care a ajuns în acest an la a 
8-a ediţie. 

Până acum, în cele şapte ediţii 
precedente, au lucrat la Baia Mare 
peste 50 de pictori din Albania, Anglia, 
Argentina, Austria, Italia, Ungaria, 
Ucraina, Olanda, Yugoslavia, Suedia, 
Bulgaria, Germania, Republica Mol- 
dova şi România. Aceşti artişti au 
donat cu generozitate peste 100 de 
piese de pictură muzeului băimărean. 

Se va putea astfel deschide o 
da gre de artă contemporană univer- 
sală. 

Desigur că astăzi oraşul respiră 
cultural pe alte coordonate, dar pictura 
şi artele vizuale în general sunt valen- 
tele de marcă cu care se mândreşte. 

Peste timp, aici s-a permanen- 
tizat un interes perpetuu pentru inova- 
ţie şi progres artistic, ceea ce a fost 
determinant pentru configurarea unui 
Centru artistic, care a rămas viabil 
până în zilele noastre. 

“FRUMOSUL 
CE-L DESCOPAR 
IN JURUL MEU” 


Au trecut peste o sută de ani de 
la naşterea unuia dintre cei mai 
reprezentativi fii ai Maramureşului, 
Traian Bilțiu-Dăncuş. S-a născut în 
leudul Maramureşului la 29 noiembrie 
1899 într-o familie de intelectuali. 

Tatăl său, institutorul confesional 
greco-catolic, docentul primar Petru 
Bilţiu-Dăncuş, a fost el însuşi un mare 
om de cultură, primul folclorist al 
Maramureşului, talentat poet, cola- 
borator al lui Nicolae Densuşeanu, 
animator cultural şi mare patriot. 
Mama sa provenea dintr-o familie de 
funcţionari. 

La numai şapte ani viitorul pictor 
rămâne orfan de tată familia trecând 
prin momente grele. La 17 ani este 
încorporat forțat în armata austro- 
maghiară. 

Reîntors de pe frontul italian, 
intră voluntar în armata română. In 
anul 1919 se înscrie la Şcoala 
superioară de poduri şi şosele (politeh- 
nică) din Bucureşti. După un an 
renunţă la bursa câştigată aici şi trece 
la Şcoala de Arte Frumoase unde, 
mărturiseşte pictorul, “m-am dorit de 
mic copil”. În anul 1924 absolveşte 
facultatea cu trei specializări: pictura, 
gravura şi arta decorativă. La exame- 
nul de capacitate este clasat pe primul 
loc. Începând cu 1 septembrie 1924, 
la cererea sa este numit profesor titu- 
lar la catedra de desen / arte de la 
Şcoala normală din Sighetu Marma- 
tiei. După solicitarea unui concediu de 
studii pe care nu-l primeşte, la 28 
februarie 1926 părăseşte catedra şi 
pleacă la Paris pentru şapte luni, 
alternând săptămânal studiul de ate- 
lier în particular cu vizita în muzee şi 
pictatul în peisaj. De aici, beneficiind 
de o bursă, pleacă în coloniile 


Traian Bilţiu-Dâncuş. Autoportret. 


franceze din nordul Africii pentru “o 
cură de paletă”, cum însuşi mărtu- 
riseşte, fixându-se în Tunis. Fondurile 
financiare de care dispunea se 
epuizează rapid şi este nevoit să 
lucreze pentru existenţă. 

O împrejurare fericită îi facili- 
tează angajarea la Staţiunea oceano- 
grafică din Salambo — Cartagina. Aici 
lucrează ca pictor timp de şase luni. 
Banii câştigaţi îi drămuieşte în aşa 
fel, ca să-i ajungă “pentru a vizita 
pictura spaniolă în cultul căreia m-am 
format la ea acasă la Madrid”, 
mărturiseşte pictorul. 

Se reîntoarce în ţară prin Paris, 
lucrând ca profesor la Liceul Dragoş 
Vodă din Sighet până la Dictatul de 
la Viena când se refugiază la Bucu- 
reşti. Intre timp, în anul 1929 este 
invitat din nou la Tunis, prin Ministerul 
Lucrărilor Publice al Franţei, pentru 
decorarea murală a stațiunii oceano- 
grafice. De aici pleacă la Constan- 
tinopol, iar după un stagiu de docu- 
mentare se reîntoarce la Paris şi apoi 
în ţară cu opriri în capitalele şi marile 
muzee din Europa Centrală. După 
refugiul din 1940 rămâne definitiv la 
Bucureşti. 

Un rol deosebit în formarea sa 
ca om l-a avut tatăl său. lubirea față 
de țărani, de cei slabi şi obidiţi, lupta 

aprigă pentru emanciparea naţională 
şi mai ales culturală au fost idealurile 
sale. 

Şederea timp de nouă ani în 
orfelinatul din Ungaria “m-a învăţat să 
cunosc poporul ungar la el acasă şi 
să fac deosebirea între el şi şovi- 
nismul conducătorilor”, “iar după 
dezrobirea noastră naţională... am fost 
profund dezamăgit de politicianismul 
meschin al partidelor străine de 
adevăratele interese” naţionale. 
Această experienţă îl determină să-şi 
facă un ideal de viaţă şi conduită din 
“împlinirea datoriei civice şi culturale 
în afară de orice partid, la catedră şi 
în artă... căutând a face numai bine 
tuturor din jurul meu, dar mai ales 
acelor mulți anonimi care au mai mare 
nevoie de el, luminându-le prin vorbă 
şi mai ales cu exemplul meu mintea 
şi sufletul numai spre bine”, mărturi- 
seşte artistul într-unul din caietele- 
jurnale. 

A pictat mult, abordând toate 
genurile. A fost un desenator desă- 
vârşit, a făcut sculptură monu- 
mentală. 

Amintim câteva dintre lucrările 
de pictură monumentală de aici, din 
Sighetul nostru: pictura în frescă a 
bisericii greco-catolice (Str. Dragoş 
Vodă nr.1) azi ortodoxă, pictura în 
frescă a sălii de spectacole a Palatului 
Cultural (fostă capelă episcopală 
ortodoxă în perioada interbelică), 
“Calea Crucii” — pictură în ulei la 
Biserica romano-catolică. Tot aici, în 
zonă, Traian Bilţiu-Dăncuş ne-a lăsat 
“Poarta Maramureşului” din satul 
Mara şi Monumentul de la Biserica din 
Şes de la leud. Lucrări în frescă de 
mare anvergură a făcut la mănăstirile 
din jurul Bucureştiului şi la alte biserici 
din țară. Un monument de referință 
naţională mai puţin cunoscut este 
“Poarta” de la intrarea în Muzeul 
“Astra” din Sibiu, sculptată şi edificată 
în timpul războiului la Uzinele de ar- 
mament de la Mârşa şi adusă aici de 
regretatul dr. Cornel Irimie, director al 
Muzeului. 

Ne permitem să reproducem 
două referinţe în legătură cu arta 
pictorului: “Ceea ce intrigă în arta 
inegală şi uneori chiar contradictorie 
a acestui pictor cu formaţie de om cult 


este nota de autenticitate a meşterului 
din popor pe care el a păstrat-o 
dincolo de studii şi de vasta expe- 
riență de freschist, autor de portrete, 
compoziții şi peisaje... Traian Bilţiu- 
Dăncuş se apropie de pictura mai 
riguros stilizată a lui Dumitru Ghiaţă... 
Asemenea lucrări ar sta bine într-un 
muzeu, pentru că studiile şi experienţa 
nu au înăbuşit candoarea, naivitatea, 
dorința de redare a adevărului vieții, 
ci, dimpotrivă, le-au servit într-un mod 
neobişnuit” (Petru Comarnescu, “Ro- 
mânia literară”, 8 mai 1969); “Bilţiu- 
Dăncuş poate forma subiectul unor 
nesfârşite discuţii estetice... Nici- 
odată culoarea pură nu a fost la mai 
mare cinste. Şi niciodată pictura n-a 
fost mai aproape de sentimentul viu, 
puternic, fără concesii şi fără reti- 
cențe, curajos în violenţa lui, al 
ţăranului nostru. Totul este strigător, 
aproape sălbatic, dar nou, de o 
intensitate de ton, de o energie în 
desemn nemaiîntâlnită. Van Gogh, în 
nebunia sa genială, n-a întrebuințat 
alte tonuri; Van Gogh n-avea însă 
îndărătul său o artă populară care să-l 
susțină, să-i justifice îndrăznelile, ca 
Bilțiu-Dăncuş. De aceea poate el a 
fost atât de greu admis de contem- 
porani... Şi ceea ce este mai impre- 
sionant... este delicatețea cu care 
sunt văzute uneori anume acorduri de 
“mauve”, de violet palid cu albul 
zăpezii, în câteva vederi de iarnă... 
Cele două mari compoziţii, în special 
“Mulsul oilor”, sunt tablouri de care nu 
mulţi artişti din generaţia lui ar fi 
capabili” (prof. G. Oprescu, “Uni- 
versul”, 19 ianuarie 1939). 

Pictorul Traian Bilţiu-Dăncuş, un 
foarte bun cunoscător al ţăranului 
român, al culturii şi civilizației populare 
de pe întreg spațiul românesc va fi 
preocupat toată viața de cunoaşterea 
miturilor neamului românesc, a obice- 
iurilor tradiționale şi desigur a istoriei 
acestui pământ. Din această perspec- 
tivă trebuie să amintim şi preocupările 
sale de a reprezenta Maramureşul în 
Muzeul Satului din Bucureşti (având 
o contribuţie specială la transferarea 
şi restaurarea bisericii din Drago- 
mireşti şi a altor piese) şi în muzeul 
național bucureştean. 

Dintre lucurările de mare anver- 
gură amintim “Mulsul măsurii la 
Săpânța”, “Madona din Carpaţi”, 
“Nunta Maramureşeană”, “Spovedanie 
la Avrig”, “Pereche maramureşeană” 
ş.a. Adăugăm la acestea şi câteva 
lucrări cu caracter istoric, picturi în ulei 
de mari dimensiuni şi care cu sigu- 
ranţă se vroiau proiecte pentru lucrări 
de pictură monumentală, astfel: 
“Decebal” (ulei pe pânză 146x120), 
“Arbori la Sarmizegetusa” (1957), 
“Lupoaica cu Romulus şi Remus” (ulei 
pe pânză, 1959, 120x80). 

Marea Unire din Decembrie 1918 
îl determină pe pictor să imortalizeze 
prin arta portretului câțiva țărani (din 
leud, Hoteni, Săpânța) care au 
semnat unirea Maramureşului cu 
Țara. 

Mare patriot, Traian Bilţiu- 
Dăncuş va protesta vehement împo- 
triva Dictatului de la Viena, desigur 
în primul rând prin arta sa. Evidenţiem 
aici lucrarea în grafică “Am fo' ş'oi si” 
(Am fost şi voi fi), expresie maramu- 
reşeană a statorniciei neamului, 
premiată la Salonul oficial din Bucu- 
reşti din 1940, reluată în 1957 în 
tehnica frescei, precum şi lucrarea 
simbolică “Răstignirea Maramu- 
reşului” (ulei pe pânză, 200x127) 
datată 1941, prezentată şi premiată 
la Salonul oficial din Bucureşti în 
1942. 

Credința puternică l-a determinat 
în anii regimului comunist, ateu să se 
apropie mai mult de biserica ortodoxă 
(el fiind un credincios profund greco- 
catolic) şi de mănăstiri, subiecte care 
se vor regăsi frecvent în creaţia sa. 

O parte din creaţia lui Traian 
Bilțiu-Dăncuş este expusă permanent 
la Muzeul din Sighetu Marmaţiei. 

Ințelegerea spiritualității mara- 
mureşene, dar şi a peisajului zonei 
sunt profunde. Dragostea faţă de 
țăranii încărcaţi de nobleţe şi istorie, 
profunda credinţă creştină, crezul său 
în Neam şi Țară transpar din toate 
pânzele sale. 

Cutremuraţi în fața creaţiei sale, 
pătrunşi de detaşarea necesară, 
credem că Traian Bilţiu-Dăncuş a 
creat şi a impus un stil în arta plastică 
românească. 


Bogata activitate expoziţională 
a generat o atenţie specială din partea 
presei, a marilor critici şi istorici de 
artă ai vremii. Din păcate, după 
război, atitudinea anticomunistă a 
pictorului, precum şi profunda sa 
credință manifestată deschis l-au 
izolat. 


kk 


Pentru a-i înțelege evoluţia vieții, 
ne aducem aminte de dramaticul tes- 
tament al tatălui său pe patul de 
moarte şi care-l va obseda toată viața: 
“Copii! V-am crescut români! Decât să 
vă ştiu că vă lepădaţi vreodată de 
limbă, lege şi neam, mai bine v-aş 
scoate ochii de acum, — să cerşiţi din 
casă în casă; să nu uitaţi!”. 

După primul război, pictorul 
mărturiseşte: “ochilor mei buimăciţi de 
lumea libertăţii, li s-a deschis atunci 
o panoramă nouă şi uriaşă, a Neamului 
meu propriu, a celui Românesc. 

„„„Am descoperit cu lăcomie 
frumuseţea neîntrecută a limbii, a 
tradiţiilor, a ţăranului, a pământului şi 
a doinei noastre şi m-am îmbătat de 
ele pentru că le-am simțit ale mele... 

Zadarnic am călătorit peste ţări 
şi mări, setos de a învăţa şi a vedea; 
am avut întotdeauna clară convinge- 
rea că civilizația, frumuseţile şi 
comorile altora ne pot îndemna doar 
să apreciem şi mai mult pe ale 
noastre, să ne cântăm frumusețile 
necântate — să dăm omenirei aportul 
nostru de civilizație românească — pe 
care încă nu l-am dat — cu toate 
frumusețile, posibilităţile şi comorile 
lui”. 

Încheiem cu crezul său artistic 
şi de viață consemnat într-un manu- 
scris: “In artă, cea mai mare satis- 
facţie şi bucurie o trăiesc când 
descifrez prin meditaţie şi împărtă- 
şesc spontan (cu mijloacele mele 
plastice de exprimare) frumosul, 
adevărul ce-l descopăr în jurul meu, 
şi-l arăt semenilor mei înţeles şi 
simţit, spre edificarea şi bucuria 
tuturor. 

In asta constă aportul meu 
creator”. 

FASCINANTUL 
MARAMUREŞ 


Județul Maramureş oferă locuri de 
o rară frumuseţe, posibilități de odihnă 
şi agrement, valori inestimabile ale artei 
populare tradiționale, trăsături etnogra- 
fice dintre cele mai interesante, ceea ce-i 
conferă statutul de zonă turistică de 
primă importanţă a țării. 

Repartizarea în spațiu a potentia- 
lului turistic, personalitatea zonală a 
acestuia creează posibilitatea deli- 
mitării, în spațiul turistic maramureşean, 
a unor zone cu caracteristici distincte. 

a) Zona turistică Baia Mare şi 
împrejurimi cuprinde municipiul Baia 
Mare şi localităţile aflate pe o rază de 
circa 30 km distanță de municipiu. Din 
punct de vedere geografic, zona se înca- 
drează depresiunii Baia Mare, cuprin- 
zând şi regiunea munților vulcanici, pre- 
cum şi culoarul Someşului. 

Centrul polarizator al zonei este 
municipiul Baia Mare, cu o populaţie de 
peste 150.000 locuitori, reşedinţă a 
județului Maramureş, localitate cu mul- 
tiple valenţe turistice. 

Descoperirile arheologice au pus 
în lumină, pe actualul teritoriu al oraşului, 
urme din epoca bronzului, urmele unor 
exploatări miniere din perioada dacilor 
liberi şi de mai târziu, prima sa atestare 
documentară fiind din anul 1329, sub 
numele de Rivalus dominarum (Râul 
domnițelor). Vestigiile istorice care se 
păstrează parţial sau integral, unele 
dintre ele restaurate şi puse în circuitul 
turistic, oferă perspectiva unui trecut 
bogat în evenimente şi semnificaţii. 
Dintre obiectivele de interes pentru 
turişti menționăm: Casa lancu de Hune- 
doara — construită în 1446 de lancu de 
Hunedoara pentru soţia sa Elisabeta; 
Bastionul măcelarilor sau Turnul de 
muniții — construit în sec. XV, care făcea 
parte din zidul cetății; Bastionul mone- 
tăriei — construit în 1739, pe locul vechii 
monetării (1411), într-o arhitectură ba- 
rocă; Fostul Han al oraşului — a găzduit 
în 1847 pe marele poet revoluţionar 
Sandor Petöfi şi pe actriţa lulia Szendrei, 
aflaţi în călătoria lor de nuntă, în drum 
spre Coltău; Muzeul judeţean, care 
cuprinde trei secţii: de istorie, de artă, 
de etnografie şi artă populară; Muzeul 
de mineralogie este cel mai mare muzeu 
regional de acest fel din Europa, cu 
exponate de minerale şi roci, multe 
dintre ele considerate rarități mondiale 
şi valori de patrimoniu; Palatul admi- 


nistrativ al județului, clădire monu- 
mentală, care îmbină armonios tradiţia 
arhitecturii maramureşene în lemn cu 
cea modernă; în părculețul de lângă 
turnul palatului se află grupul statuar 
Sfatul bătrânilor, creaţie a sculptorului 
Vida Gheza; Monumentul ostaşului 
român, autor sculptorul Andrei Ostap; 
Casa de cultură a sindicatelor. Între 
principalele zone turistice şi de agre- 
ment din municipiul Baia Mare şi împre- 
jurimi, amintim: Parcul oraşului (14 ha), 
parc dendrologic şi de agrement, cu 
arbori ornamentali şi exotici, unii cu 
vârstă de peste 150 de ani, declaraţi 
monumente ale naturii: arborele de 
lalea, Chiparosul de California, Pinul de 
Himalaia etc.; Dealul Florilor (367 m 
altitudine) oferă prilejul unei panorame 
asupra oraşului şi zonelor limitrofe; 
Căstănişul de la Baia Mare ocupă o 
suprafață de cca 310 ha, cea mai 
nordică plantație de castan comestibil 
din Europa, cu exemplare ce au înălţi- 
mea de 22 m şi o circumferință de până 
la 8 m, iar vârsta lor depăşeşte 500 de 
ani. În luna octombrie, când se recol- 
tează fructele, la Baia Mare are loc 
Sărbătoarea castanelor; Valea Usturo- 
iului — Plestioara — atractivă zonă de 
recreare şi agrement, ce dispune de 
spaţii de alimentaţie publică; Lacul Bodi 
(cartier Ferneziu), lac amenajat în 
spatele unui lac de refulare a lavei, dotat 
cu cabană, plajă, camping; Barajul şi 
Lacul de acumulare Firiza (10 km de 
Baia Mare), construit pentru aprovi- 
zionarea cu apă potabilă şi industrială; 
la baraj există o cabană, restaurant, 
teren de camping, izvor de apă minerală; 
Staţiunea Izvoarele (32 km distantă de 
Baia Mare), situată sub vârful Igniş, la 
916 m altitudine, staţiune climaterică 
deschisă tot timpul anului, cu aer 
puternic ozonat, recomandată în trata- 
rea afecțiunilor pulmonare şi ale siste- 
mului nervos; mai recent a devenit o 
foarte căutată bază de tratament bio- 
energetic; pârtii de schi pentru începători 
şi avansați, teleschi, poteci marcate spre 
Igniş (1.307m), Cheile Tătarului etc.; 
cazare în vile, restaurant şi bar de zi, 
posibilități de închiriere de material 
sportiv. 

Baia Sprie, oraş situat la 10 km 
de Baia Mare, atestat documentar în 
1329 sub numele de Mons Medius, oraş 
de mineri încă de la începuturile sale, 
pentru exploatarea minereurilor auroar- 
gintifere; la 3 km de centrul oraşului, la 
altitudinea de 565 m, se află Lacul 
Albastru, lac circular unic în ţară prin 
originea şi componenţa apei, format prin 
prăbuşirea galeriilor unei mine vechi; 
apa are reacție acidă, deoarece conţine 
acid sulfuric şi ioni de cupru (de aici şi 
culoarea ei albastră). 

Zona turistică Mogoşa (20 km de 
Baia Mare, situată la 750 m altitudine, 
dispune de o cabană turistică cu 80 de 
locuri de cazare, restaurant, bar de zi; 
cabana este situată pe malul Lacului 
Bodi, unde se practică pescuitul sportiv, 
înotul şi canotajul de agrement; pârtie 
de schi, telescaun, poteci marcate spre 
vârful Mogoşa (1.246 m). Pe culmea 
pasului Gutâi (1.109 m), la care se 
ajunge străbătând spectaculoase ser- 
pentine, se poate face un popas la Hanul 
Pintea Viteazul, care dispune de locuri 
de cazare, restaurant, loc de parcare; 
de la acest han se poate face o excursie 
la Creasta Cocoşului (1.428 m altitu- 
dine), formă de relief bizară, lungă de 
circa 200 m, constituită din andezite 
bazaltice, pentru conservarea căreia a 
fost declarată monument al naturii. 

La o distanţă de 15 km de Baia 
Mare, pe drumul spre Cavnic, se găseş- 
te localitatea Şişeşti, legată de numele 
marelui luptător pentru unirea Transil- 
vaniei cu România, Vasile Lucaciu; aici 
se poate vizita Casa memorială Vasile 
Lucaciu şi Biserica Unirii tuturor ro- 
mânilor, concepută în stilul catedralei 
Sf. Petru din Roma. Pe acelaşi traseu 
se găseşte localitatea Şurdeşti (23 km 
de Baia Mare), vestită prin impresio- 
nanta biserică de lemn, considerată cea 
mai înaltă construcţie de lemn din 
Europa, monument istoric şi de arhitec- 
tură construit în secolul ai XVIII-lea. 

Oraşul Cavnic (34 km distanţă de 
Baia Mare), centru minier important 
pentru exploatarea şi prepararea mine- 
reurilor nefieroase, situat la poalele 
masivului Gutâi (1.443 m) şi Mogoşa 
(1.246 m). Aici se găseşte un obelisc 
din blocuri de piatră, numit Piatra Tă- 
tarilor, care aminteşte de ultima năvă- 
lire a tătarilor (1717). 

La Băița (12 km distanţă de Baia 
Mare), aşezare minieră, locul natal al 
poetului-erou /on Şugariu (1914-1945), 
mort în luptele pentru eliberarea Ceho- 
slovaciei, se află Casa memorială şi un 
bust al poetului. 

b) Ţara Maramureşului este par- 
tea sudică a marii depresiuni situate pe 
cursul superior al Tisei, depresiune 
mărginită de culmile Carpaţilor Nord- 
Vestici şi Orientali şi de lanţul munţilor 
vulcanici. Zona aceasta, situată de-a 
lungul văilor Marei, Cosăului, Izei, Vişe- 
ului şi Tisei, constituie o atracţie turistică 
datorită folclorului, portului, arhitecturii 
tradiționale şi trăsăturilor morale ale 
oamenilor. 

Un element decorativ de mare 
originalitate al satelor îl constituie monu- 
mentalele porți maramureşene, din ste- 
jar, ornate cu frumoase motive puternic 
reliefate: forma împletită, pomul vieții, 


crucea liberă şi crucea înscrisă în cerc, 
astrogalele, vase de flori, păsări, schiţa 
unei figuri omeneşti, ori mâini deschise. 
Numărul porţilor existente în zonă se 
apropie de 1.000. Cele mai frumoase 
porţi se pot vedea în satele: Mara, Sat 
Şugatag, Fereşti, Budeşti, Vadu Izei, 
Botiza, Bogdan Vodă, leud, Săpânța. 

Infăţişarea pitorească a satelor 
maramureşene este întregită de silue- 
tele zvelte ale bisericilor din lemn, care 
vestesc de departe străvechile aşezări. 
Salba bisericilor de lemn maramure- 
şene — monumente de arhitectură po- 
pulară — începe la Desești (1717), conti- 
nuă la Hărniceşti, Sat Şugatag (1642). 
Asemenea monumente se găsesc în 
întreaga zonă de pe valea Cosăului, la 
Budeşti — unde se păstrează şi un frag- 
ment din cămaşa de zale a căpitanului 
de haiduci Pintea Viteazul —, la Sârbi, 
Călineşti, sau pe valea Izei la Bârsana, 
Rozavlea, leud — unde s-a descoperit 
Zbornicul de la leud, cea mai veche 
pravilă în limba română, scrisă de mână, 
cu litere chirilice — şi Bogdan Vodă. 

De mare atracție pentru turişti este 
comuna Săpânța, cu vestitul ei Cimitir 
vesel unde, pe monumentele funerare 
(crucile) lucrate cu multă măiestrie şi viu 
colorate, sunt reprezentate scene 
caracteristice din viața defunctului, 
însoţite de versuri scurte, pline de umor. 
Tot aici este dezvoltată o industrie 
artizanală de țesături: cergi, covoare, 
straițe. Se află, de asemenea, izvoare 
de apă minerală, localitatea fiind şi un 
principal punct de plecare spre traseele 
turistice din versantul nordic al muntilor 
Gutâi. 

Ocna Şugatag — comună atesta- 
tă documentar din anul 1321, a fost un 
important centru de exploatare a sării 
până în anul 1950, când ultima salină 
este abandonată din cauza infiltrațiilor 
de apă. Staţiunea balneoclimaterică 
Ocna Şugatag dispune de spaţii de 
cazare, unităţi de alimentaţie publică, 
ştrand cu bazine de apă sărată, bazine 
acoperite şi cabine pentru băi indivi- 
duale cu apă sărată, eficiente în tratarea 
unor afecțiuni reumatismale, ale apara- 
tului locomotor. În apropierea pădurii se 
află rezervaţia forestieră Crăiasca, ce 
conservă goruni seculari şi câteva 
exemplare de larice (conifer cu frunze 
căzătoare). În localitatea Hoteni, situată 
la 2 km de Ocna Şugatag, în fiecare an, 
în prima duminică a lunii mai, se des- 
făşoară obiceiul popular numit Tânjaua 
de pe Mara, sărbătorirea celui dintâi 
țăran care a intrat cu plugul în brazdă. 

Aşezat la convergenta râurilor ce 
străbat văile Mara, Iza, Cosău, Tisa şi 
Vişeu, municipiul Sighetu Marmaţiei 
este centrul polarizator al întregii “Ţări” 

a Maramureşului, atestat documentar în 
anul 1329; în secolul al XVI-lea au luat 
fiintă mai multe şcoli, iar în 1836 se 
înființează Academia de drept, care va 
funcționa până în anul 1920. Monu- 
mente istorice şi de interes pentru vizi- 
tatori sunt: clădirea fostei prefecturi, 
datând din 1691, biserica reformată, 
construită în a doua jumătate a secolului 
al XV-lea, biserica ortodoxă, ridicată în 
anul 1892, cu iconostasul realizat de 
pictorul Traian Bilţiu Dăncuş, vechea 
închisoare a oraşului devenită după 
1989 Muzeu al gândirii arestate şi 
Centru international de studii asupra 
totalitarismului, loc de reculegere şi 
omagiu pentru numeroase personalități 
politice, istorice, culturale şi bisericeşti, 
ce au fost deținute, multe dintre ele 
găsindu-şi sfârşitul aici; Muzeul arhitec- 
turii populare maramureşene, în aer 
liber, de pe dealul Dobăieş, cuprinde 
toate tipurile de construcții din mediul 
sătesc al Ţării Maramureşului. Monu- 
mente şi case memoriale: Monumentul 
ostaşului român, Monumentul deporta- 
ților — ridicat în memoria celor 38.000 
de evrei din Maramureş, deportați în 
lagărele naziste în mai 1944, Casa 
memorială dr. loan Mihalyi de Apşa, 
primul academician maramureşean, 
Casa memorială Alexandru lvasiuc, 
Casa natală a pictorului Hollosy Simon, 
Casa în care s-a născut Elie Wiesel — 
primul sighetean laureat al premiului 
Nobel. 

La Sighetu Marmaţiei se organi- 
zează anual, în luna octombrie, Festi- 
valul internaţional de poezie, iar în luna 
decembrie festivalul de datini şi obice- 
iuri laice de iarnă — manifestare vie a 
inestimabilei tradiţii populare din Mara- 
mureş. 

Moisei — comună pe valea Vişeu- 
lui, unde la 14 octombrie 1944 au fost 
ucişi de către hortyştii în retragere 29 
de patrioți români. Casa respectivă a fost 
transformată în muzeu, iar în apropie- 
rea ei s-a ridicat un ansamblu sculptural 
în memoria martirilor, realizat de artistul 
Vida Gheza. 

Borşa - oraş situat la poalele 
munţilor Rodnei. Se întinde pe o lun- 
gime de 20 km şi este un important 
centru minier şi de exploatare a lemnu- 
lui. În împrejurimi: Preluca Tătarilor, obe- 
lisc şi placă aşezate pe o înălțime dea- 
supra oraşului, în amintirea victoriei obti- 
nute de către borşeni împotriva tătarilor 
(1717). La 7 km de centrul oraşului este 
situat Complexul turistic Borşa (alti- 
tudine 850 m), loc ideal pentru tratarea 
afecțiunilor cardio-vasculare; dispune 
de locuri de cazare în trei hoteluri, spaţii 
de alimentaţie publică, pârtii de schi, 
teleschi, trambulină olimpică, posi- 


bilitate de drumeţie în masivul Rodnei. 
La Pasul Prislop (1.416 m altitudine) se 
organizează anual, în luna august, 
Festivalul Folcloric interjudețean “Hora 
la Prislop”, cu participarea unor formații 
artistice din judeţele Maramureş, Sucea- 
va şi Bistriţa-Năsăud. 

În cadrul zonei turistice a Ţării Ma- 
ramureşului este de remarcat spațiul 
montan format din Munţii Rodnei şi ai 
Maramureşului, de valea Vişeului cu 
afluenții săi şi izvoarele Izei — zonă în 
care turismul îmbracă diferite funcții: 
agrement, odihnă, sport, tratament, 
vânătoare şi pescuit sportiv. 

Munţii Rodnei, cu înălțimi ce ajung 
la peste 2.000 m, domină prin versanții 
lor abrupți culoarul depresionar Borşa- 
Moisei cu aproape 1.500 m. Dificul- 
tatea ascensiunilor, pitorescul şi varie- 
tatea peisajului, situează acest masiv 
printre cele mai frumoase din tară. Din 
oraşele Vişeul de Sus şi Borşa pot fi 
organizate excursii pe vârfurile Petrosul 
Mare şi Puzdrele, sau la cele peste 20 
de locuri glaciare, dintre care cele mai 
frumoase sunt: lezer, Buhăiescu şi Lala. 
De un interes special se bucură Rezer- 
vatia naturală Pietrosul Rodnei, rezer- 
vaţie geologică, floristică şi faunistică, 
ce se întinde pe o suprafaţă de 3.300 
ha, din care 1.200 ha reprezintă gol de 
munte şi 1.500 ha păduri. 

Munţii Maramureşului, deşi mai 
puțin cunoscuţi, prezintă şi ei un poten- 
ţial turistic ridicat, excursii fiind posibile 
pe valea Vaserului — un defileu lung de 
40 km, de o rară frumusețe şi cu forme 
de relief spectaculoase — precum şi la 
locul glaciar Vinderelu. 

c) Ţara Chioarului şi, parțial, zona 
Codrului, ocupă zona de vest şi sud- 
vest a județului, geografic fiind definită 
de valea Someşului, cursul inferior al 
Lăpuşului, dealurile Lăpuşului şi Silva- 
niei. In această zonă, râul Lăpuş şi-a 
săpat în masivul Preluca un defileu 
sălbatic de circa 30 km, greu accesibil, 
cu pereţi abrupți de până la 200 m, care 
nu este străbătut de nici o arteră de 
circulaţie. 

Dintre monumentele istorice exis- 
tente se impun a fi amintite: Cetatea 
Chioarului, construită pe un promon- 
toriu, apărat natural din trei părţi de ver- 
santul abrupt al Lăpuşului, considerată 
la vremea ei una dintre cetăţile inexpug- 
nabile. Atestată documentar în anul 
1319, constituind proprietatea voie- 
vozilor Balc şi Drag şi a urmaşilor aces- 
tora, cetatea ne evocă evenimentele din 
anul 1599, când aici şi-au găsit adăpost 
oştile domnului român Mihai Viteazul, 
în marea sa încercare de unire a tuturor 
românilor. 

Localitatea Băseşti din zona 
Codrului, situată în extremitatea sud- 
vestică a județului, păstrează memoria 
înflăcăratului patriot Gheorghe Pop de 
Băseşti (1835-1919), unul dintre expo- 
nențţii de seamă ai luptei pentru unitate 
naţională. Casa în care a trăit este ame- 
najată muzeistic, păstrând o bogată 
colecţie de artă populară specifică 
acestei zone. 

În satul Tohat, din raza comunei 
Ulmeni, s-a născut scriitorul Petru Dulfu 
(1856-1953), autorul cunoscutelor 
snoave şi poveşti populare /sprăvile lui 
Păcală şi Gruia lui Novac. In localitate 
se găseşte Casa memorială a scriitorului 
şi a fost ridicat un obelisc în memoria 
acestuia. 

În localitatea Coltău, care l-a 
găzduit o vreme pe poetul maghiar 
Sandor Petöfi şi unde acesta a scris 
frumoase poezii de dragoste, se găseşte 
masa de piatră la care a lucrat poetul, 
aşezată sub un arbore de corn, monu- 
ment al naturii, vechi de aproape 200 
de ani. 

Şi în această zonă se remarcă 
bisericile din lemn — monumente de 
arhitectură — cum sunt cele de la 
Remetea Chioarului, Plopiş — care se 
detaşează prin sobrietate şi înălțimea 
turlei —, Lăschia, Săcălăşeni, Coruia etc., 
din Țara Chioarului, iar din zona Codru- 
lui cele din Bicaz, Orţița, Buzești etc. 

Către mijlocul lunii septembrie, în 
fiecare an, la Asuaju de Sus se desfă- 
şoară Târgul cepelor, devenit o sărbă- 
toare a satelor din zonă, cu care prilej 
se organizează un festival al cântecului, 
dansului şi portului popular din zona 
Codrului. 

Dintre popasurile pentru turişti, 
amintim: Cabana Stejarul, situată în 
apropierea localității Şomcuta Mare, 
care dispune de un restaurant amenajat 
la parterul unei construcții ce imită un 
trunchi uriaş de stejar, terasă acoperită, 
măsuţe, loc de campare şi parcare; 
Popasul Mesteacăn, aşezat pe versa- 
ntul nordic al dealului Mesteacăn (500 
m altitudine), unde se află un izvor 
amenajat, restaurant, parcare şi loc de 
agrement. Popasul acesta este cunos- 
cut prin prepararea renumitelor “plăcin- 
te crete”, deosebit de apreciate de toți 
cei ce poposesc aici. 

d) Ţara Lăpuşului este străbătută 
axial de cursul superior şi mijlociu al văii 
Lăpuşului, fiind delimitată spre nord şi 
nord-vest de munţii vulcanici Gutâi şi 
Ţibleş. Centrul de gravitație al zonei 
este oraşul Târgu Lăpuş, situat pe râul 
şi în depresiunea cu acelaşi nume, una 
dintre aşezările cele mai vechi ca 
atestare documentară (1291). A evoluat 
ca centru administrativ, politic şi eco- 


nomic al Ţării Lăpuşului, având şi o 
funcţie culturală importantă (prima 
şcoală înființată în 1622, iar în 1860 se 
menționează existenţa unei şcoli — curs 
superior). În centrul oraşului este un 
Monument închinat memoriei celor 
împuşcaţi în luptele pentru Unirea din 
1918. Oraşul dispune de un hotel cu 72 
locuri de cazare. 

Bisericile de lemn din Ţara 
Lăpuşului, construcţii monumentale, re- 
zultat al unei străvechi civilizaţii țără- 
neşti, se constituie în exemplare de 
excepție, cum sunt cele de la Rogoz 
(singura din județ cu turla şi turnulețele 
perfect conice) Lăpuş, Cupşeni, Ungu- 
reni etc., toate reprezentând monumen- 
te de arhitectură. Demnă de remarcat 
este şi Mănăstirea Rohia, ctitorită în anul 
1923, organizată ca mănăstire de 
monahi, loc de pelerinaj pentru credin- 
cioşii din zonă, care dispune de o ines- 
timabilă bibliotecă, având peste 40.000 
de volume. În biblioteca aceasta şi-a 
găsit alinarea şi bucuria omul de cultură 
şi monahul Nicolae Steinhardt. 

Portul popular, care se deose- 
beşte fundamental! de celelalte zone de 
pe cuprinsul județului, bogăția folclo- 
rului, cu notele sale specifice “horea cu 
noduri” sau “adâncata”, cântecele din 
fluier, obiceiurile de la stână, sporesc 
farmecul acestei regiuni, reprezentând 
elemente de mare atracţie pentru turism. 

Festivalul cântecului, portului şi 
dansului popular lăpuşean, care se 
desfăşoară în fiecare an, în luna iulie, la 
Stoiceni, s-a impus ca o manifestare 
tradițională, cu o largă participare a 
formațiilor artistice din întreg judeţul. 

Zona montană a Țibleşului se 
leagă firesc de Țara Lăpuşului. Intrat de 
curând în circuitul turistic, după moder- 
nizarea drumului până la localitatea 
Groşii Ţibleşului, masivul Țibleşului ofe- 
ră posibilităţi de drumeții care răsplătesc 
din plin prin pitorescul peisajului. Pe 
Valea Bradului pot fi organizate excursii 
spre vârfurile Ţibleş (1.839 m), unde se 
găseşte şi o cabană cu posibilități de 
cazare şi odihnă, spre vârful Hudin 
(1.611 m), iar din localitatea Băiuț — spre 
vârful Văratec (1.349 m). 

La Poiana Botizii, Rogoz, Băiuț şi, 
mai ales, la Stoiceni, apar izvoare de 
ape minerale. 


ZONELE şi obiectivele turistice 
prezentate constituie un îndemn la 
drumeţie pe aceste minunate meleaguri. 
În afara lor, judeţul Maramureş mai 
ascunde şi alte frumuseți ce pot fi 
descoperite doar vizitându-l, ori de câte 
ori aveți prilejul. 

Limba Română 


O DESCHIDERE 
CULTURALA 
SPRE EUROPA 


Noua revistă de cultură “România 
Km 0” — ne vom referi la nr. 1, decem- 
brie 1999 — apărută la Baia Mare, avân- 
du-i în calitate de director fondator şi de 
redactor-şef pe Nicu Remeteanu şi, 
respectiv, pe Nicolae Scheianu, oferă 
cititorului o perspectivă largă asupra 
fenomenului literar din Maramureş, din 
România şi din alte zone ale lumii. 

Concepţia publicaţiei a fost elabo- 
rată de către participanţii la Tabăra de 
Literatură de la Borşa-Prislop, organi- 
zată între 21-27 iunie 1999 de către 
Inspectoratul pentru Cultură al judeţului 
Maramureş. Comentând evenimentul, 
poetul Liviu loan Stoiciu, în articolul “La 
picioarele munţilor Rodnei printre poeți”, 
precizează că “modelul revistei e cel al 
Caietelor de la Durău apărute între anii 
1995-1998, care şi-a încetat apariţia 
după numărul 6, publicaţie tip carte 
scrisă de un grup de scriitori care se 
întâlnea trimestrial la munte, la o cabană 
din stațiunea Durău-Ceahlău, compus 
din Adrian Alui Gheorghe, Cassian 
Maria Spiridon, Gellu Dorian, Nicolae 
Sava, Radu Florescu, Doina Popa şi cel 
ce semnează aceste rânduri”. 

“Am făcut din lucrările scriitorilor 
din tabără nucleul revistei de față”, — ne 
mărturiseşte Nicolae Scheianu în Cu- 
vânt înainte. Unele dintre acestea au fost 
scrise chiar în tabără, la Hotelul “Cas- 
cada”: Mască de Maramureş şi Mara- 
mureş de Aurelian Titu Dumitrescu, Pre- 
caria de Alexandru Pintescu etc., altele — 
imediat după aceasta: cu iova pe muntele 
iova maramureş la borşa de Nicolae Ţone 
ş.a. Pentru a reconstitui atmosfera de 
creație a Taberei de la Borşa cităm un 
fragment din Maramureşul lui A.T. Dumi- 
trescu: “Precum aceşti bărbaţi din Ma- 
ramureş / care din moartea lor îşi ţin ha- 
barul / eu lege pun doar morții pe pă- 
mânt / şi cred adânc întru lisus Hristos / 
desfăşurat ca îngerul pe aripi / pe 
brațele-mi atât de ostenite. / Şi merg să 
închin cu un bărbat din Nord / în moarte 
frate şi în viaţă frate / abominabilă emoția 
de a fi / pe drumuri noi, mereu necăutate” 
şi unul din cu iova... de N. Ţone: “am 
fost cu iova pe muntele iova în maramu- 
reş la borşa muntele ăsta nu exista / 
până am ajuns eu cu iova aici nici 
pomeneală de aşa ceva nici urmă de el / 
dar de îndată ce am coborât din tren la 


sighet şi am făcut primii paşi pe tăpşa- 
nele borşei / muntele iova a început să 
se înalțe metru cu metru apoi kilometru 
cu kilometru spre cer / sub privirile uimite 
ale localnicilor şi ale brazilor”. 

În acest număr de lansare a 
publicaţiei culturale maramureşene, în 
afară de autorii amintiți mai sus, sem- 
nează majoritatea celor prezenţi la 
Borşa: Doina Popa, Ciprian Chirvasiu 
(Bucureşti), Nicolae Coande (Craiova), 
lon Mureşan, Daniel Moşoiu (Cluj), 
George Vulturescu, Alexandru Pintescu 
(Satu Mare), Gellu Dorian, Nicolae 
Corlat (Botoşani), Dorin Ploscaru (Piatra 
Neamţ), Dumitru Augustin Doman (Pi- 
teşti), lon Burnar, Gheorghe Mihai 
Bârlea, lon Bogdan, Gavril Ciuban, 
Vasile Morar, Vasile Dobra, Vasile 
Muste, Echim Vancea (Maramureş). De 
asemenea sunt incluse texte ale celor 
ce nu au putut sosi din diverse motive: 
lon Zubaşcu, loan Es Pop, loan Moldo- 
van, Ştefan lon Ghilimescu, Mihai |. Vlad, 
Gheorghe Moiş (Biserica Albă — Ucrai- 
na), V.R. Ghenceanu, Gheorghe Pârja, 
Săluc Horvat, Lucian Perţa ş.a. 

Publicaţia, propunând substan- 
țiale fragmente din creaţia scriitorilor 
români, în special a celor din Maramu- 
reş, este mai mult decât o antologie sau 
un almanah literar, date fiind şi preocu- 
pările teoretice (Adrian Oţoiu, Petru 
Dunca ş.a.), critice (Alexandru Dohi, 
Gheorghe Glodeanu, Săluc Horvat, 
Terezia Filip ş.a.), compartimentul 
memorialistic (Raoul Şorban), tradu- 
cerile (din Mario Luzi ş.a.), dialogurile 
(Dorin Ploscaru — Adrian Alui Gheorghe 
ş.a.), investigaţiile istorice (Gelu Neam- 
tu, Aurel Vaida ş.a.) etc. Textele adunate 
între copertele revistei constituie un 
mozaic, ale cărui părți componente 
fuzionează, sunt în mişcare, într-o miş- 
care evolutivă ce vine să contureze 
imaginea literaturii române de azi şi de 
mâine. A 

Probabil, vă întrebaţi ce înseamnă 
titlul revistei. Redactorul-şef Nicolae 
Scheianu, în acelaşi Cuvânt înainte, 
răspunde exhaustiv la această între- 
bare: “Numele România Km 0 a fost ales, 
pornind de la existenţa, în apropierea 
municipiului Sighetu Marmaţiei, pe 
malul drept al Tisei, într-o zonă locuită 
şi de români, a bornei kilometrice care 
marchează centrul geografic al Europei. 
Numind astfel revista, am dorit să su- 
gerăm şi prin titlu o deschidere culturală 
a noastră spre Europa şi spre lume, dar 
şi o raportare mai îndrăzneață şi respon- 
sabilă la valorile culturale universale, a 
căror parte componentă suntem şi noi, 
românii, cu sau fără voia unora”. 


Leo BORDEIANU 

